
MATEO 


JESUCRISTOMANDA ALI SHIMI 
MATEO CUENTASHCA ` 


Jesucristo aillu 
(Le. 3.23-38) 
I Jesucristo aillu quillca, Davidmanda mirai, David 
Abrahanmanda mirai. 

2 Abrahamba churi Isac aca, Isacpa churi Jacob aca, Jacobpa 
churiuna Judá aca paihua uquiunandi. 
3 Judá churiuna Fares Zarandi aca, Tamarmanda llucshij- 
guna, Farespa churi Esrom aca, Esromba churi Aram aca. 
4 Aramba churi Aminadab aca, Aminadabpa churi Naason 
aca, Naasomba churi Salmon aca. 
5 Salmomba churi Booz aca, Rahabmanda llucshij, Boozpa 
churi Obed aca, Rutmanda llucshij, Obedpa churi Isai aca. 
6 Isaihua churi rey apu David aca, rey apu Davidpa churi 
Salomón aca, Uriaspa huarmimanda llucshij. 
7 Salomomba churi Roboam aca, Roboamba churi Abías aca, 
Abíaspa churi Asa aca. 
8 Asajpa churi Josafat aca, Josafatpa churi Joram aca, Jo- 
ramba churi Uzias aca. 
9 Uzíaspa churi Jotam aca, Jotamba churi Acaz aca, Acazpa 
churi Ezequías aca. 
10 Ezequíaspa churi Manases aca, Manasespa churi Amón 
aca, Amomba churi Josías aca. 
“11 Josíaspa churiuna Jeconías aca paihua uquiunandi, Babi- 
lonia llactama apashca horas. 
12 Babiloniama apashca huasha, Jeconíaspa churi Salatiel 
aca, Salatielba churi Zorobabel aca. 
13 Zorobabelba churiuna Abiud aca, Eliaquindi, Eliaquimba 
churi Azor aca. 
14 Azorba churi Sadoc aca, Sadocpa churi Aquim aca, Aquimba 
churi Eliud aca. 
15 Eliudpa churi Eleazar aca, Eleazarba churi Matan aca, 
Matamba churi Jacob aca. 

16 Jacobpa churi José aca, Josega María cari aca. María- 
manda Cristo nishca Jesús pagarimuca. Cristo Dios ajllashca 
nin. 

17 Shinajpi, Abrahanmanda Davidgama chunga chuscu cuti 
mirashcauna tianauca. Davidmanda Babiloniama apanagama 
chunga chuscu miraiguna tiaca. Babiloniama apashcamanda 
Cristogama chunga chuscu miraiguna aca. 


Jesucristo pagarimun 
(Le. 2.1-7) 


18 Jesucristo pagarina casnami aca. Paihua mama María, 
Josehua pactachishca asha, manaraj llutarijllaira, huahuara 
tupaca icsai, Santo Espiritumanda. 

19 Paihua cari José, ali shungu runa asha, huarmi ama manali 


. rimashca achu nisha, pacalla pacalla paita saquinara iyaca. 


20 Casna iyasha tiaushcai, shu Diosmanda angel paita ricuri- 
muca, pai puñusha nuspaushcai. Angel paita nica: José, 
Davidpa Churi, ama manzhaichu camba huarmi Mariara 
apingaj. Paihua icsai tupashca huahuaga Santo Espirituman- 
dami. 

21 Shu churira pagarichinga, paita shutichingui Jesús, paihua 
runaunara quishpichinga paiguna uchaunamanda. 

22 Cai tucui tucuca, Señorba rimashca shimiuna pactaringaj, 
profeta nishca Diosmanda rimaj rimashcasna. 

23 Shu huanra huarmi huahuara taringami, shu churira paga- 
richingami. Paita Emanuel nishca shutichingui. Cai shuti 
nin; Dios ñucanchihuami. 

24 José pai nuspashcamanda lliccharisha Señorba angel ri- 
mashcasna rasha, paihua huarmira apica. 

25 Shinasha, paihua mana llutaricachu ñaupa churi pagarina 
huashagama. Paita shutichica JESUS. 


Carumanda yachajguna 
1 Jesús Judea partii tiaj Belén llactai pagarimushca 
horas, Herodes rey apu tiashcai, indi llucshina partimanda 
huaquin yachajguna Jerusalenma shamunauca. 
2 ¿Maibira pagarishcai judioguna rey apu? ninauca. Paihua 

estrellasta ricushcanchi indi llucshina partii. Paita adorangaj 
shamushcanchi. 

3 Herodes rey apuga caita uyasha turbarica, tucui Jerusalen 
llactandi. 

4 Herodes tucui sacerdote apuunara, runaunamanda yachaira 
yachachijgunaras cayasha, paigunara tapuca: ¿Cristoga mai- 
bira pagarina acai? nisha. 

5 Paiguna ninauca: Judeamanda Belembi; Diosmanda rimaj 
casnami quillcashca: 

“6 Can Belén, Judea partii tiaj, Judá apuunamanda mana yali 
ichillachu angui. Canmanda shu pushaj runa llucshinga, ñuca 
aillu Israelda cuirangaj. 

7 Shinajpi Herodes chi yachajgunara pacalla pacalla cayasha, 
paigunamanda ali tapucami estrellas ricurishca tiempora. 

8 Paigunara cachaca Belén llactama, Chima richi, nisha, hua- 
huamanda sumajlla tapuichi. Paita tarishaga cuentahuaichi, 
ñuca shinallara shamusha huahuara adorangaj. 

9 Paiguna rey apura uyashca huasha rinaucami. Indi lluc- 
shina partii ricushca estrellas paiguna ñaupajpi rica pactai 
ringama, shinajpi huahua tiaushca huasi ahuai shayarica. 
10 Estrellasta ricusha cushiyanauca ashcara. 

11 Huasii icusha huahuara ricunauca paihua mama Mariandi. 
Tuama urmasha, huahuara adoranauca. Paiguna valijgunara 
pascasha, huahuara cunauca curiras, incienso nishca gusto 
asnaj ambiras, mirra nishca asnaj iraras. 

12 Astaun, nuspashcaunai rimashca aca ama tigrangaj Hero- 
desma, paiguna rinauca shu ñambira. 


Huahuaunara huañuchinaushca 


13 Paiguna rishca huasha, shu Señormanda angel ricu- 
rimuca Josema pai nuspashcaunai, paita nisha: Atari, huahua- 
ra paihua mamandi pushari, Egipto nishca llactama miticuiri. 
Chihui chapai ñuca canda rimanagama. Herodes huahuara 
mascangami huafiuchingaj. 

14 Pai lliccharisha, tuta huahuara paihua mamandi pushasha, 
Egipto llactama rinauca. 
15 Chihui tianauca Herodes huañunagama, Señor rimashcara 

pactachingaj, Diosmanda rimaj rimashcasna: Egiptomanda 
ñuca Churira cayacani. 
16 Shinajpi Herodes yachajguna paita umachinaupi ricusha, 
ashcara piñarisha, huahuaunara huañuchingaj cachaca, tucui 
ichilla cari huahuanara, ishqui huata tupumanda pishiunara, 
Belembi tiajgunara, chi rayai tiajgunaras, yachajguna ri- 
mashca tiempomanda yupasha. 
i7 Chi horasllai Jeremías nishca Diosmanda rimaj rimashca 
shimi pactarica, pai nishca: 
18 Ramá nishca llactai shimi uyarica, Atun caparina, atun 
huacai, atun llaquirina, Raquel paihua churiunamanda hua- 
casha. Cariyanara mana munacachu paiguna huañushca- 
manda. | 

19 Shinashas, Herodes huafiushca huasha, Sefiorba angel 
cuti ricurimuca Josera pai nuspashcaunai, Egipto llactai. 
20 Atari, nica, huahuara paihua mamandi pushari, Israel 
llactara ri. Huahuara huafiuchingaj niuguna ña huañunaush- 
cami. 
21 Shinajpi atarica, huahuara paihua mamandi pushaca. Israel 
llactama shamuca. 
22 Josega, Arquelao nishca Judea partii rey apu tucushcara 
uyashaga, paihua yaya Herodes randimanda, chima rinara 
manzhacami. Astaun nuspashcaunai uyasha, pai Galilea 
partima rica. 
23 Nazaret nishca llactama pactamuca chihui tiangaj, Dios- 
manda rimajguna rimashcara pactachingaj, casna nisha: Pai 
Nazaret runa nishca anga. 


Bautisaj Juan camachiun 
(Mr. 1.1-8; Lc. 3.1-9, 15-17; Jn. 1.19-28) 


3 I Chi punzhaunai Bautisaj Juan Judeai tiaj runa illashca 
partima rimaj shamuca. | 

2 Arrepentirichi, nica, ahua pacha mandana mayanllayash- 
cami. 

3 Caimi Isaias nishca Diosmanda rimaj rimaushca, nisha: 
Caparij shimi, runa illashca partii caparisha: Señor purina 
ñambira alichichi, paihua ñambiunara dirichuichi. 

4 Juan camello nishca illmahua ahuashcara churarishca aca, 

cara chumbillinahua chumbillishca aca. Atun ijiunara sacha 
mishquiras micuj aca. 

5 Paibuajma shamunauca Jerusalenmanda tucui Judeamanda, 
tucui Jordan rayai tiaj partiunamanda. 

6 Juan paigunara bautisaca Jordán yacui, paiguna ucharash- 
caunara cuentajpi. 

7 Ashca fariseo nishcauna saduceo nishcaunandi paihuajma 
shamujta ricusha, Juan paigunara nica: Machacuimanda 
miraiguna, ¿pi cangunara yachachica shamuj piñarishcamanda 
miticungaj? 

8 Arrepentirina tonora raichi. 

9 Ama iyaichichu canguna quiquin shungiii ningaj: Abrahanga 
ñucanchi yaya, nisha. Cangunara nini, Dios cai quiquin rumi- 
unamanda churiunara Abrahambajta sicachinara ushanmi. 

10 Maspas, cunallara hachara'churashcami yura sapii. Chi- 
manda maican yura mana ali muyura aparijpi cuchushca anga, 
ninai shitashca anga. 

11 Ñuca cierto pacha cangunara bautisauni yacui, arrepenti- 
rishcamanda. Astaun ñuca huashai shamuj cangunara Santo 
Espiritui ninais bautisangami. Ñucaga mana valijchu ani 
paihua zapatosllas apangaj. Pai ñucamanda yali ushajmi. 

12 Paihua maquii huairachinara chariun, llushtina pambara 
pichangami, trigo muyura apingami huacachina huasii, carara 
rupachingami mana tucurij ninai. 


Jesusta bautisashca 
(Mr. 1.9-11; Lc. 8.21-22) 
13 Shinajpi Galilea partimanda Jesús Jordanma shamuca 

Juanbajma, pai bautisai tucungaj. 
14 Juanga mana munacachu. Canmi ñucara bautisana angui, 
nica. ¿Astaun canzhu ñucajma shamungui? 
15 Jesús paita cutipaca: Saquilla, ministirinmi ñucanchi tucui 
aliranara pactachingaj. Shinajpi Juan lugarda cuca. 
16 Bautisashca huasha, Jesús yacumanda sicaca, shinajpi 
ahua pacha pascarica. Diospa Espiritura palomasna irgumujta 
ricuca, paihua ahuai shamucami. 
17 Shu shimi ahua pachamanda uyarimuca nisha: Caimi 
ñuca llaquishca Churi, paihuajpi yapa cushi ani. 

Jesusta tentashca 
(Mr. 1.12-13; Le. 4.1-13) 


4 I Shinajpi Santo Espíritu Jesusta pushaca runa illashca 
partima, Supai Apu paita tentangaj. 

2 Chuscu chunga punzhara, tutandi punzhandi sasishca huasha, 
mana micusha, Jesús yarcachica. 

3 Supai paihuajma tentangaj shamusha, paita nica: Can 
Diospa Churi ashaga, cai rumiunara rimai: Tanda tucui, 
nisha. 

4 Jesús cutipasha nica: Quillcashcami tian: Mana tandalla- 
hua runa causangachu, astaun Dios tucui rimashca shimi- 
mandas. 

5 Shinajpi Supai Apu paita Dios ajllashca llactama pushaca, 
templo nishca Diospa huasi ahua pundai paita shayachica. 

6 Paita nica: Can Diospa Churi ashaga, allpama urmai; casna 
quillcashcami tian: Paihua angelgunara cambajma cachangami. 
Shinallara, Canda apinaungami paiguna maquiunai, ama 
camba chaqui nijtaringaj rumii. 

7 Jesús paita cutipaca: Shinallara quillcashcami tian: Señor- 
da camba Diosta ama tentanguichu. 

8 Cutillara, Supai Apu paita shu yapa ahua urcuma pushaca, 
chimanda tucui mundu llactaunara ricuchica paiguna sumajndi. 
9 Supai paita nica: Cai tucuira canda cushami can tuama 
urmasha ñucara adorajpi. 

10 Shinajpi Jesús paita nica: Ri, Satanás, quillcashcami 
tian: Señorda camba Diosta adorana mangui, paillara sirvina 
mangui. 

11 Shinajpi Supai Apu paita saquica. Angelguna shamunauca, 
paita sirvinauca. 


Jesús camachingaj callariun 
(Mr. 1.14-20; Lc. 4.14-15; 5.1-11; 6.17-19) 
12 Jesús Juan chonda cularbi ishcashcara uyasha, Galileama 
tigraca. 
13 Nazaret llactara saquisha, Capernaum nishca lamar patai 
tiaj llactama shamuca, chihui causauca. Capernaum llacta 
Zabulón Neftalí nishca partiunai tian. 

14 Jesús caima shamuca Isaías nishca Diosmanda rimaj 
rimashcara pactachingaj, casna nisha: 

15 Zabulón llactas, Neftalí llactas, lamar ñambii, Jordán 
huashai, gentil nishcauna Galilea partii; 

16 Llandu tutai tiarij runauna atun velara ricunauca. Huañuna 
llandui tiarijgunara vela punzhayachicami. 

17 Chi horasmanda pacha, Jesús yachachingaj callarica. 
Rimai callarica: Arrepentirichi, nisha, ahua pacha mandana 
mayanllayashcami. 

18 Jesús, Galilea lamar rayai puriusha, ishquindi uquira ricuca, 
Pedro nishcá Simón aca, paihua uqui Andresndi, licarinauca 
lamarbi. Aichahuara apijguna anauca. 

19 Paigunara nica: Ñucara catihuaichi, cangunara runara 
licajgunara rasha. 

20 Paiguna licaunara dsas saquisha, paita catinauca. 

21 Chimanda rijpi, shu ishquindi uquira ricuca, Jacobo Zebe- 
deo churi paihua uqui Juandi. Paiguna yaya Zebedeohua 
canoai tianauca licaunara sirasha. Jesús paigunara cayaca: 
Shamichi, nisha. | 

22 Paiguna dsaslla canoara yayaras saquisha, paita catinauca. 

23 Jesús tucui Galilea partiunama risha, paiguna tandarina 
huasiunai yachachisha, Dios mandana pacha ali shimira 
camachisha, tucui ungüigunaras tucui nanaigunaras alichisha 
purica. 

24 Paihua shuti uyarica tucui Siria nishca partiunai. Paihuaj- 
ma pushamunauca nanachijgunara, imahua ungusha tormen- 
darishcaunaras, supai apishcaunaras, loco tucushcaunaras, 
suchu nishca mana purina ushajgunaras. Paigunara alichica. 
25 Ashca runauna paita catimunauca, Galileamandas Decápolis 
nishca partimandas, Jerusalenmandas, Judeamandas, Jordán 
yacu chimbamandas. 


Jesus urcui camachiun 
Cushi ajguna 
(Lc. 6.20-28) 
5 | Jesús chi ashca runaunara ricusha, urcuma sicaca; 
pai tiarijpi pai yachachishca runauna paihuajma shamu- 
nauca. 

2 Jesús rimasha paigunara yachachica nisha : 

3 Cushiunami almai pugri anchi nijguna. Paigunajmi ahua 
pacha mandana. 

4 Cushiunami huacajguna, paiguna cushi tucunaungami. 

5 Cushiunami mansouna, paiguna cai pachara cui tucunaun- 
gami. 

6 Cushiunami alirangaj yarcachijguna upinaichijguna, sajsa- 
chisca anaunga. 

7 Cushiunami llaquij shunguyujguna, paiguna llaquishca 
tucunaungami. | 

8 Cushiunami chuyaj shunguuna, paiguna Diosta ricunaun- 
gami. 

9 Cushiunami macanaujpurara alichijguna, Diospa churiuna 
nishca anaunga. 

10 Cushiunami aliranamanda tormendachishcauna, paigunajmi 
ahua pacha mandana. 

H Cushiunami anguichi imahoras ñucamanda chijnishca tor- 
mendachishca asha, ima manaliras cangunamanda llullasha 
rimanaupi. 

2 Cushiyaichi, cariyaichi, cangunara pagana atunmi ahua 
pachai. Shinallarami tormendachinauca cangunamanda ñaupa 
tiaj Diosmanda rimajgunara. 


Cai pacha cachi nishca 


13 Canguna cai pacha cachi cuenta anguichi. Cachiga paihua 
mishqui upa tucujpi, ¿imahuara mishquiyachingairi? Imajpas 
mana sirvin. Canzhama ichuna anga, runauna aitangaj. 


Cai pacha punzhayashca 


14 Caguna cai pacha vela cuenta anguichi. Shu urcu pundai 
tiaj llacta mana pacaihuajchu. 
15 Shinallara shu velara mana sindichinaunzhu tasa ucui 
churangaj, astaun ahuai churangaj, huasii tiajgunara punzha- 
yachingaj. 
16 Shina sindichu canguna vela cuenta runauna ñaupajpi, 
paiguna can ali rashcaunara ricungaj, ricusha camba ahua 
pachai tiaj Yayara ahuayachingaj. 


9 . MATEO 5 
| Jesús ley shimimanda riman 


17 Ama iyaichichu ñuca shamucani ley nishca camachishca 
shimira Diosmanda rimajguna rimashcaras chingachingaj. 
Mana chingachingajchu shamucani, astaun pactachingaj. 
18 Cierto pacha cangunara nini, ahua pachas cai pachas pasa- 
ringagama, ley shimimanda mana shu shimihuallas shu pun- 
dahuallas pasaringami tucui pactaringagama. 

19 Shinajpi pi runas shu ichilla mandashcara mana caSujpi, 
shinallara runaunara yachachijpis, ichillami nishca anga ahua 
pacha mandanai, astaun mandashcara raj runa shinara yacha- 
chishas atunmi nishca anga ahua pacha mandanai. 

20 Cangunara nini, canguna alirashcauna mana yali ajpiga 
yachaira yachachijguna, fariseoguna  alirashcaunamanda, 
canguna ahua pacha mandanai mana icunguichichu. 


Jesús piñarinamanda riman 


21 Uyashcanguichimi imasna nishca aca ñaupa tiempounai: 
Ama huañuchinguichu, pis huañuchijpi taripashca anga. 
22 Astaun cangunara nini pis paihua uquihua piñarijpi tari- 
pashca anga. Pis, Upa, nijpi paihua uquira, rucuuna tanda- 
rishcamanda causayachisca anga. Pis, Mana valij, paita nijpi, 
ucu pachai urmanalla tucunga. 
23 Shina ashas, can can Diosma cuyanara altar nishca sacri- 
ficio rana mesama apamusha, chihuis iyariungui imasna 
camba uqui canda causachiupi imamandas, 
24 Can cushca ofrendara chihui saqui altar ñaupajpi; ri, camba 
uquihua ñaupara alichingaj, chihuasha shami camba ofrendara 
cungaj. 
25 Uctalla alichingui canda chijnijwa, chara paihua pariju 
ñambii tiaushallara. Mana shina rajpiga, pai canda taripaj 
maquii cunga, taripajga canda guarda maquii, canga chonda 
cularbi ishcai tucungui. 
2 Cierto pacha canda nini, chimanda mana llucshinguichu 
puchucai mediohuara pagangagama. 


Jesús shujhua tacarinamanda riman 


27 Uyashcanguichi imasna rimashca aca: Ama shujhua 
tacaringuichu. 

28 Astaun ñuca cangunara nini: Pi runas shu huarmira 
ricusha munajpi, ña paihua shungüi ucharashcami paihua. 

29 Shinasha, camba ali ñahui canda uchai urmachisha nijpi, 
ñahuira llucchisha ichui. Astaun alimi camba aichamanda 
shu partira pirdingaj, camba entero aicha ucu pachai ama 
shitai tucungaj. 

30 Camba ali maqui canda uchai urmachisha nijpi, pitisha 
ichui. Astaun alimi camba aichamanda shu partira pirdingaj, 
entero aicha ucu pachai ama shitai tucungaj. 


Maquira llushpichinamanda riman 


31 Shinallara rimashcami aca: Pi runas paihua huarmira 
ichusha nijpi, maqui llushpichina quillcara cuchu. 
32 Astaun ñuca cangunara nini, pi runas paihua huar- 
mira ichusha, mana shujhua tacarishca raigumanda ajpi, 
huarmira shujhua tacarichin, shinallara pihuas ichushca huar- 
mira casarasha, shujhua tacarij tucun. 


Diospa shutii rimashcamanda 


33 Shinallara uyashcanguichimi imasna ñaupa horas rimash- 
ca aca: Diospa shutii rimashcara ama paquinguichu, astaun 
can Diospa shutii rimashca cushca shimiunara Señorma 
pactachina angui. 

34 Astaun ñuca cangunara nini: Ama Diospa shutii rimasha 
shimira cunguichi, mana ahua pacha shutii, caimi Diospa 
tiarina, 

35 shinallara mana cai pacha shutiis, caimi Diospa aitarina, 
shinallara mana Jerusalen shutiis, caimi atun Rey Apu llacta. 
36 Shinallara mana camba uma shutiis shimira cuichu, camba 
acchara mana yanaras mana yurajtas turcanara ushanguichu. 
37 Canguna rimana casna achu: Ari, nisha; Mana, nisha. 
Mas ajpiga, manalimanda shamun. 


Chignijgunara llaquina 
38 Uyashcanguichimi imasna rimashca aca: Ñahui muyu- 
pura, ñahui muyupura; shinallara quirupura quirupura. 
39 Nucaga cangunara nini: Manali runa canda sajmajpi, 

ama arcaichichu. Astaun camba ñahui ali partira sajmajpi, 
shu partira richuchi sajmangaj. 

40 Runa camba camisetara mañajpi apu ñaupajpi, shinallara 
camba camisara cul. 

41 Pi runas paihua carga canda apangaj mandajpi shu samai 
tupura, ishqui samaira aparisha ri. | 
42 Maicans mafiajpi cui. Maicans mañachisha nijpi, ama 
mitsaichu. 

43 Uvashcanguichimi imasna ñaupa horas rimashca aca: 
Camba mayanpura causajta llaquingui, canda piñajta chij- 
ningui. 

44 Ñucaga cangunara nini: Cangunara piñajgunara llaquichi, 
maldiciajgunara bendiciaichi, cangunara chijnijgunara yana- 
paichi, cangunara huajlichijgunamanda tormendachijguna- 
mandas mañaichi. 

45 Shina rasha canguna ahua pachai tiaj Yaya churiuna 
tucunguichimi. Paiga paihua indira aitachin manaliuna ahuai 
aliuna ahuais. Shinallara tamiachin aliuna ahuai manaliuna 
ahuais. 

46 Canguna llaquijgunallara llaquijpi, ¿Ima paganarara cha- 
ringuichiri? ¿Manzhu shinallara ranaun cullquira tandachij- 
gunas? 

47 Canguna uquiunallara salurajpi, ¿ima alira raunguichiri? 
¿Manzhu shinallara ranaun gentilguna? 

48 Gusto ali sumaj aichi, imasna canguna ahua pachai tia] 
Yaya ali gusto sumaj ashcasna. 


Aliranaunara pacalla rana 


6 I Cuiraichi canguna ali rashcaunara ama runauna ñau- 
pajpi rangaj, paiguna ricunauchu nisha. Casna rasha 
paganara mana charinguichichu camba ahua pachai tiaj Yaya- 
manda. 

2 Canguna limosna nishca cullquira cusha, ama cormetara 
tucachichu camba ñaupajpi, ishqui shimiyujguna rashca cuenta 
tandarina huasiunais ñambiunais, runauna paigunara alaban- 
gaj. Cierto pacha cangunara nini, paganara ña apinaushcami. 

3 Canga limosna nishcara cusha, camba lluqui maqui ali 
maqui rashcara ama yachachu. 

4 Camba limosna pacalla pacalla cushca achu. Camba Yaya, 
pacallai ricuj, canda pagangami tucui runauna ricushcai. 


Diosta mañana 
(Le. 11.2-4) 

5 Can Diosta mañasha, ama ishqui shimiyujguna cuenta 
aichi. Paiguna shayarisha mañanara gustanaun tandarina 
huasiunais ñambi turcarishcais, runauna paigunara ricungaj. 
Cierto pacha cangunara nini, ña pagai tucunaushcami. 

6 Canga Diosta mañasha nisha, camba ucui icungui, pungura 
ishcangui, camba pacallai tiaj Yayara mañangui. Camba 
pacallai ricuj Yaya tucui runa ricushcai canda pagangami. 

7 Canguna mañashaga, ama cali cali cuenta yanga rimasha 
mañanguichi gentilguna cuenta. Paiguna ashca cuti rimash- 
camanda uyashca anga iyanaun. 

8 Paiguna rashcasna ama raichichu. Camba Yaya canguna 
ministishcara ña yachan, canguna manara mañajllaira. 

9 Casna mañaichi: Nucanchi ahua pachai tiaj Yaya, camba 
shuti sumacyachishca achu. 

10 Shamuchu camba mandana pacha. Can munashca rashca 
achu, imasna ahua pachai, shinallara cai pachais. 

11 Nucanchi caran punzha micunara cuhuai cuna punzha, 

12 Nucanchi manali rashcaunara perdonahuai, imasna shina- 
llara ñucanchira manalira rajgunara perdonaunchi. 

13 Ama tentacionma pushahuaichu ñucanchira, astaun mana- 
limanda quishpichihuai. Cambajmi mandana, ushanas, 
sumajpas, huiñai huiñaigama. Amen. 

14 Canguna runaunara paiguna manali rashcaunara perdonajpi, 
shinallarami camba ahua pachai tiaj Yaya cangunara per- 
donanga. 

15 Astaun canguna runaunara paiguna manali rashcaunara 
mana perdonajpi, shinallarami canguna Yaya canguna rashca 
manaliunara mana perdonangachu. 


Sasinamanda riman 
16 Canguna sasisha, ama llaquiringuichichu, ishqui shimi- 
yujgunasna. Paiguna ñahuiunara turcanaun, runaunara 


13 | MATEO 6 


paiguna sasishcara ricuchingaj. Cierto pacha cangunara nini, 
paiguna ña pagai tucunaushcami. 

17 Can sasishaga, aceitera talingui umai, ñahuiras malangi, 
18 can sasishcara runaunara ama ricuchingaj, astaun camba 
pacallai tiaj Yayama ricuchingaj. Camba pacallai ricuj Yaya 
tucui runauna ricushcai canda pagangami. 


Valijguna ahua pachai 
(Le. 12.82-84) 

19 Cai pachai ama charij tucuichi, maibi susu huacarinas 
ismuchinaun, maibi shuhuajguna uctusha shuhuanaun. 
20 Astaun ahua pachaiga charij tucuichi, maibi susu huacarinas 
mana ismuchinaun, maibi shuhuajguna mana uctunaun, 
mana shuhuanaun. 
21 Maibi canguna valijta charijpi, chillai camba shungu tiaun. 


Aicha ucui tiaj vela 


2 Ñahui muyu aicha velami. Camba ñahui muyu ali ajpi, 
entero aicha punzhayachishcami anga. 
23 Camba ñahui muyu manali ricuj ajpi camba aicha llandu 
tutaimi tian. Shinajpiga can ucui charishca vela llandu tuta 
cuenta ajpi, llandu asha mas llandunmi. 


Cullquira mana sirvina 
(Lc. 16.18) 

24 Pi runas ishqui patronda sirvina mana ushan; shujta 
chijninga, chishujta llaquingami; shujta ahuayachingami chi- 
shujta pishiyachingami. Mana  ushanguichichu  Diostas 
cullquiras sirvina. 


Ama manzhana 
(Lc. 12.22-31) 


25 Chiraigumanda cangunara nini: Ama turbarichichu can- 
guna causanamanda ¿imara micuna angai? ¿imara upina 
angai? nisha. Shinallara ama turbarichichu canguna aicha- 
manda, ¿imara churarina angai? nisha. ¿Manzhu causana 
micunamanda, aichas churanamandas yali valin? 

26 Pishcuunara ricuichi, mana tarpunaun, mana pallanaun, 

mana huacachinaun huasiunai. Canguna ahua pachai tiaj 
Yaya paigunara carán. ¿Manzhu canguna paigunamanda yali 
valinguichi? 

27 ¿Cangunamanda maicanda ushan masna munaushas shu 
palmora yapangaj, mas ahua tucungaj? 

28 ¿Churanamanda imarasha turbaringuichu? Ricupaichi 
sacha sisaunara imasnara iñanaun, mana tarabanaun, mana 
cauchunaun; 

29 cangunara nini, Salomón tucui paihua sumajhua mana 
caligunasna churarijchu aca. 

30 Shinallara allpamanda quihua, cuna punzha tian, cayandi 
punzha rupachishcami, Diosmi casna churachin. ¿Manzhu 
pai mas alira ranga cangunajhua, ansalla quirij runauna? 

31 Ama turbarichichu, ¿Imara micushun imara upishun, 
imara churachishun? nisha. 

32 Gentilguna tucui caigunara mascanaun, astaun canguna 
ahua pachai tiaj Yaya yachan imasnara cai tucuira ministin- 
guichimi. 

33 Astaun, ñaupa punda Dios mandana pachara pai ali 
causanaras mascaichi, cai tucuira cangunajta yapashca anga. 
34 Shinasha, ama  turbarichichu  cayandi  punzhamanda. 
Cayandi punzha paihua quiquin turbarinara apamungami. 
Na basta caran punzhai paihua turbarinallara. 


Shujgunara mana taripana 
(Lc. 6.587-38, 41-42) 
7 1 Ama taripaichichu mana taripashca tucungaj. 

2 Ima taripanahua canguna taripanguichi, shina tupui 
taripai tucunguichimi. Ima tupuhua canguna tupunguichi, 
shina tupullaira canguna tupui tucunguichimi. 

3 ¿Imarasha camba uqui ñahuii tiaj polvohuara ricungui, 
camba quiquin ñahuii tiaj cullura mana ricusha? 

4 ¿Imarasha uquira ningui: Lugarda cuhuai camba ñahuiman- 
da polvohuara ichungaj, camba quiquin ñahui atun vigas 
tiaullaira? 

“5 ¡Ishqui shimiyuj! Ñaupa camba quiquin ñahuimanda 
vigasta ichui, chi huasha alimi ricungui ichilla polvohuara 
llucchingaj camba uqui ñahuimanda. 

6 Sumaj ajta ama cuichi allcuunama, shinallara canguna 
perlas nishca chuya rumiunara cuchiunama ama shitaichichu, 
cuchiuna ama aitangaj, chihuasha cangunara chugrichingaj. 


Dios mañashcara uyan 
(Le. 11.9-18; 6.81) 

7 Mañaichi, cui tucunguichimi. Mascaichi, taringuichimi. 
Cayaichi, pascai tucunguichimi. 
8 Tucui mañaj apin, mascaj tarin, cayajta pascanaun. 
9 ¿Maican runa cangunamanda paihua churi: Tandara cuhuai, 
nijpi, shu rumira paita cungai? 
10 ¿Churi, aichahuara cuhuai, nijpi, shu machacuira cungai? 
11 Cangunaga manaliuna ashallara, ali cuyashcaunara chu- 
riunama cuyanara yachanguichi, ¿manzhu mas canguna ahua 
pachai tiaj Yaya aliunara cunga paita mañajgunama? 
12 Shinasha tucui imaras canguna munanguichi runauna 
cangunahua rangaj, shinallara raichi paigunahua. Caimi ley 
nishca shimi Diosmanda rimajguna shimimi. 


Quishqui ñambi 
(Lc. 18.24) 

13 Quishqui pungura icuichi. Anzhu punguga atun fñambiga 
ucu pachama rin chingachingaj, ashcaunami chita icunaun. 
14 Quishqui pungumi, ichilla ñambimi causanama pushan, 
ansallami tarinaun cai ñambira. 


Aparishca muyuunamanda ricsina 
(Lc. 6.438-44) 

15 Llullasha  rimajgunamanda  huacachichi, cangunama 
borregouna cuenta churarishcauna shamunaun, churarishca 
ucui micuj pumaunami. 

16 Paiguna rashcaunamanda paigunara ricsinguichimi. ¿Uvi- 
llas muyura cashamandachu pallanaun? ¿Higo muyuras 
chini yuramandachu pallanaun? 

17 Shinajpi tucui ali yura ali muyura cun, manali yuraga 
manalira cun. 

18 Ali yura manali muyura cungaj mana ushanzhu, shinallara 
manali yura ali muyura cungaj mana ushanzhu. | 

19 Tucui yura mana ali muyura aparijpi, cuchushca anga, 
ninai shitashca anga. 
20 Shinajpi, paiguna aparishca muyumanda ricsinguichimi. 


Jesus huaquingunara mana ricsinga 
(Le. 13.25-27) 


21 Mana tucui ñucara: Señor, señor, nij runa ahua pacha 
mandanai icungachu, astaun ñuca munaira rajlla. 
22 Ashcauna chi punzhai ñucara ninaunga: Señor, señor, 
¿manzhu camba shutii yachachicanchi, camba shutii supai- 
gunara ichucanchi, camba shutii ashca munanaita ranaunara 
rarcanchi? 
23 Shinajpi ñuca paigunara rimasha: Imahoraspas cangunara 
mana ricsicanichu, anzhurichi ñucamanda, manalira rajguna. 


Ishqui huasimanda 
(Le. 6.46-49) 

24 Maicans cai ñuca shimira uyasha, shinallara rasha, 
casna sabiro runa cuentami tucun: Paihua huasira rumii 
sicachica. 

25 Shinzhira tamiaca, yacuuna undamunauca, shinzhira huai- 
raca, huasira huactanauca. Randi huasi mana urmacachu, 
shinzhi rumii sicachishcaraigu. 

26 Astaumbas maicans cai shimiunara uyasha mana pactachij- 
pi, casna upa runa cuentami tucun: Paihua huasira tiyui 
sicachica. 

27 Tamiaca, yacuuna undamunacua, shinzhira huairaca, 
huasira huactanauca. Huasiga urmaca, illajta tulashca aca. 
28 Jesús cai shimiunara rimai pasajpi, runauna pai yacha- 
chishcamanda manzharinauca; SS 

29 mandaj cuenta yachachishcaraigu, mana yachaira yacha- 
chijguna cuenta. | 


Jesús shu llagavujta alichin 
(Mr. 1.40-45; Lc. 5.12-16) 
8 I Jesús urcumanda irgumujpi, ashca runauna paita 
catimunauca. 
2 Shu ismushca aicha llagayuj runa shamusha, Jesuspa ñau- 


17 MATEO 8 


pajpi tuama urmasha nica: Señor, can munasha ñucara 
alichingaj ushangui. 

3 Jesús maquira chutasha paita llangaca: Munanimi, nisha, 
alichishcangui. Chi ratollai, llaga chingarica. 

4 Shinajpi Jesús paita nica: Ricui, pitas ama cuentaichu, 
astaun ri, camba aichara sacerdotera ricuchingaj. Moisés 
rimashca sacrificiora cui, paiguna can alichishcara ricuchingaj. 


Capitamba churira alichin 
(Le. 7.1-10) 


5 Jesús Capernaum llactai icujpi, shu soldaro A 
paihuajma shamuca, paita rugaca: 
6 Señor, nica, ñucara sirvij runa caitui ichushca sirin ñuca 
huasii, suchu tucushca, ashcara tormendarisha. 
7 Jesús paita nica: Rishami, paita alichishami. 
8 Capitanga cutipasha nica: Señor, ñuca mana valijchu ani 
can ñuca huasii icungaj. Rimailla, ñucara sirvij aliyangami. 
9 Ñucas mandashca runa ani, shinallara soldarounara charini 
mandangaj. Shujta nini: Ri, paimi rin; shujta: Shami, nini, 
paimi shamun. Nucara sirvijta nini: Caita rai, pai chita ran. 
10 Caita uyasha Jesús manzharica. Paita catijgunara nica: 
Cierto pacha cangunara nini, Israelbi casna quirinara mana 
tupashcanichu. 
11 Cangunara nini, ashcauna shamunaunga indi llucshina 
partimanda, indi icuna partimandas, Abrahamhuas Isachuas 
Jacobhuas tiaringaj ahua pachai. 
12 Astaun ahua pacha mandanai tiana runauna canzhai tiaj 
Handui shitai tucunaunga. Chihui atun huacai quiru mucunas. 
13 Shinajpi Jesús capitanda rimaca: Ri, nisha, can quirish- 
casna rashca achu. Paita sirvij chi horasllaira aliyashca aca. 


Pedro huarmi mamara alichishca 
(Mr. 1.29-84; Le. 4.38-41) 


14 Jesús Pedro huasima shamuca, paihua huarmi mama 
calenturahua caitui sirishcara ricuca. 
15 Paihua maquira llangaca, calentura paita saquica. Huarmi 
atarisha paigunara sirvica. 
16 Tutayaupi paihuajma ashca supai apishcaunara pushamu- 

nauca. Rimashcallahua supaigunara ichuca, tucui ungush- 
caunaras alichica, 

i7 Diosmanda rimaj Isaías rimashca pactarichu, casna nisha: 
Paillara ñucanchi ungüigunaras apica, ñucanchi nanaigunaras 
apaca. 


Catisha niujguna 
(Le. 9.57-62) 


18 Jesús paita muyujta runauna tandarishcara ricusha, 
chimbama pasangaj mandaca. 
19 Shu yachaira yachachij runa paima shamusha nica: 
Yachachij, canda catimusha maita rijpis. 
20 Jesús paita nica: Chajauna paiguna uctuunara charinaun, 
pishcuunas paiguna tašindas charinaun; astaun ñuca, Runa 
Churi nishca, maibis umara samachingaj mana charinichu. 
21 Shuj pai yachachishca runaunamanda paita nica: Señor, 
lugarda cuhuai ñaupa punda yayara pambangaj risha. 
22 Jesús paita nica: Catihuai. Huañushca samiunallara saqui 
paiguna quiquin huañushcaunara pambangaj. 


Jesús huairara mandan 
(Mr. 4.35-41; Le. 8.22-25) 
23 Jesús canoai icujpi, pai yachachishca runauna catimu- 

nauca. 
24 Lamarbi shinzhira huairaca. Tsajlas atarisha ñaca ñaca 
canoara pambachinauca, astaun Jesús puñuriaica. 
25 Yachachishca runauna paihuajma shamusha paita lliccha- 
chinauca: Señor, nisha uctalla quishpichihuapai, huañuun- 
chimi. 
26 Jesusga cutipaca: ¿Imarasha manzhanguichi, ansalla quirij 
runauna? Shinajpi atarisha, Jesus huairaras lamardas piñaca. 
Tucui casilla, chunlla tucuca. 
27 Runauna manzharisha ninauca: ¿Ima sami runa cai? 
Huairas lamarbas paita uyanaun. 


Gadaramanda supaiyujguna 
(Mr. 5.1-20; Le. 8.26-89) 


28 Chimba partima, Gadara runauna llactama pactajpi, 

ishqui supai apishca runauna tupaj shamunauca. Pambana 
huasiunamanda llucshinauca, yapa milli anauca. Pis chi 
ñambira pasanara mana ushacachu. 

29 Caparisha ninauca Jesusta: ¿Imara munangui ñucanchi- 
hua, Jesús, Diospa Churi? ¿Caima shamushcanguichu ñucan- 
chira tormendachingaj tiempo manara pactamujllaira? 

30 Carullai shu atun cuchi monton micusha tianauca. 

31 Supaiguna paita ruganauca: Ñucanchira ichushaga, lugarda 
cuhuapai chi monton cuchiunai icungaj. 

32 Jesús paigunara: Richi, nica. Llucshinauca, cuchi monton- 
ma rinauca. Tucui cuchi monton peñasmanda saltasha urma- 
nauca lamarbi, yacui chucasha huañunauca. 

33 Cuchira carajgunaga miticusha rinauca. Llactama shamusha 
imas tucushcaunara cuentanauca, ima tucushcaras supaiguna 
apishcaunahua. 

34 Tucui llacta runauna Jesusta tupangaj shamunauca. Paita 
ricusha, rugasha ninauca: Anzhuripai ñucanchi llactamanda. 


Suchu runara alichishca 
(Mr. 2.1-12; Lc. 5.17-26) 
9 I Shinajpi, Jesús canoai icuca, chimbama pasaca, paihua 
quiquin lactama shamuca. 
2 Paihuajma shu suchu runara pushamunauca, caitui huan- 
dusha. Jesús huanduj runauna quirishcara ricusha, suchuma 
nica: Cariyai, churi, can ucharashcaunara perdonashcangui. 
3 Shinajpi huaquin yachaira yachachijguna, shungu ucui 
ninauca: Irusta riman, Diosta camisha. 
4 Jesús paiguna iyashcara yachasha nica: ¿Imarasha manalira 
kan angan canguna shungüi? 
5 ¿Imara mas rimailla anga: Can ucharashcara perdonash- 
cangui, mana ashaga, Atari, puri, nisha rimangaj? 
6 Canguna yachanauchu ñuca, Runa Churi nishca, ushaira 
charini cai pachai uchara perdonangaj nisha, Jesús suchura 
riman: Atari, camba caitura apasha ri camba huasima. 
7 Shinajpi runa atarica, paihua huasima rica. 
8 Runauna caita ricusha manzharinauca Diosta alabanauca, 
casna ushaira runaunama cushcamanda. 

Jesus Mateora cayaun 
(Mr. 2.18-17; Le. 5.27-32) 


9 Jesús chimanda pasasha, Mateo nishca runara ricuca, 
gobierno cullquira tandachina huasii tiajta. Paita nica: Cati- 
huai. Mateo atarisha paita catica. 

10 Jesús mesai tiarijpi Mateo huasi, ashca cullquira tanda- 
chijguna, ashca uchayujgunas shamusha mesai tiarinauca 
Jesushua, pai yachachishca runaunandi. 

11 Fariseoguna caita ricusha, yachachishca runaunama ni- 
nauca: ¿Imarasha cangunara Yachachij cullquira tandachij- 
gunahua uchayujgunahuas micun? 

12 Jesús caita uyasha paigunara nica: Aliuna doctorda mana 
ministinaun, astaun ungushcauna ministinaunmi. 

13 Richi, yachaichi imara nin cai shimi: Sacrificio nishca- 
manda yali shu ali llaquij shungura munani. Ali causajgunara 
cayangaj mana shamucanichu, astaun uchayujgunara, pai- 
guna arrepentiringaj. 


Tapunaun sasínamanda 
(Mr. 2.18-22; Le. 5.83-39) 


14 Shinajpi Juan yachachishca runauna Jesusbajma shamu- 
sha paita ninauca: ¿Imaraigumanda fñucanchis fariseogunas 
sasisha causaunchi, astaun can yachachishca runauna mana 
sasinaun? 

15 Jesús cutipasha nica: ¿Borara rajguna llaquirina usha- 
naunzhu cari paigunahua tiaushca horaspi? Astaun punzhauna 
shamunaunga imahoras cari quichushca anga. Chi horaspi 
sasinaungami. 

16 Manapis rucu churanara remendanzhu mushuj llachapa 
pitinua. Shina rashaga churanara mas lliquin. 

17 Shinallara mushuj vinora rucu cara puruunai mana chu- 
ranaunzhu. Shina rajpi, cara puru lliquirin, vino talirin, cara 
puru pirdirin. Astaun mushuj vino mushuj cara purui churajpi, 
shina rajpi ishquindi duranaun. 


Jairo ushushi 
(Mr. 5.21-43; Lc. 8.40-56) 
18 Jesús casna rimauscallai, shu valij runa shumuca, paihua 

ñaupajpi tuama urmasha nica: Ñuca ushushi ñancartalla 
huañun. Shamupai, camba maquira paihua ahuai churajpi 
causaringami. 

19 Jesús atarisha paita catisha rica, pai yachachishca runa- 
unandi. 

20 Nambii shu ungushca huarmi, yahuar ricurina mana sa- 
quirijpi chunga ishgui huatara, huashamanda shamuca. 
Jesuspa churana pundara llangaca. 

21 Huarmi paihua shungüi nica: Nuca paihua churana punda- 
huallara llangasha aliyashami. 

22 Jesusga voltiarisha, huarmira ricusha, nica: Cariyai, ushu- 
shi, can quirishca canda alichishcami. Chi ratomanda pacha 
huarmi aliyashca aca. 

23 Jesús valij runa huasii icushaga, llautara tucajgunara 
huacajgunaras ricuca. 

24 Paigunara nica: Anzhurichi. Huahua mana huañushcachu, 
puñunllami. Paita burlasha asinauca. 

25 Runaunara huasimanda llucchishca huasha, Jesus icuca, 
huahuara maquimanda apica, huahua atarica. 

26 Cai rashca uyarica tucui chi partii. 


Ishqui ñausa runa 


27 Chimanda pasajpi, ishqui ñausa runa paita catimunauca. 
Caparisha ninauca: Llaquihuapi ñucanchira, Davidpa Churi. 
28 Jesús huasima pactamujpi, ñausauna paihuajma shamu- 
nauca. Paigunara nica: ¿Nuca caita rangaj ushajta quiringui- 
chichu? Ari, Señor, quirinchimi, ninauca. 

29 Shinapi Jesús paiguna ñahui muyura llangaca. Canguna 
quirishcasna rashca achu, nica. 

30 Paiguna ñahui muyuuna pascarinauca. Jesus paigunara 
shinzhira rimasha nica: Ricuichi ama pihuas caita yacha- 
nauchu. 

31 Randi, paiguna llucshisha, Jesusmanda cuentanauca tucui 
chi partii. 


Upa shimi runa 


32 Paiguna rinaupi, runauna shu upa shimi runara apamu- 
nauca, supai apishcami aca. 

33 Supaira ichushca huasha, upa shimi runa rimaca. Runauna 
manzharinauca, nisha: Imahoraspas cai samira mana ricush- 
canchichu Israelbi. 

34 Fariseogunaga: Supai apumanda supaigunara ichun, 
ninauca. 


Pallana ashcami 


35 Jesús tucui atun tucui ichilla llactaunara purica, tandarina 
huasiunai yachachisha, Dios mandana pacha ali shimira 
rimasha, tucui ungüira tucui nanairas alichisha. 

36 Jesús ashca taucarimushca runaunara ricusha llaquirica. 
Ichushca cuenta, chausishca cuenta anauca, cuiraj illaj borre- 
gounasna. | 
37 Pai yachachishca runaunara nica: Cierto pacha pallana 
ashcami, astaun tarabajgunaga ansallami. 

38 Pallana Sefiorda rugaichi pallajgunara cachangaj paihua 
pallanama. 


Yachachina runaunara ajllana 
(Mr. 3.13-19; Le. 6.12-16) 


| () I Shinajpi Jesús pai yachachishca runaunara cayasha, 
ushaira paigunara cuca irus supaigunara ichungaj, 

tucui ungüira tucui nanairas alichingaj. 

2 Pai chunga ishqui cachashca runauna shutiuna casnami: 

Naupa Pedro nishca Simón, paihua uqui Andrespas: Zebedeo 

churi Jacobo, paihua uqui Juambas; | 

3 Felipe, Bartolomé, Tomás, cullquira tandachij Mateo, Alfeo 

churi Jacobo, Tadeo nishca Lebeo. 

4 Cananista Simón, Judas Iscariote, Jesusta entregaj runa. 


Chunga ishqui runaunara cachana 
(Mr. 6.7-18; Le. 9.1-6) 

5 Cai chunga ishquira Jesús cachaca, paigunara yacha- 
chisha nica: Gentilguna ñambii ama ringuichichu. Samaria 
runauna llactai ama icunguichichu. 

6 Astaun Israel aillumanda borregouna cuenta chingarish- 
caunamalla richi. 

7 Rishaga yachachichi, casna nisha: Ahua pacha mandana 
mayanllayamushcami. 

8 Ungushcaunara alichichi, ismushca aicha llagayujgunara 
pichaichi, supaigunara ichuichi. Yanga llaquishcamanda apish- 
canguichimi, yanga llaquishcamanda cuichi. 

9 Ama apaichichu curira, cullquira, ñutu cullquiras canguna 
chumbillina carai. 

10 Bolsaras, ishqui ucu churanaras, zapatostas, taunaras 
ama apaichichu. Tarabaj runa paihua micunara apingaj valin. 
11 Maican atun llactai, maican ichilla llactais canguna icusha, 
mascaichi shu chihui tiaj ali runara, paihuajpi pasiaichi lluc- 
shinagama. 

12 Huasii icusha, saluraichi. 

13 Ali huasi ajpi, canguna salurashca chihui shamunga. Astaun 
mana ali ajpi, canguna salurashca cangunajmallara tigramunga. 
14 Pi runas mana cangunara chasquijpi, canguna shimiunara 
mana uyajpi, lucshichi chi huasimanda chi llactamandas, 
canguna chaquimanda polvora chausichi. 

15 Cierto pacha cangunara nini, taripana punzhai Sodoma 
Gomorra llactauna castigana yali ahuantaihuaj anga chi llacta 
castigai tucunamanda. 


Tormendarinaunamanda riman 


16 Uyaichi. Cangunara borregounasna ajta pumauna chaupi 
shungiii cachauni. Machacui cuenta sabirouna aichi, astaun 
palomauna cuenta manso shunguyujguna aichi. 

17 Runaunamanda cuiraichi. Cangunara rucuuna tandarina- 
unama entreganaunga, paiguna tandarina huasiunai cangu- 
nara livachinaunga. | 

18 Gobernadorguna ñaupajpi, rey apuuna ñaupajpi apashca 
anguichimi ñucaraigumanda, paigunas gentilgunas ñuca 
shimira uyangaj. 

19 Cangunara entregashca horas, ama turbarichichu, imara 
rimana anga nisha. Chi horasllaira imara rimanara cangu- 
nama cushca anga. 

20 Mana cangunachu rimanguichi, astaun canguna Yaya 
Espíritu canguna shungu ucui rimanga. 

21 Uqui paihua uquira entregangami huañungaj, yaya churiras. 

Churiuna yayaunahua contra atarinaunga, paigunara huañu- 
chinaunga. | 

22 Tucui runauna cangunara chijninaunga ñuca shutiraigu- 
manda. Astaun, puchucaigama ahuantaj runa quishpichi 
tucungami. 

23 Cangunara tormendachijpi cai llactai, shu llactama a 
cuichi. Cierto pacha cangunara nini, tucui Israelbi tiaj llac- 
taunama rinara mana tucuchinguichichu Runa Churi manara 
shamujllaira. 

24 Shu yachachishca runa paita yachachijta mana yalinzhu, 
sirvij runas paihua patronda mana yalinzhu. 

25 Yachachishca runama bastami paita yachachijsna tucujpi, 
shu sirvij runa paihua patronsna. Runauna huasiyuj dueñora 
Beelzebú nisha, ¿manzhu mas shinallara ninaunga paihua 
huasii tiajgunaras? 


Pita manzhana 
(Le. 12.2-9) 


26 Shinajllaira, ama manzhaichichu paigunara. Ima quill- 
pashcaras ricuchishca anga, ima pacashcaras yachashca 
anga. 

27 Ñuca cangunara llandui rimashcara punzhai rimaichi. 
Rinrii uyashcaras huasi pundamanda caparichi. 

28 Ama manzhaichichu aichara huañuchijgunara, randi almara 
mana ushanaunzhu huañuchinara. Astaun manzhaichi almara 
aichandi ucu pachai chingachijta. 

29 ¿Manzhu ishqui ichilla pishcura ishqui realhua catunaun? 
Shinajllaira paigunamanda mana shujpas allpama urman, 
canguna Yaya mana yachajpi. 

30 Canguna umamanda acchauna tucui yupashcami. 

31 Shinajpi ama manzhaichichu. Canguna ashca pishcuuna- 
manda yali valijguna anguichi. 

32 Maican runa ñuca shutira rimajpi runauna ñaupajpi, ñuca 
shinallara paihua shutira rimasha ñuca ahua pachai tiaj Yaya 
ñaupajpi. 

33 Maican runa ñucamanda: Paita mana ricsinichu nijpi 
runauna ñaupajpi, ñuca paimanda shinallara: Mana ricsi- 
nichu, nisha, ñuca ahua pachai tiaj Yaya ñaupajpi. 

Jesus runaunara chicanyachin 
(Lc. 12.49-58; 14.26-27) 

34 Ama iyaichichu ñuca ganas causanara cai pachama 
apamungaj shamucani; mana ganas causanarachu, astaun 
shu esparara apamungaj shamucani. 

35 Ñuca shamucani piñanauna tiangaj churi paihua yayahua, 
ushushi paihua mamahua, cachun paihua cari mamahua. 

36 Shu runahua piñanaujguna paihua quiquin huasimandauna 
anaunga. 

37 Maicans yayara mamara fñucamanda yalijta llaquijpi, 
mana ñucamanda valijchu an. Maicans churira ushushira 
ñucamanda yalijta llaquijpi, mana ñucamanda valijchu an. 
38 Maicans paihua cruzta mana aparijpi ñucara mana catijpis, 
mana ñucamanda valijchu an. 

39 Maicans causaira tarisha, chita pirdingami; maicans paihua 
causaira pirdíshaga fiucamanda, causaira tupangami. 


Paganauna 
(Mr. 9.41) 

40 Maicans cangunara chasquisha, ñucara chasquin; maicans 
ñucara chasquisha, ñucara cachamujta chasquin. 
41 Maicans shu Diosmanda rimajta chasquisha pai Diosmanda 
rimaj ashcaraigu, shu Diosmanda rimaj tupu paganara apinga; 
maicans shu ali runara chasquisha pai ali runa ashcaraigu, 
shu ali runa tupu paganara apingami. 
42 Maicans shu cai ichilla huahuaunama shu chiri yacu vasora 
cusha, pai ñuca yachachishca asha, cierto pacha paima paganara 
mana pirdingachu. 


Shamunaun bautisaj Juanmanda 
(Lc. 7.18-35) 
| | 1 Jesús pai chunga ishqui yachachishca runaunara 
camachishca huasha, chi partimanda rica, paiguna 
 llactaunai yachachingaj camachingajpas. 
2 Juanga, chonda cularbi tiausha, Cristo rashcaunara uyasha, 
ishqui pai yachachishca runaunara paihuajma cachaca. 


MATEO 11 26 


3 Shamunauca paita tapungaj: ¿Can shamuna ajchu angui? 
¿Shujtachu chapashun? nisha. 

4 Jesús paigunara cutipasha: Richi, nica Juanda cuentaichi 
canguna ricushcaunaras uyashcaunaras. 

5 Nausauna ricunaun, anga changauna purinaun, ismushca 
aichayujguna pichashcami anaun, upa rinriuna uyanaun, 
huañushcauna causachishcami anaun, pugriunama evangelio 
shimira rimashcami. | 

6 Cushiyuj maican runa mana ñucahua piñarisha. 

7 Paiguna riushcai, Jesús runaunama rimai callarica Juan- 
manda: ¿Imara ricungaj llucshicanguichi, nisha, runa illashca 
partima? ¿Shu huaira cuyuchishca pindujta? 

8 ¿Imara ricungaj llucshicanguichi? ¿Shu gusto churanahua 
churachishca runara? Gusto churanahua churachishcauna 
rey apu huasiunai tianaun. 

9 Astaun, ¿Imara ricungaj llucshicanguichi? ¿Shu Diosmanda 
rimajta? Ari, nini cangunara, shu Diosmanda rimajta yali. 
10 Cai runamandami quillcashca tian: Riqui, nisha, ñuca 
rimajta camba ñaupajma cachani. Pai camba ñambira purun- 
tungami camba ñaupajpi. 

11 Cierto pacha cangunara nini: Huarmi pagarichishcauna- 
manda, Bautisaj Juanmanda shu yali runa mana atarishcachu. 
Shinajllaira ahua pacha mandanai ima mas ichilla runas pai- 
manda yalimi. 

12 Bautisaj Juamba punzhamanda cuna horasgama, ahua 
pacha mandanara tormendachishcami, shinzhiunaga vencisha 
apinaun. 

13 Tucui Diosmanda rimajgunas ley camachishca shimis 
Juan tiashca horasgama Diosmanda rimanauca. 

14 Canguna chi shimira chasquisha nijpi, cangunara nini: 
Chimi shamuna aj Elías. 

15 Uyana rinriyuj uyachu. 

16 ¿Imahuara ricuchishairi cuna horas causaj miraigunara? 
Pujllaj huahuauna cuentami, pulazaunai tiarisha, compañe- 
rounama caparinaun, nisha: 

17 Llautara tucacanchi, astaun mana  bailacanguichichu. 
Cangunama huacasha cantacanchi, cangunaga mana huaca- 
canguichichu. 

18 Juan shamuca, mana micuj, mana upij. Supaiyujmi, ninaun. 
19 Ñucaga, Runa Churi nishca, micuj upij shamucani. Shinaj- 
pi ninaun: Caibi shu micuisiqui runa, vinora upisiqui, cullquira 
tandachijguna amigo, uchayujguna amigo. Shinajllaira, Ya- 
chana ali nishcami paihua churiunamanda. 


Llaquinaita uchasapa llactauna 
(Le. 10.18-16) 

20 Shinajpi Jesús chi llactaunara piñangaj callarica maibi 
ashca pai munanaita rashcauna rashca aca, paiguna mana 
arrepentirishcaraigu, casna nisha: 

21 ¡Upamanda, Corazín! ¡Upamanda Betsaida! Cambajpi 
rashca munanaita rashcauna Tiro llactai Sidón llactais rashca 
ajpiga, ña unaira arrepentirinaunmaca, costalda churarisha, 
ushpais tiarisha. 

2 Chiraigumanda cangunara nini: Taripana punzhai Tiro 
llacta Sidón llactas pishi castigai tucunaungami, randi canguna 
yali castigai tucunguichimi. 

23 Cambas, Capernaum llacta, ahua pachagama ahuaya- 
“chishca acangui, astaun huañushcauna tiashcagama irguchish- 
ca angui. Cambajpi munanaita rashcauna Sodoma llactai 
rashca ajpiga, cuna punzhagama duranmaca. 

24 Chiraigumanda cangunara nini: Taripana punzhai Sodoma 
llacta pishi castigai tucungami, randi canga yali castigai 
tucunguimi. 


Ñucama shamichi, samaichi 
(Lc. 10.21-22) 


25 Cai horas Jesús cutipasha nica: Yaya, ahua pachamanda 
cai pachamandas Señor, canda alabauni. Can tucui caigunara 
yachajgunamanda  intindijgunamandas pacacangui, astaun 
huahuaunara ricuchicangui. 

26 Ari, Yaya, casnami munacangui. 

27 Tucuira ñuca Yaya fucama entregahuacami. Pis mana 
ricsin Churira, Yayalla paita ricsinmi. Pis Yayara mana 
ricsin, Churilla paita ricsinmi, shinallara Churi ricuchisha 
nishca runa Yayara ricsingami. 

28 Ñucama shamichi tucui canguna tarabashcauna aparish- 
caunas. Ñuca cangunara samachishami. _ 

29 Ñuca huanduna caspira cuenta apaichi. Ñucamanda ya- 
chaichi, manso shunguyuj, ali shunguyuj ani. Alma samanara 
tupanguichimi. 

30 Ñuca huanduna caspi cuenta aparinallami, ñuca carga 
pangallami. 


Trigora pallanaun samana punzhai 
(Mr. 2.23-28; Le. 6.1-5) 


| 2 1 Chi punzhaunai Jesús chagraunara pasauca, shu 
samana punzha. Pai yachachishca runauna yarcachisha 

papajta aisasha, micungaj callarinauca. 

2 Fariseoguna caita ricusha ninauca: Riqui, can yachachishca 

runauna mana raihuajta ranaun samana punzhai. 

3 Jesús paigunara nica: ¿Manzhu Quillcai ricushcanguichi 

David rashcara, shu cuti pai paihua tiajgunandi yarcachishca 

horaspi; 

4 imasna Diospa huasi icuca, ricuchina tandara micuca. 

Pai, paihua compañajgunandi mana micuna aca, sacerdo- 

teunalla micuna ajpi? 

5 Shinallara, ¿manzhu ricushcanguichi ley camachishca shimii 

imasna templo huasii tiaj sacerdoteuna quiquin samana punzhai 

tarabanaun sacrificiora rangaj, shina rashas mana caušaiyuj 

tucunaun? 

6 Astaun, cangunara nini, shu templomanda yali valij caibimi 

tiaun. 

7 Canguna cai shimira intindishaga, Sacrificio ranamanda 

shu llaquij shungura yali munanimi, nisha, shinajpi caušai 

illajgunara mana cauSayachinguichima. 

8 Ñuca, Runa Churi nishca, samana punzhahua Señor mani. 


Chaquishca maquiyuj runa 
(Mr. 3.1-6; Le. 6.6-11) 
9 Chimanda ri pasasha, paiguna tandarina huasima shamu- 
cami. 
10 Chihui shu chaquirishca maquiyuj tiauca. Jesusta tapu- 

nauca, paita culpayachingaj: ¿Raihuajchu, nisha, paita ali- 
chingaj samana punzhai? 

11 Jesús paigunara nica: Maican runa cangunamanda shu 
borregora charij, paihua borrego shu uctui urmajpi samana 
punzhai, ¿manzhu maquira chutachinga llucchingaj? 

12 Shinasha runaga ¿imasna borregomanda yali valingairi? 
Chiraigumanda raihuajmi alira rana samana punzhali. 

13 Shinajpi chi runara nica: Maquira chutai. Maquira chu- 
taca, aliyashca aca chishu maqui cuenta. 

14 Fariseoguna llucshishaga, rimananauca Jesusta huañu- 
chingaj. 


Dios ajllashca sirvij 


15 Jesús caita yachasha, chi partimanda llucshica. Ashca 
runa paita catinauca. Tucui ungushcaunara alichica. 
16 Runaunara rimaca: Ama rimanguichichu ñuca maibi 
ajtas; 
17 Diosmanda rimaj Isaías rimashcara pactachingaj, pai 
casna nijpi: 
18 Caibimi ñucara sirvij, ñuca ajllashcami, ñuca llaquishcami; 
paihuajpi ñuca alma cushiyan. Paihua ahuai ñuca Espiritura 
churashami, gentilgunama ali taripanara rimanga). 
19 Mana macanungachu, mana caparingachu. Pihaus ñam- 
biunai paihua shimira mana uyangachu. 
20 Shu taula taula rishca pindujta mana paquingachu, shu 
cushniu espelma pushcara mana huañuchingachu, pai ali 
taripana vencichingagama. | 
21 Paihua shutiis gentilguna chapanaungami. 


Santo Espiritura camina 
(Mr. 8.20-30; Lc. 11.14-23) 

22 Shinajpi shu supai apishca runara Jesusma pushamu- 
nauca, ñausa, mana rimaj aca. Jesús paita alichica, shinajpi 
ñausa aj ricuca, upa shimi aj rimaca. 

23 Tucui runauna manzharinauca, nisha: ¿Manzhu cai runa 
chi Davidpa Churi angairi? 

24 Fariseogunaga caita uyasha ninauca: Cai runa supaigunara 
supai apu Beelzebú shutii ichun. 

25 Jesús paiguna iyaushcara ricsisha, paigunara nica: Tucui 
llacta paigunapuralla chaupirisha tularingami; tucui llacta, 
tucui huasi paigunapuralla chaupirisha, mana shayangachu. 
26 Satanás quiquin Satanasta canzhama ichusha, paillara 
chaupirishca tucun; ¿imarashara durangai paihua mandana? 
27 Ñuca supaigunara canzhama ichujpi Beelzebumanda, 
¿pimanda canguna churiuna supaigunara ichunaun? Shinajpi 
paiguna cangunara taripajguna tucunaungami. 

28 Astaumbas ñuca Diospa Espirituhua supaigunara ichujpi, 
cierto pacha Dios mandana pacha cangunajma pactamush- 
cami. 

29 ¿Ima rashara shu shinzhi runa huasii icungairi pai cha- 
rishcara shuhuangaj, mana ñaupara dueñora huatasha? Shina 
rashaga huasii tiajta shuhuanara ushangami. 

30 Maican runas mana ñuca partimanda ajpi, ñucahua contrami 
tucun. Maicans mana fiucahua pallaj talinmi. 

31 Chiraigumanda cangunara nini: Tucui ucha tucui piñasha 
rimashca runaunara perdonashca anga, astaun Espiritura 
piñasha rimashca mana perdonashcachu anga. 

32 Maicans Runa Churimanda manali shimira rimajpi, per- 
donashca anga. Astaun maicans Santo Espiritumanda mana- 
lira rimajpi, mana perdonashcachu anga, cuna tiempoi, huasha 
tiempois. 

33 Ali yura ali muyura cun, manali yuraga manali muyura. 
Muyura ricusha yurara ricsinaun. 

34 ¡Machacuigunamanda mirajguna cuenta! ¿Ima rashara 
alira rimana ushanguichima manaliuna ashallara? Shungu 
yalijta undashcamanda shimi riman. 

35 Ali runaga, pai shungu ucui ali charishcamanda alira llucchin, 
manali runaga manali charishcamanda manalira llucchin. 

36 Maspas cangunara nini, runauna paiguna yanga rimashca 
shimimanda taripashca anaunga taripana punzhai. 

37 Can rimashca shimiunamandallara ali nishca tucungui, 
can rimashca shimiunamandallara causáyachishca tucungui. 


Mana quirijguna sumajta rashcara mascanaun 
(Lc. 11.29-32) 


38 Shinajpi huaquin yachaira yachachijguna fariseogunandi 

cutipasha ninauca: Yachachij, shu can rashca munanaita 
ricurinara ricusha ninchi. 

39 Jesús cutipaca: Manali shujhua tacarisiqui miraiguna 
munanaita ricurinara mañanaun. Chita mana ricuchishca 
anga, astaun Diosmanda rimaj Jonasmanda ricurinara ricu- 
chishca anga. 

40 Imasnara Jonás atun aichahua icsai tiauca quinsa punzhara 
quinsa tutara, shinallarami ñuca, Runa Churi nishca, allpa 
ucui tiashami quinsa punzhara quinsa tutara. 

41 Nínive nishca llactamanda runauna taripana punzhai atari- 
naunga cuna horas miraigunahua, paigunara caušayachinaun- 
gami. Paiguna Jonás camachishcamanda arrepentirinauca. 
Shinajllaira Jonasmanda yali caibimi tiaun. 

42 Sur nishca quinri partimanda shamuj reina huarmi apu 
cuna horas miraigunahua ataringami, paigunara cauSayachin- 
gami. Paiga mundu puchucai partimanda shamuca Salomón 
yachashca shimiunara uyangaj. Shinajllaira Salomonmanda 
yali caibimi tiaun. 


Cuti tigramuj irus supaimanda 
(Le. 11.24-26) 

43 Imahoras irus supai shu runamanda llucshin, chaquishca 

partiunai purin, samasha nisha, astaun samanara mana tu- 
panzhu. 
44 Shinajpi nin: Ñuca llucshishca huasima tigrasha. Pacta- 
mujpi huasira chushajta pichashcara sumacyachishcara tupan. 
45 Shinajpi rin, shu canzhis supaigunara paimanda yali mana- 
liunara apisha apamun, icusha chihui causanaun. Chi runa 
huasha tucushca causana ñaupa causanamanda yali mana 
valij tucun. Shinallarami tucunga cuna horas manali mirai- 
gunahua. 


Jesuspa mama uquiunandi shamunaun 
(Mr. 8.81-85; Lc. 8.19-21) 
46 Jesús runaunahua rimaushcallai, paihua mama, paihua 
uquiuna canzhai shamunauca, paihua rimasha nisha. 
47 Shu runa paita nica: Camba mama, camba uquiuna canzhai 
shayanaun, canhua rimasha ninaun. 


MATEO 12, 13 32 


48 Jesús casna rimaj runara cutipasha: ¿Pitangai ñuca mama, 
pitangai ñuca uquiuna? nica. 

49 Pai yachachishca runaunama maquira id : Caimi 
ñuca mama, ñuca uquiuna, nica. 

50 Tucui runa ñuca ahua pachai tiaj Yaya munaira rau, paimi 
ñuca uqui, ñuca pani, ñuca mama, nica. 


Tarpuj runa 
(Mr. 4.1-9; Lc. 8.4-8) 
| 3 1 Chi punzha Jesús huasimanda llucshisha, lamar 
patai tiarica. 
2 Ashca runauna tandarimunauca. Jesús canoai icusha tia- 
rica. Tucui runauna pulayai tianauca. | 
3 Ashca shimiunara Jesús paigunara rimaca yachachingaj 
cuentanaunahua, casna nisha: Shu tarpuj runa tarpungaj 
llucshica. 
4 Tarpujpiga, huaquin muyuuna ñambi rayai urmanauca, 
Pishcuuna shamusha micunauca. 
5 Huaquin muyuunaga rumi pambai urmanauca, mana yapa 
allpa tiashcai. Uctalla iñamuca, allpa mana ashca tiajpi. 
6 Indi llucshishaga rupachica. Angura mana charishcaraigu 
chaquirica. 
7 Huaquin muyuuna cashai urmanauca. Casha itayasha, 
muyura huañuchica. 
8 Astaumbas huaquin muyuuna ali allpai urmanauca, apa- 
rinauca, patsacgama, socta chungagama, quinsa chungagama, 
caran muyumanda mirarisha. 
9 Uyaj rinriyuj uyachu. 


Yachachina cuentanaunamanda 
(Mr. 4.10-12; Le. 8.9-10) 

10 Shinajpi Jesús yachachishca runauna shamusha, paita 
ninauca: ¿Imarasha yachachingaj cuentanaunahua rimaungui 
paigunahua? 

11 Jesús cutipasha nica: Cangunama cushcami ahua pacha 
mandana pacashca shimiunara yachangaj, astaun chigunama 
mana cushcachu aca. 

12 Charij runama cushca anga, mas charingaj. Randi mana 
charijmandaga pai charishcahuaras quichushca anga. 

13 Chiraigumanda yachachingaj cuentanaunahua rimashcani, 
ricusha ama ricunauchu, uyasha ama uyanauchu, ama intin- 
dinauchu. 

14 Shinarasha Diosmanda rimaj Isaías rimashca shimi paihuaj- 
pi pactarinmi: Rinrihua uyashas mana intindinguichichu, 
ñahuihua ricushas mana ricsinguichichu. 

15 Cai llacta runauna shungu llashajyashcami. Rinriuna tun 
tucushca mana ali uyanaun. Nahuiunara ishcanaushca ama 
ñahuiunahua ricungaj, ama rinrihua uyangaj, ama shunguhua 
intindingaj, paiguna ama ñucajma voltiarinauchu, ñuca pai- 
gunara alichingaj. 

16 Astaun cushiunami canguna ñahuiuna, ricunaunmi. Cushi- 
unami canguna rinriuna, uyanaunmi. 

17 Cierto pacha cangunara nini, ashca Diosmanda rimajguna, 
ashca ali runaunas canguna ricushcara ricunara munanau- 
cami, randi mana ricunaucachu; canguna uyashcaras uyanara 
munanaucami, randi mana uyanaucachu. 


Tarfpuj runamanda yachachin 
(Mr. 4.18-20; Le. 8.11-15) 

18 Uyaichi, nica Jesús, imara nin tarpuj runamanda yacha- 
chingaj cuentashca. 
19 Shu runa ahua pacha mandana shimira uyasha, mana 
intindijpi, manali Supai shamun, paihua shungüi tarpushcara 
quichun. Caimi ñambi rayai tarpushca. 
20 Rumi pambaunai tarpushca caimi: shimira uyasha uctalla 
cushihua chasquica; 
21 paihuajpi angura mana charin, mana duranzhu; tormen- 
darina tormendachinas shamujpi Diospa shimimanda, shinajpi 
uctalla nijtasha urman. 
2 Casha tiashcai tarpushca caimi: shimira uyan, astaun 
cai mundu munai, charij tucungaj umachishcas shimira hua- 
ñuchinaun. Chiraigu muyura mana cun. 
3 Astaunga, ali allpai tarpushca caimi: shimira uyasha 
intindin, aparin: patsaj, socta chunga, quinsa chunga, caran 
muyu aparin. 

Manali quihua tarpushcamanda cuentan 


24 Cuti shu yachachingaj cuentanara rimaca. Ahua pacha 
mandana casna ricurijmi: Shu runa ali muyura paihua allpai 
tarpuca. 

25 Astaun runauna puñurishcai, shu paita chijnij runa sha- 
muca, trigo muyu tarpushcai manali quihua muyura tarpuca, 
chihuasha rica. 

26 Trigo llucshisha, aparisha, shinallara manali quihuas 
ricurica. 

27 Shinajpi dueñora sirvijguna shamusha ninauca: Señor, 
¿Manzhu ali muyuunara camba allpai tarpuchicangui? ¿Mai- 
mandara cai manali quihua iñashca? 

28 Paigunara nica: Shu ñucara chijnij caita rashcami. Sirvij- 
gunaga ninauca: ¿Munanguichu ñucanchi aisai ringaj? 

29 Dueñoga: Mana, nica, manali quihuara aisasha, paihua 
pariju trigora aisanguichima. 

30 Ishquindira saquichi pariju iñangaj pallanagama. Pallana 
horas, pallajgunara nisha: Naupa punda manali quihuara 
pallaichi, huangüichi, rupachingaj. Randi trigora pallasha, 
ñuca huacachina huasi huacachichi. 


Mostaza muyumanda cuentan 
(Mr. 4.30-32; Le. 18.18-19) 

31 Cuti shu yachachingaj cuentanara paigunara rimaca. 

Ahua pacha mandana shu mostaza nishca muyu cuenta ricurij- 
mi. Shu runa muyura apisha, tarpuca paihua allpai. 
32 Cierto pacha cai muyu tucui muyumanda yali ichilla mu- 
yumi, randi iñasha micuna muyu aparij yuraunamanda yali 
tucun, atun yura tucun. Shinasha pishcuuna shamunaun 
huasichingaj paihua pallcaunai. 


Tandara punguichina poluomanda 
(Lc. 18.20-21) 


33 Cuti shu yachachingaj cuentanara paigunara rimaca. 
Ahua pacha mandana tandara punguichina polvo cuenta 
ricurijmi, shu huarmi caita apisha, quinsa tasita tupu harina 
polvoi churaca, tucui punguiringagama. 

Imaraigumanda Jesüs yachachina cuentanaunara rimaca 
(Mr. 4.88-84) 
34 Cai tucuira Jesús runaunara rimaca yachachingaj cuen- 
tanaunahua. Mana casna cuentasha, mana rimacachu; 
35 Diosmanda rimaj shimira pactachingaj, casna nisha: Shi- 
mira pascasha yachachingaj cuentanaunahua, mundu calla- 
rishca horasmanda pacashcaunara yachachisha. 


Manali quihuamanda cuentashcara yachachin 


36 Shinajpi runaunara cachashca huasha, Jesús huasii 
icuca. Yachachishca runauna shamusha paita ninauca: Ma- 
nali quihua muyumanda cuentashcara intindichihuapai. 

37 Jesús cutipasha nica: Ali muyura tarpuj, ñuca mani, Runa 
Churi nishca. 

38 Allpaga cai pachami. Ali muyuuna ahua pacha mandana 
churiunami. Manali quihua muyuuna, manali Supai churi- 
unami. 

39 Chijnisha tarpujga Supai Apumi. Pallanaga cuna tiempouna 
tucurinami. Pallajgunaga angelgunami. 

40 Shinasha, imasnara manali quihuara aisanaun ninai rupa- 
chingaj, shinallara tucungami cai tiempouna tucurinai. 

41 Ñucaga, Runa Churi, ñuca angelgunara cachamushami 
ñuca mandana pachamanda tucui nijtachijgunara, manalira 
rajgunaras apingaj. 

42 Paigunara atun nina uctui shitanaunga. Chihui atun hua- 
cai, quiru mucunas tianga. 

43 Chi horaspi aliuna indi cuenta chiujlla ricurinaunga paiguna 
Yaya mandana pachai. Uyaj rinriyuj uyachu. 


Allpai pacashca curimanda cuentan 


44 Maspas, ahua pacha mandana shu allpai pacashca yapa 
valij curi cuenta ricurijmi. Shu runa tupan, tupasha cuti 
pacanlla. Caimanda cushiyasha, pai tucui charishcara catun, 
chi allpara randingaj. 


Perla nishca valij muyumanda cuentan 
45 Shinallara ahua pacha mandana shu catuj runa cuenta 

ricurijmi, gusto sumaj chuya perla nishca valij rumiunara 
mascaj. 

46 Shu yapa ali valijta tarisha, tucui pai charishcara catun, 
chi valij perla nishca rumira randingaj. 


Lamarbi cachashca licamanda 


47 Shinallara ahua pacha mandana shu lica cuenta ricurijmi. 
Licara lamarbi shitajpi, tucui tono aichahuara apin. 
48 Lica ña undarishca ajpi, pulayama aisanaun. Runauna 
tiarisha, ali aichahuara ashangai churanaun, manaliunara 
canzhama shitanaunmi. 
49 Shinallarami tucunga cai tiempouna tucurinai. Angelguna 
llucshinaunga manaliunara aliunamanda chicanyachinaunga. 
50 Manaliunara nina uctui shitanaunga. Chihuimi atun huacai, 
quiru mucunas. 


Jesús: ¿Intindishcanguichichu? nin 


51 Jesús paigunara nica: ¿Intindishcanguichichu tucui cai- 
gunara? Cutipanauca: Ari, Señor, nisha. 
52 Paigunara nica: Chiraigumanda tucui yachaira yachachij 
ahua pacha mandana shimii yachachishca asha, shu yaya 
cuenta ricurijmi, paihua charishcaunamanda rucuunaras mu- 
shujgunaras llucchin. 


Jesús Nazaret llactai 
(Mr. 6.1-6; Lc. 4.16-830) 
53 Jesús cai yachachingaj cuentanaunara rimai pasashca 

huasha, chi partimanda rica. 
54 Paihua quiquin llactama pactamusha, runaunara yachachica 
paiguna tandarina huasii. Shinasha runauna manzharinauca, 
casna nisha: ¿Maimandachu charin cai runa casna yachanara, 
cai munanaita ranaunandi? 
55 ¿Manzhu cai runa carpintero churi? ¿Manzhu paihua 
mama María, paihua uquiuna Jacobo, José, Simón, Judas? 
56 ¿Manzhu tucui paihua paniuna ñucanchihua tianaun? 
¿Maimandachu charin tucui caigunara? 
57 Paimanda turbarinauca. Astaun Jesús paigunara nica: 

Shu Diosmanda rimaj llaquishcami, astaun paihua quiquin 
allpais quiquin huasiis mana llaguishcachu. 

58 Chi lHactai mana ashca munanaita ranaunara rarcachu, 
runauna mana quirishcaraigu. 


Bautisaj Juan huañun 
(Mr. 6.14-29; Le. 9.7-9) 


| 4 I Chi punzhaunai, Herodes rey apu Jesuspa shutira 
rimashcara uyaca. 

2 Paita sirvijgunara nica: Caimi Bautisaj Juan, huañushca- 

unamanda causarishcami. Caimanda cai ushanauna ricu- 

rinaun paihuajpi. 

3 Herodes ñaupa horas Juanda apica, cadenahua huataca, 

chonda cularbi ishcasha, paihua uqui Felipe huarmi Herodías 

raigumanda; 

4 Juan paita: Chi huarmira mana charinachu angui, nish- 

camanda. | 

5 Herodes paita huafiuchisha nica, astaun runaunara man- 

zhaca, runauna Juanda Diosmanda rimajmi iyashcaraigu- 

manda. | 

6 Astaunga, Herodes pagarishca punzha pactarijpi, Hero- 

díaspa ushushi runauna chaupi shungüi bailaca, Herodesta 

cushiyachica. 

7 Chiraigu shimira cuca imara mañashcaras paita cungaj. 

8 Ushushiga, paihua mama ñaupa rimashcasna, Bautisaj 

Juamba umara pulatoi cuhuai, nica. 

9 Shinajpi rey apu llaquirica. Astaun shimira cushcamanda, 

mesai tiaj runaunamandas, umara cungaj mandaca. 

10 Juamba cungara pitingaj mandaca chonda cularbi. 

11 Paihua umara pulatoi apamunauca, ushushima cushca 

aca, ushushi mamama cuca. 

12 Shinajpi pai yachachishca runauna shamunauca, ayara 

apasha pambanauca. Rinauca Jesusta cuentangaj. 


Pichca huaranga runauna micunaun 
(Mr. 6.30-44; Le. 9.10-17; Jn. 6.1-14) 


13 Jesús caita uyasha, chi llactamanda rica, runa illashca 

partima. Runauna pai shamushcara uyasha, llactaunamanda 
chaquillahua paita catinauca. 

14 Jesús llucshisha, ashca runauna taucarimushcara ricuca; 
ricusha, paigunamanda llaquirica. Paigunamanda ungushca 
ajgunara alichica. 

15 Tutayaupi, pai yachachishca runauna paima shamunauca: 
Cai parti runa illajmi, nisha. Horas ña pasashcami. Runauna- 
ra dispiri, ichilla llactaunama ringaj, micunara randingaj. 

16 Jesús paigunara nica: Mana ministirinzhu paiguna ringaj. 
Cangunallara caraichi. 

17 Paiguna cutipanauca: Caibi pichca tandallara ishqui aicha- 
huallaras charinchi, nisha. 

18 Jesús nica: Ñucajma apamichi. 

19 Shinajpi runaunara quihuai tiaringaj mandaca. Pichca 
tandara ishqui aichahuaras apisha, ahuama ricusha, bendi- 
diasha particami. Yachachishca runaunama tandara cuca, 
paligunaga runaunama caranauca. 

20 Tucui sajsajta micunauca. Puchujgunara tandachinauca, 
chunga ishqui suru tasa tupura. 

21 Micujguna pichca huaranga tupu cariuna anauca, huar- 
miunara huahuaunaras mana yupashca. 


Jesús lamar ahuai purin 
(Mr. 6.456-52; Jn. 6.16-21) 

22 Chi huashalla, Jesús pai yachachishca runaunara canoai 
icuchica, paimanda ñaupa chimbama ringaj. Paiga saquirica 
tandarishcaunara dispiringaj. 

23 Runauna dispirishca huasha, Jesús urcuma sicaca sapallai 
Diosta mañangaj. Tutayaushcai pai chihui sapalla tiauca. 

24 Canoa chaupi lamarbi tiausha, tsajlaspi api tucuca, huaira 
ñahuipuramanda shamujpi. 

25 Punzhayanara Jesús paigunajma shamuca, yacu ahuara 
purisha. 

26 Yachachishca runaunaga Jesusta yacu ahuara puriushcara 
ricusha turbarinauca. ¡Ayami! ninauca. Manzhasha capa- 
rinauca. 

27 Chi ratollai Jesús paigunara rimaca: ¡Cariyaichi, nisha, 
ñuca mani! ¡Ama manzhaichichu! 

28 Shinajpi Pedro paita: Señor, nica, can ashaga, mandangui 
ñuca cambajma shamungaj yacu ahuara purisha. 

29 Jesús: Shami, nica. Pedro canoamanda irgusha, yacu 
ahuara purica Jesusbajma ringaj. 

30 Astaumbas Pedro shinzhi huairara ricusha, manzhaca. 
Yacui pambaringaj callarica. Caparisha: Señor, quishpichi- 
huapai, nica. 

31 Chi ratollai Jesús maquira chutachisha paita apica, nisha: 
Ansalla guirij runa, ¿Imarasha mana guiricangul? 

32 Paiguna canoai icushcallahua, huaira saquirica. 

33 Shinajpi canoai tiajguna Jesusma shamusha adoranauca, 
nisha: Cierto pacha can Diospa Churimi angui. 


Ungushcaunara alichiun Genesaretpi 
(Mr. 6.53-56) 

34 Yacura chimbashca huasha, Genesaret nishca llactama 
shamunauca. | 
35 Chihui tiaj runauna Jesusta ricsisha, shimira cachanauca 
tucui rayai tiaj partiunama, paihuajma tucui ungushcaunara 
pushamunauca. 

36 Paita ruganauca paihua churana pundahuallara llangangaj. 
Tucui llangajguna aliyanauca. 


Imara runara huajlichin 
(Mr. 7.1-23) 

l 5 | Huaquin Jerusalenmanda shamuj yachaira yacha- 

chijguna fariseogunandi Jesusma shamunauca. 
2 Paita ninauca: ¿Imarasha can yachachishca runauna ru- 
cuuna yachachishcaunara mana casunaun? Maquira mana 
maillanaun tandara micungaraushallara. 
3 Jesús cutipasha paigunara nica: ¿Imarasha canguna Dios 
mandashcara mana sabungan canguna yachachishcaunara 
rasha? 
4 Dios mandasha nica: Yayaras mamaras llaquina mangui. 
Yayara mamara maldiciajpi, runa shu rai huañuchu. 
5 Astaun canguna ninguichi: Maican runa yayara mamara 
rimasha: Ñuca canda yanapana cullquira Diosta cushcami, 
nisha, 

6 ña yayara mamara yanapanara mana ministirin. Shina 
rasha Dios mandashca shimira mana valichishcanguichi 
canguna yachachishcamanda. 

7 Ishqui shimiyujguna, Diosmanda rimaj Isaías cangunamanda 
alirami rimaca, casna nisha: 

8 Cai runauna shimi carahua ñucara ahuayachinaun, astaun 
paiguna shungu ñucamanda carui tiaun. 

9 Yangamanda ñucara ahuayachinaun, ali yachanauna cuenta 
runauna mandashcaunara yachachisha. 

10 Taucariai runaunara paihuajma cayausha, Jesús: Uyaichi, 
nica, intindichi. 

H Mana shimii icuj runara irusyachinzhu, astaun shimi 
ucumanda llucshij caimi irusyachin. 

12 Shinajpi yachachishca runauna shamusha, paita ninauca: 
¿Yachanguichu imasna fariseoguna piñarinauca cai shimira 
uyasha? 

13 Jesusga cutipaca: Tucui yura, mana ñuca ahua pacha 
Yaya tarpushca ajpi, pilashcami anga. 

14 Saquichilla_ paigunara, nica, fausauna asha ñausaunara 
pushanaun. Ñausa runaga shu ñausara pushasha, ishquindi 
uctui urmanaunga. 

15 Pedro cutipasha paita nica: Yachachihuai ñucanchira cai 
yachachingaj cuentanara. 

16 Jesús nica: ¿Cangunas charajchu mana intindinguichi? 
17 ¿Manzhu intindinguichi imasna tucui imaras shimii icusha 
icsama pasan, chimanda ismana huasii ichushcami? 

18 Astaun shimimanda llucshijga shungu ucumanda llucshin. 
Caiga runara irusyachin. 

19 Shungumanda llucshinaun: manali iyaiguna, runara hua- 
fñuchinauna, shujhua tacarinauna, uchalinauna, shuhuanauna, 
llulla shimiuna, Diosta camisha rimanauna. 

20 Caigunami runara irusyachinaun. Astaun maquira mana 
maillasha micusha, caiga runara mana irusyachinzhu. 


Shinzhi quirij Canaan huarmi 
(Mr. 7.24-30) 
21 Jesús chi llactamanda llucshisha, Tiro Sidón partiunama 
rica. 

2? Chihui shu Canaan huarmi, chi partimanda llucshij, capa- 
risha Jesusta nica: Señor, Davidpa Churi, llaquihuapai. 
Nuca ushushira supai ashcarami tormendachin. | 
23 Astaun Jesús paita mana imaras cutipacachu. Shinajpi 
pai yachachishca runauna llutarisha ruganauca: Cachai cai 
huarmira, ninauca, ñucanchi huashai yapa caparisha shamun. 
24 Pai cutipasha nica: Israel aillumanda borregouna cuenta 
chingarishcaunamalla cachashcami ani. | 
25 Shinajpi huarmi Jesuspa ñaupajma shamusha, tuama 
urmasha, nica; Señor, yanapahuapai ñucara. | 
26 Jesús cutipasha nica: Mana valinzhu churiuna tandara 
ichilla allcuunama shitangaj. 

27 Huarmiga: Ari, Señor, nica, shinajllaira ichilla allcuuna 
mesamanda urmaj puchuunara micunaun. 

28 Shinajpi Jesús cutipaca: Huarmi, nisha, shinzhirami 
quiriungui. Can munashcasna rashca tucuchu. Chi horas- 
manda ushushi aliyashca aca. 


Jesús ashcaunara alichiun 


29 Chimanda pasasha, Jesús Galilea lamar rayama shamuca. 
Urcuma sicasha chihui tiarica. 
30 Ashca runauna paihuajma shamunauca, paigunahua anga 
changaunara, fiausaunara, shimi upaunara, pullu maquiunara, 
ashca shu ungushcaunaras pushamunauca. 
31 Shinasha, taucariai runauna manzharinauca, shimi upauna 
rimashcara, pullu maquiunara alichishcara, anga changauna 
purishcara, ñausauna ricushcaras ricusha. Israelba Diosta 
alabanauca. 


Chuscu huaranga micunaun 
(Mr. 8.1-10) 

32 Jesús pai yachachishca runaunara cayasha nica: Runa- 
unamanda llaquirini. Ña quinsa punzha ñucahua tianaushca. 
Micuna illan. Paigunara mana micujta cachanara mana 
munanichu, ama yarcaihua huañunauchu ñambii. 

33 Shinajpi yachachishca runauna paita ninauca: ¿Maimanda 
cai tupu tandaunara charishun casna runa illashca partii, 
cai tucui runaunara sajsajta carangaj? 

34 Jesús paigunara nica: ¿Masna tandara charinguichi? 
Canzhista, ninauca, ansalla aichahuaunandi. 

35 Runaunara allpai tiaringaj mandaca. 

36 Chi canzhis tandara aichahuaras apisha, Diosta agrasicami, 
tandara particami. Yachachishca runaunama cuca, paigunas 
runaunama caranauca. 

37 Tucui sajsajta micunauca. Puchujgunara canzhis atun 
tasa undajta tandachinauca. 

38 Micujguna chuscu huaranga cariuna anauca, huarmiras 
huahuaras mana yupashca anauca. 

39 Shinajpi runaunara dispirishca huasha, Jesús canoai icusha, 
Magdala nishca partima shamuca. 


Munanaita ranara mascanaun 
(Mr. 8.11-18; Le. 12.54-56) 


| 6 I Fariseoguna saduceogunandi shamunauca Jesusta 
tentangaj. Ricuchihuai, ninauca, shu ahua pachamanda 

munanaita ricurinara. 

2 Jesusga cutipasha nica: Tutayaupi ninguichi: Cielo puca- 

yaun, ali punzha tucungami. | 

3 Tutamandaga: Tamiangami raun, ninguichi, puyu pucayajpi. 

¡Ishqui shimiyujguna! Cieloi ricurishcara ricsinguichi, astaun 

cai tiempoi tucushcaunara mana ricsinguichichu. 

4 Manali shujhua tacarisiqui miraiguna, munaita ricurinara 

ricuchihuai, ninaun; shinajllaira ricurinara mana ricuchish- 

cachu anga. Diosmanda rimaj Jonasmanda ricurinallara 

ricuchishca anga. Paigunara saquisha rica. 


Fariseogunamanda punguichina polvo 
(Mr. 8.14-21) 

5 Lamar chimba partima pai yachachishca runauna pactai 
rishaga, tandara apamunara cungarinaushca aca. 
6 Jesús paigunara nica: Cuiraichi, fariseoguna saduceoguna 
tandara rana punguichina polvomanda. N 
7 Yachachishca runaunaga paigunapura iyasha ninauca: Nu- 
canchi tandara mana apamushcamandami casna rimaun. 
8 Jesús caita intindiusha, paigunara nica: Ansalla quirij 

runauna, ¿imarasha canguna shungüi iyaunguichi, tandara 
mana charinchichu? nisha. 

9 ¿Manzhu intindinguichi? ¿Manzhu iyaringuichi pichca tan- 
dahuara, pichca huarangapura micushcara, imasna suru 
tasara puchujta tandachicanguichi? 

10 ¿Manzhu iyaringuichi chi canzhis tandahuara, chuscu 
huaranga runapura micushcara? ¿Shinajpi, masna atun 
tasara puchujta tandachicanguichi? 

11 ¿Imarashara mana intindihuacanguichi ñuca rimashcara? 
Mana tandamandachu aca ñuca cangunara rimashca: fariseo- 
guna saduceoguna tandara rana punguichina polvomanda 
cuiraichi, nicani. 

12 Shinajpi intindinauca, pai mana rimacachu micuna tandara 
rana polvomanda cuiranara, astaun fariseoguna saduceoguna 
yachachishca shimiunamanda cuiranara. 


Pedro Cristora ricsin 
(Mr. 8.27-30; Le. 9.18-21) 


13 Jesús Filipo Cesarea nishca partima shamusha, pai 
yachachishca runaunara tapuca: Runauna ¿pimi nisha ni- 
naundai Runa Churira? 

14 Paiguna cutipanauca: Huaquinguna Bautisaj Juanmi 
ninaun, shujgunaga Elíasmi, chishujguna Jeremíasmi, shu 
Diosmanda rimaj chari, ninaun. 

15 Jesús paigunara nica: Cangunaga, ¿pimi nishara iyan- 
guichi ñucara? 

16 Simón Pedro cutipasha: Can Cristomi angui, causaj Diospa 
Churi, nica. 

17 Shinajpi Jesús paita cutipasha nica: Cushimi angui can, 
Jonaspa churi Simón. Mana aichachu, mana yahuarchu 
caita canda ricuchishca, astaun ñuca ahua pachai tiaj Yaya, 
paimi canda ricuchica. 

18 Ñucas canda nini: Can Pedro nishca angui. Cai peñas 
ahuai ñuca iglesiara sicachishami. Ucu pacha ushaiguna paita 
mana vencinaungachu. 

19 Ahua pacha mandana llaveunara cuenta canda cusi:ami. 
Tucui imaras cai pachai can huatajpi, ahua pachais huatashca 

pascashca anga. 

20 Shinajpi Jesús pai yachachishca runaunara mandaca: 
Pitas ama cuentaichichu fuca Jesús Cristomi ani nishcara. 


Jesús pai huañungaraushcara riman 
(Mr. 8.81—9.1; Lc. 9.22-27) 

21 Chi horasmanda Jesús pai yachachishca runaunara cuen- 
tangaj callarica: Ministirinmi, nisha, ñuca Jerusalenma 
ringaj. Chihui rucuuna, sacerdote atun apuuna, yachaira 
yachachijgunas fñucara ashcara tormendachinaunga, ñucara 
huañuchinaunga; quinsa punzhaiga causarisha. 

22 Shinajpi Pedro paita shujma pushasha, paita camachingaj 
callarica: Señor, nisha, canllarara llaquipai, ama canhua 
casna tucuchu. la 

23 Jesusga voltiarisha Pedrora nica: jNuca fñaupajmanda 
anzhuri, Satanás! Nucara nijtachisha iyaungui, Diospaj- 
gunara mana ricusha, astaumbas runajgunallara ricungui. 

24 Shinajpi Jesús pai yachachishca runaunara nica: Pihuas 
fucallara catisha nisha, Mana imaschu ani, nichu, paihua 
cruzta aparisha, ñucara catimuchu. 

25 Maicans paihua causaira quishpichisha nisha, causaira 
pirdingami. Maicambas paihua causaira pirdisha ñucaraigu- 
manda, causaira taringami. 

26 ¿Imajta valingai runara entero mundura ganashas, paihua 
almara pirdijpi? ¿Ima paganarara cungai shu runa paihua 
almamanda? 

27 Nuca, Runa Churi nishca, ñuca Yaya sumajhua paihua 
angelgunahua pariju shamushami. Chi horasllaira caran 
dueñora pagashami, caran dueño rashca tupura. 

28 Cierto pacha cangunara nini, huaquinguna caibi tiajguna 
huañunara mana gustanaungachu Runa Churira paihua man- 
dana pachai shamujta ricunagama. 


Jesús chiujlla ricurin 

(Mr. 9.2-18; Lc. 9.28-36) 
| 7 I Socta punzha huasha, Jesús Pedrora, Santiagora, 
paihua uqui Juandas pushaca shu atun urcu pundama. 
2 Chihui, paiguna ñaupajpi, Jesús shu tono ricurij tucuca. 

Paihua ñahui indisna chiujlla ricurica. Paihua churana rasu 
cuenta yurajlla tucuca. 

3 Paigunajma ricurimunauca Moisés Elíaspas, Jesushua ri- 
masha. 

4 Shinajpi Pedro Jesusta: Señor, nica, alirami ñucanchi 
caibi tiangaj. Can munajpi, caibi quinsa huasihuara rashun: 
cambajta shuj, Moisespajta shuj, Elíaspajtas shuj. 

5 Pai rimaushcallai, shu chiujlla puyu paigunara quillpaca. 
Puyu ucumanda shu shimi uyarica: Caimi ñuca llaquishca 
Churi, paihuajpimi cushi ani, paita uyaichi, nisha. 

6 Yachachishca runauna caita uyasha tuama urmanauca, 
ashcara manzharinauca. 

7 Shinajpi Jesús llutarimusha, paigunara llangaca, Atarichi, 
nisha, ama manzhaichichu. 

8 Paiguna muyujta ricusha, pitas mana ricunaucachu, Jesus- 
llara ricunauca. 

9 Urcumanda irgumusha, Jesús paigunara mandaca: Pitas 
ama rimaichichu cai ricushcara ñuca, Runa Churi nishca, 
huañushcaunamanda causarishca huashagama, nisha. 

10 Shinajpi yachachishca runauna paita tapunauca: ¿Imarasha 
ninaun yachaira yachachijguna, Elías ñaupa punda shamuna 
ministirin? nisha. 

11 Jesús cutipasha, paigunara nica: Cierto pacha Elías ñaupa 
punda shamungami tucuira alichingaj. 

12 Astaun cangunara nini, ña shamucami Elías. Paitaga 
mana ricsinaucachu, astaumbas runauna paiguna munaira 
paihua ranaucami. Shinallarami paiguna fucara, Runa Churi 
nishcara, tormendachihuanaunga. 

13 Shinajpi yachachishca runauna Jesus Bautisaj Juanmanda 
paigunama rimashca ajta intindinauca. 


Jesús ura apishca huahuara alichin 
(Mr. 9.14-29; Lc. 9.87-48) 
14 Runauna montonma pactamujpi, Jesuspajma shu runa 
shamusha, paihua ñaupajpi cungurica, paita nica: 
15 Señor, llaquipai ñuca churihuara, ura paita apin, ashcara 
tormendarin. Ashca cuti ninai urman, ashca cuti yacuis. 

16 Paita pushamucani can yachachishca runaunajma, randi 
paita alichinara mana ushanaucachu. 

17 Jesús cutipasha nica: ¡Mana pacha, mana quirij istu shun- 
gumanda miraiguna! ¿Imahorasgamara cangunahua tiaushai- 
ri? ¿Imahorasgamara cangunara ahuantashairi? Huahuara 
caima pushamichi. 

18 Jesús supaira piñaca. Supaiga huahuamanda llucshica. 
Huahua chi horasmanda pacha aliyashca aca. 

19 Yachachishca runauna Jesusma sapallai shamusha, paita 
ninauca: ¿Imaraigu mana ushacanchi chi supaira ichungaj? 

20 Jesús paigunara: Canguna ansalla quirishcamandami, nica. 
Cierto pacha cangunara nini, canguna quirina tupu shu ichilla 
tarpuna muyu tupu ajpi, canguna cai urcura: Caimanda 
chima pasai, ninguima; pasanmami aca. Imas cangunaj rai 

huajllami anga. 

21 Cai samiuna Diosta mañajllai sasijllai llucshinaun. 


Jesus cuti riman, huañungarauni nisha 
| (Mr. 9.30-32; Lc. 9.43-45) 
22 Paiguna Galilea partii tiaushcai, Jesús paigunara nica: 
Runa Churi runauna maquii entregashcami anga. 
23 Paita huafiuchinaungami, astaumbas quinsa punzha huasha 
causarimungami. Paiguna llaquirinauca ashcara. 


Templo impuesto cullquimanda 


24 Paiguna Capernaum llactama pactamujpi, Pedrojma chi 
ishqui cullquira mañajguna shamunauca, paita ninauca: ¿Can- 
gunara Yachachij cai ishqui cullquira manzhu pagangái? 

25 Paiga, Ari, nica. Huasii icujpi, Jesús ñaupa punda pai- 
ta rimaca, nisha: ¿Imasnara iyangui, Simón? Cai pacha 
rey apuuna, ¿pimandara impuesto nishca cullquira api- 
naun? ¿Churiunamandachu, carumanda shamujgunaman- 
dachu apinaun? 

26 Pedroga paita: Carumandaunamandami, nisha cutipaca. 
Jesús paita: Shinajpi, churiuna mana paganachu, nica. 

27 Shinajllaira, paigunara ama piñachingaj, ri lamarma. 
Ansílui. Naupa apirij aichahuara api, paihua shimira pascai, 

shimi ucui ishquimanda pagana cullquira tupanguimi. Cull- 
quira api, cuiri, ñucamandas canmandas. 


¿Maican runa valin ahua pachai? 
(Mr. 9.33-37; Le. 9.46-48) 

| 8 I Chi horas, Jesús yachachishca runauna paihuajma 

shamunauca, ¿Pitai mas atun, ahua pacha mandanai? 
ninauca. 
2 Jesusga shu ichilla huahuara cayasha, Shami, nisha, paita 
paiguna chaupi shungüi shayachica. | 
3 Cierto pacha cangunara nini, nica, canguna mana turcarisha, 
huahuaunasna tucusha, ahua pacha mandanai mana icungui- 
chichu. 
4 Shinajpi, pi runas cai huahuasna mansoyasha, pai yali 
atunmi ahua pacha mandanai. 
5 Pis shu casna huahuara ñuca shutii chasquisha, ñucarami 
chasquin. 


Urmanaunamanda riman 
(Mr. 9.42-48; Lc. 17.1-2) 

6 Pis shu cai ñucajpi quirij ichilla huahuaunara uchai urma- 
chijpi, astaun alimi anmaca shu atun cutana rumira paihua 
cungai huatasha, paita lamarbi pambachingaj. 

7 ¡Ayailla mundu urmachishcaunamanda! Urmachinauna sha- 
mungaj ministirin. Randi, ¡ayailla urmachij runa! 

8 Chiraigumanda camba maqui, camba chaqui canda urma- 
chijpi, piti, ichui canmanda. Yali valin causaibi pullu maqui, 
pullu chaqui icungaj, astaun mana valin ishqui maquiyuj, 
ishqui chaquiyuj huiñaigama sindij ninai shitai tucungaj. 

9 Shinallara camba ñahui canda urmachijpi, llucchi, ichui 
canmanda, yali valin causaibi icungaj shu ñahuillahua, astaun 
mana valin ishqui ñahuihua ucu pacha ninai shitai tucungaj. 


Chingarishca borrego 
, | (Le. 15.3-7) 
10 Ricuichi ama pishii churaichichu shuj cai ichilla huahua- 
unamanda. Cangunara nini, paiguna ahua pachai tiaj angel- 

guna tucui horas ñuca ahua pachai tiaj Yaya ñahuira ricunaun. 
11 Runa Churiga chingarishcara quishpichingaj shamuca. 

12 ¿Imara iyanguichi? Shu runa patsaj borregora charisha, 
shuj pirdirijpi, ¿manzhu chishu iscun chunga iscunda saquisha, 
urcuma ringa chingarishcara mascangaj? 

13 Borregora tarisha, cierto pacha cangunara nini, mas cushi- 
yanga chi borregoraigumanda, chishu iscun chunga iscun 
mana chingarishcaunamanda yali. 

14 Shinami, camba ahua pachai tiaj Yaya mana munanzhu 
shujllas cai ichilla huahuaunamanda pirdiringaj. 


Uquira perdonana 


15 Shinasha, camba uqui canhua ucharajpi, ri, paita rimangui 
sapalla ashcai. Pai canda uyajpiga, camba uquira ganashcan- 
guimi. 

16 Astaun pai canda mana uyajpiga, canhua pariju shujta 
ichquiras pushai, ishqui quinsa ricujguna shimimanda tucui 
rimashca shimi uyaringaj. 

17 Pai cangunara mana uyasha nijpiga, iglesiara cuentai. 
Pai iglesiara mana uyajpiga, paita ña shu yanga mana valij 
runa cuenta iyashca achu. 

18 Cierto pacha cangunara nini, tucui imaras canguna cai 
pachai huatajpi, ahua pachais huatashca anga; tucui imaras 
cai pachai pascajpis, ahua pachais pascashca anga. 

19 Cutillara cangunara nini, cangunamanda ishquindi cai 
pachai shinallara iyajpi, pariju imaras Diosta mañangaj, 
ñuca ahua pachai tiaj Yaya chita rangami. 

20 Maibis ishquipura asha, quinsapura ashas, ñuca shutii 
tandarimujpi, chihui tiasha ñuca paiguna chaupi shungiii. 

21 Shinajpi Pedro llutarimusha nica: Señor, ¿masna cuti 
fiuca uguira perdonashachu pai ñucahua ucharashcara? ¿Can- 
zhis cutigama? 

22 Jesús paita nica: Mana ninichu canzhis cutigamalla, astaun 
canzhis chunga cuti canzhis cutigama. 


Ishqui dibiyuj runauna 
23 Chiraigumanda, ahua pacha mandana shu rey apu cuenta 
tucun, paita dibishcaunara alichisha nica paita sirvijgunahua. 

24 Dibira alichingaj callarijpi, shu runa shamuca chunga 
huaranga cullquira dibij. 

25 Cai runaraga, pagangaj mana ushajpi, paihua patrón paita 
catungaj mandaca, huarmindi churiunandi charishcaunandi, 
pai dibishcara pagangaj. 

26 Shinajpi chi sirvij runa, patromba ñaupajpi tuama urmasha, 
rugasha nica: Señor, chapahuapai ansallara, tucuira canda 
- pagashami. 

27 Chi sirvijpa patrón, paita llaquisha, paita cacharica, tucuira 
paita perdonacami. 

28 Chi sirvij runa llucshishaga, shu paihua pariju sirvij runara 
tupaca, paita shu patsaj sucreshuara dibica. Paita shinzhira 
apica, cungara quihuichisha nisha raulla, Pagahuai, nica, 
dibishcara. 

29 Shinajpi chi paihua pariju sirvij, paihua chaquii tuama 
urmasha, rugasha nica: Chapahuapai ansallara, tucuira canda 
pagashami. 

30 Paiga mana munacachu, astaun runara chonda cularbi 
shitaca dibishcara pagangagama. f 

31 Chishu paihua pariju sirvijguna shina tucushcara ricusha, 
ashcara llaquirisha, patrombajma cuentaj rinauca tucui tucush- 
cara cuentangaj. 

3 Shinajpi patrón runara cayasha nica: Manali sirvij, tucui 
can dibishcara perdonacani, can ñucara rugashcaraigu. 

33 ¿Manzhu can shinallara canhua pariju sirvij runara llaquina 
macangui imasnara ñuca canda llaquicani? 

34 Shinajpi patrón piñarisha, chi runara entregaca livachij- 
gunama, tucui pai dibishcara pagangagama. 

35 Shinallarami ranga ñuca ahua pachai tiaj Yaya cangunahua, 
canguna mana tucui shunguhua canguna uquiunara paiguna 
manali rashcaunara perdonajpi. 


Maquira llushpichinamanda Jesús yachachiun 
(Mr. 10.1-12; Lc. 16.18) 
| 9 1 Jesús cai shimiunara tucuchishca huasha anzhuri- 
cami Galilea partimanda; Judea partima rica, Jordán 
yacu chimbama. 
2 Ashca runauna paita catimunauca, tucuira alichicami. 

3 Shinajpi fariseoguna paihuajma shamusha, paita tentanau- 
ca, nisha: ¿Raihuajchu shu cari imaraigumandas paihua 
huarmira ichungaj? 

4 Jesús cutipasha nica: ¿Manzhu ricushcanguichi imasna 
runaunara ñaupa punda Rau paigunara cariras huarmiras 
rashcami. 

5 Paigunara nisha: Shu cari paihua yayara mamaras saquin- 
gami, paihua huarmihua llutaringami, ishquindi shu aichalla 
tucunaungami? 

6 Shinajpi ña mana ishquichu tucunaun astaun shu aichalla. 
Chimanda, Dios llutachishcara runa ama llushpichichu. 

7 Paita ninauca: Shinasha, ¿Imaraigu Moisés mandaca maqui 
llushpichina quillcara cungaj, huarmira ichungaj? 

8 Jesús nica: Canguna shungu shinzhi ashcaraigu Moisés 
lugarda cuca canguna huarmiunara ichungaj, astaun callari 
«10raspi mana shinachu aca. 

9 Maspas cangunara nini, maican runa paihua ua 
ichusha, mana shujhua tacarishca raigumanda ajpi, shu 
huarmihua casarasha, shujhua tacarij runa tucun, shinallara 
ichushca huarmihua casaraj runa shujhua tacarij tucun. 

10 Yachachishca runauna Jesusta ninauca: Shu cari paihua 
huarmihua shina ajpi, mana valinzhu casarangaj. 

H Shinajpi Jesús paigunara nica: Mana tucui runa cai shimira 
chasquinara ushan, astaun cushcaunamalla. 

12 Eunucos nishca mana casarana ushaj runauna tianaun, 
huaquinguna casnami pagarinaushca mama icsamanda pacha, 
shujguna casnami anaun runa rashcamanda, shujgunaga 
casnami tucunaun paiguna quiquin munaimandallara, ahua 
pacha mandanaraigumanda. Caita chasquinara ushaj runa 
chasquichu. ; 


Jesus huahuaunara bendician 
(Mr. 10.13-16; Le. 18.15-17) 


13 Shinajpi paihuajma pushamunauca ichilla huahuaunara, 
Jesus paihua maguira paiguna ahuai churangaj, Diosta mañan- 
gajpas. Yachachishca runaunaga paigunara piñanauca. 

14 Jesusga: Huahuaunara lugarda cuichi ñucama shamungaj, 

nica, ama arcaichichu paigunara. Casna huahuaunajmi ahua 
pacha mandana. 

15 Paihua maquiunara huahuauna ahuai churashca huasha, 
ricami chi llactamanda. 


Charij malta runa 
(Mr. 10.17-31; Lc. 18.18-30) 


16 Shinajpi shu runa Jesusma shamuca, paita nica: Ali 
Yachachij, ¿Ima alirara rashairi huiñai causaira charingaj? 
17 Jesús paita nica: ¿Ima rasha ñucara ali nisha rimahuan- 
gui? Pihuas mana alichu, Diosllami ali. Randi, causaima 
icusha nijpi, mandamientos nishca camachishca shimiunara 
huacachi. | 
18 Runaga paita: ¿Maicangunaraga? nica. Jesús cutipaca: 
Ama huañuchichu, ama shujhua tacarichu, ama shuhuaichu, 
ama llullaichu shujgunamanda. 

19 Yayaras mamaras llaquina mangui, camba rayai tiaj runara 
can quiquindasna llaquina mangui. 

20 Malta runa paita nica: Cai tucuira rashcani huahuamanda 
pacha. ¿Imara chara pishin? 

21 Jesús paita nica: Can cierto ali sumaj tucusha nijpi, ri, 
charishcara catui, tsuntsuunama cuyai, maspas valijgunara 
ahua pachai charinguimi. Shami, catihuai ñucara. 

2 Maltaga cai shimira uyasha, llaquirisha rica, ashca charij 
asha. 

23 Shinajpi Jesús pai yachachishca runaunara nica: Cierto 
pacha cangunara nini, tormendosmi shu chari) runa ahua 
pacha mandanai icungaj. 

24 Cutillara cangunara nini: Shu camello nishca tormenda- 
riushas shu tupulli uctura pasangallami, randi shu charijga 
astaun yali tormendoshua Dios mandana pachama icungami. 
25 Pai yachachishca runauna caita uyasha, ashcara manzha- 
rinauca, casna nisha: ¿Pita quishpinara ushangairi? 

26 Jesús paigunara ricusha nica: Runaunahua mana raihuaj- 
chu yachin, astaun Dioshua tucui raihuajllami. | 
27 Shinajpi Pedro paita nica: Ñucanchiga tucuira saquisha, 
canda catimushcanchi, ¿imarara charishun ñucanchi? 

28 Jesús paigunara nica: Cierto pacha cangunara nini; tucuira 

alichina punzhai, ñuca, Runa Churi nishca, ñuca sumaj tiarinai 
tiarishca horas, canguna ñucara catimujguna shinallara chunga 
ishqui rey apu tiarinai tiarisha, Israel chunga ishqui aillura 
taripanguichimi. 

29 Maicambas huasiunara, uquiunara, paniunara, yayara, 
mamara, huarmira, churiunara, allpaunara saquishca ajpi 
ñuca shutimanda, patsaj cuti mas apingami, maspas huiñai 
causaira charingami. 

30 Randi, ashca ñaupa punda ajguna puchucaiguna tucunaun- 
gami, ashca puchucaiguna ñaupajgunami tucunaunga. 


Uvillas chagrai tarabajguna 


2 () 1 Ahua pacha mandana shu runa cuentami. Tutaman- 
dara llucshica tarabajgunara apingaj, paihua uvillas 

chagrai tarabangaj. 

2 Tarabajgunahua shimira cushca ajpi chunga sucresta pa- 

gangaj caran punzha, runaunara uvillas chagrama cachaca. 

3 Las nueve tupui llucshisha, shujguna lugar ajgunara ricuca 

pulasai. 

4 Paigunara nica: Richi cangunas ñuca uvillas chagrama, 

cangunara ali tupura pagashami. Runauna rinauca. 

5 Cuti llucshica doce chaupi punzhai, shinallara las tres tupuis. 

6 Cutillara las cinco tupui Ilucshica. Chara huaquinguna 

lugar ajgunara tupaca. Paigunara nica: ¿Imaraigu caibi 

entero punzha lugar tiaunguichi? 

7 Paita ninauca: Pihuas mana tarabachishcaraigu, nisha. 

Runa paigunara: Richi cangunas chagrama, nica. Ali tupura 

pagashca anguichimi. 

8 Tutayaupi, las seis tucujpi, uvillas chagra dueño paihua 

mayordomora nica: Tarabajgunara cayai, paigunara shu 

punzha tarabashcara pagai, puchucai shamujgunahua callarijpi, 

ñaupa shamujgunagama. 

9 Shinajpi las cinco tupui shamujguna pactamujpi, caran 

dueño paihua chunga sucresta apica. 

10 Ñaupa shamujguna pactamujpi, mas cullquira apishunmi 

nisha iyanauca, astaun paigunas shinallara caran dueño chunga 

sucresta apinauca. 

11 Chillara apishaga, dueñora piñanauca. 

12 Ninauca: Cai puchucai horas shamujguna shu horasllara 
tarabanauca, shinajllaira ñucanchira pagashcasna pagashcan- 
gui. Ñucanchiga entero punzha rupaibi tarabashcanchi. 

13 Dueñoga paigunamanda shujta cutipasha nica: Amigo, 
ñuca canda manalira mana raunichu, ¿manzhu shimira cucani 
canda chunga sucresta pagangaj? | 

14 Canga can ganashcara apisha ri. Nuca cai huasha aa 
canda cushcasna cusha nini. 

15 ¿Manzhu raihuaj ñuca munashcara ñucajhua? ¿Canga 
chijnihuanguichu ñuca shungu ali ashcaraigu? 

16 Shinami, ñaupa ajguna puchucaiguna tucunaungami, pu- 
chucaiguna ñaupa ajgunami tucunaunga. Ashcami cayashca- 
una, randi ansallami ajllashcauna anga. 


Cutillara Jesus huañungarauni nin 
(Mr. 10.82-84; Lc. 18.81-84) 


17 Jesús Jerusalenma sicasha, ñambii pai chunga ishqui 
yachachishca runaunara sapallama pushasha, paigunara nica: 
18 Ña Jerusalenma sicanchi. Ñucara, Runa Churi nishcara, 
entregahuanaunga sacerdote apuunama yachaira yachachij- 
gunamas. Huañuchihuanaungami. 

19 Ñucara gentilgunama entreganaungami burlangaj, azutingaj, 
chacatangaj. Astaumbas quinsa punzhai causarishami. 


Santiago Juandi Jesusta mañanaun 
(Mr. 10.85-45) 


20 Shinajpi Zebedeo churiuna mama llutarimuca, churiunan- 
di, Jesuspa ñaupajpi tuama urmasha paita imaras mañangaj. 
21 Jesús paita: ¿Imara ningui? nisha tapuca. Paiga: Man- 
dangui, nica, can mandana pachai cai ñuca ishqui churiuna 
canhua tiarinauchu, shuj ali partima shujga llugui maqui 

nartima, 

? Shinajpi Jesús cutipasha nica: Canguna mañashcara mana 
yachanguichichu. ¿Ushanguichichu ñucara cushca vasora 
cuenta upingaj? ¿Ushanguichichu ñucara cushca bautisanahua 
cuenta bautisaringaj? Paiguna: Ushanchimi, ninauca. 

23 Jesús paigunara: Cierto pacha, nica, canguna ñuca vasora 
cuenta upinguichimi, ñuca bautisanahua cuenta bautisarin- 
guichimi, randi ñuca ali partima ñuca lluqui partima tiarinara 

mana ñuca cunachu, astaun ñuca Yaya cunga pai ajllashca- 
unama. 

24 Chishu chungauna caita uyasha piñarinauca chi ishqui- 
unahua. 

25 Shinajpi Jesús paigunara cayasha nica: Yachanguichi 
imasna llactauna gobernadorguna chi llactaunara mandanaun, 
atunguna shinallara mandanaun. 

26 Cangunahua mana shina tucungachu, astaun maicans atun 
tucusha nisha cangunara sirvij tucunga. 

27 Maicans cangunamanda ñaupa aj tucusha nisha, cangunara 
sirvij tucungami. 

28 Imasna ñuca, Runa Churi nishca, mana shamucanichu 
sirvi tucungaj, astaumbas sirvingaj shamucani, shinallara 
Duca causaira cungaj ashcaunara randingaj. 


Ishqui ñausa runauna ricunaun 
(Mr. 10.46-52; Le. 18.35-43) 

29 Paiguna Jericó llactamanda llucshijpi, ashca runauna 
catimunauca. 
30 Ishqui ñausa runauna, ñambi rayai tiajguna, Jesús pasan- 
garaushcara uyasha, caparisha ninauca: ¡Señor, Davidpa 
Churi, llaquihuapai ñucanchira! 
31 Runaunaga paigunara piñanauca, chunlla tucungaj nisha. 
Astaun paiguna mas caparinauca: ¡Señor, nisha, Davidpa 
Churi, llaquihuapai! 
32 Jesusga shayarisha, paigunara cayasha nica: ¿Imara rai 
ninguichira cangunahua? 
33 Paiguna: Señor, ñahuira pascahuapai, ninauca. 
34 Shinajpi, Jesús llaquirisha, ñahuira llangaca; chi ratollaira 
ricunauca, paita catimunauca. 


Jesús alabashca Jerusalembi icun 
(Mr. 11.1-11; Le. 19.28-40; Jn. 12.12-19) 
21 I Paiguna ña Jerusalenda mayanllayausha, Betfagé 
nishca ichilla llactama pactamunauca, Olivos nishca 
urcu rayai, Jesús shu ishqui pai yachachishca runaunara 
cachaca. 
2 Paigunara nica: Richi chimbai tiaj ichilla llactama. Chihui 

shu burro huatashcara tupanguichimi, paihua huahuandi. 
Pascaichi burrora, ishquindira pushamichi. 

3 Pihuas cangunara rimajpi, Señor ministinmi, ninguichi; 
shina nijpi uctalla cachamungami. 

4 Cai tucui tucuca Diosmanda rimaj rimashcara pactachingaj, 
pai casna nishca: 

5 Sion llactara rimaichi, Riqui, nisha, camba Rey Apu cambaj- 
ma shamun, manso, burroi tiarisha, malta burro ahuai, shu 
cargara astaj burro huahuai. 

6 Yachachishca runauna  rinauca, Jesús  mandashcasna 
ranauca. 

7 Burrora paihua huahuandi pushamunauca, paiguna llacha- 
paunara burro ahuai churanauca. Jesús chi ahuai tiarica. 

8 Ashca taucarimuj runauna paiguna llachapaunara manda- 
nauca ñambii. Shujguna pangaunara yuraunamanda pitinauca, 
chigunaras ñambii mandanauca. 

9 Ñaupara rijguna huasha shamujgunas caparinauca: ¡Ala- 
bashca angui, Davidpa Churi! ¡Bendiciashcami Señorba 
shutii shamujta! ¡Alabashca angui ahua pachais! 

10 Jesús Jerusalembi icujpi, entero llacta turbarica, Caiga, 
¿pitangái? nisha. 

11 Runauna ninauca: Caimi Diosmanda rimaj Jesús, Galileai 
tiaj Nazaretmanda. 


Catujgunara ichun templomanda 
(Mr. 11.16-19; Le. 19.45-48; Jn. 2.13-22) 

12 Jesús Diospa templo huasii icuca. Tucui temploi tiaj 
catujgunara randijgunaras canzhama ichuca, cullquira turcaj- 
guna mesaunara voltiachica, shinallara urpira catujguna 
tiarinara voltiachica. 

13 Paigunara nica: Quillcashcami tian: Ñuca huasi Diosta 
mañana huasi nishcami anga. Astaun cangunaga shuhuajguna 
uctura rashcanguichi. 

14 Paihuajma, templo huasima, ñausauna anga changaunas 
shamunaucami. Jesús paigunara alichica. 

15 Astaumbas sacerdote apuuna yachaira yachachijgunas Jesús 
munanaita rashcaunara ricusha, huahuauna templo huasii 

caparishcara uyashas, ¡Alabashca angui, Davidpa Churi! 
nisha, piñarinauca. 

16 Paiguna Jesusta ninauca: ¿Uyanguichu paiguna nishcara? 
Jesús paigunara: Ari, nica, ¿manzhu imahoraspas ricushcan- 
guichi: Huahuauna shimimanda, chuchujguna shimimandas 
alabanara alichishcangui? 

17 Jesús paigunara saquisha, llactamanda llucshica, Betania 
llactama risha, chihui tiauca. 


Mana aparij higo yurara maldician 
(Mr. 11.12-14, 20-26) 


18 Cayandi tutamanda, Jesús llactama tigrasha yarcachica. 
19 Shu higo yurara ñambi rayai ricusha, yurama shamuca. 
Randi mana imaras tupacachu yurai, pangayujlla aca. Jesús 
yurara nica: Imahoraspas ama aparichu muyura. Chi ratollai 
higo yura chaquirica. 

20 Yachachishca runauna chita ricusha, manzharisha ninauca: 
¿Ima rashara uctalla chaquirica higo yura? 

21 Jesús cutipasha nica: Cierto pacha cangunara nini, canguna 
quirisha, mana manzhashas, mana higo yurahua rashcas- 
nallara ranguichima, astaun cai urcura: Anzhuri, lamarbi 
urmairi, nijpi, shina tucunmami. 

22 Imaras Diosta rugasha mañajpi, quirisha chasquinguichimi. 


Jesúspa mandana 
(Mr. 11.27-33; Le. 20.1-8) 


23 Jesús templo huasima shamujpiga, sacerdote apuuna 
| rucuunandi paihuajma shamunauca pai yachachiushca ratollai. 
Paita ninauca: ¿Pi mandajpira cai rashcaunara rangui? ¿Pita 
canda casna rangaj mandaca? 4 

24 Jesús paigunara cutipasha nica: Nuca shinallara shu tapu- 
nara charini. Canguna ñucara cutipajpi, ñucas shinallara 
cangunara cuentashami pi mandajpira cai ranaunara rauni. 
25 Juamba bautisanaga, ¿maimandara acai? ¿Ahua pachaman- 
dachu aca, runaunamandachu aca? Shinajpi paigunapura 
rimananauca, casna nisha: Nucanchi ahua pachamandami 
aca nijpiga, paimi ninga: ¿Imarasha mana quiricanguichi? 

26 Ñucanchi, runaunamandami nijpiga runaunara manzhanchi, 
tucui runauna, Juan Diosmanda rimajmi ninaun. 

27 Jesusta cutipasha ninauca: Mana yachanchichu. Jesusga 
paigunara: Ñucas cangunara mana nishachu pi mandajpira 
ñuca cai rashcaunara rauni. 


Ishqui churimanda cuentan 


28 Shinajllaira, ¿imasnara iyanguichi? Shu runa ishqui 
churiyuj aca. Yaya paihua ñaupa punda churima shamusha, 
paita nica: Churi, cuna punzha ri ñuca uvillas chagrai tara- 
bangaj. 

29 Churiga: Mana munanichu, nica. Randi huasha arrepen- 
tirisha ricami. 
30 Yaya chishu churima shamusha, paita shinallara rimaca. 
Churi cutipasha paita nica: Ariu, señor, riunimi. Randi, 
mana ricachu. 
31 Cai ishqui churimanda, ¿maicanda paihua yaya munashcara 
pactachica? Cutipanauca, Naupa aj churi. Jesús paigunara 
nica: Cierto pacha cangunara nini, cullquira tandachij runauna 
shujhua tacarij huarmiunas cangunamanda ñaupara rinaun 
Dios mandana pachama. 
32 Cangunajma shamuca Juan, ali causanara yachachisha, 
paitaga mana quiricanguichi, astaumbas cullquira tandachij 
runauna shujhua tacarij huarmiunandi paita quirinaucami. 
Cangunaga caita ricusha, mana huasha arrepentiricanguichi 
paita quiringaj. 

Mana ali tarabajguna 

(Mr. 12.1-12; Lc. 20.9-19) 

33 Shu yachachingaj cuentanara uyaichi. Shu runa tiauca, 
uvillas chagrara tarpuca. Quinzhaca. Uvillasta chahuanara 
allaca. Huasira sicachica. Shu tarabajgunara pagara mañasha, 
chagrara mañachica. Caru llactama rica. 

34 Muyura pallana horas pactarijpi, sirvijgunara cachaca 
tarabajgunama, muyura apingaj. 

35 Tarabajgunaga sirvijgunara apisha, shujta sajmanauca, 
shujtaga huañuchinauca, shujtaga rumihua shitanauca. 

36 Cutillara sirvijgunara cachaca, ñaupa cachashcamanda 
yalira. Shinallara ranauca chigunaras. 

37 Puchucaibi, paihua churira cachaca, Ñuca churira man- 
zhanaunga chari, nisha. 

38 Tarabajgunaga churira ricusha, paigunapura rimananauca: 
Caimi chagrara apina churi. Acuichi, paita huañuchishunchi, 
paihua allpara apishunchi. 

39 Paita apisha, chagra canzhama ichunauca, huañuchinauca. 
40 Uvillas chagra dueño shamushaga, ¿Imara rangai chi tara- 
bajgunahua? | 

4 Paita ninauca: Manali rajgunara mana ansas llaquisha 
tucuchingami. Paihua uvillas chagrara shu tarabajgunama 
pagara mañasha mañachingami, pallana horaspi aparishcara 
cujgunama. 

4 Jesús paigunara: ¿Imahoraspas manzhu ricushcanguichi, 
nica, Quillcaunai: Sicachijguna mana munashca rumi ña 
istandi siqui rumi tucushcami. Caiga Señor rashcami, ñucan- 
chi ñahuii manzhanaitami ricurin? 

43 Chiraigumanda cangunara nini, Dios mandana pacha 
cangunamanda quichushca anga, randi cushcami anga pai 
aparishcara aparij runaunama. 

44 Maicans cai rumi ahuai urmasha, paquirishca anga; maican 
ahuais cai rumi urmasha, cuta cuta urmangami. 

45 Sacerdote apuuna fariseogunandi Jesús yachachingaj cuen- 
tanaunara uyasha, ñucanchimanda uyachishami riman nisha 
intindinauca. 

46 Randi, paita apishun nishallara, runaunara manzhanauca, 
paiguna Jesusta Diosmanda rimajmi, iyasha. 


Boramanda yachachisha cuentana 

2 2 | Jesús paigunara cutipasha, cuti yachachingaj cuen- 

tanahua rimaca, nisha: 
2 Ahua pacha mandana shu rey apu cuentami ricurin, paihua 
churira istasha boraca. 
3 Paita sirvijgunara cachaca borama convirashcaunara ca- 
yangaj. Convirashcaunaga mana munanauca shamungaj. 
4 Shu sirvijgunara cuti cachaca: Convirashcaunara rimaichi, 
micuna ña puruntushcami, nisha; ñuca irayashca huagraunara, 
animalgunaras huañuchishcanchi, tucui ña alichishcami tu- 
cun, borama shamichi, nisha. 

5 Paigunaga mana uyasha ri pasanauca, shuj paihua hacinda- 
ma, shujga paihua tiendama. 

6 Shujgunaga sirvijgunara apisha, piñasha huañuchinauca. 

7 Rey apu uyashaga piñarica, paihua soldarounara cachaca, 
huañuchijgunara huañuchinauca, paiguna llactara rupachi- 
nauca. 

8 Shinajpi sirvijgunara nica: Cierto pacha bora puruntush- 
cami, astaun convirashcauna mana valijguna anaushca. 

9 Richi ñambiuna llucshinaunama, tucui chihui tiajgunara 
cayaichi. 

10 Sirvijguna fiambiunara rishaga, tucui tiajgunara tanda- 
chinauca, manaliunaras aliunaras. Bora huasi undajtami 
aca, ashca convirashcauna shamushcaraigu. 

| Rey apu icucami convirashcaunara ricungaj. Chihui shu 
runara ricuca bora churanara mana churarishcara. 

12 Paita nica: Amigo, ¿imarasha caibi bora churana illaj 
icucangui? Runaga mana ansas cutipaca. 

13 Shinajpi rey apu sirvijgunara nica: Paita huataichi cha- 
quiras maquiras. Canzhai llandu tutai shitaichi. Chihui 
llaqui huacana quiri mucunas tian. 

14 Ashcaunami cayai tucunaushca, ansallami ajllashcauna. 


Gobierno impuesto cullquira pagana 
(Mr. 12.18-17; Lc. 20.20-26) 


15 Shinajpi fariseoguna rimanangaj rinauca, Jesusta ima 
shimiis apingaj, nisha. 
16 Paiguna yachachishca runaunara Herodianos nishcaunandi 
Jesuspajma cachanauca, paita nisha: Yachachij, can cierto 
shimira llaquij ajta ricsinchi, can Diospa ñambira cierto pacha 
yachachingui, pi runaras mana manzhangui, runauna ricuri- 
naras mana ricungui. 
17 Nucanchira rimahuai, ¿Imara ningui? ¿Raihuajchu manzhu 
raihuaj impuesto nishca gobierno cullquira César apuma 
pagangaj? 
18 Jesusga paiguna manali iyaira yachasha nica: ¿Imaralgu 
tentahuanguichi, ishqui shimiyujguna? 
19 Shu impuesto pagana cullquira ricuchihuaichi. Paiguna 
shu denario nishca cullquira ricuchinauca. 

20 Shinajpi Jesús paigunara: ¿Pihuajtai cai ñahui, cai quill- 
cashca? nica. 

21 Cesarbaj, ninauca. Jesusga paigunara: Cesarbajta Cesarma 
cuichi, Diospajta Diosma cuichi, nica. 

22 Caita uyasha manzharinauca, paita saquisha rinaucami. 


Causarinamanda tapuna 
(Mr. 12.18-27; Lc. 20.27-40) 


23 Chi punzha saduceo runauna Jesusma shamunauca. 
Paiguna causarina illanmi nijguna. Paita tapunauca: 
24 Yachachij, nisha, Moisés nica: Shu runa churi illaj huañuj- 
pi, paihua uqui huañuj runa huarmira casarachu, miraigunara 
sicachingaj uquijta. M 
25 Nucanchijpi canzhis uquipura tianauca. Naupa punda 
ajga casaraca, chi huasha churi illaj huafiuca. Paihua huarmira 
uquima saquica. 
26 Shinallarami ishqui quinsa uquiuna, canzhis uquigama, 
huarmira apinauca. 
27 Puchucaibi huarmis huañuca. 
28 Causarinaiga, ¿chi canzhismanda maicanda apingai cai 
huarmira, tucui uquiuna paita charishcaraigu? 
"29 Shinajpi Jesús paigunara cutipasha nica: Pandaunguichi, 
Quillcashcaunara Diospa ushanaras mana yachasha. 
30 Causarinai mana casaranaungachu, shinallara mana casa- 
rachinaungachu, astaun Diospa ahua pachai tiaj angelguna 
cuenta tucunaungami. 
31 Randi, huañushcauna causarinamanda, ¿manzhu ricush- 
canguichi Quillcai Dios cangunama rimashcara, casna nisha: 
32 Ñuca Abrahamba Dios, Isacpa Dios, Jacobpa Dios ani? 
Diosga mana huañushcauna Dioschu an, astaun causaj- 
gunajmi. 
33 Runauna caita uyasha manzharinauca pai yachachish- 
camanda. 


Atun mandashca shimi 
(Mr. 12.28-34) 
34 Shinajpi fariseoguna, Jesús saduceogunara vencishcara 
uyasha, pariju tandarinauca. 

35 Paigunamanda shujga, ley shimira yachaj, paita tentasha 
tapuca: 

36 Yachachij, nica, ¿ley shimii, maicanda tucuimanda yali 
atun mandashca shimi? 

37 Jesús paita nica: Camba Señor Diosta llaquina mangui, 
entero shunguhua, entero almahua, entero iyaihua. 

38 Caimi ñaupa punda atun mandashca shimi. 

39 Chimanda huashalla mandashca shimi ñaupaj cuentallarami: 
Camba rayai tiaj runara canda llaquishcasna llaquinami angui. 
40 Cai ishqui mandashca shimiunamandami tucui camachishca 
shimiuna tucui Diosmanda rimajguna yachachishcaunas tu- 
cunaun. | 


Cristoga, ¿pihua churirai? 
(Mr. 12.35-37; Lc. 20.41-44) 

41 Jesús fariseogunahua pariju tiausha, paigunara tapuca: 
42 Cristomanda, ¿imara iyanguichi? nica. ¿Pihua churirai? 
Paiguna, Davidpa churimi, ninauca. 

43 Jesús paigunara nica: ¿Imasnara David Espiritui rimasha 
paita: Señor, nisha rimanzhu, casna nisha: 

44 Señor ñuca Señorda nica, ñuca ali maqui partii tiari, canda 
chijnijgunara camba chaqui ucui churanagama? 

45 David paita, Señor, nisha rimasha, ¿imasnajpira paihua 
churi tucun? 

46 Pihuas paita imaras cutipanara mana ushacachu. Chi 
punzhamanda pacha, pihuas paita imaras tapungaj mana 
iyaricachu. 


Jesús fariseogunara causáyachin 
(Mr. 12.38-40; Lc. 11.37-54; 20.46-47) 


2 3 I Shinajpi Jesús runaunaras pai yachachishca runau- 
naras rimaca, casna nisha: 

2 Yachaira yachachijguna fariseogunandi Moisés camachish- 

caunara yachachinaun. 

3 Shinajpi tucui paiguna pactachingaj rimashcaunara pacta- 

chichi, shinallara raichi, astaumbas paiguna rashcaunara 


MATEO 23 62 


ama raichichu. Paigunaga rimanaun, astaun mana ranaun- 
zhu. 

4 Paigunaga llashaj tormendos cargaunara runauna huasha 
tullui huatanaun, randi paiguna ichilla rerollahuas mana mu- 
nanaunzhu llangangaj. 

5 Astaun paiguna tucui rashcaunara runauna ricungajlla 
ranaunmi. Paiguna quillca churana cajitaunara atunyachinaun, 
paiguna churana punda tsiraspa tucushcara anzhuyachinaun. 
6 Micunaunai ali tiarinaunara munanaun, tandarina huasi- 
unais ñaupa pundai tiarinaunara munanaun. 

7 Shinallara pulasaunai salurai tucunaunara munanaun, ru- 
nauna paigunara: Yachachij, yachachij, rimai tucunara 
munanaun. 

8 Cangunaga ama munaichichu runauna cangunara, Yacha- 
chij, nii tucungaj. Shujllami cangunara Yachachij, pai Cristomi. 
Cangunaga uquipura anguichi. 

9 Ama pihuas, Ñuca yaya, nisha rimachu cai pachai. Shujllami 
canguna Yaya, paiga ahua pachaimi tiaun. 

10 Cangunaraga runauna ama, Yachachij, ninauchu. Shujllami 
cangunara Yachachij, paiga Cristomi. 

11 Cangunamanda yali runa, paiga cangunara sirvij achu. 

12 Maican runas paillarara ahuayachijpi, pishiyachishca anga. 
Maicambas paillarara pishiyachijpi ahuayachishca anga. 

13 Astaumbas, ¡Ayailla cangunamanda, yachaira yachachij- 
guna, fariseoguna, ishqui shimiyujguna! Ahua pacha manda- 
nara runaunajta ishcanguichi. Cangunas mana icunguichi, 
shinallara mana lugardas cunguichi icushun nijgunara. 

14 ¡Ayailla cangunamanda, yachaira yachachijguna, fariseo- 
guna, ishqui shimiyujguna! Huaccha huarmiuna huasiunara 
tucuchinguichi, runauna uyangajlla unaira mañanguichi. Cai- 
manda mas shinzhi causayachishca tucunguichimi. 

15 ¡Ayailla cangunamanda, yachaira yachachijguna, fariseo- 
guna, ishqui shimiyujguna! Lamarda allparas puringuichimi 
shu runara cangunara catijta rangaj. Ña catijpi, paita huaj- 
lichinguichi cangunamanda ishqui cuti yali ucu pachama rijta 
ranguichi. 

16 ¡Ayailla cangunamanda, ñausa pushajguna! Shu runa 
templo huasi shutii shimira cujpi, yangami ran, ninguichi. 

Shu runaga templo huasii tiaj curimanda shimira cujpi, dibijmi 
tucun, ninguichi. 

17 ¡Upauna, ñausauna! ¿Imara yali valin, curichu, curira 
valichij templo huasichu? 

18 Shinallara: Pis altar shutii shimira cujpi, Yangami ran, 
ninguichi. Astaun pis altarbi tiaj sacrificio shutii shimira 
cujpi, dibijmi tucun, ninguichi. 

19 ¡Upauna, ñausauna! ¿Imara yali valin, sacrificiochu, sac- 
rificiora valichij altarchu? 

20 Altar shutii shimira cujga, altarmandas tucui chihui ahuai 
tiajmandas shimira cunmi. 

21 Templo huasi shutii shimira cujga, templo shutiis, templo 
huasii Causaujpa shutiis shimira cunmi. 

2 Ahua pacha shutii shimira cujga, Diospa tiarina shuti 
tiarinai Tiarijpa shutiis shimira cunmi. 

23 ¡Ayailla cangunamanda, yachaira yachachijguna, fariseo- 
guna, ishqui shimiyujguna! Shu chunga partira cunguichi 
micunai churana pangaunamanda, astaun ley shimimanda 
atun ranaunara saquinguichimi: alirana, llaquina, quirina. 
Caigunara rana aca, chishujgunara mana saquisha. 

24 ¡Ñausa pushajguna. Challunda shushunguichi, astaumbas 
camello nishcara nillpunguichi! 

25 ¡Ayailla cangunamanda, yachaira yachachijguna, fariseo- 
guna, ishqui shimiyujguna! Vaso pulato huasha partira mai- 
llanguichi, astaumbas ucu shungiii shuhuanahua manali 
ranahuas undajtami anguichi. 

26 ¡Ñausa fariseo runa! Ñaupa punda vasomanda pulatomanda 
ucu partira pichairi, huasha partis shinallara pichairi, huasha 
partis shinallara pichashca achu. 

27 ¡Ayailla cangunamanda, yachaira yachachijguna, fariseo- 
guna, ishqui shimiyujguna! Yurajlla pintashca pambana 
uctuuna cuenta anguichi. Cierto pacha canzhamanda sumajlla 
ricurinaun, astaun ucui huañushcauna tulluhua ima ismush- 
cahuas undashcami anaun. | 

28 Shinallarami canguna, canzhamanda ricujpi, ali runa- 
unasna ricuringuichi, astaun shungu ucui manalibua, manali 
iyaihuas undarishcami anguichi. 

29 ¡Ayailla cangunamanda, yachaira yachachijguna, fariseo- 

guna, ishqui shimiyujguna! Diosmanda rimajguna pambana 
huasiunara sicachinguichi, ali runaunara iyarichina rumiunaras 
sumacyachinguichi. 

30 Shinallara ninguichi: Ñucanchiga ñucanchi yayauna cau- 
saushca tiempoi causaushca ashaga, mana rai macanchi 
paiguna rashcaunara, Diosmanda rimajguna yahuarda talisha. 
31 Shina rimasha ricuchinguichi canguna quiquingunamanda, 
canguna chi Diosmanda rimajgunara huañuchijguna quiquin 
churiuna anguichimi. 

32 ¡Cangunas canguna yayauna rashca tupura undachichi! 

33 ¡Machacuiguna, pitalalamanda miraiguna! ¿Imara rashara 
ucu pachama rinamanda quishpinguichi? 

34 Chiraigumanda fñuca cangunama Diosmanda rimajgunara, 
yachajgunara, yachaira yachachijgunara cachauni. Paiguna- 
manda huaquingunara huañuchinguichimi, huaquingunara 
chacatanguichimi, shujgunara azutinguichimi canguna tan- 
darina huasiunai, shu llactamanda shu llactagama cachan- 
guichimi. 

35 Casna ranguichimi canguna ahuai tucui ali runa yahuar 
urmangaj ali causaj Abel yahuarmanda Berequías churi 
Zacarías yahuargama, paita templo huasihua altarhua chaupi 
shungii huañuchishcanguichimi. 

36 Cierto pacha cangunara nini, cai tucui shamungami cai 
miraigunama. 


Jesús Jerusalenmanda llaquirin 
(Le. 13.34-35) 


37 ¡Jerusalén, Jerusalén, Diosmanda rimajgunara huañuchij, 
canma cachashca runaunara rumihua shitaj! ¡Masna cuti 
canguna churiunara tandachisha nicani, imasna shu atallba 
paihua huahuaunara rigra panga ucui tandachin, randi mana 
munacangui! 

38 Camba huasi ña chunlla saquishcami. 

39 Cuna horasmanda ñucara mana ricuhuanguichichu canguna 
casna rimanagama: Bendiciashcami Señorba shutii shamujta, 
nisha. 

Templo tulangaraushcara riman 
(Mr. 18.1-2; Lc. 21.5-6) 


2 4 1 Jesús templo huasimanda llucshisha riupi, pai ya- 
chachishca runauna paihuajma shamunauca, templo 

huasiunara paita ricuchingaj. 

2 Jesús cutipasha nica: ¿Cai tucuira ricunguichichu? Cierto 

pacha cangunara nini, caibi mana shu rumis shuj ahuai sa- 

quiringachu, tucui tulashcami anga. 


Puchucai punzhauna ricuchinauna 
(Mr. 13.3-28; Lc. 21.7-24) 


3 Jesús Olivos nishca urcui tiarisha, pai yachachishca 
runauna paihuajma shamunauca sapallai. Paita ninauca: 
Cuentahuai, nisha, ¿imahoras caiguna tucunaungairi? ¿Imara 
ricuringairi can shamunai, cai tiempouna tucurinais? 

4 Jesús cutipasha nica: Cuiraichi pihuas cangunara ama 
umachingaj. R 

5 Ashcauna ñuca shutii shamunaungami, Nucami Cristo ani, 
nisha. Shina nisha rimasha, ashcaunara umachinaungami. 

6 Guerraunara, guerra shimiunaras uyanguichimi. Pacta 
turbaringuichimara. Ministirinmi casna tucungaj. Shina ajllai- 
ra charajmi tucurina horas. 

7 Shu llacta shu llactahua ataringa, shu rey apu shu rey apu- 
hua. Llaqui ungüiguna, yarcaiguna, allpa cuyunauna huaquin 
partiunai tiangami. 

8 Tucui caigunahua tormendarinauna callarinaungami. 

9 Chi horas cangunara tormendachingaj entreganaungami, 
huañuchinaungami, tucui runauna cangunara chijninaungami, 
ñuca shutimanda. | 

10 Chi tiempounai ashcauna nijtasha urmanaungami, shuj- 
guna shujgunara entreganaungami, shujguna shujgunara chij- 
ninaungami. 

11 Ashca llullasha rimajguna atarinaungami, ashcaunara 
urmachinaungami. | 

12 Manalirana mirarishcamanda, ashca runauna llaquij shungu 
chiriyangami. 

13 Randi, puchucaigama ahuantaj runa quishpichi tucungami. 

14 Cai Dios mandana pacha evangelio nishca ali shimi entero 
mundui camachishca anga, tucui llactaunama. Chihuasha 
tucurina horas pactamunga. 

15 Chiraigumanda, imahoras Lugar Santo nishcai Dios chij- 
nishcara ricunguichimi, Diosmanda rimaj Daniel quillcash- 
casna, (ricuj runa intindichu), 

16 shinajpi chi horasllai, Judeai tiajguna urcuunama miti- 
cunauchu. | 

17 Huasi ahuai tiajga ama irguchu huasimanda imaras apingaj. 
18 Chagrai tiajga ama tigrachu llachapara apingaj. 

19 ¡Ayailla, icsayujguna, chuchuchijgunas, chi punzhaunai! 

20 Rugaichi canguna miticuna horas ama tamiai tucungaj, 
ama samana punzhais. 

21 Chi horas atun tormendarina tiempo tiangami, callari 
horasmanda pacha mana casna tucushca aca, cuna horas- 
gamas, huiñaigamas. 

22 Chi punzhauna mana curuyashca ajpiga, pihuas mana 
quishpinmaca. Astaun ajllashcauna raigumanda chi punzhauna 
curuyashca anaunga. 

23 Shinajpi maicans canda: Ricuichi, caibimi Cristo; ricuichi, 
chihuimi Cristo, ninaupi, ama quiringuichichu. 

24 Llulla Cristo nishcauna, llullasha rimajgunas atarinaun- 
gami. Atun ricurinaunara, munanaita ranaunaras ranaungami. 
Ajllashcaunaras shinallara umachi tucunaungami usharijpiga. 

25 Ña, ñaupa horasmanda cangunara rimashcani. 

26 Shinajpi runauna cangunara: Ricuichi, pai runa illashca 
partii tiaun, nijpi, ama llucshichichu. Runauna: Ricuichi, 
pacalla ucuunaimi tiaun, nijpis, ama quirichichu. 

27 Imasna rayo indi llucshinamanda llucshisha, indi icunagama 
ricurin, shinallarami tucunga Runa Churi shamunai. 

28 Maibi huañushca aicha sirijpi, chihui illahuangauna tandari- 
munaungami. 


Runa Churi cuti shamuna 
(Mr. 13.24-37; Le. 21.25-36; 17.20-87) 
29 Chi tormendarina punzhauna pasashcallai, indi llandu- 
yangami, quillas mana punzhayachingachu. Estrellasguna 

ahuamanda urmanaungami. Ahua pachai tiau ushanauna 
cuyuchishca anaungami. 

30 Chi horas, Runa Churi ricurina ahua pachai ricuringami. 
Tucui cai pacha ailluuna huacanaungami; ñuca, Runa Churi 
nishca, ahua pacha puyuunai shamujta shinzhi ushanahua 
atun sumajhuas ricunaungami. 

31 Paihua angelgunara atun cormeta shinzhi uyarishcahua 
cachamungami. Pai ajllashcaunara tandachingami chuscu 
huaira shamuna partimanda, ahua pacha caru pundamanda 
chishu caru pundagama. 

32 Higo yuramanda yachachingaj cuentanara yachaichi: 
Imahoras paihua pallca ña llulluyaupi, pangaunas llucshinaupi, 
yachanguichi rupai tiempo ña mayanllayaunmi. 

33 Shinallara cangunas imahoras cai tucui pactariupi ricusha, 
ña yachaichi pai mayanllaimi tiaun, pungu rayallai. 

34 Cierto pacha cangunara nini, cuna horas miraiguna manara 
pasajllaira, cai tucui pactaringami. 

35 Ahua pachas cai pachas pasanaungami, astaun ñuca rimash- 
ca shimiuna mana pasanaungachu. 

36 Randi, chi punzharaga, chi horastaga, pi runas pi ahua- 
manda angelgunas mana yachanaunzhu, ñuca Yayallami 
yachan. 

37 Astaun imasna tucuca Noé causaushca punzhaunai, shina- 
llarami tucunga Runa Churi shamunai. 

38 Imasna aca yacu izhu manara shamujllaira, runauna mi- 
cunauca, upinauca, casaranauca, casarachinauca, Noé barcoi 
icuna punzhagama, 

39 imasna mana intindinauca yacu izhu shamunagama, tucuira 
apaca; shinallarami anga Runa Churi shamunai. 

40 Chi horasllaira ishqui runa chagrai tianaunga, shuj apashca 
anga, shujga saquishca anga. 

41 Ishqui huarmi cutanaunga cutana rumii, shuj apashca 
anga, shujga saquishca anga. 

42 Ricusha chapaichi, mana yachanguichichu canguna Señor 
shamuna horasta. 

43 Astaun caita yachaichi, shu huasi dueño shuhuaj runa 
shamuna horasta yachasha, chapanma chi runa ama icungaj 
huasii. 

4 Chiraigumanda cangunas puruntuichi, Ñuca, Runa Churi 
nishca, canguna mana iyaushca horaspi shamushallami. 

45 ¿Pitangai ali llaquij iyaiyuj sirvijga, paihua patrón huasira 
cuirangaj churaca, chihui ajgunara ali horaspi carangaj? 

46 Cushimi casna sirvij, patrón shamusha paita shina rauta 
tupanma. 

47 Cierto pacha cangunara nini, pai tucui charishcara cuirangaj 
paita cungami. P 

48 Randi, chi manali sirvij runa paihua shungiii: Nuca patron 
unaiyaunmi tigrangaj, nisha, 

49 paihua pariju sirvijgunara sajmangaj callarijpi, machaj- 
gunahua micungaj upingajpas callarijpi, 

50 chi sirvijpa patrón shamungami pai mana chapaushca 
punzhai, pai mana yachashca horaspi. 

51 Paita shinzhira livachingami, ishqui shimiyujgunajma 
cachangami; chihuimi llaqui huacana quiru mucunas tian. 


Chunga huanra huarmimanda 


25 1 Shinajpi ahua pacha mandana chunga huanra huar- 
miuna cuenta ricurijmi anga. Huarmiuna paiguna 
vela puruunara apisha, carira tupangaj llucshinauca. 

2 Paigunamanda, pichca iyaiyujguna anauca, chishu pichcaga 
upauna. 

3 Upauna paiguna vela purura yacu illajta apanauca. 

4 Iyaiyujgunaga sindina yacura butii apanauca velahua pariju. 
5 Cari unaiyajpi, tucui puñunaipi puñunauca. 

6 Chaupi tutai shu shimi caparishca uyarica: ¡Cari shamuun, 
nisha, llucshichi paita tupangaj! 

7 Shinajpi tucui chi huanra huarmiuna lliccharinauca, vela 
puruunara alichinauca. 

8 Upaunaga iyalyujgunara ninauca: Yacura cuhuai ñucanchi 
vela puruuna huañurinaunmi. 

9 Iyaiyujgunaga cutipasha ninauca: Ñucanchi yacu mana 
durangachu ñucanchijtas cangunajtas. Richi catujgunara ran- 
dingaj canguna guiguimbajta. 

10 Paiguna randingaj riushcallai, cari shamuca. Puruntush- 
cauna paihua pariju borai icunauca. Pungura ishcanauca. 

11 Huasha chishuj huanra huarmiunas shamunauca, Señor, 
Señor, pungura pascapai, nisha. 

12 Paiga cutipasha nica: Cierto pacha cangunara nini, Mana 
ansas ricsinichu cangunara. 

13 Ricusha chapaichi, Runa Churi shamuna punzhara pai 
shamuna horastas mana yachanguichichu. 


Chunga talento cullquimanda 


14 Ahua pacha gobierno shu runa cuentami. Pai caruma 
ringarausha, sirvijgunara cayausha, pai charishcaunara pai- 
guna maquiunai saquica. 

15 Shujma pichca talento nishca cullquira cuca, shujma 
ishquira, shujmas shujllara, caran dueño ushana tupura 
cusha. Chihuasha caru llactama rica. 

16 Pichca talento cullquira apijga, chi cullquihua tarabasha 
shu pichca talento cullquira mas ganaca. 

17 Shinallara ishquira apijga, ishquira mas ganaca. 

18 Shujllara apijga, allpara allasha, paihua patromba cullquira 
pacaca allpa ucui. 

19 Unai tiempo huasha, chi sirvijguna patrón tigramuca, 
paigunahua cullquimanda alichingaj. 

20 Pichca talentos cullquira apij runa shamusha, shu pichcara 
apamuca, casna nisha: Señor, pichca talentos cullquira cuhua- 
cangui, pichcara mas ganashcani. 

21 Patrón paita nica: Alimi, ali mana pishisha sirvij runa. 
Ansallahua alira rashcangui, ashcara cuirangaj canda chu- 
rasha. Camba señorba cushii icui. 

2 Ishqui talentos cullquira apij runa shamusha; Señor, nica, 
ishqui talentos cullquira cuhuacangui, ishquira mas ganash- 
cani. 

23 Patrón paita nica: Alimi, ali mana pishisha sirvij runa. 
Ansallahua alira rashcangui, ashcara cuirangaj canda churasha. 
Icui camba señorba cushii. 

24 Randi, shuj talento cullquillara apij runa shamushaga: 
Señor, nica, can shinzhi shungu runa ajta ricsicani, can mana 
tarpushcais pallaj, mana can ichashca muyumanda tanda- 
chij; 

25 Chimanda manzhacani. Camba talento cullquira pacacani 
allpa ucui. 

26 Paihua patrón cutipasha nica: Mana valij, quilla sirvij 
runa, ñuca mana tarpushcai pallashcara, ñuca mana ichashca 
muyumanda tandachishcaras yachacangui. 

27 Chiraigumanda ñuca cullquira bancoi churana macangui, 
ñuca tigrajpi ñucajta apingaj pai ganashcandi. 

28 Quichuichi paimanda chi talento cullquira, chungara charij- 
ma cuichi. 

29 Charijga mas charingami, yalira charingaj; mana charij- 
mandaga pai charishcahuaras quichushca anga. 

30 Mana valij sirvij runaraga, canzha llandu tutai shitaichi. 
Chihuimi llaqui huacana quiru mucunas tiangami. 


Llactaunara taripana 


31 Runa Churi* paihua sumajhua shamushcai, tucui chuyaj 
angelgunahua pariju, paihua gusto sumaj rey apu tiarinai 
tiaringami. | 
32 Paihua ñaupajpi tucui llactauna tandarinaungami. Chican- 
yachingami shujgunara chishujgunamanda, imasna shu cuiraj 
runa borregounara chivounamanda chicanyachin. 

33 Borregounara paihua ali maqui partima churanga, chivo- 
unáraga paihua llugui partima. 

34 Shinajpi Rey Apu ali magui partima tiajgunama ninga: 
Shamichi, ñuca Yaya bendiciashcauna, mundu callarinamanda 
cangunajta puruntushca mandana pachara apichi. 

35 Yarcachihuaca, carahuacanguichi; upinaichihuaca, upichi- 
huacanguichi; carumanda purij acani, apihuacanguichi. 

36 Llatan acani, churachihuacanguichi. Ungushca acani, 
ñucajma shamucanguichi ricungaj. Chonda cularbi tiaucani, 
ñucajma shamucanguichi ricungaj. 

37 Shinajpi ali runauna cutipasha ninaunga: Señor, ¿mahoras- 
ta canda yarcachijta ricucanchi carangaj, upinaichijta upi- 
chingaj? 

38 ¿Imahorasta canda carumanda shamujta ricucanchi canda 
apingaj? ¿Imahorasta canda llatanda ricucanchi churachingaj? 


. * Señor Jesús Runa Churi nisha, Rey Apu nisha, pai quiquinmandami 
riman. 

39 ¿Imahorasta canda ungushcara, chonda cularbi tiajtas 
ricucanchi, cambajma shamucanchi ricungaj? 

4 Rey Apu cutipasha ninga: Cierto pacha cangunara nini, 
imasnara casna rarcanguichi shu ñuca ichilla uquiunama, 
ñucarami rarcanguichi. 

41 Shinajpi shinallara llugui partima tiajgunamas ninga: 
Anzhurichi ñucajmanda, maldiciashcauna, huiñaigama duraj 
ninama; supai apujta paihua angelgunajta puruntushcama. 

4 Ñuca yarcachicani, mana carahuacanguichi. Upinaichicani, 
mana upichihuacanguichi. 

43 Carumanda shamuj acani, mana apihuacanguichi; llatan 
acani, mana churachihuacanguichi; ungushca acani, chonda 
cularbi tiaucani, ñucajma mana shamucanguichi ricungaj. 

44 Shinajpi paiguna shinallara cutipasha ninaungami: Señor, 
¿imahorasta canda yarcachijta, upinaichijta, carumanda sha- 
mujta, llatanda, ungushcara, chonda cularbi tiauta ricushcan- 
chi, canda mana sirvicanchi? 

45 Shinajpi cutipasha ninga: Cierto pacha cangunara nini; 
imasnara caita mana rarcanguichi shu cai ichillaunahua, 
ñucara mana rarcanguichi. 

46 Caigunaga huiñaigama duraj tormendarinama rinaungami, 
randi aliuna huiñai causaima rinaungami. 


Jesusta apingaj iyanaun 
(Mr. 14.1-2; Lc. 22.1-2; Jn. 11.45-53) 
2 6 1 Jesús cai tucuira rimai pasashca huasha, pai yacha- 
chishca runaunama nica: 
2 Yachanguichi imasna ishqui punzha pasashca huasha, 
Pascua nishca ista shamun. Ñuca, Runa Churi nishca, entregai 
tucusha chacatangaj. 
3 Shinajpi sacerdote apuuna yachaira yachachijguna, rucu- 
unandi tandarinauca, sacerdote atun apu Caifás nishca huasi 
pungüi. 
4 Pariju rimananauca Jesusta umachishcahua apingaj, paita 
huafiuchingaj. 
5 Ninauca: Mana rashun ista punzhaunai, runaunara ama 
nuspachingaj. 

Gusto ambira talishca Jesuspi 
(Mr. 14.3-9; Jn. 12.1-8) 
6 Jesús Betania llactai tiauca, llagayuj Simomba huasii. 

7 Paihuajma shu huarmi shamuca, valij rumi puru ashca 
valij asnaj ambihua undachishcara apamuca. Cai ambira 
Jesuspa umai talica, pai mesai tiashcai. 
8 Yachachishca runauna caita ricusha piñarinauca: ¿Imarasha 
caita yanga baratun? ninauca. 
9 Caita catuna usharica ashca cullquihua, cullquira tsuntsu- 
unama cungaj. 
10 Jesús caita intindisha, paigunara nica: ¿Imaraigu cai 
huarmira tormendachiunguichi? Shu ali ranara rashcami 
ñucahua. 
11 Tsuntsuunara tucui horas cangunahua charinguichimi, 
fiucáraga mana tucui horasgama. 
12 Huarmi cai mishqui asnaj ambira fñuca aichai talisha, 
ñucara pambangaj puruntusha rashcami. 
13 Cierto pacha cangunara nini, maibis cai evangelio ali shimi 
uyarichu entero mundui, shinallara cai huarmi rashcara 
cuentashca angami paita iyaringaj. 


Judas Jesusta cusha nin 
(Mr. 14.10-11; Le. 22.3-6) 

14 Shinajpi chunga ishquimanda shuj, Judas Iscariote nishca, 
sacerdote apuunajma rica. 
15 ¿Masnara cuhuanguichi, nica, ñuca Jesusta cangunama 
entregangaj? Paiguna quinsa chunga cullquira cushun, ninauca. 
16 Chi horasmanda pacha Judas ima tonois mascauca paita 
entregangaj. 


Jesuspa cena nishca 
(Mr. 14.12-25; Le. 22.7-23; Jn. 13.21-30; 1 Cor. 11 23-26) 

17 Puscu illaj tanda ista ñaupa punda punzhai, yachachishca 
runauna Jesusma shamunauca, paita nisha: ¿Maibira purun- 
tunara munangui Pascua nishca micunara micungaj? 

18 Jesús nica: Llactama richi shu runajma. Paita nichi: 
Yachachij nin, Nuca punzha ña pactamunmi. Camba huasii 

Pascua nishca micunara micusha, ñuca yachachishca runa- 
unahua. 

19 Paiguna Jesús mandashcasna ranauca. Pascua istara 
puruntunauca. 

20 Tutayaupi, chunga ishquihua pariju mesi tiarica. 

21 Paiguna micuushca ratoi, Jesús nica: Cierto pacha cangu- 
nara nini, cangunamanda shuj ñucara entregangami. 

2 Ashcara llaquirisha, caran runa Jesusta rimangaj calla- 
rica: ¿Ñucachu ani, Señor? nisha. 

23 Shinajpi Jesús cutipasha nica: Ñucahua pariju maquira 
pulatoi satiu, paimi fiucara entreganga. 

24 Cierto pacha ñuca, Runa Churi nishca, riunimi, ñucamanda 
quillcashcasna; astaun, jAyailla Runa Churira entregaj runa! 
Astaun alimi anmaca pai mana pagaringaj. 

25 Shinajpi Judas, paita entregana runa, cutipasha nica: 
¿Ñucachu ani, Señor? Jesús nica: Canda shina ninguiga. 

26 Paiguna micuushcai, Jesús tandara apica, bendiciaca, 
paquica, pai yachachishca runaunama cuca: Apichi, micuichi, 
nisha, caimi ñuca aicha. 

27 Vasoras apisha, agrasishca huasha, paigunara cuca: Upichi 
tucui canguna, nica. 

28 Caimi ñuca mushuj pactachina shimira alichina yahuar. 
Ashcaunamanda talishcami, uchaunara perdonangaj. 

29 Cangunara nini, cuna horasmanda pacha, cai uvillas muyu- 
manda mana cuti upishachu shamuna punzhagama imahoras 
mushujta upisha cangunahua ñuca Yaya mandana pachai. 


Jesús nica, Pedro ichuhuangaraun 
(Mr. 14.26-31; Le. 22.81-84; Jn. 18.86-88) 


30 Cantashca huasha, llucshisha, Olivos nishca urcuma 
rinauca. 
31 Shinajpi Jesús paigunara nica: Cuna tuta canguna tucui 
ñucamanda manzharinguichimi. Quillcashca tian, Cuirajta 
chugrichisha, borrego montonga chausirinaungami. 
322 Ñuca causarishca huashaga, canguna fíaupara Galileama 
rishami. 
33 Pedro cutipasha paita nica: Tucuiunaga canmanda manzha- 
rinaupis, ñuca imahoraspas mana manzharishachu. 

34 Jesús paita nica: Cierto pacha canda nini, cuna tuta gallo 
manara cantajllaira, can ñucamanda quinsa cuti, Paita mana 
ricsinichu, ninguimi. 

35 Pedro paita nica: Canhua pariju huañuna ashas, canmanda 
mana nishachu, Mana ricsinichu. Shinallarami tucui yacha- 
chishca runauna ninauca. 


Jesüs Getsemaní sisa pambai 
(Mr. 14.82-42; Le. 22.39-46) 

.36 Shinajpi Jesús paigunandi shu Getsemaní nishca sisa 
pambama pactamuca. Pai yachachishca runaunara nica: Tia- 
richi caibi, ñucaga chihuama risha, Diosta mañangaj. 

37 Pedrora Zebedeo ishqui churiras pushasha, Jesús llaqui- 
ringaj ashcara tormendaringajpas callarica. 

38 Shinajpi Jesús paigunara nica: Ñuca alma ashcara llaquirin, 
huañuna tupura. Caillai saquirichi, ñucahua ripararos cha- 
paichi. 

39 Cuti chihuama risha, tuamalla urmasha, Diosta mañasha: 
Ñuca Yaya, nica, usharijpiga cai tormendarina vaso cuenta 
fucamanda pasachu. Shinajllaira mana ñuca munashcasna, 
astaun can munashcasna. 

40 Ña pai yachachishca runaunama shamusha, paigunara 
puñuriaita tupaca, Pedrora nica: ¿Mana ushacangui ñucahua 
chapanara shu horas tupullas? 

41 Chapaichi, mañaichi, tentaciombi ama icungaj. Espíritu 
munanmi, aichaga irquimi. 

42 Cuti rica, cuti Diosta mañaca, Ñuca Yaya, nisha, cai vaso 
cuenta ñucamanda mana pasana usharijpi ñuca mana upisha, 
camba munai rashca achu. 

43 Cuti shamuca, paiguna puñuriaita tarica, puñunaimanda 
huañuugunara tupaca. 

44 Paigunara saquisha, cuti rica, ña quinsa cuti Diosta mañaca, 
fñaupasnallara rimasha. 

45 Shinajpi pai yachachishca runaunajma shamusha, nica: 
Ña puñuichi, samaichi. Horas pactamushcami. Ñuca, Runa 
Churi nishca uchayujguna maquiunai entregai tucunimi. 

46 Atarichi, acuichi, nica. Ricuichi ñucara entregaj runa 
ña mayanllayaunmi. 

Soldarouna Jesusta apinaun 
(Mr. 14.48-60; Le. 22.47-58; Jn. 18.2-11) 

47 Jesús chara rimaullaira, Judas shamuca, chunga ishqui- 
manda shuj, paihua pariju ashca runauna shamunauca espa- 
raunahua, caspiunahua; sacerdote apuunamanda, runauna 
rucuunamandas shamunauca. " 

48 Entregaj runa paigunara rimashca aca: Nuca muchashca 
runa chimi. Paita apinguichi, nisha. 

49 Chi ratollai Judas Jesusma shamusha, ¿Alillachu angui, 
Yachachij? nisha, paita muchaca. 

50 Jesús paita: Amigo, nica, ¿imara rangajta shamucangui? 
Shinajpi, llutarimusha, runauna Jesusta apinauca. 

51 Astaun, shu Jesushua tiau runa, paihua esparara apisha, 
shu sacerdote atun apura sirvijta chugrichica, paihua rinrira 
pitica. 

52 Shinajpi Jesús paita nica: Camba esparara cuti sati cara 
ucui. Tucui esparara apijguna esparahua huañunaungami. 
53 ¿Manzhu iyangui cunallara ñuca Yayara ushani mafiangaj, 
pai ashca huaranga angelgunara cachamunma ñucajta? 

54 Shina rajpiga, ¿imasnara Quillcashcauna pactarinaunma, 
casnami tucuna anga nisha? 

55 Chi ratollai Jesús runaunara nica: ¿Imarasha shu shuhuaj- 
ma cuenta llucshimucanguichi esparahua caspihua ñucara 
apingaj? Caran punzha cangunahua tiaricani templo huasii 
yachachisha, ñucara mana apihuacanguichi. 

56 Astaun cai tucui tucun Diosmanda rimajguna Quillcashcauna 
pactaringaj. Shinajpi tucui pai yachachishca runauna Jesusta 
saquisha miticunauca. 


Jesús gobierno ñaupajpi 
(Mr. 14.53-65; Lc. 22.54, 63-71; Jn. 18.12-14, 19-24) 

57 Jesusta apijguna paita pushanauca Caifasbajma, pai 
sacerdote atun apu ajpi. GChihui yachaira yachachijguna 
rucuunandi tandarimushca aca. 

58 Pedroga carullai paita catimuca sacerdote atun apu huasi 
pungugama. Soldarounahua tiarica ima paihua tucushcaras 
ricungaj. 

59 Sacerdote apuuna rucuunandi tucui ajllashca apuunandi 
llulla shimiunara mascanauca Jesusta caušayachingaj, paita 
huañuchingaj. 

60 Mana tupanaucachu, ashca llullasha rimaj ricujguna sha- 
munaullaira. Huashaga ishgui llullasha rimajguna shamu- 
nauca. 

61 Paiguna ninauca: Cai runa nica: Diospa huasira tulanara 
ushanimi, quinsa punzhai cuti sicachingaj. 

62 Sacerdote atun apu atarisha nica: ¿Manzhu cutipangui 
imaras? ¿Imara ninaun canmanda caiguna? 

63 Jesusga chunlla tiauca, mana cutipacachu. Shinajpi sacer- 
dote atun apu paita nica: Causaj Diospa shutii rimahuai, 
¿Cristo nishca Diospa Churichu angui? 

64 Jesús paita nica: Canda casna ninguiga, maspas canda 
nini, huasha horas can Runa Churira Diospa ushana ali maqui 
partima tiarishcara, ahua pacha puyuunai shamunaras ricun- 
guichimi. 

65 Shinajpi sacerdote atun apu paihua churanara lliquisha 
nica: ¡Diosmanda irusta rimashcangui! Shu rimajgunara 
mana ministinchichu. Cunallara pai manali rimashcara uyash- 
canguichi. | 

66 ¿Imara ninguichi? Cutipasha ninauca: Huañunami anga. 
67 Shinajpi paihua fiahuii tiucanauca, paita sajmanauca, 
shujguna maqui palahua huactanauca. 

68 Rimai, Cristo, ¿pita sajmacai canda? ninauca. 


Pedro, Jesusta mana ricsinichu nin 
(Mr. 14.66-72; Le. 22.55-62; Jn. 18.15-18, 25-27) 


69 Pedroga canzhai tiauca huasi pungúii. Shu sirvij huarmi 
llutarisha: Can shinallara Galileamanda Jesushua tiaucangui, 
nica. 

70 Astaun pai tucui runauna ñaupajpi nica: Can rimashcara 
mana yachanichu. 

71 Paiga canzha punguma llucshisha, shu sirvij huarmi paita 
ricuca. Chihuajgunara nica: Cai runas shinallara Nazaret- 
manda Jesushua tiauca. 

72 Cutillara pai Diospa shuti rimasha: Cai runara mana 
ricsinichu, nica. 


77 MATEO 26, 27 


73 Unáillahuai, chihui tiajguna llutarimusha, Pedrora ninauca: 
Cierto pacha chigunamandami angui, can rimana tono canda 
ricsichin. | 

74 Shinajpi Pedro maldiciangaj Diospa shuti rimangajpas 
callarisha: Cai runara mana ricsinichu, nica. Chi ratollai 
gallo cantaca. 

75 Shinajpi Pedro Jesús aii rimashca shimiunara iyarica: 
Gallo manara cantajllaira, can quinsa cuti: Paita mana ricsi- 
nichu, ninguimi, nisha. Canzhama llucshisha llaquira huacaca. 


Jesús Pilato ñaupajpi 
(Mr. 15.1; Lc. 23.1-2; Jn. 18.28-82) 
27 I Punzhayajpi tucui sacerdote apuuna, runauna ru- 
cuunandi pariju rimananauca Jesusta huafiuchingaj. 
2 Paita huatashcara pushanauca, Poncio Pilato nishca gober- 
nadorba maquii entreganauca. 


Judas huañun 


3 Shinajpi Judas, paita entregaj runa, Jesús caušayachish- 
cara ricusha, arrepentirisha, quinsa chunga cullquira cutichica 
sacerdote apuunama, rucuunamas. 

4 Paigunara nica: Ucharashcanimi, ucha illaj yahuarda entre- 
gasha cangunama. Paigunaga: Cai, ¿imajta valin ñucanchijta? 
Canmi yachangui, ninauca. 

5 Cullquira allpama shitasha templo huasii, llucshisha rica. 
Paillara cungai sipirisha huañuca. 

6 Sacerdote apuuna, cullquira apisha: Mana usharinzhu, 
ninauca, Diosma cushca cullqui cajombi churangaj, yahuar- 
manda pagashca ajpi. 

7 Parijumanda rimanausha, shu allpara randinauca, mangara 
rajpa allpara, chihui carumanda shamujgunara huañujpi 
pambangaj. 

8 Chi raigumanda cuna horasgama chi allpa, Yahuarmanda 
allpa, nishcami. 

9 Shinarasha Diosmanda rimaj Jeremías rimashca shimi 
pactarica: Quinsa chunga cullquira apinauca, valichishca 
runa valij tupura, Israel churiuna valichishcasna, nisha, 

10 Cullquira cuca mangara raj runa allpamanda, imasna 
Señor ñucara mandashcasna. 


Pilato Jesusta tabun 
(Mr. 15.2-5; Le. 28.8-6; Jn. 18.88-88) 


11 Jesusga gobernadorba ñaupajpi shayaca. Pai Jesusta 
tapuca: ¿Canzhu judioguna Rey Apu angui? Jesús paita: 
Canda shina nínguiga, nica. 

12 Sacerdote apuuna rucuunandi paita culpachijpi, Jesús 
imaras mana cutipacachu. 

13 Pilato paita, ¿Manzhu uyangui imasnara canmanda contra 
rimanaun? nica. 

14 Jesusga imaras mana cutipacachu. Chimanda gobernador 
paimanda ashcara manzharica. 


Jesús huañuchu, nishca 
(Mr. 15.6-20; Le. 28.18-26; Jn. 18.88—19.16) 


15 Ista punzhai gobernadorba yachaibi shu ishcashca runara 
cacharina aca, runauna munashcara. 
16 Chi horas shu ashca rimashca runa ishcarishcara charica, 
Barrabás nishcara. 
17 Runauna tandarijpi, Pilato paigunara nica: ¿Maicanda 
munanguichichu ñuca cacharingaj, Barrasbasta, Cristo nishca 
Jesustachu cacharisha? 
18 Pilato yachaca imasna Jesusta chijnishcamanda entregashca 
aca. 
19 Pilatoga taripana tiarinai tiarishcai, paihua huarmi paita 
rimangaj cachamuca: Ama imaras ranguichu cai ali runahua, 
nisha. Cuna ashcara tormendarishcani paimanda ñuca puñusha 
nuspaushcaunai. 
20 Sacerdote apuuna rucuunandi runaunara iyachinauca Barra- 
basta mañangaj cacharingaj, Jesustaga huañuchingaj. 
21 Gobernador paigunara cutipasha: ¿Cai ishquimanda mai- 
candara munanguichichu ñuca cacharingaj? Paiguna: Barra- 
basta, ninauca. 
22 Pilato paigunara nica: ¿Imara rashairi Cristo nishca 
Jesushua? Tucui ninauca: ¡Chacatashca achu! | 
23 Gobernador paigunara nica: ¿Imaraigu? ¿Ima manalira 

rashcachu? Runaunaga maspas caparisha ninauca: ¡Chaca- 
tashca achu! 

24 Pilato imara ranaras mana ushasha ricusha, astaun runauna 
mas mas nusparinaupi, yacura apisha, paihua maquira maillaca 
runauna ñaupajpi, nisha: Nuca mana cauSayujchu ani cai 
ali runamanda. Cangunami yachanguichi. 

25 Tucui runauna cutipasha ninauca: Paihua yahuar ñucanchi 
ahuai, ñucanchi churiuna ahuais achu. 

26 Shinajpi Barrabasta cacharica. Jesústaga azutishca huasha, 
chacatangaj cuca. 

27 Shinajpi gobernadorba soldarouna Jesusta cuartelma pusha- 
nauca, pai muyujta entero soldaro montonda tandachinauca. 
28 Paita Hatanasha, paihua ahuai shu puca llachapara chura- 
nauca. 

29 Paihua umai shu casha llaitura churanauca, shu taunara 
paihua ali maquii. Paihua ñaupajpi cungurisha paita burla- 
nauca, ¡Ee, nisha, Judioguna Rey Apu! 

30 Paihua nahuii tiucasha, caspira apisha, umai huajtanauca. 
31 Burlashca huasha, llachapara quichunauca, paihua chura- 
nara Churachinauca, paita chacatangaj pushanauca. 


Jesús chacatashca huañun 
(Mr. 15.21-41; Lc. 28.26-49; Jn. 19.17-30) 


32 Llucshishaga, shu Cirenemanda runara tupanauca, Simón 
nishcara, paita cruzta apachinauca. 
33 Golgota nishca pambama pactamunauca, caiga Uma Tullu 
Pambami, nin. 
34 Chihui, ayaj vinora shu ayajhua masashcara paita ricuchi- 
nauca: caita camashca huashaga mana munacachu upinara. 
35 Jesusta chacatashca huashaga, soldarouna paigunapura 
paihua churanara chaupichinauca, maicanda lichayuj anga 
nisha camanauca, paima cungaj, Diosmanda rimajpa shimi 
pactaringaj, casna nishca: Nuca churanara paigunapura 
chaupichinauca, ñuca llachapamanda lichayujta anga nisha 
camanauca. | 
36 Soldarouna chihui tiarisha paita ricunauca. 
37 Paihua uma ahuai quillcashcara churanauca: Caimi Jesús, 
Judioguna Rey Apu, nisha. 

38 Shinajpi, paihua pariju ishqui shuhuaj runaunara chaca- 
tanauca, shujta ali maquima, shujta lluquima. 

3 Chi mayanda pasauguna Jesusta camisha rimanauca, 
paiguna umaunara cuyuchisha. 

40 Ninauca: Canga, templo huasira tulaj, quinsa punzhai 
cuti sicachij, canllara quishpi. Can Diospa Churi ashaga, 
cruzmanda irgüi. 

4] Shinallarami ninauca sacerdote apuuna, paita burlasha, 
yachaira yachachijgunahua pariju, fariseogunandi, rucuunandi, 
casna nisha: 

42 Shujgunaraga quishpichicami, paillara mana ushanzhu 
quishpinara. Israelba Rey Apu áshaga, cunallara cruzmanda 
irguchu, shina rajpi paihuajpi quirishun. 

4 Pai Diospi quiricami. Dios paita cacharichu, munajpi. 
Ñuca Diospa Churimi ani, nica. 

44 Shinallarami paihua pariju chacatashca shuhuaj runauna 
paita camisha rimanauca. 

45 Chaupi punzhamanda pacha las tres tupugama tun llandu 
tucuca tucui partii. 

46 Las tres mayambi, Jesús shinzhira caparisha nica: Eli, 
eli, ¿lama sabactani? Casnami nin: Ñuca Dios, ñuca Dios, 
¿imarashara ñucara saquihuashcangui? 

47 Huaquin chihui ajguna caita uyasha ninauca: Elíastami 
cayaun. 

48 Chi ratollai shu runa callpamusha, shu tsungarina putusta 
ayaj vinohua tsungachisha, paita cuca upingaj. 

49 Shujgunaga ninauca: Saqui, ricushunchi Elías shamunga 
chari paita llushpichingaj. 

50 Jesusga cuti shinzhi shimihua caparisha, paihua espiritura 
cuca. 

51 Chi ratollai, templo huasii huayuriai llachapa ishqui partii 
liquirica ahuamanda. Allpas cuyuca, peñasgunas partirinauca. 
52 Pambashca uctuunas pascarinauca, ashca puñuriai quirij- 
guna atarinauca. 

53 Pambashca uctuunamanda llucshisha, Jesús causarishca 
huasha, santo llactama shamunauca, ashcaunahua ricuri- 
nauca. 

54 Capitánga paihua pariju tiaj Jesusta ricujgunandi, allpa 

cuyushcara ricusha, ashcara manzharinauca, casna nisha: 
Cierto pacha cai Diospa Churimi aca. 

55 Ashca huarmiuna chihui tianauca, carumandalla ricusha. 
Caiguna Jesusta catimunauca Galileamanda pacha paita sir- 
visha. 

56 Paigunahua tianauca María Magdalena, Jacobo José mama 
Mariandi, Zebedeo churiuna mamandi. 


Jesusta pambashca 
(Mr. 15 48-47; Le. 23.50-56; Jn. 19.38-42) 

57 Tutayaupi shu José nishca charij runa, Arimatea llac- 
tamanda shamuj, shu Jesús yachachishca runa asha, 
58 Pilatojma risha, Jesuspa aichara mañaca. Shinajpi Pilato 
shimira cachaca aichara paima cungaj. 
59 José Jesúspa aichara apisha, shu ali Hachpahua pilluca, 
60 Paihua quiquin mushuj pambana uctui churaca, peñas 
ucui allashca. Shu atun rumira muyuchisha uctu pungüi 
churaca, chihuasha rica. 
61 Chihui tiauca María Magdalena, chishu Mariandi, pam- 
bashca uctu ñaupajpi tiarisha. 


Soldarouna pambashcara cuiranaun 


62 Cayandi punzha, Alichina nishca punzha huasha, sacer- 
dote apuuna, fariseogunandi tandarinauca Pilato ñaupajpi. 
63 Ninauca: Apu, iyariunchi imasnara cai umachij runa 
nica, pai chara causaushcallaira: Quinsa punzha huasha 
causarishami. 

64 Mandai pambashca uctura huacachingaj quinsa punzha- 
gama, pai yachachishca runauna tutai shamusha aichara shu- 
huanaunga chari. Chihuasha ninaunga runaunama: Huañush- 
caunamanda causarishcami. Shinajpi huasha pandashca ñaupa 
ajta yalinga. 

65 Pilato paigunara nica: Caibi soldarounara charinguichi. 
Richi pambashcara ali ishcasha cuirangaj canguna yachash- 
casna. 

66 Shinajpi rinauca, pambashcara ali ishcangaj, rumira sello 
nishcahua pigasha, soldarounara churanauca ricunga). 

Jesús causarimun 
(Mr. 16.1-8; Le. 24.1-12; Jn. 20.1-10) 


2 8 I Samana punzha pasashca huasha, semana ñaupa 
punzha ña punzhayaupi, María Magdalena, chishu 

Marías pambashcara ricungaj shamunauca. 

2 Allpa cuyuca shinzhira. Shu Señorba angel, ahuamanda 

irgumusha, rumira anzhuchica, chi ahuai tiarica. 

3 Angelga rayu cuenta ricurij aca, paihua churana rasu cuenta 

yuraj aca. 

4 Soldarouna angelda manzhashcamanda chucchunauca, hua- 

ñushcaunasna tucunauca. 

5 Randi angel huarmiunara rimasha nica: Cangunaga ama 

manzhaichichu Ñuca yachani canguna chacatashca Jesusta 

mascangaj shamushcanguichimi. 

6 Mana caibichu tiaun, nica, causarishcami, pai KA SETA 

Shamichi, ricuichi pai siriushcara. 

7 Uctalla richi, pai yachachishca runaunara cuentaichi, Señor 

huañushcaunamanda causarimushcami, nisha. Cangunamanda 

ñaupara Galileama rin. Chihui paita ricunguichimi. Ñucaga 

cangunara fia rimashcani. 

8 Shinajpi paiguna manzhaihua pambana uctumanda llucshi- 

sha, ashca cushihua callpasha rinauca pai yachachishca runa- 

unara cuentangaj. Paiguna yachachishca runaunara rimangaj 

riushcallai, 

9 Jesús paigunara tan tupasha, Cushiyaichi, nica. Paiguna 

llutarisha paihua chaquira ujllarisha, paita adoranauca. 

10 Shinajpi Jesús paigunara nica: Ama manzhaichichu. Richi, 

ñuca uquiunara cuentaichi, Galileama rinauchu. Chihui 

ricuhuanaungami. 


Soldarouna shimiuna 


II Paiguna riushcallai, huaquinguna soldarounamanda 
llactama rinauca, sacerdote apuunara cuentangaj tucui ima 
tucushcaunaras. 

12 Rucuunahua tandarisha rimananausha, ashca cullquira 
cunauca soldarounama, 
13 Rimaichi, ninauca, Pai yachachishca runauna shamunauca 

tuta, aichara shuhuasha apanauca ñucanchi puñuriaishcallai. 
14 Gobernadorga caita uyajpi, ñucanchi paihua rimashun 
cangunara guishpichingaj. 

15 Soldarouna cullquira apisha, paiguna yachachishcasna ri- 
manauca. Cai shimiga uyarica Judiogunahua cuna punzha- 
gama. | 


Richi tucui munduma 
(Mr. 16.14-18; Lc. 24.36-49; Jn. 20.19-28) 

16 Chunga shuj yachachishca runaunaga Galileama rinauca 
Jesús rimashca urcuma. 
17 Paita ricushaga adoranauca, astaun huaquinguna mana 
quirinaucachu. 
18 Jesús mayanllayamusha, paigunara rimasha nica: Tucui 
ushanara ñucama cuhuashcami ahua pachai cai pachais, 
19 Chiraigumanda richi, runaunara yachachichi tucui llac- 
taunai, paigunara bautisaichi Yaya shutii, Churi shutii, Santo 
Espíritu shutiis. 
20 Paigunara tucui ñuca cangunara mandashcaunara huaca- 
chingaj yachachichi. Nucaga cangunahua pariju tiaushami 
tucui punzhaunai, mundu tucurinagama. Amen. 


MARCOS 


JESUCRISTOMANDA ALI SHIMI 
MARCOS CUENTASHCA 


Bautisaj Juan camachiun 
(Mt. 5.1-12; Le. 8.1-9, 15-17; Jn. 1.19-28) 


| 1 Diospa Churi Jesucristo rimashca evangelio nishca 
ali shimi callarin. 

2 Imasnara Diosmanda rimaj Isaías quillcashcai tian: Camba 
fiaupajma ñuca rimajta cachauni, camba ñambira camba 
ñaupajpi alichingaj. 

3 Runa illashca partimanda caparij casna nin: Diospa ñambira 
alichichi. Paihua ñambira dirichuichi, nin. 

4 Runa illashca partii, Juan yacui bautisauca. Shina nisha 
camachica: Arrepentirichi, bautisarichi, canguna uchamanda 
perdonai tucungaj. 

5 Tucui Judea parti llactaunai causajguna, tucui Jerusalembi 
causajgunandi paihuajma shamunauca. Paiguna ucharash- 
caunara cuentajpi, Jordán yacui Juan paigunara bautisacami. 
6 Juanga camello illmahua ahuashcara churarishca aca, cara 
chumbillinahua chumbillishca aca. Atun ijira sacha mishquiras 
micuj aca. 

7 Pai camachisha: Ñuca huashai, shu ñucamanda yali ushaj 
shamunmi, nica. Paihua zapatos huascara pascanallas mana 
pactanichu, nica. 

8 Nucaga cierto pacha cangunara yacui bautisacani, nica. 
Pai randi Santo Espiritui bautisangami. 


Jesusta bautisashca 
(Mt. 8.18-17; Le. 8.21-22) 
9 Jesús Galilea partii tiaj Nazaret llactamanda shamuca. 
Jordán yacui Juan paita bautisaca. 
10 Chi ratollai, Jesús yacumanda sicasha, ahua pacha pasca- 
rishcara ricuca, Santo Espiritura urpisna paihua ahuai irgu- 
mujta ricuca. 
84 

11 Ahua pachamanda shu shimi uyarica: Can ñuca llaquishca 
churimi angui. Canhua cushiyani, nica. 


Jesusta tentashca 
(Mt. 4.1-11; Le. 4.1-13) 
12 Shinajpi Santo Espíritu Jesusta runa illashca partima 
cachaca. 
13 Chuscu chunga punzha runa illashca partii tiauca. Satanás 
nishca supai apu paita tentaca. Milli animalgunahua tiauca. 
Angelguna paita sirvinauca. 


Jesus camachingaj callariun 
(M. 4.12-17; Le. 4.14-15) 

14 Juanda chonda cularbi ishcashca huasha, Jesús Galilea 
partima shamuca. Dios mandana pachamanda rimaj evangelio 
ali shimira camachica. 

15 Horas pactamun, nica, Dios mandana pacha mayanilaya- 
mushcami. Arrepentirichi, evangelio ali shimira quirichi, 
nica. 


Jesús licajgunara cayaun 
(Mt. 4.18-22; Le. 5.1-11) 


16 Galilea lamar patara purijpi, Jesús Simonda ricuca 
paihua uqui Andresndi. Lamarbi licara shitanauca, aichahuara 
mascajguna asha. 

17 Jesús paigunara nica: Catihuaichi. Cangunara runaunara 
licajgunara cuenta rasha. 

18 Chi horasllaira, licaunara saquisha paita catinauca. 

19 Chimanda pasasha, Jesús ansa ñaupajma riushcai, Zebedeo 
churi Jacobora ricuca, paihua uqui Juandi. Canoai licara 
remendasha tianauca. 

20 Chi ratollai Jesús paigunara cayaca. Paiguna Zebedeo 
yayara canoal saquisha tarabajgunandi, Jesusta catinauca. 


Irus supaiyuj runa 
(Lc. 4.81-37) 
21 Capernaum  lHactai icunauca. Samana punzha asha, 
Jesús tandarina huasii icusha yachachica. 

22 Runauna pai yachachishcara uyasha manzharinauca. Ushai- 
hua, mandaj cuenta yachachica, mana yachaira yachachij- 
gunasna. 

23 Paiguna tandarina huasi shu irus supai apishca runa 
caparisha tiauca. 

24 ¿Imarasha ñucanchira inquitangui, Nazaretmanda Jesús? 
nica. ¿Nucanchira tucuchingajchu shamushcangui? Can pi 
ashcaras yachanimi. Diospa Santo Churimi angui. 

25 Jesús paita piñaca: Upalla, nica, llucshi paimanda. 

26 Irus supaiga, runara chucchuchisha, shinzhira caparisha, 
paimanda llucshica. 

27 Tucui manzharinauca. Paigunapura tapunauca: ¿Imarai? 
nisha, ¿Ima mushuj yachairairi caiga? Ushanahua irus su- 
paigunara cachan, llucshinaun. 

28 Entero Galilea partiunai Jesús rashcara uctalla yacharica. 


Pedro huarmi mamara alichishca 
(Mt. 8.14-15; Lc. 4.38-89) 

29 Chimanda huasha, tandarina huasimanda llucshisha, 
Simomba Andrespa huasima shamunauca, Jacobo Juandis 
compañanauca. 

30 Simomba huarmi mama ungushca aca, calenturahua. Je- 
susta cuentanauca. 
31 Shinajpi Jesús paihua mayanma shamusha, paihua maqui- 
manda apisha, paita atarichica. Chi ratollai calentura chiriyaca; 
huarmi paigunara sirvica. 
Ashca ungushcaunara alichishca tutayaushcai 
(Mt. 8.16-17; Lc. 4.40-41) 

32 Tutayajpi, indi icushca huasha, tucui ungushcaunara 

tucui supai apishcaunaras Jesusma pushamunauca. 

33 Tucui llactai ajguna huasi pungumalla tandarimunauca. 

34 Ima tono ungushcaunaras Jesús ashcara alichicami. Ashca 
supaigunara pajllama ichuca, rimangaj mana lugarda cuca, 
supaiguna paita ricsishcamanda. 


Jesús Galileai yachachiun 
(Le. 4.42-44) 
35 Tuta ucura atarisha, chara llandu llandu ucura, Jesús 

llucshisha, pi runas illashca partima rica. Chihui Diosta 
mañaca. 

36 Simón, paihua pariju tiajgunandi, Jesusta mascanauca. 

37 Jesusta tupasha, paita ninauca: Tucui canda mascanaun. 
38 Jesús paigunara nica: Acuichi ñucanchi mayan partiunama, 
chihuis camachingaj. Chihuajmi shamucani. 

39 Tucui Galilea partiunai paiguna tandarina huasiunai cama- 
chica, supaigunara ichuca. 


Jesús llagayuj runara alichin 
(Mt. 8.1-4; Lc. 5.12-16) 


40 Shu llagayuj runa Jesusma shamuca, paihua ñaupajpi 
cungurisha, rugasha nica: Can munasha, ñucara alichinara 
ushangui. | 
41 Jesús paimanda llaquirisha, maquira chutachisha, paita 
llangaca. Munanimi, nica, alichishcangui. 

42 Casna rimashca huasha, ungiii chi ratollaira dsas llush- 
pirica paimanda. Alichishca aca. 

43 Shinajpi Jesús paita dispirisha mandaca: 

44 Riqui, nisha, ama imaras ama pitas rimanguichu; randi 
sacerdotema ringui, can aliyashcara ricuchingaj. Shinallara 
can aliyashcamanda Moisés camachishca cuyanara cuyangui, 
can ali tucushcara paigunara ricuchingaj. 

45 Pai randi ña llucshishca huasha yapa rimangaj callarica. 
Chi rashcara pajlla pambai cuentaca. Shinajpi, Jesús llactai 
icunara mana ushacachu, randi pajllai tiauca, runa illashca 
partiunai. Tucui llactaunamanda paihuajma shamunauca. 


Suchu runara alichishca 
(Mt. 9.1-8; Lc. 5.17-26) 
| Ansa punzha huasha Jesús Capernaumbi cuti icuca. 
Pai huasii tiaushca uyarica. 

2 Chi horasllai ashca runa paihuajma tandarimunauca, huasi 
pungugama undajta shamunauca. Pai Diospa shimira cama- 
chica. 
3 Shinajpi huaquinguna Jesusma shamunauca, shu suchu 
runara huandusha. Chuscupura tucusha apamunauca. 
4 Ashca runa tiashcamanda. Jesusma pactanara mana usha- 

sha, huasi ahuamanda uctunauca Jesús tiaushcai. Uctura 
rasha, suchu runara caitundi irguchinauca. 

5 Jesús paiguna quirishcara ricusha, suchu runara nica: Churi, 
can ucharashcara perdonashcangui 

6 Huaquin yachaira yachachijguna chihui tianauca, paiguna 
shungüi piñasha iyarinauca: 

7 ¿Imarasha casna riman? nisha, Diosta camiunmi. ¿Pita 
uchara perdonanara ushangairi? Diosllami ushan. 

8 Jesús, paihua espiritui riparasha paiguna shungu ucui casna 
piñashcara, paigunara nica: ¿Imarasha casna piñanguichi 
canguna shungiii? 

9 ¿Imara mas rimanalla anga, suchu runara: Camba uchara 
perdonashcangui, nisha, paita rimangaj: Atari, camba caitura 
apasha ri? 

10 Shinajpi canguna yachangaj imasna ñuca, Runa Churi 
nishca, ushanara charinimi cai pachai uchara perdonangaj, 
Jesús suchura rimaca: 

11 Canda nini: Atari, caitura apai, camba huasima ri. 

12 Chi ratollai atarica, paihua caitura apasha, paiguna ñaupaj- 
manda llucshica. Caita ricusha, tucui manzharinauca. Diosta 
alabanauca: Mana imahoraspas casnara ricushcanchichu, 
nisha. 


Jesús Levira cayaun 
| (Mt. 5.9-18; Le. 5.27-82) 
13 Cuti Jesús lamar patama rica. Tucui runauna paihuajma 
shamunauca. Paigunara yachachica. 
14 Jesusga ri pasausha, Alfeo churi Levi nishcara ricuca. Levi 
gobierno cullquira tandachina huasii tiauca. Jesús paita: 
Catihuai, nica. Atarisha caticami. 
15 Jesús Levi huasii tiausha, ashca cullquira tandachijguna 
ashca uchayujgunas mesai tiarinauca Jesushua pariju, pai 
yachachishca runaunandi. Ashca runauna paita catimunauca. 
16 Jesús cullquira tandachijgunandi uchayujgunandi micuca. 
Yachaira yachachijguna fariseogunandi Jesús casna micuuta 
ricusha, pai yachachishca runaunara ninauca:  ¿Imarai? 
¿Imarasha  cullquira  tandachijgunahua uchayujgunahua 
micunri? 

17 Jesús caita uyasha, paigunara nica: Ali ajguna ambijta 
mana ministinaun, astaun ungushcauna. Alira rajgunara 
cayangaj mana shamucanichu astaun uchayujgunara. 


Sasinamanda tapunaun 
(Mt. 9.14-17; Le. 5.83-39) 


18 Juan yachachishca runauna fariseoguna yachachishca 
runaunas sasinauca. Jesusma shamusha ninauca: ¿Imarasha 
Juan yachachishca runauna fariseoguna yachachishca runau- 
nas sasinaun, randi can yachachishca runauna mana sasinaun? 
19 Jesús paigunara nica: ¿Borai, cari ñaupajpi tiajguna sasi- 
naungachu? Carindi pariju tiausha, sasinara mana usha- 
naungachu. 

20 Huashaga, carira quichuna punzha pactamunga. Chi 
punzhaunai sasinaungami. 

21 Mana pihuas rucu churanara mushuj llachapahua remen- 
danzhu. Shina rajpi mushuj llachapa rucura cuti lliquinga. 
Churana astaun lliquirishca tucunga. 

2 Shinallara mana pihuas mushuj vinora churanzhu rucu 
cara bolsai. Shina rajpi cara lliquiringa, vino taliringa. Mushuj 
vino mushuj cara purui churana anga. 


Yachachishca runauna trigora pallanaun samana punzhai 
(Mt. 12.1-8; Le. 6.1-5) 


23 Jesús samana punzhai shu tarpushca chagrara pasauca. 
Pai yachachishca runauna pasajpiga, trigo papajta aisangaj 
callarinauca. 

24 Shinajpi fariseoguna paita ninauca: Riqui, ¿imarasha 
samana punzhai mana raihuajta ranaun? 

25 Jesús paigunara nica: ¿Mana imahoras Quillcai ricucan- 
guichu imara rarca David paita compañajgunandi paiguna 
ministiushcai, paiguna yarcachiushcai? 

26 ¿Manzhu ricucangui imasnara David Diospa huasii icusha, 
Abiatar nishca Diospa sacerdote apu ashcai, Diosma ricuchina 
tandara pai paihua compañajgunandi micunauca, cai tanda 
Diosta sirvijgunalla micuna ajta? 

27 Shinallara Jesús paigunara nica: Samana punzha runajta 

rashca aca, randi runauna mana ranaushcachu aca samana 
punzhajta. 

28 Casna ajpi, ñuca, Runa Churi nishca, samana punzhahua 
Señormi ani. 


“r a 


Chaquishca maquiyuj runa 
(Mt. 12.9-14; Lc. 6.6-11) 
3 I Cuti Jesús tandarina huasii icuca; chihui shu chaqui- 
rishca maquiyuj runa tiauca. 

2 Chihui tiajguna paita chapanauca, samana punzha ungush- 
cara alichingachu nisha ricungaj, paita caušayachingaj. 
3 Shinajpi Jesús chaquirishca maquiyuj runara: Atarisha, 
chaupi shungüi shayari, nica. 
4 Jesús paigunara nica: ¿Samana punzhai alira manalira 
rana? ¿Imara ali anga, causachingaj, huañuchingaj? Paigu- 
naga chunllayanauca. 
5 Jesús paihua shungüi piñarisha, muyujta ricuca. Paiguna 
shungu shinzhiyashcara llaquirisha, runara nica: Maquira 
chutachi. Paihua maquira chutachijpi alichishca aca. 
6 Shinajpi, fariseoguna llucshisha herodianos nishcaunahua 
rimananauca Jesusta huañuchingaj. 


Ashca runauna lamar patai 


7 Jesusga, pai yachachishca runaunandi, lamar patama 
anzhurica. Ashca runa Galileamanda Judeamandas cati- 
munauca. 

8 Shinallara Jerusalenmanda, Idumeamanda, Jordan chimba- 
manda, Tiro partimandas, Sidón partimandas ashca runa 
Jesuspajma shamunauca, pai atun rashcaunara uyasha. 

9 Jesús pai yachachishca runaunara rimaca shu canoa purun- 
tushcara charinauchu, ashca runauna tiashcamanda, ama 
paita nitinauchu. | 

10 Ashca runaunara alichishcamanda, tucui ungüiyujguna 
paihuajma nitimunauca llangangaj. 

11 Irus supaiguna paita ricusha, paihua fñaupajpi tuama ur- 
manauca: Canmi Diospa Churi angui, nisha. 

12 Jesús paigunara mandaca paita ama ricsichinauchu. 

Yachachina runaunara ajllana 
(Mt. 10.1-4; Le. 12-16) 


13 Huasha, Jesús urcuma sicaca. Pai munashca runaunara 
paihuajma cayaca. Shamunaucami. 
14 Chunga ishquira ajllaca paihua pariju tiangaj, paigunara 
camachingaj cachangaj, 
15 ungiligunara alichina ushaira charingaj, supaigunara ichun- 
gajpas. 
16 Simonda cayaca. Mushuj shutira Pedro nishcara churaca. 
17 Jacobo paihua uqui Juandi, Zebedeo churiunara, cayaca. 
Paigunara Boanerges nishcauna shutichica. Caimi Rayo 
Churiuna nishca. | 
18 Shujgunara: Andrés, Felipe, Bartolomé, Mateo, Tomás, 
Alfeo churi Jacobo, Tadeo, cananista Simón nishcaunaras 
cayaca. 
19 Shinallara Judas Iscariote nishcaras, Jesusta apuuna 
maquima entregajta, cayaca. Huasima shamunauca. 


Santo Espiritura ama camichu 
(Mi. 12.22-82; Lc. 11.14-28) 


20 Ashca runauna cuti tandarimunauca; paiguna shamush- 
camanda Jesús paihua tiajgunandi micungaj mana ushanau- 
cachu. 

21 Jesuspa aillu caita uyasha, paita apingaj shamunauca, 
loco tucushcami, nisha. 

22 Jerusalenmanda shamuj yachaira yachachijguna ninauca: 
Beelzebú nishca supai apu paihua shungii tian. Shinallara, 
supai apumanda supaigunara pajllama ichun, ninauca. 

23 Jesús paigunara cayasha, yachachingaj cuentanaunahua 
rimaca: ¿Imasna rasha Satanás nishca supai apu Satanasllara 
ichunara ushangachu? nisha. 

24 Ima llactas chaupirisha, paigunapuralla macananausha, 
cai llacta mana durangachu. 

25 Shinallara ima huasii tiaj aillu chaupirisha, paigunapuralla 
macananausha, cai aillu mana durangachu. 

26 Satanaspas paillara macanausha chaupirisha, shayarinara 
mana ushangachu; randi pai tucurina pactamushcami. 

27 Pihuas shu shinzhi runa huasimanda pai charishcara shu- 
huanara mana ushangachu manara paita huatajllaira. Huatai 
pasasha shuhuanara ushangami huasimanda. 

28 Cierto pacha nini: Runaunama tucui uchara perdonashca 
anga. Ima sami camisha rimashcaras perdonashca anga. 

29 Randi, pihuas Santo Espiritura camisha, mana imahoras 
perdonashcachu anga, astaun huiñaigama caušayuj anga. 

30 Jesús cai shimira rimaca, paiguna: Irus supaiyujmi, nish- 
camanda. 


Jesuspa mama uquiunandi shamunaun 
(Mt. 12.46-50; Le. 8.19-21) 


31 Huashaga Jesuspa uquiunandi mamandi shamunauca, 
canzhai chapausha. Paita cayangaj cachanauca. 
32 Pai muyujta tiau runauna paita ninauca: Camba mama 
camba uquiuna canzhai aj, canda mascanaun. 
33 Jesús cutipasha nica: ¿Pitai ñuca mama, ñuca uquiuna? 
34 Muyujta tiaugunara ricusha nica: Caimi ñuca mama, 
ñuca uquiuna. | 
35 Maicans Diospa munaira rau, paimi ñuca uqui, ñuca pani, 
ñuca mama, nica. 


Tarpuj runa 
(Mt. 13.1-28; Le. 8.4-165) 

1 Cutillara Jesús lamar patai yachachingaj callarica. 

Paihuajma ashca runauna tandarimunauca. Chiraiguman- 
da, canoai icusha lamarbi tiarica. Randi tucui runauna pulayai 
tianauca lamar rayai. 
2 Yachachingaj cuentanaunahua ashcara yachachica. Jesús 
pai yachachiushcai nica: 
3 Uyaichi, nisha, shu tarpuj runa tarpungaj llucshica. 
4 Pai tarpujpiga, huaquin muyuuna ñambi rayai urmanauca. 
Pishcuuna shamusha llambura micunauca. 
5 Huaquin muyuunaga allpa illaj rumi pambai urmanauca. 
Allpa pishishcamanda uctalla iñanauca. 
6 Indi llucshimujpi rupaca. Angu illashcamanda chaquirica. 
7 Huaquin muyuunaga cashaunai urmanauca. Casha itaya- 
sha, muyuuna chingarisha, mana aparinaucachu. 

8 Randi shu muyuuna ali allpai urmanauca. Ali ahuara iñasha 
aparica, caran muyu quinsa chunga, socta chunga, patsac 
muyura cusha. I 

9 Shinajpi Jesús nica: Uyana rinriyuj uyachu. 

10 Sapalla tucujpi, mayambi ajguna paihua chunga ishqui 
yachachishca runaunandi pai rimashca yachachina cuentana- 
manda tapunauca. 

11 Jesús paigunara nica: Cangunaga, Dios mandana pacha 
pacashca shimira yachanguichimi. Randi canzhai ajgunara 
yachachina cuentanaunahua tucuira yachachina anga; 

12 ricusha ama ricsinauchu, uyasha ama intindinauchu, ama 
tigranauchu ucharashcara perdonai tucungaj. 

13 Jesús paigunara nica: ¿Cai yachachina cuentanara manzhu 
intindinguichi? ¿Imasna rasha tucui yachachina cuentanaunara 
intindingachu raunguichi? 

14 Tarpuj runaga ñuca shimira tarpun. 

15 Nambi rayai urmajguna caigunami: Shimira tarpushca 
huasha, uctalla supai apu uyashcara quichuj shamun paiguna 
shungumanda. | 

16 Shinallara rumi pambai tarpushcauna, shimira uyasha, 
uctalla cushihua Diospa shimira chasquinaun. 

17 Randi, angu illajpi mana duranaun. Shimira apishcamanda 
llaqui tucusha, tormendachi tucusha, nijtasha urmanaun. 

18 Caimi casha ucui urmajguna. Shimira uyanaun, 

19 randi cai pachai tormendosmanda, cullquira munashca- 
manda umachisha, imaunaras munasha, uyashca shimi hua- 
ñun, mana aparin. 

20 Ali allpai urmajguna shimira uyanaun, uyashcara chasqui- 
naun, aparinaun, huaquinguna quinsa chungagama mirasha, 
huaquinguna socta chungagama, huaquinguna patsacgama. 


Pacashcara ricuchina anga 
(Le. 8.16-18) 

21 Shinallara Jesús paigunara rimaca: ¿Tasa ucui velara 
churanachu? `¿Caitu ucui churanachu? ¿Manzhu ricunallai 
churanami? 

22 Tucui pacashca pajllai tucungami; tucui mana ricushca 
pajllai ricuringami. 

23 Maicambas uyana rinrira charisha uyachu. 

24 Shinallara paigunara nica: Ricuichi uyashcara. Canguna 
tupushca tupullara shujguna cangunara tupunaunga, yapasha. 
25 Maican charijpi, paima cushca anga; randi mana charij- 
manda pai ima charishcahuaras astaun quichushca anga. 


Iñaj muyumanda 


26 Shinallara Jesús nica: Casnami Dios mandana pacha: 
Imasna shu runa muyura allpai tarpun. 
27 Runaga tuta puñun, punzha atarin. Muyuga llucshin, ifian. 
Imasna iñashcaras pal mana yachanzhu. 
28 Allpa paillara apachin: ñaupa quihuara, huasha papajta, 
papajpi muyuhua undarin. 
22 Na muyu pucujpi, saulihua pitin, pallana horas pactamush- 
camanda. 


Mostaza muyumanda 
(Mt. 18.81-82; Le. 13.18-19) 

30 Shinallara Jesús nica: ¿Dios mandana pacha imahua 
ricuchina angai? ¿Ima yachachingaj cuentanahua ricuchishun? 
31 Dios mandana pacha shu mostaza muyu cuentami. Allpai 
tarpushcai tucui cai pachai tiaj muyumanda yali ichillami. 

32 Tarpushca huasha, tucui yuraunamanda yali iñan; atun 
pallcayuj tucun. Shinajpi, yura lHandu ucui pishcuuna sama- 
nara ushanaunga. 


Jesús yachachina cuentanaunara rimaca 
(Mt. 18.584-35) 
33 Casna yachachingaj cuentanaunahua Diospa shimira 
ashcara cuentaca, paiguna uyana tupura. 
34 Yachachingaj cuentanaunahua mana rimasha, mana cuenta- 
cachu. Pai yachachishca runaunaraga chicambi tucuira pajlla 
pambai yachachica. 


Jesús yachachina cuentanaunora rimaca 
(Mt. 8.23-27; Lc. 8.22-25) 


35 Chi punzhallaira tutayajpi, Jesús paigunara nica: Acuichi 
chimbama. | 

36 Runaunamanda dispirishca huasha, yachachishca runauna 
pai tiaushca canoallaira Jesusta pushanauca. Paihua pariju 
shu ichilla canoauna rinauca. 

37 Shinzhi huaira atarisha, tsajlas shitashcamanda canoa. 
pambariuca. 

38 Jesusga canoa siquii aj saunai puñusha sirica. Paita llic- 
chachinauca, Yachachij, nisha, ¿ñucanchi huañungaraushcara 
manzhu ricunguiri? 

39 Jesús shayarisha huairara piñaca, lamardas rimasha nica: 
Upalla, chunllayai. Huaira shinalla pasarica, tucui ali chunlla 
tucuca. 

40 Paigunara nica: ¿Imarasha manzhanguichi? ¿Imaraigu 
mana quiringuichi? 

41 Ashca manzharishcahua paigunapura rimanauca: Caiga, 
¿pitairi? nisha. Huairas lamarbas paita uyanaun. 


Gadaramanda supaiyuj runa 
(Mt. 8.28-34; Lc. 8.26-89) 


5 1 Lamar chimbama Gadarenos nishcauna partima Jesús 
pai yachachishca runaunandi shamunauca. 

2 Paiga canoamanda llucshishca ratollai, aya huasiunamanda 
shu irus supai apishca runa paigunara tupangaj llucshimuca. 

3 Cai supai apishca runa aya huasiunai causaca. Mana pihuas 
paita huatanara ushacachu, ima iru huascahuas. 

4 Ashca cuti iru huascahua huatashca aca maquiras chaquiras. 
Maqui huatashcara dsas dsas aisaca; chaqui huatashcara piti 
piti rarca. Mana pihuas paita vencinara ushacachu. 

5 Tucui horas, tutandi punzhandi, aya huasiunais urcuunais 
caparisha puricachaj aca. Rumiunahua chugrichisha causaca. 

6 Jesusta carumanda ricusha, paihuajma callpasha shamuca, 
paihua ñaupajpi cungurica. 

7 Shinzhira caparisha nica: Jesús, atun Diospa Churi, ¿ima-. 
rasha ñucara inquitangui? Diosmanda, ama tormendachi- 
huaichu. 

8 Supai casna caparica, Jesús: Irus supai, cai runamanda 
llucshi, nisha rimashcamanda. 

9 Jesús paita tapuca: ¿Ima shutirangui? nisha. Huaranga 
nishca ani, nica ñucanchi ashca supaipura ashcamanda. 

10 Jesusta ashcara rugaca: Ama cai partimanda cachahuaichu, 
nisha. 

11 Chi urcu mayanllai, shu atun cuchi monton micusha tia- 
nauca. 

12 Tucui supaiguna Jesusta ruganauca: Cuchiunama cacha- 
huai icungaj, nisha. 

13 Jesús lugarda cuca. Trus supaiguna llucshisha, cuchiunai 
icunauca. Cuchi montonga peñasmanda lamarbi urmasha, 
chucasha huañunauca. Ishqui huaranga tupu anauca. 

14 Cuchira cuirajguna miticunauca. Llactais, maita purishas, 
cuentanauca. Uyajguna casna tucushcara ricungaj llucshinau- 
ca. 

15 Jesuspajma pactamusha, huaranga supaiguna tormenda- 
chishca runara ricunauca. Paita tiarishca, churarishca, ali 
iyaiyuj tiauta ricusha, manzharinauca. 

16 Ricujguna shamujgunara cuentanauca imasna supaiyujta 
alichishca aca. Shinallara cuchiunahua tucushcara rimanauca. 
17 Dueñouna Jesusta paiguna llactamanda llucshichu nisha 
rugangaj callarinauca. 

18 Jesús canoai icuupi, pai alichishca runa paita rugaca: Lu- 
garda cuhuai, nisha, canhua tiangaj. 

19 Jesusga lugarda mana cucachu. Randi nica: Camba hua- 
sima ri, camba ailluma. Paigunara Dios atun rashcara cuen- 
tangui, imasna Dios canda llaquishcami. 

20 Pai ricami, Decápolis nishca partii Jesús atun rashcaunara, 
paita alichishcaras rimangaj callarica. Tucui manzharinauca. 


Jairo ushushi 
(Mt. 9.18-26; Lc. 8.40-56) 

21 Jesús chimbamanda cutillara canoai tigramuca. Ashca 
runa paita muyujta tandarimunauca. Paiga lamar patai tiauca. 
22 Shu Jairo nishca runa, judioguna tandarina huasimanda 
apu, shamuca. Jesusta ricusha, paihua chaquii tuama urmaca. 
23 Pai Jesusta ashcara rugaca: Nuca ushushihua ali huañuira 
huañun, nica. Shamupai, camba maquira paihua ahuai chura- 
pangui paita alichingaj, pai causangaj, nica. 

24 Jesús apuhua rica. Ashca runauna catisha paita nitinauca. 


97 MARCOS 5 


25 Shu huarmi chunga ishqui huata paihua ungüihua un- 
güilla causaca. 

26 Ambijgunamanda ashca tormendachishca aca; pai tucui 
charishcara gastaca. Paiga mana aliyashcachu aca, astaun 
mas ungushca tucuca. 

27 Cai huarmi Jesús rashcaunara uyasha, runa montombi 
pactamusha, huashamanda Jesuspa churanara llangaca. 

28 Huarmiga nica: Ñuca paihua churanallais llangasha ali- 
yashami. 

29 Cungaimanda yahuar saquirica; paihua aichai ali tucushcara 
riparaca. | 

30 Shinajpi Jesús, ursa paihuajmanda llucshishcara ricsisha, 
runaunama tigrarisha nica: ¿Pita ñuca churanara llangaca- 
chu? 

31 Pai yachachishca runauna paita ninauca: ¿Manzhu ricun- 
gui imasna runauna nitimurinaun? ¿Imarasha ningui: Pita 
llangahuaca? 

32 Paiga casna rajta ricsingaj muyujta ricuca. | 
33 Shinajpi cai huarmi pai alichishcara yachasha, manzhasha 
chucchusha shamuca, Jesuspa ñaupajpi tuama urmasha 
tucuira paita cuentaca. 

34 Jesús nica: Ushushi, can quirishcamanda aliyashcangui. 
Alilla ringui, camba ungüimanda llushpirishca tucungui. 

35 Jesús chara rimaushcai huaquinguna apu huasimanda 
shamusha apuma ninauca: Camba ushushi ña huañushcami, 
¿imarasha Yachachijta yanga molestangui? 

36 Jesús paiguna rimashcara mana casusha tandarina huasi- 
manda apura nica: Ama manzhaichu. Quirilla. 

37 Pitas mana lugarda cucachu paihua catingaj. Pedro, Jacobo 
paihua uqui Juandillara lugarda cuca catingaj. 

38 Apu huasima pactamuca. Jesús chihui ajguna nusparishcara 
ricuca, huacashcara caparishcaras uyaca. 

39 Jesús icusha paigunara nica: ¿Imarasha uyaringuichi, 
huacaunguichi? Huahua mana huañushcachu, puñunllami. 

40 Jesusta burlasha asinauca. Pai randi tucuira canzhama 
cachaca. Jesusga yayandi mamandi pai pushamushcaunandi 
huahua siriushcai icunauca. 

41 Huahuara maquimanda apisha, Jesús nica: Talita cumi. 
Caita runa shimii nin: Ushushihua, atari nini. 

42 Chi ratollai huahua atarisha puringaj callarica. Huahuaga 
chunga ishqui huatayuj aca. Chihui tiajguna ashcara manzha- 
rinauca. 

4 Jesús paigunara: Ama pimas cuentanguichichu, nica. 
Huahuara carangui, nisha rimaca. 


Jesús Nazaret llactai 
(Mt. 18.53-58; Le. 4.16-30) 


1 Chi partimanda llucshisha Jesús paihua quiquin llac- 

tama shamuca. Pai yachachishca runauna catimunauca. 
2 Samana punzhai judioguna tandarina huasii yachachingaj 
callarica. Ashca uyajguna manzharisha ninauca: ¿Paihua 
ushanara maimanda charingai? ¿Cai paima cushca yachai 
imarai? ¿Imarai caiguna paihua maquihua rashca sumaj 
atun rashcauna? 
3 Paiga, ¿manzhu carpintero runa? ¿Manzhu María churi? 
¿Manzhu Jacobo, José, Judas, Simon nishcauna paihua uqui- 
una? ¿Manzhu paihua paniuna caibi ñucanchihua tianaun? 
Paimanda piñarinauca. 
4 Jesús paigunara nica: Maican Diosmanda rimaj llaquishca 
anga, astaun paihua aillullai paihua huasillai mana ali ricushca 
anga. 
5 Chi llactaiga mana ima sumaj ranaunara ushacachu. Hua- 
quin ungushcaunallara maquira churasha alichicami. 
6 Jesús paiguna mana quirishcara ricusha llaquirica. Mayan 
llactaunara pasiasha yachachica. 


Yachachishca runaunara cachana 
(Mt. 10.5-15; Lc. 9.1-6) 


7 Chi huasha pai chunga ishqui yachachishca runaunara 
cayasha, ishqui ishquira caran partira cachaca. Irus supai- 
gunara callpachina ushaira cuca. 

8 Ñambijta ama imaras apanguichichu, nica. Taunallara 
apanguichi, nica. Bolsaras tandaras cullquiras ama apangui- 
chichu. 

9 Chaquji zapatosllara churaringuichi. Ishqui churanara ama 
apanguichichu. 

10 Jesús paigunara nica: Imahoras shu huasi icusha, chi 
llactamanda llucshingagama chi huasillai tiaunguichi. 

11 Imahoras cangunara mana chasquinaupi, mana uyanaupi, 
chi llactamanda llucshiusha canguna chaquimanda polvora 
chausinguichi, paiguna mana chasquishcara ricuchingaj. Cierto 
pacha cangunara nini, taripana punzhai Sodoma Gomorra 
nishca runauna livachishca tupu chi llactai ajguna livachish- 
camanda pishi angami. 

12 Paiguna llucshisha runaunara camachinauca: Arrepentiri- 
chi, huanarichi, nisha. 

13 Shinallara ashca supaigunara ichunauca; ashca ungush- 
caunara aceitera uma ahuai talisha alichinauca. 


Bautisaj Juan huañun 
(Mt. 14.1-12; Lc. 9.7-9) 

14 Jesuspa shuti yapa uyarishcamanda, Herodes rey apu 
pai rashcaunara uyasha, nica: Caimi bautisaj Juan anga; 
huañushcamanda causarisha cai sumaj ushanaunara raun. 

15 Shujguna: Elíasmi ninauca. Shujguna randi: Paimi shu 
Diosmanda rimaj yachin, ñaupa rimajguna cuenta. 

16 Caita uyasha, Herodes nica: Caimi uma pitisha huañuchish- 
ca Juan anga. Paiga huañushcaunamanda causarishcami. 

17 Ñaupaga Herodes cachasha Juanda apica. Paita huatasha 
chonda cularbi ishcaca, Herodías nishca rimashcamanda. 
Herodíasga paihua uqui Felipe huarmi aca, randi Herodts 
paita apica. 

18 Juan Herodesta nica: Mana raihuajchu camba uqui huar- 
mira charingaj. 

19 Herodías Juanda chijnica, paita huañuchinara munaca, 
randi mana ushacachu. 

20 Herodesga Juanda manzhaca. Pai ali shungu, ali causaj 
ashcara ricsisha, paita huacachica. Herodes paita uyasha 
manzharica, munaihua paita uyaca. 

21 Herodes pagarishca punzha pactarijpi, paimi istara rarca 
apuunandi capitangunandi, Galileamanda valij runaunandi. 
22 Istai Herodíaspa ushushi icuca. Bailasha, Herodesta paihua 

mesai tiajgunandi cushiyachica. Shinajpi Herodes ushushira 
nica: Can munashcara mañahuai. Cushcangui. 

23 Herodes Diospa shutii rimasha nica: Tucui can mañashcara 
cushcangui. Nuca rey apu chariushca chaupi allpagama 
cushcangui, nica. 

24 Ushushi llucshisha paihua mamara tapuca: ¿Imara maña- 
shachu? nisha. Paihua mama rimaca: Bautisaj Juamba 
umara mafñangui, nica. 

25 Uctalla ushushi rey apu ñaupajma icusha: Cunallara Bau- 
tisaj Juamba umara pitisha, pulatoi churasha cuhuai, nica. 
Shina nisha mañaca. 

26 Rey apu caita uyasha yapa llaquirica. Randi pai Diospa 
shutii rimashcamanda, mesai tiajgunamandas, Mana nisha 
rimanara mana munacachu. 

27 Chi ratollai rey apu soldarora Juamba umara pitisha apa- 
mungaj cachaca. 

28 Cai soldaro chonda cularbi icusha, umara pitisha, pulatoi 
churasha apamuca. Umara ushushima cuca, pai randi mama- 
ma cuca. 

29 Juan yachachishca runauna paita huañuchishcara uyasha 
shamunauca. Paihua aichara apasha, aya huasii pambanauca. 


Pichca huaranga runauna micunaun 
(Mt. 14.18-21; Le. 9.10-17; Jn. 6.1-14) 

30 Jesús cachashca runauna paihuajma tandarisha tucuira 
cyentanauca. Paiguna tucui rashcaunara paiguna yachachish- 
caras cuentanauca. 

31 Jesús paigunara nica: Runa illashca partima shamichi 
ansa samangaj. Paiguna tiaushcai pasamujguna shamushca- 
manda micungajllas lugarda mana charinaucachu. 

32 Canoai icusha runa illaj partima paigunalla rinauca. 

33 Paiguna riushcara ashca runauna ricunauca, Jesustas 
ricsinauca. Chaquihua purijguna llactaunamanda chillai tan- 
darimunauca. Jesusguna manara pactamushcaira chima sha- 
munauca. 

34 Jesús canoamanda llucshisha, ashca runaunara ricuca. 
Paigunamanda llaquirica, paiguna cuiraj illaj borregounasna 
asha. Paigunara ashcara yachachingaj callarica. 

35 Ña tutayaupi, Jesús yachachishca runauna paima shamu: 
nauca: Cai llactaga huasi illaj nisha, tutayaunmi. 

36 Runaunara dispiringui, ninauca mayan llactaunama rinau- 
chu, tandara randinauchu. Caibi micunara mana charinaunzhu. 
37 Jesús paigunara cutipasha nica: Cangunalla runaunara 
caranguichi. Paiguna randi: ¿Ishqui patsaj cullgui tupu 
tandara randij rishun runaunara carangaj? tapunauca. 

38 Jesús paigunara: ¿Masna tandara charinguichi? nica. 
Ricui richi. Yachajpi, pichca tandandi ishqui challuandi, 
charinchi, ninauca. 

39 Paigunara verde quihua ahuai montombi montombi tiari- 
chichi, nica. 

4) Montombi tiarinauca; shu montombi pichca chunga, shu 
montombi pichca chunga. 

41 Shinajpi Jesús pichca tandandi ishqui challuandi maquii 
apisha, ahuama ricusha, bendiciaca. Tandara paquisha yacha- 
chishca runaunama cuca, tucuima carangaj. Ishquindi challua- 
ras paquisha caranma cunauca. 

42 Tucui amijta micunauca. 

43 Tanda puchuunara chunga ishqui suru tasa tupura palla- 
naucami, challuamanda puchuunandi. 

44 Micujguna pichca huaranga tupu cariuna aca. 


Jesús lamar ahuai purin 
(Mt. 14.22-27; Jn. 6.15-21) 


- 45 Chi ratollaira Jesús pai yachachishca runaunara: Canoai 
icuichi, nica. Ñuca runaunara dispiringagama, fiucamanda 
ñaupa Betsaida llactama chimbaichi. 

46 Runaunara dispirishca huasha Jesús urcuma rica Diosta 
mañanga)j. 

47 Chishi llanduyanara canoa chaupi lamarbi tiauca. Jesús 
sapalla yacu patai shayarica. 

48 Huaira shujpurama apaupi, shinzhira cahuirianauca. Jesús 
. paiguna sambayashcara ricuca. Punzhayanara Jesús yacu 
ahuara purisha paigunama shamuca, ñaupasha pasajsna. 

49 Paiguna Jesusta yacu ahuara puriuta ricusha, Ayami, nisha 
caparinauca. 

50 Tucui paita ricusha turbarinauca. Uctalla Jesús paigunara 

rimaca: Cushiyaichi, nisha, ñuca mani, ama manzhaichichu. 
51 Paigunajma canoai sicaca. Huaira saquirica. Ashca 
manzhaihua manzharinauca. 
52 Tandara mirachishcara chara mana intindinauca, paiguna 
shungu shinzhiyashcaraigu. 


Genesaret partii Jesús ungushcaunara alichin 
(Mt. 14.34-36) 

53 Chimbai pasashca huasha, Genesaret partima shamunau- 
ca; pulayama llutarinauca. 
54 Paiguna canoamanda llucshijpi, chihui tiajguna Jesusta 
ricsinauca. 
55 Entero llacta partiuna muyujta purisha, ungushcaunara 
apamui callarinauca huanduunai, Jesús maibi tiaushcaras 
uyasha, 
56 Maitas pai puriushca, mai llactaunai, mai partiunais, ungush- 
caunara ñambiunai churanauca. Paihua churana pundahua- 
llais llangangaj ruganauca. Casna rasha tucui llangajguna 
aliyanauca. 


Imara runara huajlichin 
(Mt. 15.1-20) 


| Fariseogunandi huaquin yachaira yachachijgunandi 
Jerusalenmanda shamujguna, Jesusma llutarimunauca. 

2 Paigunaga Jesús yachachishca runaunara maquira mana 
maillasha tandara micuuta ricusha causayachinauca. 
3 Fariseoguna tucui judiogunandi rucuuna yachaira catisha, 
maquira mana ali maillasha mana micujguna aca. 
4 Pulasamanda tigramusha mana maillasha mana micunaun. 
Ashca shu mandashca shimiunara charinauca huacachingaj. 
Shinallara paiguna yachaira tucui upina cuya, tucui quisa, 
tucui iru manga, tucui caitu, tucuira maillajguna aca. 
5 Fariseoguna yachaira yachachijgunandi Jesusta tapunauca: 
¿Imarasha can yachachishca runauna rucuuna camachishcasna 
mana purinaun, randi maquira mana maillasha micunaun? 
nisha. | 
6 Jesús paigunara - cutipaca: Ishgui shimiyujguna, alimi 
cangunamanda ñaupa horas rimaca Isaías, pai quillcashcasna: 

Cai runauna shimillahua llaquihuanaun; astaumbas paiguna 
shungu ñucamanda carui tiaun. 

7 Yangami ñucara ahuayachinaun; runauna mandashcaunara 
Dios camachishcasna yachachisha. 

8 Dios camachishca shimira saquisha, runa rimashca shi- 
miunara huacachinguichi: quisaunara maillasha, upina cuya- 
unara maillasha, shinallara imaras ranguichi. 

9 Jesús shinallara nicami: Cierto pacha Dios camachishca 
shimira mana valijta ranguichi, canguna yachaira huacachin- 
gaj. 

10 Moisés rimacami: Camba yayara camba mamara llaquina 
mangui. Maicans paihua yayara mamara chijnisha rimasha, 
shu rai huañungami. 

11 Randi canguna rimanguichi: Shu runa paihua yayara 
mamara rimasha, Tucui ñuca charishcara canda valirinaunara 
Diosma cushcami, nisha, 

12 yayara mamara yanapangaj ña lugarda mana cunguichichu. 
13 Shina rasha Diospa shimira mana valijta ranguichi canguna 
yachaihua. Ashcaunara shina samira ranguichi. 

14 Jesús tucui tandarijgunara cayasha rimaca: Uyahuaichi, 
intindihuaichi, nisha. 

15 Pajllamanda runai icuj mana huajlichin, randi paiguna 
iyaimanda llucshij, caita runara cierto pacha huajlichin. 

16 Maicambas uyana rinrira charisha uyachu. 

17 Jesús runaunamanda anzhurisha, huasii icusha, chihuimi 
pai yachachishca runauna pai yachachingaj cuentanamanda 
tapunauca. 

18 Paigunara rimaca: ¿Canguna shinallara mana intindingui- 
chichu? ¿Manzhu ricsinguichi pajllamanda runai icuj mana 
huajlichinzhu? 

19 Pajllamanda icuj mana shungiii icun, astaumbas icsai 
icusha ismana huasima pasan. Shina nisha tucui aichara ali 
micunalla rarca. 

20 Astaumbas, nica, runamanda llucshij iyaiguna, caiguna 
runara huajlichin. 

21 Runa shungu ucumandaga manali iyaiguna, shujhua tacari- 
nauna, uchalinauna, runara huañuchinauna llucshinaun. 

22 Shinallara llucshinaun: Shuhuanauna, cullquira yapa muna- 

nauna, manali ranauna, umachina, irus iyai, chijnina, camina, 
mas tucuisiqui iyai, mana racional iyaiguna. 

23 Shungu ucumanda cai tucui irusguna llucshinaun, runara 
huajlichinaun. 


Shinzhi quirij sirofenecia huarmi 
(Mt. 15.21-28) 


24 Chimanda atarisha, Tiro Sidón nishca llactaunama rica. 
Shu huasii icusha, pis caita ama yachanauchu munaca. Paillara 
pacanara mana ushacachu. 

25 Shu huarmi, paihua ushushihua irus supaira charisha, 
Jesús pactamushcara uyasha, shamusha paihua chaquii tuama 
urmacami. 

26 Griego huarmi aca, Sirofenecia partimanda. Paiga Jesusta 
rugasha nica: Ñuca ushushimanda supaira ichupai. 

27 Jesús cutipaca: Naupara sajsanauchu churiuna. Mana 
valinzhu churiuna tandara apisha ichilla allcuunama shitangaj. 
28 Huarmiga cutipasha nica: Ari, Señor, randi mesa ucui 
tiaj allcuhuauna churiuna micushcamanda urmaj puchuhua- 
unara micunaun., 

29 Shinajpi Jesús paita rimaca: Caita rimashcamanda, canda: 
Ri, nini, camba ushushimanda supai ña llucshishcami. 

30 Huarmi paihua huasima pactajpi, ushushimanda supai 
lucshishcara tupaca. Ushushi caitui siriuca. 


Upa rinri upa shimi runa 

31 Jesús Tiro llactamanda tigramusha, Sidón llactara pasa- 
sha, Galilea lamarma pactamuca. Decápolis nishca parti 
chaupi shungura pasaca. 
32 Shu upa rinriyuj upa shimiyuj runara paihuajma pushamu- 
nauca. Camba maquira paihua ahuai churapai, rugasha ni- 
nauca. 
33 Paita runaunamanda chicanma pushasha, Jesús rerounara 
rinri uctui satica, tiucasha paihua callura llangaca. 
34 Ahua pachama ricusha, Jesús llaquirica: Efata, nica. Cai- 
taga runa shimii, Pascarichu, nin. 
35 Chi ratollaira paihua rinris paihua huatashca callus pas- 
caricami, alimi rimaca. 


15 MARCOS 7, 8 


36 Pitas ama cuentanguichichu nisha camachica. Paigunara 
caita mas mandajpi astaun mas uyachinauca. 

37 Paiguna ashcara manzharinauca, casna nisha: Pai tucuira 
alirami rashca. Upa rinriuna uyanaun, upa shimiuna rima- 
naun. 


Chuscu huaranga runauna micunaun 
(Mt. 16 .82-89) 


1 Chi punzhaunai ashca runauna tianauca. Micunara 

mana charinaucachu. Jesús pai yachachishca runaunara 
cayasha nica: _ 
2 Cai tucui runaunamanda llaquirini, nica. Na quinsa punzha 
ñucahua tiasha mana micunaun. 
3 Yarcaira cachajpi paiguna huasiunama, ñambii desmayari- 
naungami. Huaquinguna carumanda shamunaushca. 
4 Pai yachachishca runauna cutipanauca: ¿Cai tucuira mai- 
manda tandara carangaj ushashun casna illaj partii? 
5 Shinajpi Jesús tapuca: ¿Masna tandara charinguichi? Pai- 
guna cutipasha: Canzhista, ninauca. 
6 Chi tucui runaunara allpai tiaringaj rimaca. Chi canzhis 
tandara apisha, Diosta agrasishca huasha, paquisha, pai 
yachachishca runaunama cuca, runauna ñaupajpi churangaj. 
Shina rasha churanaucami runauna ñaupajpi. 
7 Shinallara ansa yacu aichahuaunara charinauca. Bendiciash- 
ca huasha runauna ñaupajpi churangaj rimaca. 
8 Sajsajta micunauca. Puchuunara pallanaucami canzhis 
tasa tupura. 
9 Micujguna chuscu huaranga tupu anauca. Jesús paigunara 
dispirica. 
10 Shinajpi Jesús pai yachachishca runaunandi canoai icusha, 
Dalmanuta partima shamunauca. 


Munanaita ranara mascanauan 
(Mt. 16.1-4; Le. 12.54-56) 

11 Fariseoguna paihuajma shamunauca. Jesushua rimana- 
nauca: Ahua pachamanda ricurinara ricuchihuai, nisha, paita 
tentangaj. 

12 Jesús paihua shungii llaquirisha nica: ¿Imarasha ahua 

pachamanda ricurinara ricuchihuai, ninguichi? Cierto pacha 
cangunara nini: Mana ima ricurinaras ahua pachamanda 
ricuchishca anga cai horas ajgunama. | 
13 Paigunara saquisha cutillara canoai icusha chimba partima 
rica. 


Fariseogunamanda punguichina polvo 
(Mt. 16.5-12) 


14 Tandara apanara cungarisha rinaushca aca. Shu tanda- 
huallara paigunahua canoai charinauca. 
15 Jesús paigunara rimaca: Iyaihua puringuichi fariseoguna 
tandara punguich'na polvo samimanda, Herodespa tandara 
punguichina polvo samimanda. 
16 Paigunapura rimananauca: Tandara mana apamushcaraigu 
casnami riman. | 
17 Jesusga paiguna rimaushcara intindisha nin: ¿Imara 
rimaunguichi cangunapura, tandara mana charishcamanda? 
¿Mana riparanguichi, mana intindinguichi? ¿Chara canguna 
shungura shinzhiyashcara charinguichi? 
18 ¿Ñahuira charishallara mana ricunguichi? ¿Rinrira chari- 
shallara mana uyanguichi? ¿Manzhu iyaringuichi? 
19 Ñuca pichca tandara partiushca horas pichca huaranga 
runauna chaupi, ¿puchuunara masna tasahuara undaita 
pallacanguichi? Paiguna cutipanauca: Chunga ishquira. 
20 Chishu horas canzhis tandara chuscu huaranga runa chaupii 
particani. ¿Masna atun tasara undajta puchuunara pallacan- 
guichi? Paiguna: Canzhista, cutipanauca. 
21 Jesús paigunara nica: ¿Imarasha charajpas mana intin- 
dinguichichu? 


Betsaidamanda ñausa runa 


22 Jesús Betsaida llactama pactamuca. Paihuajma shu 
ñausa runara pushamunauca. Llangapai nisha ruganauca. 
23 Shinajpi ñausa runara maquimanda apisha llacta huashama 
pushaca. Jesús ñausa runa ñahui muyui tiucasha maquira 
paihua ahuai churasha tapuca: ¿Imaras ricunguichu? nisha. 
24 Paiga ñahuira atarichisha ricuca: Runaunara ricunimi, 
nica, purij yuraunasna. : 

25 Chi ratollaira Jesús cutillara maquira paihua ñahuii churaj- 
pi, runa ali ricuca. Alichishca aca. Tucuira caruma pajlla 
pambai ricucami. 

26 Jesús paita: Camba huasima ri, nisha cachaca. Llactai 
ama icunguichu, llactai ama pitas rimanguichu, nica. 


Pedro Cristora ricsin 
(Mt. 16.13-20; Le. 9.18-21) 

27 Jesús pai yachachishca runaunandi llucshisha, Cesarea 
de Filipo llacta muyujta ichilla llactaunama rica. Ñambii 
pai yachachishca runaunara tapuca: ¿Pimi nishara iyanaun 
ñucara, runauna? nica. 

28 Paiguna cutipanauca: Huaquinguna Bautisaj Juan, ninaun; 
huaquinguna Elías; shujguna shu Diosmanda rimaj, ninaun. 
29 Shinajpi Jesús tapuca: ¿Cangunaga, pimi nishara iyahuan- 
guichi? Pedro paima cutipasha: Canmi Cristo angui, nica. 
30 Jesús paigunama rimaca: Pitas caita ama uyachinguichi, 
nisha. 


Jesús pai huañungaraushcara riman 
(Mt. 16.21-28; Le. 9.22-27) 

31 Jesús paigunara yachachingaj callarica: Ñuca, Runa 
Churi nishca, ashca tormendarina ministirinmi, nisha; rucuuna, 
sacerdote apuuna, yachaira yachachijguna ñucara ichusha, 
huañuchihuanaunga; quinsa punzha huashaga causarishami. 
32 Jesús caita pajlla pambai rimaca. Shinajpi Pedro paita 
shu partima pushasha nanajta rimai callarica. 

33 Jesús voltiarisha, pai yachachishca runaunara ricusha, 
Pedrora piñaca: Ñucamanda anzhuri, Satanás, nisha, Diospaj- 
gunara mana ricungui, astaumbas runajgunallara ricungui. 

34 Tucui runaunara pai yachachishca runaunandi cayasha, 
Jesús paigunara nica: Pihuas ñucallara catisha nisha, Mana 
imaschu ani nichu; paihua cruzta aparisha ñucara catimuchu. 
35 Maicans paihua causaira quishpichisha nisha, causaira 
pirdingami. Randi maicambas paihua causaira pirdisha ñuca- 
raigumanda, evangelio ali shimimandas, paihua causaira 
quishpichingami. 

36 ¿Imajta valingai runara entero mundura ganashas astaun 

paihua almara pirdijpi? 

37 ¿Ima paganaras cungai shu runa paihua almamanda? 

38 Maican runas ñucamandas ñuca shimimandas pingarijpi 

cai tacarisiqui ucharaisiqui horasgunai, ñuca, Runa Churi 

nishca, shinallara paimanda pingarishami ñuca shamuna 

horas ñuca Yaya sumajhua santo angelgunahua shamushcai. 

9 1 Shinallara rimaca: Cierto pacha cangunara nini, hua- 
quinguna caibi tiajguna manara huañujllaira Dios man- 

dana pachara ushanahua shamushcara ricunaungami. 


Jesús chiujlla ricurin 
(Mt. 17.1-18; Le. 9.28-86) 


2 Socta punzha huasha, Jesús Pedrora Jacoboras Juandas 
paiguna sapallara ahua urcuma pushaca. Paiguna ñaupajpi 
Jesus shu tono ricurica. 

3 Paihua churana sumaj chiujlla tucuca, rasu cuenta yurajmi 
ricurica. Mana maicans cai pachai tacsaj chi tupura yuraj- 
yachina ushanmachu aca. 

4 Elías Moisesndi ricurimunauca, Jesushua cuentanausha. 

5 Shinajpi Pedro Jesusta rimasha: Yachachij, nica, alimi 
ñucanchi caibi saquirishun. Quinsa huasihuara rashunchi; 
cambajta shuj, Moisespajta shuj, Eliaspajta shuj. 

6 Pai rimashcara mana yachaca. Manzharisha tianauca. 

7 Shu puyu shamusha llanducami. Puyumanda shu shimi 
rimashca uyarica: Caimi ñuca llaquishca Churi, nisha, paita 
uyaichi. 

8 Chi ratollaira, runauna cuti ricusha, Jesús sapalla shayauca; 
pihuas mana ricuricachu Jesushua. 

9 Paiguna urcumanda irgumusha, Jesús rimaca: Pitas can- 
guna ricushcara ama rimanguichichu ñuca, Runa Churi nishca, 
huañushcaunamanda causarinagama. 

10 Paiguna cai shimira huacachinauca. Paigunapura rimana- 
nauca: ¿Imara angairi, nisha, cai huañushcaunamanda causa- 
rinaga? | 

11 Jesusta tapunauca: ¿Imarasha ninaun yachaira yachachij- 
guna, Elías ñaupara shamuna ministirin? 

12 Jesús cutipaca: Elías cierto pacha ñaupara shamungami 

tucuira alichingaj. ¿Imasnara quillcashca tian ñuca, Runa 
Churi nishcamanda, ñuca tormendarinami, mana ima cuenta 
iyashca tucunami? nisha. 

13 Randi cangunara nini, Elías ña shamushcami. Runauna 
paiguna munaira imaras ranauca, paimanda quillcashcasna. 


Jesús shu supai apishca huahuara alichin 
(Mt. 17.14-21; Le. 9.87-18) 


14 Jesús pai yachachishca runaunama pactamusha, ashca 
runauna paiguna muyujta tandarishcara ricuca. Yachaira 
yachachijguna paigunahua rimananauca. | 
15 Chi ratoi tucui runauna Jesusta ricusha, manzharisha 
callpamusha, paita saluranauca. 

16 Jesús tapuca: ¿Imara rimanaunguichi chigunahua? 

17 Runa montonmanda shuj rimaca: Yachachij, nisha, ñuca 
churira pushamucani. Paihuajpi shu upa shimi supaira charin. 

18 Chi supai maibis paita apishcai chucchuchin. Quiru mucu- 
sha puscu talirin; ricujpi huahua chaquirisha riunmi. Can 
yachachishca runaunara rimacani: Ichupai pajllama, nisha. 
Astaun paigunaga mana ushanaucachu. 

19 Jesús cutipasha paigunara: ¡Mana quirij miraiguna! ¿Ima- 
horasgama cangunahua tiana ani? ¿Imahorasgama cangunara 
ahuantana ani? Ñucama huahuara pushamichi. 

20 Shinajpiga pushamunaucami. Supaiga Jesusta ricusha 
huahuara chucchuchica, allpama urmachica. Puscu talirisha 
huahua allpai cahuirica. 

21 Jesús yayara tapuca: ¿Imahorasmanda pacha casna tucush- 
cái? Yaya nica: Casna tucushca ichilla huahua horasmanda 
pacha. 

22 Ashca cuti ninais yacuis urmachin huahuara huañuchin- 
gaj. Imaras ushasha llaquihuapai, yanapahuapai ñucanchira. 

23 Jesús paita nica: Can quirinara ushasha, quirijgunaraga 
imaras usharin. 

24 Chi ratollai huahuayuj yaya caparisha rimaca: Quirinimi, 
astaumbas ñuca mana quirishcara yanapahuapail. 

25 Jesusga runauna nitirimushcara ricusha supaira piñacami, 
shina nisha: Upa shimi upa rinri supai, llucshi nini, huahua- 
manda; cuti paihuajpi ama icungui. 

26 Shinajpi supai caparisha, huahuara shinzhira chucchuchi- 
sha, paimanda llucshica. Huahuaga huañushcasna saquirica. 
Shinajpi huaquinguna, Huañushcami, ninauca. 

27 Randi, Jesús huahuara maquimanda apisha dirichuyachi- 
cami. Shina rajpiga huahua ataricami. 

28 Jesús huasi ucuma icusha, pai yachachishca runauna paita 
shujma cayasha tapunauca: ¿Imamanda ñucanchi supaira 
ichunara mana ushacanchichu? nisha. 

29 Shinajpi Jesús nica: Cai samiuna sasinallahua, Diosta 
mañashcallahuas llucshinaun. 


Jesús cuti pai huañungaraushcara riman 
(Mt. 17.22-23; Lc. 9.43-45) 


30 Chi partimanda llucshisha Galilea partira purinauca. 
Jesusga pihuas ama yachanauchu munaca. 
31 Pai yachachishca runaunara camachicami: Ñuca Runa 
Churi nishca, runauna maquii entregashca asha; ñucara hua- 
fuchihuanaungami. Huañushca huasha quinsa punzhai cau- 
sarishami. 
32 Paigunaga cai shimira mana intindinaucachu. Jesusta 
tapungaj manzhanaucami. 


-¿Maicanda yalin? 
(Mt. 18.1-5; Lc. 9.46-48) 

33 Capernaum llactama pactajpi, huasii tiausha, Jesús 
paigunara tapuca: ¿Cangunapura nambii imara rimanaucan- 
guichi? 

34 Paigunaga mana ansas cutipanaucachu, ñambii paigunapura 
pita ñaupa tucungai rimanaushcamanda. 

35 Shinajpi Jesús tiarisha paihua chunga ishqui runaunara 
cayasha paigunama rimaca: Maican runa ñaupa tucuna munaj- 
pi, tucuimanda huasha tucungami, tucuira sirvij tucungami. 
36 Jesús shu ichilla huahuara apisha, paiguna chaupi shungiii 
churasha, paihua maquii marcasha, paigunara rimaca: 

37 Maican ñuca shutii shu casna ichilla huahuara chasquisha, 
fucaras chasquin; maican ñucara chasquisha, mana ñucallara 
chasquin, astaun ñucara cachamuj Diostas chasquin. 

Mana arcaj runa 
(Le. 9.49-50) 

38 Juan rimaca: Yachachij, shu runara ricucanchi, camba 
shutii supaigunara callpachica. Paiga mana ñucanchihua 
catimun. Mana catimushcamanda paita: Ama casna raichu 
nisha rimacanchi. 

39 Jesús cutipaca: Ama paita mitsaichichu. Maican runas 
ñuca shutii munanaita rau mana dsas manalira rimahuanga 
ñucamanda. 

40 Maicans mana ñucanchihua contra tiausha, ñucanchi 
partima tian. 

41 Maicambas ñuca shutii cangunama shu yacu vasora cujpi, 
canguna Cristojguna ashcamanda, cierto pacha cangunara nini: 
Pai cushcara mana pirdingachu. 


Urmanaunamanda riman 
(Mt. 18.6-9; Le. 17.1-2) 

4 Maicans cai ñucajpi quiriu ichilla huahuaunara manalii 
urmachijpi, astaun ali anma paihua cungai shu atun cutana 
rumira huatasha lamarbi paita shitanauchu. 

43 Camba maqui canda uchai urmachijpi, piti. Ishqui ma- 
quihua ucu pachama, mana huañuihuaj ninama rinamanda 
astaun ali anma pullu maqui causanama icungaj. 

44 Ucu pachai paiguna aichai miraj curu mana huañungachu, 
ninas mana imahoras huañuringachu. 

45 Camba chaqui uchai urmachijpi, piti. Ishqui chaquihua 
ucu pachama, mana huañuihuaj ninama rinamanda astaun 
ali anma pullu chaqui causanama icungaj. Ucu pacha ninara 
mana huañuchihuajchu. 

46 Ucu pachai paiguna aichai miraj curu mana huañungachu, 
ninas mana imahoras huañuringachu. 

47 Camba ñahui canda uchai urmachijpi, lHucchi. Ishqui 
ñahuihua ucu pachama rinamanda astaun ali anma chulla 
ñahuiyuj Dios mandana pachai icungaj. 

4 Ucu pachai paiguna aichai miraj curu mana huañungachu, 
ninas mana imahoras huañuringachu. 

49 Tucuira ninahua pichashca anga; shinallara tucui sacrificio 
nishcara cachihua pichashca anga. 

50 Cachi alimi. Cachi upa tucujpiga, ¿imahua mishquiyachin- 
guichima? Cachira cuenta canguna shungüi charichi. Pari- 
jumanda cushiyaichi. 


Maquira llushpichinamanda 
(Mt. 19.1-12; Lc. 16.18) 


| 0 1 Chimanda risha, Jesús Judea partima, Jordán yacu 
chimba partima shamuca. Runauna cutillara tandari- 

mujpi Jesús pai ñaupa rashcasna cuti paigunara camachica. 

2 Jesusma İlutarimusha fariseoguna, paita pandachisha nisha 

tapunauca: ¿Shu runa paihua huarmira ichunallachu? 

3 Jesús cutipasha rimaca: ¿Moisés imara camachica can- 

gunara? 

4 Paiguna cutipanauca: Moisés lugarda cuca maqui llush- 

pirina quillcara quillcasha huarmira cachangaj. 

5 Jesús paigunara cutipasha nica: Canguna shungu shinzhi 

ashcaraigumanda Moisés cai camachishcara quillcacami. 

6 Astaun cai pachara rashca horasmanda Dios runaunara 

cariras huarmiras iñachicami. 

7 Chiraigumanda shu cari paihua yayara mamara saquisha, 

quiquin huarmihua llutaringami. 

8 Ishquindi shu aichalla tucunaun; shinajpi ña mana ishquichu 

astaun shujllami tucun. 

9 Shinajpi Dios llutachishcaraga runa ama llushpichichu. 

10 Huasii icushaga, pai yachachishca runauna cuti chi rimash- 

cara tapunaucami. 

11 Jesús nica: Maicans paihua huarmira ichusha, shujhua 

casarasha, paiga shujhua tacarij tucun. 

12 Shinallara huarmis paihua carira ichusha, shujhua casara- 

sha, shujhua tacarij tucun. 


Jesús huahuaunara bendician 
(Mt. 19.18-15; Le. 18.15-17) 
13 Huahuaunara Jesusma pushamunauca, paihua maquira 
paiguna ahuai churangaj. Pai yachachishca runaunaga pusha- 
mujgunara piñanauca. 

14 Jesús caita ricusha piñarica. Lugarda cuichi, nica, huahua- 
una ñucama shamunauchu. Paigunara ama arcaichichu. 
Paigunajmi Dios mandana pacha. 

15 Cierto pacha cangunara nini maicambas shu huahuasna 
Dios mandana pachara mana chasquijpiga mana icungachu. 
16 Jesús huahuaunara paihua maquíi marcasha, maquira 
paiguna ahuai churasha, bendiciacami. ' 


Charij malta runa 
(Mt. 19.16-30; Lc. 18.18-30) 


17 Jesús llucshisha, pai ñambira ringaj, shu runa callpasha 
shamuca. Jesuspa ñaupajpi cungurisha tapuca: Ali Yachachij, 
nisha, ¿imara rashai huiñai causaira apingaj? 

18 Jesús nica: ¿Imamanda ali nisha rimahuanguichu? Shuj- 
pas mana ali tian; Dioslla alimi. 

19 Dios camachishca shimiunara yachangui: Ama shujhua 
tacaringuichu. Ama huañuchinguichu. Shujgunamanda ama 
yanga llullanguichu. Ama umachinguichu. Camba yayara 
camba mamara llaquina mangui. 

20 Runa cutipasha nica: Yachachij, cai tucuira pactachishca- 
nimi ñuca maltamanda pacha. 

21 Shinajpi Jesús paita ricusha llaquicami. Shujta pishinmi, 
nica. Ri, can tucui charishcara catuiri; tsuntsu runaunama 
cuyai. Randi ahua pachai ashca charij tucungui. Shami, 
camba cruzta aparisha catihuai. 

2 Cai shimira uyasha, chi runa llaquiricami. Llaquirisha 
tigracami. Paiga ashcara charij maca. 

23 Shinajpi Jesús muyujta ricusha, pai yachachishca runaunara 
nica: Charijguna tormendoshua icunaunga Dios mandana 
pachai. 

24 Pai yachachishca runauna cai shimira uyasha manzharinau- 
ca. Jesusga cutillara rimaca: Churiuna, maicanguna charish- 
caunara iyajpiga, tormendosmi icunaunga Dios mandana 
pachai. 

25 Mas raihuajmi camello nishca tupulli uctura pasangaj, 
randi pishi raihuajmi shu charij runa Dios mandana pachai 
icungaj 

26 Paigunaga maspas manzharinauca. Paiguna shungüi ni- 
nauca: ¿Pita quishpinara ushangairi? 

27 Shinajpi Jesús paigunara ricusha nica: Runaunajga mana 
ushaihuajchu, randi Dioshua imaras usharin. Dioshuaga 
tucui ushanallami. _ 

28 Shinajpi Pedro rimai callarica: Nucanchiga tucuira saquisha 
canda catimushcanchi. 

29 Jesús cutipasha nica: Cierto pacha cangunara nini: Maicans 
ñucara llaquishcamanda, evangelio ali shimira llaquishcaman- 
da, paihua huasira, uquiunara, paniunara, yayara, mamara, 
huarmira, churiunara, quiquin allpaunaras saquishca anga, 

30 paiga cierto pacha shu patsaj cuti yalijta cui tucungami, 
huasiunara, uquiunara, paniunara, yayaunara, mamaunara, 
churiunara, quiquin allpaunara cai horasgunai llaquiunandi; 
maspas shamuj horasgunai huiñai causaira charingami. 

31 Shinajpi ashcauna ñaupa ajguna puchucaiguna tucunaun- 
gami; randi puchucaiguna ñaupa anaungami. 


Jesús cutillara pai huañungaraushcara riman 
(Mt. 20.17-19; Le. 18.31-34) 


32 Jerusalenma rina ñambira sicasha rinauca. Jesús paigu- 
namanda ñaupa riucami. Paiguna llaquirinauca, manzharisha 
catimunauca. Shinajpi pai chunga ishqui yachachishca runa- 
unara shu partima cayasha cutillara yachachingaj callarica 
paita ima samiuna tucungaraushcaras. 

33 Jerusalenma sicaunchi, nica. Ñuca, Runa Churi nishcara, 
sacerdote apuuna maquii yachaira yachachijguna maquiis 
cunaungami. Huañuchichu nisha caušayachinaungami. Gen- 
tiles nishca runaunama cunaungami. 

34 Nucara camisha asihuanaungami, livachihuanaungami, ñuca 
ñahuii tiucahuanangami. Shina rasha huañuchihuanaungami. 
Randi quinsa punzhai causarishami. 


Jacobo Juandi mañashca 
(Mt. 20.20-28) 
35 Shinajpi Jacobo Juandi, Zebedeo churiuna, Jesusma 
llutarimunauca. Yachachij, ninauca, ñucanchi mañashcara 
rapai. 

36 Jesús cutipaca: ¿Imara ranara munanguichiri? 

37 Paiguna ninauca: ÑNucanchima cuhuai, can sumaj tiashcai, 
shuj camba ali partima shujga lluqui partima tiaringaj. 

38 Jesús paigunara nica: Canguna mañashcara mana intin- 
dinguichichu. ¿Ñuca upina vasora cuenta ushanguichichu 
upinara? ¿Ñuca bautisanahua cuenta ushanguichichu bau- 
tisaringaj? 

39 Paiguna cutipanauca: Ushanchimi, nisha. Shinajpi Jesús 
paigunara nica: Cierto pacha nini, ñuca upina vasora cuenta 
upinguichimi, ñuca bautisanahua cuenta bautisarishca angui- 
chimi. 

40 Astaun canguna mañashcara, ñuca ali maquima ñuca lluqui 
maquimas tiarinaraga, caita mana ñuca cunachu. Randi 
pigunajta ña alichishcami, chigunama cushca anga. 

4 Chi shu chunga ajguna uyashaga, Jacobohua Juanhuas 
piñari callarinauca. | 

42 Jesús paigunara cayasha nica: Canguna yachanguichi 
imasna gentilgunajpi apu ajguna ahuayanaun paiguna ñaupajpi, 
atunguna paigunara mandanaun. 

43 Cangunapura mana shina angachu. Astaumbas maican 
cangunapurai atunyasha nisha, paiga cangunara sirvij tucun- 
gami. 

44 Cangunapuramanda maican ñaupa tucusha nijpi tucuira 
sirvij anga. 

45 Ñuca, Runa Churi nishca, mana sirvishca tucungaj shamu- 
canichu astaun sirvingaj. Ashcauna randimanda ñuca causaira 
cunga) shamucanimi. 


Ñausa Bartimeo ricun 
(Mt. 20.29-34; Le. 18.35-43) 

46 Shinajpi Jérico llactama shamunauca. Huashaga Jesús 
llactamanda llucshimuca pai yachachishca runaunandi ashca 
taucarimujgunandi. Nambi rayai shu ñausa runa, Bartimeo 
nishca, Timeo churi, tiauca. Cuyahuaichi nisha, rugasha 
tiauca. 

47 Bartimeoga Nazaretmanda Jesús shamuuta uyasha, capa- 
ringaj callarica: Jesús, Davidpa Churi, llaquihuapai, nisha. 
48 Ashca runauna piñanauca: Upalla, ama caparichu, nisha. 

Pai randi mas shinzhira caparica, Davidpa Churi llaquihuapai, 
nisha. 

49 Shinajpi Jesús shayarisha cayangaj cachaca. Ñausa runara 
cayasha rimanauca: Cushiyangui, atari, Jesus canda: Shami, 
nin. 

50 Paiga paihua churanara ichusha, atarisha, Jesusma sha- 
muca. | 

51 Jesús cutipasha rimaca: ¿Imara canhua rangaj munanguiri? 
Nausa runa nica: Yachachij, ñuca ricuj tucungaj munani. 
52 Jesús paita nica: Ri, can quirishca canda quishpichishcami. 
Chi ratollaira ricuj tucuca. Pai Jesusta catica ñambii. 


Jesús alabashca Jerusalembi icun 
(Mt. 21.1-11; Le. 1 9.28-40; Jn. 12.12-19) 


| | I Paiguna Jerusalén  llactama mayanllayaushcai, 
Betfagé Betania llactauna mayambi pactamunauca, 

Olivos urcu rayai. Chihui Jesús pai yachachishca runauna- 

manda ishguira cachaca. 

2 Paigunara nica: Richi, canguna ñaupai ricurij llactama. 

Chihui pactai rishaga, shu malta burru huatashcara tupangui- 

chi, maican runa paihua ahuai mana montashcachu. Pascasha 

apamichi. | 

3 Maicambas rimajpiga: ¿Imamanda shina raunguichi? nisha, 

cutipanguichi: Señor ministin, nisha. Shina rashaga uctalla 

cuti cachamungami. 

4 Paiguna risha, burruhuara pungu rayai huatashcara canzhai 

tupanauca ñambi ishqui tucushcai. Pascanaucami. 

5 Huaquin chihui ajguna: ¿Imara rangaj burruhuara pas- 

caunguichiri? ninauca. 

6 Paiguna cutipasha, Jesús rimashcasna cuentanauca. Apaichi, 

nisha, cutipanauca. 

7 Burruhuara pushamusha, paiguna churanara burru ahuai 

churanauca; Jesús tiarica burrui. 

8 Shinallara ashca runauna paiguna churanara ñambii manda- 

nauca. Shujguna yuramanda pangaunara pitisha ñambii 

mandanauca. 

9 Naupa riujguna huashama shamujgunandi caparinauca: 

Alabashcangui, nisha, Diospa shutii shamuj bendiciashcami. 

10 Ñucanchi shamuj yaya David rey apu tucuna horas bendi- 
ciashca achu. Ahua pachai alabashca angui. 

11 Jesús Jerusalembi icuca, Templo huasii icuca. Muyujta 
ricusha tucuira ricuca. Ña chishi ajpi, Betania nishca llactama 
paihua chunga ishqui yachachishca runaunandi rica. 


Mana aparij higo yurara maldician 
(Mt. 21.18-19) 


12 Cayandi punzha, Betaniamanda llucshishaga, Jesús yar- 
cachicami. 
13 Carumanda ricushaga, shu higo nishca upina muyu yurara 
ricusha, pangayuj aj, llutarisha imallas tiangami nisha mascaca. 
Pactasha ricujpiga, pangalla tiaca, mana pai muyu aparina 
horas ajpi. 
14 Jesusga, yurara rimasha: Imahoraspas maicambas can- 
manda muyura ama micuchu, nica. Pai yachachishca runauna 
casna rimashcara uyanauca. 


Catujgunara ichun templomanda 
(Mt. 21.12-17; Lc. 19.45-48; Jn. 2.13-22) 


15 Jerusalenma shamunauca. Jesús templo huasii icusha, 
chihui tiaj catujgunara randijgunara canzhama callpachingaj 
callarica. Cullquira turcajguna mesaunara shinallara tulacami. 
Urpira catujguna tiarinaunaras voltiachicami. | 
16 Maican ima cuyaras ima mangaras apasha, Diospa huasi 
ucura pasangaj lugarda mana cucachu. 

17 Jesús yachachisha nica: ¿Manzhu quillcashca tian: Nuca 
huasi Diosta mañana huasi nishca anga tucui llactaunaj? 
Randi canguna shu shuhuajguna uctura rashcanguichimi. 
18 Yachaira yachachijguna sacerdote apuunandi Jesús rimash- 
ca shimiunara uyanauca. Imasna rashas paita huañuchingaj 
mascanauca. Paita manzhanauca, tucui runauna pai yacha- 
chishcaunara cushihua uyashcamanda. 

19 Tutayaupi, Jesús llactamanda llucshica. 


Maldiciashca higo yura chaquirishca 
(Mt. 21.19-22) 


20 Tutamanda ñambira pasasha, chi Jesús piñashca yurara 
anguunandi chaquirishcara ricunauca. 

21 Pedro iyarisha rimaca: Yachachij, ricupai, nisha, can 
piñasha saquishca yura chaquirishcami. 

22 Jesús cutipasha: Diosta quiri, nica: 

23 Ñucaga cierto pacha cangunara nini: Maican cai urcura 
rimasha, Caimanda ri, nisha, lamarbi urmai, paihua shungiii 
mana ansas manzhasha astaun quirisha, pai rimashcasna 
tucungami. 

24 Chiraigumanda nini: Imara Diosta mañashas, can mañash- 
cara cierto pacha apishcanguichimi nisha quirichi. Can ma- 
ñashca pactamungami. 

25 Shinallara imahoras Diosta mañausha, perdonanguichi, 
maicanhuas imaras charisha perdonangaj. Chasna rajpiga 
canguna ahua pachai tiaj Yaya canguna ucharashcaunara 
perdonangami. 

26 Canguna mana perdonajpiga, canguna ahua pachai tiaj 
Yaya shinallara cangunara mana perdonangachu. 


Jesuspa mandana 
(Mt. 21.23-27; Le. 20.1-8) 


27 Jesús Jerusalenma tigramusha, Diospa templo huasii 
puriushcai, sacerdote apuuna yachaira yachachijgunandi rucu- 
unandi paihuajma shamunauca. 

28 Jesusma rimanauca: ¿Ima ushaihua caigunara raungui? 
nisha, ¿Pi mandashcara casna raungui? 

29 Jesús cutipasha rimaca: Ñuca, shinallara, cangunara shu 
shimira tapunara munani. Canguna cutipahuaichi. Shina 
rajpi ñucas cangunara pimanda cai ñuca rashcaunara rauni 
cuentasha. 

30 Rimahuai, nica, Juan bautisana ¿ahua pachamandachu 
runamandachu aca? 

31 Shinajpi paigunapura rimananauca: Ñucanchi ahua pacha- 
mandami nijpiga, pai ¿imaraigumanda mana quiricanguichi? 
ningami. 

32 Randi ñucanchi: Runamandallami nishaga, runaunara 
manzhanchi, tucui runa Juan cierto pacha Diosmanda rimaj 
ajta quirishcamanda. 

33 Shinajpi Jesusta cutipasha: Mana yachanchichu, ninauca. 


119 | MARCOS 12 


Jesús randi nica: Nucas cangunara mana rimashachu ima 
ushaihua cai rashcaunara rauni. 


Mana ali tarabajguna 
(Mt. 21.33-46; Le. 20.9-19) 


| 2 I Jesús yachachingaj cuentanaunahua rimai callarica. 
Casna nica: Shu runa uvillas chagrara tarpucami. 

Muyujta largasha arcaca. Allpara allasha, uvillas muyu 

tacana uctura rarca, huasira shayachica. Huaquin tarabaj 

runaunama pagara mañasha mañachisha, caru llactama rica. 

2 Muyu horasgunai mañachij dueño shu paita sirvijta cachaca 

tarabajgunama, paigunamanda muyura apingaj. 

3 Paigunaga sirvijta apisha, livachisha maquillahua cacha- 

nauca. 

4 Cuti shu sirvijta cachaca. Shinallara rumihua shitasha, 

umai chugrichisha, camishas, paitas cachanauca. 

5 Cuti shujta cachaca. Caitaga huañuchinauca. Huasha, 

shujgunara cachajpi, huaquingunara chugrichinauca, hua- 

quingunara huañuchinauca. 

6 Shinallara shu sapalla churira charica, pai llaquishcara. 

Paitas puchucaibi cachaca, nisha: Nuca churira caSunaunga 

chari. 

7 Astaumbas chi tarabajguna paigunapura rimananauca: Caimi 

apij dueño tucunga, nisha. Shamichi, huañuchishunchi, allpa 

ñuchanchij tucungami. | 

8 Paita apisha huañuchinauca; uvillas chagramanda canzhama 

ichunauca. 

9 Chagramanda dueño shamushaga, ¿Imara rangai chi tara- 

bajgunara? Shamushaga chi tarabajgunara tucuchingami; 

chagraraga shujgunama cungami. 

10 ¿Cai quilicashcallaras manzhu ricushcanguichi: Huasira 

sicachijguna ichushca rumi ña huasi esquina rumi tucushcami. 

it Caita Señor rashcami. Caiga ñucanchi ricujpi munanai- 

tami? 

12 Paiguna Jesusta huañuchinara munanaucami. Cai yacha- 

chingaj cuentanara paigunamanda rimashcara intindinaucami. 

Taucarai runaunara manzhasha, paita saquisha rinaucami. 


MARCOS 12 120 


Gobierno impuesto cullquira pagana 
(Mt. 22.15-22; Le. 20.20-26) 

13 Huaquin fariseogunara herodianos nishcaunandi Jesusma 
cachanauca, paita ima panda shimiis apingaj. 
14 Chigunaga Jesusta rimanauca, Yachachij, nisha, canmi 
ciertora rimaj ajta ricsinchi. Ima sami ricurij runaras mana 
manzhajchu angui. Cierto pacha can Diospa ñambira yacha- 
chingui. Rimahuai; ¿Cesar nishca atun apuma impuesto 
cullquira pagashunzhu, manzhu pagashun? usa, man- 
zhu cushun? 
15 Jesús paiguna manali shungura ricsisha, paigunara rimaca: 
¿Imamanda tentahuanguichi? Chi cullquira apamichi ñuca 
ricunga]. 
16 Shinajpi cullquira apamusha ricuchinauca. Jesusga nin: 
¿Pihuajtai cai ñahui, pihuajtai cai quillcashca? Paigunaga, 
Cesarbaj, ninauca. 
17 Jesús cutipasha nica: Cesarbajta Cesarma cuichi; Dios- 
pajtaga Diosma cuichi. Cai shimira uyasha manzharinauca. 


. Causarinamanda tapunaun 
(Mt. 22.23-83; Le. 20.27-40) 

18 Shinajpi Jesusma shamunauca saduceo nishca runauna, 
huañushcaunamanda causarina illanmi nijguna. Paita rimasha 
tapunaucami: 

19 Yachachij, nisha, Moisés ñucanchira giiiicacami: Shu runa 
huañujpiga, paihua huarmi huahua illaj saquirijpiga, paihua 
uqui chi huarmira apichu huañu uqui miraira atarichingaj. 

20 Canzhis uquipura anauca. Ñaupa uqui shu huarmira apica. 
Chiga huañuca huahuaunara mana saquisha. 

21 Chi huasha shu quipa uqui cai huarmira apica. Chihuas 
shinallara huahua illaj huañuca. Chimanda shujpas shinallara 
cai huarmira apisha huahua illajllara huañuca. 

22 Canzhis uquiuna chi huarmira apinauca. Maicanmandas 
huahua illaj saquirica. Puchucaibi huarmis shinallara hua- 
ñuca. 

23 Shina rajpiga causarinai, chi huarmi ¿maicambajta quiquin 
huarmi tucungái? Tucui canzhis uquipura paita apinauca. 

24 Shinajpi Jesús cutipasha rimaca: ¿Chimanda manzhu 
pandaunguichi, Diospa shimiras paihua ushanaras mana 
yachashcamanda? 

25 Causarinai mana casaranaunga, shinallara mana casara- 
chinaunga. Astaumbas, ahua pachai tiaj angelguna cuenta 
tucunaungami. 

26 Huañushcauna causarinaga, ¿manzhu ricushcanguichi Moi- 
sés quillcashcai imasnara Dios yura ucumanda Moisesta 
rimaca: Ñuca Abrahamba Dios, Isacpa Dios, Jacobpa Dios 
ani, nisha? 

27 Diosga mana huañushcauna Dioschu an, astaumbas cau- 
sajguna Diosmi. Shinashaga, canguna ashcara pandaunguichi. 


Atun mandashca shimi 
(Mt. 22.34-40) 

28 Yachaira yachachijgunamanda shuj paima llutarimusha, 
ñaupa rimashcara uyasha, Jesús shujgunara ali cutipashcara 
ricsisha, paita tapuca: ¿Tucui camachishca shimiunamanda 
maicanda ñaupa angái? 

29 Jesús rimaca: Ñaupa camachishca shimi casnami riman: 
Uyaichi, Isarael runauna. Ñucanchi Señor Dios shulla 
Diosmi. 

30 Camba quiquin Señor Diosta llaquina mangui tucui camba 
shunguhua, tucui camba almahua, tucui camba iyaihua, tucui 
camba ursahua. Caimi tucuimanda ñaupa punda mandashca 
shimi. 

31 Chimanda huasha mandashca shimi ñaupa aj cuentallarami: 
Camba rayai tiaj runara canda llaquishcasna llaquina mangui. 
Cai mandashca shimiunamanda yali mana mas tian. 

32 Shinajpi chi yachaira yachachij runa Jesusta nica: Ya- 
chachij, alirami rimashcangui. Shu sapalla Dios tian, shuj 
mana mas tianzhu. 

33 Diosta llaquinami, tucui shunguhua tucui iyaihua tucui 
almahua tucui ursahua, shinallara camba rayai tiaj runara 
canda llaquishcasna llaquingaj, caita tucui aichara rupachina- 
manda sacrificio nishcamandas mas yalimi. 

34 Shinajpi Jesús chi runa ali iyaihua cutipashcara ricusha, 

paita nica: Canga Dios mandana pachamanda mana caruichu 
angui. Huashaga maicambas tapunara mana iyanauca. 


Cristoga, ¿pihua churirai? 
(Mt. 22.41-46; Le. 20.41-44) 

35 Jesús templo huasii yachachisha, shina nica: ¿Imasnara 
yachaira yachachijguna rimanaun, Cristo Davidpa churimi 
nisha? 

36 Davidllara Santo Espiritumanda rimasha, casna nica: Se- 
ñor ñuca Señorma rimaca: Nuca ali maquima tiari, nisha, 
ñuca canda chijnijgunara camba chaqui ucui churanagama. 
37 Shinajpi Davidllara, Señor nisha, ¿imasnajpira paihua chu- 
rimi ningái? 


Ley shimira yachajgunara causayachin 
(Mt. 25.1-36; Lc. 11.37-54; 90.45-47) 


Ashca taucarai runauna ali munaihua Jesusta uyanauca. 
38 Jesús paigunara yachachisha rimaca: Yachaira yachachij- 
gunamanda iyanguichi. Paiguna suni churanahua purinara 
munanaun; shinallara pulasaunai salurai tucunara munanaun. 
39 Shinallara tandarina huasiunai ali tiarinaunara munanaun. 
Istaunai fiaupajma tiarinara munanaun. 

40 Paiguna huaccha huarmi huasiunara tucuchinaun. Unaira 
mañasha, umachisha yangamanda Diosta mañanaun. Cai- 
guna astaumbas yali causaiyuj tucunaunga. 


Huaccha huarmi ofrenda nishca 
(Lc. 21.1-4) 


41 Jesús Diosma cuyana cullquira tandachina mala ñau- 
pajpi tiarica. Ricucami cullquira malai churajgunara. Yapa 
charijguna ashca cullquira churanauca. 

42 Shu huaccha huarmi llaquinaita shamuca. Pai ishqui 
mediohuara churacami malai. Ishqui medio shu real tucun. 
43 Shinajpi Jesús pai yachachishca runaunara cayasha pai- 
gunara rimaca: Cierto pacha cangunara nini, cai llaquinaita 
huaccha huarmi tucuimanda yali churashcami. 

44 Shujguna paiguna yalijta charishcamanda puchura chura- 
nauca. Randi cai huaccha huarmi pai charishca tupu llambura 
churaca, pai micuna randina cullquira. 

Temblo tulangaraushcara riman 
(Mt. 24.1-2; Le. 21.5-6) 


l 3 1 Jesús Diospa huasimanda llucshimushcai, shu pai 
yachachishca runa rimaca: Ricupai, Yachachij, nica, 

cai atun rumiunaras, cai huasiunaras. 

2 Jesús cutipasha paita rimaca: ¿Ricunguichu cai atun hua- 

siunara? Mana ima rumis shu rumi ahuais saquiringachu. 

Tucui tulashca anga. 


Puchucai punzhauna ricuchinauna 
(Mt. 24.3-28; Lc. 21.7-24; 17.22-24) 


3 Paiga Olivos nishca urcui tiarisha, Diospa huasi ñahuipurai, 
Pedro Jacobo Juan Andresndi chicambi paita tapunauca: 
4 Rimahuapai, ninauca, ¿imahoras tucui caiguna tucunaungai? 
¿Ima sami ricuringa caiguna pactarinai? | 
5 Jesús cutipasha rimai callarica: Iyanguichi maicambas 
cangunara ama umachichu. 
6 Ashca runauna ñuca shutii shamunaunga, Ñucami Cristo 
ani, nisha. Ashca runaunara umachinaunga. 
7 Imahoraspas guerraunara uyashaga, guerra shimiras, ama 
nusparinguichi. Casna tucuna ministirinmi. Shinashas cai 
pacha chara mana tucuringachu. 
8 Llactapura macananaungami; rey apuunapura macananaun- 
ga. Ashca llactaunai allpa cuyunga. Ashca yarcai shamunga. 
Tormendarinauna tianaunga. Caigunahua llaquiuna callarina 
angami. 
9 Canguna cangunallara iyanguichi. Taripaj maquii entregai 
tucunguichimi. Tandarina huasiunai cangunara azutinaun- 
gami. Gobierno apuuna fñaupajma rey apu fñaupajmas cayai 
tucunguichimi ñucara llaquishcamanda, paigunara rimangaj. 
10 Ñauparaga ministirinmi tucui llactaunama evangelio shimira 
rimashca achu. | 
11 Imahoraspas cangunara entregangaj pushanaupi, imara 
rimanara ama ñaupa iyanguichi, ama iyarishas. Chi ratoi 
canguna iyaibi cushca shimira chillara rimanguichi. Mana 
canguna munaimanda rimangaraunguichi, randi Santo Espiri- 
tumanda rimana shimira cangunara cushca anga. 

12 Shu uqui paihua uquira huañuchingaj entregangami, shi- 
nallara yaya churiras. Shinallara churiuna yayaunahua 
atarinaungami, paigunara huañuchinaungami. 

13 Ñuca shutira lHaquishcamanda canguna tucuiunamanda 
chijnishca anguichimi. Randi maicans puchucaigama ahuan- 
tasha, paimi quishpichishca anga. 

14 Imahoras Dios chijnishcara ricunguichi, Diosmanda rimaj 
Daniel rimashcasna, pai mana tiaihuaj tiaushcai shayarijta 
—ricuj runaga intindichu—chi horasllaira Judeai tiajguna 
urcuma miticunauchu. | 

15 Maicans huasi ahuai tiaushaga huasi ucuma ama icuchu 
imaras apangaj. 

16 Maicans pajllama tiaushaga paihua churanara apangaj 
ama tigrachu. 

17 Llaquinaita icsayujguna. Llaquinaita Ilullu huahuayujguna 
chi punzhaunai. 

18 Diosta mañaichi canguna miticuna ama tamia tiempoi 
tucuchu. 

19 Chi punzhaunaiga atun tormendarina tiempo shamunga. 
Casna sami tormendos mana tiashcachu Dios cai pachara 
rasha callarishcamanda cuna horasgamas, maspas mana 
cuti tiangachu. 

20 Dios cai punzhaunara mana pishiyachijpiga manapihuas 
quishpichishca anma. Astaumbas pai ajllashcaunara llaquish- 
camanda chi punzhaunara pishiyachicami. 

21 Shinajpi maicans rimajpi: Riqui, nisha, Cristo caibimi, 
Cristo chihuimi, nisha, ama quiringuichi. 

2 Llulla Cristouna atarinaungami llulla rimajgunandi. Pai- 
guna atun ricurinaunaras munanaita rashcaunaras umachisha 
ricuchinaungami, ushaihuaj ajpi quiquin ajllashcaunaras uma- 
chingaj. 

23 Astaun canguna ricunguichi. Na ñaupallara tucuira cangu- 
nara rimashcani. 


Runa Churi cuti shamuna 
(Mt. 24.29-35, 42-44; Lc. 21.25-36) 
24 Shinashaga chi llaqui punzhaunai tormendarinauna 
pasashca huasha, indi yanayangami quillas llanduyangami. 

25 Estrellasguna ahua pachamanda urmamunaunga. Ahua pa- 
chai tiaj ushanauna cuyuchishca anaunga. | 

26 Chi ratollaira, ñuca, Runa Churi nishcara, ricunaungami 
puyui shamujta shinzhi ushanahua ali sumajhuas. 

27 Shinajpi ñuca angelgunara cachamushami. Ñuca ajllash- 
caunara tandachishami chuscu huaira shamuna partimanda, 
cai pacha pundamanda ahua pacha pundagamas. 

28 Higo muyu yuramanda yachaichi. Paihua pallcauna llu- 
lluyaupi, pangauna ña llucshiupi, ña yachanguichi rupai tiempo 
pactamun. 

29 Shinallara canguna cai tucui tucushcara ricusha, ña yachan- 
guichimi pai mayanllaimi, ña pungüimi tiaun. 

30 Cierto pacha cangunara nini, cai horas aj runauna mana 
pasanaungachu cai tucui rimashcauna pactarinagama. 

31 Ahua pachas cai pachas chingarinaungami; randi ñuca 
rimashca shimi mana imahoras chingaringachu. 

32 Chi punzhara chi horasta pihuas mana yachanzhu. Ahua 
pachai tiaj angelgunas, Diospa Churis mana yachanaunzhu. 
Randi Yaya Dioslla yachanmi. 

33 Ricuichi, chapaichi, mañaichi. Cai horas pactamunara 
mana yachanguichi. 

34 Imasna caru partima rij runasna, paihua huasira saquica 
sirvijguna maquii, caran runama paihua quiquin tarabanara 
rimasha, pungúi cuirajta rimaca chapachu nisha. 

35 Shinajpi chapaichi. Huasiyuj dueño pactamuna horasta 
mana yachanguichi, chishi ashas, chaupi tuta, gallo cantanara, 
punzhayanaras; 

36 manashaga pai cungaimanda shamusha cangunara puñu- 
riaita tupangami. 

37 Cangunara rimashcaunara tucuimas rimauni. Chapaichi, 
nini. 


Jesusta apingaj iyanaun 
' (Mt. 26.1-5; Le. 22.1-2; Jn. 11.46-58) 
| 4 I Ishqui punzha huashaga, Pascua ista aca. Puscu 
illaj tandara micuna punzhauna pactamunauca. Sacer- 
dote apuuna yachaira yachachijgunandi imasna rasha Jesusta 
umachisha apingaj, paita huañuchingajta rimananauca. 

2 Paiguna ninauca: Ista punzhaiga ama apinauchu, runauna 
ama nusparinauchu. 


Gusto ambira talishca Jesusta 
(Mt. 26.6-18; Jn. 12.1-8) 


3 Jesús Betania llactai tiaushcai, shu Simón nishca llagayuj 
runa huasii, mesai tiarijpiga shu huarmi ashca valij gusto 
asnaj ambira apamuca valij rumi purui. Huarmi purura 
paquisha Jesuspa umai, ambira talicami. 

4 Huaquín chihui tiajguna shungu ucui piñarinauca. Shina 
ninauca: ¿Imarasha cai ali asnaj ambira yanga baratun? 

5 Caiga catuna usharicami, quinsa patsac yali cullquihua, 
tsuntsuunama cungaj. Huarmira piñanauca. 

6 Astaumbas Jesús rimaca: Saquichi, nisha, ¿imamanda 
paita piñanguichi? Alirami rashca ñucara. 

7 Tsuntsuuna imahoraspas cangunahua tianaungami. Can- 
guna munashcai paigunara yanapana ushanguichi. Nucaraga 
mana tucui horas charihuanguichichu. 

8 Caiga pai ushashca tupura rashca. Paiga ñuca aichara 
pambanai armachinara ñaupara rashcami. 

9 Cierto pacha cangunara nini: Maibis cai evangelio shimi 
rimarijpi, tucui cai pachai, cai huarmi rashcara cuentashca 
angami paita iyarichingaj. 


Judas Jesusta cusha nin 
(Mt. 26.14-16; Lc. 22.3-6) 


10 Shinajpi Judas Iscariote nishca, Jesuspa chunga ishqui- 
unamanda shuj, sacerdote apuunama ricami, Jesusta paiguna 
maquii entregangaj. 

11 Apuunaga cushiyanaucami Judas rimashcara uyasha. Cull- 
quira cushun ninauca. Imasna rasha Jesusta paiguna maquii 
entregangaj Judas iyarica. 


Jesuspa cena nishca 
(Mt. 26.17-29; Lc. 22.7-23; Jn. 18.21-80; 1 Cor. 11.23-26) 
12 Naupa punda puscu illaj tanda micuna punzhaunai, 
Pascua ista sacrificio rana horaspi, Jesús yachachishca runa- 

una paita rimanauca: ¿Maibi Pascua istara micunara munan- 
guichu alichingaj? nisha. 

13 Pai yachachishca runaunamanda ishquira cachaca. Pai- 
gunara nica: Richi llactama, chihui shu runara yacu quisara 
apauta tupanguichimi. Paita catichi. 

14 Maibi icujpiga huasiyuj runara tapunguichi: Ñucanchira 
yachachij nin, ¿maibira micuna ucu, ñuca yachachishca runa- 
unandi Pascua istara micungaj? 

15 Pai shu ahua patai atun micuna ucura ricuchinga ña alichish- 
cara. Chihui ñucanchijta puruntuichi. 

16 Pai yachachishca runauna llactama rinauca. Jesus rimash- 
casna tupanauca. Chihui Pascua ista micunara alichinauca. 
17 Ña tutayaupi paihua chunga ishqui runaunandi shamuca. 
18 Shinarasha mesai tiarishcai, paiguna micushca ratollai, 
Jesús nica: Cierto pacha cangunamanda shu ñucahua micuj 
ñucara entregangaraunmi. 

19 Shinajpi paiguna llaquiringaj callarinauca. Caran shuj 
rimasha: ¿Ñuca chari ani? shujpas, ¿Ñuca chari ani? ni- 
nauca. 

20 Jesús cutipasha rimaca: Canguna chunga ishquimanda shuj 
ñucahua pacta pulatoi tan rajmi, paimi anga. 

21 Cierto pacha ñuca, Runa Churi nishca, riunimi, ñucamanda 
quillcashcasna. Astaun ayailla chi runa Runa Churira entregaj. 
Paihuaga astaumbas mana pagaringaj ali manmaca. 

22 Paiguna micuushcai Jesús tandara apica, bendiciasha 
paquicami. Paigunara rimasha: Apichi, nica, caimi ñuca aicha. 
23 Vasora apisha, agrasishca huasha, paigunama cucami. 
Paiguna tucui vasomanda upinauca. 

24 Paigunara nica: Caiga ñuca mushuj pactachina shimira 
valichina yahuar. Ashcaunamanda talishcami. 

25 Cierto pacha cangunara nini: Uvillas muyu yacura mana 
cuti upishachu Dios mandana pachai mushujta upina punzha- 
gama. 


Jesús nica, Pedro ichuhuangaraun 
(Mt. 26.30-35; Lc. 22.81-34; Jn. 13.36-38) 
6 Paigunaga cantanara cantashca huasha, llucshisha Olivos 
nishca urcuma rinauca, 

27 Jesús rimaca: Tucui canguna ñucamanda cuna tutai pinga- 
ringuichimi. Quillcashca tian: Borregora cuirajta chugrichi- 
shami; borregouna callpasha chausirinaungami. 

28 Causarishca huashaga ñuca cangunamanda ñaupa Galilea 
partima risha. 

29 Shinajpi Pedro cutipaca: Tucui pingarinaupis, ñucaga 
mana. 

30 Jesús cutipaca: Cierto pacha canda nini, Can, cuna, cuna 
tutai, gallo manara ishqui cuti cantajllaira, ñucamanda quinsa 
cuti ninguimi: Paita mana ricsinichu. 

31 Pedroga shinzhi rimasha nica: Canhua huañuna ministi- 
rijpi canmanda mana nishachu, Paita mana ricsinichu. Tucui 
chi shujgunas shinallara ninauca. 


Jesús Getsemaní sisa pambai 
(Mt. 26.36-46; Le. 22.89-46) 


32 Getsemaní nishca sisa pambama shamunauca. Chihui 
Jesús pai yachachishca runaunara rimaca: Caibi tiarichi, 
nisha, ñucaga Diosta mañai risha. 

33 Jesús paihua pariju pushaca Pedrora, Jacobora Juandas. 
Pai ashca llaquiringaj callarica, turbaringajpas. 

34 Jesús paigunara rimaca: Ñuca alma huañunalla llaquirin- 
mi. Shuyaichi caibi, chapaichi. 

35 Ansa ñaupasha rica. Allpai urmasha, Diosta mañaca: 
Usharijpiga, cai horas pasachu ñucamanda, nisha. 

36 Casnami nica: Abba, Yaya, canhua tucui raihuajllami. 
Cai tormendarina vasora cuenta anzhuchipai ñucamanda. 
Randi mana ñuca munashcasna, astaumbas can munashcasna 
rashca tucuchu. 

37 Jesús tigramusha, paihua runauna puñuriaita tupaca. 
Pedrora rimasha: Simón, nica, ¿puñunguichu? ¿Manzhu 
shu hora tupura chapanara ushashcangui? 

38 Chapaichi, mañaichi ama tentaciombi icungaj. Cierto pacha 
alma munanmi, astaun aicha sambayashcami, nica. 

39 Cutillara rica. Ñaupa cuentallara rimasha, Diosta mañaca. 
40 J esús tigramusha, cutillara paigunara puñuriaita tupaca, 
paiguna puñunaihua singusha. Imara cutipanara mana yacha- 
naucachu. 

4] Quinsa cuti tucunai shamuca. Paigunara rimaca: Puñuichi 
ña, samaichi. Chillami, horas ña pactarishca. Ñuca, Runa 
Churi nishca, uchayujguna maquii entregashca mani. 

4 Jesús nica: Atarichi, acuichi. Nucara entregaj runa ña 
mayanllayamun. 


Soldarouna Jesusta apinaun 
(Mt. 26.47-56; Lc. 22.47-58; Jn. 18.2-11) 


43 Jesús chara rimaushcallai Judas shamuca. Pai Jesuspa 
chunga ishquimanda shuj aca. Judashua pariju ashca runauna 
shamunauca esparaunahua caspiunahua. Sacerdote apuuna 
yachaira yachachijguna rucuunas paigunara cachamunauca. 
44 Jesusta entregaj runa paigunara rimaca: Maicanda ñuca 
muchajpi paimi anga. Paita apinguichi, ali cuirasha pushan- 
guichi. | 
45 Judas pactamusha Jesusma llutarica. Yachachij, yachachij, 
nisha, paita muchaca. 

46 Shinarasha paiguna Jesusta apinauca. 

47 Chihui ajgunamanda shuj paihua esparara llucchisha, 
sacerdote atun apura sirvijta rinri carara pitica. 

48 Jesús nica: ¿Shuhuajta cuenta ñucara apingaj llucshimu- 
canguichi esparaunahua caspiunahua? 

49 Caran punzha cangunahua Diospa huasii yachachisha 
tiaucani. Mana apihuacanguichi. Shinajllaira casnami tucun 
Quillcashcauna pactaringa)j. 

50 Shinajpi tucui Jesús yachachishca runauna paita saquisha 
mitícunauca. 


Miticuj malta runa 


51 Shu maltaga sabana llachapahua pillurisha catica. Solda- 
rouna paita apinauca. 
52 Paiga llachapara saquisha llatan miticuca. 


Jesús gobierno Raupajpi 
(Mt. 26.57-68; Le. 22.54-55, 63-71; Jn. 18.12-14, 19-24) 
53 Jesusta sacerdote atun apujma pushamunauca. Chihuiga 
tucui sacerdote apuuna rucuunandi yachaira yachachijgunandi 
tandarimunauca. 

54 Pedroga carulla carulla catisha ricami, sacerdoteuna atun 
huasi pungugama. Apu guardaunandi ninai cunusha tiauca. 

55 Sacerdote apuunaga tucui gobiernoi mandajgunandi shimi- 
unara mascanauca Jesusta huafiuchingaj. Astaumbas mana 
tupanaucachu. 

56 Ashca runauna yanga Ilullasha paimanda rimanauca. Randi 
paiguna rimashca shimiuna mana chi tonollachu aca. 

57 Shinajpi shujguna atarimusha Jesusta caušayachisha yanga 
llullasha rimanauca. 

58 Pai rimashcara uyashcanchimi ninauca: Cai maquihua 
rashca templo huasira tulashami, nisha; randiga quinsa pun- 
zhai shujta mana maquihua rashcara sicachishami. 

59 Shina ajllaira paiguna shimiuna mana chi tonollachu aca. 
60 Shinajpi sacerdote atun apu paiguna chaupi shungüi atarisha 
Jesusta tapucami, nisha: ¿Mana imaras cutipangui? ¿Imara 
nisha canda caušayachisha rimanaun? 

61 Jesusga chunlla saquirica, mana imaras cutipaca. Sacerdote 
atun apu cuti tapuca: Canga, ¿Cristochu angui? nisha, ¿Ben- 
diciashca Diospa Churichu angui? 

62 Jesús cutipasha nica: Ñuca mani; ñuca, Runa Churi nishca, 
ushaj Diospa ali maquima tiarishcara ricunguichimi. Huashaga 
ahua pacha puyui shamujta ricunguichimi. 

63 Shinajpi sacerdote atun apu paihua churanara lliquisha 
rimaca: ¿Imara mas ministishun rimajgunara? 

64 Pai irus rimashcara uyashcanguichi. ¿Imara ninguichi? 
Paiguna tucui: Huañuchinami, ninauca. 

65 Huaquinguna paita tiucangaj callarinauca. Paihua ñahuira 
quillpasha sajmanauca, Rimai, nisha. Guardauna paita huac- 
tanauca maqui palahua. 


Pedro, Jesusta mana ricsinichu nin 
(Mt. 26.69-75; Le. 22.55-62; Jn. 18.15-18, 25-27) 
66 Pedroga allpai, huasi chaupi shungiii tiaj patioi tiaushcai, 
shu sacerdoteuna atun apura sirvij huarmi shamuca. 
67 Pedrora ninai cunusha tiauta ricusha, huarmi paita nica: 
Cambas Nazaretmanda Jesushua pariju tiaucangui. 
68 Pedro cutipaca: Mana ricsinichu, nisha. Imara chari 

ningui mana yachanichu. Pai punguma llucshica, chi rato- 
llaira gallo cantaca. 

69 Chi sirvij huarmi Pedrora cuti ricusha, chihui tiajgunara 
rimai callarica: Cai runa chi montonmandami, nisha. 

70 Cutillara Pedro: Mana ricsinichu nica. Chihuashaga chihui 
tiajguna Pedrora rimanauca: Cierto pacha canga chi monton- 
manda angui, nisha. Galilea runa angui. Can paigunasna 
rimaj angui. 

71 Shinajpi Pedro manali shimiunara rimangaj callarica, 
Diospa shutii rimasha: Canguna rimaushca runara mana 
ansas ricsinichu, nica. 

72 Cutillara gallo cantaca. Pedroga Jesús rimashca shimiunara 
iyaricami: Manara gallo ishqui cuti cantajllaira, canga quinsa 
cuti, Mana paita ricsinichu nisha rimanguimi. Pedro caita 
iyarisha huacacami. 


Jesús Pilato ñaupajpi 
(Mt. 27.1-2, 11-14; Lc. 23.1-5; Jn. 18.28-38) 

| 5 1 Tutamandara, sacerdote apuuna rucuunandi yachaira 

yachachijgunandi gobierno mandajgunandi cuentana- 
nauca. Chihuasha paiguna Jesusta huatasha paita pushasha, 
Pilatoma entreganauca. 
2 Pilato Jesusta tapuca: ¿Canzhu Judioguna Rey Apu angui? 
nisha. Jesús cutipasha nica: Canda shina ningui. 
3 Sacerdote apuuna Jesusta ashcara cauSayachinauca. 
4 Pilato cutillara tapuca: ¿Mana imaras cutipangui? nisha. 
Riqui imasnara ashcara cauSayachinaun canda. 
5 Shina nijpis Jesús shu shimillas mana cutipacachu. Chi- 
raigumanda Pilato manzharica. 


Jesus" huañuchu, nishca 
(Mt. 27.15-81; Lc. 23.18-25; Jn. 18.88—19.16) 
6 Astaumbas ista punzhai shu causayuj runara cacharij 
aca, maicandas paiguna mañashcara. 
7 Shu Barrabás nishca runa tiauca. Paiga compañajgunandi 
chonda cularbi ishcarishca aca shu macanaushcai shu runara 
huañuchishcamanda. 

8 Runauna shamushaga mañai callarinauca caran huata 
rashcasna rashca achu, nisha. 

9 Pilato cutipasha nica: ¿Munanguichi ñuca judioguna Rey 
Apura cacharingaj? | 
10 Pilato ricsicami sacerdote apuuna Jesusta chijnishcamanda 
entreganauca. 

11 Astaumbas sacerdote apuuna tucui runaunara rimanauca 
Barrabasta cacharingaj. 

12 Pilato cutipasha cutillara nica: ¿Imara ranara munanguichi 
judioguna Rey Apu nishcara? 

13 Paiguna cutillara caparinauca: Chacatai, nisha. 

14 Pilatoga rimaca: ¿Ima manalira rashcachu? Paigunaga 
maspas caparinauca: Chacatai, nisha. 

15 Pilato runaunara cushiyachisha nisha Barrabasta cachari- 
cami. Randi Jesusta azutishca huasha paiguna maquii entre- 
gacami chacatangaj. 

16 Shinajpi soldarouna Jesusta taripana huasi patioma pusha- 
nauca. Tucui soldarounara cayanauca. 

17 Puca llachapara churachinauca. Chihuasha shu cashahua 
ahuashca llaitura churachinauca. 

18 Paita salurasha cuenta: Cushiyai, judioguna Rey Apu, 
asisha ninauca. 

19 Umai caspihua chugrichinauca. Paita tiucanauca. Alabaj- 
sna rasha paihua ñaupajpi cungurinauca. 

20 Paita asishca huasha churachishca puca llachapara llatana- 
nauca. Shinarasha quiquin churanara churachinauca. Paita 
chacatangaj llucchimunauca. 


Jesús chacatashca huañun 
(Mt. 27.82-56; Le. 23.26-49; Jn. 19.17-30) 

21 Shu Cirene llactamanda Simón shu partimanda shamusha 
pasauca. Paita Jesuspa cruzta apachinauca. Cai Simón 
Alejandro Rufo nishcauna yaya aca. 

22 Gólgota nishca pambama Jesusta pushanauca. Runa shimii 
caita Uma Tullu Pamba, nin. 

23 Paiguna mirra nishca ambihua masashca vinora Jesús 
upingaj ricuchinauca. Jesusga mana upicachu. 

24 Jesusta chacatashca huasha, paihua churanara paigunapura 
chaupinauca, maicanda lichayuj asha apanauchu. 

25 Ahualla punzha, las nueve tupui, Jesusta chacatanauca. 
26 Paihua cauša quilicai quillcashca tiaca: Judioguna Rey 
Apu. 

27 Paihua pariju ishqui shuhuajgunara chacatanauca, shuj ali 
maquima, chishuj lluqui maquima. 

28 Shina rasha ñaupa horas Quillcashca Shimi pactaricami. 
Cai quillcashca nica: Uchayujgunandi yupashca aca. 

29 Pasajguna Jesusta camisha, umara cuyuchisha rimanauca: 
Aa, nisha, canmi Diospa huasira tulaj, quinsa punzhai shaya- 
chij, 

30 canllara quishpi, cruzmanda irgüi. 

31 Sacerdote apuuna yachaira yachachijgunandi shinallara 
asisha rimananauca: Shujgunara quishpichicami, nisha, randi 
pai quiquinllara mana ushanzhu quishpinara. 

32 Cristo, Israel runauna Rey Apu cruzmanda irguchu, ñucan- 
chi ricusha quiringaj, ninauca. Shinallara paihua pariju chaca- 
tashca runauna paita caminauca. 

33 Ña doce horasmanda pacha chaupi punzhai tun llanduya- 
muca las tres tupugama. 

34 Chaupi chishira las tres mayanda Jesús shinzhira caparica: 
Eloi, eloi, ¿lama sabactani? nisha. Caiga runa shimii nin: Nuca 
Dios, ñuca Dios, ¿imamanda ñucara saquihuashcangui? 

35 Huaquin chihui ajguna uyasha, Ricupaichi, ninauca, Elíasta 
cayaun. 

36 Shu runa callpasha rica, shu putusta ayaj vinohua tsunga- 
chisha, caspi pundai churasha, Jesús upingaj ricuchicami. 
Saquichi, nica, ricushunchi Elías shamunga chari paita irgu- 
chingaj. 

37 Jesusga shinzhi shimihua caparisha pitirica. 

38 Chi ratoi Diospa huasii huarcushca llachapa ahuamanda 
allpama pasajta lliguiricami. 

39 Paihua rayai shayarij capitán, Jesus huañusha capariuta 
ricusha: Caiga cierto pacha Diospa churirai, nica. 

40 Carumanda huaquin huarmiuna ricurianauca. Chigunahua 
tianauca María Magdalena, quipa Jacobohua Josehua mama 
María, Salomendi. 

41 Chigunaga Jesus Galilea partii ashcai, paita catisha sirvi- 
naucami. Shinallara paigunandi shujguna Jesushua Jerusalen- 
ma sicamujguna tianauca. . 


Jesusta pambashca 
(Mt. 27.57-61; Le. 23.50-56; Jn. 19.88-42) 

42 Tutayaupi, Puruntuna nishca punzha asha, samana 
punzha tucunai alichina horas aca. 
43 Arimatea llactamanda José, valij gobiernoi mandaj runa, 
paihuas Diospa gobierno pachara chapau, mana ansas manzha- 
sha Pilatoma rica huañushca Jesús aichara mañangaj. 
44 Pilato Jesús ña huañushcara mana quiricachu. Capitanda 
cayachi cachasha tapucami. ¿Ña huañushcachu? nisha. 
45 Capitán rimashcara uyasha, huañushca Jesús aichara Jose- 
ma cuca. 
46 José shu yuraj linzora randica. Jesusta cruzmanda irgu- 
chisha, linzohua pilluca, pambana uctui chingachica. Pambana 
uctu peñas ucui allashca aca. Shu rumira voltiachisha, uctu 
pungura ishcaca. 
47 María Magdalena, María Josehua mamandi, Jesusta 
chingachishcara ricunauca. 


Jesús causarimun 
(Mt. 28.1-10; Lc. 24.1-12; Jn. 20.1-10) 

| 6 I Samana punzha pasashca huasha, María Magdalena, 

Jacobo mama María, Salomendi gusto asnaj ambiunara 
randinauca Jesusta armachi ringaj. 
2 Semana ñaupa punzhai, tutamanda indi llucshimushcai, 
Jesusta pambashcama shamunauca. 
3 Paigunapura ninauca: ¿Rumira uctu pungumanda pita 
voltiachisha cuhuangái? - | 
4 Paiguna ricujpiga, rumi ña voltiachishca aca. Rumiga yapa 
atun maca. 
5 Pambashca uctui icusha, shu malta ali maguima tiajta 
ricunauca. Paiga suni yuraj churanahua churarishca aca. 
Huarmiuna paita ricusha manzharinauca. 
6 Chi malta rimacami: Ama manzhaichichu, nisha. Chaca- 

tashca Nazaretmanda Jesusta mascaunguichi. Causarishcami. 
Mana caibichu. Pai sirishca pistura ricuichi. 

7 Astaumbas richi, nica. Pai yachachishca runaunara Pedroras 
rimai richi. Jesusga cangunamanda ñaupa Galileama riun. 
Chihui paita ricunguichimi, pai rimashcasna. 

8 Chi huarmiunaga miticusha rinauca pambashca uctumanda. 
Paiguna chucchurisha manzharinauca. Pitas mana imara 
rimanaucachu manzharishcamanda. 


Jesús ricurin María Magdalenama 
(Jm. 20.11-18) 

9 Jesús semana ñaupa punzha tutamandai causaricami. 
María Magdalenama ñaupa punda ricurica, paimanda canzhis ` 
supaira ichushca aca. 

10 Pai rishaga, rimai ricami Jesushua purijgunara. Paiguna 
llaquirisha huacanauca. 

11 Paigunaga Jesús causarishcaras, chi huarmi ricushcaras 
uyasha, mana quirinaucachu. 


Ishqui yachachishca runauna Jesusta ricunaun 
(Le. 24.13-35) 
12 Chi huasha, ishquiunama Jesús shu tonoi ricurica paiguna 
shu partima puriushcai. 
13 Paiguna tigrasha chishujgunara cuentanauca. Chishujgunas 
mana quirinaucachu. 


Richi tucui munduma 
(Mt. 28.16-20; Lc. 24.36-49; Jn. 20.19-23) 


14 Puchucaibi Jesús ricurimuca chi chunga shuj runaunama, 
paiguna mesai tiaushcai. Paiguna mana quirishcara, paiguna 
shungu shinzhiyashcaras rimacami, pai causarishcara ricuj- 
guna rimashcara mana quirishcamanda. 

15 Jesús paigunara nica: Richi entero mundura, evangelio 
ali shimira tucui runaunama camachichi. 

16 Maicans quirisha bautisarishas quishpichishca anga, mai- 
cans mana quirishaga cauSayachishca anga. 

17 Quirijgunahua munanaita ricurinauna pactarinaunga: Ñuca 

shutii supaigunara pajllama ichunaungami, shinallara mushuj 
shimiunara rimanaungami; 

18 machachuinara maquihua apinaunga, ima huañuna ambiras 
upijpis mana huajlichingachu; ungushca runauna ahuai ma- 
quira churajpi aliyanaungami. 


Jesús ahuama rin 
(Lc. 24.50-58) 
19 Jesús paigunara rimashca huasha ahua pachama apai 
tucuca. Diospa ali maqui partima tiaricami. 
20 Paiguna llucshisha, Diospa shimira tucui partii camachi- 
nauca. Dios paigunara yanapacami, shimira cierto ajta ricu- 
chica munanaita ricurinaunahua. Amen. 


LUCAS 


JESUCRISTOMANDA ALI SHIMI 
LUCAS CUENTASHCA 


Teofiloma riman 


] 1 Ashca runauna ñucanchihua cierto tucushcaunara ali 
catimpuralla cuentangaj camanaushca, 

2 imasna ñucanchira yachachinauca callari horasmanda ñahui- 
hua ricujguna, paiguna shimira camachijguna asha. 

3 Ñucamas shinallara alimi yachica, ali tapushca huasha 
canda tucuira callarinamanda catimpuralla quillcangaj, yapa 
ali Teófilo, | 

4 canda yachachishca shimiuna ciertomi ashcara can ali 
yachangaj. 


Angel Bautisaj Juanmanda riman 


5 Herodes Judea rey apu ashcai, shu Zacarías nishca sa- 
cerdote tiauca, Diospa huasi sirvij, Abías montonmanda. 
Paihua huarmi Aaromba ushushiunamanda aca, paihua shuti 
Elisabet. 

6 Ishquindi ali causajguna anauca Diospa ñaupajpi, causa 

illaj, tucui Dios mandashca shimiunai camachishcaunais 

purinauca. 

7 Churi illaj anauca, Elisabet huahuara mana ricuj “sha. 

Ishquindi ña rucu tucunauca. 

8 Zacarías pai sacerdote ranaunara rausha Diospa ñaupajpi, 

paihua monton rana horas ashcai, 

9 Sacerdote rana yachaira, incienso nishca mishqui asnaj 

ambira rupachica, Diospa huasii icusha. 

10 Tucui taucarimuj runauna canzhai chapanauca, Diosta 

mañausha, inciensora rupachina horaspi. 

11 Paihuajpi shu Señorbaj angel ricurimuca, altar nishca 

incienso rupana mesa ali maquipurahua shayarisha. 

12 Zacarías paita ricusha ashcara manzharica. 

13 Angel paita nica: Zacarías ama manzhaichu. Can Diosta 
137 

mañashcara uyashcami. Camba huarmi shu churira cambajta 
pagarichinga, paita Juan nishcara shutichingui. 

14 Can cushi tucunguimi, cushiyanguimi. Ashca runauna pai 
pagarishcamanda cushiyanaungami. 

15 Pai Diospa ñaupajpi atun tucungami. Vinoras urti upinaras 
mana upingachu. Santo Espirituhua undashca anga mama 
icsamanda pacha. 

16 Ashca Israelba churiunara tigrachinga paiguna Señor 
Diosma. 

17 Diospa ñaupajpi Eliaspa espirituhua paihua ushanahuas 
puringami, yayauna shunguunara churiunama tigrachingaj, 
mana uyajguna ali iyaiyujguna ranama, shu monton alichishca 
runaunara Señorbajta puruntungaj. 

I8 Zacarías angelda nica: ¿Imasnara caita yachashachu? 
Ñuca rucu ani, ñuca huarmis shinallara rucuyaunmi. 

19 Angel cutipaca: Ñuca Gabriel ani, Diospa ñaupajpi shayaj. 
Cachamushca ani canhua rimangaj, cai ali shimira canda 
cuentangaj. 

20 Ña upa shimiyuj tucungui, rimanara mana ushangui cai 
tucui pactarina punzhagama, can ñuca shimira mana quirish- 
caraigu. Cai tucui paihua horaspi pactaringami. 

21 Runaunaga Zacaríasta chapanauca, ¿ima tucun, nisha, 
pai Diospa huasi unaiyajpi? 

2 Pai llucshishaga, paigunara rimanara mana ushacachu. 
Shinajpi runauna pai ima nuspairas Diospa huasii ricushcami 
intindinauca. Paiga maquillahua ricuchisha rimaca, upa 
shimiyuj asha. 

23 Pai sirvina punzhauna tucurijpi, huasima rica. 

24 Chi punzhauna pasashca huasha, paihua huarmi Elisabet 
huahuara tupaca, pichca quilla tupura huasillai tiaca. 

25 Casnami Señor ñucahua rashca, nica, ñuca pingarishcara 
cuna quichusha nica runauna ñaupajmanda. 


Angel Jesus pagarinamanda riman 
26 Socta quillai, Dios Gabriel nishca angelda cachaca Gali- 
leai tiaj Nazaret nishca llactama. 
27 Cachamushca aca shu huanra huarmima, shu José nishca 

carihua pactachishca. Pai Davidpa aillumanda aca. Huanra 
huarmi Maria nishca aca. 

28 Angel paihuajpi icusha: Cushiyangui, nica, yapa llaquishca 
huarmi. Señor canhua tiaun. Huarmiunamanda yali bendi- 
ciashca angui. 

29 Huarmiga angelda ricusha, pai rimashca shimiunamanda 
turbarica. ¿Imarai cai salurashca? nisha iyaca. 

30 Shinajpi angel huarmira nica: María ama manzhaichu, 
nisha, gracia nishca cushira tupashcangui Diospa ñaupajpi. 

31 Cuna, camba icsai huahuara tupangui, churira pagarichin- 
gui. Paita shutichingui JESÚS. 

32 Atun tucungami. Ahuai tiaj Diospa Churi nishca anga. 
Señor Dios paihua yaya Davidpa rey apu tiarinara paita cunga. 
33 Jacobpa aillu ahuai rey apu tucunga huiñai huiñaigama, 
pai mandana imahorasgamas mana tucuringachu. 

34 Shinajpi María angelda nica: ¿Ima rashara shina tucun- 
gairi? Carira mana charinichu. 

35 Angel cutipasha nica: Santo Espíritu camba ahuai shamun- 
ga, Ahuai tiaj Diospa ushana paiwa llanduwa canda quillpan- 
gami. Chi raigumanda pagarij santo huahua Diospa Churi 
nishca anga. 

36 Cunas camba aillu Elisabet shinallara churira tupashcami 
pai rucu ashcai, cuna socta quillara huahuara icsai charin, 
pai huahuara mana ricuj nishca ashallara. 

37 Dioshua mana imas mana raihuajchu, astaun paihua tucui 
raihuajmi. 

38 Shinajpi María nica: Caibi mani, Señorda sirvij huarmi. 
Can rimashcasna ñucahua rashca tucuchu. Angel paihua 
ñaupajmanda llucshisha rica. 


Maria pasian Elizabetpajma 


39 Chi punzhaunai, María atarisha urcu partima uctalla 
rica, shu Judá partii tiaj llactama. 
40 Zacaríaspa huasima icusha, Elisabetda saluraca. 
41 Elisabetga, María salurashcara uyajpi, huahua saltaca 
paihua icsai. Elisabet Santo Espirituhua undashca aca. 
42 Shinzhira rimasha nica: Bendiciashcangui can huarmiuna- 
manda, bendiciashcami camba icsai tiaj huahuara. 

43 ¿Imarasha ñucama cushca aca, ñuca Señorba mama ñucama 
shamungaj? 

44 Ñuca rinri can salurashca shimira uyasha, huahua cushi- 
yasha ñuca icsai saltaca. 

45 Quirij huarmi cushimi. Señor paita rimashca shimi pacta- 
ringami paihua. u 

46 Shinajpi María nica: Nuca alma Señorda ahuayachin. 

47 Ñuca espíritu ñucara Quishpichij Diospi cushiyan. 

48 Paita sirvij huarmi pogri ashcara ricushcami. Shinajpi 
cunamanda tucui miraiguna ñucara cushiyashcami ninaunga. 
49 Tucuira ushaj Dios atun ranaunara ñucahua rashcami. 
Chicanyachishcami paihua shuti. 

50 Pai llaquinaga tucui miraigunagama duranmi, tucui paita 
manzhajgunama. 

51 Atun ranaunara rarca paihua rigrahua, shinzhi shunguyuj- 
gunara chausica paiguna shungüi iyarishcaraigumanda. 

52 Ushajgunara quichucami paiguna apu tiarinamanda. Man- 
sounara ahuayachica. 

53 Yarcachiujgunara aliunahua undachica. Charijgunara illajta 
cachacami. 

54 Dios paita sirvij Israelda yanapacami, pai llaquij shungura 
charisha. 

55 Caimanda ñucanchi yayaunahua rimaca, Abrahamhuas 
paihua miraigunahuas huiñai huiñaigama rimaca. 

56 María paihua tiauca quinsa quilla tupura. Chihuasha paihua 
huasima tigraca. 


Bautisaj Juan pagarimun 

57 Elisabet pagarichina horas pactarijpi, shu churira paga- 
richica. 
58 Mayanpura causajguna ailluunas Dios paita ashcara bendi- 
ciashcara uyasha, paihua cushiyanauca. 
59 Pusaj punzha huasha, huahuara circuncision nishcara 
rangaj shamunauca. Paita shutichinauca Zacarías nisha, 
paihua yaya cuenta. 
60 Astaun paihua mama cutipaca: Mana, nisha, paihua shuti 
Juanmi. 

6l Paita ninauca: ¿Imaraigu, nisha, casna shutiyuj illan 
camba aillui? 

62 Shinajpi yayara maquihua ricuchisha tapunauca: ¿Camba 
huahua ima shutira churasha ningui? 

63 Zacarías shu quillcara mañasha: Paihua shuti Juanmi, 
nisha quillcaca. Tucui manzharinauca. 

64 Chi ratollai paihua shimi pascarica, paihua huatashca 
callu llushpirica, pai Diosta alabasha rimaca. 

65 Mayanpura causajguna manzharinauca. Cai tucuira cuen- 
tanaucami tucui Judea urcu partiunai. 

66 Tucui uyajguna caigunara huacachinauca paiguna shungúi, 
¿Ima sami huahuara angai? nisha. Diospa maqui paihua 
tíauca. 


Zacarías Diosmanda riman 


67 Paihua yaya Zacarías Santo Espirituhua undashca asha, 
Diosmanda rimaj cuenta rimaca, nisha: 
68 Bendiciashcami Israelba Señor Dios. Paihua runaunara 
ricushcami, randishcami. 
69 Shu ushaj Quishpichijta aca ñucanchijta. Paita 
sirvij Davidpa aillui, 
70 imasna rimaca paihua callarimanda aj ali rimajguna shimi- 
manda. 
71 Ñucanchira chijnijgunamanda quishpichina, shinallara tucui 
ñucanchira chijnijguna maquimandas; 
72 ñucanchi yayaunahua alira rangaj, pai chuyaj pactachina 
shimira iyaringaj. 
73 Ñucanchi yaya Abrahanma paihua shutii cushca shimira 
iyarisha, ñucanchimas cuna aca, 
74 imasna ñucanchi, chijnijgunamanda llushpichishca asha, 
mana manzhasha, paita sirvinchi maca, 
75 chuya shunguhua ali shunguhuas paita sirvingaj paihua 
ñaupajpi, tucui ñucanchi causana punzhaunagama. 
76 Canga, ñuca huahua, Ahuai tiaj Diosmanda nishca angui, 
Señorbaj ñaupajpi purina angui paihua ñambiunara alichingaj, 
77 paihua runaunara quishpichina shimira yachachingaj, pai- 
guna ucharashcaunara perdonai tucungaj, 

78 ñucanchi Dios shunguhua llaquishcamanda, mushuj punzha 
ahuamanda ñucanchira punzhayachin, 

79 llandu tutais huañuna llanduis causajgunara punzhaya- 
chingaj, ganaslla causana fñambira ñucanchi chaquiunara 
pushangaj. . | 

80 Huahua ifiasha rica, paihua espiritui shinzhi tucuca. Runa 
illashca partiunai tiauca pai Israelma ricurina punzhagama. 


Jesüs pagarimun 
(Mt. 1.18-25) 

2 I Chi punzhaunai, Augusto César nishca atun apu shu 

mandashca shimira cuca tucui runauna shutiunara gobierno 
quillcai churachingaj. 
2 Cai ñaupa shutira yupana Cirenio nishca Siria llactai gober- 
nador ashcai rashca aca. 
3 Tucui runa paihua quiquin llactama rica shutira quillcachin- 
gaj. 
4 José Galileamanda, Nazaret llactamanda sicaca, Belén 
nishca Davidpa llactama, pai Davidpa aillumanda miraj 
ajpi. 
5 Shutira churachingaj rica, paihua pactachishca huarmi 
Mariandi. Maríaga icsayuj aca. 
6 Paiguna chihui tiaushcai, huahua pagarina horas pactarica. 
7 María paihua ñaupa punda churira pagarichica. Huahuara 
llachapai pillusha huagra micuna batiai sirichica. Hotel huasi 
undajta aca, mana lugar tiaca. 


Angel riman borregora cuirajgunama 

8 Chi quiquin partii, borrego cuirajguna tianauca, paiguna 
borregounara ricunauca, cuiranauca tutai. 
9 Cungaimanda shu Señorba angel ricurimuca paigunama, 
Señorba sumajta paiguna muyujta punzhajlla ricurica. Ashcara 
manzharinauca. 
10 Angel paigunara nica: Ama manzhaichichu, yapa ashca 
cushiyachij shimiunara cangunama apamuni. Tucui runaunaj 
anga. 
11 Cuna punzha Davidpa llactai cangunaj shu Quishpichij 
pagarishcami. Pai Cristo nishca Señormi. 

12 Caita ricusha ricsinguichi. Llachapai pillushca huahuara 
tupanguichimi, huagra micuna batiai sirijta. 

13 Cungaimanda angelhua pariju ashca angelguna ricurimu- 
nauca, Diosta alabasha ninauca: 

14 Dios sumacyachishca achu ahua pachai, cai pachais ganaslla, 
runaunaj ali munai achu. 

15 Angelguna paigunajmanda ahuama risha, cuirajguna pai- 
gunapura ninauca: Acuichi Belenma, imasna ashcaras ricun- 
gaj, Señor ñucanchira ricuchishcara. 

16 Shinasha uctalla shamunauca, Mariaras Joseras tupanau- 
cami, huahuaras huagra micuna batiai sirijta. 

17 Huahuara ricusha, angelguna huahuamanda cuentashcara 
paigunama rimanauca. 

18 Tucui uyajgunaga cuirajguna cuentashcara uyasha manzha- 
rinauca. 

19 Maríaga cai tucuira paihua shungüi iyarisha huacachica. 
20 Borregora cuirajguna tigranauca, Diosta alabasha tucui 
paiguna uyashcamandas ricushcamandas, paigunara rimash- 
casna. 


Jesús Diosma ricuchishca 


21 Pusaj punzha pactarijpi huahuara circuncisionda rangaj, 
paita Jesús shutichinauca, cai shutira angelmanda cushca 
ajpi huahua manara tupajllaira icsai. 

22 Huarmi armana punzhauna pactarijpi Moisespa ley shimii 
nishcasna, huahuara pushamunauca Jerusalenma, Señorma 
ricuchisha cungaj. 

23 Imasna Señorba ley shimii quillcashca tian: Tucui icsa- 
manda ñaupa llucshij cari huahua Diospa ñaupajpi santo 
nishca chicanyachishca angami, nisha. | 

24 Shinallara Sefiorba ley shimii quillcashcasna, sacrificiora 
rangaj rinauca, ishqui urpira cusha, mana ajpi ishqui paloma 
huahuara. 

25 Shu Simeón nishca runa tiauca Jerusalembi, ali runa, 
Diosta llaquij, Israelba cariyanara chapau. Santo Espíritu 
paihua tiauca. 

26 Santo Espíritu paita yachachica: Can manara huañujllaira 
Señor Ajllashca Runara ricungui, nisha. 

27 Pai Santo Espíritu pushashca, templo nishca Diospa huasima 
shamuca. Huahua Jesuspa yayauna paita temploma pusha- 
mujpi, ley camachishca shimi nishcara paihua rangaj, 

28 Simeón huahuara apica paihua rigrai, Diosta bendiciasha 
nica: 

29 Cuna Señor canda sirvijta cushi shunguhua dispiringui, 
camba shimii rimashcasna. 

30 Ñuca ñahuihua camba quishpichinara ricushcani. 

31 Caita tucui runauna ñaupajpi alichishcangui; 

32 Velara Gentilgunara punzhayachingaj, camba Israel nishca 
runauna sumajtas. 

33 José Jesuspa mamandi tucuira huahuamanda rimashca- 
unara uyasha manzharinauca. 

34 Simeón paigunara bendiciaca, paihua mama Mariara nica: 
Cai huahua churashcami ashca Israelbi tiaj runauna urmangaj 
shinallara sicangajpas, shu ricurinas, maspas ashca runauna 
paimanda manali rimanaunga, 

35 ashca shunguunai iyashcauna ricurinauchu. Maspas shu 
espara camba almara pasajta tucsingami. 

36 Shinallara chihui tiauca Ana, shu Diosmanda rimaj huarmi, 
Fanuelba ushushi, Aser aillumanda, Yapa ashca rucu aca. 
Pai huanra ashcamanda canzhis huata tupura paihua carihua 
causauca. 

37 Chi huasha, pusaj chunga chuscu huata tupura huaccha 
huarmi aca. Templo nishca Diospa huasimanda mana lluc- 
shijchu aca, tutandi punzhandi Diosta sirvisha, sasisha, maña- 
sha. | 

38 Cai huarmi chi ratollai shamusha Diosta agrasica, cai 
huahuamanda tucui Jerusalembi tiau quishpinara chapajgu- 
nama rimaca. 


Nazaretma tigranaun 


39 Tucui Señorba ley shimii quillcashcara pactachishca 
huasha, Galileama tigranauca, paiguna quiquin Nazaret llac- 
tama. 

40 Huahua iñasha rica, shinzhi tucusha, yachairas apisha. 
Diospa gracia nishca ali shungu paihua tiaca. 

Huahua Jesús temploi 


41 Caran huata Jesuspa yayauna Jerusalenma pascua 
nishca istama rinauca. 
42 Huahua chunga ishqui huatayuj tucujpi, pariju Jerusalenma 
sicanauca, istai paiguna yachaira rangaj. 
43 Ista tucurishca huasha tigranauca, astaun huahua Jesús 
Jerusalembi saquirica, yayauna mana yachajllaira. 
44 Huahua amigounahua shamunmi iyasha, yayauna shu 
punzha tupura purinauca. Paita mascanauca ailluunahua, 
ricsishcaunahuas. 
45 Huahuara mana tarisha, Jerusalenma tigranauca paita 
mascangaj. 
46 Quinsa punzha pasashca huasha, huahuara templo huasii 
tupanauca, Moisés mandashca shimira yachachijguna chaupi 
shungii tiajta, paigunara uyashas tapushas. 
47 Tucui paita uyajguna paihua iyairas pai cutipashcaras 
uyasha manzharinauca. 
48 Huahuara ricusha, yayauna manzharinauca. Paihua mama 
nica: Churihua, ¿Imarasha casnara rashcangui ñucanchihua? 
Yayandi ñucandi llaquirisha canda mascashcanchi. 
49 Shinajpi huahua Jesús paigunara nica: ¿Imaraigu masca- 
huacanguichi? ¿Manzhu yachacanguichi ñuca Yaya ranaunai 
tiana mani? 
50 Paigunaga huahua rimashcara mana dica 
51 Huahua paigunahua irguca Nazaretma. Paigunara uyaca. 
Paihua mama tucui caigunara huacachica paihua shungiii. 
52 Jesús iñauca yachanais gracia nishca ali shungiiis, Diospa 
ñaupajpi runauna ñaupajpis. 


Bautisaj Juan camachiun 
(Mt. 8.1-12; Mr. 1.1-8; Jn. 1.19-28) 

3 1 Tiberio César gobierno chunga pichca huatara tiaush- 

cai, Poncio Pilato gobernador aca Judea partii, Herodes 
atun apu aca Galilea partii, paihua uqui Felipe atun apu aca 
Iturea Traconite partiunai, Lisanias atun apu aca Abilinia 
partii. 
2 Shinallara Anasndi Caifasndi sacerdote atun apuuna anauca. 

Chi horaspi Diospa shimi Zacariaspa churi Juanma shamuca, 
runa illaj partii. 

3 Juan tucui Jordán muyujta tiaj partiunama shamuca: Arre- 
pentirichi nisha, bautisarichi canguna uchauna perdonai 
tucungaj, 

4 imasna quillcashcasna Diosmanda rimaj Isaías quillcashca 
quillcai: Runa illaj partii caparij runa: Señor purina ñambira 
alichichi, nisha, paihua ñambiunara dirichuyachichi, 

5 tucui huaicu undachishca angami, tucui urcus tucui ichilla 
urcus urayangami; istu ñambiuna dirichuyashca anaungami, 
manali ñambiuna pambayachishca anaungami. 

6 Tucui runa Diospa quishpichinara ricungami. 

7 Juanga bautisangaj llucshijgunama nica: Machacuimanda 
mirajguna cuenta, ¿pita cangunara yachachica shamuj piña- 
rinamanda miticungaj? 

8 Arrepentirina tupu ranaunara raichi; ama callarichichu 
cangunapura rimangaj: Abrahanmi ñucanchi yaya, nisha; 
cangunara nini, cai rumiunamanda, Dios churiunara atarichina 
ushanmi Abrahambajta. 

9 Maspas, cunallara yurauna sapii hachara ña churashcami. 
Tucui yura mana ali aparijpi cuchushca anga, ninai shitashca 
anga. 

10 Shinajpi runauna paita: ¿Imara rashun? ninauca. 

11 Cutipasha, Juan paigunara nica: Maican runa ishqui 
churanara charisha illajgunama cuyachu, micunara charij 
runa shinallara rachu. | 

12 Paihuajma shamunauca bautisaringaj gobierno cullquira 
apijguna, paita nisha: Señor, ¿imara rashun ñucanchi? 

13 Juan paigunara: Ama yapajta mañaichichu mandashcara 
yalisha, nica. 

14 Shinallara soldarouna paita tapunauca, nisha: Ñucanchis- 
ga, ¿imara rashun? Juan nica: Imaras ama dsas quichuichi 
runaunamanda, ama llullasha rimaichichu, canguna ganashca 
cullquihua cushi tucuichi. 

15 Tucui runauna chapausha, paiguna shungu ucui tapunauca: 
Cai runaga Cristochu anga manzhu Cristo anga, nisha. 

16 Juan cutipasha, tucui runaunara nica: Ñuca cierto pacha 
cangunara yacui bautisani, astaun shuj ñucamanda yali ushaj, 

yali valij shamun, mana valijchu ani paihua zapatos huascara 
pascangajllas. Paiga Santo Espirituis ninais bautisangami. 

17 Paihua huairachina maquii tian, paihua cutana pambara 
pichangami, paihua trigo muyura tandachingami huacachina 
huasii, cararaga sindichingami huiñaigama mana huañuihuaj 
ninai. 

18 Cai camachishcaunahua ashca shu camachishcaunahuas 
Juan runaunara ali shimiunara yachachica. 

19 Shinajpi Herodes nishca atun apu, Juan paita camachish- 
caraigu Herodes paihua uqui Felipe huarmira apishcamanda, 
shinallara pai tucui manali rashcaunamanda, 

20 tucui ñaupa manali rashcaunai yapachica, Juanda chonda 
cularbi ishcaca. 


Jesusta bautisana 
(Mt. 3.13-17; Mr. 1.9-11) 


21 Imasna tucui runauna bautisarinauca, Jesuspas bauti- 
sashca aca; Diosta mañajpi ahua pacha pascarica. 
22 Santo Espíritu paihua ahuai irgumuca, aichayuj cuenta, 
urpisna. Ahua pachamanda shimi uyarica: Can ñuca llaquish- 
ca Churimi angui, nisha, cambajpi cushi ani. 


Jesuspa aillu 
(Mt. 1.1-17) 


23 Jesús pai camachingaj callariushcai quinsa chunga huata 
tupura charij aca, paita José churimi iyanauca, paiga Eli churi. 
24 Pai Matatpa churi, Levi churi, Melqui churi, Jana churi, 
José churi, 

25 Matatíaspa churi, Amospa churi, Nahum churi, Esli churi, 
Nagai churi, 

26 Maatpa churi, Matatíaspa churi, Semei churi, José churi, 
Judá churi, 

27 Joana churi, Resa churi, Zorobabel churi, Salatiel churi, 
Neri churi, 

28 Melqui churi, Adi churi, Cosam churi, Elmodam churi, 
Er churi, 

29 Josué churi, Eliezer churi, Jorim churi, Matat churi, 

30 Levi churi, Simeón churi, Judá churi, José churi, Jonan 
churi, Eliaquim churi, 

31 Melea churi, Mainán churi, Matata churi, Natán churi, 
32 David churi, Isai churi, Obed churi, Boozpa churi, Salmon 
churi, Naason churi. 

33 Aminadab churi, Aram churi, Esrom churi, Farespa churi, 
Judá churi, 

34 Jacob churi, Isacpa churi, Abraham churi, Taré churi, 
Nacor churi, 

35 Serug churi, Ragau churi, Peleg churi, Heber churi, Sala 
churi, 

36 Cainan churi, Arfaxad churi, Sem churi, Noé churi, Tanet 
churi, 

37 Matusalém churi, Enoc churi, Jared churi, Mahalaleel 
churi, Cainán churi, 

38 Enos churi, Set churi, Adan churi, Diospa churi. 


Jesusta tentana 
(Mt. 4.1-11; Mr. 1.12-18) 
| Jesús, Santo Espirituhua undarishca asha, Jordanmanda 
tigraca. Espíritu pushashca aca runa illashca partima. 

2 Chihui chuscu chunga punzha tupu tiaca. Supai apu paita 
tentaca. Imaras mana micucachu chi punzhaunai, chihuasha 
yarcachica. 
3 Shinajpi supai apu paita nica: Can Diospa Churi ashaga, 
cai rumira rimai tanda tucuchu. 
4 Jesús paita cutipasha: Quillcashca tianmi, nica, Mana 
tandallahua runa causangachu, astaun tucui Dios rimashca 
shimiunahua. 
5 Supai apu paita shu atun urcuma pushaca, tucui mundui 
tiaj llactaunara dsaslla ricuchica. ` 
6 Supai apu Jesusta nica: Cai tucui ushaira canda cusha, 
tucui cai llactauna sumajhua. Ñucama cushca ashca, ñuca 
munashcama cuni. 
7 Can tuama urmasha ñucara alabajpi, adorajpi, cushcangui 
tucuira. 
8 Jesús cutipasha paita nica: Anzhuri ñucajmanda, Satanás, 

quillcashca tian: Camba Señor Diosta adorana mangui, 
paillara sirvina angui. 

9 Paita pushaca Jerusalenma, templo huasi ahua pundai 
paita churaca. Paita nica: Can Diospa Churi asha, allpama 
saltai. 

10 Quillcashca tian: Paihua angelgunara mandangami canda 
cuirangaj, supai apu nica. 

11 Shinallara, Paiguna maquiunai canda apinaungami camba 
chaquira rumii ama nijtaringaj. 

12 Jesús cutipasha nica: Rimashca tian, Camba Señor Diosta 
ama tentanguichu. 

13 Tucui tentación nishca tucurijpi, supai apu paimanda rica 
shu ratogama. | 


Jesus camachingaj callarin 
(Mt. 4.12-17; Mr. 1.14-16) 
14 Espíritu ushanahua Jesús Galileama tigraca, paimanda 
rimashcauna uyarica tucui chi rayara tiaj partiunai. 
15 Judioguna tandarina huasiunai Jesús yachachica. Tucui 
runa paita alabaca. 


Jesús Nazaretpi 
(Mt. 18.53-68; Mr. 6.1-6) 


16 Jesús Nazaretma shamuca, pai iñashca llactama. Paihua 
yachaira shu samana punzhai judio tandarina huasii icuca, 
shayarica quillcara ricungaj. : 
17 Shu quillca paita cushca aca, Diosmanda rimaj Isaías 
quillcashca; Jesús quillcara pascasha, casna quillcashcara 
tupaca: 

18 Señorba Espíritu ñucahua tian, imasna ñucara talishca 
ali shimira rimangaj tsuntsuunama; ñucara cachamuca tor- 
mendarij shunguyujgunara alichingaj; : ishcariajgunara riman- 
gaj liuriyachingaj, ñausaunara rimangaj ricungaj; ; tormenda- 
chishcaunara llushpichingaj, 

19 Señor munashca huatara rimangaj. 

20 Jesús quillcara ishcasha sirvijma cuca, tiarica. Tucui 
tandarina huasii tiajguna paita ricunauca. 

21 Paigunara rimangaj callarica: Cuna punzha, nisha, cai 
Quillcashca Shimi pactarishcami canguna ñaupajpi. 

22 Tucui ali rimanauca, riparanauca, imasna Jesús ali shungu 
shimiunara rimashcara. Paiguna ninauca: ¿Manzhu cai 
José churi? | 

23 Jesús paigunara nica: Canguna ñucara ninguichi chari: 
Médico, Doctor, canllara aliyairi. Ñucanchi uyashcanchi 
imasna ashca ali rashcaunara rashcangui Capernaumbi. Shi- 
nallara rai caibi, camba quiquin llactai. 

24 Jesús nica: Mana ima Diosmanda rimaj paihua quiquin 
llactai chasqui tucunzhu. 

25 Cierto pacha cangunara nini, ashca huaccha huarmiuna 
tianauca Israelbi Elías causaushca punzhaunai, imahoras 
ahua pacha ishcai tucuca quinsa huata socta quilla tupura, 
chimanda atun yarcai tiauca tucui llactai. 

26 Astaun mana pimas chigunama cachashcachu aca Elías, 
astaun Sarepta nishca llactama, Sidonia partii tiaj, shu chihui 
tiaj huaccha huarmima. 

27 Maspas, ashca ismushca aicha llagayujguna tianauca Israel 
llactai, Diosmanda rimaj Eliseo causaushca horas, shinashas 
chigunamanda mana pihuas alichi tucucachu, astaun shu 
Siriamanda Naaman nishca runalla. 

28 Shinajpi caita uyasha ashcara piñarinauca tucui tandarina 
huasií tiajguna. 

29 Atarisha, Jesusta ichunauca llactamanda canzhama, paita 
pushanauca urcu pundama, huaicuma shitangaj nisha. Chi 
urcu ahuai Nazaret llacta tiaca. 

30 Astaumbas Jesús paiguna chaupi shungura pasasha ri 
pasaca. 


Irus supaiyuj runa 
(Mr. 1.21-28) 

31 Jesús irguca Galileai tiaj Capernaum llactama. Paigunara 
yachachica samana punzhaunai. 
32 Runauna pai yachachishcara uyasha manzharinauca, ushai- 
hua yachachishcaraigu. 
33 Chihui aj tandarina huasii, shu irus supai apishca runa 
tiauca. Cai runa shinzhira caparica: 

34 Saquihuai ñucanchira, nica. ¿Imara munangui ñucanchihua, 
Nazaretmanda Jesús? ¿Shamushcangui ñucanchira tucuchin- 
gaj? Canda ricsinimi pitangui can. Diospa Santo Churi angui. 
35 Jesús supaira piñaca, Upalla, nisha, llucshi paimanda. 
Shinajpi supai runara urmachisha paiguna chaupi shungúi, 
paimanda llucshica, runara mana huajlichisha. 

36 Tucui manzharisha tianauca, paigunapura rimanausha: 
¿Ima shimirai cai? nisha ninauca. Ushaihua irus supaigunara 
llucchisha cachan. 

37 Jesuspa shuti rimashca aca tucui chi partii tiaj llactaunai. 


Jesús Pedro huarmi mamara alichin 
(Mt. 8.14-16; Mr. 1.29-31) 


38 JesGs atarisha llucshica tandarina huasimanda, Simomba 
huasi icuca. Simomba huarmi mama ashca calenturahua 
siriuca, paita ruganauca huarmira alichingaj. 

39 Jesús huarmira ricusha, calenturara piñaca. Calenturaga 
chiriaca. Huarmi uctalla atarisha paigunara sirvica. 


Ungushcaunara alichishca tutayaushcal 
(Mt. 8.16-17; Mr. 1.82-84) 


40 Indi icujpi, tucui ungushcaunara charijguna ima tono 

ungliimandas ungushcaunara pushamunauca Jesuspajma. Pai- 
ga paihua maquira caran dueño ahuai churasha, paigunara 
alichica. 
41 Shinallara ashcaunamanda supaiguna caparisha llucshinau- 
ca, shina nisha: Can Diospa Churi angui. Astaumbas, Jesús 
paigunara piñasha lugarda mana cucachu rimangaj, paiguna 
Jesús Cristo ajta ricsishcamanda. 


Jesus Galileai camachiun 
(Mr. 1.85-89) 


42 Ña punzhayajpi Jesús llucshica, shu runa illaj partima 
rica. Runauna paita mascanauca, paita tupai risha paita arca- 
sha ninauca: Ama richu ñucanchijmanda. 

43 Astaun Jesús paigunara nica: Ñuca shu llactaunama richu 
ministirin, Dios mandana pacha ali shimira paigunara rimangaj. 
Chihuajmi cachamushca ani. 

44 Jesús Galilea partii tiaj tandarina huasiunai yachachicami. 

Jesus licajgunara yanapan 
(Mt. 4.18-22; Mr. 1.16-20) 
5 1 Jesús, Genesaret nishca yacu cocha rayai tiaupi, runa- 
una paihuajma taucarimunauca Diospa shimira uyangaj. 
2 Ishqui canoara ricuca pulaya mayanllai. Aichahuara apij- 
guna canoamanda llucshishca huasha, licaunara maillarinauca. 
3 Jesús shu chiguna canoai icusha, Simomba canoa aca, 
Simonda mañaca: Ansa caruyachi, nica, pulayamanda. Shina 
rajpi, Jesús tiarisha runaunara yachachica canoamanda. 
4 Rimashca huasha, Jesús Simonda: Canoara apai, nica, 
chaupi lamarma, licaunara shitangaj, aichahuara apingaj. 
5 Simonga cutipasha paita nica: Yachachij, tuta pagarijta 
licashcanchi, imaras mana apishcanchichu; shina ajllaira 
can rimajpi, licara shitasha chari. 
6 Shina rasha aichahuara apinauca ashca supaira, lica liquirij- 
ta. 
7 Chishu canoai tiajgunara cayanauca shamusha yanapangaj. 
Shamunaucami, ishqui canoara undachinauca ñaca ñaca 
pambaringama. 
8 Simon Pedro caita ricusha, Jesuspa fñaupajpi cungurisha 
nica: Anzhuri ñucamanda, Señor. Uchayuj runa mani. 
9 Paiga manzharica, paihua pariju tiajgunandi, paiguna ashca 
aichahuara apishcaraigumanda. 
10 Shinallara tucuca Jacobhuas Juanhuas, Zebedeo churiuna, 
Simomba compañajguna. Jesús Simonda nica: Ama manzhai- 
chu, cuna horasmanda runaunara licaj cuenta tucungaraungui. 
11 Canoauna allpama Ilutarijpi, cai runauna tucuira saquisha, 
Jesusta catinauca. 


Jesus shu llagayuj runara alichin 
(Mt. 8.1-4; Mr. 1.40-45) 


12 Jesús shu llactai tiaupi, shu ashca llagayuj runa shamuca. 
Pai Jesusta ricusha, tuama urmaca paihua ñaupajpi. Jesusta 
rugaca: Señor, nisha, can munashaga ñucara alichinara 
ushangui. | 
13 Shinajpi Jesús maquira chutasha paita llangaca: Munani- 
mi, nisha, alichishca angui. Dsas, llaga ungüi paita saquica. 

14 Jesús paita mandaca: Pitas ama rimaichu, nica, astaun 
ri, sacerdotema ricuchiri, Moisés mandashcara cui canda 
pichangaj, can aliyashcara ricuchingaj paigunama. 

15 Shinajllaira Jesús mas mas uyarica tucui partii. Ashca 
runauna shamunauca paita uyangaj, alichi tucungaj paiguna 
ungiiigunamanda. 

16 Astaun, Jesús anzhurica runa illaj partiunama, chihui 
Diosta mañaca. 


Shu suchu runara alichin 
(Mt. 9.1-8; Mr. 2.1-12) 


17 Shu punzha Jesús yachachiuca. Fariseos nishcauna, 
Moisés mandashca shimira yachachijgunas chihui tianauca. 
Paiguna tucui Galilea llactunamanda shamunaushca aca, 
Judea partimandas, Jerusalenmandas. Diospa ushai paihua 
tiauca ungushcaunara alichingaj. 

18 Huaquin runauna shu suchu runara pushamunauca, caitui 
sirijta. Paita huasii icuchingaj mascanauca, Jesuspa ñaupajpi 
churanga)j. 

19 Ashca runauna taucarimushcamanda, maimandas runara 
icuchingaj mana tupanaucachu. Chi raigumanda huasi ahuara 
sicanauca, pascasha runara irguchinauca runauna chaupi 
shungiii, Jesuspa ñaupajpi. 

20 Jesús chi runauna quirishcara ricusha, suchu runara nica: 
Can ucha rashcaunara perdonashcangui. 

21 Shinajpi yachaira yachachijguna fariseogunandi piñangaj 
callarinauca, nisha: ¿Pitangai cai runa casna irusta rimaj, 
Diosta camij? ¿Pita uchara perdonanara ushangai mana 
Dios asha? 

22 Jesús paiguna iyashcara riparasha, cutipasha nica: ¿Imara 
iyanguichiri canguna shungúi? 

23 ¿Imara mas rimaihuaj: Can ucharashcara perdonashcangui 
nina, mana ajpiga, Can atari, puri, ningaj? 

24 Astaun canguna yachangaj imasna ñuca, Runa Churi nishca, 
ushanara charini cai pachai uchara perdonangaj, suchu runara 
nin: Canda nini, atari, caitura apai, camba huasima ri. 

25 Chi ratollaira runa paiguna ñaupajpi atarisha, pai sirishca 

caitura apasha, ri pasaca paihua huasima, Diosta alabasha. 
26 Tucui manzharinauca, Diosta alabanauca. Ashcara manzha- 
nauca: Shu munanaita rashcara ricushcanchi cuna punzha, 
ninauca. 


Levi nishcara cayaun 
(Mt. 9.9-18; Mr. 2.18-17) 


27 Caimanda huasha, Jesús llucshisha, shu impuesto nishca 
gobierno cullquira tandachij runara ricuca. Paihua shuti 
Levi aca. Cullquira tandachina huasii tiaca. Jesús paita: 
Catihuai, nica. 

28 Levi tucuira saquisha, atarisha, Jesusta catica. 

29 Leviga atun istara rarca paihua huasii. Ashca cullquira 
tandachijgunandi shu amigounandi paigunahua pariju tianauca 
micuna mesai. 

30 Yachaira yachachijguna fariseogunandi Jesús yachachishca 
runaunara piñanauca: ¿Imarasha micunguichi cullquira tanda- 
chijgunahua uchayujgunahuas? ninauca. 

31 Jesús cutipasha paigunara nica: Aliuna doctorda mana 
ministinaunzhu, astaun ungushcauna ministinaun. 

32 Nuca shamucani, mana ali causajgunara cayangaj, astaun 
uchayujgunara cayangaj arrepentiringaj. 


Sasinamanda tapunaun 
(Mt. 9.14-17; Mr. 2.18-22) 

33 Paiguna Jesusta ninauca: ¿Imarasha Juan yachachishca 
runauna caran rato sasinaun, Diosta mañanaun, shinallara 
ranaun fariseoguna yachachishca runaunas, astaun can yacha- 
chishca runauna micunaun upinaun? 

34 Jesús paigunara nica: Ushanguichichu borai tiau amigo- 
unara sasichingaj, cari tiaushcallaira. 

35 Randi, cari paigunamanda quichuna punzhauna shamu- 
naungami. Chi punzhaunai sasinaungami. 

36 Jesús shinallara paigunara shu yachachingaj cuentanara 
cuentaca: Mana pihuas mushuj churanamanda shu pitira 
pitinzhu rucu churanara remendangaj; shina rajpiga, mushuj 
churana liquiringa, maspas mushuj churanamanda piti mana 
ali ricuringachu rucu churanahua. 


OR 

37 Pihuas mushuj vinora mana churanzhu rucu cara puruunai, 
shina rajpiga mushuj vino puscuyasha purura tugyachin, vino 
talirin, carauna liguirisha pirdirinaun. 

38 Astaumbas, mushuj vino mushuj cara puruunai churana 
anga, chasna rajpi vinondi puruunandi duranaungami. 

39 Maspas, pi runas rucu vinora upishca huasha mushujta 
mana munanga. Rucu vino astaun mas alimi, ninga. 


Yachachishca runauna trigo papajta apinaun 
(Mt. 12.1-8; Mr. 2.23-28) 


6 I Casnami tucuca: Jesús shu tarpushca chagrara pasau- 
sha samana punzhai, pai yachachishca runauna trigo 
papajta aisanauca micungaj, muyura maquii cacusha. 

2 Huaquin fariseoguna paita ninauca: ¿Imaraigu chiguna 
mana raihuajta ranaun samana punzhai? 

3 Cutipasha Jesús paigunara nica: ¿Manzhu Quillcashcai 
ricushcanguichi imara rarca David pai yarcachishca horas 
paihua compañajgunandi? 

4 ¿Manzhu ricushcanguichi imasna Diospa huasi icusha, 
ricuchina tandara apisha micuca, paihuas pai compañajgunandi? 
Chi tandara micunara mana raihuajchu aca pihuas. Sacerdo- 
teunalla micunara ushanauca. 

5 Jesús paigunara nica: Ñuca, Runa Churi nishca, shinallara 
samana punzhahua dueño mani. 


Chaquishca maquiyuj runa 
(Mt. 12.9-14; Mr. 8.1-6) 

6 Shinallara shu samana punzhai Jesús tandarina huasii 
icusha yachachica. Chihui shu runa tiauca paihua ali maqui 
chaquirishca aca. 

7 Yachaira yachachijguna fariseogunandi Jesusta chapanauca, 
chi runara samana punzhai alichingachu, imara nisha, imaras 
tupangaj Jesusta culpangaj. 

8 Jesusga paiguna iyarishcara yachaca, shinajllaira chaqui- 
rishca maquiyujta nica: Atari, chaupi shungüi shayari. Runa 
atarisha shayarica. 

9 Shinajpi Jesús paigunara nica: Cangunara tapuni, ¿raihuaj- 

chu samana punzhai aliranara manaliranara? ¿Raihuajchu 
causaira huacachina, causaira quichuna? 

10 Jesús tucui muyujta tiajgunara ricusha, runara nica: Ma- 
quira chutai. Runa shina rarca. Paihua maqui aliyashca 
aca. 

11 Fariseoguna ashcara piñarinauca, paigunapura rimananauca 
ima manalira rangajpas Jesushua. 


Chunga ishqui runaunara ajllashca 
(Mt. 10.1-4; Mr. 8.13-19) 

12 Chi punzhaunai Jesús urcuma rica mañangaj. Tuta 
pagarijta Diosta mañauca. 
13 Punzhayajpi Jesús pai yachachishca runaunara cayasha, 
paigunamanda chunga ishquira ajllaca, chigunara shinallara 
apóstol nishca cachashcauna shutichica. 
14 Caigunami anauca: Simón, paiga Pedro nishca aca, paihua 
uqui Andrés, Jacobo Juandi, Felipe Bartolomendi, 
15 Mateo Tomasndi, Alfeo churi Jacobo, Zelote nishca Simón, 
16 Judas, Jacobo uqui, shinallara Judas Iscariote, Jesusta 
entregaj runa. 


Jesus ashca runaunara yanapan 
(Mt. 4.23-25) 

17 Jesús paigunahua irguca, shu pambai chapasha tiauca, 
pai yachachishca runaunahua, ashca runaunahua Judeamanda 
Jerusalenmandas, Tiro Sidon lamar pata partiunamandas. 
Cai tucui runauna shamunauca Jesusta uyangaj, paiguna 
ungiiigunamanda alichi tucungaj. 

18 Shinallara irus supaihua tormendachishcauna shamunauca. 
Alichi tucunauca. 

19 Tucui runauna Jesusta llangangaj munanauca, ushai pai- 
manda llucshijpi tucui runaunara alichingaj. 


Cushi ajguna 
(Mt. 5.1-12) | 
20 Jesús paihua ñahuira atarichisha, pai yachachishca runa- 
unara ricusha, paigunara rimaca: Cushiuna anguichi canguna 
pogriuna, nisha. Cangunajmi Dios mandana pacha. 

21 Cushiuna anguichi cuna horas yarcachijguna, sacsachishca 
anguichimi. Cushiyujguna anguichi cuna horas huacauguna, 
asinguichimi. 

22 Cushiuna anguichi runauna cangunara chijnijpi, cangunara 
chicanyachijpi paigunamanda, cangunara piñanaupi ñuca, 
Runa Churi nishcara, llaquishcaraigu. 

23 Cushiyaichi chi punzhai, cushi tucuichi. Cangunara pagana 
atunmi ahua pachai. Shina ranauca canguna yayauna Diosman- 
da rimajgunahua. 

24 Maspas, ¡Ayailla, charijguna! canguna cushira cunalla 
charinguichli. 

25 ¡Ayailla sacsashcauna! Yarcachinguichimi. ¡Ayailla, cuna 
horas asijguna! Llaquiringuichimi, huacanguichimi. 

26 ¡Ayailla canguna, runauna cangunamanda ali rimanaupi! 
Shina ranauca canguna yayauna llulla rimajgunahua. 


Chignijgunara llaquina 
(Mt. 5.38-48;—7.12) 

27 Uyajguna, cangunara nini: Llaquichi cangunahua contra- 
unara, alira raichi cangunara chijnijgunara. 
28 Bendiciaichi cangunara maldiciajgunara, mañaichi cangu- 
namanda llullasha manalira rimajgunamanda. 
29 Pi runas camba mujluspi sajmajpi, chishu mujlusta paita 
ricuchi. Pi runas camba sacora quichujpi, paita ama mitsaichu 
camba camisaras. 
30 Maican mañajpi cui. Maican runa cambajta quichujpi, 
ama cuti mañaichu. 
31 Imasnara munanguichi runauna cangunahua ranauchu, 
shinallara paigunahua raichi canguna. | 
32 Canguna alirajgunallara llaquijpi ¿imajta valin? Shinallara 
uchayujguna paigunara llaquijgunara llaquinaun. 
33 Canguna alira rajpi alira rajgunamallara, ¿imajta valin? 
Uchayujguna shinallara ranaun. 
34 Canguna imaras mañachijpi, huasha paigunamanda apingaj 
chapausha, ¿imajta valin? shinallara uchayujguna uchayuj- 
gunama mañachinaun, shina tupura yapashca cuti apingaj. 
35 Shinajpi cangunara chijnijgunara llaquichi, alira raichi, 

mañachichi, imaras mana cuti chapausha; canguna pagana 
atun manga. Ahuai tiaj Diospa churiuna anguichi. Paiga ali 
shungumi mana agrasijgunahua, manaliunahuas. 

36 Cangunaga ali llaquijguna aichi, imasna camba Yaya ali 
Maguijmi. 


Shujgunara mana taripana 
(Mt. 7.1-5) 


37 Ama taripaichichu, mana taripashca anguichi. Ama 
caušayachichu, mana caušayashca anguichi. Perdonaichi, 
perdonashca anguichi. 

38 Cuichi, cangunama cui tucunguichimi, ali tupura, nitishcara, 
undajta. Imasna tupunguichi shinallara tupui tucunguichimi. 
39 Jesús paigunara shu yachachingaj cuentanara cuentaca: 
¿Ushangachu, nica, shu ñausa runa shu ñausara pushangaj? 
¿Manzhu ishquindi uctui urmanaunga? 

40 Yachachishca runaga mana yalinzhu paita yachachijta; 
astaun maicans ali yachachishca asha, paita yachachij cuenta 
tucunga. 

41 ¿Imarasha camba uqui ñahuii tiau polvohuara ricungui, 
camba quiquin ñahuii tiau caspira mana ricusha? 

42 ¿Imasnara ningui camba uquira: Uyai, ñuca camba ñahui- 
manda polvohuara llucchisha, can camba #ahuii tiaj caspira 
mana ricusha? ¡Ishqui shimiyuj! Ñaupa punda ichui caspira 
camba quiquin ñahuimanda, chi huasha alimi ricungui polvo- 
huara camba uqui ñahuimanda ichungaj. 


Aparishca muyuunamanda ricsina 
(Mt. 7.15-20) 

43 Manali yura manali muyura aparin, ali yuraga ali muyura 
aparin. | 
44 Caran yura pai aparishca muyumanda ricsinallami. Higo 
muyura mana pallanaunzhu quilambu cashamanda, shinallara 
uvillasta mana apinaunzhu chispumanda. 
45 Ali runa paihua shungüi huacachishca ali iyaimanda alira 
llucchin, manali runaga paihua shungu manali ajpi manalira 
llucchin. Shungu yalijta undashcamanda shimi riman. 

Ishqui huasimanda 
(Mt. 7.24-27) | 

46 ¿Imarasha ñucara: Señor, señor, nisha, cayahuanguichi, 
ñuca mandashcara mana rashallara? 
47 Tucui ñucama shamuj runa, ñuca shimira uyaj, ñuca shimira 
pactachij, cangunara ricuchisha imasna ricurij ajta. 
48 Pai shu huasira raj runasna: allasha, ucura allaca, huasi 
istandira shayachica. Yacu undasha huasira nitica; randi 
mana ushacachu urmachingaj, huasi rumii shayachishca ajpi. 
49 Astaun, shu runa ñuca shimira uyashallara, mana pacta- 
chisha, pai casnami: Shu runa paihua huasira allpallai shaya- 
chica. Yacu undajpiga, huasi urmaca. Chi huasi urmasha 
llambura tucurica. 


Capitamba churira alichin 
(Mt. 8.5-18) 


1 Tucuira rimai pasashca huasha paita uyajgunama, 
Jesús icuca Capernaumbi. 
2 Shu soldaro capitamba sirvij runa huañunalla ungushca 
aca, capitanga paita yapa llaquica. 
3 Capitán Jesuspa shutira rimashcara uyasha, judiogunamanda 
rucuunara paihuajma cachaca, paita rugangaj, shamuchu 
nisha, paita sirvijta alichingaj. 
4 Paiguna Jesuspajma shamusha paita ashcara ruganauca: 
Cai capitán valinmi, nisha, caita rangaj. 
5 Paiga ñucanchi llactara llaquin, shinallara ñucanchij shu 
tandarina huasira sicachishca. 
6 Jesús paigunahua compañasha ri pasaca. Jesusga huasi 
mayanllai pactamujpi, capitán amigounara cachaca Jesusta 
rimangaj: Señor, nisha, ama molestarichu, mana valijchu 
ani can ñuca huasi ucui icungaj. 
7 Chi raigumanda ñucallara mana shamushcanichu canhua 
rimangaj, mana valijchu ani, nisha. Astaun, rimailla, ñuca 
sirvij ali tucungami. 
8 Ñuca mandashca runa ani, shinallara ñucahua soldarounara 
charini mandangaj. Shujta: Ri, nini, pai rinmi. Shujta: 

Shami, nini, paimi shamun. Ñuca sirvijta: Caita rai, nijpi, 
ranlla. 

9 Jesusga caita uyasha: Yapa alimi, nica. Voltiarisha Jesús 
paihua catijgunama nica: Cangunara nini, Israelbi casna 
quirinara mana tupashcanichu. 

10 Cachashca runauna huasima tigrasha, chi ñaupa AYA 
sirvij runa aliyashcara tupanaucami. 


Huaccha huarmi churira causachishca 


11 Chi huashalla, Jesús shu Naín nishca llactama rica, 
paihua pariju pai yachachishca runauna, ashca shu runaunandi. 
12 Llacta pungu mayambi pactaushcai, shu huañushca runara 
canzhama llucchinauca. Cai runa shujlla churi aca, mamaga 
huaccha huarmi aca. Paihua pariju ashca runauna compaña- 
nauca llactamanda. 

13 Señorga huarmira ricusha llaquirica, paita rimasha: Ama 
huacaichu, nica. 

14 Jesús llutarisha, aya cajonda llangaca. Huanduujguna 
shayarinauca. Jesús ayara: Malta, nica, atari, nini. 

15 Huañu runa tiarisha, rimangaj callarica. Jesús paita paihua 
mamama cuca. 

16 Tucui runauna manzharinauca. Diosta alabanauca, casna 
nisha: Shu atun Diosmanda rimaj llucshishcami ñucanchi 
chaupi shungiii. Dios paihua runaunara ricushcami. 

17 Jesuspa shuti uyarica tucui Judea partii, tucui muyujta 
tiaj partiunandi. 


Bautisaj Juanmanda shamunaun 
(Mt. 11.2-19) 


18 Juan yachachishca runauna tucui cai rashcaunamanda 
Juanda cuentanauca. | 
19 Juanga ishqui pai yachachishca runaunara cayasha, paigu- 
nara Señorbajma cachaca tapungaj: ¿Canzhu shamuna aj 
runa angui, manasha shujtachu chapana anga? 

20 Runauna Jesusma shamusha, paita ninauca: Bautisaj 
Juan ñucanchira cachamuca cambajma tapungaj: ¿Canzhu 
shamuna aj runa angui, manasha shujtachu chapana anga? 

21 Chi ratollaira Jesús ashcaunara paiguna ungüimandas 

nanaigunamandas irus supaigunamandas alichicami, ashca 
ñausaunara ricujta rarca. 
22 Paigunara cutipasha nica: Richi, canguna ricushcara uyash- 
caras Juanda cuentaichi: ñausauna ricunaun, nisha, anga 
changauna ali purinaun, llagayujguna alichishcami anaun, 
upa rinriyujguna uyanaun, huañushcauna causachishca anaun, 
maspas pogriunama evangelio ali shimira rimashcami. 
23 Cushi shunguyujmi maican runa mana nijtarisha ñucahua. 
24 Juan cachamushca runauna rishca huasha, Jesús runa- 
unama rimangaj callarica Juanmanda: ¿Imara ricungaj runa 
illaj partima llucshicanguichi? ¿Shu huaira cuyuchishca qui 
huara ricungajchu ricanguichi? nica. 
25 Astaumbas, ¿imara ricungaj llucshicanguichi? ¿Shu gusto 
llachapa churarishca runara? Gusto valij churanahua chura- 
rishcauna, charij cuenta causajguna, rey apu atun huasiunai 
tianaun. 
26 Cutillara cangunara nini: ¿Imara ricungaj llucshicanguichi? 
¿Shu Diosmanda rimajta? Cierto nini, astaun shu rimajmanda 
yalira. 
27 Cai runamandami quillcashca tian: Ñuca rimaj runa camba 
ñahui ñaupajpi cachauni. Pai camba ñambira camba ñaupajpi 
alichingami. 
28 Cangunara nini, huarmimanda pagarishcaunamanda, Bauti- 
saj Juanmanda shu yali rimaj illan. Shinajllaira Dios mandana 
pachai tucuimanda yali ichilla runas Juanmanda yalimi. 
29 Tucui runauna paita uyasha, shinallara gobierno cullquira 
tandachijguna paita uyasha, Dios alimi nisha ninauca, shi- 
nallara bautisarinauca Juan rashca bautisanahua. 
30 Astaumbas fariseoguna, ley shimira camachijgunas Diospa 
shimii paigunamanda rimashcara ichunauca. Juanmanda 
mana bautisashca anauca. 
31 Señor nica: ¿Imahuara cuna causaj runaunara ricuchisha? 
¿Imasnara anaun? 
32 Cai runauna pujllaj huahuaunasnami. Huahuauna pulazai 
tiarisha caparinaun: Llautaunara cangunajta tucacanchi, as- 
taun canguna mana bailacanguichichu; cangunajta huacacan- 
chi astaumbas canguna mana huacacanguichichu. 

33 Bautisaj Juan shamuca, tandara mana micuj, vinoras mana 
upij, canguna nicanguichi: Supaira charin. 

34 Randi Runa Churi micujpas upijpas shamuca, cangunaga: 
Caiga micuisiqui, vinoras upisiqui, nisha nicanguichi, cullquira 
tandachijguna amigo, uchayujguna amigo. 

35 Randi, yachana ali nishcami tucui paihua churiunamanda. 


Jesüs fariseo Simomba huasii 


36 Shu fariseo runa Jesusta conviraca paihua pariju micungaj, 
fariseo huasi icusha mesai tiarica. 
37 Shu uchasapa huarmi tiauca llactai. Chi huarmi, Jesús 
fariseo huasii micuushcara uyasha, gusto asnaj ambira unda- 
chishca alabastro nishca rumi purura apamuca. 
38 Jesúspa huashai shayarisha paihua chaqui rayai huacasha 
tiauca. Pai huacashca iquihua Jesuspa chaquira ucuchica, 
paihua acchahua chaquira chaquichica, maspas Jesuspa cha- 
quira muchaca, ambira talica chaquii. 
39 Jesusta conviraj fariseo runa cai tucuira ricusha, paihua 
shungüi nica: Cai runa Diosmanda rimaj ashaga ricsinmaca 
ima sami cai huarmi ajtas, cai paita llangaj huarmi uchasapa 
ajtas. | 
4) Shinajpi Jesús cutipasha: Simón, nica: Shu shimira 
rimauni canda. Simonga: Rimairi, Sefior, cutipaca. 
41 Jesús nica: Shu dibiyachij runa ishqui dibiyujgunara 
charica, shuj paita pichca patsaj cullquira dibiyaca, shujga 
pichca chungallara. | 
42 Chi ishquiga imaras mana charinaucachu pagangaj, dueñoga 
ishquindira perdonaca. Rimahuai, cai ishquimanda ¿maicanda 
paita masta llaquingai? 
43 Simón cutipasha; Yachin, nica, yali dibiyuj runa mas lla- 
quinma. Jesús paita: Cierto, nica, alimi iyashcangui. 
4 Shinajpi Jesús huarmima voltiarisha, Simonda rimasha, 
¿cai huarmira ricunguichu? nica. Ñuca camba huasii icucani. 
Can yacura mana cuhuacanguichu chaquira maillangaj, astaun 
cai huarmi paihua iquihua ñuca chaquira maan, paihua 
acchahua chaguichishcami. 
45 Can ñucara mana muchacanguichu, astaun cai huarmi 

pai icushca ratomanda pacha fiuca chaquira muchangaj mana 
saquishcachu. 

46 Can fiuca umai aceitera mana talicanguichu, astaun cai 
huarmi gusto asnaj ambira fiuca chaquii talicami. 

47 Chi raigumanda canda nini: pai ucharashcauna ashca 
ajllaira, tucuira perdonashcami, huarmi ashcara llaquihuash- 
camanda. Astaumbas maicans ansalla perdonashca asha, 
ansalla llaquin. 

48 Jesús huarmira: Can ucharashcauna perdonashcami, nica. 
49 Shinajpi, mesai tiajguna paigunapura rimangaj callarinauca: 
¿Pitangai caiga uchaunara perdonangaj? nisha. 

50 Jesús huarmira: Can quirishca canda quishpichishcami. 
Cushilla ri, nica. 


Jesusta sirvij huarmiuna 


8 1 Ansalla huasha, Jesús puriuca tucui llactaunama, tucui 
ichilla llactaunamas, Dios mandana pacha evangelio ali 
shimira rimasha. Paihua chunga ishqui runauna paihua 
pariju tianauca. 

2 Shinallara paihua pariju tianauca huaquin huarmiuna, irus 
supaigunamanda ungiligunamandas Jesús ñaupa horas alichish- 
cauna, Magdalena nishca Marías, paimanda canzhis supaiguna 
llucchishcas chihui aca, 

3 shinallara Juana nishca Chuza huarmi, cai Chuza Herodespa 
mayordomo aca, shinallara Susana, ashca shu huarmiunandi. 
Caiguna Jesusta yanapanauca paiguna cullquihua. ` 


Tarpuj runa 
(Mt. 13.1-15, 18-23; Mr. 4.1-20) 

4 Ashca runauna caran llactamanda Jesusma shamunauca, 
Jesús yachachingaj cuentanara cuentasha, nica: 
5 Shu tarpuj runa llucshica paihua muyura tarpungaj. Tar- 
pushallara, huaquin muyuuna ñambi rayai urmaca, aitai 
tucuca, pishcuuna muyura micunauca. 
6 Huaquin muyuuna rumi ahuai urmanauca. Iñasha chaqui- 
rica, yacu illajpi. 
7 Huaquin muyuuna casha ucui urmanauca; cashauna pariju 
iñasha, itayasha huañuchica. 

8 Shu muyuunaga ali allpai urmanauca. Iñasha, caran muyu- 
manda shu patsaj muyuta aparica. Jesús cai shimira cuenta- . 
sha, caparisha: Uyaj rinriyuj uyachu, nica. ` 

9 Jesús yachachishca runauna paita tapunauca: ¿Imara nin 
cai cuentashca shimi? nisha. 
10 Jesús paigunara nica: Cangunama cushcami Dios mandana 
pacha pacashca shimira intindingaj, astaun shujgunama 
yachachingaj cuentanahua rimashca aca, ricusha ama ricsingaj, 
uyasha ama intindingaj. 
11 Caimi chi yachachingaj cuentana: Tarpushca muyu Diospa 
shimimi. 
12 Nambi rayai urmajguna uyanauca, astaumbas uctalla 
supai apu shamun, shimira quichun paiguna shungumanda, 
ama quirisha quishpingaj. 
13 Rumi ahuai urmajguna, uyajgunami, cushihua shimira 
chasquinaun, astaumbas sapi illajguna asha, shu ratolla quiri- 
naun, shu rato huasha tentashcahua anzhurinaun. 
14 Casha ucui urmajguna, uyashallara, cai causana tormen- 
dachishcaunahua, charishcaunahua, cai causana gustashca- 
unahua, itayai tucunaun, mana aparinaun. 
15 Astaun, ali allpai urmajguna, caiguna ali dirichu shungu- 
hua uyashca shimira huacachinaun, aparisha catinaun. 


Pacashcara ricuchina anga 
(Mr. £4.21-25) 

16 Pi runas velara apichisha, purui mana tapan, caitu ucui 
mana churan. Astaun mantacai churan icujguna velara ricungaj. 
17 Tucui ima pacashcaras ricuchishca anga, tucui ima quill- 
pashcaras ricsichishca anga, velama shamungami. 

18 Shinasha cuiraichi imasna uyanguichi. Charij runama 
cushca anga; runa mana charijpiga, pai charinimi nisha iyash- 
cara quichushca anga. < 


Jesuspa mama uquiunandi shamunaun 
(Mt. 12.46-50; Mr. 8.81-85) 
19 Jesuspa mama uquiunandi paihuajma shamunauca. Pac- 
tanara mana ushanaucachu, ashca runauna taucarimushca 
raigumanda. 

20 Runauna paita ninauca: Camba mama camba uquiuna 
canzhai tianaun, canda ricusha ninaun. 

21 Shinajpi cutipasha Jesús paigunara nica: Diospa shimira 
uyasha pactachijguna, caigunami ñuca mama, ñuca uquiuna. 


Jesús huairara mandan 
(Mt. 8.23-27; Mr. 4.8541) | 
22 Shu punzha Jesús canoai icuca pai yachachishca runa- 

unahua. Paigunara nica: Yacu chimbama rishunchi. Shina 
nijpi, rinaucami. | 
23 Paiguna riupi, Jesús pufiuriaica. Shu shinzhi huaira atarica 
yacu cochai. Canoa yacuhua undarisha pambaringarauca. 
24 Jesusma shamusha, paita llicchachinauca: Señor, Señor, 
nisha, huañuunchi. Jesús lliccharisha huairaras tsajlastas 
piñaca, saquirinaucami, chunlla tucuca. 
25 Jesús runaunara nica: ¿Maibirai canguna, Quirinchimi 
nishca? Chucchusha manzharinauca, paigunapura rimana- 
nauca: ¿Pitangai cai? Paiga huairaunara yacuunaras mandan, 
paiguna cašunaun, nisha. 


Gadaramanda supaiyuj runa 
(Mt. 8.28-84; Mr. 5.1-20) 

26 Gadarenos nishca runauna llactama rinauca, Galilea 
lamar chimbai tiaj llactama. 
27 Jesús, allpai llutarijpi, paita tupangaj shu supai apishca 
runa llactamanda shamuca. Unaimanda supai apishca aca. 
Llatan maca, mana huasii causaca, astaun aya huasiunali. 
28 Cai runaga, Jesusta ricusha, caparisha, paihua ñaupajpi 
tuama urmaca. Shinzhi shimihua caparisha: Atun Diospa 
Churi, nica, ¿imara munangui ñucahua? Canda rugauni, 
ama tormendachihuaichu. 
29 Jesús irus supaira mandaca runamanda llucshingaj. Unai- 
manda supai paita apishca, runa cadena huascahua hua- 
tashca aca, shinajpi huascara pitisha supai paita cachaca runa 
illashca partiunama. 
30 Jesús paita tapuca: ¿Ima shutira angui? nisha. Paiga 
cutipasha: Huaranga anchi, nica, ashca supaiguna paihuajpi 
icushca asha. 

31 Supaiguna Jesusta ruganauca paigunara ama ucu pachama 
cachangaj. 

32 Chi mayanllai ashca cuchiuna tiaca, urcui micusha. Supai- 
guna paita ruganauca, Lugarda cuhuai, nisha, cuchiunai 
icungaj. Lugarda cuca. 

33 Supaigunaga runamanda llucshisha cuchiunai icunauca. 
Cuchiuna peñasmanda saltasha, yacui urmasha chucaunaca. 
34 Cuirajgunaga shina tucushcara ricusha miticunauca. Risha- 
ga cuentanauca llactai chi parti mayandas. 

35 Runauna llucshinauca chi tucushcaunara yachangaj. Je- 
susma shamunauca, supaira ichushca runara tupanauca, 
churarishcara, ali iyaiyujta, Jesuspa chaquii tiajta. Ricusha 
manzharinauca. 

36 Ricujguna cuentanauca imasna supai apishca runa quishpi- 
chishca aca. 

37 Shinajpi tucui Gadara llacta runauna, tucui muyujta causaj- 
gunandi Jesusta ruganauca, Ripai, nisha, paiguna ashca 
manzhashca raigumanda. Jesusga canoai icusha tigraca. 

38 Chi supaira ichushca runa Jesusta rugaca paihua pariju 
tiangaj, astaumbas Jesús paita dispirica, casna rimasha: 

39 Tigrai, nica, camba huasima. Cuentai ri imasna Dios canda 
rashcara. Runa ricami, tucui llacta partii Jesús paihua sumaj 
rashcara cuentasha. 


Jairo ushushi 
(Mt. 9:18-26; Mr. 5.21-43) 


40 Jesús tigrajpi, runauna paita cushihua apinauca. Tucui 
runauna paita chapanauca. 

41 Shinajpi shu Jairo nishca runa, tandarina huasii mandaj 
apu; shamucami. Jesuspa chaquii tuama urmasha, paita : 
Shamupai ñuca huasima, nisha rugaca. 

4 Shu sapalla ushushihuara charica, chunga ishqui hata 
yujta, huañusha siriuca. Jesús rijpiga ashca runauna paita 
nitirimunauca. 

43 Shu ungushca huarmi, paihua yahuar ricurisha mana 
saquirica, ña chunga ishqui huatara. Tucui paihua cullquira 
gastashca doctorgunahua. Pihuas paita alichinara mana 
ushacachu. 

44 Cai huarmi Jesús huashamanda shamusha, paihua churana 
pundara langaca. Cungaimanda paihua ungüi saquirica. 

45 Shinajpi Jesús rimaca: ¿Pita ñucara langahuacai? nisha. 
Tucui runa, Mana ñucachu acani, nisha, Pedro paihua compa- 
ñajgunandi nica: Señor, ashca runauna canda nitirianaun, 
canda tangarianaun, ¿Imarasha ningui, ¿Pita ñucara llangacai? 
46 Jesús nica: Pi chari langahuaca, ñucamanda ushai lluc- 
shishcara riparacani. 

4 Huarmi, pai mana pacashcara ricusha, chucchusha Jesuspa 
ñaupajpi tuama urmai shamuca, tucui runauna ñaupajpi 
imamanda Jesusta llangashcara nisha cuentaca, shinallara 
imasnara pai ña aliyashca aca. 

4 Jesús paita nica: Ushushi, can quirishca canda quishpi- 
chishcami. Cushihua ri. 

49 Jesús chara rimaullaira tandarina huasi apujmanda shu 
sirvij runa shamuca, apura rimaca: Camba ushushi ali hua- 
ñuira huañuca, ama molestaichu Señorda, nica. 

50 Jesús caita uyasha, cutipaca: Ama manzhaichu, nisha, 
quirilla, huahua aliyangami. 
51 Jesús huasii icusha, mana pitas lugarda cuca paihua pariju 
icungaj. Pedrora, Jacobora, Juanda, huahua yayaras mamaras 
lugarda cuca icungaj. 
52 Tucui chihui tiajguna huacanauca, caparinauca huahva- 
manda. Jesusga paigunara: Ama huacaichichu, nica, huahua 
mana huañushcachu, puñunllami, nica. 
53 Tiajguna Jesusta asinauca, huahua ali huañushcara ya- 
chasha. 
54 Astaumbas Jesús huahuara maquimanda apisha, cayasha 
nica: Ushushi, atari. 
55 Shinajpi paihua alma tigramuca, chi ratollai huahua shaya- 
rica. Jesús: Micunara caraichi, nica. 
56 Yayauna manzharinauca. Jesús paigunara: Pitas ama 
rimaichichu, nica, cai rashcara. | 
Chunga ishqui runaunara cachanaushca 
(Mt. 10.5-15; Mr. 6.7-13) 

9 I Jesús pai chunga ishqui yachachishca runaunara tanda- 

chisha, paigunara ursaras ushairas cuca tucui supaigunara 
ichungaj, ungüigunaras alichingaj. 


LUCAS 9 168 


2 Dios mandana pacha shimira rimangaj paigunara cachaca, 
shinallara ungushcaunara alichingaj. 

3 Jesús paigunara nica: Imaras ama apaichichu puringaj, 
ima taunaras, ima bolsaras, ima tandaras, ima cullquiras, 
shinallara ishqui churanaras ama apaichichu. 

4 Maican huasiis icusha, chihui tiaichi, chimanda llucshichi. 
5 Maicambas cangunara mana chasquinaupi, canguna chi 
llactamanda llucshisha, chaquimanda polvora chausichi, pai- 
guna manali rashcara ricuchingaj. 

6 Yachachishca runauna llucshishaga, tucui ichilla llactaunama 
purinauca, evangelio shimira rimasha, ungushcaunaras ali- 
chisha, tucui partiunai. 


Bautisaj Juan huañun 
(Mt. 14.1-12; Mr. 6.14-29) 

7 Herodes atun apu Jesús tucui rashcaunara uyaca. ¿Ima- 
rai? nica. Huaquinguna ninauca: Juan huañushcamanda 
causarishcami. 

8 Shujgunaga: Elías ricurimunmi; shujgunas: Shu callari 
horas Diosmanda rimaj causarishcami, ninauca. 

9 Herodes rimaca: Juamba umara pitichicani, ¿pitangai cai 
runa casna uyashca? Paiga Jesusta ricusha nica. 


Pichca huaranga runauna micunaun 
(Mt. 14.18-21; Mr. 6.80-44; Jn. 6.1-14) 

10 Apóstol nishca Jesús cachashca runauna tigramusha 
tucui paiguna rashcaunara cuentanauca. Jesusga paigunahua 
shu runa illashca partima anzhurica, Betsaida nishca llacta 
rayai. 

H Ashca runa pai rishcara yachashaga Jesusta catinauca. 
Jesús paigunara chasquica, Dios mandana pacha shimira 
paigunara rimaca. Shinallara ungushcaunara alichica. 

12 Na tutayaupi, paihua chunga ishqui runauna paihuajma 
shamunauca, paita: Dispiri runaunara, nisha, paiguna llactama 
micungaj puñungaj rinauchu. Caimi runa illashca parti. 

13 Jesús paigunara: Canguna caraichi runaunara, nica. Cuti- 
panauca: Pichca tandallara ishqui aichahuandi charinchi, 
ñucanchi mana rijpiga micunara randingaj tucui cai runau- 
najta. 

14 Chi runauna pichca huaranga tupu anauca. Shinajpi Jesús 
pai yachachishca runaunara nica: Tiachichi pichca chunga 
pichca chunga caran montombi. 

15 Shina rasha tucui runaunara tiachinauca. 

16 Jesús chi pichca tandara ishqui aichahuandi apisha, ahuama 
ricusha, bendiciaca. Paquisha pai yachachishca runaunama 
cuca, runauna ñaupajpi churangaj. 

17 Tucui sajsajta micunauca. Puchujgunara tandachinauca, 
chunga ishqui suru tasara. 


Pedro Cristora ricsin 
(Mt. 16.18-20; Mr. 8.27-30) 


18 Jesús sapalla tiausha, Diosta mañauca. Pai yachachishca 
runauna paihua pariju tianauca. Paigunara tapuca, nisha: 
¿Pimi ninaundai ñucara? 

19 Cutipasha ninauca: Bautisaj Juan angui, ninaun; huaquin- 
guna Elíasmi, ninaun; shujguna shu ñaupa horas Diosmanda 
rimaj causarimushcami, ninaun. 

20 Jesús nica: Cangunaga, ¿Pimi nisha nihuanguichi? Shinajpi 
Pedro cutipasha nica: Diospa Cristo angui. 

21 Jesusga paigunara mandaca: Ama pitas cuentaichichu, 
nisha. 


Jesús pai huañungaraushcara riman 
(Mt. 16.21-28; Mr. 8.81 —9.1) 


22 Shina nica: Ñuca, Runa Churi nishca, ashcara tormen- 
daringaj ministirin; rucuuna, sacerdote apuuna, yachaira 
yachachijguna ichuhuanaunga, huañuchihuanaunga; randi, 
quinsa punzha huasha causarishami. 

23 Shinallara nica tucui runaunama: Shu runa ñucara catisha 
nijpi, paihua quiquinllara: Mana imaschu ani, nichu; paihua 
quiquin cruzta aparichu caran punzha, ñucara catimuchu. 

24 Maican runa paihua causaira huacachisha nisha, causaira 
pirdingami, maicans paihua causaira pirdisha ñucaraigumanda, 
paihua causaira quishpichingami. 
25 ¿Imajta sirvingai shu runa tucui mundura ganangaj, paillara 
tularijpi, paillara pirdirijpi? 

26 Maican runas ñucamandas ñuca iia pingarijpi, 

casna runamanda ñuca, Runa Churi nishca, pingarishami 
ñuca shamuna horaspi, imahoras shamusha ñuca sumajhua, 
Yayahua sumajhuas, paihua chuyaj angelguna sumajhuas. 

27 Cierto pacha cangunara nini, caibi tiajgunamanda huaquin- 
guna mana huañunaungachu Dios mandana pachara ricunga- 
gama. 


Jesús chiujlla ricurin 
(Mt. 17.1-8; Mr. 9.2-8) 


28 Casna rimashca huasha, shu pusaj punzha tupu pasashca 
huasha, Jesús Pedrora Juanda Jacoboras paihua pariju pusha- 
ca. Urcuma sicanauca Diosta mañangaj. 

29 Jesús mañajpi, pai mañaushca ratoi, paihua ñahui shu 
tono tucuca, paihua churana chiujlla ricurica. 

30 Shinajpi ishqui runauna paihua rimanauca: Moisés, Elías 
anauca. 

31 Caiguna gusto sumajhua ricurinauca. Jesushua rimanauca 
pai ringaraushcaras, Jerusalembi tucungaraushcaras. 

32 Pedroga paihua compañajgunandi puñuihua sambayashca 
anauca; randi mana puñusha Jesuspa sumajta ricunauca, 
shinallara chi ishqui runa Jesushua pariju shayajgunara. 

33 Shinajpi, cai ishqui anzhurijpi Jesuspajmanda, Pedro 
Jesusta: Señor, nica, ¿manzhu valinma caibi tiangaj? Quinsa 
huasihuara rangaichi, cambajta shuj, Moisespajta shuj, 
Eliaspajta shuj, pai rimashcara mana yachasha. 

34 Pai shina rimaushcai, shu puyu shamuca, paigunara quill- 
paca. Ashcara manzharinauca, puyui icusha. 

35 Puyu ucumanda shimi uyarica: Caiga, ñuca llaquishca 
Churimi, paita uyaichi, nisha. 

36 Shimi uyarishca huasha, Jesús sapalla saquirica. Paiguna 
chunlla tucunauca. Chi punzhaunai pitas imaras mana cuenta- 
naucachu paiguna ricushcara. 


Jesús supai apishca huahuara alichin 
(Mt. 17.14-21; Mr. 9.14-29) 
37 Cayandi punzha urcumanda irgumushcai, ashca runauna 
shamunauca paigunara tupangaj. 
38 Chi runa montonmanda shuj caparisha: Yachachij, nica, 

ricupai ñuca churira, canda rugauni. Ñuca sapalla churimi. 
39 Shu supai paita apin, cungaimanda caparin, paita guihui- 
chin, puscura talichin, ñaca ñaca paita mana saquin. 

40 Can yachachishca runaunara rugacani ichungaj, astaun 
mana ushanaucachu. 

41 Jesús cutipasha nica: ¡Ah, nisha, mana quirij mana uyaj 
miraiguna! ¿Imahorasgama cangunahua compañana ani, can- 
gunara ahuantana ani? Camba churira pushamui. 

42 Huahua shamujllaira, supai paita allpama .urmachica, 
paita ashcara quihuichica. Astaun Jesús irus supaira piñaca, 
huahuara alichica. Jesús huahuara paihua yaya maquii cuca. 

43 Tucui mundu manzharinauca Diospa atun ushaira ricusha. 


Jesús cuti riman, Huañungarauni, nisha 
(Mt. 17.22-28; Mr. 9.380-32) 


Tucui mundu Jesús tucui rashcaunara manzharisha, Jesús 
pai yachachishca runaunara nica: f 
44 Cai rimashcaunara ali pacha uyaichi: Ñuca, Runa Churi 
nishca, runauna maquii cushca asha. 
45 Paigunaga cai rimashcaunara mana intindinaucachu, mas- 
pas paiguna iyaimanda pacashca aca paiguna ama intindingaj. 
Manzhanaucami paita tapungaj cai shimiunamanda. 


¿Maican runa yalin ahua pachai? 
(Mt. 18.1-5; Mr. 9.38-37) 


46 Shinajpi yachachishca runauna paigunapura tapunanauca 
paigunamanda maican mas atun tucunga. | 
47 Jesús paiguna shungiii iyarishcara riparasha, shu huahuara 
apisha shayachica paihua rayai. 
48 Jesús paigunara nica: Maicans cai huahuara chasquisha 
ñuca shutira llaquishcaraigumanda, ñucara chasquin. Maicans 
ñucara chasquisha ñucara cachamujtas chasquin. Canguna- 
manda maicans mas ichilla, mas manso shunguyuj tucusha, 
paiga mas atunmi anga. 


Mana arcaj runamanda 
(Mr. 9.88-40) a 
49 Shinajpi Juan cutipasha nica: Señor, shu runara ricu- 

canchi, camba shutii supaigunara ichuuca. Paita: Ama raichu, 
nicanchi, pai mana ñucanchihua catij ashcaraigu. 

50 Jesús paita nica: Ama mitsaichichu. Maican runa mana 
ñucanchihua contra tiausha, pai ñucanchihuami. 


Jesüs Jerusalenma rin 

51 Tiempo pactarijpi Jesús ahua pachama apishca tucungaj, 
shinzhi munashcahua Jerusalenma ringaj callarica. 
5 Rimajgunara ñaupara cachaca. Icunauca shu Samaria 
runauna llactai paihuajta ñaupa puruntungaj. 
53 Astaun paita mana apinaucachu, paihua ñahui Jerusalenma 
riu ashcaraigu. 
54 Pai yachachishca runauna Jacobo Juandi caita ricusha: 
Señor, ninauca, ¿munanguichu ñucanchi ninara ahuapacha- 
manda cachamunara paigunara rupachingaj, Elías rashcasna? 
55 Shinajpi Jesús voltiarisha paigunara piñaca: Canguna 
espíritu samira mana yachanguichu, nisha. 
56 Ñuca, Runa Churi nishca, mana shamucanichu runa alma- 
unara pirdichingaj, astaun paigunara quishpichingaj. Shu 
llactama rinauca. 


Jesusta catisha niujguna 
(Mt. 8.18-22) 

57 Shinajpi paiguna rishallara, ñambii shu runa Jesusta 
nica: Señor, canda catisha maita can purijpis. 
58 Jesús paita nica: Chajauna paiguna puñuna uctura chari- 
naun, pishcuunas paiguna tasinda, astaun ñuca, Runa Churi 
nishca, maibis mana charinichu umara samachingaj. 
59 Jesús shu runaraga nica: Catihuai. Runa cutipaca: Saqui- 
huai ñaupa punda ñuca yayara pambai ringaj, nisha. 
60 Jesús paita nica: Huañushca samiunara saqui paiguna 
quiquin huañushcaunara pambangaj. Canga, ri, Dios mandana 
pacha shimira rimangaj. 
61 Shinajpi shu runa paita nica: Canda catisha, Señor, astaun 
lugarda cuhuai ñaupa punda ñuca huasii tiaj ailluunara dispi- 
ringaj. 
62 Jesús paita cutipaca: Pi runas allpara allana maquinara 

apisha paihua maquii, chi huasha huashama ricusha, mana 
valinzhu Dios mandana pachai icungaj. 


Canzhis chunga runaunara cachan 


| 0 I Huashaga Señor shu canzhis chunga runaunara 
ajllaca. Caigunara ishquipura ishquipura paimanda 

ñaupara cachaca, tucui pai ringaraushca llactaunama. 

2 Paigunara nica: Pallanaga cierto pacha ashcami, astaun 

tarabajguna pishinaunmi. Chiraigumanda pallachij Sefiorda 

rugaichi tarabajgunara paihua pallanama cachangaj. 

3 Purichi. Nuca cangunara Dorregouna cuenta cachauni, 

pumauna chaupi shungüi. 

4 Ama apaichichu cullqui huacachina cararas, bolsaras, zapa- 

tostas. Pitas ama saluraichichu ñambii. 

5 Maican huasira icusha, ñaupa punda rimaichi: Cushi tucu- 

chu cai huasi, nisha. 

6 Ali shungu runa chihui tiajpi, camba cushi paihuajpi tiangami. 

Mana shina ajpis cambajma tigrangami. 

7 Chi huasillai tiai, micusha upisha imaras canda cunaupi. 

Tarabaj runa paita pagashca valinmi. Ama caran huasii pa- 

siaichichu. | 

8 Maican llactais icusha, runauna cangunara icuchijpi, imaras 

cangunama carashcara micuichi. 

9 Chihui tiaj ungushcaunaras alichichi, paigunara nisha: 

Dios mandana pacha cangunajma mayanllayamushcami. 

10 Astaumbas maican llactai icusha, runauna cangunara mana 

munanaupi, chi llacta ñambiunama llucshisha rimaichi: 

11 Camba llactamanda polvo ñucanchi chaqui llutarishcara 

chausinchi canguna ñaupajpi. Shinashas yachaichi: Dios 

mandana pacha cangunajma mayanllayamushcami. 

12 Cangunara nini, Sodoma llacta runauna pishi livachishca 

anaunga chi punzhai cai llactai tiaj runaunamanda. 


Llaquinaita uchasapa llactauna 
(Mt. 11.20-24) 
13 ¡Ayailla canmanda, Corazín! ¡Ayailla canmanda, Bet- 
saida! Tiro Sidón llactaunai cambajpi munanaita rashcauna 

rashca ajpiga, ña unai arrepentinaushca anmaca, costal llacha- 
pais ushpais tiarisha. 

14 Tiro Sidón llactauna runauna cangunamanda pishi livachish- 
ca anaunga taripana punzhai. 

15 Canga, Capernaum, ahuagama ahuayachishca ashcangui, 
astaun ucu pachagama urayachishca tucunguimi. . 

16 Maicans cangunara uyasha, ñucara uyanmi. Maicans 
cangunara mana munasha, fiucaras mana munanzhu. Maicans 
ñucara mana munasha, ñucara cachamujtas mana munanzhu. 


Canzhis chunga runauna tigramunaun 


17 Chi cachashca canzhis chunga runauna cushihua tigra- 
munauca: Señor, nisha supaigunas ñucanchira uyanaun 
camba shutimanda. 

18 Jesús nica: Ñuca Satanasta ricucani ahua pachamanda 
rayosna urmamujta. 

19 Cangunara ushaira cuni machacuiunara, uputintiunaras 
aitangaj, tucui chijnijguna ushanaras vencingaj; imas cangu- 
nara mana huajlichingachu. 

20 Shinashas supaiguna cangunara uyashcamanda ama cushi- 
yaichichu, astaun canguna shutira ahua pachai quillcashca- 
manda, caimanda cushiyaichi. 


Jesús cushiyan 
(Mt. 11.25-27; 18.16-17) 

21 Chi quiquin ratoi, Jesús cushiyaca paihua almai. Canda 
alabani, Yaya, nica, can ahua pacha cai pachandi Señormi 
angui. Umayujgunamanda, yachachishcaunamandas, cai shi- 
miunara pacacangui, astaun llullu huahuaunama ricuchish- 
cangui. Ari, Yaya, shina rasha cushiyacangui. 

22 Tucui imaras ñuca maquii cushca aca ñuca Yayamanda. 
Pi runas Churira mana ricsinzhu, Yayalla paita ricsin. Pi 
runas Yayara mana ricsinzhu, Churilla paita ricsin, shinallara 
maicandas Churi ajllashcauna paita ricsichingaj. 

23 Jesús pai yachachishca runaunama voltiarisha, paiguna 
sapalla tiashcai: Cushiunami canguna ricushcaunara ricuj 
ñahuiuna, nica. 

24 Cangunara nini, ashca Diosmanda rimajguna, asaca rey 

apuuna canguna ricushcaunara ricungaj munanauca, astaun 
mana ricunaucachu; shinallara canguna uyashcara uyangaj 
munanauca, astaumbas mana uyanaucachu. 


Samariamanda ali runa 


25 Shu ley shimira yachaj runa shayarica Jesusta tentangaj. 
Pai rimasha: Yachachij, nica, ¿imara rashai ñuca huiñai 
huiñai causaira apingaj? 

26 Jesús paita nica: ¿Imara quillcashca tian ley nishca quillcai? 
¿Imasnara ricungui can? 

27 Ley shimira yachaj cutipasha nica: Señorga camba Diosta 
llaquina mangui, tucui shunguhua, tucui almahua, tucui 
camba ursahua, tucui camba iyaihua. Shinallara camba 
mayambi causaj runara camba quiquin aicharasna llaquina 
angui. 

28 Jesús paita: Alimi rimashcangui, nica, caita rasha cau- 
sanguimi. 

29 Ley shimira yachajga, ali tucusha nisha, Jesusta nica: 
¿Pitangái ñuca mayambi causaj? 

30 Jesús cutipasha nica: Shu runa Jerusalenmanda Jérico 
nishca llactama irguca. Shuhuauna maquiunai urmaca, chiguna 
pai charishcara quichunauca, paita macasha chugrichinauca. 
Nacalla huañushcara saquisha rinauca. 

31 Shu sacerdote runa chi fambira irguca. Chugrishca runara 
ricusha muyuchisha pasaca. 

32 Shinallara shu Levita nishca sacerdotera sirvij runa ma- 
yanlla shamusha, chugrishca runara ricusha, muyuchisha 
pasaca. 

33 Randi, shu Samaria llactamanda runa ñambira pasausha, 
mayanllayamusha, chugrishca runara ricuca, paita ricusha 
paihua shungúi llaquirica. 

34 Pactamushaga, chugrishcaunara pilluca, aceitera vinoras 
talisha chugrishcaunai. Runara paihua burroi sicachisha, 
apasha rica tambo huasima, chihui paita cuiraca. 

35 Cayandi punzha pai ringaraushcai, ishqui cullquira lluc- 
chisha, cuiraj runara cuca: Paita ali pacha cuirangui, nisha 
rimaca. Imaras pishijpi can gastashcamanda, canda pagasha 
ñuca tigramushcai. 

36 Shinajpi Jesús nica: ¿Chi quinsa runaunamanda, maican 
mayambi causaj cuenta tucucachu shuhuauna maquii urmash- 
ca runahua? 

37 Ley shimira yachaj nica: Paita llaquij runami, yachin. 
Shinajpi Jesús paita: Ri, nica, shinallara rangui can. 


Jesús pasian Martajbi 


38 Jesús rishaga, shu ichilla llactai icuca. Shu Marta nishca 
huarmi paita chasquica paihua huasi. 
39 Cai Marta shu María nishca ñañara charica. María Jesuspa 
chaquii tiarisha, pai rimashca shimira uyaj aca. 
40 Astaun, Marta yapa turbarij aca paihua ranaunahua, Jesus- 
ma shamusha nica: Señor, ¿Manzhu ricungui imasnara ñuca 
ñaña ñucara saquin sapalla sirvingaj? Paita rimai ñucara 
yanapangaj. | a 
41 Jesús cutipaca: Marta, Marta, nisha, ashca cuiraisiqui 
angui can, ashca ranaunahua turbarishca angui. 
4 Shujlla ministirin. María mas valij partira ajllashcami, 
paimanda mana quichushca anga. 


Diosta mañangaj yachachin 
(Mt. 6.9-15; 7.7-11) 
| | 1 Jesús shu llactai Diosta mañauca. Mañai pasashca 
huasha, shu pai yachachishca runa paita: Señor, nica, 
ñucanchiras yachachihuai mañangaj, imasna Juan shinallara 
pai yachachishca runaunara yachachica. 
2 Jesús paigunara nica: Canguna Diosta mañausha casna 
rimaichi: Nucanchi ahua pachai tiaj Yaya, camba shuti ali 
rimashca achu. Shamuchu can mandana pacha. Can munash- 
ca tucuchu imasna ahua pachai shinallara cai pachais.. 
3 Cuna punzha ñucanchi caran penahan micuna tandara cu- 
huapai. ` 
4 Ñucanchi ucharashcara jerdonahuái: imasna ñucanchi shi- 
nallara perdonanchi ñucanchira manali rajgunara. Ñucanchira 
ama pushahuaichu tentaciombi, astaun manalimanda Husa 
pichihuapai. | 
5 Shinallara Jesús nica: Jêpan maada maican runa shu 

amigora charisha, paihuajma risha chaupi tuta, paita ningui- 
ma: Amigo, quinsa tandara mañachihuai. 

6 Shu amigo pactamushcami ñambimanda, ñucaga imaras 
mana charinichu paita carangaj; 

7 manzhu chishu runa cutipanma: Ama tormendachihuaichu. 
Pungu ña ishcashcami, huahuauna ña ñucahua sirinaun caitui. 
Mana ushanichu llucshinara canda cungaj? 

8 Cangunara nini, amigo ashcaraigumandalla mana ilucshisha, 
astaun runa paita molestashcamanda llucshingami tucui 
ministishcara cungaj. 

9 Cangunara nini: Mañaichi, cushcanguichimi. Mascaichi, 
taringuichimi. Cayaichi, cangunama pascashca angami. 

10 Tucui mañaj apin. Mascaj tarin. Cayaj runama pascashca 
anga. 

" ¿Cangunamanda maican yaya, paihua churi paita: Tandara 
carahuai, nijpi, yaya shu rumira cungachu? ¿Aichahuara 
mañajpi, yaya machacuira cungachu? 

12 ¿Lulunda mañajpi, yaya shu uputindira cungachu? 

13 Shinashas, canguna manaliuna asha, ali cuyashcara canguna 
churiunama cuyanara yachasha, ¿manzhu mas mas canguna 
ahua pacha Yaya Santo Espiritura cunga paita mañajgunara? 


Diosba reromanda supaigunara ichuni 
(Mt. 12.22-80; Mr. 3.20-27) 

14 Jesús shu supaira ichuca, upa shimi supai aca. Supai 
llucshijpi, runa ña rimaca. Runauna manzharinauca. 
15 Huaguingunaga ninauca: Beelzebú nishca supaiguna atun 
apu ushaihua cai runa supaigunara ichun. 
16 Shujgunaga, Jesusta tentangaj: Shu ahua pachamanda 
ricurinara ricuchihuai, ninauca. 
17 Jesusga paiguna iyaira intindisha, paigunara nica: Tucui 
llacta pai quiquinmanda chaupirisha, tucurishca anga. Shina- 
llara shu huasi pai quiquinmanda chaupirisha tularingami. 
18 Shinallarami, Satanás pai quiquinmanda chaupirisha, ¿Imas- 
na pai mandana pacha shayaringa? canguna ñuca Beelzebú 
ushaihua supaigunara ichuuni nisha. 
19 Ñucaga supaigunara ichusha Beelzebumanda, ¿canguna 

churiunaga pimanda supaigunara ichunaun? Chimanda paiguna 
cangunara taripanaun. 

20 Astaunga fiuca Diospa rerohua supaigunara ichujpi, ciertomi 
Dios mandana pacha cangunajma pactamushcami. 

21 Imahoras shu shinzhi runa paihua huasira ricun, pai cha- 
rishcauna ali tucunaun. 

22 Astaumbas shu yali shinzhi runa shamusha, paita vencisha, 
tucui pai munashca esparaunara quichun, apashcaunara chau- 
pin shujgunama. 

23 Maicambas mana ñucahua tiausha, ñucahua contra tucun. 
Maicambas mana ñucahua tandachisha, chausinmi. 


Trigramuj irus supaimanda cuentan 
(Mt. 12.43-45) 

24 Imahoras irus supai shu runamanda llucshin, chaquishca 
partiunai purin, samanara mascasha, mana tarisha, casnami 
nin: Nuca tigrasha ñuca llucshishca huasimallara. 

25 Shamujpis huasira ña sumajlla pichashcara alichishcara 
tupan. 

26 Shinajpi rin, chishu canzhis supaigunara, paimanda yali 
irusgunara, pushamun, huasii icusha chihui tiasha causanaun. 
Chi runa huasha causana ñaupa causanamanda yali mana 
valij tucun. 


Bendiciashcami uyajguna 


27 Jesús chi shimiunara rimaushcai, shu huarmi chihui 
shayaj montonmanda, atarisha caparica: Cushimi canda 
aparij icsa, nisha; cushimi canda chuchuchij chuchuuna. 

28 Jesús cutipasha nica: Astaun, cushiunami Diospa shimira 
uyajguna, pactachijguna. 


Munanaita rashcara mascanaun 
(Mt. 12.38-42) | 
29 Runauna paihuajma taucarimujpi, Jesús rimangaj calla- 
rica: Cuna horas causaj runauna manaliunami. Ricurinara 
mascanaun. Astaun shu ricurinara mana ricuchishca anga. 
Jonasllara ricurinara cuenta ricuchishca anga. 
30 Imasna Jonás Ninive llacta runaunama ricurina aca, shina- 

llarami ñuca, Runa Churi nishca, cuna horas causajgunama 
shu ricurina cuenta tucushami. 

31 Taripana punzhai, Sur partimanda shamuj reina huarmi 
apu ataringami cuna horas causaj runaunara taripangaj, pai- 
gunara caušayachingami. Pai caru partimanda shamuca Salo- 
momba sabiro shimiunara uyangaj. Astaun, shu Salomon- 
manda yali caibi tiaun. 

32 Ninivemanda runauna atarinaungami taripana punzhai 
cuna horas causaj runaunahua, paigunara caušayachingami. 
Jonás rimashcara uyasha arrepentirinauca. Astaun shu Jonas- 
manda yali caibi tiaun. 


Aicha ucul tiaj vela 
(Mt. 6.22-23) 

33 Mana pihuas shu velara sindichisha tasa ucui churan, 
astaun ahuai huatan, tucui huasii icujguna velara ricungaj. 
34 Nahuiga aichamanda vela cuentami. Camb.. ñahui ali 
ajpi, camba aicha punzhayachishca angami, astaun camba 
ñahui manali ajpi, entero aicha llandui tiaunga. 

35 Ricupai camba shungu ucui tiaj vela cuenta ama tuta 
tucuchu. 

36 Shinasha, tucui camba aicha punzhahua undarishca asha, 
mana ima partis llandui ashas, tucui punzhayachishca anga, 
imasna shu vela canda punzhayachin pai aitashcahua. 


Jesus fariseogunara causayachin 
(Mt. 23.1-36; Mr. 19.88-40; Le. 20.45-47) 

37 Jesús rimai pasashca huasha, shu fariseo runa paita 
rugasha: Ñucahua pariju micui, nica. Jesús icusha mesai 
tiarica. 

38 Fariseo runaga paita ricusha manzharica, Jesús mana 
maillasha micungaraupi. 

39 Señorga paita: Cierto pacha, nica, canguna fariseo runauna 
vaso huasha partira pulato huasha partiras maillanguichi, 
astaun canguna shungu ucui ima shuhuanahuas, ima manali 
iyaigunahuas undarishca anguichi. 

40 Upauna, nica ¿huasha partira raj manzhu shinallara ucu 
partira rarca? 

41 Can charishcaunamanda tsuntsuunama cuichi, casna rasha 
tucui cangunama chuyaj tucungami. 

42 ¡Ayailla fariseoguna! Chunga partiunamanda shu partira 
Diosta cunguichi canguna mishqui pangamanda ayaj panga- 
mandas, tucui pangaunamandas; astaumbas ali causanara 
Diosta llaquinaras cungarishcanguichi. Caigunara rangaj mi- 
nistirica, chigunaras mana saquisha. 

43 ¡Ayailla fariseoguna! ali tiarinaunara mascanguichi tanda- 
rina huasiunai, pulasaunais saluranaras mascanguichi. 

44 ¡Ayailla yachaira yachachijguna, fariseogunas! ishqui shi- 
miyujguna! Mana ricurij pambana uctuuna cuenta anguichi, 
runauna paiguna ahuai aitasha mana riparanaun. 

45 Shu ley shimira camachijga cutipasha: Yachachij, nica, 
casna rimasha can ñucanchira piñaungui. 

46 Jesús nica: jAyailla shinallara canguna ley shimira cama- 
chijguna! Runaunara mana aparihuaj cargaunara apachin- 
guichi, astaumbas canguna ichilla rerohua mana llangangui- 
chichu yanapangaj. 

47 ¡Ayailla canguna! Diosmanda rimajguna pambana huasi- 
unara sicachinguichimi, astaun canguna yayauna paigunara 
huañuchinauca. 

48 Shinasha canguna, ricujguna, Ari nijguna anguichi canguna 
yayauna rashcaunara. Cierto pacha canguna yayauna Dios- 
manda rimajgunara huañuchinauca, cangunasga paiguna pam- 
bana huasiunara sicachinguichi. 

49 Chi raigumanda Diospa sabiro shimi nica: Paigunama 
Diosmanda rimajgunara, cachashca runaunaras cachashami. 
Paigunamanda huaquingunara huañuchinaunga, huaquin- 
gunaras tormendachinaunga. 

50 Chi raigumanda cuna horas causau runauna cauñayachishca 
anaunga tucui Diosmanda rimajguna talishca yahuarmanda, 
mundu callarina horasmanda pacha, 

51 Abelmanda Zacaríasgama, cai Zacarías altarhua templo 
huasihua chaupi shungüi huañuchishca aca. Cangunara nini, 
tucui cai talirishca yahuarmanda cuna horas causajguna tari- 
pashca anaungami. 

52 Ayailla, ley shimira camachijguna! Yachana pungu llavera 

quichucanguichi. Canguna mana icucanguichichu, astaun 
icusha nijgunara arcacanguichimi. 

53 Jesús cai shimiunara rimausha, yachaira yachachijgunas 
fariseogunas paita ashcara nitiringaj callarinauca, ashca 
shimiunara tapusha paita tormendachingaj. 

54 Ima shimiis paita urmachingaj mascanauca, paita culpangaj. 


Fariseogunamanda fpunguichina polvo cuenta 


| 2 I Chi punzhaunai ashca huaranga runa tandarinauca, 
paigunapura aitarijta. Jesus pai yachachishca runa- 

unara ñaupa punda rimangaj callarica: Cuiraichi, nisha, fari- 

seoguna tandara punguichina polvomanda; paiguna ishqui 

shimiyuj anaun. 

2 Ima quillparishcas pascashca anga. Ima pacashcas yachash- 

ca anga. 

3 Chiraigumanda can llandui rimashca shimiuna punzhai 

uyashca anaunga. Can huasi ucui rinrii rimashca shimiuna 

canzhai caparishca anga huasi pundamanda. 


Pita manzhana 
(Mt. 10.26-81) 


4 Astaumbas, ñuca amigouna, cangunara nini: Ama 
manzhaichichu aichara huañuchij gunara, chi huasha imaras 
mana ushanaunzhu rangaj. 

5 Randi cangunara yachachisha pitara manzhana angai. Paita 
manzhaichi canguna causaira quichushca huasha ushaira 
charin ucu pacha ninai shitangaj. Shinasha cangunara nini: 
Paita manzhaichi. 

6 ¿Manzhu pichca ichilla pishcu ishqui reallla valin catungaj? 
Shina ajllaira chi pishcuunamanda Dios mana shujllaras 
cungarinzhu. 

7 Shinallara camba umai caran acchara yupashcami. Ama 
manzhaichichu, ashca pishcuunamanda yali valij anguichi. 


Jesusta ricsina shujguna ñaupajpi 


8 Cangunara nini, tucui runa ñucara ricsisha rimajpi runauna 
ñaupajpi, shinallara ñuca, Runa Churi nishca, paita ricsisha 
rimashami Diospa angelguna ñaupajpi. 

9 Astaun maican runa ñucamanda mana rimajpi runauna 
ñaupajpi, paita shinallara Diospa angelguna ñaupajpi mana 
rimashcachu anga. 

10 Maican runa ñuca, Runa Churi nishcara, camijpi, paita 
perdonashca anga, astaun maican runa Santo Espiritura 
camijpi, mana perdonashcachu anga. 

11 Imahoras cangunara tandarina huasiunamas, taripajguna- 
mas, apuunamas pushamunaupi, ama turbarichichu imara 
cutipashun, imara rimashun, nisha. 

12 Chi horasllai Santo Espíritu cangunara yachachinga imara ` 
rimana ashcaras. 


Upa charij runa 


13 Chigunamanda shu runa paita nica: Yachachij, ñuca 
uquira rimai ñuca yayamanda apinara ñucahua chaupichingaj. 
14 Jesusga paita nica: Amigo, ¿pi ñucara taripajta chaupichijta 
churacachu cangunajpi? 

15 Jesús paigunara nica: Ricuichi, cuiraichi tucui cullquira 
yalijta munanamanda. Runa causaibiga yapa ashca charinara 
mana ministirinzhu. 

16 Shu yachachisha cuentanara paigunara cuentaca: Shu 
charij runa allpa ashcara cuca pallaushca horaspi. 

17 Dueñoga paihua shungii iyarica: ¿Imara rashai? nisha. 
Imais ñuca pallashcara huacachingaj mana charinichu. 

18 Casna rasha, nica, ñuca huacachina huasiunara tulasha, 
yali atungunara sicachisha, chihui tucui ñuca pallashcaunara 
ñuca charishcaras huacachisha. 

19 Nuca almara rimasha: Alma, nisha, ashca charishcara 
charingui, ashca huatagama durangami. Samai, micui, upi, 
cushiyai. 

20 Dios paita nica: Upa runa, cuna tuta camba almara cayangaj) 
shamunaunga. Can tandachishcaga, ¿pihuajta tucungai? 

21 Shinallarami shu runa tandachijpi paihuajllara, astaumbas 
Diosta mitsaj. 


Mana manzhana 
(Mt. 6.25-34) 


22 Jesus pai yachachishca runaunara nica: Chiraigumanda 

cangunara nini, Ama turbarichichu canguna causanamanda 
¿imara micuna angai? nisha, shinallara canguna aichamanda 
¿imara churarina angai? nisha. 

23 Canguna causai micunamanda yali valin, canguna aicha 
churanamanda yali valin. 

24 Iyarichi illahuangaunara, mana tarpunaun, mana palla- 
naun, huacachina huasiunaras mantacaras mana charinaun. 
Shinashas Dios paigunara carán. ¿Manzhu canguna pishcu- 
unamanda mas yali valijguna anguichi? 

25 ¿Pita cangunamanda ashcara turbarisha shu chaupi rigra 
tupura yaparinara ushanguichu mas atun tucungaj? 

26 Shinashas, canguna ima ichilla ranaras mana ushasha, 
¿imarasha turbaringuichichu atun ranaunamanda? 

27 Sisaunara iyarisha ricuichi imasna iñanaun. Mana tara- 
banaun, mana cauchunaun. Cangunara nini Salomón paihua 
tucui sumajhua mana churarishcachu aca shu cai sisauna 
cuenta. 

28 Shinajpi, Dios yanga quihuara casna churachijpi, cuna 
punzha allpai shayanlla, cayandi punzha ninai shitai tucun, 
¿imasna astaun mas Dios cangunara churachingami, canguna 
ansalla quirij runauna ajllaira? 

29 Canguna ama turbarichichu, ¿imara micushun? ¿imara 
upishun? nisha. Shinallara ama manzharichichu. 

30 Cai tucuiunara mundu runauna mascanaun, astaumbas 
canguna caigunara ministishcara canguna Yaya yachanmi. 

31 Astaun, Dios mandana pachara mascaichi, cai tucuira 
cangunara yapashca anga. 


Valijguna ahua pachai 
s (Mt. 6.19-21) 


32 Ama manzhaichichu, ichilla monton runauna. Canguna 
Yaya paihua mandana pachara cangunama cuyasha nin. 
33 Canguna charishcaunara catuichi, tsuntsuunama cuyaichi. 
Cangunajta mana ismuj bolsaunara raichi. Mana tucurij 
valijgunara ahua pachai tandachichi. Chihui shuhuaj mana 
pactan, taula curus mana micun. 
34 Maibi can charishcauna tiajpi, chihui canguna shungu 
tianga. 

35 Chumbillishca tiajuichi, canguna velaunara sindishcara 
charichi. | 
36 Boramanda paihua patrón tigranara chapau runauna cuenta 
tucuichi; pai boramanda shamusha cayajpi, pungura dsas 
pascangaj. 
37 Cushi shunguyujmi chi sirvijguna, patrón shamusha puruntu 
chapaugunara tupangami. Cierto pacha cangunara nini, pai- 
llara chumbillingami, paigunara mesai tiachingami, paigunara 
sirvingaj shamungami. | 
38 Patron chaupi tuta shamusha, gallo cantashca huashalla 
shamusha, pai chi sirvijgunara chapaugunara tupanma, cushi 
shunguyujmi casna rasha sirvijguna. 
39 Caitaga yachaichi, duefio shuhuaj shamungaraushca horasta 
yachasha, chapanmaca, lugarda mana cunmaca paihua huasira 
icungaj. 
40 Canguna shinallara puruntushca tiaichi. Canguna mana 
iyashca horaspi ñuca, Runa Churi nishca, shamushami. 


Mana ali sirvij runa 
(Mt. 24.45-61) 

41 Shinajpi Pedro paita: Señor, nica, ¿cai yachachingaj 
cuentashcara ñucanchimallachu cuentangui, manzhu tucui 
runaunamas? 

42 Señor paita nica: ¿Pitangairi shu ali cierto ali sabiro ma- 
yordomo, paihua patrón paita churangami paihua huasi ahuai 
micuna horaslla chihui tiajgunara carangaj? 

43 Cushi shunguyujmi chi sirvij runa, paihua patrón shamusha 
paita taringa casna rauta. 

44 Cierto pacha cangunara nini, tucui pai charishcara chi 
sirvijpa maquii churangami cuirangaj. a 

45 Astaumbas chi sirvij runa paihua shungiii nijpi: Ñuca 
patrón unaiyaun shamungaj, shina nisha chishu sirvij runa- 
unaras huarmiunaras callarin livachingaj, maspas pai micungaj 
upingaj machangaj callarijpi, 

46 shamungami chi sirvijpa patrón pai mana iyaushca punzhai, 
pai mana yachashca horaspi, paita shinzhira livachingami, 
mana quirijgunahua pariju paita churangami. | 

47 Chi sirvij runa paihua patrón munashcara intindisha, astaun 
mana puruntusha, pai munashcara mana pactachisha, ashcara 
azuti tucungami. 

48 Astaumbas shu sirvij runa mana ricsisha shinasha azutina 
tupura rajllaira, ansallami azutishca anga. Maican runama 
ashcara cushca ajpiga, ashcara mañashca anga paimanda. 
Maicanma ashcara mingashca ajpi, paimanda mas mañashca 
anga. 


Jesús runaunara chicanyachin 
(Mt. 10.84-86) 


4 Ninara cai pachai shitangaj shamucani. ¿Imara mas 
munasha ña sindichishca ajpi? 
50 Shu bautisanahua bautisarina ani. Ashcara tormendarini 
pactaringagama. 
51 ¿Iyanguichichu ñuca cai pachama shamucani ganas causa- 
naras cungaj? Mana, nini, astaun piñanaunara cungaj. 
52 Cuna horasmanda, shu huasi pichca runa tiajpi, quinsa 
shu partimanda ishqui chishu partimanda piñanausha tia- 
naunga. | 
53 Yayaga churihua macanaunga, churis yayahua. Mama 
ushushihua macanaunga, ushushis mamahua. Cari mama 
cachunhua macanaunga, cachun paihua cari mamahua. 


¿Imarasha mana ricsinguichu tiempora? 
(Mt. 16.1-4; Mr. 8.11-18) 


54 Jesús shinallara runaunara nica: Canguna shu puyura 
indi icuna partimanda shamujta ricusha, tamiangaraun, nin- 
guichi. Shina tucun. 

55 Huaira sur nishca quinri partimanda huairajpi, rupaj tucun- 
ga, ninguichi. Shina tucun. 

56 ¡Ishqui shimiyujguna! nica, ahua pacharas cai pacharas 
ricurishcara ricsinara yachanguichi, ¿Imarashaga mana ya- 
changuichu cai horasta? | 


Canda chignij runahua alichi 
(Mt. 5.25-26) 


57 ¿Imaraigu cangunallara ali taripanara mana taripan- 
guichi? 

58 Shinajpi, can apujma rina horas canhua piñarij runahua, 
paihua alichinara mascai ñambillaira, mana chasna rajpiga, 
pai canda aisasha pushanga apuma, paiga canda soldaro maquii 
churanga, soldaroga canda chonda cularbi ishcanga. 

59 Canda nini, chimanda mana llucshinguichu puchucai me- 
diora pagangagama. 


Mana arrepentiriusha huañuna anguichi 


| 3 I Cai horaspi huaquinguna Jesusta cuentanauca imas- 

na Pilato huaquin Galilea runaunara huañuchisha, 
paiguna quiquin yahuarda masaca paiguna rashca sacrificio 
yahuarhua. 
2 Jesús paigunara cutipaca: ¿Iyanguichichu cai Galilea runa- 
una casnara tormendachishca ajpi, tucui Galilea runauna- 
manda yali uchayujguna aca? nisha. 
3 Mana, cangunara nini, astaumbas canguna mana arrepenti- 
rijpi, shinallara tucui huañunguichimi. 
4 Shinallara chi chunga pusac runauna imahoras Siloe nishca 
huasi paiguna ahuai urmasha huañuchijpi, ¿iyanguichichu 
chiguna tucui Jerusalembi tiaj runaunamanda yali uchayujmi 
anauca? nisha. 
5 Mana, cangunara nini, astaumbas canguna mana arrepen- 
tirijpi shinallarami tucui huañunguichimi. 

Mana aparij higo yuramanda 


6 Shinallara Jesús cai yachachingaj cuentanara cuentaca. 
Shu runa shu higo muyu yurara paihua chagrai tarpushcara 
charica. Dueño shamuca muyura mascangaj, astaun mana 
aparishca aca. _ | 
7 Cuiraj runara nica: Na quinsa huata tupura muyura mas- 
cashcani cai higo yurai, astaumbas mana tupashcanichu. 
Cuchui, ¿imarashara yanga shayanga allpara gastachisha? 

8 Shinajpi cuiraj runa cutipasha: Señor, nica, cai huatallara 
saqui, yura muyujta allasha ali allpara churasha. 

9 Chi huasha ali muyura aparijpi alimi, mana aparijpiga cu- 
chungui. 


. Jesús cumuyashca huarmira alichin 
10 Shu samana punzha Jesús tandarina huasii yachachiuca. 

11 Chihui shu huarmi tiauca, shu unguchij supaira charij, 
chunga pusac huata tupura. Huasha tullu cumuyashca puriuca, 
mana ansas dirichuyangaj ushacachu. 

12 Jesús paita ricusha cayaca: Huarmi, nica, camba ungiii- 
manda llushpichishca angui. 

13 Shina nisha, Jesús paihua maquira paihua ahuai churaca. 
Dsaslla huarmi dirichuyaca. Huarmiga Diosta alabaca. 

14 Tandarina huasi apuga, Jesús samana punzhai huarmira 
alichishcamanda piñarisha chihuajgunara nica: Socta punzha 
tian tarabangaj. Chi punzhaunaiga shamichi alichi tucungaj. 
Ama shamichichu samana punzhai, nica. 

15 Shinajpi Señor paita cutipasha: Ishqui shimiyuj runa, 
nica, ¿manzhu caran dueño cangunamanda paihua huagrara 
paihua burrora llushpichin huasimanda, yacuma pushangaj, 
upichingaj samana punzhai? 

16 Astaun cai huarmi, Abrahamba ushushi asha, Satanás 
huatashca ashca cai chunga pusac huatara, ¿manzhu paita 
pascana aca shu samana punzhai? 

17 Jesús casna rimajpi, tucui paihua contra rimajguna 
pingarinauca, astaun tucui runauna cushiyanauca pai tucui 
munanaita rashcaunamanda. 


Mostaza muyumanda cuentan 
(Mt. 13.81-32; Mr. 4.80-82) 
18 Jesús nica: ¿Imahuara ricuchishai Dios mandana pa- 
chara? ¿Imasnara angairi? 
19 Shu mostaza nishca muyu cuentami. Runa cai muyura 
apisha, chagrai tarpusha, muyu iñaca, atun yura tucuca, 
pishcuuna paiguna huasiunara ranauca paihua pallcaunai. 


Tandara punguichina polvomanda 
(Mt. 18.88) 
20 Cutillara Jesús nica: ¿Imahuara ricuchishai Dios mandana 
pachara? 
21 Dios mandana pacha tandara punguichina polvo cuentami, 
shu huarmi apica, quinsa libra harina polvoi churaca, pungui- 
ringama saquica. 

Quishqui ñambi 
(Mt. 7.13-14; 21-23) 

22 Jesús atun llactaunara ichilla llactaunaras pasauca, 
runaunara yachachisha, Jerusalenma riusha. | 
23 Shu runa paita: Señor, ¿nica, ansalla runauna quishpinaun? 
24 Jesús paigunara: Ursarichi, nica, quishqui pungura icungaj. 
Cangunara nini, ashcauna icungaj mascanaun, astaun mana 
ushanaungachu. 

25 Huasiyuj dueño atarisha, pungura ishcashca huasha can- 
zhamanda cayangaj callaringuichi, Señor, Señor, pungura 
pascahuai, nisha. Paiga cutipasha cangunara ninga: Mana 
ricsinichu cangunara maimanda chari anguichi. 

26 Shinajpi rimangaj callaringuichi: Camba ñaunajpi micush- 
canchi, upishcanchi, can yachachicangui ñucanchi pulazaunai, 
nisha. 

27 Paiga rimangami: Cangunara nini, mana yachanichu can- 
guna maimanda chari anguichi. Rijuichi ñucajmanda tucui 
manalira rajguna. 

28 Chihui atun huacais quiru mucunas tianga, imahoras can- 
guna Abrahandas, Isactas, Jacobdas, tucui Diosmanda rima;j- 
gunaras, Dios mandana pachai tiajgunaras ricunguichi, 
cangunaga canzhama ichushcauna asha. 

29 Shamunaungami indi llucshina partimandas, indi icuna 
partimandas, norte nishca quinri partimandas, sur nishca 
quinri partimandas. Mesai tiarinaunga Dios mandana pachai. 
30 Ñaupa ajguna puchucaiguna anaunga, puchucaibi ajguna 
ñaupa pundai anaunga. 


Jesús Jerusalenmanda llaquirin 
(Mt. 23.37-39) 


31 Chi punzhallaira fariseogunamanda huaquinguna Jesusma 
shamunauca, paita ninauca: Llucshi, caimanda ri. Herodes 
canda huañuchisha ninmi. 

32 Jesusga paigunara: Richi, nica, cai sacha allcura rimai 
richi; casna rauni, supaigunara ichuni, ungushcaunara alichini 
cunas cayas, quinsa punzhaiga ñuca ranara tucuchini. 

33 Astaun ministirin fuca ñambira catingaj, cunas, cayas, 

minzhas. Mana usharinzhu shu Diosmanda rimaj huañungaj 
Jerusalenmanda canzhai. 

34 ¡Jerusalén, Jerusalén, Diosmanda rimajgunara huañuchij, 
cambajma cachashcaunara rumihua shitaj! ¿Masna cuti 
camba churiunara tandachingaj munacani, imasna atallba 
paihua huahuaunara rigra ucuma ugllaringaj, astaun mana 
munacanguichu! 

35 Canguna huasira chunlla saquishcami, maspas fñucara 
mana ricuhuanguichichu shamuna horas pactamungama ima- 
horas ninguichi: Cushimi Señorba shutii shamuj runa. 


Jesús shu icsa punguirishca runara alichin 


| 4 1 Jesús shu fariseo apu huasi icusha shu samana 
punzha micungaj, runauna paita chapanauca urma- 

chingaj. 

2 Chihui shu icsa yacuhua punguirishca runa shamuca. 

3 Jesusga ley shimira yachajgunara fariseounaras: ¿Alichi- 

huajchu, nica, samana punzhai? 

4 Paigunaga mana cutipanaucachu. Shinajpi Jesús ungushca 

runara apisha, paita alichica, paita dispirisha cachaca. 

5 Jesus runaunara nica: ¿Maican runa cangunamanda paihua 

burro, paihua huagra uctui urmajpi, manzhu ringai uctalla 

llucchingaj, samana punzha ajllaira? 

6 Mana pihuas paita cutipanara ushacachu. 


Borama convirashcauna 


7 Jesús ricusha imasnara huaquinguna mesai ñaupa tiari- 
naunara ajllanauca, shu yachachingaj cuentanara cuentaca 
mesama convirashcaunara, casna nica: 

8 Can borama convirashca ashaga, ama tiarichu ñaupa tiarinai. 
Shu canmanda yali runa istama convirashca ima tiaunmami. 
9 Casna runa shamujpi, candas paitas conviraj dueño sha- 
munga, canda rimanga: Llucshipai, amigo, ninga, can tiaush- 
cara cui cai runama. Shinajpi can pingarisha puchucai tiari- 
nara apingaj callaringui. 

10 Astaun, can convirashca ashaga, puchucai tiarinai tiarigri. 

Casna rajpi canda conviraj dueño shamusha, canda ninga: 
Amigo, mas ñaupajma tiarigri. Casna rajpi can ahuayachishca 
angui shu canhua pariju shamujguna ñaupajpi. 

11 Maicambas paillarara ahuayachisha pishiyachishca anga, 
astaun maicans paillara pishii iyasha ahuayachishca anga. 

12 Jesús paita convirajta shinallara nica: Can shu istara 
rasha, ama conviraichu camba aillullara, uquiunara, yaya- 
unara, mayambi causaj charijgunaras. Paiguna canda cuti- 
pasha conviranara ushanaunga, pagai tucunguimi. 

13 Astaumbas can istara rasha, tsuntsuunara convirangui, 
pullu maquiunara, anga changaunaras, ñausaunaras. 

14 Can casna rasha, cushi tucungui. Caiguna canda paganara 
mana ushanaun, astaun can pagai tucungui ali runauna causari- 
muna punzhai. 


Atun ista micunamanda 


15 Shu paihua pariju mesai tiarij runa caita uyasha nica: 
Cushimi pi runas tandara micuj Dios mandana pachai. 
16 Shinajpi Jesús paita nica: Shu runa chishii atun micuna 
istara rarca, ashca runaunara conviraca. 
17 Micuna horas ña pactajpi, paita sirvijta cachaca convirash- 
caunara cayangaj, paigunara: Shami, ningaj, tucui ña purun- 
tushcami, nisha. 
18 Tucui convirashcaunaga: Mana lugarchu ani ningaj calla- 
rinauca. Ñaupa aj runa nica: Shu hacindara randishcani, 
llucshina mani ricungaj. Canda rugauni perdonahuapai, nisha. 
19 Shuj nica: Ña randishcani chunga aisaj huagraunara. 
Riunimi paigunara camangaj. Perdonahuapai, canda rugauni. 
20 Shujga, Ña casarashcani, nica, chi raigumanda mana 
ushanichu ringaj. 
21 Sirvijga tigramusha, cai tucuira paihua. patronda cuentaca. 
Shinajpi dueño piñarisha paihua sirvijta nica: Uctalla ri, 
pulasaunama, llacta fñambiunamas. Caima pushamui tsuntsu- 
unara, pullu maquiunara, anga chaquiunara, ñausaunaras. 
22 Sirvijga: Patrón, nica, can mandashcasnara rashcami. 
Shinajllaira chara lugar tiaun. 
23 Patronga sirvijta nica: Ri, yanga blas, chagra- 

unamas, chihuajgunara aisasha pushamungaj, ñuca huasi 
undajta tucungaj. 

24 Cangunara nini, mana pihuas ñaupa convirashcaunamanda 
ñuca istara gustangachu. 


Masna valin Cristora catingaj 


25 Ashca runauna Jesusta compañanauca. Jesús paigunama 
voltiarisha nica: 
26 Shu runa ñucama shamusha, mana paihua yayara, mamara, 
huarmira, churiunara, ushushiunara, paihua causanaras chij- 
nisha, paiga ñuca yachachishca runa mana ushanzhu tucungaj. 
27 Shu runa mana paihua quiquin cruzta aparisha, ñucara 
catishas, mana ushanzhu ñuca yachachishca runa tucungaj. 
28 ¿Pita cangunamanda shu huasira rasha nisha, manzhu 
ñaupa punda tiaringa, cullguira yupangaj; ¿Pactangachu, 
nisha, manzhu pactanga, huasira tucuchingaj? 
29 Mana shina rajpi, istandira shayachishca huasha, mana 
ushanma tucuchingaj. Shinajpi tucui ricujguna asingaj calla- 
rinaunga. 
30 Casna nisha: Cai runa huasira sicachingaj callarica, astaun 
mana ushacachu tucuchinara. 
31 Shinallara maican rey apu, shu reyhua guerrangaj purisha, 
¿manzhu ñaupara tiaringa iyaringaj, ushashachu imara nisha 
shu chunga huaranga soldarounahua ishqui chunga huaranga 
shamuj soldarounahua guerrangaj? 
32 Mana ushashaga, chi shu rey chara carui tiajllaira, runa- 
unara cachangami amigopura tucungaj nisha. 
33 Shinajpi cangunamanda maicambas mana tucui pai charish- 
caunara saquisha, mana ushanzhu shu ñuca yachachishca 
runa tucungaj. 


Cai bacha cachi nishcamanda 
(Mt. 6.18; Mr. 9.60) 
34 Cachi yapa alimi, astaun cachi paihua mishquira pirdijpi, 
¿imahuara cuti paita mishquiyachinga? 
35 Allpajpas basurajpas mana sirvin. Ichuna anga canzhama. 
Uyaj rinriyuj uyachu. | 

Chingarishca borregomanda cuentan 
(Mt. 18.10-14) 


| 5 1 Jesusma tucui cullguira tandachijguna, tucui ucha- 
yujguna shamunauca, paita uyangaj. 

2 Fariseoguna yachaira yachachijgunandi paimanda piñari- 

nauca: Cai runa uchayujgunara chasquin, paigunahua micun, 

nisha. 

3 Jesús cai yachachingaj cuentanara paigunara cuentaca: 

4 ¿Maican runa cangunamanda shu patsaj borregounara cha- 

rij, shu borrego chingarijpi, manzhu chi iscun chunga iscun 

borregora saquingami runa illashca partii, paiga ringami 

chingarishcara mascangaj tupangagama? 

5 Tarijpiga, paihua rigrai churangami, cushiyasha. 

6 Huasima pactamusha, amigounaras mayambi causajgunaras 

tandachingami, paigunara: Cushiyaichi ñucahua, chingarishca 

borregora tarishcanimi, nisha. 

7 Shinallarami cangunara nini, ahua pachai yalira cushiya- 

naunga imahoras shu uchayuj runa arrepentirijpi iscun chunga 

iscun ali runaunamanda arrepentirinara mana ministinaupi. 


Chingarishca cullquimanda cuentan 


8 Shinallara, ¿maican huarmi chunga cullquira charisha, 
shujta chingachisha, manzhu shu vela purura sindichisha, 
huasira pichanga, ali pacha mascanga paihua cullquira tarin- 
gagama? 

9 Tarishaga, paihua amigaunara mayambi causajgunaras tan- 
dachisha, paigunara: Cushiyaichi, fuca chingachishca cull- 
quira tarishcanimi, ninga. 

10 Shinallarami cangunara nini, angelguna ñaupajpi cushi 
tianmi imahoras shu uchayuj runa arrepentirijpi. 


Chingarishca churimanda cuentan 


11 Shinallara Jesús nica, Shu runa ishqui churira charica. 
12 Quipa churi yayara rimaca: Yaya, nisha, ñuca apina partira 
camba hacindamanda cuhuai. Yayaga pai charishcaunara 
chaupichisha churiunama cuca. 
13 Ansa punzhauna huasha, quipa churi tucui pai charishcara 


193 LUCAS 15 


tandachisha, shu caru partima rica. Chihui nuspasha causa- 
sha, pai charishcara tucuchica. 

14 Tucuira ña yanga gastashca huasha, atun yarcai tiempo 
shamuca chi partii. Churiga yarcaihua huañungaj callarica. 
15 Ricami shu chi partii causaj runajma, paihua llutarica. 
Runaga paita cachaca paihua hacindama cuchiunara cuirangaj. 
16 Cuchi micunahua paihua icsara undachisha nica. Shinaj- 
llaira mana pihuas paita cuca micunara. 

17 Paiga iyarisha nica: ¿Masna ñuca yaya huasii tiau tarabaj- 
guna ashca micunara charinaun, ñucaga caibi yarcaihua 
huañuuni? 

18 Atarisha, ñuca yayajma rishami, paita nisha: Yayalla, 
ahua pacha ñaupajpis camba ñaupajpis uchara rashcanimi. 
19 Ña mana valijchu ani camba churi nishca tucungaj, shu 
cambajpi tarabaj runara cuenta apihuali. 

20 Atarishaga, paihua yayajma shamuca. Churiga chara 
carui shamujllaira, yaya paita ricuca, ricusha llaquirica churi- 
manda. Yaya callpasha rica, paita ujllarisha muchaca. 

21 Churi yayara rimasha: Yayalla, nica, ahua pacha ñaupajpi 
camba ñaupajpis ucharashcani. Ña mana valijchu ani camba 
churi nishca tucungaj. : 

22 Astaun yaya sirvijgunara nica: Ali churanara llucchichi, 
churachichi. Sortiasta reroi, zapatostas chaquii churachichi. 
23 Racu huagra huahuara apamichi, huañuchichi, ñucanchi 
micungaj. Istara rashunchi. 

24 Caiga ñuca churi huañushca aca, cuna causarishca; chin- 
garishca aca, cunaga tarishcami. Cushiyangaj callarinauca. 
25 Paihua ñaupa churi chagrai tiauca. Pai shamusha, huasi 
mayambi pactamusha, tocaushcaras bailaushcaras uyaca. 

26 Shu sirvijta cayasha tapuca: ¿Imarai cai uyarina? nisha. 
27 Sirvijga paita: Camba uqui tigramushcami, nica. Camba 
yaya racu huagra huahuara huañuchishcami, pai alilla tigra- 
mushcamanda. 

28 Churiga piñarica, mana munacachu icunara. Yayaga lluc- 
shisha paita rugaca icungaj. 

29 Ñaupa churi yayara cutipasha: Riqui, Yaya, nica, ashca 
huatara canda sirvishcani, tucuibi can mandashcara pacta- 

chishcani. Imahoraspas shu chivohuallaras mana cuhuash- 
cangui ñuca cushi tucungaj ñuca amigounahua. 

30 Astaumbas cai camba churi shamujpi, camba hacindara 
manali causaj huarmiunahua gastashca huasha, can paihuajta 
racu huagra huahuara huañuchishcangui. 

31 Shinajpi yaya paita: Churi, nica, tucui horas can ñucahua 
tiaungui. Tucui ñuca charishcauna cambajmi. 

32 Shinasha ministirica istara rangaj, cushi tucungaj, cai 
camba uqui huañushca aca, ña causarishcami; chingarishca 
aca, ña cuti tarishcami. 


Mana valij mayordomo runamanda cuentan 


| 6 1 Jesús pai yachachishca runaunara nica: Shu charij 
runa tiaca. Mayordomora charica. Cai mayordomo- 

manda rimashca aca: Pai camba charishcara baratunmi, nisha. 

2 Patrón paita cayasha, nica: ¿Imarai cai ñuca canmanda 

uyashca? Cuentasta rai can mayordomo ashcamanda. Na 

mana mas ushangui mayordomo tucungaj. 

3 Shinajpi mayordomo paihua shungiii nica: ¿Imara ranarai, 

ñuca patrón ñucara mayordomo tiashcamanda quichuhuan? 

Allanara mana ushanichu, mañashalla causanara mana usha- 

nichu, pingarichihuanmi, nica. 

4 Nuca yachani imara ranaras, ñucara mayordomo tiashca- 

manda liucchijpi cayai tucungaj amigouna huasiunai. 

5 Caran paihua patronda dibij runara cayasha, ñaupa sha- 

mujta nica: ¿Masnara dibingui ñuca patronda? 

6 Dibiyuj cutipaca: Shu patsac lata micuna aceitera. Ma- 

yordomo paita nica: Camba dibi quillcara api, uctalla tiari, 

pichca chungara quillcai. | 

7 Chi huasha shujta nica: Canga, imasnara dibingui? Paiga 

shu patsac quintal trigo muyura, nica. Mayordomo paita: 

Camba quillcara api, nica, pusac chunga quintalda quillcai. 

8 Patronga mana valij mayordomora alabaca pai sabiro rash- 

camanda. Cai mundui causajguna punzhai causajgunamanda 

yali sabiro anaun runaunahua. 

9 Shinallara cangunara nini: Canguna cai uchayuj mundu 

cullquihua amigounara raichi, shina ajllaira cullqui tucurijpi 

amigouna cangunara chasquinaunga huiñaigama duraj tia- 
naunai. 

10 Maican runa ali rajpi ansazhituhuai, shinallara ali rangami 
ashcai. Maican runa manali rajpi ansazhituhuai, shinallara 
manali rangami ashcai. 

11 Canguna mana ali rajpi yanga charishcaunahua, ¿pita 
cangunara ali cierto valijgunara cunga cuirangaj? 

12 Canguna shujpa charishcaunahua mana alira rajpi, ¿pita 
canguna quiquimbajta cunga charingaj? 

13 Mana pis ishqui patronda sirvina ushanzhu, shujta 
chijninga, chishujtaga llaquinga; shujhua ali tucunga, chi- 
shujtaga pishiyachinga. Cangunaga mana ushanguichu Diostas 
cullquiras sirvingaj. 

14 Fariseoguna shinallara cai Jesús rimashca shimiunara 
uyanauca. Paiguna cullquira llaquijguna asha, paita asinauca. ` 
15 Jesús paigunara nica: Canguna pactajta runauna manchi, 
ninguichi runauna ñaupajpi. Shina ajllaira Dios canguna 
shungura ricsin. Runapura valijmi nishcara Yaya Dios chijnin. 


Ley shimimanda riman 


16 Ley camachishca shimi Diosmanda rimajgunandi Bautisaj 
Juangama duranmauca; chihuasha Dios mandana pachara 
rimashcami, tucui runaunaga aburinaun icungaj. 

17 Astaun raihuajmi ahua pachas cai pachas tucuringaj, randi 
ley shimimanda mana usharinzhu shu pundahuallas apashi- 
tangaj. 


Maquira llushpichina 
(Mt. 19.1-12; Mr. 10.1-12) 
18 Maican runa paihua huarmira ichusha, shujhua casarasha, 
tacarij runa tucun. Maican runa chi cari ichushca huarmira 
casarasha, shinallara shujhua tacarij tucun. 


Charij runa ucu pachai 
19 Shu charij runa tiauca, gusto inu puca yuraj churanara 
churarishca. Caran punzha atun micuna istara rarca. 
20 Shinallara shu Lázaro nishca tsuntsu mañaj runa tiaca. 


LUCAS 16, 17 196 


Paihua aicha llagaunahua undashca aca, charij runa pungüi 
ichushca sirica. 
21 Charij runa mesamanda urmaj puchuunahua paihua icsara 
undachina munacami. Allcuuna shamunauca paihua llaga- 
unara Hacanauca. 
22 Tsuntsu runaga huañuca. Angelguna paita pushanauca 
Abraham tiashcama. Shinallara charij runa huañuca, pam- 
bashca aca. 
23 Ucu pachaiga, chari; runa paihua ñahuira pascasha, Abra- 
handa ricuca carui, Lazaroras ricuca paihua rigrai. 
24 Shinajpi caparica: Yaya Abraham, llaquihuapai, nisha. 
Lazarora cachamupangui ñucama, paihua maqui rero pundara 
yacuhua ucuchichu ñuca callura chiriyachingaj. Cai ninai 
yapa tormendariuni. 
25 Abrahanga paita: Churi, nica, iyari imasna can causaushca 
horas camba ali charishcaunara charicangui, astaun Lázaro 
manaliunara. Paiga cuna caibi cushiyashcami, randi can 
tormendariungui. 
26 Maspas, shu atun huaicu tian canhua ñucanchihua chaupi 
chaupi. Pasana munajguna caimanda cambajma pasanara 
mana ushanaun, chimandas caimas mana ushanaun. 
27 Runa nica: Yaya canda rugauni Lazarora ñuca yaya hua- 
sima cachapangui. 
28 Pichca uquiyuj ani. Paigunama cachapangui ama shamu- 
nauchu cai tormendarinama. 
29 Abraham paita: Moisesta charinaun, Diosmanda rimaj- 
gunandi, caigunara uyanauchu, nica. 
30 Shinajpi runa: Mana, nica, Yaya Abraham, shuj huañush- 
caunamanda paigunama rimai rijpi, arrepentirinaunga. 
31 Astaun Abraham paita: Moisesta mana uyajpi, nica, shina- 
llara mana uyanaungachu shuj huañushcaunamanda atarisha 
rimajpis. 

Urmanaunamanda riman 

(Mt. 18.6-7, 21-22; Mr. 9.42) | 
| 7 1 Jesús pai yachachishca runaunama: Ursamanda 


uchai nijtanauna shamunaungami, nica. Astaun jlasti- 
malla casnai urmachij runa! 

2 Manara shu runa shu cai ichilla huahuaunara uchai urma- 
chisha, astaun ali anmaca shu atun cutana rumira paihua 
cungai huatasha, paita lamarbi shitai tucunga)j. 

3 Ricuichi cangunajmandallara. Camba uqui canmanda uchara 
rajpi, paita rimai. Pai arrepentirijpiga, paita perdonal. 

4 Pai canzhis cuti canmanda uchara rajpi shu punzhai, canzhis 
cuti cai punzhai tigramujpi, canda nisha: Arrepentirinimi. 
Paita perdonai. 


Ñucanchi quirinara yapahuapai 


5 Señor cachashca runauna paita ninauca: Ñucanchi quiri- 
nara yapahuapai. 
6 Shinajpi Señor nica: Canguna quirina shu ichilla tarpuna 
muyu tupu ajpi, canguna cai yurara rimanguichimaca: Aisairi 
caimanda, nisha, lamarbi tarpuri. Cangunara uyanmaca. 


Sirvij runa rana 


7 Pita cangunamanda shu sirvij runara charisha, allpara 
huanuyachij, huagrara cuidaj, pai chagramanda tigramujpi, 
paita ninma: Icui, mesai tiari? 

8 Astaun, ¿manzhu ninga: Micunara puruntui, chumbilli, 
sirvihuai, ñuca micushca upishca huashagama. Chihuasha 
micungui, upingui can? 

9 ¿Agrasinga chari paihua sirvijta pai mandashcara rashca- 
raigu? Mana, nisha, iyauni. 

10 Shinallara canguna, tucui cangunara mandashcara rashca 
huasha, nichi: Yanga sirvijguna manchi, ñucanchi rana 
ministishcallara rashcanchi 


Chunga llagayuj runaunara alichishca 


11 Jesús Jerusalenma riusha, Samariahua Galileahua chau- 
pira pasauca. 
12 Shu ichilla llactai icusha, paita tupangaj llucshimunauca 
chunga llagayuj runauna. Carullai shayarinauca. 
13 Caparisha ninauca: ¡Jesús, Yachachij, llaquihuapai fiucan- 
chira! 
14 Jesús paigunara ricusha: Richi, nica, sacerdoteunama 
ricuchichi. Paiguna riushcallai alichi tucunauca. 

15 Shinajpi paigunamanda shuj, pai aliyashcara ricusha, 
tigraca. Shinzhi shimihua caparisha, Diosta alabaca. 

16 Tuama urmaca Jesuspa chaquii, paita agrasisha. Paiga 
Samaria runa aca. 

17 Jesús cutipasha nica: ¿Manzhu chungapura anauca ali- 
chishcauna? ¿Chishu iscunga, maibirai? 

18 ¿Cai carumanda runalla tigramuca Diosta alabangaj? 

19 Jesús paita: Atari, nica, ri. Can quirishca canda quishpi- 
chishcami. 


Dios mandana pacha shamunamanda 
(Mt. 24.23-28, 86-41) 

20 Fariseoguna Jesusta tapunauca: ¿imahorasta shamunga 
- Dios mandana pacha? nisha. Jesús cutipasha nica: Dios . 
mandana pacha mana ricuihuajchu shamunga. 
21 Mana rimanaungachu: Caibimi, chihuimi, nisha. Dios 
mandana pacha canguna chaupii tian. 
22 Jesús pai yachachishca runaunara nica: Punzhauna sha- 
munaungami imahoras Runa Churi tiashca punzhaunamanda 
shujta ricusha ninguichimi, astaun mana ricunguichichu. 
23 Runauna cangunara ninaunga: Caibimi, chihuimi, nisha. 
Ama ringuichichu, ama catinguichichu paigunara. 
24 Imasna rayo shu parti cielomanda chishu partigama lim- 
pian, shinallarami tucunga ñuca, Runa Churi nishca, sha- 
muna punzhai. 
25 Chi punzha manara shamujllaira, ministirin ñuca ashcara 
tormendachishca achu, shinallara cai horas aj runaunamanda 
ichushca tucuchu. 
26 Imasna tucuca Noé causana punzhaunai, shinallara tucunga 
ñuca shamuna punzhaunai. 
27 Runauna micunauca, upinauca, casaranauca, casarachi- 
nauca, Noé barcoi icuna punzhagama. Pai icushca huasha, 
yacu izhu shamuca, tucui paigunara tucuchica. 
28 Shinallara tucuca Lot nishca runa causana punzhaunai. 
Runauna micunauca, upinauca, randinauca, catunauca, tarpu- 
nauca, huasiunara shayachinauca; | 
29 Lot Sodoma llactamanda llucshina punzhaga, chi quiquin 
punzhai, cielomanda ninas azufres tamiaca, tucuira tucuchica. 

30 Shinallara tucunga ñuca, Runa Churi nishca, ricurina 
punzhai. 

31 Chi punzhai, shu runa huasi pundai tiausha, paihua charish- 
cauna huasi ucul ajpis, ama irguchu apingaj. Shinallara 
chagrai tiajga ama huashama tigrachu. 

32 Iyarichi Lotpa huarmi. 

33 Tucui runa paihua causaira quishpichingaj mascasha, 
pirdingami; tucui runa paihua causaira pirdisha quishpingami. 
34 Cangunara nini, chi tutai ishquipura shu caitui sirinaunga, 
shuj apishca anga, shujga saquishca anga. 

35 Ishqui huarmi pariju cutarinaunga. Shuj apishca anga, 
shujga saquishca anga. 

36 Ishqui runa chagrai tianaunga. Shuj apishca anga, shujga 
saquishca anga. 

37 Paigunaga Jesusta cutipasha, paita ninauca: ¿Maibira, 
Señor? Jesús paigunara nica: Maibis aicha sirin, chihuimi 
angauna tandarimunaunga. 


Mana ualij taribajmanda 


| 8 I Shu yachachingaj cuentanara Jesús paigunara cuen- 
taca runauna tucui horas mañanauchu, mana samba- 

yasha. 

2 Casna nica: Shu llactai shu taripaj runa tiauca. Paiga 

Diosta mana manzhacachu, runaunara mana llaquicachu. 

3 Shinallara chi llactai shu huaccha huarmi tiaca. Paiga 

taripajma shamuca, paita nica: Ñucara yanapahuapai ñucara 

chijnij runamanda. 

4 Taripaj runa unaillara uyanara mana munacachu, astaun 

huasha paihua shungiii nica: Ñuca Diosta mana manzhasha- 

llara, runaunaras mana ricushallara, 

5 cai huaccha huarmi ñucara molestajllaira, paita yanapasha 

chari. Mana casna rajpi huarmi caran rato shamusha ñucara 

aburichinga. 

: Señor nica: Uyaichi cai manali taripaj rimashcara. 

7 ¿Manzhu Dios pai ajllashcaunara yanapanga, paiguna 
tutandi punzhandi paita caparijpi? ¿Unaiyangachu paigunara 
cutipangaj? w” 

8 Cangunara nini, Dios uctalla paigunara uyangami. Nuca, 

Runa Churi nishca, shamushaga, ¿quirinara tupashachu. 
mundui? 


Ishgui Diosta mañajgunamanda 


9 Huaquingunara, paiguna ali runa mani iyasha nijgunara, 
shujgunara chijnijgunara, Jesús shinallara paigunara cai 
yachachingaj cuentanara cuentaca: 

10 Ishqui runa templo huasima rinauca Diosta mañangaj, 
shujga fariseo runa maca, chishujga gobierno cullquira tanda- 
chij. 

11 Fariseo runaga, shayarisha, paihuajllarara mañaca, casna 
nisha: Dios, canda agrasini ñuca mana shu runauna cuenta 
tucunichu, shuhuajguna, manaliuna, shujhua tacarijguna, 
mana cai gobierno cullquira tandachij runa cuentachu ani. 

12 Ishqui cuti caran semanai sasiuni, tucui ñuca ganashca- 
manda shu chunga partira cuni. 

13 Gobierno cullquira tandachij runaga carui shayarisha, 
mana munacachu paihua ñahuira cieloma atarichisha ricungaj- 
llas, astaun paihua pichura huactasha, casna nica: Dios lla- 
quihuapai ñucara, uchayuj runa mani. 

14 Cangunara nini, cai runa paihua huasima perdonashca 
rica, chishujga mana. Maican runa paillarara ahuayachisha 
pishiyachishca anga, maicans paillarara pishiyachisha ahuaya- 
chishca anga. 


Jesús huahuaunara bendician 
(Mt. 19.18-15; Mr. 10.18-16) 


15 Llullu huahuanara Jesusma pushamunauca, paigunara 
llangasha bendiciachingaj. Yachachishca runaunaga ricusha 
paigunara piñanauca. | | 
16 Jesusga paigunara cayasha nica: Ichilla huahuaunara 
lugarda cuichi fiucama shamungaj, ama arcaichichu paigunara. 
Paiguna samiunajmi Dios mandana pacha. 

17 Cierto pacha cangunara nini, maicambas Dios mandana 
pachara mana ichilla huahuasna chasquijpi, mana pacha chihui 
icungachu. 


! 

Charij malta runa 
(Mt. 19.16-30; Mr. 10.17-81) 


18 Shu valij runa Jesusta tapuca: Ali Yachachij, nisha, 
¿imara ranarai ñuca huiñai causaira apingaj? 
19 Jesús paita nica: ¿Imarasha ñucara, Ali nisha rimahuan- 
guiri? Pis mana alichu, Diosllami ali. 
20 Yachanguimi mandamientos nishca Dios mandashca shimi- 
unara: Ama shujhua tacarichu, ama huañuchichu, ama 
shuhuaichu, ama shujgunamanda llullaichu, yayaras mamaras 
llaquina mangui. 
21 Paiga: Cai tucuira pactachishcani maltamanda pacha, nica. 
22 Jesús caita uyasha nica: Chara shuj pishinmi: Can tucui 
charishcara catuiri, tsuntsuunama cui. Valijtas charinguil 
ahua pachai. Shami, catihuai. 
23 Shinajpi pai caita uyasha llaquirica, ashca charij ashca- 
manda. 
24 Jesusga pai ashca llaquirishcara ricusha nica: Tormendosmi 
charijguna Dios mandana pachai icungaj. 
25 Shu camello nishca tormendariushas pasangallami tupulli 
uctura, randi shu charij runa astaun yali tormendoshua Dios 
mandana pachai icungami. 
26 Cai shimira uyajguna ninauca: ¿Pita quishpina ushangairi? 
27 Jesús paigunara nica: Runaunahua mana raihuajta Dioshua 
ali raihuajmi. 
28 Shinajpi Pedro nica: Ñucanchiga ñucanchi charishcaunara 
saquisha canda catishcanchi. 
29 Jesús paigunara nica: Cierto pacha cangunara nini, mana 
tianzhu shu runas paihua huasira, yayaunara, uquiunara, 
huarmira, churiunaras saquisha Dios mandana pachamanda, 
30 Astaun mas ashcara apingami cai horasgunai, shinallara 
shamuj tiempoi huiñai causaira charingami. 


Cutillara Jesús pai huañungaraushcara riman 
(Mt. 20.17-19; Mr. 10.32-84) 
31 Jesús paihua chunga ishqui runara pushasha, paigunara 
nica: Jerusalenma sicanchi. Tucui Diosmanda rimajguna 
quillcashca ñuca, Runa Churi nishcamanda, pactaringami. 

32 Gentilguna maquii entregashca anga, asishca, piñashca, 
tiucashca anga. 

33 Paita azutishca huasha huañuchinaunga. Astaun quinsa 
punzhai causaringami. 

34 Yachachishca runaunaga imaras mana intindinaucachu 
cai rimashcamanda. Cai shimi paigunamanda pacashca aca. 
Mana intindinaucachu Jesús paigunara rimashcara. 


Jericomanda ñausa runa ricun 
(Mt. 20.29-34; Mr. 10.46-52) 

35 Jesús Jericó nishca llacta mayanma shamujpi, shu ñausa 
runa fiambi rayai tiauca, Cullquira cuhuai, nisha mañasha. 
36 Ñausa runa ashca runaunara uyasha tapuca: ¿Imara 
tucun? nisha. 
37 Paita cuentanauca: Nazaretmanda Jesusmi pasaun, ni- 
nauca. | 
38 Shinajpi pai caparisha: Jesús, Davidpa Churi, llaquihuapai, 
nica. 
39 Naupa shamuujguna paita piñanauca: Chunlla, ama ca- 
parichu, nisha. Paiga mas shinzhira caparisha: Davidpa 
Churi, llaquihuapai, nica. 
40 Shinajpi Jesús shayarisha, runara paihuajma pushamungaj 
cachaca. Runa shamujpi, Jesús paita tapuca: 
41 ¿Imara munangui ñuca canhua rangaj? nica. Runaga: 
Señor, ñuca ricuj tucungaj, nica. 
42 Jesús paita: Ricuj tucui, nica, can quirishca canda quish- 
pichishcami. 
43 Chi ratollai ricucami. Jesusta catimuca, Diosta alabasha. 
Tucui runauna caita ricusha Diosta alabanauca. 


Zaqueomanda cuentan 


| 9 1 Jesús Jericó nishca llactara icusha, pasauca. 

2 Shu Zaqueo nishca runa tiauca, gobierno cullquira 
tandachijguna apu maca, charij runa.. 
3 Pai Jesusta ricusha nica, astaun mana ushacachu ashca 
runauna taucarimushcaraigu, pai ichilla runa asha. 
4 Ñaupajma callpasha, shu sicómoro nishca yurara sicaca. 
Jesús chita pasana maca. 

5 Jesús chima pactasha, ahuama ricusha, runara ricuca, 
paita nica: Zaqueo, uctalla irgüi. Cuna punzha ministirin 
ñuca camba huasii pasiangaj. 

6 Shinajpi uctalla irgumuca, cushihua paita chasquicami. 

7 Caita ricusha, tucui runauna piñanauca, Jesús shu uchayuj 
runahua tiangaj icushcami, nisha. 

8 Shinajpi Zaqueo shayarisha, Señorda nica: Señor, shu 
chaupi ñuca charishcara tusntsuunama cusha, pimandas 
umachisha ñuca yapajta apishca ajpi, chuscu cuti yapasha 
cutichisha. 

9 Jesús paita nica: Cunallara quishpina pactamun cai huasi- 
ma, pais shu Abrahamba churi ajpi. 

10 Ñuca, Runa Churi nishca, shamucani pirdirishcara mas- 
cangaj quishpichingajpas. 


Chunga cullquimanda cuentan 


11 Runauna cai shimiunara uyajpi, Jesús paigunara shu 
yachachingaj cuentanara cuentaca, pai ña Jerusalen mayambi 
tiausha, runaunas Dios mandana pacha ñalla ricurina ajta 
iyanaujpi. 

12 Jesús nica: Shu valij runa caru llactama rica, chi llacta 
rey apu tucungaj, chihuasha tigramungaj. 

13 Paiga shu chunga sirvijgunara cayasha, chunga cullquira 
cuca: Tarabaichi, nisha, ñuca cuti tigranagama. 

14 Paihua llactai tiajgunaga paita chijninauca. Runaunara 
cachaca pai huashai paita ningaj: Mana munanchichu can 
ñucanchi rey apu tucungaj. 

15 Pai tigramushcaiga, rey apu tucushca huasha, cayangaj 
cachaca chi cullquira cushca sirvijgunara, caran dueño ganash- 
cara yachanga). 

16 Ñaupa runa shamusha nica: Señor, camba cullqui chunga 
cullquira mas ganashcami. 

17 Señor paita: Ali Sirvij mangui, nica, alimi rashcangui, 
can ansallai alira rashca ajpi, can chunga llacta ahuai apu 
tucunguil. 

18 Shujpas shamuca: Señor, nica, camba cullqui pichca cull- 
quira mas ganashcami. 

19 Paita shinallara nica: Cambas pichca llacta ahuai tucungui. 

20 Shujpas shamuca: Señor, nica, Caiga camba cullqui, shu 
llachapai pillusha huacachisha charicani. 

21 Canda manzhacani, can shu milli runa ajpi, can mana 
churashcara apij, can mana tarpushcara pallaj ajpi. 

22 Shinajpi señor paita nica: Mana ali sirvij, camba quiquin 
shimimandallara taripashca angui. Ñuca milli runa ajta 
yachacangui, ñuca mana churashcara api), ñuca mana tar- 
pushcara pallaj ajta. 

23 ¿Imaraigu ñuca cullquira mana churacangui bancoi miran- 
gaj, ñuca tigramushcai ñuca cullquira mirashcandi apingaj? 
24 Chihui ajgunara nica: Paimanda cullquira quichuichi, 
chunga cullquira charijma cuichi. 

25 Paigunaga: Señor, ninauca, chunga cullquira charinmi. 

26 Shinajpi cangunara nini, charijgunama cushca anga, mana 
charijgunamanda paiguna charishcahuaras quichushca anga. 
27 Maspas ñucara chijnijgunara pushamuichi caima, paigunara 
huañuchichi ñuca ñaupajpi. 


Jesús alabashca Jerusalembi icun 
(Mt. 21.1-11; Mr. 11.1-11; Jn. 12.12-19) 


28 Caita rimashca huasha, Jesús faupasha ríiuca, Jerusa- 
lenma sicasha. 
29 Jesús Betfagé Betanias nishca llactauna mayanma pacta- 
musha, Olivos nishca urcuma pactasha, ishqui yachachishca 
runaunara cachaca. 
30 Paigunara nica: Richi chimbai tiaj ichilla llactama, chihui 
icusha shu malta burro huatashcara tupanguichimi, imahoras- 
pas mana montashca. Pascaichi, apamichi. 
31 Maican rúna cangunara: ¿Imaraigu burrora pascaunguichi? 
nijpi, casna rimasha cutipanguichi; Señor paita ministin, 
nisha. | 
32 Cachashcauna rinaucami, rimashcasna tupanauca. 
“33 Malta burrora pascajpi, dueñouna ninauca: ¿Imarasha 
pascaunguichi malta burrora? | 
34 Paiguna: Señor ministishcaraigumanda, ninauca. 
35 Jesuspajma apamunauca. Paiguna churanara malta burroi 
churasha, Jesusta sicachinauca. 
36 Jesús pasaushcai, runauna churanara mandanauca ñambii. 

37 Olivos urcu irguna mayanma pactajpi, tucui yachachishca 
runauna cushiyasha, Diosta alabangaj callarinauca, shinzhi 
caparisha tucui pai munanaita rashcara ricushcamanda. 

38 Chasna nisha: ¡Bendiciashcami Señorba shutii shamuj 
rey apu; ahua pachai cushilla tucuchu, sumajpas ahuai tiachu! 

39 Shinajpi runa montonmanda huaquin fariseoguna Jesusta 
ninauca: Can yachachishca runaunara piñai. 

40 Jesús cutipasha paigunara nica: Cangunara nini; caiguna 
mana Timanaupiga rumiuna caparinaunma. 

41 Jesús entero llacta mayanma pactamusha, llactara ricusha 
huacaca, 

42 nisha: ¡Canga cai camba punzhallai can cushilla causana 
ñambira ricsinguima! Astaun cunaga camba ñahuimanda 
pacashcami. 

43 Punzhauna shamunaunga imahoras canda chijnijguna can 
muyujta sancaunara churanaunga, canda ishcanaunga, tucui 
partimanda canda nitimunaunga. 

44 Canda tulanaungami allpama, shinallara camba churiunandi 
camba ucui. Shu rumillas mana saquinaungachu shu rumi 
ahuai, Dios cambajma pasiashca punzhara mana ricsishcaraigu. 


Catujgunara ichun templomanda 
(Mt. 21.12-17; Mr. 11.15-19; Jn. 2.13-22) 
45 Jesús templo nishca Diosta alabana huasii icusha, chihui 

tiaj catujgunaras randijgunaras canzhama ichuca. 
46 Paigunara nica: Quillcashcami tian, Ñuca huasi shu Diosta 
mañana huasimi, cangunaga shu shuhuajguna uctura rash- 
canguichi. 
47 Caran punzha templo huasii yachachica, astaun sacerdote 
apuuna, yachaira yachachijgunandi, runauna apuunandi paita 
huañuchingaj mascanauca. 
48 Mana ushanaucachu chita ranara, tucui runauna ashca 
munaihua paita uyashcamanda. 


Jesúspa mandana 
(Mt. 21.23-27; Mr. 11.27-38) 
2 0 I Shu punzha Jesús templo huasii tiausha, runaunara 
yachachica, evangelio ali shimiras rimaca. Sacerdote 


LUCAS 20 206 


apuuna, yachaira yachachijgunandi, rucuunandi paihuajma 
shamunauca. 

2 Paita rimanauca, casna nisha: Rimahuai, ¿Ima mandanahua 
cai rashcaunara raungui? ¿Pi mandajpira casna raungui? 

3 Jesús cutipasha paigunara nica: Ñuca cangunara shina- 
llara shu tapunara charini. Cutipahuaichi. 

4 Juamba bautisánaga, ¿ahua pachamandachu aca, runauna- 
mandachu aca? _ 

5 Shinajpi, paigunapura rimananauca: Nucanchi, Ahua pacha- 
mandami nijpiga, paimi ninga: ¿Imarasha mana paita quiri- 
canguichi? nisha. 

6 Nucanchi, Runaunamandami, nijpiga, tucui runauna ñucan- 
chira rumihua shitanaunga; paiguna ciertomi iyanaun Juan 
shu Diosmanda rimajmi. 

7 Cutipasha ninauca: Mana yachanchichu maimanda ash- 
caras. N 

8 Shinajpi Jesús paigunara nica: Nucas cangunara mana 
rimashachu pi mandajpira ñuca casnaunara rani. 


Mana ali tarabajgunamanda 
(Mt. 21.83-44; Mr. 12.1-11) 

9 Jesús runaunara cai yachachingaj cuentanara cuentangaj 
callarica: Shu runa, nisha, shu uvillas chagrara tarpuca, 
tarabajgunara pagara mañasha mañachica, chasna rasha 
unaiyangaj rica. 

10 Pallana horas pactarijpi, shu sirvij runara cachaca, tara- 
bajguna uvillas aparishcara paita cungaj. Tarabajgunaga 
paita macasha, maquillahua illajta paita cuti cachanauca. 

11 Runa cuti shu sirvijta cachaca; paita shinallara macasha, 
camisha, maquillahua cachanauca. 

12 Na quinsa cuti cachasha, runa shu sirvijta cachaca. Paitas 
chugrichisha canzhama shitanauca. A 

13 Shinajpi chagrayuj dueño nica: ¿Imara rashai? Nuca 
quiquin llaquishca churira cachasha, paita ricusha casunaunga 
chari. 

14 Tarabajgunaga paita ricusha paigunapura rimasha ninauca: 

Caimi cai chagrara apina churi. Shamichi, paita huañuchishun- 
chi, allpaga ñucanchij tucungami. 

15 Churira chagramanda ichunauca, paita huañuchinauca. 
¿Imara rangairi chagrayuj dueñoga paigunara? 

16 Paiga shamungami, cai tarabajgunara huañuchisha tucu- 
chingami, paihua chagrara shujgunama cungami. Fariseoguna 
paita uyasha ninauca: ¡Dios ama lugarda cuchu shina 
tucungaj! 

17 Jesús paigunara ricusha nica: ¿Imara nin cai quillcashca: 
Huasira sicachijguna mana munashca rumiga istandi siqui 
tucushcami? 

18 Tucui cai rumii urmajga paquirishca anga, astaun maican 
ahuai cai rumi urmamun, paiga polvolla tucungami. 


Gobierno impuesto cullquimanda 
(Mt. 21.45-46; 22.15-22; Mr. 12.12-17) 


19 Sacerdote apuuna yachaira yachachijgunandi Jesusta 
apingaj ninauca chi ratollai, casna rimashca shimiuna paiguna- 
manda rimashca ajta intindinauca; astaun runaunara manzha- 
nauca. a 
20 Jesusta camangaj, urmachinga) nisha, ricujgunara cacha- 
nauca, ali runa mani yanga rimasha nijgunara, pandachishca 
shimira apingaj nisha, paita gobernadorba maquii entregangaj. 
21 Paita tapunauca: Yachachij, nisha, yachanchi imasna can 
cierto shimira rimaungui, yachachiungui, runa ricurina samira 
mana riparangui, astaun Diospa ñambira cierto pacha yacha- 
chingui. 

22 ¿Paganachu manzhu pagana impuesto nishca cullquira 
Cesarma? 

23 Jesusga paiguna sabiro iyaira ricsisha, paigunara nica: 
¿Imarasha tentahuanguichi? 

24 Cullquira ricuchihuai. ¿Pihuajtai cai ñahui, cai quillcashca? 
Paiguna: Cesarbajmi, ninauca. 

25 Shinajpi Jesús paigunara nica: Shinajpi, Cesarbajta Cesar- 
ma cuichi, Diospajta Diosma cuichi. 

26 Shinasha ima panda shimiras tupangaj mana ushanaucachu 
runauna ñaupajpi, astaun pai sabiro shimihua cutipajpi, 
manzharisha upallayanauca. 

Causarinamanda tapunaun 
(Mt. 22.23-33; Mr. 12.18-27) 


27 Chihuasha, huaquin Saduceos nishcauna Jesusbajma 
shamunauca, caiguna causarína illan nijguna asha. Jesusta 
tapunauca: 

28 Yachachij, nisha, Moisés ñucanchira quillcaca: Shu huar- 
miyuj runa huañujpi, mana churiyuj asha, paihua uqui chi 
huarmira apichu churiunara mirachingaj huañu uquijta. 

29 Shinajpi canzhis uquipura tianauca. Ñaupa uqui shu huar- 
mira apica, shinasha churi illaj huañuca. 

30 Shinajpi quipa uqui huarmira apica, paihuas churi illaj 
huañuca. 

31 Chihuasha paimanda quipa uqui chi huarmira apica, shina- 
llarami tucui chi canzhis uquiuna huarmira apisha churi illajlla 
huañunauca. 

32 Puchucaibi huarmis huañuca. 

33 Causarina punzhaiga, ¿maicambajta angái chi huarmi? 
Tucui canzhis paita apinauca huarmira rasha. 

34 Shinajpi Jesús paigunara cutipaca: Cuna tiempo churiuna 
casaranaun, shinallara casarangaj cunaun. 

35 Astaun maicanguna chishu tiempoma pactangaj, huañush- 
caunamanda causaringajpas valijguna nishca asha, mana 
casaranaun shinallara mana cunaun casarangaj. 

36 Ña mas huañunara mana ushanaun, astaun angelguna 
cuenta tucunaun, Diospa churiuna anaun, causarishca raigu- 
manda. 

37 Astaumbas, huañushcauna causarinauna ajpi, quiquin 
Moisés caita yachachica, sindij yura nishca cuentashcai, 
imahoras pai Señormanda rimasha nin: Abrahamba Dios, 
Isacpa Dios, Jacobpa Dios. 

38 Diosga, mana huañushcauna Dioschu, astaun causajgunaj- 
mi. Paihua ñaupajpi tucui causanaun. 

39 Huaquin yachaira yachachijguna Jesusta cutipasha ninauca: 
Yachachij, alimi rimashcangui. 

40 Ña Jesusta más tapungaj mana camanaucachu, manzhash- 
camanda. 

Cristoga, ¿Pihua churirai? 
(Mt. 22.41-46; Mr. 12.85-87) 
41 Shinajpi Jesús paigunara rimaca: ¿Imasna ajpira ninaun 

Cristo Davidpa churimi, nisha? | 
42 Quiquin David, Salmos nishca quillcai nin: Señor ñuca 
Señorda nica: Tiari ñuca ali maqui partima, 
43 canda chijnijgunara camba chaqui ucui churanagama. 
44 David paita, Señor, nisha, ¿imasnajpira paihua churimi 
ningái? 


Jesús leyra yachajgunara causayachin 
(Mt. 23.1-36; Mr. 12.38-40; Le. 11.37-64) 

45 Tucui runauna paita uyaushcai, Jesús pai yachachishca 
runaunara nica: 
46 Huacachichi yachaira yachachijgunamanda. Suni churana- 
hua puringaj munanaun, salurashcaunara gustanaun pulasa- 
unai, ñaupa tiarinaunara tandarina huasiunai, shinallara 
micunaunais. | 
47 Paigunaga huaccha huarmi huasiunara tucuchinaun, yanga- 
manda unaira mañashcaunara mafianaun. Caiguna yali 
cauSayuj anaunga. 


Huaccha huarmi ofrenda nishcara cun 
| (Mr. 12.41-44) 
2 | 1 Jesús ricusha, charij runaunara ricuca, paiguna 
Diosma cuyana cullquira cullqui malai churajgunara. 

2 Shinallara shu tsuntsu huaccha huarmira ricuca, paiga 
ishqui mediora churaca. | 
3 Jesús nica: Cierto pacha cangunara nini, cai tsuntsu huaccha 
huarmi tucui chishujgunamanda yalira churacami. 
4 Chishujguna puchuj cullquimanda Diosta cunauca, randi 
cai huarmi tsuntsu ashallara, pai tucui micuna randina cullqui- 
ra churacami. 


Temblo tulangaraushcara riman 
(Mt. 24.1-2; Mr. 13.1-2) 


5 Huaquin runauna templomanda rimanauca, ali ricurij ru- 

miunahua cuyashcaunahuas sumacyachishca ajpi. Jesus pai- 
gunara nica: 

6 Cai canguna ricushcaunaraga, cangunara nini, punzhauna 
shamunaungami imahoras chi rumiuna shuj ahuai shuj ahuai 
mana saquirinaungachu, tucuira tulashca anga. 


Puchucai punzhauna ricuchinauna 
(Mt. 24.8-28; Mr. 13.3-23) 

7 Paita tapunauca: Yachachij, nisha, ¿imahorasta casna 
tucungairi? ¿Ima imara ricuringa cai tucui ñalla tucunga- 
raupi? 

8 Shinajpi Jesús nica: Cuiraichi ama umachi tucungaj. Ash- 
cauna ñuca shutii shamunaungami, Nucaga Cristomi ani, 
nisha; shujguna: Tiempo ña mayanllayaunmi, nisha. Shi- 
najllaira ama catinguichi paigunara. 

9 Canguna guerraunamanda revoluciongunamandas uyasha, 
ama turbarichichu. Caiguna ursamanda ñaupa punda tucu- 
nami; astaun mana uctallachu tucurina horas. 

10 Shinajpi Jesús paigunara nica: Shu rey apu shu rey apuhua 
guerrangami, shu gobierno shu gobiernohuas. 

11 Shinzhi allpa cuyunauna tianaunga; yarcai tiempounas, 
shinzhi ungiiigunas tianaunga huaquin partiunai. Manzhanaita 
atun ricurinauna ahua pachamanda ricunaushca anga. 

12 Manara casna tucujllaira, runauna cangunara apinaunga, 
tormendachinaunga, tandarina huasiunama cunaunga, chonda 
culargunai ishcanaunga, rey apuuna ñaupajpi, gobernadorguna 
fíaupajpis pushashca anguichimi ñuca shutimanda. 

13 Caiguna cangunama valinaungami ñucamanda rimangaj. 

14 Canguna shungúi ninguichi: Mana fñaupara iyarishachu 
imara rimangajpas chi punzhaunai canguna ama caufayai 
tucungaj. 

15 Nucalla shimiras iyairas cangunara cushami. Shinasha 
cangunara chijnijguna imaras cutipanara mana ushanaun- 
gachu. ' 

16 Cangunara entreganaungami canguna quiquin yayauna, 
uquiuna, ailluuna, amigounas. Cangunamanda huaquingunara 
huañuchinaungami. 

17 Tucui runauna cangunara chijninaungami ñuca shutimanda. 

18 Shinajllaira mana shu acchahuas canguna umamanda 
chingaringachu. 

19 Canguna ahuantasha chapasha, canguna aimara ganan- 
guichi. 

20 Canguna Jerusalen llactara soldarounahua muyuchishcara 
ricusha, yachaichi pai tularina ña pactamushcami. 

21 Shinajpi Judeai tiajguna urcuunama miticunauchu, llactai 
tiajguna llucshinauchu, canzhai tiajguna ama cuti icunauchu 
llactai. 

22 Cai punzhaunaga pagana punzhaunami, tucui quillcashcauna 
pactaringaj. 

23 ¡Ayailla icsayujgunas huahuara iñachijgunas chi punzha- 
unai! Ashca tormendos tiangami cai pachai, ashca piñarinas 
cai runauna ahuai. 

24 Cuchillohua chugrishca huañunaunga, paigunara apisha 
apanaushca anga, tucui llactaunama cachanaushca anga. 
Gentiles nishcauna Jerusalen llactara aitanaungami, gentil- 
guna mandana tiempouna pactaringagama. 


Runa Churi cuti shamuna 
(Mt. 24.29-35, 42-44; Mr. 18.24-37) 

25 Shinajpi indiis, quillais, estrellasgunais ricurinauna ricuri- 
naunga. Cai pachai runauna ashcami tormendarishca anaun- 
gami, lamar uyarishcamanda tsajlasmandas manzharisha. 

26 Runauna dismayarinaunga mundui shamungaraushcaunara 
manzhashcamanda iyashcamandas. Ahua pachai tiaj ushaj- 
guna cuyuchishca anaunga. 

27 Chi horaspi, ñuca, Runa Churi nishcara, ricuhuanaunga, 
puyui shamujta, ushanahuas ali sumajhuas. 

28 Cai tucui tucunauna callarijpi, shayarichi, umara atarichi, 
cangunara quishpichina ña mayanllami. 

29 Shinallara Jesús paigunara shu yachachingaj cuentanara 
cuentaca: Riqui, nica, higo yuraras tucui yuraunaras. 

30 Imahoras yurauna panga llucshingaj callarinaupi, ña ya- 
changuichi rupai tiempo ña mayanllayaun. 

31 Shinallarami canguna cai tucushcaunara ricusha, yachaichi 
Dios mandana pacha ña mayanllami. 

32 Cierto pacha cangunara nini, cai horas causajguna mana 
pasangachu cai tucui tucunagama. 

33 Ahua pachas cai pachas pasanaungami astaun ñuca shimi- 
una imahorasgama mana pasanaungachu. 

34 Ricuichi cangunallara, canguna shungu ama llashayangaj 
yalijta micushcamanda, machashcamandas, cai causana turba- 
rinahua molestarishcamandas, cai punzha ama cungaimanda 
shamungaj cangunama. 

35 Ticta urmana cuenta cai punzha cungaimanda shamunga 
tucui cai pachai causajgunama. 

36 Chapaichi, tucui horas mañasha, canguna valijguna nishca 
tucungaj cai tucui shamuna ajgunara quishpingaj, ñuca, Runa 
Churi nishca ñaupajpi shayangaj. 

37 Punzhaga, Jesús yachachiuca templo huasii, tutaga Olivos 
nishca urcuma llucshij aca. 

38 Tutamandaga tucui runauna shamunauca paita uyangaj 
templo huasii. 


Jesusta apingaj iyanaun 
(Mt. 26.1-5, 14-16; Mr. 14.1-2, 10-11; Jn. 11.45-53) 

2 2 I Pascua nishca puscu illaj tanda ista mayanllayauca. 

2 Sacerdote atun apuuna yachaira yachachijgunandi 
mascanauca imasna rasha Jesusta huañuchingaj. Astaun 
runaunara manzhanauca. 
3 Iscariote nishca Judaspa shungüi Satanás ña icuca. Pai 
Jesuspa chunga ishquimanda shuj maca. 
4 Pai sacerdoteuna apuunama rimai rica, soldarouna capi- 
tangunahuas, imasna rasha Jesusta entregana ashcaras. 
5 Paiguna cushiyanauca, Cullquira cushunmi, ninauca. 
6 Judas, Pactachishami, nica. Jesusta entregangaj mascaca 
runa mana riparashcai. 


Jesuspa cena nishca 
(Mt. 26.17-29; Mr. 14.12-25; Jn. 13.21-30; 1 Cor. 11.23-26) 


7 Puscu illaj tanda ista punzha pactamuca, Pascua nishca 
borregohua sacrificiora rana aca. 
8 Jesús Pedroras Juandas cachaca, paigunara nisha: Richi, 
alichichi Pascua istara, ñucanchi micungaj. | 

9 Paigunaga: ¿Maibira munangui alichingaj? ninauca. 

10 Pai nica: Llactai icujpi, Hucshingami cangunara tupangaj 
shu yacu quisara astaj runa. Paita catichi pai icushca huasi- 
gama. 

11 Chi huasii dueñora rimaichi: Yachachij canda nin, ¿Mai- 
birai shu ucu, ñuca chihui Pascua istara micungaj ñuca yacha- 
chishca runaunahua? 

12 Shinajpi pai cangunara shu atun ahuai aj ucura ña alichish- 
cara ricuchinga. Chihui puruntuichi. 

13 Rinaucami. Jesús rimashcasna tupanauca. Pascua istara 
puruntunauca. 

14 Horas pactamujpi, Jesús mesai tiarica, pai cachashca 
runaunandi. 

15 Jesús paigunara nica: Ashcara munashcani cai Pascua 
istara cangunahua micungaj manara tormendarijllaira. 

16 Cangunara nini, caita mana mas micushachu, Dios mandana 
pachai pactarinagama. 

17 Vasora apisha, Diosta agrasica: Apichi, nica cangunapura 
chaupichichi. 

18 Cangunara nini, uvillas muyumanda mana mas upishachu 
Dios mandana pacha shamunagama. | 

19 Tandara apisha, Diosta agrasica; tandara paquisha, paigu- 
nara cuca, paigunara nisha: Cai tanda ñuca aichami, canguna 
randimanda cushca. Caita raichi ñucara iyaringaj. 

20 Shinallara micui pasashca huasha, vasora apica, casna 
nisha: Cai vaso ñuca mushuj pactachina shimimi, ñuca yahuar- 
bi, ñuca yahuar cangunamanda talirin. 

21 Caibi ñucara entregaj maqui ñucahua cai mesai tiaun. 

22 Cierto pacha ñuca, Runa Churi nishca, riunimi, Dios nish- 
casna. Astaun, ¡ayailla chi ñucara entregaj runa! 

23 Shinajpi paigunapura rimanaungaj callarinauca, ¿pita angai, 
nisha, ñucanchimanda casna rangarau? 


Sirvij runa yalin 
2 Yachachishca runaunapura rimananauca paigunamanda 
maican astaun atun tucunara. 
25 Jesusga paigunara nica: Llacta rey apuuna runaunara 
mandanaun; paigunara mandajgunaga ali rajguna nishcauna. 

26 Astaumbas cangunahua mana chasnachu anga. Canguna- 
hua ñaupa ajga mas malta aj cuenta queni, mandajga sirvij 
cuenta tucuchu. 

27 Maicanda mas atun, mesai tiarijchu, mesai sirvijchu? 
¿Manzhu mesai tiarij mas atun? Astaumbas ñuca cangunahua 
shu sirvij cuenta ani. 

28 Cangunaga ñucahua tiajgunami ashcanguichi ñuca tormen- 
darishcaunai. 

29 Nucaga cangunara shu llactara cuni rey apuuna cuenta 
mandangaj, imasna ñuca Yaya ñucara cuhuashcami, 

30 canguna ñuca mesai, ñuca llactai micungaj upingaj, can- 
gunas tiaringaj rey apu tiarinaunai, Israelba chunga ishqui 
ailluunara taripangaj. 


Jesüs nica, Pedro ichuhuangaraun 

(Mt. 26.81-86; Mr. 14.27-81; Jn. 13.36-88) 
31 Señorga shinallara nica: Simón, Simón, Satanás canda 
 mañashcami canda shushungaj, trigo muyura shushuna 
cuenta. 
32 Astaun canmanda rugashcani camba quirina ama pishi- 
yachu. Canga tigramushca huasha, camba uquiunara shinzhi- 
yachingui. 
33 Pedro paita: Señor, nica, ña mani canhua ringaj, mana 
chonda cularmalla astaun huañuigamas. 
34 Señor paita nica: Pedro, canda nini, gallo manara cantaj- 
Naira can quinsa cuti fucamanda ninguimi: Paita mana 
ricsinichu. 


Bolsa, alforja, espara 

35 Jesús paigunara: Ñuca cangunara cullqui huacachina 
cara illaj, bolsa illaj, zapatos illa jpas cachashcai, ¿imaras 
ministicanguichichu? Paiguna: Mana imaras, ninauca. . 
36 Jesús paigunara nica: Cunaga nini, cullgui huacachina 
carayuj carara apai, bolsayuj bolsara apai. Espara illajga 
churarishcara catui, esparara randingaj. ' 
37 Cangunara nini, chara ministirin cai ñucamanda quillcash- 
caga pactarinami. 

38 Shinajpi paiguna ninauca: Señor, caibi ishqui esparara 
charinchi. Paiga: Bastami, nica. 


Jesús Getsemani sisa pambai 
(Mt. 26.36-46; Mr. 14.32-42) 

39 Jesús llucshisha, paihua yachaira, Olivos nishca urcuma 
rica, pai yachachishca runaunas catinauca. 
40 Chima pactajpi, Jesús paigunara nica: Mañaichi ama 
tentai tucungaj. | 
4 Jesusga paigunamanda ansahualla anzhurisha, shu rumi 
shitashca tupui, cungurisha, Diosta mañaca. 
42 Jesús mañasha nica: Yaya, can munajpiga, ñucamanda 
cai tormendarina vasora cuenta pasachi. Shinashas, mana 
ñuca munashcasna astaun can munashcasna rashca achu. 
43 Shu ahua pachamanda angel ricurimuca paita shinzhiya- 
chingaj. | 
44 Jesús nanajta tormendariushaga, mas shinzhira mañaca. 
Paihua umbi atun yahuar tiúi cuenta aca, allpagama urmaca. 
45 Jesús mañaushcamanda atarisha, pai yachachishca runa- 
unajma shamusha, paigunara puñujgunara tupaca, llaquirish- 
camanda. 
46 Paigunara nica: ¿Imarasha puñunguichiri? Atarichi, mañai- 
chi, ama tentai tucungaj. 


Soldarouna Jesusta apinaun 
(Mt. 26.47-56; Mr. 14.43-50; Jn. 18.2-11) 

47 Jesús chara rimaullaira, ashca runauna shamunauca, 
paiguna ñaupalla Judas nishca runa, chi chunga ishquimanda 
shuj, llutarimuca Jesusta muchangaj. 

48 Shinajpi Jesús paita nica: Judas, ¿muchanahua, ñuca, 
Runa Churi nishcara, entregangui? 

49 Jesushuajguna imas tucungaraupi riparasha, paita ninauca: 
Señor, ¿esparahua chugrichishunzhu? 

50 Paigunamanda shuj shu sacerdote atun apura sirvijta chug- 
richica, paihua ali rinrira pitisha. 

51 Shinajpi Jesús cutipasha nica: Basta ña. Saqui, nica. 
Rinrira llangasha alichicami. 

52 Jesús rimaca sacerdote apuunara, templo huasi guarda 

apuunara, rucuunaras, paita apingaj shamujgunaras: ¿Imara- 
sha shuhuajma cuenta shamushcanguichi esparaunahua cas- 
piunahua? nisha. 

53 Nuca cangunahua tiashcani caran punzha templo huasi, 
mana apihuacanguichichu. Astaun cuna canguna horasmi, 
llandu tuta ushanauna horasmi, nica. 


Pedro Jesusta mana ricsinichu nin 
(Mt. 26.57-58, 69-75; Mr. 14.53-54, 66-72; Jn. 18.12-18, 25-27) 

54 Jesusta apisha, paita pushanauca sacerdote atun apu 
huasima. Pedroga carulla paita catica. 
55 Huasi chaupi shungüi tiaj patioi, paiguna ninara sindichisha, 
muyujta tiarinauca, Pedros paigunahua tiarica. 
56 Shu sirvij huarmiga, paita tiarijta ricusha, paimalla ricuca: 
Caihuas shinallara paihua tiauca, nica. 
57 Paiga, Mana, nisha, cutipaca. Huarmi, nica, paita mana 
ricsinichu. 
58 Shu rato huasha, shujpas shamusha nica: Can shinallara 
paigunamandami angui. Pedroga chi runara nica: Mana 
paigunamandachu ani. 
59 Shu hora tupu huasha, shujpas nica: Cierto pacha cai 
runas paihua pariju tiauca, pai Galileo runami. 
60 Pedro chi runara nica: Mana yachanichu can rimashcara. 
Chi ratollai, Pedro chara rimaullaira, gallo cantaca. 
61 Shinajpi Señor voltiarisha Pedrora ricuca. Pedroga Señor 
ñaupa rimashcara iyarica, imasna Jesús nishca aca: Manara 
gallo cantajllaira can quinsa cuti, Mana ricsinichu, ninguimi. 
62 Pedro canzhama llucshisha, llaquira huacaca. 


Jesusta asishca, azutishca 
(Mt. 26.67-68; Mr. 14.65) 
63 Jesusta cuiraj runauna paita asinauca, sajmanauca. 
64 Paihua ñahuira huatasha, sajmanauca ñahuii, paita tapusha: 
Rimai, nisha, ¿pita canda sajmaca? 
65 Ashca shu shimiunahua paita caminauca. 


Jesús gobierno ñaupajpi 
(Mt. 26.59-66; Mr. 14.53-64; Jn. 18.19-24) 
66 Na punzhayaupi, rucuuna tandarimunauca, sacerdote 

apuunahua, yachaira yachachijgunahuas, Jesusta pushamunau- 
ca gobiernoi mandajguna tandarinama, paita nisha: 

67 ¿Can Cristochu angui? Rimahuai ñucanchira. Jesús cuti- 
paca: Nuca rimajpis, mana quirihuanguichichu. 

68 Shinallara ñuca cangunara tapujpis, mana cutipahuangui- 
chichu, mana cacharihuanguichichu. 

69 Randi, cuna horasmanda pacha ñuca, Runa Churi nishca, 
tiarishami Diospa ushana ali maqui partima. 

70 Tucui paita ninauca: ¿Canga Diospa Churichu angui? 
Jesús cutipaca: Cangunara shina ninguichiga. 

71 Shinajpi ninauca: ¿Ima shimirara mas ministina angairi? 
Ñucanchillara paihua quiquin shimimanda uyashcanchi. 


Jesús Pilato ñaupajpi 
(Mt. 27.1-2, 11-14; Mr. 15.1-5; Jn. 18.28-38) 
2 3 I Shinajpi tucui chi montonguna atarisha Jesusta 
pushanauca Pilatojma. 
2 Jesusta caušayachingaj callarinauca, casna nisha: Cai 
runara tupashcanchi runaunara huajlichijta. Ama pagaichichu, 
nisha, gobierno impuesto cullquira Cesar apuma. Ñuca Cristo 
rey apu mani, nisha. 
3 Shinajpi Pilato paita: ¿Canzhu Judio rey apu angui? nisha 
tapuca. Jesús cutipaca: Canda shina ninguiga. 
4 Pilato sacerdote apuunama runaunamas nica: Ima caušaras 
mana tarinichu cai runai. 
5 Astaun paiguna mas tucunauca, casna nisha: Paiga runa- 
unara turbachin, tucui Judeai yachachisha, Galileamanda cai 
partigama. 


Jesús Herodespa ñaupajpi 

6 Shinajpi Pilato Galilea shutira uyasha, tapucami: ¿Cai 
runa Galileamanda runachu? nisha. 
7 Jesús Herodes taripana partimanda shamuj ajta uyasha, 
Pilato paita Herodespajma cachaca. Herodes chi horas Jerusa- 
lembi tiauca. 
8 Herodes Jesusta ricusha cushiyaca; unaimanda Jesusta 
ricunara munaca. Paiga Jesusmanda ashcara uyaj aca, Jesús 
ima munanaita rashcaras ricungaj munaca. 


LUCAS 23. 218 


9 Herodes Jesusta ashcara tapuca, astaun Jesús imaras 
mana cutipacachu. 

10 Sacerdote apuunas yachaira yachachijgunas shinzhira ri- 
masha paita causayachinauca. 

11 Shinajpi Herodes paihua soldarounandi Jesusta pishii 
urmachinauca, asinauca, paita gusto churanahua churachisha. 
Cuti paita Pilatojma cachaca. 

12 Chi punzha Pilato Herodes amigopura tucunauca, ñaupaga 
chijnijpura anauca. 


Jesús huañuchu, nishca 
(Mt. 27.15-26; Mr. 15.6-15; Jn. 18.88—19.16) 


13 Shinajpi Pilato sacerdote apuunara, apuunaras, runaunaras 
cayaca. 
14 Paigunara nica: Canguna cai runara ñucajma cachamush- 
canguichi, Runaunara turbachij, nisha. Astaun paita canguna 
ñaupajpi tapushca huasha, canguna uchachishcara mana 
tarishcanichu paihuajpi. 
15 Shinallara Herodes mana imaras (arises hua ñuca paita 
Herodesma cachacani. Cai runa ima huañuchihuajlla ajtas 
mana rashcachu. 
16 Nuca paita cacharisha, livachishca huasha. 
17 Shu runara cacharina aca caran istai. 
18 Tucuí runaunaga, parijulla caparisha ninauca: Cai runara 
ichui, Barrabasta cachari. 
19 Barrabasga chonda cularbi shitashca aca llactai macanaush- 
camanda, shu runara huañuchishcamandas. 
20 Cuti Pilato paigunara rimaca, Jesusta cacharishallara 
nisha, 
21 Astaun, runauna cutillara caparisha: Chacatai, chacatai, 
ninauca. 
22 Pilato ña quinsa cuti rimaca: ¿ima manalira rashcachu 
cai runa? Mana ima huañuna tupura rashcaras tarishcanichu 
paihuajpi. Paita livachishca huasha, cacharisha. | 
23 Runaunaga shinzhi shimihua caparisha, Jesusta chacatashca 
achu ninauca. Paiguna shimiuna, sacerdote apuuna shimiunas 
vencinauca. 
24 Shinajpi Pilato paiguna munashcasna caušayachica. 

25 Shinajpi paigunama chonda cularbi ishcashca turbachij 
huañuchij runara cacharica. Jesustaga entregaca paiguna 
munashcasna rangaj. 


Jesús chacatashca huañun 
(Mt. 27.32-56; Mr. 16.21-41; Jn. 19.17-30) 


26 Jesusta pushasha, shu Cirene nishca llactamanda Simón 
nishcara apinauca, llacta canzhamanda shamujta. Cruzta 
paita apachinauca Jesuspa huashalla apamungaj. 

27 Ashca runauna paita catimunauca, huacau huarmiunandi, 
Jesusta nisha ashcara huacanauca. 

28 Astaun Jesús paigunama voltiarisha nica: Jerusalenmanda 
ushushiuna, ama ñucamanda huacaichichu, astaun canguna 
quiquinmanda; canguna churiunamandas huacaichi. 

29 Punzhauna shamunaungami imahoras ninaunga: Cushimi 
huahua illajguna, huahuara mana tarij icsauna, mana iñachij 
chuchuunas. 

30 Chi horas, atun urcuunara rimangaj callarinaunga: Ur- 
maichi ñucanchi ahuai; ichilla urcuunaras: Quillpahuaichi, 
ninaunga. | 

31 Yura verde ajllaira casna rashaga ¿imasnara ranaungai 
chaquishcai? 

32 Jesushua pariju ishqui manali raj runaunara pushamunau- 
ca, paigunaras huafiuchingaj. 

33 Uma Tullu nishca pambama pactamusha, chihui Jesusta 
chacatanauca; shinallara chi ishqui manalira raj runaunaras, 
shujta ali partima, chishujta lluqui partima. 

34 Jesús nica: Yaya, paigunara perdonapai. Paiguna rash- 
cara mana intindinaun. Paigunapura paihua churanara chau- 
pisha, maicanda lichayuj ajta camasha canauca. 

35 Runauna ricurinauca. Apuunas paita asinauca, nisha: 
Shujgunara quishpichica; paillarara quishpichichu, pai Cristo 
nishca Dios ajllashca ashaga. 

36 Shinallara soldarouna paita asinauca; llutarisha, ayaj 
vinora ricuchinauca. 

37 Can Judio rey apu ashaga, canllara quishpi, ninauca, 

38 Paihua uma ahuai quillcashca tiauca griego latin hebreo 
shimiunahua casna: Caimi Judioguna Rey Apu. 

39 Jesushua pariju huarcushca manali rajgunamanda shuj 
Jesusta camisha nica: Can Cristo ashaga, canllara quishpi, 
ñucanchiras quishpichihuai. 

40 Chishujga paita camachisha nica: ¿Manzhu can Diosta 
manzhangui, can shinajllaira caušayachishca asha? 

41 Ñucanchi cierto pacha alira tormendarinchi, ñucanchi 
quiquín rashca tupumanda apiunchi. Cai runaga ima mana- 
liras mana rashcachu. 

42 Pai Jesusta nica: Iyarihuapangui can, can mandana pachai 
shamusha. 

43 Shinajpi Jesús paita cutipaca: Cierto pacha canda nini, 
cuna punzhallara ñucahua pariju Paraíso nishca sumaj llactai 
tiaunguimi. 

44 Doce horasmanda pacha, tun llandu tucuca tucui parti, 
las tres chishi tupugama. 

45 Indi llanduyaca. Templo nishca Diospa huasi huayushca 
llachapa lliquirica chaupi chaupi. 

46 Shinajpi Jesús, shinzhira caparisha nica: Yaya, ñuca espi- 
ritura camba maquii entregauni. Casna nisha samai pitirica. 

47 Soldaro capitán casna tucushcara ricusha, Diosta alabaca, 
nisha: Cierto pacha cai runa ali runa aca. 

48 Tucui chihui taucariai runauna, casna tucushcara ricujguna, 
chita ricushca huasha tigranauca, paiguna pichura huactasha 
rinauca. 

4 Astaun tucui Jesusta ricsijguna, paita catimuj huarmi- 
unandi, carumandallara cai tucushcaunara ricunauca. 


Jesusta pambashca 
(Mt. 27.57-61; Mr. 15.42-47; Jn. 19.38-42) 

50 Shu José nishca runa tiaca, Arimateamanda shamuj. 
Arimatea shu Judea llacta aca. Cai José shu gobiernoi mandaj 
runa aca, ali runa. 

51 Cai runa shinallara Dios mandana pachara chapauca, 
mana munacachu chishujguna rimashcaunara, paiguna rash- 
caunaras. 

52 José Pilatoma risha, Jesuspa aichara mañaca. 

53 Jesuspa aichara irguchisha, shu mandana llachapahua pilluca, 


221 LUCAS 23, 24 


shu rumii allashca pambana uctui churaca. Uctu mushuj aca, 
chara mana pitas chihui churashcachu aca. 

54 Cayandi punzha pascua ista tucungarauca, samana punzha 
ñalla punzhayangarauca. 

55 Galileamanda compañaj huarmiuna shinallara catimunauca, 
pambashca uctura ricunauca, imasna paihua aicha sirishcaras. 
56 Huarmiuna tigrasha, ali asnaj ambiunaras iraunaras ali- 
chinauca. Samana punzha samanauca, camachishca shimii 
rimashcasna. 


Jesús causarimun 
(Mt. 28.1-10; Mr. 16.1-8; Jn. 20.1-10) 


2 4 I Samana ñaupa punda punzhai, tutamandallara, 
huarmiuna pambashca uctuma shamunauca, paiguna 

alichishca ali gusto asnaj ambiunara apamusha. Paigunahua 

shu huarmiuna shamunauca. 

2 Rumiga pambashca uctumanda shujma anzhuchishcara 

tupanauca. 

3 Icusha, Señor Jesuspa aichara mana tupanaucachu. 

4 Paiguna manzharisha shayarishcai, cungaimanda paigunahua 

pariju ishqui runauna chiujlla ricurij churanayuj shayari- 

nauca. | 

5 Huarmiuna manzharisha, allpama cumurijpi, runauna pai- 

gunara ninauca: ¿Imarashara causauta huañushcaunai mas- 

caunguichiri? 

6 Hlan caibi, astaun causarishcami, Iyarichi pai cangunara 

rimashcara chara Galileai tiaushcai. 

7 Casna nisha: Ministirin Runa Churi uchayuj runauna ma- 

quiunai entregashca achu, chacatashca achu, quinsa punzhai 

causarichu. 

8 Shinajpi paiguna iyarinauca pai rimashca shimiunara. 

9 Pambashca uctumanda tigrasha, cai tucuira cuentanauca 

chunga shujgunama, tucui chishujgunamas. 

10 Chi huarmiuna María Magdalena, Juana, Jacobo mama 

María anauca, shu huarmiunandi. Paiguna cai tucuira Jesús 

cachashca runaunama cuentanauca. 

11 Astaumbas, huarmiuna paigunama rimashca shimiuna loco- 

una rimashca cuenta yachica. Mana quirinaucachu paigunara. 

12 Pedro atarisha, callpasha rica pambashca uctuma. Paiga 
ucuma ricusha, llachapaunallara ricuca. Huasima tigraca, 
casna tucushcaunamanda manzharisha. 


Emausma rijguna 
(Mr. 16.12-13) 

13 Chi punzhallaira, paigunamanda ishqui shu Emaus den 
ichilla llactama rinauca. Cai Emaus Jerusalenmanda ishqui 
samai tupu aca. 

14 Paiguna riushcai, tucui chi punzhaunai tucushcaunamanda 
rimanauca. 

15 Paigunapura cuentanausha rimanaushas riushcai, quiquin 
Jesús llutarimuca, paigunahua riuca. 

16 Astaun paiguna ñahuiuna arcashca anauca, paita ama 
ricsingaj. 

17 Jesús paigunara nica: ¿Imara rimanaunguichi cangunapura, 
canguna puriushcai? ¿Imarasha llaquiringuichiri? 

18 Paigunamanda shuj, Cleofas nishca, cutipaca: ¿Canllachu 
carumanda purij angui Jerusalembi, chihui cai punzhaunai 
tucushcaunara mana yachangaj? | 

19 Shinajpi Jesús paigunara nica: ¿Ima tucushcaunaga? 
Paiguna cutipanauca: Nazaretmanda Jesusmanda. Pai shu 
Diosmanda rimaj runa aca, yapa ushajmi pai rashcaunahuas 
pai rimaushca shimiunahuas, Diospa ñaupajpi runauna ñau- 
pajpis; 

20 shinallara imasnara sacerdote apuuna, ñucanchira mandaj 
apuunas paita entreganauca huañungaj, paita chacatanauca. 
21 Astaun ñucanchi iyacanchi pai Israelda Quishpichij tucuna 
maca. Ña quinsa punzhami cai tucui tucushca huasha. 

22 Shinajllaira ñucanchijmanda huaquin huarmiuna tuta ucura 
pambashca uctuma rijguna ñucanchira manzhachinaushca. 

23 Jesuspa aichara mana tupasha shamunaucami, Angelgunara 
ricushcanchi, nisha. Angelguna Jesús causaunmi ninauca. 

24 Ñucanchimandas huaquinguna pambashca uctuma rinauca, 
huarmiuna rimashcasna tarinauca, astaun Jesusta mana 
ricunaucachu. 

25 Shinajpi paigunara nica: Upauna, puruntu shungu illajguna, 
Diosmanda rimajguna tucui rimashcaunara quiringaj. 

26 ¿Manzhu ministirica Cristo tormendarichu cai tucuira, 
chi huasha paihua sumaj tiashcai icungaj? 

27 Moisesmanda pacha callarisha, tucui Diosmanda rimaj- 
guna quillcashcara catisha, tucui Quillcaunamanda paigunara 
ricuchica paimanda rimashca shimunara. 

28 Paiguna riushca ichilla llactama pactamunauca, Jesusga 
mas caruma riu cuenta tucuca. w" 

29 Astaun paiguna paita saquichinauca, Nucanchihua saquiri, 
nisha, ña chishi tucun, tutayaunmi. Pai icuca paigunahua 
saquiringaj. 

30 Paiga paigunahua mesai tiarisha tandara apica, bendiciaca, 
paquica, paigunara cuca. 

31 Shinajpi paiguna ñahuiuna pascai tucunauca, paita ricsi- 
naucami. Astaun, cungaimanda pai chingarica, paigunaj- 
manda illauca. 

32 Paigunapura ninauca: ¿Manzhu sindica ñucanchi shungu 
imahoras ñucanchihua rimauca, imahoras Quillcaunara ñucan- 
chijma pascaca? 

33 Atarishaga chi horasllaira, Jerusalenma tigranauca. Chunga 
shuj runaunara tandarishcara tupanauca, compañajgunandi. 
34 Chihuajguna ninauca: Señor cierto pacha causarimushca, 
Simonma ricurimushca. 

35 Shinajpi paiguna cuentanauca paigunahua ñambii tucush- 
caunara, imasnara paita ricsinauca tandara paquiushcai. 


Jesús yachachishca runaunama ricurimun 
(Mt. 28.16-20; Mr. 16.14-18; Jn. 20.19-23) 


36 Paiguna chara chigunamanda rimaullaira, Jesús paiguna 
chaupi shungii shayarisha, paigunara nica: Cushiyaichi. 
37 Shinajpi manzharisha, shu ayara ricushcasna iyanauca. 
38 Astaun Jesús paigunara nica: ¿Imarasha turbaringuichi, 
casna iyaiguna canguna corazombi shamujpi? 
39 Ñuca maquiunara ricuichi, ñuca chaquiunaras. Quiquin 
fiuca mani. Llangaichi ñucara, ricuichi, shu aya, shu espíritu 
mana aichayujchu, mana tulluyujchu, canguna ñuca charish- 
cara ricushcasna. 
40 Casna rimasha, paihua maquiunaras chaquiunaras ricu- 
chica paigunara. 

41 Paiguna chara mana quirisha cushiyashcamanda, manzha- 
rishas raushcallai, Jesús paigunara nica: ¿Imaras charingui- 
chichu caibi micungaj? 

42 Shinajpi paita shu cusashca yacu aichahua pitira caranauca, 
ansa sacha mishquihua. 

43 Paiga apica, micuca paiguna ñaupajpi. 

44 Paigunara nica: Caigunami ñuca cangunara rimashca shi- 
miuna, ñuca chara cangunahua tiaushcai. Ministirica pacta- 
ringaj tucui fñucamanda quillcashcauna Moisesba ley shimiis, 
Diosmanda rimashcaunais, Salmos nishca cantanaunais. 

45 Shinajpi, Jesús paiguna iyaira pascaca, Quillcaunara in- 
tindingaj. 

46 Paigunara nica: Casnami quillcashca aca, casnami minis- 
tirica Cristo tormendarichu huañushcaunamanda causarichu 
quinsa punzhai; 

47 paihua shutii yachachinauchu arrepentirinaras, ucharash- 
cara perdonanaras tucui llactaunai, Jerusalenmanda callarisha. 
48 Canguna cai tucuira ricujguna anguichi. 

4 Nuca Yaya cushca shimira canguna ahuai cachamusha. 
Astaun saquirichi Jerusalen llactallai ahuamanda ushanara cui 
tucunagama. 


Jesús ahuama rin 
(Mt. 16.19-20) 


50 Jesús paigunara canzhama pushaca, Betania llactagama. 
Paihua maquiunara ahuai chutachisha, paigunara bendiciaca. 
51 Paigunara bendiciaushallara, paigunamanda anzhurica, ahua 
pachama apashca aca. 

52 Paigunaga, Jesusta adorashca huasha, cushihua Jerusalen- 
ma tigranauca. 

53 Tucui horas templo nishca Diospa huasii tianauca, Diosta 
alabash bendiciashas. Amen. 


JUAN 


JESUCRISTOMANDA ALI SHIMI 
JUAN CUENTASHCA 


-~ Causaj Shimi aicha tucun 


I Callari tiempoi Rimashca Shimi nishca tiaj aca. Cai 
Rimashca Shimi Dioshua pariju tiaj aca. Cai Rimashca 
Shimi Dios aca. 
2 Callari tiempoi Dioshua pariju tiaj aca. 
3 Tucui rashcauna pai rashcami aca. Pai illaj mana imas 
rashcachu aca. 
4 Paihuajpi causai tiaca. Cai causaiga runaunara punzhaya- 
china aca. | 
5 Cai punzhayachina llandu tutara punzhayachin, astaun 
llanduga punzhayachinara mana llanducachu. 
6 Shu Dios cachamushca runa, Juan nishca, tiauca. 
7 Cai Juanga shamuca cai punzhayachinara ricsichingaj, pai 
rimashcamanda tucui runauna quirinauchu. 
8 Juan mana cai punzhayachinachu aca, astaun cai punzhaya- 
chinara ricsichingaj shamucami. 
9 Chi cierto punzhayachina, tucui runaunara punzhayachij, 
cai pachama shamuuca. 
10 Paiga cai pachai tiaca. Cai pacha pai rashcami aca. Astaun 
cai pacha paita mana ricsicachu. 
11 Paihuajma shamuca, randi paihuajguna mana paita chas- 
quinaucachu. 
12 Astaumbas tucui paita chasquijgunara ushaira cuca Diospa 
churiuna tucungaj, maicans paihua shutii quirisha. 
13 Caiguna mana yahuarmanda, mana runa aichamandas, 
mana runa munaimandas iñachishca anaun. Astaun Diospa 
munaimandalla iñachishca anaunmi. 
14 Cai Rimashca Shimiga runa tucuca, ñucanchihua pariju 
causaca. Paihua sumajta ricucanchi, Yaya Diospa sapalla 
churi sumaj cuenta. Paiga gracia nishca ali iyaihua undashca 
aca; ima llullanas illaca paihua. 
15 Juan paimanda rimasha, caparisha nica: Caimi ñuca ri- 

maushca runa, ñuca huashai shamuj fiucamanda yalimi, 
nisha, pai ñucamanda ñaupa ashcaraigu. 

16 Pai ashcara charishcamanda tucui ñucanchi apishcanchi, 
maspas paihua mana tucurihuaj gracia nishca ali iyairas. 

17 Ley camachishca shimi Moisesmanda rimashca aca, randi 
gracia nishca ali iyai cierto shimis Jesucristomanda shamu- 
nauca. 

18 Pihuas imahoras Diosta mana ricushcachu. Paihua sapalla 
Churilla, Yayahua pariju tiaj, pailla Diosta ricsichicami.* 


Bautisaj Juan riman 
(Mt. 3.11-12; Mr. 1.7-8; Lc. 3.15-16) 

19 Caitaga Juan rimashcami, imahoras judioguna Jerusalen 
llactamanda sacerdoteunara Levitas nishcaunandi cachanauca 
paita tapungaj: ¿Pitanguiri can? nisha. 

20 Paiga rimaca, mana umachicachu, astaun ciertora rimaca: 
Nucaga mana Cristochu ani, nisha. 

21 Paitaga tapunauca: Shinajpiga, ¿Imarai? ¿Elíaschu angui? 
nisha. Paiga: Mana, nica. ¿Diosmanda rimajchu angui? 
ninauca. Paiga cutipaca: Mana. 

22 Paita ninauca: Shinasha ¿pitanguiri? Cuentahuai, ñucan- 
chira cachamujgunara cutipangaj. ¿Imara ningui can qui- 
quinmanda? 

23 Juan nica: Ñuca runa illashca partimanda caparij shimi 
ani: Señorba fñambira dirichuyachichi, nisha, Diosmanda 
rimaj Isaías rimashcasna. 

24 Cai cachamushca runauna fariseogunamanda anauca. 

25 Shinajpi Juanda tapunauca: ¿Imarasha bautisangui, nisha, 
can mana Cristo asha, mana Elíaspas, mana Diosmanda rimaj 
ashas? | 

26 Juan paigunara cutipasha nica: Ñucaga yacui bautisani; 
randi, canguna chaupi shungüi shu canguna mana ricsishca 
runa tiaun. 

27 Caimi ñuca huashai shamuj. Paiga ñucamanda yalimi. 
Paihua Zapatos huascara pascanallas mana valijchu ani. 


o EEE 

* Juan huaquin partiunai Churi nisha, Jesusmanda riman. Ñucanchi 
Señor Jesueristo: Churi, Runa Churi, Diospa Churi nisha rimasha, pai 
quiquinmandallara riman. 

28 Caiguna Betabara nishca llactai tucuca, Jordán yacu chim- 
bara, Juan bautisaushcail. 


Diospa Borrego 


29 Cayandi punzha Juan Jesusta paihuajma shamuuta 
ricuca. Pai Jesusta ricusha: Caiga, nica, Diospa Borrego, 
cai pacha uchara llushpichij. 

30 Caimi ñuca rimaushca runa: Ñuca huashai shamuj, paiga 
ñucamanda yalimi, pai ñucamanda ñaupa ashcaraigu, nisha. 
31 Paita mana ricsicanichu; astaun Israelma paita ricsichinga], 
ñuca yacui bautisasha shamucani. 

32 Shinallara Juan nica: Espiritura urpisna ahua pachamanda 
irgumujta ricucani; paihua ahuai tiauca. 

3 Ñ ucaga paita mana ricsicanichu; randi, ñucara yacui bauti- 
sangaj cachamuj, paiga ñucara nihuaca: Maicamba ahuai 
Espíritu urmashcara ricungui, paiga Santo Espirituhua bauti- 
sajmi. 

34 Paita ricucani. Ciertora rimashcani: Caimi Diospa Churi, 
nisha. 


Ñaupa punda yachachishca runauna 


35 Cayandi punzha, Juan cuti chihui tiauca, ishqui pai 
yachachishca runaunandi. 
36 Juan Jesusta chihui puriuta ricuusha: Caiga Diospa Borre- 
gomi, nica. 
37 Chi ishqui yachachishca runauna pai rimashcara uyanauca,; 
Jesusta catinauca. 
38 Jesús voltiarisha, paita catijgunara ricuca. ¿Imara mas- 
canguichi? nica. Paiguna cutipasha ninauca: Rabí, (caita 
runa shimii, Yachachij nin) ¿maibira causaungui? 
39 Jesús: Ricuj shamichi, nica. Paiguna rishaga, pai tiaush- 
cara ricunauca. Las cuatro mayan tucujpi paihua pariju saqui- 
rinauca chi punzhal. 
40 Cai ishqui Juan rimashcara uyajguna, Jesusta catimujguna, 
cai ishquimanda shuj Andrés maca, Simón Pedro uqui. 
41 Paiga paihua uqui Simonda ñaupa punda tupasha, paita 
nica: Mesías nishcara tupashcanchi; caita runa shimii Cristo 
nin. 


JUAN 1, 2 : 228 


42 Andrés paihua uqui Simónda Jesusma pushamuca. Jesús 
paita ricusha: Can Simón angui, Jonaspa churi, nica, canda 
Cefas shutichishca angui; caita Pedro nin. 


Jesus Felipera Natanaeldas cayaun 


43 Cayandi punzha Jesús Galilea partima risha nica. Paiga 
Felipera tupasha, paita nica: Ñucahua catihaui. 
44 Felipe Betsaida llactamanda runa aca. Shinallara chi 
llacta Andrés Pedros causaushca llacta aca. 
45 Felipe Natanaelda tupaca; paita nica: Moisés pai cama- 
chishca shimii quillcaushca runara tupashcanchi. Diosmanda 
rimajguna shinallara paimanda quillcanauca. Paimi Nazaret- 
manda Jesús, José churi. 
46 Natanael nica: ¿Nazaretmanda ima alira shamunara 
ushangachui? Felipe cutipaca: Ricuj shami, nisha. 
47 Jesús Natanael paima shamushcara ricusha, Natanaelmanda 
rimasha nica: Cai runa cierto Israel runami, pai mana uma- 
chijchu. 
48 Natanael paita nica: ¿Maimanda ricsihuanguichu ieira? 
Jesús cutipasha: Felipe canda manara cayajllaira, can higo 
yura ucui shayaushcai, canda ricucani, nica. 
49 Natanael cutipasha rimaca: Rabí, Yachachij, nisha, can 
Diospa Churi angui, can Israel Rey apu mangui. 
50 Cutipasha, Jesús paita nica: ¿Ñuca canda higo yura ucui 
ricucani nishcamanda quiriungui? Caigunamanda yaliunara 
ricunguimi. 
51 Jesús nica: Cierto pacha cangunara nini: Caimanda huasha 
ahua pacha pascashcara ricunguichi; Diospa angelguna Runa 
Churi ahuai sicasha irgusha rajgunara ricunguichimi. 


Borara raun Caná llactai 


1 Quinsa punzha tucunahua, borara ranauca Caná llactai. 
Caná Galilea partii tiaca. Jesuspa mama chi borai tiauca. 
2 Jesús pai yachachishca runaunandi borama convirashca 
anauca. 
3 Borai, vino pishijpi, Jesuspa mama paita nica: Vino illan. 
4 Jesús paita nica: ¿Huarmi, imarasha casna rimahuangui? 
Nuca horas chara mana pactamunzhu. 

5 Paihua mama sirvijgunama nica: Tucui pai ima rimash- 
caras ranguichi. 

6 Chihui socta atun rumi quisauna tianauca, judioguna armana 
yachai tono, caran quisa quinsa manga tupu aca. 

7 Jesús paigunara nica: Quisaunara undachichi yacuhua. 
Shinajpi undajta undachinauca. 

8 Shinajpi paigunara nica: Llucchichi cuna; borayuj dueñoma 
apaichi. Apanaucami. 

9 Cai yacumanda rashca vinora camashca huasha, borayuj 
dueño maimanda apamushcara mana yachasha, randi yacura 
llucchij sirvijguna yachanaucami, pai carira cayaca. 

10 Carira nica: Tucui runa ñaupa punda alí vinora upichin; 
pactajta upishca huasha yanga vinora cun; randi can ali vinora 
cunagama huacachishcangui. 

11 Cai ñaupa punda munanaita ricurinara Jesús Galileai tiaj 
Caná llactai rarcami, paihua sumajta ricuchisha. Pai yacha- 
chishca runauna paihuajpi quirinauca. 

12 Caimanda huasha Capernaúm nishca llactama irgunauca, 
paihua pariju paihua mama, paihua uquiuna, pai yachachishca 
runaunandi. Mana ashca punzhauna chihui tianaucachu. 


Catujgunara ichun templomanda 
(Mt. 21.12-13; Mr. 11.15-18; Lc. 19.46-46) 


13 Judioguna Pascua ista mayanllayauca. Jesús Jerusalen- 
ma sicaca. 
14 Templo huasii huagrara borregora urpira catujgunara 
tupaca; shinallara cullquira turcajguna chihui tiajtas tupaca. 
15 Jesusga huascaunara ahuasha azutinara rarcami. Tucui 
chigunara templomanda ichuca, borregounandi, huagraunandi. 
Shinallara turcajguna cullquira allpama talica, paiguna mesa- 
unaras voltiachica. 
16 Urpira catujgunara nica: Llucchichi cai tucuira. Ñuca 
Yaya huasira ama catuna huasira raichichu. 
17 Shinajpi pai yachachishca runauna ñaupa horas quillcash- 
cara iyarinauca, imasna nin: Camba huasira llaquina tucuchi- 
huanmi. 
18 Judiogunaga paita cutipanauca, nisha: ¿Ima munanaita 
ricurinara ricuchihuanguichu cai tucuira rashcamanda? 

19 Jesús cutipasha nica: Cai templora tulaichi, ñucaga quinsa 
punzhai cuti shayachishami. 

20 Judioguna caita uyasha ninauca: Chuscu chunga socta 
huatara tarabasha cai templora shayachishca aca, canga ¿quinsa 
punzhallaichu shayachingui? 

21 Jesusga, templo nisha, paihua quiquin aichamanda rimaca. 
22 Shinasha, pai huañushcaunamanda causarimushcai, pai 
yachachishca runauna cai rimashcara iyarinauca. Dios quill- 
cashcara quirinaucami, shinallara Jesús rimashca shimira 
quirinauca. 


Ashcauna Jesuspi quirinaun 


23 Jesús Jerusalembi tiausha, Pascua ista punzhaunai, 
ashca runauna Jesuspa shutii quirinauca, pai munanaita ricu- 
rinaunara ricusha. 

24 Jesusga paillara paiguna maquii saquinara mana muna- 
cachu, tucui runaunara ricsij asha. 

25 Runaunamanda pihuas rimanara mana ministicachu. Paiga 
tucui runa shungúi charishcara yachaca. 


Nicodemo Jesusma shamun 


3 I Shu Nicodemo nishca fariseo runa tiaca; judioguna 
atun apu maca. 

2 Nicodemo Jesusma tuta shamuca: Rabi, Yachachij, nica, 
can Diosmanda shamushca yachachij ajta ricsinchi. Mana- 
pihuas can rashcasna munanaita ricurinaunara rangaj ushanma 
Dios mana paihua tiajpi. 

3 Jesús cutipasha paita nica: Cierto pacha canda nini: Mai- 
cambas mana cuti pagarisha, Dios mandana pachara ricunara 
mana ushangachu. 

4 Nicodemo nica: Runaga ¿imasna rasha cuti pagaringachu 
rucu asha? ¿Paiga mama icsai cuti icunara ushangachu paga- 
ringaj? 

5 Jesús cutipaca: Cierto pacha canda nini, maicans yacu- 
mandas Espiritumandas mana pagarisha, Dios mandana 
pachai icunara mana ushangachu. | 

6 Aichamanda pagarij aichami; Espiritumandas pagarij espiri- 
tumi. 


231 JUAN 3 


7 Ama manzharichu ñuca canda Bana Cutillara pagarina 
anguichi. 

8 Huaira maimandas huairamun, pai tulupushcara uyarin. 
Astaun huaira maimandas shamun, maimas rin, can mana 
yachanguichu. Shinallarami tucui Espiritumanda pagarish- 
cauna. 

9 Nicodemo paita cutipasha: ¿Imasna rasha casna tucungai? 
nica. 

10 Jesús paita nica: ¿Can Israel Yachachij Apu ashallarachu, 
caita mana yachangui? 

11 Cierto pacha, canda nini, ñucanchi yachashcara rimanchi, 
ñucanchi ricushcaras ricuchinchi; cangunaga ñucanchi rimash- 
caunara mana chasquinguichi. 

12 Canguna ñuca cai pachamanda cuentashcaunara mana 
quirisha, ¿imasna rashara ñuca ahua pachamanda cuentash- 
caunara quiringuichi? 

13 Pihuas ahua pachama mana sicacachu, astaun ahua pacha- 
manda irgumujlla; pai ahua pachai tiaj Runa Churimi. 

14 Imasna Moisés chaquishca allpa partii machacuira atari- 
chica caspi ahuai, shinallara Runa Churi atarichishca anga, 
15 tucui maicambas paihuajpi quirisha ama chingarichu, 
astaumbas huiñai causaira charichu. 

16 Casnami Dios cai pachara llaquica, paihua sapalla Churira 
cuca, maicans paihuajpi quirisha ama chingarichu, astaumbas 
huiñai causaira charichu. 

17 Diosga paihua Churira mana cachamucachu cai pachara 
causayachingaj, astaun paimanda cai pachara quishpichingaj. 
18 Maicans paihuajpi quirijga mana cauSayachishcachu, astaun 
maicans mana quirijta ña causayachishcami, Diospa sapalla 
Churi shutii mana quirishcamanda. 

19 Caimi causayana: Punzha cai pachama shamuca, runa- 
unaga punzhamanda yali tutara llaquinauca, paiguna rash- 
cauna manali ashcamanda. 

20 Tucui manalira rajguna punzhara chijninaun, punzhama 
mana shamunaun, paiguna rashcaunai ama piñai tucungaj. 

21 Alira rajga punzhama shamun pai rashcauna Dios rashca- 
-unami ricuchinga). 

Yacui bautisanaun 


22 Chi huasha, Jesús pai yachachishca runaunandi Judea 
partima shamuca. Paigunahua chihui tiaushcai bautisacami. 
23 Juan shinallara Enon llactai bautisauca, Salim llacta mayam- 
bi, ashca yacu chihui tiashcamanda, Shamujguna bautisashca 
anauca. 
24 Juan chonda cularbi chara mana ishcashcachu aca. 
25 Juan yachachishca runauna judiogunahua rimananauca 
paiguna aichara maillana yachaimanda rimasha. 
26 Juanma shamunauca: Rabí, Yachachij, nisha, Jordán 
chimbai canhua tiaushca runa, can rimaushca, shinallara 
bautisaunmi; tucui paihuajma shamunaun. 
27 Juan cutipaca: ` Runa mana imaras apinara ushanzhu 
mana paima cushca ajpi ahua pachamanda. 
28 Cangunallara ñuca rimashcara uyajguna anguichi, ñuca 
rimashcasna: Ñucaga mana Cristochu ani, astaun paimanda 
ñaupa cachamushca ani, nisha. 
29 Huarmira charijga carimi; randi cari amigo, paihua pariju 
shayarij, paihua shimira uyasha, ashcara cushiyan cari shimira 
uyashcamanda. Shinami ñuca cushi pactarin. 
30 Pai yaparinara ministirin, ñucaga pishiyanara. 


Ahua pachamanda shamuj 


3 Ahuamanda shamuj tucuimanda yalimi. Cai pachamanda 
ajga cai pachamandallami, cai pachamanda shimiunaras 
riman. Ahua pachamanda shamuj tucuimanda yalimi. 

32 Imara ricushas uyashas, caillara riman. Mana pihuasga 
pai rimashcara chasquinzhu. 

33 Maicans pai rimashcara chasquisha, paiga Dios cierto 
rimaj ashcara ricuchin. 

34 Dios cachamushca Runa Dios rimashca shimiunara riman. 
Dios mana tupusha Espiritura cunzhu. 

35 Yaya Churira llaquin; tucuira paihua maquii entregash- 
cami. 

36 Maicans Churii quirisha huiñai causaira charin. Maicans 
Churira mana caSusha, causaira mana ricungachu, randi 
Dios piñarishca paihua ahuai tianmi. 


233 JUAN 4 


Samariamanda huarmi 
4 1 Fariseoguna Jesús Juanmanda yali runaunara yacha- 
chiun bautisaun nishcara uyanauca. 
2 Randi Jesús mana bautisacachu, astaun pai yachachishca 
runauna bautisajguna anauca. 
3 Jesusga fariseoguna cai shimira uyashcara yachasha, Judea 
partimanda llucshisha, cutillara Galilea partima rica. 
4 Ministiricami Samaria partira pasangaj. 
5 Shinajpi Jesús shu Samaria partii tiaj Sicar nishca llactama 
pactamuca. Cai llacta Jacob paihua churi Josema cushca 
allpa mayambi tiauca. 
6 Jacobpa yacu bujyu chihui tiaca. Shinajpi Jesús ñambira 
purisha, sambayashca asha, yacu bujyu rayai tiarica. Doce 
horas tupu aca. 
7 Shu Samariamanda huarmi yacura apingaj shamuca. Jesús 
paita nica: Yacura upichihuai. 
8 Yachachishca runauna micunara randingaj llactama rinaush- 
ca aca. 
9 Samariamanda huarmi Jesusta nica: ¿Imarasha can judio 
runa asha ñucara upina yacura mañangui, ñuca Samaria 
huarmi asha? Judioguna Samaria runaunahua mana lluta- . 
rinaun. 
10 Jesús cutipaca: Can Dios cuyashcara ricsishaga, canda, 
Upichihuai nisha rimajtas ricsishaga, can paita ADA nana, 
paiga causana yacura canda cunma. 
11 Huarmi nica: Señor, imaras mana charingui yacura Muc- 
chingaj; yacu uctu yapa ucumi,. ¿Maimanda cai causana 
yacura charinguichu? 
12 Ñucanchi Jacob yaya cai yacu uctura cuyahuaca. Cai 
yacu uctumanda pai upiuca churiunandi animalgunandi. Canga 
¿paimanda yalichu angui? 
13 Jesús cutipaca: Maicans cai yacura upishaga cutillara 
upinaichingami. 
14 Randi maicans ñuca cushca yacura upisha, huiñaigama 
mana cuti upinaichingachu. Ñuca cushca yacuga paihua shun- 
gu ucui yacu bujyu cuenta pahuangami huiñai causaira 
cungaj. 

15 Huarmi paita nica: Señor, cai yacura cuhuai, ñuca ama 
upinaichingaj, ama caima llucchij shamungaj. 

16 Jesús nica: Carira cayai risha, caima shamichi. 

17 Huarmi cutipasha nica: Cari illaj ani. Jesusga nica: Cier- 
tomi ningui, Cari illaj mani. 

18 Pichca carira charishcangui; can cuna chariushca mana 
quiquin carichu. Shina nisha, ciertomi rimashcangui. 

19 Huarmiga: Señor, nica, can Diosmanda rimaj angui, 
yachin. 

20 Ñucanchi yayauna cai urcui Diosta alabanauca. Randi 
canguna ninguichi Jerusalenllai Diosta alabanami, nisha. 

21 Jesús paita nica: Huarmi, quirihuai, nisha, horas pacta- 
ringami mana cai urcuis, mana Jerusalembis Yayara alaban- 
guichi. 

22 Canguna mana ricsishcara adoranguichi; randi ñucanchi 
ricsishcallara adoranchi. Quishpinaga judiogunamanda sha- 
mun. 

23 Horas shamun, cunallara pactamun, imahoras cierto adoraj- 
guna Yayara almai cierto adoranaungami. Shinallara Yaya 
casna adorajgunara mascanmi paita adorangaj. 

24 Diosga Espiritumi. Paita adorajguna almai cierto adorangaj 
ministirinmi. _ 

25 Huarmiga: Nuca yachanimi, nica, Mesías nishca shamuna 
angami, pai Cristo nishca shutichishcami. Pai shamujpiga 
tucuira yachachinga ñucanchira. 

26 Jesús paita nica: Ñuca canhua rimau, Cristo mani. 

27 Chi ratollaira pai yachachishca runauna shamunauca. 
Jesús cai huarmihua rimaushcamanda manzharinauca, astaun 
mana pihuas paita tapucachu: ¿Imara tapungui? nisha, 
¿imara paihua rimangui? 

28 Shinajpi huarmi paihua quisara saquisha, llactama rica; 
llactai tiaj runaunara rimaca. 

29 Ricuj shamichi, nica, shu runara. Pai ñuca tucui rashcaunara 
rimahuashcami. ¿Manzhu cai Cristo angái? 

30 Shinajpi llactamanda llucshimusha, runauna Jesusma sha- 
munauca. 

31 Yachachishca runaunaga Jesusta: Yachachij, micui, nisha 
ruganauca. 

32 Paiga cutipaca: Ñuca shu canguna mana yachashca micu- 
nara charini micungaj. 

33 Shinajpi yachachishca runauna paigunapura ninauca: ¿Mai- 
cans paihuajta ima micunara apamushca angai? 

34 Jesús paigunara nica: Ñucara cachamuj Dios munashcara 
rangaj, caitami ñuca micuna, paihua ranaunara pactachingaj. 
35 ¿Manzhu ninguichi: Chara chuscu quilla pishin pallana- 
gama? Cangunara nini: Nahuira atarichichi, chagraunara 
ricuichi. Tucui ña chaquirishcami pallangaj. 

36 Pallajga paihua pagara apin, muyuunara huiñai causaihuajta 
pallan. Shinasha tarpujpas pallajpas pariju cushiyanaun. 

37 Casnamanda cierto rimashcami: Shujmi tarpun, shuj 
randi pallan. 

38 Canguna mana tarpushcara pallangaj cachamucani. Shuj- 
guna tarabanauca, cangunaga paiguna tarabashcamanda vali- 
ricanguichi. 

39 Ashca chi llactamanda Samaria runauna Jesuspi quirinauca 
chi huarmi rimashcamanda, pai nishcamanda: Paiga tucui 
ñuca rashcaunara cuentahuaca, nisha. 

40 Samaria runauna Jesusma shamushaga, paita ruganauca, 
Ñucanchihua saquiri, nisha. Jesús ishqui punzha tupura 
paigunahua saquirica. 

41 Ashca runauna maspas quirinauca, Jesús rimashcamanda. 
42 Paiguna ninauca huarmira: Na quirinchimi, mana can 
rimashcamandalla, astaun ñucanchillara paita uyashcanchi. 
Shinasha pai cierto pacha Cristo nishca, cai pachara Quishpichij 
ashcara ricsinchi. 


Valij runa churira alichin 


43 Ishqui punzha huasha, Jesús chi llactamanda llucshisha, 
Galilea partima rica. 
44 Jesusllara nica: Diosmanda rimaj paihua quiquin llactai 
mana chasqui tucunzhu. 
45 Jesús Galileama shamujpiga, chihui causajguna paita 
chasquinauca, tucui pai ista punzha rashcaunara ricushcamanda 
Jerusalembi. Paigunas istama rinaushca aca. 
46 Shinajpi Jesús cuti Galileai tiaj Caná nishca llactama 
shamuca, maibi ñaupa vinora yacumanda rarcami. Caper- 


JUAN 4, 5 236 


naum llactai, shu reyhua capitán tiaca; paihua churi Ungushea 
aca. 

47 Caiga, Jesús Judeamanda Galileama shamushcara ayasha: 
Jesuspajma rica. Paiga Jesusta ringaj rugaca, churira alichin- 
gaj, ña huañungaraupi. 

48 Shinajpi Jesús paita nica: Canguna atun ricurinaunara 
munanaita ranaunaras mana ricusha, mana quiringuichi. 

4 Rey apuhua capitanga Jesusta nica: Señor, ñuca churi 
manara huañujllaira, uctalla irgusha shamupai. 

50 Jesús cutipaca: Ri, nisha, camba churi causaun. Runaga 
Jesús rimashcara quirisha ricami. 

51 Irgushca huasha, sirvijguna paita tupangaj llucshinauca. 
Paita rimanauca: Camba churi causaunmi, nisha. 

52 Shinajpi capitán tapuca: ¿Imahorasta aliyangaj callarica? 
Caina, la una tupura, calentura chiriyaca, ninauca. 

53 Yaya shinajpi intindica huahua aliyashca horas Jesús 
rimashca horas chi tupui aca, pai rimaushcai: Camba churi 
causaunmi, nisha. Paiga, entero huasii tiajgunandi quirinauca. 
54 Caita ishqui cuti Jesús ali munanaita ricurinara rarcami, 
Jesús Galileama shamujpi. | 


Suchu runara alichin 


I Chimanda huasha, judioguna ista punzhauna tiajpi, 
Jesús Jerusalenma sicaca. 

2 Jerusalembi, borregouna pungu mayambi, shu ichilla yacu 
cocha tiaca. Hebreo shimii cai yacu Betesda nishcami. Pichca 
rumi istandiyuj pungura charica. 
3 Cai punguunai ashca ungushcauna sirinauca, ñausa ñahui- 
yujguna, anga chaquiuna, suchuuna. Tucui caiguna yacu 
cuyurishcara chapanauca. 
4 Huaquin horas shu angel yacuma irgumuj aca, yacura 
cuyuchingaj. Yacu cuyurishca huasha, ñaupa punda yacui 
icuj runa ima ungüimandas alichishca aca. 
5 Chihui shu runa tiaca, quinsa chunga pusac huatara un- 
gushca. 
6 Jesús paita ricusha, unai tiashcara yachasha, paita nica: 
¿Aliyanara munanguichu? 
7 Ungushca runa cutipaca: Señor, nisha, pitas mana chari- 

nichu yacu cuyurijpi ñucara yacui satingaj; ñucalla alimanda 
shamungama, shuj ñucamanda ñaupara irgun. 

8 Jesús paita nica: Atari, camba puñunara api, puri. 

9 Chi horasllaira cai runa aliyashca aca. Puñunara apisha 
ricami. Samana punzha aca. 

10 Shinajpi judioguna alichishca runara ninauca: Samana 
punzhami; camba puñunara apanara mana ushanguichu. 

11 Runa cutipaca: Ñucara alichij runa rimahuaca, Puñunara 
apisha, puri, nica. 

12 Shinajpi runara tapunauca: ¿Pita acai canda casna rimaj: 
- Pufiunara apisha puri, nij? 

13 Aliyashca runaga pi ashcaras paita alichijta mana yachaca- 
chu, Jesús chimanda rishca ajpi. 

14 Huashaga, Jesús cai runara templo huasii tupasha, paita 
nica: Ña alichishca angui; uchara ama cuti rangui, ama 
huasha yalijta ungungaj. 

15 Runa rishaga, judiogunara cuentaca: Jesusmi ñucara 
alichij aca, nisha. 

16 Chimanda judioguna Jesusta tormendachinauca, paita hua- 
ñuchingaj nisha mascanauca, caigunara samana punzhai 
rashcamanda. 

17 Jesús paigunara nica: Ñuca Yaya cunagamas tarabaun, 
ñucas tarabauni. 

18 Shinajpi chimanda judioguna Jesusta huañuchingaj astaun 
mas mascanauca samana punzha yachaira mana caSushca- 
manda, shinallara Dios ñuca Yayami nishcamanda, shina 
nisha paillara Dios tupullara rasha. 


Jesuspa mandana 


19 Shinajpi Jesús cutipasha nica: Cierto pacha cangunara 
nini: Churi pai quiquin munaimandalla mana imaras ranara 
ushan. Yaya rashcara ricusha chillararami ran. Imaras 
Yaya ran, shinallarami Churi ran. 

20 Yayaga Churira llaquin, tucui pai rashcaunara Churira 
ricuchin. Caimanda yalijta rashcaunara paita ricuchingami 
canguna manzharingaj. 

21 Imasna Yaya huañushcaunara causachin, paigunara causaira 

cusha, shinallarami Churi pai munashca runaunara causaira 
cun. 

22 Yaya mana pitas taripanzhu, randi tucui taripana Churima 
cushcami. 

23 Casna tucun tucui runa Churira ahuayachinauchu, paiguna 
Yayara ahuayachishca cuenta. Maicans Churira mana ahua- 
yachisha, paita cachamuj Yayaras mana ahuayachinzhu. 

24 Cierto pacha cangunara nini: Maicans ñuca shimira uyasha, 
ñucara cachamujpi quirishas, paiga huiñai causaira charin; 
mana caušayuj tucungachu, astaun huañuimanda causaima 
ña pasashcami. 

25 Cierto pacha cangunara nini: Horas shamun, cunallaras 
pactarin, imahoras huañushcauna Diospa Churi shimira uya- 
naungami, uyajgunas causarinaungami. 

26 Imasna Yaya paillaira causaira charin, shinallara Churira 
cuca paillaira causaira charingaj. 

27 Shinallara taripangaj ushaira paita cuca, pai Runa Churi 
ashcamanda. 

28 Caimanda ama manzharinguichi. Horas shamungami tucui 
pambariajguna paihua shimira uyanaungami. 

29 Alira rajguna causangaj causarinaunga; randi manalira 
rajguna caušayachi tucungaj causarinaungami. 


Cristomanda rimaj shimi 


30 Ñuca munaimandallara mana ima ranara ushanichu. 
Uyashca tupullara taripani. Ñuca taripashcaga ali tupumi. 
Ñuca quiquin munaira mana ranichu, astaun ñucara cachamuj 
Yaya munashcara rauni. 

31 Nucaga fiucamandallara rimasha, casna rimashca mana 
ciertochu. 

32 Shujga ñucamanda rimanmi. Pai ñucamanda rimashcara 
cierto ajta yachani. 

33 Cangunaga Juanma uyajgunara cachacanguichi. Pai cierto 
shimimanda rimacami. 

34 Ñuca pi runamandas pai rimashcara mana apinichu; astaun 
caita rimani canguna quishpichi tucungaj. 

35 Juan sindij velasna punzhayachij aca. Canguna pai 
punzhayachishcai ansa chi tiempora cushiyasha nicanguichi. 

36 Ñucaga Juan rimashca shimimanda yali valij shimira 
charinimi. Yaya ñucara cuhuashca ranaunara rangaj, shinalla- 
ra rauni. Caigunaga Yaya ñucara cachamushcara rimanaun. 
37 Shinallara ñucara cachamuj Yaya ñucamanda riman. 
Paihua shimira mana imahoras uyashcanguichi. Paihua sami- 
ras mana imahoras ricushcanguichi. 
38 Pai rimashca shimira canguna corazombi causajta mana 
charinguichi. Pai cachamushca Churira mana quiringuichi. 
39 Quillcashcaunara ricuichi. Canguna iyaringuichi chihui 
huiñai causaira charinguichimi. Chi Quillcashcauna ñucaman- 
da rimanaun. 
40 Ñucama shamunara mana munanguichi causaira charingaj. 
41 Runaunamanda ahuayachishcara mana chasquinichu. 
42 Cangunara ricsini. Canguna shungu ucui Diosta mana 
llaquinguichi. 
43 Ñucaga ñuca Yaya shutii shamushcani. Cangunaga ñucara 
mana chasquinguichi. Shujga paihua quiquin shutii shamujpi, 
canguna paita chasquinguichima. 
44 Cangunaga, ¿imasna quirinara ushanguichi? Canguna shuj- 
gunamanda ahuayachishcara parijumanda chasquinaunguichi. 
Astaumbas shu sapalla Diosmanda shamuj ahuayachishcara 
mana mascanguichi. 
45 Ama iyaichichu ñuca cangunara causayachisha Yaya ñaupaj- 
pi. Shujga cangunara causayachin, canguna quishpichihuan- 
gami niushca Moisés. 
46 Canguna Moisesta quirjpiga, ñucaras quiringuichima. Pai 
fñucamanda quillcacami. | 
47 Canguna pai quillcashcara mana quirijpiga, ¿imasnara 
ñuca rimashca shimira quiringuichima? 
Pichca huaranga runauna micunaun 
(Mt. 14.18-21; Mr. 6.30-44; Lc. 9.10-17) 
6 | Caimanda huasha, Jesús Tiberias nishca Galilea lamar 
chimbama rica. 
2 Ashca runa paita catimunauca, pai munanaita ricurinaunara 
ungushcaunahua rashcara ricushcamanda. 
3 Jesús urcui sicasha chihui tiarica pai yachachishca runa- 
unandi. 

4 Judioguna Pascua nishca ista mayallayauca. 

5 Jesús muyujta ricusha, ashca runauna paihuajma shamuj- 
gunara ricusha, Felipera rimaca: ¿Maimanda tandara ran- 
dishun tucui caiguna micungaj? nisha. 

6 Cai shimira Jesús rimaca paita camangaj. Paiga imasna 
rana ashcaras yachacami. 

7 Felipe paita cutipaca: Ishqui patsaj cullqui tupu tanda mana 
pactangachu caran dueño ansa ansa micungaj. 

8 Shu pai yachachishca runa, Andrés, Simón Pedro uqui, 
Jesusta rimaca: 

9 Caibi shu huahua, pai pichca cebadamanda rashca tandara 
ishqui ichilla yacu aichahuaras charin. ¿Imarasha pactangairi 
cai tucuira carangaj? 

10 Shinajpi Jesús nica: Runaunara tiachichi. Chi llactai 
ashca quihua tiaca. Pichca huaranga tupu cariuna tiarinauca. 
1 Jesús tandaunara apisha, Diosta agrasishca huasha, yacha- 
chishca runaunama tandara cuca. Yachachishca runauna 
tiajgunara cunauca. Shinallara ichilla aichahuaras caranma 
cunauca, paiguna munashca tupura. 

12 Runauna sajsajta micushca huasha, Jesús pai yachachishca 
runaunara nica: Puchuunara pallaichi, imaras ama ichuringaj. 
13 Shinajpi chunga ishqui tasauna undajta pallanauca, chi 
pichca cebada tandaunamanda micujguna puchuchishcara. 

14 Chi runauna, Jesús cai munanaita ricurinara rashcara 
ricusha, ninauca: Cierto pacha caimi Diosmanda rimaj, cai 
pachama shamuna aj. 

15 Jesusga paiguna shamungaraushcara riparasha, paita apin- 
gaj Rey Apura rangaj, cuti pailla urcuma anzhuricami sapalla 
tiangaj. 


Jesús yacu ahuai purin 
(Mt. 14.22-27; Mr. 6.45-52) 
16 Na tutayaupi, Jesús yachachishca runauna lamarma 

irgunauca. 
17 Shu canoai icusha, lamar chimba partima rinauca, Caper- 
naum llactama. Ña tutayashcami, Jesús paigunama chara 
mana shamucachu. 
18 Lamar tsajlas tucuca shinzhi huairashcamanda. 

19 Paiguna canoai shu samai tupura purishca huasha, Jesusta 
yacu ahuara puriuta ricunauca. Canoa mayanma shamujpi, 
paiguna manzharinauca. _ 

20 Jesús paigunara nica: Nuca mani. Ama manzhaichichu. 

21 Shinajpi paiguna Jesusta munaihua chasquinauca canoal. 
Uctalla allpama pactamunauca, paiguna riushca llactama. 


Jesusta mascanaun 


22 Cayandi punzha, chimba partii causajguna shu canoalla 
tiashcara ricunauca, shinallara Jesús mana rishcara yacha- 
chishca runaunahua chi canoai, randi yachachishca runauna 
paigunalla rinaushca aca. 

23 Shinajllaira shu ichilla canoauna Tiberias llactamanda 
shamunaushca aca, runauna micushca pamba mayanma sha- 
musha maibi runauna micunauca Jesús Diosta agrasishca 
huasha. 

24 Runauna Jesús illajta ricusha, shinallara pai yachachishca 
runaunas illajta, paiguna ichilla canoaunai icusha, Capernaum 
llactama rinauca, Jesusta mascasha. 


Jesús causana tandami 


25 Paiguna Jesusta lamar chimbama ajta tupasha, paita 
ninauca: Yachachij, ¿imahoras caima pactamucangui? 
26 Jesús paigunara cutipaca: Cierto pacha nini, canguna 
ñucara mascahuanguichi, mana munanaita ricushcamanda, 
astaun tandara sajsajta micushcamanda. 
27 Tarabaichi, mana yanga pasanalla micunamanda, astaun 
huiñai causaigama duraj micunamanda. Cai sami micunara 
Runa Churi cangunara cunga; casna rangaj Yaya Dios paita 
ricuchicami. 
28 Jesusta ninauca: ¿Imara rashun Dios rashcaunara rangaj? 
29 Jesús cutipasha nica: Caita Dios ranami: canguna pai 
cachamushca runai quirinauchu. 
30 Shinajpi paiguna ninauca: ¿Ima munanaita ricurinara 
ranguichu can, ñucanchi ricusha quiringaj? ¿Imara rangui? 
31 Ñucanchi yayauna Maná nishca micunara micunauca cha- 
quishca allpa partii, Quillcai quillcashcasna: Ahua pachamanda 
tandara paigunama micungaj cucami, nisha. 

32 Jesús paigunara nica: Cierto pacha cangunara nini: Chi 
ahua pachamanda tandara mana Moisés cushcachu aca, astaun 
ñuca Yaya cangunara ahua pachamanda cierto tandara cunmi. ` 
3 Ahua pachamanda irgumuj runa, caimi Diosmanda tanda. 
Paiga cai pachara causaira cun. 

34 Runauna paita ninauca: Señor, tucui horas cai tandara 
cuhuai. 

35 Jesús paigunara nica: Nuca causaira cuj tanda mani. 
Maicans ñucama shamuj, mana imahoras yarcachingachu. 
Maicans ñucajpi quirij, huiñaigama mana imahoraspas upinai- 
chingachu. 

36 Astaun cangunara rimashcani, ñucara ricushallara mana 
quiringuichi. 

37 Yaya tucui ñucama cuhuashca ñucama shamunga. Maicans 
ñucama shamujta mana callpachishachu. 

38 Ahua pachamanda irgumucani, mana ñuca munaira rangaj, 
astaun ñucara cachamuj munashcara rangaj. 

39 Caitami ñucara cachamuj Yaya munai: Tucui ñucara cu- 
huashcamanda ama imaras chingachichu, astaun puchucai 
punzhai paita causachingaj. 

40 Caitami ñucara cachamujpa munai: Tucui maicambas 
Churira ricuj, paibuajpi quirij, huiñai causaira charichu; pu- 
chucai punzhai ñuca paita causachisha. 

41 Shinajpi judioguna piñarinauca Jesús rimashcamanda: 
Ñuca ahua pachamanda shamuj tanda mani, nishcamanda. 
4 Ninauca: ¿Manzhu cai Jesús José churi? Paihua yayaras 
paihua mamaras ricsinchi. Shinasha, ¿imarasha nin, ahua 
pachamanda shamucani? 

43 Jesús cutipasha paigunara nica: Ama piñaringuichi cangu- 
napura. 

44 Pihuas ñucama mana shamun, ñucara cachamuj Yaya 
mana paita pushamujpi. Puchucai punzhai ñuca paita causa- 
chisha. | 

4 Diosmanda rimajguna quillcashcaunai quillcashca tian: 
Dios tucui runaunara yachachingami. Shinajpi tucui Yayara 
uyaj, paimanda yachaj, fiucama shamunga. 

46 Pihuas Yayara mana ricushcachu; Diosmanda shamuj, 
pailla Yayara ricushcami. 

47 Cierto pacha cangunara nini: Maicans ñucajpi quirisha 
huiñai causaira charin. 

48 Nuca causaira cuj tanda mani. 

49 Canguna yayauna chaquishca allpa partii Maná nishca 
micunara micunauca, micusha huañunauca. 

50 Randi, caimi ahua pachamanda shamuj tanda, maican 
cai tandara micusha ama huañuchu. 

51 Nucaga causaj tanda mani, ahua pachamanda shamuj. 
Maicans cai tandara micusha huiñaigama causangami. Nuca 
cushca tanda ñuca quiquin aichami. Cai aicharaga cai pacha 
causana randimanda cushami. 

52 Shinajpi judioguna paigunapura rimananauca: ¿Imarasha 
cai runa paihua quiquin aichara micungaj cungachu? nisha. 

53 Jesús nica: Cierto pacha cangunara nini: Runa Churi 
aichara mana micusha, paihua yahuarda mana upisha, causaira 
mana charinguichichu cangunajpi. 

54 Maicans ñuca aichara micuj yahuarda upij huiñai causaira 
charin; puchucai punzhai ñuca paita causachishami. 

55 Nuca aicha cierto micunami; ñuca yahuar cierto upinami. 

56 Nuca aichara micuj ñuca yahuarda'upij ñucajpi tiaun, 
ñucas paihuajpi. 

57 Imasna causaj Yaya ñucara cachaca, ñucas Yayamanda 
causaunimi, shinallara maicans ñucara micusha ñucamanda 
causangami. 

58 Caimi ahua pachamanda irgumuj tanda. Mana canguna 
yayauna Mana nishcara micusha huañushcasna, astaun cai 
tandara micuj huiñaigama causangami. 

59 Jesús cai tucuira judioguna tandarina huasi rimaca, pai 
Capernaum llactai yachachiushcai. 


Huiñai causana shimiuna 


60 Pai yachachishca runaunamanda ashcauna cai rimash- 
caunara uyasha: Cai shimi yapa mana chasquihuajchu, ni- 
nauca. ¿Pita caita uyanara ushangairi? 

61 Jesús paigunapura caimanda piñarishcara paihua shungúil 
yachasha, nica: ¿Cai shimichu cangunara piñachin? 

62 ¿Imara ninguichima canguna Runa Churi pai ñaupa tiash- 
cama sicachiushcara ricusha? 

63 Espíritu causaira cun. Aichaga mana imajtas sirvin. Ñuca 
canguna rimaushca shimiuna espiritumi, causaimi. 

64 Randi cangunamanda huaquinguna mana quiringuichi. 
Jesusga callarimanda mana quirijgunara ricsicami, shinallara 
paita huañuchingaj apichingarau runaras ricsicami. 

65 Jesús rimaca: Chiraigumanda nicani: Pis ñucama shamu- 
nara mana ushan Yaya mana paita cujpi shamungaj. 

66 Caimanda pacha, pai yachachishca runaunamanda ashcauna 
tigranauca, paihua pariju purinara saquinauca. 

67 Shinajpi Jesús pai chunga ishqui runaunara nica: ¿Cangunas 
shinallara saquinara munanguichi? 

68 Simón Pedro cutipasha: Señor, nica, ¿pihuajmara ri- 
shunzhu? Canlla huiñai causaira cuentaj shimiunara rimangui. 
69 Can Cristo nishca causaj Diospa Churi ashcara quirish- 
canchi, ricsinchimi, nica. 

70 Jesús cutipaca: ¿Manzhu ñuca cangunara chunga ishquira 
ajllashcani, shinajllaira cangunamanda shuj supaimi? x 
71 Judas Iscariote, Simomba churimanda rimaca. Paiga 
Jesusta apichingarau runa aca. Pai chi chunga ishquimanda 
shuj aca. 


Jesusba uquiuna mana guirinaun 


7 1 Caimanda huasha, Jesús Galilea partii puriuca. Judea 
partira purinara mana munacachu, judioguna paita hua- 
ñuchingaj mascashcamanda. 

2 Judioguna ichilla huasi rana ista mayanllayamuca. 

3 Jesuspa uquiuna paita: Caimanda llucshi, ninauca, Judea 
partima ri, can yachachishca runauna can rashcaunara ri- 
cunauchu. | 

4 Maican runas ricsi tucusha nisha mana pacalla raun. Can 
cai rashcaunara rasha, canllara pajlla pambai ricuchi tucui 
runaunama. 

5 Paihua uquiuna paihuajpi mana quirinaucachu. 

6 Shinajpi Jesús paigunara nica: Ñuca punzha chara mana 
pactamun. Canguna punzhaga tucui horas puruntumi. 

7 Cai pacha runauna cangunara chijninara mana ushanaunzhu. 
Randi ñucara chijnihuanaun ñuca paigunara rimashcamanda, 
Canguna rashcauna manalichu, nisha. | 

8 Cangunaga istama sicaichi; ñucaga chara mana rinichu, 
ñuca punzha chara mana pactarinzhu. 
9 Caita rimashca huasha Galileai saquirica. 


Jesús ichilla huasira rana istai 


10 Paihua uquiuna rishca huasha, Jesús shinallara istama 
sicasha rica, mana pajllai astaun pacallai ricami. 
H Istai judioguna Jesusta mascanauca: Paiga, ¿maibirairi? 
nisha. 
12 Jesusmanda rimananauca ashcara. Huaquinguna: Pai ali 
runami, nisha; shujgunaga: Mana, nisha, pai runaunara 
umachin. 
13 Pihuas pajllai paimanda mana rimacachu, judiogunara 
manzhashcamanda. 
14 Chaupi istai Jesús templo huasima sicasha yachachicami. 
15 Judioguna manzharinauca: Paiga, ¿imasnara quillcash- 
caunara yachan, ninauca, pai mana yachachishca ajllaira? 
16 Jesús cutipasha nica: Nuca yachachiushcara mana fñucaj- 
chu, randi fiucara cachamujmandami. 
17 Maicans Diospa munaira pactachinara munashaga, yacha- 
chishcamanda yachangami, Diosmandachu shamun, ñuca- 
mandallachu rimauni. | 
18 Maicans pai quiquinmandallara rimausha, pai quiquin 
ahuayanara mascan. Astaun maicans paita cachamujpa 
ahuayanara mascau, paiga cierto rimajmi, paihuajpi ima 
llullas illan. 
19 ¿Manzhu Moisés ley camachishca shimira cangunara cuca, 
shinajllaira cangunamanda mana pihuas cai camachishcara 
pactachin? ¿Imamanda ñucara huañuchingaj mascaunguichi? 
20 Runauna cutipanauca: Supaira charingui, nisha. ¿Pita 
canda huañuchisha nin? 
21 Jesús paigunara cutipaca: Shu rashcara rarcani; tucui 
canguna cai rashcamanda manzharinguichi. 
22 Cierto pacha Moisés cangunara circuncisión nishca aichai 
ricurij señalda cuca, randi mana paimandallachu aca, astaun 
rucuunamandami. Shinasha, samana punzhai cai circunci- 
sión nishca camachishcara cariunahua pactachinguichi. 
23 Cariuna circuncisión nishcara chasquijpi samana punzhai, 

Moisés camachishcara ama paquingaj, ¿imarasha ñucara 
piñahuanguichi ñuca shu ungushca runara alichishcamanda. 
samana punzhai? 

24 Ricushcamandalla ama taripaichi, astaun ali cierto taripa- 
nara taripaichi. 


Caiga ¿Cristochu? 


25 Shinajpi huaquin Jerusalembi causajguna ninauca: 
¿Manzhu cai runara mascanauca huañuchingaj? 
26 Ricuichi imasna pai pajllai rimaun; pihuas paita mana 
imaras nin. ¿Cai runa quiquin Cristo ashcara cierto pacha 
intindinaushcachu atun apuuna? | 
27 Cai runaga, maimanda pai KENA WA ricsinchi. Cristo 
shamujpiga, pai shamushcara pihuas mana yachangachu. 
28 Shinajpi Jesús temploi yachachisha, caparisha rimaca: 
Ñucaras ricsinguichi, nisha, ñuca maimanda shamushcaras 
shinallara yachanguichi. Ñuca quiquinmandallara mana sha- 
mucanichu; astaun fucara cachamuj, pai ciertomi. Paitaga 
mana ricsinguichi canguna. 
29 Nucaga paita ricsinimi. Paimanda ani. Paiga ñucara ca- 
chamucami. 
30 Shinajpi Jesusta apingaj camanauca. Shinajllaira mana 
pihuas paita apica, paihua horas chara mana pactamujpi. | 
31 Ashca runauna paihuajpi quirinauca: Cristoga pai shamush- 
cai, ¿caimanda yalijta munanaita ricurinaunara rangachu? 
nisha. 


Jesusta apingaj cachanaun 


32 Fariseoguna runauna Jesusmanda casna rimanaushcara 
uyanauca. Sacerdote apuuna fariseogunandi guardaunara 
cachanauca Jesusta apingaj. 

33 Shinajpi Jesús nica: Chara ansa tiempora cangunahua 
tiasha, chihuasha ñucara cachamujma rishami. 

34 Nucara mascahuanguichimi, randi mana tupahuanguichi- 
chu. Maibi ñuca tiaushcama chima shamunara mana ushan- 
guichichu. 

35 Shinajpi judioguna paigunapura ninauca: ¿Maimara ringai 

ñucanchi paita mana tupangaj? ¿Griegouna llactai tiaj sa- 
yashca runaunamachu ringái paigunara yachachingaj? 

36 ¿Imarai cai shimi: Ñucara mascahuanguichimi, randi mana 
tupahuanguichichu. Maibi ñuca tiaushcama chima shamunara 
mana ushanguichi? ¿Imara nin? 


Causaj yacumanda riman 


37 Ista puchucai punzhai, atun ista punzha asha, Jesús 
shayarisha caparica: Maicans upinaichisha ñucama shamu- 
chu, upichu, nica. 

38 Maicans ñucajpi quirij, Diospa Quillcai quillcashcasna, 
paihuajmanda causana yacuuna llucshimunaungami. 

39 Jesús caita rimasha, paihuajpi quirijguna apingaraushca 
Espiritumanda rimaca, chara Santo Espíritu mana shamushca 
ajpi, Jesús chara mana sumacyachishcamanda. 


Runauna chaupirishca Jesusmanda 


40 Shinajpi taucarai runaunamanda huaquinguna caita uya- 
sha: Cierto pacha cai runa Diosmanda rimajmi ninauca. 
41 Shujgunaga: Caimi Cristo ninauca. Huaquingunaga: 
¿Cristo Galileamandachu shamunga? ninauca. 
42 ¿Manzhu Diospa Quillcai quillcashca tian: Cristo David 
miraigunamanda, Belen llactamanda, David iñashca llacta- 
manda shamungami? ninauca. 
43 Shinasha, Jesusmanda paigunapura piñanausha rima- 
nanauca. 
44 Paigunamanda huaquinguna Jesusta apisha ninauca; randi 
pihuas paita mana apicachu. 


Pi runas mana casna rimashcachu 


45 Guardauna sacerdote apuunama fariseogunamas tigra- 
nauca. Apuuna shamujgunara ninauca: ¿Imarasha paita 
mana apamucanguichi? 

46 Guardauna cutipasha: Mana pi runas pai rimashcasna 
imahoras rimashcachu, ninauca. ` 

47 Shinajpi fariseoguna cutipanauca: ¿Cangunas shinallara 
umachi tucushcanguichi? | 

48 ¿Huaquinguna apuunamandas fariseogunamandas paihuaj- 
pi quirinaushca chari? 

4 Cai yanga runaunaga, ley camachishca shimira mana 
yachajguna, maldiciashcaunami, ninauca. 

50 Nicodémoga, pai ñaupa Jesusma tutai shamuj, apuunamanda 
asha, paigunara nica: 

51 ¿Ñucanchi ley camachishca shimi shu runara taripanzhu 
paimanda manara uyasha, pai rashcara manara yachasha? 
52 Fariseoguna cutipasha paita ninauca: ¿Can Galilea runachu 
angui? Ricupai, mascapai, Galileamanda ima rimajpas mana 
imahoraspas ataricachu. 

53 Caran dueño paihua huasima rica. 


Shujhua tacarij huarmimanda 


I Jesús Olivos nishca urcuma rica. 

2 Cayandi tutamanda templo huasima tigraca. Tucui 
runauna paima shamunauca. Jesús tiarisha paigunara ya- 
chachica. 

3 Shinajpi yachaira yachachijguna fariseogunandi Jesusma 
shu manali causaj huarmira pushamunauca, shujhua tacariush- 
cai apishca aca. Paita paiguna chaupi shungiii shayachinauca. 

4 Paiguna Jesusta: Yachachij, ninauca, cai huarmira shujhua 
tacariushcai apishca aca. 

5 Moisés ley camachishca shimii casnaunara rumihua shi- 
tasha huañuchinami nisha mandaca. Canga, ¿imara ningui? 

6 Cai tucuira Jesusta ninauca paita tentasha, paita caušaya- 
chingaj. Jesusga allpama cumurisha maqui rerohua allpai 
quillcaca. | 

7 Paiguna paita maspas tapusha, Jesús shayarisha nica: 
Cangunamanda maicans ucha illaj asha ñaupa rumihua shita- 
chu paita. 

8 Jesús cuti cumurisha allpai quilicaca. 

9 Paigunaga, uyashallara, iyaibi pingarisha, shuj shujlla 
llucshisha rinauca, rucuunamanda maltaunagama. Jesusga 
sapalla saquirica, chaupi shungii shayau huarmindi. 

10 Jesús atarisha, huarmi sapalla ajta ricusha, paita nica: 
Huarmi, ¿maibirai canda causayachijguna? ¿Mana pihuas 
canda causayachishcachu? 

11 Huarmi nica: Mana pihuas, Señor. Shinasha Jesús paita 
nica: Nucas canda mana caušayachinichu. Rilla, ama mas 
cuti ucharaichu. 


Jesús cai pachara punzhayashca 


12 Cuti Jesús paigunara rimaca: Ñucaga cai pacha punzha 
mani, nisha. Ñucara catimuj runa llandui mana puringachu; 
astaun cai causai punzhara charingami. 

13 Shinajpi fariseoguna paita ninauca: Can quiquinmandallara 
rimaungui. Mana valinzhu can rimashca shimiuna. 

14 Jesús cutipaca: Nuca quiquinmandallara rimasha, ñuca 
rimashcaga valinmi. Nuca maimanda shamushcara maima 
rinaras yachanimi. Randi, canguna ñuca shamushcara ñuca 
rinaras mana yachanguichichu. N 

15 Canguna runa tupullara taripanguichi. Nucaga pitas mana 
taripanichu. 

16 Nuca taripajpi, ñuca taripashca ciertomi. Nuca mana 
sapallachu ani, astaun ñucas ñucara cachamuj Yayandi. 

17 Canguna ley camachishca shimii quillcashca tian: Ishqui- 
pura rimashca ciertomi. 

18 Ñuca quiquinmanda rimani. Ñucara cachamuj Yayas, pai 
shinallara ñucamanda riman. 

19 Fariseoguna: Camba Yayaga, ¿maibirai? ninauca. Jesús 
cutipaca: Ñucaras, ñuca Yayaras, mana ricsihuanguichichu. 
Ñucara ricsishaga, shinallara ñuca Yayaras ricsinguichimami. 

20 Cai shimiunara Jesús rimaca culiquira tandachina pistui, 
pai templo huasii yachachiusha. Pihuas paita mana apicachu, 
paihua horas manara páctarijpi. 


Nuca riusncama mana ushanguichi shamunara 


21 Cutillara Jesús paigunara nica: Riunimi. Canguna 
mascahuanguichimi, astaun canguna ucharashcai huañungui- 
chimi. Ñuca riushcama shamunara mana ushanguichichu. 

22 Shinajpi judioguna ninauca: ¿Pai quiquinllara huañuchin- 
gachu, pai nisha: Ñuca riushcama shamunara mana ushan- 
guichichu? 

23 Jesús paigunara nica: Uramanda anguichi, ñucaga ahua- 

manda ani. Canguna cai pachamandami anguichi, ñucaga 
mana cai pachamandachu ani. 

24 Chiraigumanda cangunara nicani: Canguna ucharashcaunai 
huañunguichimi. Canguna ñuca ajta mana quirijpiga, canguna 
ucharashcaunai huañunguichimi. 

25 Paita ninauca: Canga, ¿Pitangui? Shinajpi Jesús paigunara 
nica: Ñuca cangunara ñaupa punda cuentashcasna ani. 

26 Cangunara rimangaj taripangajpas ashcara charini. Ñucara 
cachamuj cierto rimajmi. Ñuca paimanda imara uyashcaras 
chillara cai pachai rimauni. 

27 Runaunaga mana intindinaucachu pai Yayamanda rimash- 
cara. 

. 28 Shinajpi Jesús paigunara nica: Canguna Runa Churira 
atarichishca huasha, ñuca ajta intindinguichimi. Shinallara 
intindinguichimi ñucamandallara mana imaras ranichu. As- 
taun imara Yaya ñucara yachachishcara, chillara rimauni. 

29 Ñucara cachamuj ñucahua pariju tian. Yaya ñuca sapallara 
mana saquihuashcachu. Ñucaga tucui horas pai munashcasna 
rani. 

30 Jesús shina rimajpi, ashca runauna paihuajpi quirinauca. 


Cierto shimi cangunara llushpichinga 

31 Shinajpi Jesús paihuajpi quirij judiogunara nica: Can- 
guna ñuca shimiunai causausha, cierto pacha ñuca yacha- 
chishca runauna tucunguichimi. | 
32 Cierto shimira yachanguichimi. Cai cierto shimiga cangu- 
nara liuriyachingami. | 
33 Paiguna Jesústa cutipanauca: Abrahanmanda miraiguna 
anchi, imahoras pitas mana sirvishcanchichu. ¿Imarasha 
ningui, Liuriyachishcauna anguichi? 
34 Jesús paigunara cutipaca: Cierto pacha cangunara nini, 
maicans uchara rasha, uchara sirvij tucun. 
35 Sirvijga mana tucui horas huasii saquirinzhu. Randi, churi 
huiñaigama huasii tiaun. 
36 Shinajpi Churi cangunara liuriyachijpi, cierto pacha liuri- 
yachishcauna tucunguichimi. 
37 Canguna Abrahanmanda miraiguna ajta ricsinimi. Randi, 

ñucara huañuchingaj mascanguichi, ñuca shimiuna canguna 
shungüi mana icushcamanda. 

38 Nuca Yaya ñaupajpi ricushcara rimauni. Cangunas canguna 
yaya ñaupajpi uyashcaras raunguichi. 


Supai abu canguna yayami, nica 

39 Paiguna cutipanauca: Ñucanchi yaya Abrahanmi. Jesus- 
ga nica: Canguna Abrahamba churiuna asha, Abraham rash- 
caunara ranguichimami. 
40 Cunaga ñucara huañuchinara mascanguichi, ñuca Dios- 
manda uyashcara cierto shimira rimaj. Abraham mana caita 
rarcachu. 
41 Canguna yaya rashca tupura ranguichi. Shinajpi judioguna 
paita ninauca: Nucanchi mana shujhua tacarishcamanda 
pagarishcachu anchi. Shu yayara charinchi, paiga Diosmi. 
42 Shinajpi Jesús paigunara nica: Dios canguna yaya ajpi, 
cierto pacha ñucara llaquinguichima. Diospajmanda llucshish- 
cani,- shamushcani. Ñucamandallara mana shamucanichu, 
astaun pai ñucara cachamuca. 
43 ¿Imarasha ñuca shimira mana intindinguichichu? Ñuca 
rimashcara mana uyashcamanda mana intindinguichichu. 
44 Cangunaga canguna supai apu yayamanda anguiehi. Can- 
guna yaya munashcara pactachinara munanguichi. Paiga 
callarimanda pacha huañuchij aca, cierto shimira mana rima- 
cachu, paihuajpi cierto rimana mana tian. Paiga llullara ri- 
masha, pai quiquinmanda riman. Pai llullajmi, shinallara 
llullanahua yayami. 
45 Nucaga cierto shimira rimashcamanda, mana quirinhuan- 
guichi ñucara. 
46 ¿Cangunamanda maican ñucara uchamanda cauSayachin- 
zhu? Ñuca cierto shimira rimasha, ¿imaraigu mana quiri- 
huanguichi? 
47 Maicans Diosmanda aj, Dios rimashcara uyan. Caimanda 
mana uyahuanguichi, canguna mana Diosmanda ashcaraigu. 


Jesús callari horasmanda causaj 
48 Shinajpi judioguna Jesusta cutipanauca: ¿Manzhu ali 
rimashcanchi, Can Samaria runa angui, supaiyuj angui? nisha. 

49 Jesús cutipasha rimaca: Supaira mana charinichu, astaun 
ñuca Yayara ahuayachiuni. Cangunaga ñucara mana ahuaya- 
chinguichichu. 

50 Nuca quiquin ahuayanara mana mascanichu. Shujga 
mascan, taripan. 

51 Cierto pacha cangunara nini: Maicans ñuca rimashcara 
huacachisha, huiñaigama huañuira mana ricungachu. 

52 Shinajpi judioguna paita ninauca: Cuna yachanchi supaira 
charingui. Abraham huañuca, Diosmanda rimajgunas huañu- 
nauca. Canga ningui: Pihuas ñuca shimira pactachisha hui- 
ñaigama huañuira mana ricungachu. 

53 Canga, ¿ñucanchi yaya Abrahanmanda yalichu angui? 
Pais huañuca, shinallara Diosmanda rimajgunas. Canga, 
¿pita tucusha ningui? 

54 Jesús cutipaca: Ñucaga ñucamandallara ahuayasha, chi 
ahuayana mana imajtas valin. Nuca Yayaga fucara ahuaya- 
chinmi. Paimanda canguna, Nucanchi Diosmi, ninguichi. 

55 Paitaga mana ricsinguichi, randi ñuca paita ricsinimi. 
Nucaga: paita mana ricsinichu nisha, cangunasna llullaj 
tucuima. Randi, ñuca paita ricsinimi, shinallara pai rimash- 
cara pactachini. 

56 Canguna Abraham yaya ñuca punzhara ricungarausha 
cushiyaca. Ricucami, ricushaga cushi tucuca. 

57 Shinajpi paiguna: Can manara pichca chunga huatara 
charingui, ¿Abrahanda ricushcanguichu? ninauca. 

58 Jesús cutipaca: Cierto pacha cangunara nini: Manara 
Abraham tiajllaira, ñuca mani. 

59 Judioguna caita uyasha rumiunara apinauca paita shitangaj. 
Randi Jesús pacalla risha templomanda llucshica; paiguna 
chaupi shungura pasasha rica. 


Nausa runara alichishca 


9 1 Jesús chimanda pasaushcai, shu ñausa pagarij runara 
rícuca. 

2 Yachachishca runauna paita: Yachachij, ninauca: ¿Pi 
ucharashcamanda cai runa ñausa pagarimuca, paillara paihua 
yayaunamanda? 

3 Jesús cutipaca: Mana pai ucharashcamanda, mana paihua 

yayauna ucharashcamanda ñausa pagarica. Shina tucuca 
Dios ranaunara paihuajpi ricuchingaj. 

4 Ministirinmi ñucara cachamujpa ranaunara rangaj Ginah 
ajllaira. Tuta shamujpi mana pihuas ushan tarabanara. 

5 Ñuca cai pachai tiaushca horas, cai pacha punzha ani. 

6 Casna rimasha, Jesús allpai tiucaca, tiucahua turura api- 
yachica, turura ñausa runa ñahuii llutaca. 

7 Shina rasha Jesús paita: Ri, nica, maillairi Siloé nishca 
yacui. Cai Siloé shuti runa shimii, Cachashca, nin. Shinajpi 
runa ricami, maillaca. Ricusha tigramucami. 

8 Paihua mayambi causajguna pai ñausa ashcara ricsijgunas 
ninauca: Caiga, ¿manzhu mañasha tiaj runa? 

9 Huaquinguna: Paimi, ninauca. Shujgunaga: ; Chilla ricurij 
yachin. Pai quiquinllara: Nuca mani, nica. 

10 Paita ninauca: Camba ñahui ¿imasna rasha pascarinauca? 
11 Runa cutipasha: : Chi Jesús nishca runa turura rasha ñahuii 
llutaca. Siloema ri maillangaj, nihuaca. Ñucaga ricani, mailla- 
cani, maillasha ricuj tucucani. 

12 Shinajpi: ¿Pai maibirai? ninauca: Runaga: Mana yacha- 
nichu, cutipaca. 


Fariseoguna alichishca runara tapunaun 


13 Fariseogunama cai ñaupa horas ñausa aj runara pu- 
shanauca. 
14 Samana punzha maca Jesús turura rasha paihua ñahui- 
unara pascaca. 
15 Paiguna cuti paita tapunauca: ¿Imasna rashara ricuj 
tucucangui? nisha. Runa paigunara nica: Ñahui ahuai turura 
llutaca, maillacani, ricuj tucuni. 
16 Shinajpi fariseogunamanda huaquinguna: Cai runa mana . 
Diosmandachu, ninauca, samana punzhara mana huacachin. 
Shujgunaga: Uchayuj runa, ¿imasna cai munanaita ricurina- 
unara rangachu? Parijumanda piñanausha rimananauca. 
17 Cutillara ñausa aj runara rimanaun: Canga, ¿imara ningui 
paimanda, pai camba ñahuira pascajta? Runa cutipaca: Paiga 
Diosmanda rimajmi nini. 
18 Judioguna pai ñausa ashcara ricuj tucushcaras mana quiri- 

naucachu. Shinasha ñahuira pascashca runa yayaunara ca- 
yanauca. 

19 Paigunara tapunauca: ¿Caichu canguna churi, ñausa paga- 
rij nishca? ¿Ima rasha cuna ricun? 

20 Yayauna cutipasha: Cai ñucanchi churi ashcaras yachanchi, 
pai ñausa pagarishcaras yachanchi, ninauca. 

21 Imarasha cuna ricuj tucushca, caita mana yachanchichu. 
Pi paihua ñahuira pascashcaras mana yachanchichu. Paiga 
iyaiyuj runami, paita tapuichi, paillara rimangami. 

22 Casna ninauca yayauna judiogunara manzhashcamanda. 
Judioguna ña rimanauca maicans Jesús Mesías nishcami 
nisha nij, pai tandarina huasimanda ichui tucunmami. 

23 Chiraigumanda yayauna: lyaiyujmi, paita tapuichi, ninauca. 
24 Shinajpi ñausa aj runara cuti cayanauca; paita rimasha: 
Diosta alabairi, nisha, chi runa uchayuj ajta yachanchi, ninauca. 
25 Shinajpi ñausa aj runa cutipaca: Uchayuj ashcara imas- 
naras mana yachanichu; caita yachani: Ñuca ñausa ashcara, 
cuna ricuuni. 

26 Fariseoguna cutillara runara ninauca: ¿Imara rarca canda? 
¿Imasna rashara camba ñahuira pascaca? 

27 Runaga paigunara cutipasha: Ña cangunara rimashcani, 
nica. Uyanara mana munacanguichi. ¿Imarasha cuti uyanara 
munanguichi? ¿Cangunas shinallara pai yachachishca runauna 
tucunara munanguichi? 

28 Paita caminauca, nisha: Canmi pai yachachishca runa 
angui; astaun ñucanchi Moisés yachachishca runauna manchi. 

29 Dios Moisesta rimashcara yachanchi; randi cai runa mai- 
manda pai ashcaras mana yachanchichu. 

30 Runaga cutipaca: Cierto pacha caita manzhanaitami, can- 
guna pai ajta mana yachanguichi, shina ajllaira ñuca ñahuira 
pascahuacami. 

31 Dios uchayujgunara mana uyanzhu, caita yachanchi; randi 
maicans Diosta manzhasha, paihua munaira rashas, Dios 
paita uyanmi. 

32 Callarimanda mana uyarishcachu aca shu runa pagarishca- 
manda ñausa ajta, ñahuira pascai tucungaj. 

3 Cai runa mana Diosmanda asha, mana imaras ranara 
ushanma. 

34 Paita cutipasha ninauca: Can uchallai pagarimucangui, 
¿shinashas ñucanchira yachachihuangui? Shinajpi, paita 
canzhama ichunauca. 

35 Jesús paita ichushcara uyasha, paita tarisha rimaca: ¿Dios- 
pa Churii quiringuichu? nisha. 

36 Runa cutipaca: ¿Paiga pitangairi, Señor, ñuca paihuajpi 
quiringaj? 

37 Jesús nica: Paita ricushcangui; canhua rimau fuca mani. 
38 Pai nica: Señor, quirinimi. Casna nisha Jesusta adoraca. 
39 Jesús nica: Ñuca taripangaj cai pachama shamucani, mana 
ricujguna ricunauchu, ricujgunas ñausa tucunauchu. 

40 Fariseogunamanda huaquinguna paihua pariju tiajguna 
cai shimira uyasha ninauca: ¿Ñucanchis shinallara ñausachu 
anchi? 

41 Jesús nica: Canguna ñausa ashaga ucha illajguna angui- 
chima; randi cuna: Ricunchimi, nisha, caimanda canguna 
ucha cid 


Borrego cularmanda cuentan 


| () 1 Jesús nica: Cierto pacha cangunara nini: Maican 
runa borrego cularbi icusha, mana pungura pasasha, 

astaun shu partii quinzhara sicasha, casna runa shuhuajmi. 

2 Maican runa pungullara icusha, pai borregora cierto cuirajmi. 

3 Pungura cuiraj runa paihuajta pascan; borregouna paihua 

shimira uyanaun. Paiga borregounara shutii cayan, paigunara 

llucchin. 

4 Tucui paihua quiquin borregounara llucchisha, ñaupasha 

rin. Borregouna paita catinaun, paihua shimira .ricsishca- 

manda. 

5 Randi, borregouna shu mana ricsishca runara mana cati- 

naungachu, astaun paimanda miticunaunga, shujguna shimira 

mana ricsishcamanda. 

6 Cai yachachingaj cuentanara Jesús paigunara cuentacami. 

Pai rimashcara mana intindinaucachu. 


Jesús ali cuirajmi 
7 Shinasha Jesús cuti rimaca: Cierto pacha cangunara 


nini, Ñuca borregouna pungu mani. 
8 Tucui ñucamanda ñaupa shamujguna shuhuajgunas shu- 

huasha huañichijgunas anaun. Borregounaga paigunara mana 
uyanaucachu. 

9 Nuca pungu mani. Maican ñucahua icusha quishpi tucun- 
gami; icunga, llucshinga, micuna quihuara taringami. 

10 Shuhuaj apingajlla, huañuchingajlla, huajlichingajlla sha- 
mun. Randi ñuca shamucani borregouna causaira charinau- 
chu; causaira charishaga talirijta charinauchu. 

11 Ñuca borregora ali cuiraj ani. Ali cuirajga paihua causaira 
cun borregouna randimanda. 

12 Randi, cuirangaj pagashca runa, pai mana quiquin cuiraj 
asha, borregouna mana paihua quiquimbaj ajpi, shu puma 
shamushcara ricusha miticun, borregounara saquin. Shinasha 
puma borregounara apijpi, llambu chausirin. 

13 Pai miticusha rin, pagashca runa ashcamanda; borrego- 
unara mana llaquin, mana cuiran. 

14 Ñuca borregora ali cuiraj ani; borreogunara ricsini; ñuca 
borregouna ñucara ricsihuanaun, imasna Yaya fñucara ric- 
sishcasna, shinallara ñucas Yayara ricsishcasna. 

15 Borregouna randimanda ñuca causaira cuni. 

16 Shinallara shu borregounara charini, mana cai cularbi 
tiajguna. Chigunaras pushamunara ministini. Paigunas ñuca 
shimira uyanaungami. Shu montonlla anaunga, shu cuirajlla 
tiangami. 

17 Chiraigumanda Yaya llaquihuanmi, fuca causaira cush- 
camanda, cuti causaira apingaj. 

18 Ñuca causairaga pihuas ñucamanda mana quichun, ñu- 
callara cuni. Cungaj ushaira charinimi, cuti apinaras ushanimi. 
Cai mandashca shimira Yayamanda apicani. 

19 Cutillara judiogunapura Jesús rimashcamanda piñanausha 
rimananauca. 

20 Paigunamanda ashcauna ninauca: Supaira charin, nuspa 
tucushca, ¿Imaraigu paita uyanguichi? 

21 Shujgunaga: Cai shimiuna mana supaiyujmandachu, ni- 
nauca. ¿Supaiga ñausa runa ñahuira pascanara ushanzhu? 


Judioguna Jesusta mana munanaun 


22 Jerusalembi, templo huasira Diosma cushcara iyarina 
ista pactamuca. Tamia horas aca. 

23 Jesús templo huasii puriuca, Salomomba pungiii. 

24 Judioguna pai muyujta tandarisha, paita rimanauca: ¿Ima- 
horasgama ñucanchi shungura turbachingui? nisha. Can 
Cristo ashaga, pajllai rimahuai. 

25 Jesús cutipaca: Rimashcani, astaun canguna mana quiri- 
canguichi. Ñuca Yaya shutii rashcauna ñucamanda rimanaun. 

26 Cangunaga mana quiringuichi, mana ñuca borregounamanda 
asha, ñuca cangunara rimashcasna. 

27 Ñuca borregouna ñuca shimira uyanaun. Paigunara ricsi- 
nimi, shinallara paiguna ñucara catimunaun. 

28 Paigunara huiñai causaira cuni; huiñaigama mana huañu- 
naungachu. Nuca maquimanda pihuas paigunara mana qui- 
chungachu. 

29 Ñuca Yaya paigunara cuhuaca. Yayaga tucuimanda yalimi. 
Ñuca Yaya maquimanda paigunara pihuas mana quichungachu. 
30 Ñucahua Yayahua shujlla manchi. 

31 Shinajpi judioguna rumiunara cuti apinauca paita shitangaj. 

32 Jesús paigunara cutipaca: Ashca ali rashcaunara cangunara 
ricuchishcani ñuca Yayamanda. ¿Maicanmanda ñucara rumi- 
hua shitasha ninguichi? 

33 Judioguna cutipanauca: Mana ima alira rashcamandas 
rumihua shitanchi, astaun can Diosta camishcamanda, can 
runa ashallara Dios tucusha nishcamanda, ninauca. 

34 Jesús cutipaca: ¿Manzhu canguna ley shimii quillcashca 
tian, Nicani diosguna anguichi? 

35 Diospa shimira chasquijgunara “diosguna? shutichishcaj- 
piga, shinashas Diospa shimi mana paquirinallachu, 

36 ¿Yaya Dios chicanyachishca runara, cai pachama cacha- 
mushcara: Camishcangui, ninguichi, pai Diospa Churi ani 
nishcamanda? 

37 Ñucaga Yayamanda rashcaunara mana rajpiga, ama quiri- 
huaichichu. 

38 Randi, ñuca casna rashcaunara rajpi, ñucara mana quirisha, 
rashcaunara quirichi, canguna ricsinauchu, quirinauchu Yaya 
ñucajpi tiashcara ñucas paihuajpi tiashcaras. 

39 Cuti paita apingaj iyarinauca. Jesúsga paiguna maquimanda 
quishpicami. 

40 Jesús Jordan yacu chimbama rica, Juan ñaupa bauti- 
saushcai. Chihui tiauca. 
41 Ashca runauna paihuajma shamunauca. Paiguna ninauca: 
Cierto pacha Juan ima munanaita ricurinaras mana rarcachu, 
astaun tucui pai cai runamanda rimashcauna pactarinauca. 
42 Ashca runauna chihui Jesuspi quirinauca. 


Lazaro huañun 


| | I Chi horas shu Betania llactamanda runa, paihua 
shuti Lázaro, ungushca aca. Cai llactai María paihua 

ñaña Martandi causaushca aca. 

2 Cai María, ungushca Lázaro pani, Señorda gusto asnaj 

ambihua armachij aca, Señorba chaquiras paihua acchahua 

chaquichica. 

3 Paniuna Jesusma shimira cachanauca: Señor, nisha, can 

llaquishca runa ungushcami. 

4 Jesús caita uyasha: Cai ungüi mana huañuchinachu, nica, 

astaun Diosta ahuayachingaj, Diospa Churi caimanda ahuaya- 

chishca tucungaj. 

5 Jesús Martaras paihua ñañaras Lazaroras llaquicami. 

6 Jesús Lázaro ungushcara uyasha, pai tiashcai ishqui punzha 

mas saquiricami. 

7 Shinajpi, caimanda huasha, Jesús pai yachachishca runa- 

unara: Acuichi, nica, cutillara Judea partima. 

8 Yachachishca runaunaga: Yachachij, ninauca, sar punzhalla 

judioguna canda rumihua shitanara munanauca. ¿Cuti riun- 

guichu chima. 

9 Jesús cutipaca: ¿Manzhu caran punzha chunga ishqui 

horasta charin? Maicans punzhara purisha mana nijtangachu, 

cai pacha punzhara ricusha. 

10 Randi, maicans tuta purisha nijtangami, punzha paihuajpi 

illashcamanda. 

11 Caita rimashca huasha, Jesús nica: Ñucanchi llaquishca 

Lázaro amigo puñunmi. Puñushcamanda paita llicchachingaj 

riunimi. 

12 Shinajpi yachachishca runauna: Señor, ninauca, pai puñujpi 

aliyangami. 

13 Randi, Jesús casna rimasha, Lázaro huañiushcara rimacami. 

Paigunaga samasha puñushcara Jesús riman nisha iyanauca. 

14 Shinajpi Jesús pajllai, Lázaro huañushcami, nica. 

15 Cangunamanda cushiyauni ñuca chihui illashcamanda, 

canguna quiringaj. Acuichi paihuajma. 

16 Shinajpi Tomás, Chapa Huahua nishca, chishu yachachishca 

runaunama nica: Acuichi ñucanchis, paihua pariju huañungaj. 
Jesús causarinami 


17 Shinasha Jesús shamuca. Huañushca Lázarora ña 
chuscu punzha pambashcara tupaca. 
18 Betania Jerusalen mayambi tiaca, shu samai purina tupul. 
19 Ashca judioguna Martama Mariamas shamunaushca aca 
paigunara cushiyachingaj, Lázaro huañushcamanda. 
20 Shinajpi Marta Jesús shamushcara uyasha, paita tupangaj 
llucshica. Maríaga huasii tiauca. 
21 Marta Jesústa nica: Señor, can caibi tiaushca ajpiga ñuca 
turi mana huañunmachu aca. 
22 Shinallara cuna ricsinimi imaras can Diosta mañajpi, Dios 
canda cungami. 
23 Jesús: Camba turi causaringami, nica. 
24 Marta: Yachanimi, nica, puchucai punzha causarinai pa. 
causaringami. 
25 Jesús cutipasha nica: Nucaga causarina mani, causais ani. 
Maicans ñucajpi guirisha, huañushca ashallara, causaringami. 
26 Tucui causajgunaga ñucajpi quirisha huiñaigama mana 
huañunaungachu. ¿Caita quiringuichu can? 
27 Marta cutipaca: Shinai, Señor, nisha, can Cristo nishca 
Diospa Churi ajta, cai pachama shamujta, quirishcani. 

Jesús huacaca Lázaro pambashcai 

28 Marta casna rimasha pacalla rica paihua ñaña Mariara 
cayangaj. Paita nica: Yachachij caibimi, canda cayaun. 
29 Maríaga caita uyasha, uctalla shayarisha paibuajma sha- 
muca. 
30 Jesús chara llactai mana icushcachu aca, astaun Marta 
paita tupashca pambai chapauca. 
31 Shinajpi Mariahua pariju huasii tiaj judioguna, paita cushi- 
yachij shamujguna, pai ucta atarishcara llucshishcaras ricusha, 
paita catinauca: Aya huasima huacangaj riunmi, nisha. 

32 Maríaga, Jesús tiashcama shamusha, paita ricusha, paihua 
chaquii tuama urmasha, paita nica: Señor, can caibi tiaushca 
ajpi, ñuca turi mana huañunmachu aca. 

33 Shinajpi Jesús María huacashcara shinallara paihua pariju 
shamuj judioguna huacashcaras ricusha, paihua shungúi 
yapa llaquirisha turbarica. 

34 Jesús nica: Paita = pambacanguichi? Señor, ninaun, 
ricuj shami. 

35 Jesús huacacami. 

36 Shinajpi judioguna ninauca: Ricuichi imasna Jesús paita 
llaquicami. 

37 Paigunamanda huaquinguna ninauca: Cai ñausa ñahuira 
pascaj ¿manzhu ushanmaca cai runara huañuimanda quishpi- 
chingaj? 


Lázaro causarimun 


38 Jesús cuti paihua shungiii llaquirisha, aya huasima sha- 
muca. Peñas uctu aca. Shu rumi uctu pungu ahuai siriuca. 
39 Jesús: Rumira anzhuchichi, nica. Martaga, huañu Lázaro 
pani, nica: Señor, asnangami; ña chuscu punzha pambashcami. 
40 Jesusga: ¿Manzhu canda nicani, can quirishallara, Dios 
sumaj munanaita rashcara ricunguimi? 

41 Shinajpi huañushca runa siriushcamanda rumira saeh eh 
nauca. Jesús ahuama ricusha: Yaya, nica, can ñucara uyash- 
cara agrasini. | 
42 Can tucui horas ñucara uyashcara yachacani. Randi cai 
ashca muyujta shayajgunamanda casna nicani, paiguna can 
ñucara cachamushcara quirinauchu. | 

43 Caita rimashca huasha, Jesús shinzhira caparisha: Lázaro, 
nica, pajllama llucshi. 

44 Huañushca runaga llucshicami. Maquindi chaquindi llacha- 
pahua huatashca, 'ñahuis llachapahua pillushca aca. Jesús 
nica: Huatashcara pascaichi, saquichi richu. 


Jesusta huañuchingaj iyanaun 
(Mt. 26.1-5; Mr. 14.1-2; Lc. 22.1-2) 


45 Shinajpi Mariajma shamuj judiogunamanda ashoauna 
Jesús rashcara ricusha, paihuajpi guirinauca. 

46 Randi, huaquinguna fariseogunama rinauca Jesús rashcara 
paigunara cuentangaj. 

47 Shinajpi sacerdote apuuna fariseogunandi pariju tandari- 
musha ninauca: ¿Imara rashun? Cai runa munanaita ricuri- 
naunara ashcara raun. 

48 Ñucanchi paita casnalla saquijpi, tucui runauna paihuajpi 
quirinaungami. Romanosguna shamunaunga ñucanchi santo 
llactaras ailluunaras tulangaj. 

49 Caifás, apuunamanda shuj, chi huatai sacerdoteuna atun 
apu asha, paigunara nica: Mana imaras yachanguichi; 

50 shinallara mana iyanguichi imasnara ali tucunga shu runa 
ñucanchi entero aillu randimanda huañungaj, tucui runauna 
ama chingaringaj. 

51 Caitaga mana pai quiquinmandalla rimaca, astaun pai 
chi huatai sacerdote atun apu asha, Diosmanda rimasha, 
Jesús entero aillu randimanda huañunami anga, nica. 

52 Shinallara mana chi llacta aillumandalla huañuchu, astaun 
tucui Diospa chausirishca churiunara shujllai tandachingaj. 
53 Shinasha, chi punzhamanda, paigunapura Jesusta huañu- 
chingaj iyanaucami. 

54 Shinajpi Jesús judiogunahua ña mana pajllai puricachu. 
Paiga runa illashca parti rayapura shu Efraín nishca llactama 
rica. Chihui pai yachachishca runaunahua saquirica. 

55 Judioguna Pascua ista mayanllayauca. Chi llactamanda 
ashcauna Jerusalenma sicanauca Pascua ista manara pacta- 
mujllaira maillaringaj. 

56 Jesusta mascanauca. Templo huasii huaquinguna shuj- 
gunara tapunauca: ¿Jesús istama shamungachui? ¿Imasnara 
iyanguichiri? 

57 Sacerdote apuuna fariseogunandi mandanauca: Maicans 
Jesús tiashcara yachasha rimanauchu, Jesusta apingaj, nisha. 


María ambira talin Jesuspa chaquii 


| 2 1 Pascua istamanda socta punzha ñaupa, Jesús Beta- 
niama shamuca, huañuj Lázaro llactama, pai huañush- 

caunamanda causachishca. 

2 Chihui Jesuspajta shu istara ranauca, tuta. Marta yanapaca. 

Lázaroga Jesushua pariju mesai tiarica. 

3 Shinajpi María shu libra tupu gusto asnaj ambira apamuca; 
ashca valij aca. Chi ambihua Jesuspa chaquira armachica, 
shinallara paihua acchahua chaquira chaquichica. Ambi gusto 
asnaihua entero huasi undarica. 

4 Judas Iscariote, Simomba churi, shu Jesús yachachishca 
runa, paita entregangarau, rimaca: 

5 Cai ambi quinsa patsaj cullqui tupu valin, nica. ¿Imarasha 
mana catushca aca tsuntsuunama cungaj? 

6 Casna rimaca, mana tsuntsuunara llaquishcamanda, astaun 
yachachishca runauna cullqui bolsara charisha, shuhuaj asha, 
chimanda cullquira apij aca. 

7 Shinajpi Jesús: Saqui, nica; ñuca pambarina punzahgama 
caita huacachishcami. 

8 Tsuntsuuna tucui horas tianaunga, randi ñuca mana tucui 
horas cangunahua tiashachu. 


Lazarora huañuchisha ninaun 


9 Shinajpi judiogunamanda ashcauna Jesús chihui tiashcara 
uyanauca. Jesusmandalla mana shamunaucachu, astaun La- 
zarora ricungaj shamunaucami, pai huañushcamanda causa- 
rishcara ricungaj. 

10 Sacerdote apuuna paigunapura rimananauca Lazarora hua- 
ñuchingaj nisha. 

11 Pai causarishcaraigumanda ashca judioguna anzhurinauca, 
Jesuspi quirinauca. 


Jesús alabashca Jerusalembi icun 
(Mt. 21.1-11; Mr. 11.1-11; Lc. 19.28-40) 


12 Cayandi punzha, ashca runauna istama shamujguna, 
Jesús Jerusalenma shamungaraushcara uyasha, 
13 ramos pangaunara apisha, paita tupangaj llucshinauca. 
Caparinauca: ¡Alabashca angui! nisha, ¡Señor Diospa shutii 
shamuj, Israel Rey Apu, bendiciashca achu! 
14 Jesús shu malta burrora tupasha, paihua ahuai tiarica, 
cai Quillcashcasna: 
15 Ama manzhaichu Siomba ushushi: Caiga, camba Rey 
Apu malta burro ahuai tiarisha shamun. 
16 Ñaupa punda cai tucuira mana ali intindinaucachu pai 

yachachishca runauna. Astaun Jesusta sumacyachishca huasha, 
cai tucuira paimanda quillcashca ajta iyarinauca, shinallara 
quillcashcasna runauna paita cai tucuira ranauca. 

17 Jesushua pariju tiajguna Lazarora aya huasimanda cayaush- 
cai, huañushcamanda causarishcais, pai rashcara cuentanauca. 
18 Chimandas runauna paita tupangaj shamunauca, Jesús 
chi munanaita ricurinara uyashcamanda. 

19 Astaun fariseoguna paigunapura ninauca: ¡Ricupaichi imas- 
nara mana imaras ushanguichi. Entero mundu paita catinaun! 


Griego runauna Jesusta mascanaun 


20 Istama Diosta alabangaj shamujgunahua huaquin griego 
runauna tianauca. 
21 Caiguna Felipema shamunauca. Cai Felipe Galilea partii 
tiaj Betsaida nishca llactamanda aca. Paiguna Felipera ruga- 
nauca: Señor, nisha, Jesusta ricunara munanchi. 
2 Felipe caita Andresta cuentaca. Shinajpi Andrés Felipendi 
Jesusta cuentanauca. 
23 Shinajpi Jesús cutipasha: Runa Churira sumacyachina 
horas pactamun, nica. 
24 Cierto pacha cangunara nini: Trigo muyu allpai urmasha, 
mana huañusha sapalla saquirin. Randi, huañushaga, ashcara 
aparin. 
25 Maicans paihua causaira llaquisha, causaira pirdingami. 
Randi, maicans cai pachai paihua causaira chijnisha, huiñai- 
gama paihua causaira huacachingami. 
26 Maicans ñucara sirvisha, catihuachu. Maibi ñuca tiaupi 
chillaira ñucara sirvij tiangami. Maican runa ñucara sirvisha, 
ñuca Yaya paita ahuayachingami. 


Jesús pai huañungaraushcara riman 


27 Cunallara ñuca alma turbarinmi. ¿Imara nishairi? ¿Yaya, 
cai horasmanda quishpichihuai, nishachu?  Astaun, caita 
pactachingaj cai horasma shamucani. 

28 Yaya, nica, camba shutira ahuayachingui. Shinajpi ahua 
pachamanda shu shimi uyarica, nisha: Ahuayachishcani, 
cutillara ahuayachishami. 

29 Chihui tiaj ashca runauna, shimira uyajguna: Rayuca, 

ninauca. Huaguingunaga: Shu angel paita rimashcami, 
ninauca. 

30 Jesús cutipasha: Cai shimi mana ñucajta, astaun cangu- 
najta uyaricami, nica. 

31 Cuna cai pacha taripanami. Cunallara cai pacha atun apu 
ichui tucungami. 

32 Ñucaga allpamanda atarichishca ajpi, tucui runaunara 
ñucajma aisashami. 

33 Jesús casna rimasha pai huañuna samillara intindichicami. 

34 Runaunaga paita cutipanauca: Ley shimimanda uyash- 
canchi Cristo huiñaigama tiangami, nisha. ¿Imarasha ningui 
can Runa Churi atarinara ministinmi? ¿Pitai cai Runa Churi? 
35 Shinajpi Jesús paigunara nica: Unaillara punzha canguna- 
hua tiangami. Purichi punzha tiaullaira, tuta cangunara ama 
cungaimanda apichu. Tutai purij maima riushcaras mana 
yachanzhu. 

36 Imahoras punzhara charisha, punzhara quae, canguna 
punzhamanda churiuna tucungaj. 


Judioguna mana quirijguna 


Caita rimaca Jesús. Casna rimashca huasha, paigunamanda 
chingarica. 
37 Shinashas, Jesús runauna ñaupajpi ashca munanaita ricuri- 
naunara rajllaira, mana paita quirinaucachu; 
38 Diosmanda rimaj Isaías rimashca pactaringaj imasna nin: 
Señor, ¿pita ñucanchi rimashcara quirishcachu? ¿Pima Diospa 
ushanara ricuchishcachu? 
39 Chi raigumanda quirinara mana ushanaucachu, imasna 
Isaías shu partii nica: 
40 Paiguna ñahuiunara ñausayachica, shunguras shinzhiya- 
chica; ñahuihua ama ricunauchu, shunguhuas ama intindinau- 
chu, ama ñucama voltiarinauchu, ñuca paigunara alichingaj. 
41 Cai shimiunara Isaías rimaca, pai Diospa sumajta ricusha, 
Diosmanda rimashas. | 
42 Shinasha, apuunamanda ashcauna Jesuspi quirinauca; 
astaun fariseogunara manzhashcamanda paiguna quirishcara 
mana rimanaucachu, tandarina huasimanda ama ichui tucungaj. 

43 Paiguna Dios alabashcamanda runauna alabashcara yali 
llaquinauca. 


Jesús rimashca shimiuna runaunara taripanaun 

44 Jesús caparisha nica: Maicans ñucajpi quirisha, mana 
ñucajllaira quirinzhu, astaun ñucara cachamujpis quirinmi. 
45 Maicans ñucara ricusha, shinallara ñucara cachamujtas 
ricun. 
46 Ñucaga punzhayachij cai pachama shamushcani, tucui 
ñucajpi quirijguna ama tuta llandui tianauchu. 
47 Maicans ñuca shimira uyajpi, mana pactachijpi, mana 
ñuca paita taripanichu. Cai pachara taripangaj mana shamu- 
canichu, astaun cai pachara guishpichingaj. 
48 Maicans ñucaras, ñuca shimiras mana chasquisha, paita 
taripangaj charin. Ñuca rimashca shimi paita taripangami 
puchucai punzhai. 
49 Ñuca ñucamandallara mana rimacanichu; astaun ñucara 
cachamuj Yaya, paiga mandahuaca imara rimanaras. 
50 Yachanimi Dios camachishca shimi huiñai causaimi. Ñuca 
imara rimashas, Yaya ñucama rimashcasna rimauni. 


Jesús pai yachachishca runauna chaquira maillan 


| 3 1 Pascua ista manara pactamujllaira, Jesús paihua 
horas ña pactamushcara ricsisha, cai pachamanda 

Yayajma ringaj, paihua cai pachai causajgunara llaquisha, 

puchucaigama paigunara llaquicami. 

2 Tuta micunara micuushcai, supai apu Simomba churi Judas 

Iscariote shungüi iyachica Jesústa entregangaj. 

3 Jesús yachaca paihua Yaya tucuira paihua maquii churash- 

cara, shinallara pai Diosmanda shamushcara, Diospajma 

rinaras yachaca. 

4 Jesús micuna mesamanda atarisha, churanara anzhuchisha, 

chaquichina llachapara apisha chumbillica. 

5 Shinajpi, shu batiai yacura talisha, pai yachachishca runauna 

chaquira maillangaj callarica, pai chumbillishca llachapahua 

chaquiunara chaquichica. 

6 Jesús Simón Pedroma shamujpi, Pedro nica: Señor, ¿canzhu 

ñuca chaquira maillangui? 

7 Jesús paita cutipasha: Ñuca raushcara mana intindinguichu 
cuna, nica, astaun huasha intindinguimi. 

8 Pedroga: Mana imahoras chaquira maillahuangui ñucajta, 
nica. Jesusga: Nuca canda mana maillajpiga, mana imaras 
charinguichu ñucahua, nica. 

9 Simón Pedro cutipasha: Señor, nica, mana chaquillara, 
astaun maquindis umandis maillahuai. 

10 Jesús nica: Armashca runa chaquillara cuti maillangaj 
ministin, pai tucui pichashca tucungaj. Canguna pichashca 
anguichi, astaun mana tucui pichashcachu. 

11 Jesús maican runa paita entregangaraushcara yachaca, 
chi raigumanda nica: Mana tucui pichashcachu. 

12 Shinajpi, chaquiunara maillashca huasha, Jesús paihua 
churanara churarisha, cuti mesai tiarica. Jesús paigunara 
tapuca: ¿Yachanguichi ñuca cangunahua rashcara? 

13 Canguna fiucara: Yachachij, Señor, nisha nihuanguichi. 
Shina nisha alimi rimanguichi. Shinami ani. 

14 Nucaga Señor, Yachachij asha, canguna chaquira mai- 
llashcani; shinallara cangunas shujguna chaquira maillana 
anguichi. 

15 Nuca shu ricuchinara cangunara ricuchishcani, ñuca rash- 
casna canguna shinallara ranguichi. 

16 Cierto pacha cangunara nini: Sirvijga paihua patronmanda 
mana yalinzhu; shinallara cachashca runa paita cachajmanda 
mana yalinzhu. 

17 Canguna cai camachishcaunara yachasha pactachishas, 
cushi shunguyuj anguichi, 

18 Ñuca mana tucuimanda rimanichu. Ñuca ajllashca runa- 
unara ricsinimi. Astaun, Diospa Quillca pactaringaj; Ñuca- 
hua pariju tandara micuj paihua chaquira atarichica ñucahua 
contra rasha. 

19 Cunamanda pacha, manara pactarijllaira, cangunara rimash- 
cani. Shina asha pactarishca horasllaira ñuca maican ajtas 
quiringuichi. 

20 Cierto pacha cangunara nini: Maicans ñuca cachashca 
runara chasquisha, ñucaras chasquin. Maicans ñucara chas- 
quisha ñucara cachamujtas chasquin. 

Jesus paita entregangaraushcara riman 
(M. 26.20-25; Mr. 14 19-91; Le. 22.21-23) 

21 Caita rimashca huasha, Jesús paihua shungüi yapa 
llaquirica. Cierto pacha cangunara nini, cangunamanda shuj 
ñucara entregangami, nica. | 
22 Shinajpi yachachishca runauna parijumanda ricunanausha, 
paigunapura tapunauca: ¿Pitangái Jesús casna rimaushca? 
nisha. | 
23 Shu Jesús yachachishca runa, pai llaquishca, Jesuspa rayai 
quimirisha siriuca. 

24 Simón Pedro, maquihua ricuchisha paita nica: Tapui, 
¿pitairi pai casna rimaushca runa? 

25 Paiga, Jesuspa pichu rayai quimirisha sirij: Señor, ¿pitairi? 
nica. 

26 Jesús cutipasha: Ñuca ucuchishca tandara cushca runami, 
nica. Jesusga tandara ucuchisha, Simomba churi Judas Isca- 
riotema cuca. 

27 Judas ucushca tandara apishca huasha, Satanás supai apu 
paihua shungiii icuca. Shinajpi Jesús paita nica: Can ranga- 
raushcara uctalla rai. 

28 Jesús imamanda caita rimashcara mesai tiajguna mana 
intindinaucachu. | 

29 Huaquinguna iyanauca Judas cullqui bolsara charishca- 
manda, Jesús paita nica: Ñucanchi istai ministishcara ran- 
dingui; mana shinasha imaras tsuntsuunama cuyangaj rimaca. 
30 Ucushca tandara apishca huasha, Judas Hucshica. Tuta aca. 


Mushuj mandashca shimi 


31 Pai llucshishca huasha, Jesús: Cuna Runa Churi sumac- 
yachishcami, nica. Shinallara, Dios paihua Churi sumac- 
yachishcami. 

32 Diosga Churimanda sumacyachishca asha, shinallara Dios 
pai quiquinllai Churira sumacyachingami, cunallara paita 
sumacyachingami. 

33 Churihuauna, chara ansa cangunahua pariju tiausha. Mas- 
cahuanguichi, randi imasnara judiogunara nicani: Nuca 

riushcama canguna shamunara mana ushanguichichu. Shina- 
llara cangunaras cuna nini. 

34 Mushuj mandashca shimira cangunara rimauni: Pariju- 
manda llaquinaunguichi. Nuca cangunara llaquishcasna, shi- 
nallara parijumanda llaquinaunguichi. 

35 Caimanda tucui runauna canguna ñuca yachachishca runa- 
una ajgunara ricsinaungami, canguna parijumanda llaqui- 
nausha. 


Jesús nica: Pedro ichuhuangaraun 
(Mt. 26.31-35; Mr. 14.27-31; Le. 22.81-84) 

36 Simón Pedro Jesusta nica: Señor, ¿maimara ringui? 
Jesús cutipaca: Nuca riushcama cuna mana ushangui catinara, 
astaun huashaga catihuanguimi. 

37 Pedroga: ¿imamanda canda cunallara catinara mana usha- 
shachu? nica. Can randimanda ñuca causaira cushami. 

38 Jesús cutipaca: ¿Camba causaira ñuca randimanda cungui- 
chu? Cierto pacha canda nini: Gallo manara cantajllaira, 
can quinsa cuti, Paita mana ricsinichu, ninguimi. 


Jesús Yayajma rina ñambimi 


| 4 I Canguna shungu ama turbarichu. Diospi quiringui- 
_ Y chi, ñucajpis quirichi. 

2 Nuca Yaya llactai ashca huasi tian. Mana shina ajpiga, 
cangunara rimaimacani. Ñuca canguna tianara alichingaj 
3 Rishaga, tianaunara alichisha, cuti shamushami cangunara 
ñucajma pushangaj, ñuca tiaushcai canguna shinallara chihui 
tiangaj. 

4 Ñuca riushcara yachanguichi, shinallara ñambiras. 

5 Tomás paita nica: Señor, can riushcara mana yachanchi, 
¿imasna rashara ñambira ricsina angai? 

6 Jesús paita nica: Nuca ñambi ani, cierto shimi ani, causais 
ani. Mana pihuas Yayama shamun, mana ñucahua shamusha. 
7 Ñucara ricsisha, Yayaras ricsinguichima. Cunamanda paita 
ricsinguichi, paita ricushcanguichi. 

8 Felipe paita nica: Señor, Yayara ricuchihuapai, chilla basta. 

9 Jesús paita nica: ¿Ashca punzhaunara cangunahua pariju 


269 JUAN 14 


tiashcani, can ñucara mana ricsihuashcangui, Felipe? Maicans 
ñucara ricusha Yayaras ricushcami. ¿Imasnajpira shina ningui: 
Yayara ricuchihuapai? 

10 ¿Nucaga ñuca Yayajpi tiashcara, Yaya ñucajpis tiashcara 
manzhu quiringui? Nuca cangunara rimashca shimiunara 
mana ñucamandallachu rimani, astaun ñucajpi causaj Yaya, 
paimi tucui ranaunara raun. 

11 Nucara quirihuaichi ñuca Yayajpi tiashcara, Yayas ñucajpis 
tiashcara; manashaga quiquin rashcaunamanda quirihaun- 
guichi. | 

12 Cierto pacha cangunara nini: Maicans fiucajpi quirisha, 
ñuca rashca samiunara shinallara rangami; caigunamanda 
yalijtas rangami, ñuca Yayajma rinamanda. 

13 Canguna tucui imaras ñuca shutii Yayara mañajpi, cai 
tucuira rashallami, Yaya Churimanda sumacyachishca angaj. 

14 Canguna imaras ñuca shutii mañajpi, rashallami. 


Santo Espiritura cusha nishca 


15 Canguna ñucara llaquishaga, ñuca mandashca shimiunara 
pactachichi. 
16 Nuca Yayara rugasha, pai cangunara shu Yanapajta cacha- 
mungami huiñaigama cangunahua pariju tiangaj. 
17 Cai Yanapaj cierto shimira rimaj Espiritumi. Cai pacha 
runauna paita chasquinara mana ushanaun, paita mana ricusha, 
mana ricsishas. Cangunaga paita ricsinguichi. Paiga canguna- 
hua pariju tiaun, canguna shungu ucui tiangami. 
18 Cangunaraga mana huaccha huahuaunara saquishachu. 
Cangunama shamushami. 
19 Unaillara cai pacha runauna ñucara mana ricunaungachu. 
Astaun canguna ricuhuanguichimi. Nuca causashcaraigu can- 
gunas causaunguichimi. | 
20 Chi punzhai ñuca Yayajpi tiashcara yachanguichi, cangunas 
ñucajpi, ñucas cangunajpi. 
21 Maicans ñuca mandashca shimiunara charisha, pactachishas 
paimi ñucara llaquij. Nucara llaquijta, ñuca Yaya paita llaquin- 
gami, ñucas paita llaquisha, ñucallara paima ricuchishami. 
22 Judas, mana Iscariote, Jesusta nica: Señor, ¿Imarasha 
ñucanchillara ricuchingui, mana tucui cai pacha runaunaras? 

23 Jesús paita cutipasha nica: Maicans ñucara llaquij, ñuca 
mandashca shimira pactachingami. Yayas paita llaquingami. 
Paihuajma shamushun, paihua causashun. 

24 Maicans ñucara mana llaquij, ñuca shimira mana pacta- 
chinzhu. Canguna uyashca shimi mana ñucamandallarachu 
shamun, astaun ñucara cachamuj Yaya rimashcami. 

25 Ñucas cangunahua pariju tiashallara cai shimiunara ri- 
mashcani. 

26 Yaya ñuca shutii cachamushca Yanapajga, Santo Espíritu 
ashaga, cangunara tucui imaras yachachingami; shinallara 
tucui ñuca rimashcaunara cangunara iyarichingami. 

27 Cushi shungura cangunara saquinimi; fñucamanda cushi 
shungura cangunara cuni. Mana cai pacha cushcasna cunichu. 
Canguna shungu ama turbarichu shinallara ama manzharichu. 
28 Uyashcangui imasnara cangunara nicani: Riunimi, shina- 
lara tigramunimi. Canguna ñucara llaquisha, cierto pacha 
cushiyanguichima, Yayajma riunimi nishcamanda, Yaya ñuca- 
manda yali ashcaraigu. 

29 Cuna, manara tucujllaira cangunara cuentashcani, imahoras 
casna tucujpi canguna quiringuichima. 

30 Cunamanda mana ashcara cangunara rimashachu. Cai 
pacha atun apu shamun; paiga ñucajpi imaras mana charin. 

31 Astaun cai pacha runauna Yayara ñuca llaquishcaras, Yaya 
ñucara mandashcaras ricsinauchu, shinallarami rauni. Atari- 
chi, caimanda acuichi, nica. 


Jesús cierto uvillas yura | 

l 5 1 Jesús nica: Ñuca cierto uvillas yura ani, ñuca Yayaga 

yurara cuirajmi. ú 
2 Tucui pallca ñucamanda muyura mana aparijta pitinaunga; 
muyura aparijgunara pichanaunga astaun mas aparinga). 
3 Nuca rimashca shimimanda canguna ña pichashca anguichi. 
4 Ñucajpi tiaichi, ñucas cangunajpi. Imasnara pallca paillara 
mana aparingachu mana yurai tiajpi, shinallara canguna mana 
aparinguichichu mana ñucajpi tiajpi. 
5 Ñuca uvillas yura ani, canguna pallcauna anguichi. Pihuas 
Hucajpi tiausha, ñucas paihuajpi, paiga ashca muyura apa- 


271 JUAN 15 


ringami. Ñucamanda anzhurishca asha, mana ima ranaras 
ushanguichichu. 

6 Maicans mana ñucajpi tiausha, mana walij pallca cuenta 
ichui tucunga, chaquiringaj. Ichushca pallcaunara tandachi- 
naunga, ninai shitasha rupachinaunga. 

7 Canguna ñucajpi tiausha, ñuca shimiuna cangunajpi tiausha, 
imaras munasha mañaichi, cangunajta rashca anga. 

8 Canguna ashca muyura aparijpi, ñuca Yaya sumacyachishca 
angami. Shinashas, canguna ñuca quiquin yachachishca 
runauna tucunguichimi. 

9 Imasna Yaya ñucara llaquihuaca, shinallara ñuca cangunara 
llaquishcani. Nuca llaquiushcai tiaichi. 

10 Canguna ñuca mandashca shimiunara pactachijpi, ñuca 
llaquiushcai tiaunguichimi, imasna ñuca Yaya mandashca 
shimiunara pactachishcani, shinallara pai llaquiushcais tiauni. 
11 Cai shimiunara cangunama rimashcani ñuca cushi can- 
gunajpi tiachu, canguna cushi undajta angaj. 

12 Caimi ñuca mandashca shimi: Canguna parijumanda 
llaquinuichi, ñuca cangunara llaquishcasna. 

13 Pi runas cai llaquinamanda yalira mana charinzhu, shu 
runa paihua causaira paihua amigouna randimanda cusha. 

14 Canguna ñuca amigouna anguichi ñuca mandashcara rasha. 
15 Cunaga, cangunara sirvijguna nisha mana rimashachu. 
Sirvijga paihua patrón rashcara mana yachanzhu. Astaun 
cangunara amigouna nisha rimashcani. Nuca Yayamanda 
uyashcara, tucuira cangunara cuentashcani. 

16 Canguna ñucara mana ajllahuashcanguichi, astaun ñuca 
cangunara ajllacani. Cangunara cachashcani aparisha ringaj, 
canguna aparishca saquirichu, canguna imaras Yayara mañajpi 
ñuca shutii cangunara cungami. 

17 Caita cangunara mandani: Llaquinaunguichi parijumanda. 


Mundu quirijgunara chijninga 
18 Cai pacha runauna cangunara chijnisha, caita yachaichi, 
paiguna shinallara ñucara chijninauca cangunamanda ñaupara. 
19 Canguna cai pachamanda asha, cai pacha runauna paiguna 
quiquimbajta llaquinaunma; astaun canguna mana cai pacha- 

manda ashaga, chijni tucushcanguichi, ñuca cangunara cai 

pachamanda ajllashcaraigu. 

20 Nuca cangunara rimashca shimira iyaringuichi. Shu sirvij 

paihua patronmanda mana yalinzhu. Runauna ñucara tormen- 

dachihuanauca; shinallara cangunara tormendachinaungami. 

Paiguna ñuca rimashca shimira pactachisha, shinallara canguna 

rimashcara pactachinaungami. 

21 Astaumbas, cai tucuira cangunara ranaunga ñuca shutiman- 

da, ñucara cachamujta mana ricsishcamanda. | 

22 Nuca mana shamushcajpiga, paigunama mana rimashcajpis, 

uchara mana charinaunmaca. Cuna paiguna rimanara mana 

ushanaun, Mana yachanchichu, nisha, paiguna ucharash- 

camanda. 

23 Maicans ñucara chijnisha shinallara ñuca Yayaras chijnin. 

24 Nuca paiguna chaupi shungiii shujguna mana rashca tono 

ranaunara mana rashca ajpiga, paiguna uchara mana chari- 

naunmaca. Cunaga ñucaras Yayaras ricunaushcami, chij- 

ninaushcami. | 

25 Cai casna tucushcami paiguna ley shimii quillcashca pacta- 

ringaj: Yangamanda ñucara chijnihuanauca, nisha. 

26 Astaun Yayajmanda ñuca cachamushca Yanapaj, pai Ya- 

yajmanda llucshimuj, cierto rimaj Espíritu aj, pai shamu- 

shaga ñucamanda rimangami. 

27 Cangunas shinallara ñucamanda rimanguichi, canguna 

callarimanda ñucahua pariju causashcamanda. 

| 6 | Cai tucuira cangunara rimashcani, canguna ama 
manzharingaj. 

2 Tandarina huasiunamanda cangunara ichunaungami. Punzha 

shamunga imahoras maican runas cangunara huañuchisha, 

Diosta sirviunimi nisha iyangami. 

3 Caita ranaungami Yayaras ñucaras mana ricsishcamanda. 

4 Cai shimiunara cangunara rimashcani, horas pactamujpi, 

ñuca casna rimashcaunara iyarinauchu. 


Santo Espíritu yachachinga 


Callarimanda mana casna rimacani, ñuca cangunahua pariju 
tiashcamanda. 

5 Cuna ñucara cachamujma riunimi. Cangunamanda pihua 
mana tapuhuangui: ¿Maima riungui? nisha. 
6 Astaun ñuca casna rimashcamanda, canguna shungüi ashcara 
llaquiringuichi. a 

7 Cierto shimira rimauni: Nuca ringaj ministirinmi, nisha. 
Ñuca mana rijpiga, Yanapaj cangunajma mana shamungachu. 
Ñuca risha, paita cachamushami. 

8 Yanapaj shamusha, tucui runaunara ucharas, ali causanaras, 
taripanaras ricsichingami. 

9 Uchamanda rimangami, runauna ñucajpi mana quirishca- 
manda. 

10 Ali causanamanda rimangami, ñuca Yayajma riushcamanda; 
ñucara mana mas ricunguichichu. 

11 Taripanamandas rimangami, cai pacha atun apu ña tari- 
pashcamanda. 

12 Chara ashcara charini cangunara cuentangaj, astaun cuna- 
llara uyanara mana ushanguichichu. 

13 Imahoras cai cierto shimira rimaj Espíritu shamusha, 
pai cangunara tucui cierto rimashcara yachachingami. Pai 
quiquinmandallara mana rimangachu, astaun pai tucui uyash- 
cara cuentangami, ima huasha horas shamunaras rimangami. 

14 Pai ñucara sumacyachingami; fucajmanda ajgunara can- 
gunara rimangami, 

15 Ñuca Yaya tucui charishca ñucajmi; chimanda nicani: 
Espíritu ñucajmanda apisha, cangunara yachachingami. 


Canguna llaquirina cushi tucunga 


16 Unaillara mana ricuhuanguichichu, cuti unaillai ricuhuan- 
guichimi; ñuca Yayajma rishcamanda. 
17 Shinajpi pai yachachishca runaunamanda huaquinguna 
ninauca: ¿Imara nin, Unaillara ñucara mana ricuhuangui- 
chichu, cuti unaillai ricuhuanguichimi; shinallara Yayajma 
riunimi? 
18 Paiguna ninauca: ¿Imara nin cai Unaillai nishca? Pai 
rimashcara mana intindinchichu. 
19 Jesusga paiguna tapusha nishcara ricsisha, paigunara 
nica: ¿Cangunapura tapunguichi cai ñuca rimashcara, Unai- 

llara mana — ENG, cuti unaillai, ricuhuanguichimi 
nisha? 

20 Cierto pacha cangunara nini: Huacangaraunguichi, llaqui- 
ringaraunguichi; astaun cai pacha runauna cushiyanaungami. 
Shinasha canguna llaqui tucujpi, canguna llaquirishca cushi 
tucungami. 

21 Imahoras shu huarmi pagarichisha nanachinmi, paihua 
horas pactamushcamanda. Huahua pagarishca huasha, huarmi 
paihua nanaira ña cungarin, shu runa cai pachai pagarishcara 
cushiyashcamanda. z. 

22 Shinallara canguna cierto pacha llaquiringuichimi. Shinasha 
ñuca cangunara cuti ricusha, canguna shungu cushiyangami. 
Canguna cushiyashcara pihuas mana quichungachu. 

23 Chi punzhai imaras mana tapuhuanguichi. Cierto pacha 
cangunara nini: Tucui imaras Yayara mañajpi ñuca shuti, 
pai cungami. 

24 Cuna horasgama imaras mana mañashcanguichi ñuca 
shutii. Mañaichi, cui tucunguichimi, canguna cushi pacta- 
ringaj. 


Jesus nin, Mundura vencishcani 


25 Cai tucuira yachachingaj cuentanaunahua cangunara 
rimashcani. Horas shamunga ñuca mana yachachingaj cuen- 
tanaunahua rimashachu, astaun pajllallai Yayamanda rimasha. 
26 Chi punzhai ñuca shutii mañanguichi, Mana ninichu ñuca 
Yayara cangunamanda rugasha; 

27 Yaya paillara cangunara llaquin, canguna llaquihuashca- 
manda, ñuca Diosmanda llucshishcara quirishcamandas. 

28 Yayajmanda llucshicani, cai pachama shamucani. Cutillara 
cai pachara saquisha, Yayajma riunimi. : 

29 Pai yachachishca runauna ninauca: Cuna pajllai rimaungui, 
mana ima pacashca shimira rimaungui. . 

30 Cuna intindinchi can tucui imaras yachangui; pihuas canda 
imaras tapungaj mana ministingui. Caimanda can Diosmanda 
Hucshishcara quirinchimi. 

31 Jesús cutipaca: ¿Cunarachu quiringuichi? 

32 Horas shamun, ña pactamun, nica, canguna chausiringui- 
chimi, caran dueño paihua partima, ñucara sapalla saquihuan- 

guichi. Astaun ñuca mana sapallachu ani, Yaya ñucahua 
pariju tiaunmi. 

33 Cai tucuira cangunara rimashcani canguna ñucajpi cushira 
charinguichima. Cai pachai tormendosta charinguichimi, as- 
taun quirichi, ñuca cai pachara vencishcanimi. 


Jesús Diosta mañan 


| 7 1 Jesús cai tucuira rimaca. Ahuama ricusha, nica: 
Yaya, horas pactamun. Camba Churira sumacyachin- 

gui, camba Churi shinallara canda sumacyachichu. 

2 Can paita ushaira cushcangui tucui runauna ahuai, tucui 

can paita cushca runaunama huiñai causaira cungaj. 

3 Caimi huiñai causai, canda sapalla cierto Dios ajta, can 

cachamushca Jesucristoras ricsinauchu. 

4 Ñuca cai pachai canda sumacyachishcani. Can ñuca rangaj 

cushcara pactachishcanimi. 

5 Cuna, Yaya, fñucara sumacyachihuangui canhua pariju, 

ñuca ñaupa horas canhua pariju charishca sumajhua, cai 

pachara manara rashca ajllaira. 

6 Can cai pachamanda cuhuashca runaunama camba shutira 

ricuchishcani. Cai runauna cambajguna anauca, paigunara 

cuhuashcangui. Paiguna camba shimira pactachinauca. 

7 Cuna paiguna ricsinaushcami imasna tucui can ñucara cush- 

cauna cambajmanda shamunaushcami. 

8 Can ñucara rimashca shimiunara paigunara sinuba; 

Paiguna cai shimiunara chasquinaushcami. Cierto pacha 

ñuca canmanda llucshishcara yachanaun, shinallara can 

ñucara cachamushcara quirinaushcami. | 

9 Paigunamanda rugauni. Cai pacha runaunamanda mana 

rugaunichu, astaun can ñucara cushca runaunamanda rugauni. 

Paiguna cambajguna anaun. 

10 Tucui ñucaj cambajmi, shinallara cambaj ñucajmi. Pai- 

gunamanda sumacyachishca ani. 

11 Cunamanda cai pachai mana tiaunichu; caiguna cai pachai 

tianaunmi. Ñucaga cambajma shamuni. Sumaj Yaya, caigu- 

nara, can ñucama cushca runaunara, huacachipai camba shutii, 

paiguna shujlla anauchu ñucanchisna. 

12 Cai pachai ñuca paigunahua pariju tiaushcai, camba shutii 
paigunara huacachicani. Can ñucama cushca runaunara huaca- 
chishcani, paigunamanda pihuas mana pirdiricachu; randi 
pirdirina aj runa, pailla pirdirica, Quillcashca pactaringaj. 

13 Cunaga cambajma shamuni. Caita cai pachai rimauni, 
paiguna ñuca cushira pactajta charinauchu paiguna shungüi. 

14 Can rimashca shimira paigunara rimashcani. Cai pacha 
runauna paigunara chijninaucami, paiguna mana cai pachaman- 
da ashcaraigu, imasna ñucas shinallara mana cai pachamanda- 
chu ani. 

15 Can paigunara cai pachamanda llucchingaj mana ruganichu, 
astaun can paigunara manalimanda huacachichu. 

16 Paiguna mana cai pachamandachu anaun, imasna ñucas 
mana cai pachamandachu ani. 

17 Paigunara chicanyachi camba cierto shimii. Can rimashca 
shimi ciertomi. 

18 Imasna ñucara cai pachama cachamucangui, shinallara 
ñuca paigunara cai pachama cachamushcani. 

19 Paigunara llaquishcamanda ñuca ñucallara mundumanda 
chicanyachiuni, paiguna shinallara cierto shimii chicanyachish- 
ca anauchu. . 

20 Mana caigunamandallachu mañauni, astaun shinallara 
paiguna rimashcamanda ñucajpi quiringaraujgunamandas, 

21 paigunapura shujlla anauchu, imasna can Yaya ñucajpi, 
fñucas cambajpis, shinallara paigunas fñucanchijpis shujlla 
anauchu, cai pacha runauna can ñucara cachamushcara qui- 
rinauchu. | 

22 Nuca can cuhuashca sumajta paigunama cushcani, paigu- 
napura shujlla anauchu, ñucanchi imasna shujlla ashcasna; 

23 fiuca paigunajpis, can ñucajpis, paiguna ali pacha shujlla 
anauchu; cai pacha runauna can ñucara cachamushcara 
yachanauchu, shinallara can paigunara llaquishcara ricsinau- 
chu, imasna can ñucara llaquishcasna. 

24 Yaya, can cuhuashca runauna ñuca munani maibi ñuca 
tiashcais paigunas ñucahua pariju tianauchu, can ñucara 
cushca sumajta ricungaj. Can, cai pachara manara rajllaira 
ñucara llaquihuashcangui. | 

25 Ali Yaya, cai pacha runauna canda mana ricsinaushcachu, 

astaun fuca canda ricsishcani. Caigunas can ñucara cacha- 
mushcara ricsinaushcami. 

26 Shinallara ñuca camba shutira paigunama ricsichishcani, 
charajpas ricsichisha, can ñucara llaquishca sami llaquina 
paigunajpi tiachu, ñucas paigunajpi tiachu. 


Soldarouna Jesusta apinaun 
(Mt. 26.47-56; Mr. 14.43-50; Lc. 22.47-68) 


| 8 1 Jesús cai tucuira rimashca huasha, pai yachachishca 
runaunahua pariju llucshica, Cedro nishca yacu chim- 

bama, shu sisa pambama. Chihui icuca pai yachachishca 

runaunahua. 

2 Judaspas, Jesusta entregaj runa, cai sisa pambara ricsica. 

Ashca cuti Jesús pai yachachishca runaunandi chihui tandarij- 

guna aca. 

3 Judas, shu monton soldarounara apisha, sacerdote apu- 

unamanda fariseogunamandas cachashca guardaunandi, chi 

pambama rinauca, velaunahua nina huanguunahuas espa- 

raunahuas. 

4 Jesusga tucui ima tucungaraushcaras yachasha, ñaupasha 

rica: Pita mascaunguichi, nica. 

5 Nazaretmanda Jesusta mascaunchi, ninauca. Jesusga: Ñu- 

ca mani, nica. Paigunahua, Judas, Jesusta entregaj runa, 

chillaira tiauca. _ 

6 Jesús paigunara, Nuca mani, nijpi, runauna huashama 

tigrasha allpama urmanauca. 

7 Cuti Jesús: ¿Pita mascaunguichi? tapuca. Paiguna, Naza- 

retmanda Jesústa, ninauca. 

8 Jesús cutipasha nica: Ña nicani, Ñuca mani. Canguna 

ñucara mascasha, caigunara ringaj saquichi, nica. 

9 Casna tucuca pai rimashca shimi pactaringaj: Can ñucara 

cushca runaunamanda pitas mana pirdishcani, nisha. 

10 Shinajpi Simón Pedro, esparara charisha, llucchica, sacer- 

dote atun apura sirvijta chugrichica, paihua ali rinri carara 

pitisha. Cai sirvij Malco nishca shutiyuj aca. 

11 Shinajpi Jesús Pedrora nica: Esparara carai sati. ¿Ñuca 

Yaya cushca tormendarina vasora manzhu upisha? 

Jesús gobierno fiaupajhi 
(Mt. 26.57-58; Mr. 14.68-64; Le. 22.54) 

12 Shinajpi soldaro monton paiguna capitandi judioguna 
cachashcaunandi Jesusta apinauca, huascahua paita hua- 
tanauca. 

13 Naupa punda Jesusta Anás nishcama pushanauca, pai 
Caifás nishca huarmi yaya asha, Caifás chi huatai sacerdoteuna 
atun apu aca. 

14 Chi Caifás judiogunama rimaj aca: Shu runa tucui runauna 
randimanda huañuna ministirin, nisha. 


Pedro Anaspa patioi 
(Mt. 26.69-70; Mr. 14.66-68; Lc. 22.55-57) 


15 Simón Pedro, shu yachachishca runandi Jesusta catinau- 
ca. Chishu yachachishca runa sacerdote atun apu ricsishca 
aca. Pai Jesushua pariju sacerdote atun apu huasi pungiii 
icuca. 

16 Astaun Pedro pungu pajllama tiauca. Shinasha chi yacha- 
chishca runa, sacerdote atun apu ricsishca asha, pungüi ricuj 
huarmira rimaca, Pedrora ucuma icuchica. 

17 Shinajpi pungura cuiraj huarmi Pedrora nica: ¿Manzhu 
can cai runa yachachishca runaunamanda angui? Pedro 
cutipasha: Mana, nica. 

18 Sirvijguna guardaunandi shayarisha ninara tandachinauca. 
Chiri tucushcamanda cunurianauca. Paigunahua pariju Pedro 
shayarica cunungaj. 


Anás Jesusta tapun 
(Mt. 26.59-66; Mr. 14.55-64; Le. 22.66-71) 


19 Sacerdote atun apu Jesusta tapuca pai yachachishca 
runaunamanda, pai camachishcaras. 
20 Jesús paita: Ñucaga pajllai runaunara rimashcani, nica. 
Tucui horas tandarina huasii yachachishcani, templo huasiis, 
tucui judioguna tandarinaunais yachachishcani. Pacalla ima- 
ras mana rimashcanichu. 
21 ¿Imarasha tapuhuangui ñucara? Uyajgunara tapui imara 
paigunara rimashcani. Paiguna ñuca rimashcara yachanaun. 

22 Jesús casna rimajpi, shu chihui tiaj guarda Jesusta sajmaca, 
nisha: ¿Shinachu sacerdote atun apura cutipangui? 

23 Jesús cutipaca: Ima manaliras rimashca ajpi, manalira 
ricuchihuai. Mana shinasha, ¿imamanda sajmahuangui? 

24 Shinajpi Anas huatashca Jesusta Caifás sacerdote atun 
apujma cachaca. 


Pedro Jesusta mana ricsinichu nin 
(Mt. 26.71-75; Mr. 14.69-72; Lc. 22.58-62) 


25 Shinajpi Pedro shayarisha cunuuca. Paita ninauca: 
¿Manzhu can pai yachachishca runaunamanda angui? Pedroga, 
Mana, nica. 

26 Sacerdote atun apura sirvijgunamanda shuj, rinri chugri- 
chishca runa aillu, paita nica: ¿Manzhu canda ricucani sisa 
pambai, Jesushua pariju? 

27 Cuti Pedro: Paita mana ricsinichu, nica. Chi ratollaira 
gallo cantaca. 


Jesús Pilato ñaupajpi 
(Mt. 27.1-2, 11-81; Mr. 15.1-20; Le. 23.1-5, 18-25) 

28 Tutamanda Jesusta Caifaspajmanda taripana huasima 
pushanauca. Paigunaga taripana huasii mana icunaucachu, 
shujgunahua ama llutarisha huajliringaj, shina rasha Pascua 
istara micunara ushangaj. 

29 Shinajpi Pilato canzhama llucshimuca, paigunama. ¿Ima- 
manda causayachinguichi cai runara? nica. 

30 Cutipasha, ninauca: Cai runa mana causayu) ajpi, cambaj- 
ma mana pushamunchimachu aca. 

31 Shinajpi Pilato paigunara nica: Cangunalla paita pushaichi, 
canguna yachaira paita taripaichi. Judioguna paita: Nucan- 
chiga pitas mana huafiuchinara ushanchichu, ninauca. 

32 Caita ninauca Jesús rimashca shimi pactaringaj, imahoras 
pai ima sami huañuihua huañunara rimaca. 

33 Shinasha Pilato cuti taripana huasii icuca. Jesusta cayasha 
tapuca: ¿Can judioguna rey apuchu angui? nisha. 

34 Jesús paita cutipaca: Caitaga, ¿camba quiquin iyaimanda 
rimanguichu, manasha shujgunachu ñucamanda rimanauca? 
35 Pilato cutipaca: ¿Ñucaga judiochu ani? Camba llacta- 

purauna sacerdote apuunandi canda ñucama entreganaushca. 
¿Imara rashcangui? 
36 Jesús cutipaca: Ñuca mandana pacha mana cai pachaman- 
dachu. Cai pachamanda ajpiga, ñucara sirvijguna macana- 
naunmami, ñuca judiogunama ama cui tucungaj. Astaun 
ñuca mandana pacha mana caimandachu. 
37 Shinajpi Pilato paita nica: ¿Shinasha can rey apuchu 
angui? Jesús cutipaca: Can rey apu angui nisha nihuangui. 
Chiraigumanda pagaricani; chiraigumanda cai pachama sha- 
mucani, cierto shimira rimangaj. Tucui cierto shimira chasquij 
ñuca shimira uyanmi. 
38 Pilato paita: ¿Cierto shimiga, imarai? nica. Caita rimashca 
huasha, Pilato cuti judiogunama llucshisha, paigunara: Ima 
causaras paihuajpi mana tupanichu, nica. 
39 Canguna yachaira charinguichi, Pascua istai ñuca cangu- 
nama shu runara cacharingaj. Shinasha, ¿fuca cai judioguna 
Rey Apura cacharingaj munanguichi? 
40 Shinajpi tucui pariju caparinauca: Caitaga mana, nisha, 
astaun Barrabasta munanchi. Barrabasga shuhuaj runa aca. 
| 9 I Shinajpi Pilato Jesusta apisha, paita azutica. 

2 Soldarounaga casha llaitura ahuanauca, Jesuspa umai 
churachinauca. Paita puca llachapahua churachinauca. 
3 ¡Alabashcangui, ninauca, judioguna Rey Apu! Shina nisha 
paita sajmanauca. 
4 Shinajpi Pilato cuti canzhama llucshisha, judiogunara nica: 
Ricuichi, paita llucchimuni canguna yachangaj, ñuca mana 
ima cauSaras tupanichu paihuajpi. 
5 Jesús canzhama llucshica, casha llaitu paihua umai, puca 
llachapahua churarishca. Pilato paigunara nica: ¡Ricuichi 
cai runara! 
6 Sacerdote apuuna guardaunandi Jesusta ricusha capa- 
rinauca: Chacatai, chacatai, nisha. Pilátoga paigunara nica: 
Cangunalla paita pushaichi, chacataichi. Nucaga ima cauñaras 
paihuajpi mana tupanichu. 
7 Judioguna cutipanauca: Ley shimira charinchi; ñucanchi 
ley shimimanda pai huañuna anga, Diospa Churi ani, nish- 
camanda. | 
8 Pilato caita uyasha maspas manzharicami. 

9 Cuti taripana huasii icusha, Pilato Jesusta: ¿Maimandara 
angui can? nisha tapuca. Jesús mana imaras cutipaca. 

10 Shinajpi Pilato paita: ¿Imarasha mana cutipahuangui? 
nica. ¿Manzhu yachangui canda chacatangaj ushaira charini, 
shinallara canda cacharinaras ushaira charini? 

11 Jesús cutipaca: Nucahua mana ima ushairas charinguima, 
mana ahua pachamanda cushcajpi. Chimanda ñucara canda 
cuj runa yali uchayujmi. 

12 Caimanda Pilato Jesusta cacharingaj iyarica. Judiogunaga 
astaun caparisha: Can cai runara cacharisha, mana Cesarba 
amigochu angui, ninauca. Maicans paillara rey apu tucusha 
Cesarda chijnin. | 

13 Shinajpi Pilato cai shimira uyasha, Jesusta canzhama 
pushaca. Taripanai tiarica, Rumi Pata nishca pistui; caita 
hebreo shimii Gabata nishcami. 

14 Pascua ista alichina punzha aca, doce horas chaupi punzha 
mayan. Shinajpi Pilato nica: ¡Ricuichi canguna Rey Apura! 

15 Paiguna caparisha: ¡Llucchi, llucchi, paita chacatai! ni- 
nauca. Pilatoga: ¿Canguna Rey Apura chacatashachu? nica. 
Shinajpi sacerdote apuuna: Cesarlla ñucanchi rey apumi, 
shujpas illanmi, ninauca. 

16 Shinasha Pilato Jesusta paigunama entregaca chacatangaj. 
Paiguna Jesusta apisha pushanaucami. 


Jesús chacatashca huañun 
(Mt. 27.32-50; Mr. 15.21-87; Lc. 23.26-49) 


17 Jesús paihua cruzta aparisha ricami, Uma Tullu nishca 
pambama, caita hebreo shimii, Gólgota nishcami. 
18 Chihui Jesusta chacatanauca. Paindi ishquiras, ali maquima 
shujta, llaquima shujta, Jesús paiguna chaupi shungúii. 
19 Pilato shu quillcara quillcaca, cruz ahuai churacami. Shina- 
mi quillcashca aca: Nazaretmanda Jesús, judioguna Rey Apu. 
20 Ashca judioguna cai quillcashcara ricunauca; Jesús chaca- 
tashca pamba entero llacta mayambi ashcamanda. Chi quill- 
cashca hebreo, griego, latin shimiunai quillcashca aca. 
21 Judioguna sacerdote apuuna Pilatora ninauca: Judioguna 
Rey Apu ama quillcangui, randi: Judioguna Rey Apu mani, 
nica; shinara quillcai. 

22 Shinajpi Pilato cutipaca: Ñuca ña quillcashcaga quill- 
cashcami. 

23 Soldarouna Jesusta chacatashca huasha, paihua churana- 
unara apisha chuscu partii chaupinauca, caran soldaro shu 
partira charingaj. Paihua ucu churarina sirana illaj aca, 
ahuamanda shujllai ahuashca aca. 

24 Paigunapura ninauca: Ama lliquishunchi caita. Astaun 
ajllashunchi pihuajchu anga; maican lichayuj asha apachu. 
Shina rasha, quillcashcara pactachinauca, cai: Paigunapura 
ñuca churanara chaupinauca, ñuca llachapamanda maican 
lichayujta ajllanauca, nisha. Soldarouna shina ranauca. 

25 Jesuspa cruz rayai, paihua mama, paihua mama ñaña, 
Cleofaspa huarmi Marías, María Magdalenas chihui pariju 
tianauca. 

26 Jesús paihua mamara ricusha, pai llaquishca yachachishca 
runaras chihui tiajtas ricusha, Jesús paihua mamara nica: 
Huarmi, riqui camba churira. 

27 Chi huasha Jesús cai yachachishca runara nica: Riqui 
camba mamara. Chimanda pacha cai yachachishca runa 
Jesuspa mamara paihua quiquin huasima pushaca. 

28 Chimanda huasha, Jesús tucuira ña pactarishcara yachasha, 
Quillcara pactachingaj: Upinai, nica. 

29 Chihui shu ayac vinohua undachishca vaso tiaca. Shinajpi 
shu pútusta tsungachinauca vinohua; caspi pundai huatasha, 
Jesuspa shimii llutanauca. 

30 Jesús vinora upishca huasha: Ña pactarishcami, nica. 
Shina nisha, umara uraima lapusha, espiritura entregacami. 


Jesusta lanzahua tucsishca 


31 Shinajpi judioguna Pascua alichina punzha asha, samana 
punzhai huañushcauna cruzpi ama saquirinauchu, chi samana 
punzha atun ista punzha asha, Pilatora mañanauca paiguna 
changa tulluunara paquinauchu, paigunara cruzmanda anzhu- 
chinauchu. 

32 Soldarouna shamujpi, changaunara paquinauca shu runara 
chishu runaras, Jesushua pariju chacatashcaunara. 

33 Shinajpi Jesusma shamusha, pai ña huañushcara ricusha, 
paihua changara mana paquinaucachu. 

34 Astaumbas shu soldaro Jesusta costillaspi tucsica lanzahua. 
Chimanda yahuarndi yacundi llucshinauca. 

35 Chita ricuj runa riman. Pai rimashca shimi ciertomi. Pai 
rimashca shimi cierto ashcara paimi yachan, canguna shinallara 
quirinauchu. 

36 Cai tucuira rashca aca Quillcashca pactaringaj, shina nisha: 
Paimanda ima tulluras mana paquishcachu anga. 

37 Shinallara shu Quillcashcai: Pajguna tucshishca runara 
ricunaungami, nin. 


Jesusta pambashca 
(Mt. 27.57-61; Mr. 15.42-47; Le. 28.50-56) 


38 Chimanda huasha, Arimatea llactamanda José, pai Jesús 
yachachishca runa asha, astaun pacallami judiogunara man- 
zhashcaraigu, Pilatora mañaca: Lugarda cuhuai, nisha, 
Jesuspa aichara cruzmanda llucchingaj. Pilato lugarda cuca- 
mi. Shinajpi José shamuca, Jesuspa aichara llucchicami. 

39 Shinallara shamuca Nicodemo, pai ñaupa Jesusma tutai 
shamuj, mirrahua, aloehua masashca gusto asnaj ambira 
apamusha, patsac libra tupura. 

40 Jesuspa aichara apinauca, llachapahua pillumauca gusto 
asnajgunahua, judioguna pambana yachaira, 

41 Jesús chacatashca pamba mayambi shu sisa pamba tiaca. 
Sisa pambai shu mushuj pambana uctu tiaca, chihui pitas 
chara mana pambashcachu aca. 

42 Pascua alichina punzha ashcamanda, chi pambana uctu 
mayanlla ajpi, chillai Jesusta chingachinauca. 


Jesús causarimun 
(Mt. 28.1-10; Mr. 16.1-8; Lc. 24.1-12) 

20 1 Semana callarina punzhai, tuta ucura, chara llandu 

ashcai, María Magdalena Jesús pambashcama sha- 
muca. Rumi anzhuchishcara ricuca. 
2 Shinajpi María calipasha rica Simón Pedroma, chishu yacha- 
chishca runamas, pai Jesús llaquishcara. Paigunara nica: 
Pambashcamanda Señorda apanaushca. Illanmi. Maibi chu- 
rashcaras mana yachanchichu. 

3 Pedro, chishu yachachishca runandi llucshisha, pambash- 
cama rinauca. 

4 Cai ishqui runa pariju callpanauca. Chishujga Pedromanda 
yali uctalla callpaca, ñaupalla pambashcama pactaca. 

5 Cumurisha ricungaj llachapaunara sirijta ricuca. Shinashas 
mana icucachu. 

6 Huasha, Simón Pedro paita catisha pactamuca; pambashca 
uctui icusha siriu llachapaunara ricuca. 

7 Shinallara umai pillushca llachapara ricuca, mana chishu 
llachapaunahua pariju, astaun shujpi pillushca aca. 

8 Shinajpi chishu yachachishca runa, chi ñaupa pactamuj 
pambashcama, pais shinallara icuca. Ricusha quiricami. 

9 Paiguna Quillcashcai quillcashcara Jesús huañushcauna- 
manda causarinara chara mana intindinaucachu. 

10 Yachachishca runauna paiguna huasima tigranauca. 


María Magdalena Jesusta ricun 
(Mr. 16.9-11) 


11 Astaun María pambashca canzhai huacasha tiauca; 
huacashallara pambashcara ricungaj cumurica. o 
12 Ishqui angelda ricuca, yurajta churarishcaunara. Shuj 
umama, shujtas chaquima Jesús sirishcai tianauca. 

13 Angelguna paita: Huarmi, ninauca, ¿imamanda huacaun- 
guiri? Maríaga: Ñuca Señorda apashcamanda, nica. Maibi 
paita churashcaras mana yachanichu. 

14 Shina rimasha, María huashama voltiarisha, Jesús chihui 
shayauta ricuca. Paita Jesús ajtara mana ricsicachu. 

I5 Jesús paita: Huarmi, nica, ¿imarasha huacaunguiri? ¿Pita 
mascaunguiri? Maríaga, sisa pambara cuirajmi iyasha, nica: 
Señor, can paita apashca ajpiga, maibi churashcangui cuenta- 
huai. Nuca paita apasha. 

16 Jesúsga: ¡María! nica. Paiga voltiarisha ricusha: ¡Raboni! 
nica. Caimi, Yachachij, nin | 
17 Jesús paita nica: Ama llangahuaichu. Chara Yayajma 
mana sicashcanichu. Nuca uquiunama ri; paigunara rimairi: 
Ñuca Yayajma, canguna Yayajmas, ñuca Diosma, canguna 
Diosmas sicauni, nica. 

18 María Magdalena rica yachachishca runaunama cuentangaj 
imasna Señorda ricushcaras, pai rimashcaras. 


Yachachishca runauna Jesusta ricunaun 
(Mt. 28.16-20; Mr. 16.14-18; Le. 24.36-49) 

19 Chi quiquin punzha, ña chishiyaupi, semana callarina 
punzha asha, yachachishca runauna tandarinauca. Paiguna 
tandariushcai pungu ishcashca aca, judiogunara manzhash- 
camanda. Jesús shamusha, paiguna chaupi shungiii shayarisha, 
paigunara: Cushiyaichi, nica. 

20 Caita rimashca huasha, Jesús paihua maquira paihua 
costillastas ricuchica. Yachachishca runauna Señorda ricusha 
cushiyanaucami. 

21 Shinajpi Jesús paigunara nica: Cushiyaichi. Yaya ñucara 
cachashcasna, shinallara cangunara cachauni. 

22 Casna rimashca huasha, Jesús paiguna ahuara samaca, 
nisha: Santo Espiritura apichi. 

23 Maicanma ucharashcaunara llushpichisha, llushpichishca 
anaunmi. Maicanmas ucharashcaunara saquichisha, saqui- 
chishca anaunmi. 


Tomás mana quirinzhu 


24 Tomasga, chunga ishquimanda shuj, Chapa Huahua 
nishca, Jesús shamushcai illacami. 
25 Chishu yachachishca runauna paita ninauca: Señorda 
ricushcanchi. Tomás cutipaca: Paihua maquii clavashca 
uctuunara mana ricusha, ñuca rerora clavo uctuunai mana 
satisha, ñuca maquiras costillaspi mana satisha, mana quiri- 
shachu. 
26 Pusac punzha huasha, cutillara yachachishca runauna ucui 
tianauca, Tomás paigunahua tiauca. Jesús icuca, pungu ish- 
cashca asha. Paiguna chaupi shungii shayarisha: Cushiyai- 
chi, nica. 
27 Shinajpi Jesús Tomasta: Rerora apami, nica, ñuca maqui- 
unara riqui, nica. Caima maquira chutachi, costillaspi sati. 
Ama mana quirij tucui, astaun quirij tucui. 
28 Tomás cutipaca: Ñuca Señor, ñuca Dios, nisha. 

29 Jesús paita: Can, Tomás, ricushcamandalla quirishcangui. 
Astaun mana ricusha quirijguna bendiciashca anaungami. 


Canguna quiringaj quillcashcami 
30 Jesús shinallara ashca munanaita ricurinaunara rarcami 
pai yachachishca runauna ñaupajpi, chiguna cai quillcai mana 
quillcashcachu tian. 
31 Caigunara quillcashcami Cristo Diospa Churi ashcara qui- 
ringa), canguna quirisha causaira charingaj paihua shutii. 


Jesús ricurin Galilea lamar rayai 


2] I Chimanda huasha, Jesús cuti pai yachachishca 
runaunama ricurimuca Tiberias nishca lamar patai. 
Cai samii ricurica. 

2 Simón Pedro, Chapa Huahua nishca Tomás, Galileai Caná- 
manda Natanael, Zebedeo churiuna, shu ishqui Jesús yacha- 
chishca runaunandi pariju tianauca. 

3 Simón paigunara nica: Licangaj riuni. Chishujguna: Can- 
hua catimunchi, ninauca. Risha, canoai icunauca. Tuta 
—pagarijta imaras mana apinaucachu. 

4 Punzhayaushcai, Jesús pulayai shayarica. Yachachishca 
runaunaga pai Jesús ajta mana ricsinaucachu. 

5 Jesús: Churihuauna, nica, ¿imahuaras micunara charin- 
guichi? Illan, ninauca. 

6 Paigunara nica: Licara ali maqui partima shitai, tupangui- 
chimi. Shinajpi licara shitasha, ashca aichahua apirica. Licara 
mana imasna rashas llucchihuaj aca, ashca aichahua tiash- 
camanda. 

7 Shinajpi chi Jesús llaquishca yachachishca runa Pedrora 
nica: Señormi. Simón Pedro, Señor ajta uyasha, churanara 
churarisha chumbillica, llatan ashcamanda; chasna rasha 
yacuma pahuaca. 

8 Chishu yachachishca runauna canoandi shamunauca, licara 
aisasha, paiguna yacu patamanda mana yapa carui anauca, 
patsaj metro tupullai. 

9 Allpama pactamujpiga, ninara apichishcara, nina ahuai 
aichahua churashcaras ricunauca, tandandi. 

10 Jesús paigunara nica: Cuna apishca aichahuamanda apa- 
michi. 

11 Simon Pedro sicaca, licara pulayama aisamusha. Atun 
aichahuahua undashca aca, shu patsaj pichca chunga quinsa 
ashca. Shina tupu ashas, lica mana lliguiricachu. 

12 Jesús paigunara: Micuj shamichi, nica. Pihuas paita ta- 
punara mana ushanaucachu: Canga ¿pitangui? nisha, pai 
Señor ashcara riparasha. 

13 Shinajpi Jesús shamujpi, tandara apisha paigunara cuca, 
shinallara aichahuaras. 

14 Caita ña quinsa cuti Jesús pai yachachishca runaunama 
ricurimuca pai causarishca huasha. . 


Ñuca borregounara carai 


15 Micushca huasha, Jesús Simón Pedrora nica: Simón, 
Jonaspa churi, ¿caigunamanda yali ashcara llaquihuanguichu? 
Pedro cutipaca: Ari, nisha, can yachangui, Señor, ñuca canda 
llaquinimi. Jesús paita: Ñuca borrego huahuaunara carangui, 
nica. 

16 Ishqui cuti Jesús paita: Simón, Jonaspa churi, ¿ashcara 
llaquihuanguichu? nica. Ari, nica, can yachangui, Señor, 
ñuca canda llaquinimi. Jesús paita: Ñuca borregounara 
carangui, nica. 
17 Jesús quinsa cuti tapusha: Simón, Jonaspa churi, nica, 
¿llaquihuanguichu can? Pedroga, Jesús quinsa cuti tapushcai: 
Llaquihuanguichu, nishcamanda llaquiricami. Cutipaca: Se- 
mi nisha, tucuira yachangui; ñuca canda llaquishcara yachan- 
Jesús paita: Ñuca borregounara carangui, nica. 
18 Cin pacha canda nini: Malta ashcai, canila churaricanguíl; 
maima munashcamas purij acangui. Randi, can rucu tucush- 
cai, maquiunara chutachingui, shujga canda churachingami, 
can mana munashcama canda pushanaungami. 
19 Caita nica Jesús, Pedro imahuara huañungarauca, Diosta 
sumacyachingaj. Shina rimasha, Catihuai, nica. 


Llaquishca runamanda riman 


20 Pedro voltiarisha, Jesús llaquishca yachachishca runara 
catimujta ricuca. Caiga Jesuspa rayai quimirisha sirij aca 

tuta micushcai, Jesusta tapusha: Señor, ¿pimi canda huañu- 
chingaj entregangachu? nisha. 
21 Pedro paita ricusha Jesusta nica: re ¿cai runaga 
imara? 
22 Jesús: Ñuca cuti [inume sania pai tiauchu munasha, 
¿canda imara? nica. Canga, catihuai. 
23 Shinasha uquiunapura cai shimi mirarica, cai yachachishca 
runa mana huañunachu, nisha. Astaun Jesús mana nicachu: 
Mana huañunachu, randi shina nicami: Cai runa ñuca cuti 
tigramungagama tiauchu ñuca munasha, ¿canda imara? 

24 Caimi cai tucúira rimaj yachachishca runa. Cai tucuira 
quillcacami. Pai rimashcauna cierto ajta yachanchi. 
25 Shinallara Jesús rashcauna shujguna ashcara tianaun; 
caranda chican chican quillcajpiga, entero cai pacha mana 
pactanmachu aca quillcashca librounara a yachin. 
Amen, 


RASHCAUNA 


JESUCRISTO CACHASHCA RUNAUNA 


RASHCAUNA 
Santo Espiritura cusha nishca 
| I Ñuca ñaupa quillcashcai canda rimashcani, Teófilo, 
imasnara Jesús tucui imaunaras rangaj camachingaj 


callarica, 

2 Santo Espíritu SA shimiunara pai ajllashca cachash- 
ca runaunama rimasha, Jesus ahua pachama cayai tucungama. 

3 Pai huañushca huasha, Jesús causarisha paigunama cierto 
ricurimuca chuscu chunga punzha tupura. Shina rashaga, 
Dios mandana pacha shimira paigunama rimaca. 

4 Jesús paigunahua pariju tiausha, paigunara mandaca: 
Jerusalenmanda ama ringuichichu, nisha, Yaya cusha nishcara 
chapaichi, ñucamanda uyashcara. ` 
5 Juanga cierto pacha yacuhua bautisaca. Astaumbas cai 

punzhaunamanda huashalla canguna Santo Espiritui bautisa- 
ringuichimi. 


Jesús ahuama sican 


6 Shinajpi tandarimujguna tapunauca: Señor, nisha, ¿Cai | 
horasgunai Israelba gobiernora cuti ataringuichichu? 
7 Jesús paigunara nica: Tiempounara mana canguna yachana, 
astaun Yaya paihua quiquin ushaibi churaca. 
8 Astaumbas, ushaira apinguichimi Santo Espíritu canguna 
ahuai shamushcai. Ñucamanda rimajguna anguichi Jerusa- 
lembi, tucui Judeáis, Samariáis, cai pacha puchucai punda- 
gamas. 
9 Cai shimiunara rimashca huasha, paiguna ricujllaira, Jesús 
ahuama rica; shu puyu ñahuimanda paita quillpacami. 
10 Paiguna ñahui ahuama ricusha, Jesús riupi, ishqui runa 
yuraj churana churarishca paigunahua pariju shayanauca. 
11 Chi runauna ninauca: Galilea runauna, ¿ima rasha ahuama 
ricunguichiri? Cai quiquin Jesús cuti shamunga; canguna pai 
riushcai ricushcasna shinallara shamungami. 

Judas randi runara ajllashca 


12 Shinajpi, Olivos nishca urcumanda Jerusalenma tigramu- 
nauca. Caimi chaupi samai purina tupu. ` 
13 Llactai icusha, ahua patama sicanauca. Chihui causanauca 
Pedro, Jacobo, Juan, Andrés, Felipe, Tomás, Bartolomé, 
Mateo, Alfeo churi Jacobo, Simon Zelotes nishca, Jacobo 
uqui Judasndi. 
14 Paiguna tucui pariju tianauca, shu iyaillahua Diosta maña- 
sha, rugasha, huarmiunandi, Jesuspa mama Mariandi, paihua 
uquiunandi. 
15 Chi punzhaunai uquiuna chaupi shungüi Pedro atarica. 
Tandarijguna patsaj ishqui chunga tupu anauca. 
16 Shina nisha rimaca: Runauna, uquiuna, shina tucuna 
ministiricami, David shimimanda Santo Espíritu ñaupa rimash- 
ca shimiuna pactaringaj, imasnara Judas Jesusta apijgunara 
yanapaca. 
17 Pai ñucanchihua yupashca aca, ñucanchihuas Diosta sirvij 
aca. 
18 Cai Judas shu pambara randicami, pai irus rashcamanda 
pagashca cullquihua; huarcurishaga, icsa tujyasha, chunzhulli 
taliricami. 
19 Jerusalembi tiajgunara cai tucuira yacharicami. Shinasha, 
chi pambara shutichinauca paiguna quiquin shimii: Aquéldama. 
Cai runa shimii: Yahuar pamba, nin. 
20 Salmos nishca quillcai quillcashca tian: Pai causana huasi 
chunllayachu, pihuas ama chihui causachu. Shinallara: Shuj 
paihua ranara rachu. 
21 Ministirinmi cai ñucanchihua pariju tiaj runaunamanda 
shujta ajllangaj, Señor Jesús causarishcara ricusha rimaj 
tucungaj ñucanchihua pariju, 
22 shu ñucanchihua pariju tiaj runa tucui Señor Jesús ñucan- 
chihua purishca punzhaunai, Juan paita bautisashcamanda 
pai ahuama rinagama. | 
23 Ishquira ricuchinauca: shuj, Jose Barsabas nishca, paihua 
shu shuti Justo; shujpas, Matias nishca. 
24 Diosta mafiasha rimanaucami: Canmi, Sefior, tucui shun- 
gura ricsij angui. Cai ishquimanda maicanda ajllangui, ricuchi, 

25 pai canda sirvingaj, can cachamushca tucungaj, imasna 
Judas ucha rashcamanda mana valijpi, ucu pachama ringaj 
urmaca. 

26 Cai ishquimanda maicanda Dios ajllanga camanauca. 
Matías ajllashca aca. Chimanda huasha, pai chunga shuj 
Jesucristo cachashca runaunahua yupashca aca. 


Santo Espíritu irgumun 


2 1 Pentecostés nishca punzha pactaricami. Paiguna tucui 
shu iyaillahua pariju tandarishca anauca. 

2 Cungaimanda, ahua pachamanda shu shinzhi huaira cuenta 
uyarimuca; paiguna tiaushca entero huasira undarimuca. 

3 Paigunama nina cuenta calluuna ricurimunauca, caran 
runa ahuai tiarisha. 

4 Tucui paiguna Santo Espirituhua undashca anauca. Shu 
shimiunai rimai callarinauca, Santo Espíritu rimachishcasna. 
5 Chi horasgunai, cai pacha tucui partimanda Diosta llaquij 
judioguna Jerusalembi tianauca. 

6 Casna uyarimujpiga, tucui tandarimunauca. Manzharinauca, 
caran dueño paihua quiquin shimii rimashcara uyasha. 

7 Paigunaga mana  intindinauca, manzharinauca, nisha: 
¿Manzhu tucui cai rimajguna Galilea runauna? 

8 ¿Imasna rasha paiguna rimashcara uyaunchi caran dueño 
paihua quiquin pagarishca shimii? 

9 Cai tucui llactaunamanda shamujguna uyanauca: Partia, 
Media, Elam, Mesopotamia, Judea, Capadocia, Ponto, Asia 
nishca llactaunamanda. 

10 Shinallara Frigiamanda, Pamfiliamanda, Egiptomanda, Afri- 
camanda, Cirene huasha partimanda, Romamanda pasiaj- 
gunandi, judioguna ashas paiguna yachaira catimujguna ashas, 
uyanauca. 

11 Shinallara Cretamanda, Arabiamanda shamujgunas uya- 
nauca. Tucui paiguna: Nucanchi quiquin shimii Dios muna- 
naita rashcaunara uyanchi, ninauca. 

12 Mana yachai tucusha, manzharishca anauca, paigunapura 
rimanausha: ¿Casna imarai? nisha. 

13 Shujguna randi burlasha asinauca: Caiguna machashca 
anaun, nisha. 

Pedro ñaupa rimashca shimi 

14 Shinajpi Pedro shayarisha, paihua pariju chunga shuj 
runaunandi paigunara rimasha nica: Judio runauna, tucui 
Jerusalembi causajgunas, caita uyaichi, ñuca shimira ya- 
chaichi. 
15 Caigunaga mana machashcachu anaun, canguna iyashcasna; 
chara tutamandallami, las nueve tupu. 
16 Caitaga Diosmanda rimaj Joel rimasha nica: e 
17 Puchucai punzhaunai shina tucungami, Dios nin: Nuca 
Santo Espiritura talishami tucuiguna ahuai. Canguna churiuna, 
canguna ushushiuna fÑucamanda rimanaungami; canguna 
maltauna nuspaibi ricunaungami; canguna rucuunaga nuspai- 
gunai nuspanaungami. 
18 Cierto pacha chi punzhaunai ñucara sirvij cariuna huar- 
miuna ahuai ñuca Espiritura talishami. Paiguna fucamanda 
rimanaungami. 
19 Ahua pachaiga munanaita ricuchishami; cai pachais imaras 
mana ricuihuaj ricuringami, yahuar, nina, cushni. 
20 Indi llanduyangami, quilla yahuar cuenta tucungami, ma- 
nara Diospa atun punzha, tucui pajllai ricushca punzha, sha- 
mungami. 
21 Maicans Diospa shutii mañasha quishpichishca anga. 
22 Israel runauna, ñuca rimashcara uyaichi. Dios Nazaret- 
manda Jesústa munashcara ricuchica ashca munanaita rash- 
caunahua ricurinaunahuas canguna chaupi shungúi, Jesuspa 
maquihua rasha, canguna yachashcasna. 
23 Canguna cai Jesusta, Dios munashcahua, Dios ñaupamanda 
yachashcahua cushca, apisha huañuchicanguichi, uchayuj 
maquiunahua paita chacatasha. 
24 Paitaga Dios atarichicami; huañuna nanaiunamanda cacha- 
ricami; huañuna mana ushacachu paita arcangaj. 
25 David Jesusmanda rimaca: Señorda tucui horas fñuca 
ñaupajpi ricucani; pai ñuca ali maqui partima tiausha, mana 
turbarishachu. 
26 Chiraigumanda ñuca corazón cushiyacami; ñuca shimi 
cushiyaca; shinallara ñuca aichas chapausha samangami. 
27 Chiraigumanda, ñuca almara ucu pachai mana saquinguichu; 

shinallara camba Santo Churi ismungaj mana lugarda cun- 
guichu. 

28 Causana ñambiunara ricsichihuacangui. Camba ñahuira 
ricusha ñuca shungüi cushihua undachingui. 

29 Runauna, uquiuna, cierto pacha cangunara pajlla pambai 
rimanara ushanchi Rucu Davidmanda. Paiga huañucami, 
pambashca aca. Paita pambashca caibimi; ñucanchihua tiaun 
cuna punzhagama. 

30 Cai Davidga Diosmanda rimaj aca. Pai yachaca imasna 
Dios paihua quiquin shutillai rimasha cierto rimaca: Camba 
miraigunamanda, aichamanda rimasha, Cristora atarichisha 
camba rey apu tiarinai tiaringaj, nisha. 

31 Ñaupa horasmanda ricusha, Cristo causarinara rimacami, 
paihua alma ucu pachai mana saquiricachu; paihua aicha 
mana ismucachu. e 

32 Cai Jesusta Dios causachicami. Nucanchi caita ricujguna 
anchi. 

33 Shinashaga Jesús, Diospa ali maquima ahuayachishca 
asha, Yaya Dios Santo Espiritura cusha nishca shimira apishca 
asha, cai canguna ricushcara uyashcaras cachamucami, tali- 
cami. 

34 David randi ahua pachama mana sicacachu. Shinashas 
pai riman: Señor ñuca Señorda nica, Ñuca ali maquima tiari, 
35 ñuca canda chijnijgunara camba chaqui ucui churanagama. 
36 Tucui Israel runauna cierto pacha yachanguichi, cai chaca- 
tashca Jesusta Dios Señormi Cristomi rarca. 

37 Shinajpi caita uyashaga, uyajguna shungúi nanarisha, 
Pedroras chishu cachashca runaunaras rimanauca: Runauna, 
uquiuna, nisha, ¿Imara rashun? 

38 Pedro paigunara nica: Canguna uchamanda arrepentirichi. 
Shina rasha, caran dueño bautisarichi Jesucristo shutii, can- 
guna ucharashcara perdonaringaj. Santo Espiritura apin- 
guichimi. 

39 Cai rimashcaraga cangunara cushcami, shinallara canguna 
churiunaras, maibi carui tiajgunaras, maicans ñucanchi Señor 
Dios cayashcaunara cushcami cai rimashcara. 

40 Ashca shimiunahua rimasha paigunara camachica, nisha: 
Quishpichishca aichi cai manali miraigunamanda. 

41 Shinarasha, pai rimashca shimiunara chasquijguna bauti- 
sarinauca. Chi punzhai paigunahua quinsa huaranga runa 
tupu yaparinauca. 
42 Quirijguna cachashca runauna yachachishcaunai catinauca, 
paigunapura parijumanda llaquinausha, tandara paquinais, 
Diosta mañanais. 


Ñaupa punda quirijguna causana 


43 Tucui runa manzhanaucami. Jesús cachashca runauna 
munanaita rashcaunara ashcara ricuchinauca. 
44 Tucui quirijguna pariju tianaucami; paiguna charishca- 
unara pariju charinauca. 
45 Paiguna allpaunara, paiguna charishcaunaras catusha, caran- 
ma cunauca, caran runa ministishca tupura. 
46 Shina rasha, tucui parijulla caran punzha templo nishca 
Diospa huasii tianaucami. Paiguna huasiunai tandara paqui- 
sha, cushi shunguhua chuyaj shunguhuas pariju micunauca. 
47 Caran punzha Diosta alabasha, tucui runaunahua ali shun- 
guhua tianaucami. Señor caran punzha quirijgunama quish- 
pichina ajgunara llutachica. | 


Anga purij runa 
1 Pedro Juandi templo huasima sicanauca, Diosta mañana 
horas, las tres tupu chishira. 

2 Chihui shu runa tiaca, mama icsamanda pacha anga chaqui 
pagarishca. Paita Diospa huasi Sumac nishca pungüi caran 
punzha aparimusha churanauca. Diospa huasima shamuj- 
gunamanda cullquira mañasha tiaca. 
3 Cai runa Pedrora Juandas Diospa huasi icuuta ricusha: 
Cullquira cuyahuapai, nica. E 
4 Pedro Juandi paita ali pacha ricusha rimaca: Nucanchira 
riqui. 
5 Shinajpi paigunara ricuca: Imaras cuhuangami ranaun 
iyasha chapauca. 
6 Pedro rimaca: Cullquiras curiras imaras mana charinichu, 
randi ñuca charishcara canda cuni. Nazaretmanda Jesucristo 
shutii canda nini: Atari, puri. 
7 Pedro paihua ali maquimanda apisha paita atachicami. 

Chi ratollaira paihua chaquiuna chaqui mucuunandi shinzhi 
tucunauca. 

8 Chi runa pahuasha shayarica, purica. Paigunandi Diospa 
huasii icuca, ali purisha, saltasha, Diosta alabasha. 

9 Tucui runauna pai purishcara, pai Diosta alabashcaras 
ricunauca. | 

10 Tucui runa paita Diospa huasi Sumac nishca pungiii tiarij 
cullquira mañaj ajta ricsinauca. Tucui runauna ashcara 
manzharinauca cai runara alichishcamanda. 


Pedro templo pungüi camachin 


11 Alichishca anga chaqui runa Pedroras Juandas apilla 
charicami. Tucui runauna manzharisha paigunama tandari- 
naucami, Salomón nishca pungüi. 

12 Pedro caita ricusha, runaunama cutipaca: Israel runauna, 
¿imamanda cai rashcara manzharinguichi? ¿Imamanda ñucan- 
chira yapa ricunguichi, ñucanchi ushaihuachu caita rashcanchi, 
ñucanchi shungu ali ashcamandachu cai runara purichish- 
canchi? 

13 Abrahamba, Isacpa, Jacobpa Dios, ñucanchi yayauna Dios, 
paihua Churi Jesusta sumacyachicami; randi canguna paita 
entregacanguichi. Paita mana ricsinchichu, nicanguichi Pilato 
ñaupajpi, chi Pilato paita cacharisha nijpi. 

14 Canguna Santo Ajta, Ali Ajta, Mana ricsinchichu, nican- 
guichi, astaumbas shu runara huañuchijta cacharingaj maña- 
canguichi. 

15 Shinallara canguna Causaira Cujta huañuchicanguichi. 
Astaumbas Dios paita huañushcaunamanda causachicami. 
Caitaga ñucanchi cierto ricujguna anchi. 

16 Jesuspa shutii quirishcamanda, cai canguna ricushca can- 
guna ricsishca runara cai shuti shinzhiyachicami. Paihua 
Dios cushca quirina paita sumajta alichicami tucui canguna 
ñaupajpl. 

17 Cunaga, uquiuna, ñuca yachani canguna mana yachash- 
camanda shina rashcanguichimi, shinallara canguna apuunas. 
18 Shinashas Dios tucui paimanda rimajguna ñaupa rimash- 
cara pactachishcami, imasna paihua Cristo tormendarina aca. 
19 Shinajpi canguna ucharashcara arrepentirichi, Diosma tig- 

raichi, canguna uchaunara pichai tucungaj. Shina rajpiga 

apa ñaupajmanda ali ganas punzhauna shamunaungami; 
20 cangunama Jesucristora cachamungami, ñaupamanda can- 

gunama rimashca cuenta. 

21 Shinajllaira cierto ministirinmi pai ahua pachai tiangaj 

tucuira alichina punzhagama, imasna Dios paimanda chuyaj 

rimajguna shimimanda rimacami callari horasmanda, 

22 imasna Moisés yayaunara rimaca: Canguna Señor Dios 

canguna uquiunamanda shu ñucasna Diospa shimira rimajta 

cachamungami. Pai tucui rimashcara uyanguichi. 

23 Maican almaga chi Rimajta mana uyajpi, runaunamanda 

ichui tucungami. 

24 Shinallara tucui Diosmanda rimajguna, Samuelmanda, 

paimanda huasha shamujgunandi, maicanguna rimashas, 

cai punzhaunara rimanaushcami. 

25 Canguna chi ñaupa rimajgunamanda churiuna anguichi. 

Canguna shinallara Dios ñucanchi yayaunara pactachina 

shimii rimashca runauna anguichi, Dios Abrahanma nisha: 

Canmanda miramuj churiunai tucui cai pacha ailluuna bendi- 

ciashca anaungami. 

26 Dios paihua Churira atarichisha, paita cangunama ñaupa 

cachamuca, cangunara bendiciangaj, caran dueño pai ucharash- 

caunara saquisha voltiaringaj. 


Pedrondi Juandi gobierno ñaupajpi 


I Pedrondi Juandi runaunama rimaushcai, sacerdoteuna 
Diospa huasira cuiraj guardauna capitandi, saduceogunandi 
paigunama shamunauca. 
2 Paiguna runaunara yachachishcamanda, Jesús huañush- 
caunamanda causarishcara rimashcamandas, caiguna piñarisha 
shamunauca, 
3 Paigunara apisha, chonda cularbi ishcanauca cayandi punzha- 
gama, ña chishi ajpi. 
4 Cai shimira uyajgunamanda ashcauna quirinauca, quirij 
caripura shu pichca huaranga tupu anauca. 
5 Casna tucucami: cayandi punzha judio apuuna rucuunan- 
di yachaira yachachijgunandi Jerusalembi tandarinauca. 
6 Shinallara Anas nishca sacerdote atun apu, Caifás, Juan, 

Alejandro nishcaunandi, tucui sacerdote atun apuuna aillu- 
unandi tandarinauca. 

7 Paiguna chaupi shungii Pedroras Juandas shayachisha 
tapunaucami: ¿Ima ushaihua, pihua shutii, caita rashcan- 
guichi? nisha. 

8 Shinajpi Pedro, Santo Espirituhua undashca asha paigunara 
rimacami: Runaunara mandaj apuuna, Israel rucuuna: 

9 Cuna punzha canguna shu runara alichishcara tapunguichi, 
imasna rashara paita alichishca aca. 

10 Yachaichi tucui canguna, tucui Israel runaunandi: Nazaret- 
manda Jesucristo shutii cai runara canguna fñaupajpi alichi 
tucushcami. Cai canguna chacatashca Jesús, Dios paita 
huañushcaunamanda causarishca, paihua shuti cai runa 
alichishcami. 

11 Cai Jesusga canguna huasira sicachiujguna mana munashca 
ichushca rumimi; cai rumiga huasi istandi rumi tucushcami. 
12 Shujpajpi quishpina illan. Cai pachai shu shutiras runauna- 
ma mana cushcachu aca ñucanchi quishpichi tucungaj. 

13 Apuuna, Pedro Juandi mana manzhashcara ricusha, paiguna 
quillcara mana yachajguna ajta, yanga runa cuenta ajtas 
ricsinauca. Astaun Jesushua tiashca runauna ajta ricsinauca. 
14 Chi alichishca runara paigunahua pariju tiauta ricushaga, 
mana imaras rimanara ushanauca. 

15 Paigunara taripaushca ucumanda canzhama llucshingaj 
mandanauca, apuuna paigunapuralla cuentananauca. 

16 Ninauca: ¿Imara rana angairi cai runaunahua? Cierto 
pacha shu munanaita rashcara ranaushca, tucui Jerusalembi 
tiajguna yachanaushcami. Mana pacaihuajchu. 

17 Shinarashaga maican runaunamas ama astaun cuentanau- 
chu, paigunara camachishun: Cunamanda, cai shutii ama 
pimas rimaichi, nisha. 

18 Paigunara cayasha camachinauca: Ima samiras Jesuspa 
shutii ama rimaichi, ama yachachichi, ninauca. 

19 Shinajpi Pedrondi Juandi cutipasha paigunara ninauca: 
Canguna iyaichi, ¿Diospa ñaupajpi alichu anga, cangunarachu 
uyashun Diosmanda fiaupara? 

20 Ñucanchi ricushcaras, ñucanchi uyashcaras rimanara sa- 
quingaj mana ushanchichu. 

21 Apuuna paigunara camachisha cachanaucami, imasna rashas 
mana livachihuaj tucujpi, runaunara manzhashcamanda. Tucui 
runauna paiguna rashcamanda Diosta alabanaucami. 
22 Alichishca runa chuscu chunga yali huatayuj aca. 


Quirijguna Diosta mañanaun 


23 Pedrondi Juandi lugaryashca huasha paigunajma shamu- 
nauca; sacerdote apuuna rucuunandi paigunara rimashcara 
cuentanauca. 

24 Paiguna cuentashcara uyashaga, tucui pariju Diosta rima- 
nauca, nisha: Tucuira mandaj Señor, ahua pachara, cai 
pacharas, lamardas, tucui imaras chihui causajgunandi raj 
Dios mangui; 

25 Can, canda sirvij Davidpa shimihua rimacangui, nisha: 
¿Imarasha runauna piñarisha caparinauca, yanga iyaigunara 
iyarinauca? 

26 Cai pacha rey apuuna, chishu apuunandi shujllai tandarinau- 
ca, Señorhua paihua Cristohuas contra tucusha. 

27 Cierto pacha cai llactai can ajllashca santo Churi Jesusta 
chijnisha, Herodes, Poncio Pilato, gentilgunandi Israel runa- 
unandi tucui tandarimunauca, 

28 tucui imaras can ñaupa pundamanda camba maquihua 
camba iyaibis munashcara pactachingaj. 

29 Ricupai, Señor, paiguna chijnisha rimashcara. Cunaga 
canda sirvijgunama ama manzhasha camba shimira rimangaj 
cuhuapai. 

30 Camba maquira cachamui runaunara alichingaj, ima muna- 
naita ricurinaras rangaj, camba santo Churi Jesuspa shutii. 

31 Diosta mañashca huasha, paiguna tiashca huasi chucchu- 
rica. Tucui paigunara Santo Espirituhua undashca anauca. 
Mana manzhasha Diospa shimira rimanauca. 


Quirijguna tucuira pariju charinaun 
32 Quirij runauna, ashca ashas, shu corazonlla shu almalla 
tucunauca. Paiguna charishcunamanda mana pihuas: Caita 
ñucajmi nisha rimajguna aca. Astaun tucui pariju charijguna 
aca. 
33 Cachashca runauna Señor Jesus causarishcara ashca 

ushaihua rimanauca. Ashca gracia nishca ali iyaihua undashca 
anauca. 

34 Paigunapuraiga mana pihuas ministij tiacachu. Maican 
allpaunara huasiunaras charijguna catunauca, cullquira apisha 
apamunauca. 

35 Chi cullquira cachashca runaunama cunauca, caranma 
paiguna ministishca tupura cushca aca. 

36 Shinajpi José nishca, cachashca runaunamanda Bernabé 
shutichishca, runa shimi caita Cushiyachij nin, pai Levi 
aillumanda, shu Chipre nishca islamanda runa, 

37 shu pai charishca allpara catucami; cullquira cachashca 
runaunama cucami. 


Ananías Safirandi 


1 Shu Ananías nishca runaga, paihua Safira nishca 
huarmindi, shu allpara catunauca. 

2 Paiga paihua huarmindi apishca cullquira pishiyachinauca; 
shu chaupillara apamusha, cachashca runaunama cunauca. 
3 Pedroga nica: Ananías, ¿imamanda Satanás nishca Supai 
Apu camba corazonda llullahua undachishca, Santo Espirituma 
llullangaj, camba allpamanda apishca cullquimanda pishira ` 
cungaj? 
4 ¿Allpara huacachisha, manzhu cambaj aca? Catushca 
ashaga, ¿manzhu can yachacangui? ¿Imamanda caita camba 
corazombi iyacangui? Mana runaunamalla Ilullashcangui, 
astaun Diosma. 
5 Shinajpi Ananías cai shimira uyasha urmasha huañucami. 
Shina tucujpiga, tucui uyajguna ashcara manzharinauca. 
6 Shinajpi, maltauna atarisha paita pillunauca, llucshisha 
pambai rinaucami. 
7 Quinsa horas pasashca huasha, paihua huarmi shamuca, 
cai tucushcaunara mana yachasha. 
8 Shinajpi Pedro rimaca: Rimahuai, nisha, ¿Canguna allpara 
chi tupuichu catucanguichi? Huarmiga, Shinai nica, chi tupui. 
9 Pedro paita rimaca: ¿Imamanda cuentanaushcanguichi 
Diospa Espiritura umangaj? Camba carira pambajguna pungüi 
tianaun. Canda shinallara llucchinaungami. 
10 Chi ratollaira Pedro chaquii huarmi huañusha urmacami. 

Maltauna icumusha huarmi huañushcara tupanauca. Lluc- 
chisha, pambai rinaucami paihua carihua pariju. 

11 Tucui iglesiai tiajguna ashcara manzharinauca, cai rashca- 
unara uyajgunandi. 


Munanaita rashcauna 


12 Cachashca runauna paiguna maquimanda ashca muna- 
naita ricurinaunaras rashcaunaras ranauca runauna ñaupajpi. 
Paiguna tucui shu iyaillahua Salomomba pungii pariju 
tianauca. 

13 Shujgunamanda mana  pihuas llutarinara  ushacachu 
manzhashcamanda. Runaunaga paigunara ashcara alaba- 
nauca. 

14 Señorbi quirijguna ashcarami yaparinauca, ashca cariunas 
huarmiunas. 

15 Shina rasha ungushcaunara fñambiunai churanauca. Ca:tu- 
unai huanduunai churanauca, Pedro pasausha paihua llandu 
huaquinguna ahuara llandusha pasangaj. 

16 Mayan llactaunamanda Jerusalenma ashca runauna sha- 
munauca, ungushcaunara pushamusha, irus supaihua tormen- 
darishcaunandi. Chiguna tucui alichishca anauca. 


Pedroras Juandas tormendachishca 


17 Sacerdoteuna atun apu atarisha, paihua pariju tiajgunandi, 
saduceo montonmanda asha, piñarishca anauca. 
18 Cachashca runaunara apisha, chonda cularbi ishcanauca. 
19 Astaumbas, Diospa angel chonda cular pungura tuta pas- 
casha, paigunara llucchisha, rimacami: 
20 Richi, nisha. Diospa huasii icusha, runaunara cai tucui 
alma causana shimiunara yachachichi. 
21 Caita uyasha, tutamanda Diospa huasii icunauca, chihui 
yachachinauca. Shinallara sacerdoteuna atun apu paihua 
pariju tiajgunandi gobiernoi mandaj apuunara tandachinauca, 
Israel rucuunandi. Chonda cularma cachanauca cachashca 
runaunara pushangaj. 
22 Guardauna chonda cularma pactai risha, mana tarisha, 
tigrasha cuentanauca. 
23 Rimanaucami: Cierto pacha chonda cular pungu ali ish- 

cariaita tupacanchi. Pungüi soldarouna shayanaushca aca. 
Astaumbas pungura pascasha pitas mana tupacanchichu. 

24 Sacerdoteuna atun apu, Diospa huasi guardauna capitandi, 
sacerdote apuunandi caita uyasha, mana yachai tucunaucachu 
imaira pasanaushca anga. 

25 Shu runa shamusha nica: Canguna chonda cularbi ishcashca 
runauna Diospa huasii yachachisha tianaun. 

26 Shinajpi capitán risha guardaunandi paigunara alimandalla 
pushamunauca, runaunara manzhasha rumihua shitai tucuna- 
manda. 

27 Paigunara pushamusha, mandaj apuuna tandarinai icuchi- 
nauca. Sacerdoteuna atun apu paigunara tapucami: 

28 ¿Manzhu shinzhira rimacanchi, cai shutii ama yachachingaj? 
nisha. Cunaga, canguna yachachishcahua tucui Jerusalenda 
undachishcanguichi. Canguna, cai runa huañushcamanda, 
ñucanchi ahuai causara churasha ninguichi. 

29 Pedro, cachashca runaunandi cutipanauca: Runaunamanda 
ñaupa, Diosta uyana ministirin. 

30 Ñucanchi yayauna Dios Jesusta atarichicami, canpuna 
paita yurai huarcusha huafiuchishcara. 

31 Dios pai ali maquihua cai Jesusta ahuayachica Señor Quish- 
pichij tucungaj, Israel runauna paiguna ucha rashcaunara 
arrepentirinauchu, uchaunara perdonai tucungaj. 

32 Nucanchi cai tucuira Jesuspa cierto ricujguna anchi, Santo 
Espiritu shinallara ricujmi. Cai Santo Espiritura Dios tucui 
pai rimashca shimiunara pactachijgunama cushcami 

33 Apuuna caita uyasha, ashcara piñarinauca, paigunara huañu- 
chingaj munanauca. 

34 Shinajpi mandaj apuuna tandarishca montonmanda, shu 
Gamaliel nishca fariseo runa, ley shimira yachachij, ataricami. 
Pai tucui runaunamanda yapa llaquishca aca. Paiga: Cai 
runaunara shu rato canzhama llucchichi, nica. 

35 Gamaliel apuunara rimaca: Israel runauna, canguna 
ricuichi imara ranara iyanguichi cai runaunara. 

36 Cai punzhaunamanda ñaupa, shu Teudas nishca runa 
ataricami, Atun mani, nisha. Paihuajma shu chuscu patsaj 
tupu runa llutarinauca. Paiga huañuchi tucuca, tucui paita 
catijguna sayanauca, paigunamanda imas illaca. 

37 Paimanda huasha, Galileamanda Judas shinallara ataricami, 
runaunara yupana punzhai. Paihua pariju ashca runauna 
shinallara llutarinauca. Pai shinallara huañuca, paihua pariju 
ajguna shinallara sayanauca. 

38 Cuna cangunara nini: Cai runaunara saquichi, paiguna- 
manda anzhurichi. Paiguna camachishca shimiuna, paiguna 
rashcauna runamandalla asha, chingarinaungami. 

39 Manashaga, Diosmanda ajpiga mana chingachina ushan- 
guichi, astaun canguna Dioshua contrauna tucunguichimi. 

40 Gamaliel rimashcara uyanaucami. Cachashca runaunara 
cayasha, azutishca huasha, Jesuspa shutii ama rimangaj 
mandanauca. Chi huasha paigunara lugaryachinauca. 

41 Paiguna mandaj apuuna tandarinamanda Ilucshinauca. 
Jesucristo shutimanda chijni tucusha tormendarishas cushi- 
yanauca. 

42 Tucui punzhauna, Diospa huasii tucui huasiunais Jesucristo 
shutira rimanara camachinaras mana saquinaucachu. 


Iglesiara yanapajgunara ajllana 


6 1 Chi punzhaunai quirijguna ashca yaparinauca. Pai- 
gunamanda griego shimira rimajguna hebreo shimira 
rimajgunahua piñarinauca: Ñucanchi huaccha huarmiunara 
caran punzha micuna caranara cungarinaushcami, nisha. 

2 Shinarasha chunga ishqui cachashca runauna tucui quirij- 
gunara cayasha tandachinauca: Ñucanchi Diospa shimira 
saquina mesaunara sirvingaj mana valinzhu, ninauca. 

3 Shinajpi, uquiuna, cangunamanda canzhis runara, ali rimash- 
caunara, Santo Espirituhua ali iyaihua undashcaunara mas- 
caichi. Paigunara cai tarabanai churashun. 

4 Ñucanchiga Diosta mañasha paihua shimira yachachisha 
causashun. 

5 Tucui tanda ad a ali munaihua uyanauca. Cai runa- 
unara ajllanauca: Esteban, shu ali quirij Santo Espirituhua 
undashca runara, Felipe, Prócoro, Nicanor, Timón, Parmenas 
nishcaunara, Antioquíamanda Nicolasndi. 

6 Cachashca runauna ñaupajpi cai runaunara hinata 
Cachashca runauna shamujguna uma ahuai maquiunara 
churasha, Diosta mañanauca. 

7 Diospa shimi mirarisha rica. Jerusalembi quirijguna ashcara 


yaparinauca. Shinallara sacerdoteunamanda ashcauna quiri- 
nauca. 


Estêbanda apishca 


8 Astaumbas Esteban, Diospa gracia nishca ali iyaihua 
ushanahuas undashca asha, runauna ñaupajpi ima munanaita 
ranaras gusto ricurinaras rarcami. 

9 Shinajpi, Libertinos, Cireneos, Alejandrinos nishca judioguna 
tandarina huasimanda huaquinguna atarimunauca, huaquin 
Ciliciamandaunandi, huaquin Asiamandaunandi. Caiguna Esté- 
banhua rimananaucami. 

10- Astaumbas paihua sabiro iyairas Espirituras mana ushanau- 
cachu vencinara. 

11 Shinasha, cai runauna shujgunara paganauca llullasha 
rimangaj: Nucanchi paita irus shimiunara rimashcara uyash- 
canchi, Moisestas Diostas camisha, ninauca. 

12 Paiguna tucui runaunara, rucuunara, yachaira yachachij- 
gunaras turbachinauca. Estébanda tupasha paita apinauca. 
Paita mandaj apuuna tandarinama pushanauca. 

13 Llullasha rimaj runaunara chima pushamunauca: Cai 
runa cai santo llactaras, ley camachishca shimiras irusta 
rimangaj mana saquiín, ninauca. 

14 Casna rimashcara uyashcanchi: Cai Nazaretmanda Jesús 
cai llactara tulangami, Moisés cushca yachaira turcangami, nin. 
15 Shinajpi tucui mandaj apuuna tandarishcai, Estébanda 
ricuusha, paihua ñahuira angelba ñahuisna ricunaucami. 


Estébanda taripasha huañuchishca 


7 I Shinajpi sacerdoteuna atun apu nica: ¿Caiga ciertochu? 
2 Esteban cutipaca: Runauna, uquiuna, yayaunas, uyaichi: 
Sumaj ahua pacha Dios ñucanchi yaya Abrahanma ricurimuca 
pai Mesopotamia nishca llactai causaushca horaspi, manara 
Harán nishca llactama rishcai. 

3 Dios paita rimaca: Camba llactamanda camba aillumanda 
llucshi. Ñuca canda ricuchingaraushca llactama shami, nisha. 

4 Shinajpi Caldeos nishcauna llactamanda llucshicami, Harán 
nishca llactai causaca. Paihua yaya huañujpi, chimanda 

llucshisha Abrahan cai llactama, canguna cuna horas causaush- 
ca llactama shamuca. 

5 Chihuis ansallas allpara mana cucachu, paihua chaqui aitana 
tupuhuallas. Astaumbas Dios: Cai allpara cushami, nica, 
canma camba churiunamas, Abrahan chara churi illaj ajllaira. 
6 Dios casnami rimaca: Camba miraiguna mushuj shamujguna 
tucunaungami, shujpa llactai. Chihuimi sirvichinaungami, 
tormendachinaungami, chuscu patsaj huata tupugama. 

7 Paiguna sirvishca llactara ñuca taripashami, Dios rimaca. 
Cai huashaga, paiguna llucshimusha sirvihuanaungami cai 
quiquin llactai. 

8 Dios Abrahanda circuncisión nishca pactachina shimira 
cuca. Shina rasha, Abrahan paihua churi Isacta tupasha, pusac 
punzhai cai circuncisión mandashcara pactachicami, shinallara 
Isac Jacobdas, Jacob paihua chunga ishqui churiunaras. 

9 Chi churiunaga Josera chijnisha, paita Egipto llactama catu- 
naucami. Astaumbas Dios paihua tiaucami. 

10 Diosga tucui llaquiunamanda Josera llushpichica. Egipto 
llacta rey apu Faraomba ñaupajpi paita ali shungura ali iyairas 
cucami. Faraonga paita Egipto llactai apura churacami, shina- 
llara Faraomba huasii José apu tucuca. 

11 Chi horasgunai ashca yarcai tucuca, tucui Egipto llactai, 
Canaan nishca llactais; ashca llaqui tucuca. Ñucanchi yayauna 
micunara mana tarinaucachu. 

12 Jacob, Egiptoi trigo muyu tiashcara uyasha, ñucanchi 
yayaunara ñaupa punda cachaca. 

13 Huasha, paiguna ishqui cuti rishcai, José paillara paihua 
uquiunama ricsichica. Faraón José aillura yachacami. 

14 José paihua yaya Jacobda tucui paihua aillundi pushangaj 
cachaca. Canzhis chunga pichca tupu runauna shamunauca. 

15 Shina rasha Jacob Egiptoma shamuca. Chihui pai ñucanchi 
yayaunandi huañunaucami. 

16 Chigunara Siquem nishca llactama apanauca. Chihui 
Abrahan randishca pambana uctui pambanauca. Chi pambana 
uctura Siquem llactai Hamor churiunamanda Abrahan cullqui- 
hua randica. 

17 Dios Abrahanma rimashca punzha mayanllayaupi, Israel 
runauna Egiptoi ashcara mirasha yaparinauca. 

18 Chi huasha, shu rey apu randi tiauca Egipto llactai, Josera 
mana ricsij. 

19 Pai ñucanchi yayaunara umachisha tormendachica. Shina 
rasha cari huahuaunara huañuchinauca, paiguna ama 
miranauchu. 

20 Chi punzhaunai Moisés pagarica. Pai Dios munashca aca. 
Quinsa quilla tupura paihua yaya huasii iñachisha charica. 
21 Cai Moisés huañuna tucujpi, Faraomba ushushi apasha, 
quiquin churi cuenta paita iñachica. 

22 Moisés Egipto runauna tucui yachanara yachachishca aca; 
paihua rimaihua pai rashcaunahua yapa ushaj aca. 

23 Moisés chuscu chunga huatayuj tucusha, paihua uquiunara, 
Israel churiunara ricuj shamunara munaca. 

24 Shu Egipto runa shu Israel runara livachishcara ricusha, 
Moisés paita quishpichica, Egipto runara chugrichisha cuti- 
pacami. 

25 Moisés paihua uquiuna intindinaungami nisha iyaca, imas- 
nara Dios paihua maquihua quishpichinma. Astaumbas mana 
shina iyanaucachu. 

26 Cayandi punzhai ishqui Israel runauna pifianauca. Moisés 
shamusha, arcasha rimaca: Runauna, uquipura anguichi, 
nica, ¿imamanda parijumanda piñanaunguichi? 

27 Piñanau runaunamanda manali rajga Moisesta tangasha 
cutipacami: ¿Maican canda ñucanchi ahuai mandajtas tari- 
pajtas churaca? 

28 ¿Can caina Egipto runara huañuchishcasna ñucaras huafiu- 
chinara munanguichu? 

29 Cai shimira uyasha, Moisés miticusha, carumanda shamuj 
runa cuenta Madián nishca llactai causaca. Chihui ishqui 
churira tupaca. 

30 Chuscu chunga huata pactarishcai, shu angel paihua ñaupajpi 
ricurimuca, Sinaí urcu chaquishca allpa partii, ninahua sindij 
yurai. 

31 Shinajpi Moisés pai ricushcara ricusha manzharica. Astaun 
ali ricungaj mayanllayasha, Diospa shimi paima uyarica. 

322 Ñuca camba yayauna Dios ani, Abrahamba Dios, Isacpa 
Dios, Jacobpa Dios mani, nisha. Moisés chucchusha, ricunara 
mana munacachu manzhashcamanda. 

33 Moisesma rimaca: Camba zapatosta llucchi; can shayashca 
pamba santo allpami. 

34 Cierto pacha ñuca Egipto llactai tiaj runauna llaquirishca- 
unara huacashcaras uyashcani. Paigunara liuriyachingaj irgu- 
mushcani. Cuna, shami, Egiptoma canda cachasha, nica. 

35 Cai ñaupa mana munashca Moisesta, ¿maican canda taripaj 
apura churacachu? paita nishca asha, cai Moisesta Dios paita 
mandaj quishpichijta rasha, sindij yurai ricurij angel rimasha 
cachacami. 

36 Cai Moisés Israel runaunara llucchicami. Munanaita rash- 
caunaras gusto ricurinaunaras ricuchica Egipto llactai, Puca 
nishca lamarbi, chaquishca allpa partiis, chuscu chunga huata 
tupura. 

37 Cai Moisés Israel churiunara rimaca: Shu ñucasna Dios- 
manda rimajta canguna Señor Dios atarichingami canguna 
uquiunamanda. Paita uyanguichi. 

38 Cai Moisés chaquishca allpa partii tandarishca Israel runa- 
unahua, Sinaí urcui rimaj angelhua, ñucanchi yayaunahua 
tiaucami. Pai causaira cuj shimiunara fucanchima rimangaj 
cui tucuca. 

39 Ñucanchi yayauna paita uyanara mana munanauca. Mana 
caSunaucachu, paiguna shungüi Egipto llactama tigranara 
iyanauca. 

40 Paiguna Aaronma rimanauca: Diosgunara rasha cuhuai, 
nisha, ñucanchira pushangaj. Cai ñucanchira Egiptomanda 
llucchimuj Moisesta ima chari tucushca mana yachanchichu. 

41 Shinajpi shu malta huagrara ranauca. Cai runa rashca 
yanga diosma sacrificiora ricuchinauca. Paiguna quiquin 
maquihua rashcaunai cushiyanauca. 

42 Paigunamanda Dios anzhuricami; paigunara saquica estre- 
llasgunara adorangaj; imasna Diosmanda rimajguna quill- 
cashcai tiaun: ¿Sacrificiounarachu huañuchishca animal- 
gunarachu chi chaquishca allpa partii ricuchihuacanguichi 
chuscu chunga huata tupura, Israel runauna? 

43 Randi Moloj nishca yanga diosta alabana carpa huasira 
apacanguichi, canguna Remfan nishca yanga diospa estrellas- 
tas, canguna maquihua rashcaunara, chigunara adorangaj. 

Chi raigumanda ñuca cangunara Babilonia llacta huashama 
cachashami. 
44 Ñucanchi yayauna tabernáculo nishca Dios paigunahua 
pariju tiajta ricuchingaj carpa huasira charinauca chaquishca 
allpa partii, Dios Moisesta mandashca cuenta, pai ricushca 
samillara rangaj, nisha. 
4 Ñucanchi yayauna chi huasira apasha, Josué gentilguna- 
manda apishca allpai icuchica. Dios chi gentilgunara ichuca 
ñucanchi yayauna ñaupajmanda, David causaushca punzha- 
unagama. ' 
46 Cai David Diospa ñaupajpi llaquishcara tupaca; Jacobpa 
Diospajta shu huasira sicanchingaj munaca. 
4 Randi Salomón Diospajta shu huasira sicachica. 
48 Astaumbas ahua pachai tiau Dios mana maquihua rashca 
huasiunai causaunzhu, Diosmanda rimaj rimashcasna: 
4 Ahua pacha ñuca tiarina, cai pacha ñuca chaqui aitarina. 
¿Ima huasira rahuanguichi? ¿Maibirai ñuca samana? Señor 
nin. 
50 ¿Manzhu ñuca maqui cai tucuiunara rarca? nin. 
51 iShinzhi shunguyujguna, mana cašuj rinriyujguna! Santo 
Espiritura tucui horas mana uyanguichi. Canguna yayaunasna 
tucushcanguichi. 
52 ¿Maican Diosmanda rimajgunaras canguna yayauna manzhu 
caticachanauca? Ali Aj shamungaraushcara rimajgunara hua- 
ñuchinauca. Maspas canguna cai quiquin Ali Ajta entrega- 
canguichi, huañuchicanguichi. 
53 Canguna Diospa ley shimira angelgunamanda apicanguichi, 
shinajllaira mana huacachicanguichi. 

54 Runauna Esteban casna rimashcara uyasha, paiguna 
shunguunai piñarinauca, paimanda quiru mucunauca. 
55 Estébanga Santo Espirituhua undashca asha, ahua pachama 
ricusha Diospa sumajta ricuca, Jesustas Diospa ali maqui 
partima shayauta ricucami. 
56 Pai rimaca: Ahua pacha pascariaita ricuni, shinallara Runa 
Churira Diospa ali maquima tiauta ricuni. 
57 Shinajpi paita uyajguna shinzhira caparisha, rinrira tapa- 
nauca; paigunapura pariju callpasha paita nitimunauca. 
58 Llactamanda paita llucchisha, rumihua shitanauca. Ricuj- 

guna paihua churanara shu Saulo nishca malta runa chaguima 
churanauca. 

59 Estébanda rumihua shitanauca. Paiga cayasha nica: Señor 
Jesús, ñuca almara apipai. 

60 Paiga cungurisha shinzira caparica: Señor, nisha, caigunara 
ama caušayachipanguichu cai uchara. Shina rimasha huañusha 
puñucami. 


Saulo iglesiara tormendachin 


I Saulo Esteban huañunara munaca. Chi punzhaunai 
Jerusalembi tiaj quirijgunara ashcara tormendachisha 
caticachanauca. Tucui Judea partima Galilea partimas saya- 
nauca. Jesucristo cachashca runaunalla saquirinauca. 
2 Ali shunguyuj runauna Estébanda pambangaj apanauca. 
Paimanda ashcara huacanauca. 
3 Sauloga iglesiara tormendachica. Caran huasiunai icusha 
cariunara huarmiunaras aisasha chonda cularbi ishcachica. 


Felipe Samaria llactai 


4 Chausirij runaunaga tucui partira Diospa evangelio shimira 
rimasha rinauca. 
5 Shinajpi Felipe Samaria llactama risha, Cristo shutira 
camachica. 
6 Tucui runauna shu iyaillahua Felipe rimashcaunara uyanauca, 
pal munanaita rashcaunara uyashas ricushas. 
7 Ashca runaunamanda irus supaiguna caparisha llucshi- 
nauca. Ashca suchuuna anga chaquiuna alichishca anauca. 
8 Shinasha ashca cushibua anauca chi llactai. 
9 Shu Simón nishca runa tiauca Samaria llactai. Paiga ñaupa 
horas tsalamanga aca. Pai chi llactai tiaj runaunara umachisha 
causauca, pailla: Atun mani nisha. 
10 Paita tucui runauna munaihua uyanauca; ichillaunamanda 
atungunagama ninauca: Cai runa Diospa atun ushaira charinmi. 
11 Paita uyanauca, unaimanda paihua yachaimanda rashca- 
unahua paigunara umachisha charishcamanda. 
12 Felipe Dios mandana pacha evangelio ali shimiras Jesu- 
cristo shutiras rimajpi, runauna quirisha bautisarinauca, 
cariunandi huarmiunandi. 

13 Chi Simombas quirisha bautisarica, Felipema llutarica. 
Munanaita rashcaunara ricusha manzharica. 

14 Jerusalembi tiau cachashca runauna Samaria llactai tiaj- 
guna Diospa shimira chasquishcara uyasha, Pedroras Juandas 
cachanauca. 

15 Caiguna shamusha, Diosta mañanauca quirijguna Santo 
Espiritura apingaj. 

16 Santo Espíritu chara pihuajpis mana irgumushcachu aca; 
Jesuspa shutii bautisashca anauca. Chillami aca. 

17 Shinajpi, cachashca runauna maquira paiguna ahuai churaj- 
pi, quirijguna Santo Espiritura apinauca. 

18 Simon imasna cachashca runauna maquira churashcahua 
Santo Espíritu cushcara ricusha, paigunama cullquira ricu- 
chica. 

19 Cai ushaira ñucamas cuhuaichi, nica, ñucas maicandas 
paihua ahuai maquira churasha shinallara Santo Espiritura 
apingaj. 

20 Shinajpi Pedro rimaca: Camba cullqui canhua pariju chin- 
garichu, Diospa ushaira cullquihua randinara iyashcamanda. 

21 Canga cai raushcai mana imaras charinguichu. Camba 
corazón Diospa ñaupajpi mana alichu. 

22 Arrepentiri cai can manali rashcara. Diosta rugai, pai 
perdonanga chari camba corazombi iyashcara. 

23 Camba shungu ayajmi, can manalihua huatashca ajta 
ricuni. 

24 Shinajpi Simón cutipasha nica: Canguna ñucamanda 
Señorma rugapaichi, canguna rimashcasna ama ñucama sha- 
mungaj. 

25 Cachashca runauna Diospa shimira rimashca huasha, 
Jerusalenma tigranauca. Ashca Samaria runa llactaunai Diospa 
evangelio ali shimira rimanauca. 


Etiopiamanda runa 


26 Shu Diospa angel Felipera rimaca, Atari, nisha, sur 
nishca quinri partima ri, Jerusalenmanda Gaza llactama rina 
ñambira. Chihui runa illaj parti. 

27 Shinajpi Felipe atarisha rica. Chihuimi shu Etiopía llacta 
runa, Candace nishca Etiopía huarmi rey apu atun mandaj 

runa. Paihua cullquira huacachij aca. Paiga Jerusalenma 
Diosta adorangaj shamushca aca. 

28 Paihua caballo aisashca carroi tiarisha tigramuuca. Isaías 
Diosmanda rimaj quillcashca quillcai ricuuca. 

29 Diospa Espíritu Felipera nica: Ri, nisha, carroma llutari. 
30 Felipe pactai risha, chi runa Isaías quillcai ricushcara 
uyasha tapuca: ¿Can ricushcara intindinguichu? 

31 ¿Imasnara ushasha maicambas mana yachachihuajpi? nica. 
Felipera rugaca sicangaj, paihua pariju tiaringaj. 

32 Pai ricushca Quillca casna nica: Borrego cuenta huañu- 
chinama pushanauca; borregora rutujpa faupajpi upa cuenta, 
casnami paihua shimira mana pascaca. 

33 Pai pishi tucushcai mana uyai tucuca. ¿Maican paimanda 
alira rimanga? Cai pachamanda paihua causaira anzhuchishca 
aca. 

34 Etiopiamanda runa Felipera tapuca: Canda rugauni, cuenta- 
huapai: ¿Rimajga pimanda riman? ¿Pai quiquimandachu, 
shujmandachu riman? 

35 Shinajpi Felipe cai quillcamanda Jesuspa evangelio ali 
shimira rimai callarica. 

36 Nambira riushcai shu yacuma pactanauca. Etiopía runa 
"ica: Caibimi yacu. ¿Imara arcan ñuca bautisaringaj? 

2/ Felipe paita nica: Can tucui shunguhua Jesucristoi quirijpi 
ushanguimi. Etiopía runa cutipasha nica: Jesucristo Diospa 
Churi ashcara quirinimi. 

38 Paihua carrora shayachingaj mandaca. Felipe Etiopía 
runandi yacuma irgunauca, Felipe paita bautisaca. 

39 Paiguna yacumanda sicamusha, Diospa Espíritu cungai- 
manda Felipera pushacami. Etiopía runa paita mana cuti 
ricucachu. Paiga paihua ñambira cushiyasha ricami. 

40 Randi Felipe Azoto nishca llactai tiauca. Ri pasausha, 
Diospa evangelio ali shimira rimaca tucui llactaunai, Cesarea 
llactama pactanagama. 


Saulo quirin 


9 I Saulo chara Señorbi quirijgunara chijnisha, huañu- 
chisha nisha, sacedoteuna atun apuma shamuca. 
2 Quillcaunara mañaca Damasco llactai tiaj judioguna tanda- 

rina huasiunai icungaj. Chihui icusha cai Ñambi nishcara 
catijgunara mascasha nica, cari ashas huarmi ashas, paigunara 
apisha Jerusalenma pushangaj. 

3 Saulo, ñambira riushcai, Damasco llactama pactana mayambi, 
cungaimanda ahua pachamanda paihua muyujta punzhajlla 
rícurica. | | 

4 Allpai urmasha, shu shimi rimauta uyaca: Saulo, Saulo, 
nisha, ¿imamanda tormendachihuangui? 

5 Saulo nica: ¿Pitangui, Señor? Uyashca shimi cutipaca: 
Ñuca can tormendachiushca Jesús mani. Can tucsina pundai 
nijtasha canllara chugringui. 

6 Manzharisha, chucchusha, Saulo nica: Señor, ¿imara 
munangui ñuca rangaj? Señor nica: Atari, llactama icui. 
Chihuimi imara ranara canda rimanaunga. 

7 Saulohua riu runauna manzharisha shayanauca, rimashca 
shimira uyasha, mana pitas ricusha. 

8 Shinajpi Saulo allpamanda atarisha, ñahuira pascasha mana 
imaras ricucachu. Shina rasha maquimanda apisha, paita 
pushanauca; Damasco llactama icuchinauca. 

9 Chihui quinsa punzhara mana ricusha mana micusha mana 
upisha tiauca. 

10 Shu quirij runa Damascoi tiauca, paihua shuti Ananías. 
Nuspaibi Señor paita rimaca: Ananías, nica. Pai cutipaca: 
Caibi mani, Señor. 

11 Señor paita rimaca: Atari, ri, Dirichu nishca fambima. 
Chihui, Judaspa huasii, shu Tarso llactamanda runara mascai, 
paihua shuti Saulo. Pai Diosta mañaun. 

12 Cai Saulo shu Ananías nishca runara nuspaibi ricushcami. 
Cai Ananías icumusha, maquira paihua ahuai churaca ñahuira 
pascangaj. 

13 Shinajpi Ananías cutipaca: Señor, cai Saulomanda ashca 
runaunamanda uyashcani: Jerusalembi causau canda quirij- 
gunara ashca llaquira rashcami. 

14 Astaumbas, caibi sacerdote apuunamanda mandashcara 
charinmi tucui camba shutii mañajgunara apingaj. 

15 Señor paita nica: Ri, cai Saulo shu ñuca ajllashca runami. 
Paimi fñuca shutira gentilgunama, rey apuunama, Israel 
churiunamas rimangami. 


HECHOS 9 | 312 


16 Nuca paita ricuchisha imasna pai tormendarina anga fiuca 
shutimanda. 

17 Shinajpi, Ananias rica, huasima icusha, paihua maquira 
Saulo ahuai churaca. Saulo uqui, nica, can shamushca ñambii 
ricurimuj Señor Jesús ñucara cachamushcami camba ñahuira 
pascangaj, camba corazombi Santo Espirituhua undashca 
angaj. 

18 Chi ratollaira, paihua ñahuimanda puyuyashca cara cuenta 
urmajpi alimi ricuca. Atarisha bautisaricami. 

19 Saulo, micushca huasha, ursara apica. 


Saulo Damasco llactai 


Saulo huaquin punzhauna Damascoi tiaj quirijgunahua 
pariju tiauca. 
20 Chi horasmanda Saulo judioguna tandarina huasiunai 
Cristo shutira camachica, pai Diospa Churimi nisha. 
21 Tucui paita uyajguna manzharisha rimanauca: ¿Manzhu 
cai Saulo Jerusalembi Jesuspa shutira rimajgunara tucuchiuca? 
¿Manzhu chibuaj caimas shamuca quirijgunara apisha pushan- 
gaj sacerdote apuunama? 
22 Astaumbas Saulo, Diospa shimii astaun yachaihuaj tucuca. 
Damascoi causaj judioguna pandarishcara ricuchica, Cierto 
pacha cai Jesús Cristomi, nisha. 


Saulo shu partima rin 


23 Ashca punzha pasashca huasha, judioguna pariju cima- 
nausha Saulora huañuchingaj iyarinauca. 
24 Paiguna iyaushcara Saulo riparacami. Judioguna punzhandi 
tutandi punguunai chapanauca paita huañuchingaj. 
25 Shinajpi quirijguna Saulora apisha, tuta horas, shu tasai 
llacta quinzhamanda paita irguchinauca. 


Saulo Jerusalembi 


26 J erusalenma pactamusha Saulo quirijgunahua Hutarinara 
munaca randi tucui paita manzhanauca, pai quirij ashcara 
mana iyasha. 

27 Shinajpi Bernabé Saulora apisha, cachashca runaunama 
pushaca. Paigunara cuentaca imasnara Saulo ñambii Señorda 

ricujpi, Señor paita rimaca, shinallara imasnara Damascoi 
pai mana manzhasha Jesuspa shutii rimaca. 

28 Saulo Jerusalembi tiaj quirijgunahua icusha llucshisha 
tiauca. 

2 Mana ansas manzhasha, Saulo Señorba shutii rimaca. 
Griegounahua rimaca; chigunaga paita huañuchinara muna- 
nauca. 

30 Uquiuna caita riparasha, Cesarea llactagama Saulora com- 
pañasha, paita Tarso llactama cachanauca. 

31 Iglesiauna ganaslla tucucami, Judea, Galilea, Samaria 
nishca partiunai. Iñasha rinauca, Señorda manzhaushcai 
causausha, Santo Espirituhua shinzhiyachishca anauca. 


Pedro Eneasta alichin 


32 Pedro caran partima purisha Lida nishca llactai causaj 
quirijgunama shamuca. 
33 Chihuimi shu Eneas nishca runara tupaca; ña pusac huatara 
caitui siriuca. Suchu aca, mana purij. 
34 Pedro paita nica: Eneas, Jesucristo canda alichinmi. 
Atari, camba puñunara pillui. Chi ratollaira ataricami. 
35 Paita tucui Lida Saronas llactaunai causajguna ricunauca. 
Paiguna Señorbi quirinauca. 


Dorcas causarin 

36 Jope nishca llactai shu quirij huarmi tiauca, paihua 
shuti Tabita, shu shimiiga Dorcas nin. Cai huarmi alira raj 
aca, tsuntsuunama cuyaj aca. 
37 Chi punzhaunai ungusha, Dorcas huañucami. Paita arma- 
chishca huasha, shu ucui churanauca. 
38 Lidaga Jope llacta mayambi aca. Quirijguna Pedro chihui 
ajta uyasha, ishqui runara cachanauca: Ñucanchima uctalla 
shamupai, nisha rugasha. 
39 Pedro atarisha paigunahua pariju rica. Pai pactai rijpiga, 
chi ucuma pushanauca. Huañushca huarmi muyujta huaccha 
huarmiuna pai sirashca bataunaras churanaunaras huacasha 
ricuchinauca, Dorcas paigunahua pariju tiaushcai rashcaunara. 
40 Shinajpi Pedro tucuira canzhama cachasha, cungurisha 
Diosta mañaca. Ayama tigrasha paita rimaca: Tabita, atari, 

nisha. Paiga ñahuira pascaca, Pedrora ricusha atarisha tiarica. 
41 Pedro paita maquimanda apisha atarichicami. Shinajpi 
quirijgunara huaccha huarmiunandi cayasha paita causarish- 
cara ricuchicami. 

42 Cai rashca tucui Jope llactai uyarica. Ashca runauna Se- 
ñorbi quirinauca. 

43 Casna rashaga Pedro unaira tiauca Jope llactai. Shu Simón 
nishca runa huasii tiaj aca. Simón aicha caraunara chaquichij 
aca. 


Corneliomanda cuentan 


| 0 1 Cesarea llactai shu runa tiauca, paihua shuti Corne- 
lio. Pai Italiano nishca soldaro montonmanda capitán 

aca. 

2 Cai runa Diosta llaquij, Diosta manzhaj aca. Paindi tucui 

paihua huasi tiajgunandi ashcara cuyaj aca. Tucui horas 

Diosta mañaca. 

3 Cai Cornelio, las tres chishi tupura, nuspaibi shu Diospa 

angelda pajlla pambai ricuca. Cai angel paihuajma icusha 

rimaca: Cornelio, nisha. 

4 Pai angelda ricusha, manzharisha tapuca: ¿Imarai, Señor? 

Angelga cutipaca: Can Diosta mañashcauna, can cuyashcauna 

Diospajma pactamunaushcami pai iyaringaj. 

5 Cuna, runaunara cachai Jope nishca llactama shu Simón 

nishca runara pushamungaj, paihua shu shuti Pedromi. 

6 Cai runa shu Simón nishca huasi tiaun. Cai Simón aicha 

caraunara chaquichij, paihua huasi lamar patai tian. Cai 

Pedro can ministishcara rangaj canda rimangami. 

7 Paihua rimaj angel rishca huasha, Cornelio ishqui paihua 

sirvijgunara, shu paita yanapaj Diosta llaquij soldarondi 

cayaca. 

8 Paigunara tucui pai ricushcara cuentashca huasha, Jopema 

cachaca. 


Pedro nuspaushcai munanaita ricun 


9 Cayandi punzha, paiguna ñambira riusha, llactama pactana 
mayambi, Pedro ahua patama Diosta mañangaj sicaca, doce 
mayan tupura. 

10 Pedro ashcara yarcachicami, micusha nicami. Micunara 
alichingama, cungaimanda nuspasha ricucami. 

11 Ahua pacha pascarishcara ricucami. Chimanda shu atun 
llachapa cuenta ricurij, chuscundi pundamanda huatashca 
irgumujta ricuca. 

12 Chihuimi tucui cai allpai purij chuscu chaquiyuj aichauna, 
allpara llucajgunas, ahuara huamburij pishcuunas tianauca. 
13 Shu shimi uyarica: Pedro, nisha, atari. Huañuchisha 
micui. 

14 Shinajpi Pedro nica: Mana, Señor, fñuca imahoraspas 
ima sami yanga aichara ima irustas mana micushcanichu. 

15 Chi uyarimuj shimi cutillara rimaca: Dios pichashcara 
ama yangami nichu. 

16 Cai samillara quinsa cuti ricurica. Chi huasha llachapa 
ahua pachamallara apai tucuca. 

17 Pedro mana yachai tucusha tiaushcai, ima samira angairi 
cai ricushcara nisha iyariuca. Chi ratollai, Cornelio cacha- 
mushca runauna pactamunauca. Paiguna Simómba huasira 
tapusha, punguma llutarimunauca. 

18 Cayasha tapunauca: ¿Shu Simón, paihua shu shuti Pedro, 
caibichu tiaun? nisha. 

19 Pedro pai ricushcara chara iyariusha, Diospa Espíritu paita 
rimaca: Quinsa runa canda mascanaun, nisha. _ 

20 Atari. Ama ansas manzhasha irgüi. Paigunahua ri. Nuca 
paigunara cachamucani. 


Pedro Corneliounara yachachin 


21 Shinajpi Pedro irgusha Cornelio cachamushca runaunama 
nica: Ñuca canguna mascaushca runa ani. ¿Imamanda sha- 
mushcanguichi? 

22 Shamujguna rimanauca: Cornelio nishca, shu capitán, ali 
shunguyuj, Diosta manzhaj, tucui judioguna aillui ali rimash- 
ca, paima shu santo angel rimaca canda pushamungaj paihua 
huasima, can rimashca shimiunara uyangaj. 

23 Shinajpi runaunara ucuma icuchisha, Pedro paigunara 
chihui puñuchica. Cayandi punzha Pedro atarisha paigunahua 
rica. Huaquin Jopemanda uquiunas pariju catinauca. 

24 Cayandi punzha, Cesarea llactai icunauca. Cornelio pai- 

gunara chapaucami, paihua ailluunandi, pai 'llaquishca ami- 
gounandi. 

25 Pedro icujpi, Cornelio llucshimusha paita tupaca. Tuama 
urmasha paita adoraca. 

26 Pedro paita atarichisha nica: Atari, ñucas runallarami ani. 
27 Paihua cuentanausha, ucuma icusha, ashca runara tan- 
darishcara tupaca. 

28 Pedro paigunara rimaca: A yachanguichi imasna 
judioguna shu llactamanda runaunahua mana llutarinachu. 
Astaumbas Dios ricuchihuashcami, nisha: Maican runaras 
ama, Yanga, irus, nisha rimanguichu. 

29 Chiraigumanda can cayashcara uyasha, mana manzhasha 
shamushcani. Shinajpi tapuuni, ¿Imaraigumanda cayahua- 
cangui? 

30 Cornelio cutipaca: Ña chuscu punzha, cai tupu horaspi, 
yarcaibi, ñuca huasii mañaucani las tres tupui. Cungaimanda 
shu runa chiujlla ricurij churarishca ñuca ñaupajpi shayarica. 
31 Pai nica: Cornelio, can mañashcara uyashcami. Can 
cuyashcaunara Diospa ñaupajpi iyarishcami. 

32 Jope llactama cachai. Chimanda shu Simón nishcara pushai 
rinauchu. Paihua shu shuti Pedro. Pai caraunara chaquichij 
Simomba huasii tiaun. Chi huasi lamar patai. Cai Pedro 
shamusha canda rimangami. | 
33 Shinajpi chi ratollai canma cachacani. Canga alira shamush- 
cangui. Cunaga tucui caibi manchi, Diospa ñaupajpi, tucui 
Dios canma mandashca shimiunara uyangaj. 

34 Pedro rimasha: Cierto pacha ricsini, nica, Diospa fñaupajpi 
tucui runauna chi tupulla anchi. 

35 Dios maican llacta runaras, paita manzhajta, alira rauta, 
llaquin. 

36 Dios Israel churiunama shu shimira cachaca, cushi shungura 
cuj evangelio ali shimira Jesucristomanda rimasha, cai Jesus 
tucuihuaj Señormi. 

37 Yachanguichi tucui Judea partii rimashcara, Galileamanda 
callarisha, Juan camachishca bautisarina huasha, 

38 Dios Nazaretmanda Jesuspa ahuai Santo Espirituras ushai- 
ras talicami. Paí alira rasha purica, tucui supaihua tormenda- 
chishcaunara alichica, Dios paihua tiashcamanda. 

39 Ñucanchi cierto ricujguna anchi cai tucui Jesús rashcaunara 
Judea llactaunai Jerusalembis. Paitaga huañuchinauca, caspii 
clavasha. | 

40 Paita quinsa punzhai Dios atarichicami. Paillara ricuchica. 
41 Mana tucui runaunama ricurica. Randi, Dios ñaupamanda 
ajllashca cierto ricujgunama, ñucanchima paihua pariju micuj- 
guna upijguna, pai huañushcaunamanda causarishca huasha. 
42 Ñucanchira runaunara camachingaj mandacami cierto ri- 
mangajpas imasna Dios paita churashcami causajgunaras 
huañushcaunaras Taripaj tucungaj. 

4 Cai Jesusmanda tucui Diosmanda rimajguna rimanaun, 
imasna tucui paihuajpi quirijguna uchaunara perdonai tucu- 
naunga paihua shuti. 


“Santo Espíritu paiguna ahuai urman 


44 Pedro chara rimaullaira, Santo Espíritu tucui uyajguna 
ahuai shamucami. | 
45 Circuncisionda raj quirijguna, Pedrohua pariju shamuj- 
guna, manzharinauca imasna gentilguna ahuai Santo Espiritu 
talirica. | 
46 Paigunara shu tono shimiunai rimajta uyanauca, shinallara 
Diosta ahuayachinauca. 
47 Shinajpi Pedro cutipasha rimaca: ¿Maicambas ushanzhu 
yacura mitsanara cai Santo Espiritura charijgunara ama 
bautisaringaj ñucanchisna? | 
48 Paigunara bautisaringaj mandaca Señor Jesuspa shuti. 
Shinajpi Pedrora unailla paigunahua tiangaj ruganauca. 


Pedro tucuira cuentan Jerusalen iglesiama 


| | | Cachashca runauna Judea partii tiau uquiunandi 
gentilguna Diospa shimira chasquishcara uyanauca. 

2 Pedro Jerusalenma sicajpi, circuncisionda rajguna paita 
piñanauca. 

3 ¿Imamanda circuncisiónda mana rajguna huasii icucangui, 
paigunahua micucangui? ninauca. 

4 Shinajpi Pedro cuentangaj callarica tucui paihua pasashcara. 
5 Ñuca Jope llactai tiaushcai, Diosta mañasha, nuspashcara 
cuenta ricucani. Shu atun llachapara cuenta ahua pachamanda 

ñuca tiashcama chuscundi pundamanda irguchishca aca, nica. 
6 Llachapara ricuusha, chihuimi cai pachai purij chuscu cha- 
quiyuj aichaunara, milli aichaunandi, allpara llucajgunandi, 
ahuara huamburij pishcuunandi ricucani, nica. 

7 Shu shimi rimashcara uyacani. Nihuaca: Atari, Pedro. 
Huañuchisha miqui. 

8 Mana, nicani, Señor, mana ima yanga irus aichara amu- 
lishcanichu. 

9 Shinajpi chi shimi ahua pachamanda cutipahuacami: Dios 
pichashcara ama: Yangami, nichu. 

10 Cai sami quinsa cuti ricurica. Chi huasha tucui ahua pacha- 
ma apai tucuca. 

11 Cungaimanda quinsa runa ñuca tiaushca huasima shamu- 
nauca, Cesareamanda ñucama cachamushcauna. 

12 Espíritu rimahuaca: Ama manzhasha chigunahua ri. Cai 
socta uquiuna ñucahua catinauca. Shu runa huasii icucanchi. 
13 Chi runa ñucanchira cuentaca: Shu angelda ñuca huasii 
ricucani. Shayarisha nihuaca: Jope llactama cachai. Pushai 
rinauchu shu Simonda, paihua shu shuti Pedro. 

14 Paiga canda camba huasii tiajgunandi almara quishpichina 
shimiunara rimangami, nica. 

15 Nuca rimai callarishcai, Santo Espíritu paiguna ahuai 
shamucami, callari horas ñucanchihua tucushcasna. 

16 Shinajpi Señor rimashcara iyaricani: Cierto pacha Juan 
yacuhua bautisaca, astaumbas canguna Santo Espirituhua 
bautisai tucunguichimi. 

17 Shina rasha Dios paigunara Santo Espiritura cusha ñucan- 
chi Jesucristoi quirijgunama cushcasna, ñucaga imara ani 
Diosta arcangaj. 

18 Shinajpi cai shimiunara uyasha chunllayanaucami. Diosta 
alabanauca, nisha: Gentilgunamas Dios arrepentirinara cush- 
cami causanauchu. 


Antioquía llacta iglesia 
19 Chi Esteban tormendarij horas, chausirij runauna Fenicia, 
Chipre, Antioquía nishca llactaunagama purinauca. Judio- 
gunamalla Diospa shimira rimanauca. 
20 Paigunamanda huaquin Chipremandauna, Cirenemanda- 

unandi Antioquía llactama shamusha, griegounama Señor 
Jesusmanda rimaj evangelio ali shimira rimanauca. 
21 Dios paigunara yanapaca. Ashcauna quirinauca, Señorbaj- 
ma voltiarinauca. 
22 Paiguna rashca Jerusalembi tiaj iglesiama uyarica. Shi- 
nasha Bernabera Antioquíama cachanauca. 
23 Bernabé pactai rishaga, Dios yanapashcara ricusha, cushi- 
yacami. Tucui runaunara camachica paiguna quirishcara 
ama saquisha Señorda catinauchu. 
24 Bernabega ali runa aca, ali quirij, Santo Espirituhua undash- 
ca. Ashca runauna Señorbajma tandarimunauca. 
25 Chimanda huasha, Bernabé Tarso nishca llactama rica, 
Saulora mascangaj. Paita tupasha, Antioquíama pushamuca. 
26 Shu huata tupura iglesiahua tandarisha tianauca. Ashca 
runaunara yachachinauca. Chihui, Antioquía llactai, quirij- 
gunara Cristiano nisha ñaupa punda shutichinauca. 

27 Chi punzhaunai, Diosmanda rimajguna Jerusalenmanda 
Antioquíama shamunauca. 
28 Paigunamanda shuj, Agabo nishca ataricami. Diospa 
Espiritumanda rimasha intindichicami imasna ashca yarcai 
cai pachai shamungarauca. Cai yarcai Claudio nishca atun 
apu tiaushca horaspi shamuca. 
29 Shinajpi quirijguna caran shuj pai ushashca tupura Judeai 
tiau uquiunama yanapasha cachangaj lyanauca. 
30 Caita shinallara ranauca. Paiguna yanapashcara Bernabé 
Saulo maquiunai cusha, quirij rucuunama cachanauca. 


Pedro chonda cularbi 


| 2 1 Chi horasllaira, Herodes rey apu quirijgunara tor- 
mendachingaj callarica. 

2 Juamba uqui Jacobora esparahua huañuchica. 

3 Caita judioguna munanauta ricusha, Herodes Pedroras 

apicami. Puscu illaj tanda ista punzhauna aca. 

4 Paita apishaga, chonda cularbi ishcacami. Chunga socta 

soldaroma cushca aca ricungaj. Pascua ista pasashca huasha 

runauna ñaupajpi llucchinara munaca. 

5 Shina rasha Pedrora chonda cularbi ishcariaica. Randi 

quirijguna mana saquisha Diosta mañanauca Pedromanda. 

Pedro lugaryachishca 


6 Herodes paita llucchisha nisha iyaushcai, chi tutai Pedro 
pufiuriaica ishqui soldaro chaupi shungüi; ishqui cadena 
huascahua huatashca aca. Chonda cularda cuiraj soldarouna 
pungu ñaupajpi ricunauca. 

7 Cungaimanda shu Señormanda angel ricurimuca. Chonda 
cularbi punzhajlla tucuca. Angel Pedrora tangasha lliccha- 
chica: Uctalla atari, nisha. Cadena huascauna paihua ma- 
quimanda urmanauca. 

8 Angel rimaca: Chumbilli, nisha, zapatosta huatai. Camba 
churanara churarisha catihuai. Shinami rarca. 

9 Pedro llucshisha angelda catica. Caitaga mana cierto chari 
iyacami angel rashcara. Astaumbas nuspashcara nuspaunimi 
nisha iyaca. 

10 Ucuma ricuj soldarounara canzhama ricujgunaras pasanau- 
ca. Llactama pasaj iru pungu paiguna pasangaj pai munai- 
mandallara pascarica. Llucshishaga, shu ñambira pasanauca. 
Chi ratollai angel paimanda anzhurica. 

11 Shinajpi Pedro ali iyaihua iyarisha nica: Cuna intindinimi, 
cierto pacha Dios paihua angelda cachamusha ñucara quish- 
pichihuaca Herodes maquimanda, tucui ñucara chapau judio- 
gunamandas. 

12 Caita riparasha, Pedro Juamba mama María huasima 
pactamuca. Cai Juanga shu shuti Marcosmi. Chihui ashcauna 
tandarisha pariju tianauca Diosta mañasha. 

13 Pedro pajlla pungiii cayajpi, shu sirvij huarmi ricungaj 
llucshica, paihua shuti Rode. 

14 Paiga Pedro shimira ricsisha, cushiyashcamanda pungura 
mana pascacachu. Astaunga ucuma callpaca rimai ringaj: 
Pedro caibimi, pungiii shayaun, nisha. 

15 Paiguna rimanauca: Can nusparisha rimaungui. Huarmiga: 
Ciertomi nini, nica. Paiguna randi: Paihua aya anga, ninauca. 
16 Astaumbas Pedro maspas cayauca. Paiguna, pungura 
pascajpi, paita ricusha manzharinauca. 

17 Pedro randi, chunllayangaj maquihua ricuchisha, paigunara 
rimaca imasnara Dios paita chonda cular ucumanda llucchica. 

Cai tucuira Jacobora uquiunaras uyachichi, nica. Chi huasha 
llucshisha, shu partima rica. 

18 Ña puzhayajpi soldarouna ashcara nusparinauca: Pedro 
¿imara tucushcangairi? nisha. | 

19 Herodes Pedrora mascasha mana tupacachu. Cuirajgunara 
taripasha huañuchingaj cachacami. Chimanda huasha Herodes 
Judeamanda Cesarea llactama rica, chihui saguiricami. 


Rey apu Herodes huañun 


20 Herodes Tiro llactamandaunahua Sidón llactamandauna- 
huas piñarishca aca. Shinajllaira pariju paihuajma shamunau- 
ca. Paita sirvij Blasto nishcahua valirisha, aliyanara muna- 
nauca. Paiguna llacta Herodes allpaunamanda micunara 
apica. 

21 Herodes, pai rimashca punzhai, rey apu churanara chura- 
risha, paihua rey apu tiarinai tiarisha, paigunara camachica. 
22 Runauna caparinauca: ¡Dios riman, mana runa! nisha. 
23 Chi ratollai, Diospa angel paita susirichicami, mana Diosta 
alabashcaraigumanda. Chi ratollaira curuuna paita micujpi, 
Herodes huañuca. 

24 Astaumbas Diospa shimiunara quirijguna yaparisha mi- 
rarinauca. 

25 Bernabé Saulondi Jerusalenmanda tigramunauca, paiguna 
mingashcara pactachisha. Paigunahua Juan Marcos nishcara 
pushamunauca. | 


Saulo Bernabe caruma rinaun 


| 3 | ida llactai tiaj iglesiai Diosmanda rimajguna 
yachachijgunas tianauca: Bernabé, Simón Niger nishca, 
Cirenemanda Lucio, Herodes apuhua pariju iñaj Manaén, 
Saulondi. 
2 Paiguna Diosta sirvisha sasisha Diosta mañanauca. Santo 
Espíritu paigunara rimaca: Bernabéra Sauloras chicanyachichi 
ñuca munashcara rangaj, nica, chihuaj paigunara cayashcani. 
3 Shinajpi sasisha, Diosta mañashca huasha, paiguna ahuai 
maquira churasha, cachanauca. 

Chipre islai camachinaun 


4 Paiguna, Santo Espíritu cachashcauna, Seleucia nishca 
llactama rinauca. Chimanda lamarda chimbasha, Chipre 
islama shamunauca. 

5 Salamina nishca llactama pactamusha, Diospa shimira 
rimanauca judioguna tandarina huasii. Juambas yanapasha 
compañauca. 

6 Entero islara pasai risha Pafos llactagama, shu sagra runara 
tupanauca. Pai llulla shimira rimaj judio aca, paihua shuti 
Barjesús nishca. 

7 Pai Sergio Paulo nishca atun apuhua tiauca. Cai Sergio 
Paulo ali iyaiyuj aca. Bernabera Sauloras cayaca, Diospa 
shimira uyanara munaca. 

8 Cai Elimas nishca sagra runa, (paihua shuti runa shimii, 
sagra nin), paigunara arcaca, apura pai quirinamanda anzhu- 
chisha nisha. 

9 Shinajpi Saulo, caiga Pablomi, Santo Espíritu paita undasha, 
Elimas nishcara ricusha rimaca: 

10 Ima tucui umanahua manali ranahuas undashca angui; 
supaimanda churi, ali ranara chijnisiqui, nisha. ¿Señorba 
ali ñambira huajlichingaj mana saquinguichu? 

11 Cunami Diospa maqui canda susirichin. Nausa tucungaraun- 
gui, indira unaigama mana ricungui. Shinajpi paihua ñahui 
llanduyasha tuta tucucami. Muyujta purisha maicandas 
mascaca maquimanda aisasha pushangaj. 

12 Apu casna tucushcara ricusha quiricami, Señormanda 
yachachishcara manzharisha. 


Pisidia Antioquiai 

13 Pablo paihua pariju ajgunandi Pafosmanda llucshinauca. 
Pamfilia partii tiaj Perga nishca llactama pactai rinauca. Juan- 
ga paigunamanda anzhurisha, Jerusalenma tigraca. 
14 Paiguna Pergamanda pasasha, Pisidia partii tiaj Antioquía 
nishca llactama shamunauca. Samana punzhai judioguna 
tandarina huasii icusha tiarinauca. 
15 Ley shimira Diosmanda rimajguna shimiunaras ricushca 

huasha, tandarij judioguna apuuna paigunara rimanauca, 
nisha: Runauna, uquiuna, ima camachina shimiunaras chari- 
sha runaunara yachachingaj, rimaichi. 

16 Shinajpi Pablo atarisha, maquihua chunlla tucungaj ricu- 
chisha, nica: Runauna, Israelguna, Diosta manzhajgunas, 
uyaichi: 

17 Cai Israel runauna Dios ñucanchi yayaunara ajllaca, pai- 
gunara ahuayachica. Paiguna Egipto llactai shu partimanda 
shamujguna ajpi, shinzhi maquihua paigunara chimanda 
llucchicami. 

18 Chuscu chunga huata tupura chaquishca allpa partii paiguna 
causanara ahuantaca. 

19 Canzhis llactaunara tulasha, Canaan nishca partu; chi 
runauna allpara paigunama cucami. 

2 Chimanda huasha, chuscu patsaj pichca chunga huata 
tupura, Diosmanda rimaj Samuel nishca shamunagama, 
taripajgunara cuca. 

21 Shinajpi, rey apura cuhuai nisha mañanauca. Dios paigu- 
nara Cisba churi Saúl nishcara cuca. Pai Benjamín aillu runa 
aca. Chuscu chunga huatagama rey apu aca. 

22 Dios paita anzhuchisha, Davidta rey apura churacami. 
Paimanda alira rimaca: Isai churi Davidta tupashcani, paihua 
shungu ñuca munashcasna, nica. Pai tucui ñuca munashcara 
rangami. 

23 Cai David miraigunamanda, Dios pai cushca shimira pacta- 
chingaj, Jesusta atarichicami, Israelba quishpichij tucunga). 
24 Jesús manara shamujllaira, Juan tucui Israel runaunama: 
Arrepentirisha bautisarichi, nisha camachica. 

25 Juan pai camachinara pactachisha casna nica: ¿Pimi nishara 
iyahuanguichi? Mana paichu ani. Astaumbas ñuca huashai 
shuj shamun, paihua zapatosta pascangajllas mana valijchu 
ani. 

26 Runauna, uquiuna, Abraham miraigunamanda churiuna, 
cangunahua tiaj Diosta manzhajgunas, cangunama cai quish- 
pina shimira cachamushcami. 

27 Jerusalembi causajguna, paiguna apuunandi, cai Jesusta 
mana ricsinaucachu. Shinallara ñaupa horas Diosmanda 
. rimajguna quillcashca shimiunara caran samana punzha ricu- 

- shas, mana ricsinaucachu. Shinasha Jesusta causayachisha, 
paiguna cai shimiunara pactachinauca. 

28 Mana imaras paihuajpi tupasha huañunara, shinajllaira 
Pilatora mañanauca paita huañuchingaj. 

29 Tucui paimanda quillcashcaunara pactachishca huasha, 
cruzmanda anzhuchisha, pambana uctui churanauca. 

30 Astaumbas Dios paita huañushcaunamanda atarichicami. 

31 Cai Jesus Galileamanda Jerusalenma paihua pariju shamuj- 
gunama ricurimuca ashca punzhauna. Cuna caiguna cierto 
ricujguna tucunaushcami tucui runaunama. 

32 Ñucanchi shinallara evangelio ali shimira cangunama cuen- 
tanchi ñucanchi yayaunama cushca shimi rimashcasna. 

33 Cai shimira Dios pactachishcami paiguna churiunamas, 
fiucanchimas, Jesusta causachisha. Shinami Salmos nishca 
cantana quillcai quillcashca tian: Nuca churi angui, nisha, 
cuna punzha canda tupashcani. 

34 Imasna huañushcaunamanda atarichicami, ama imahoras 
ismungaj, casna nica: Davidma cusha nishca ali bendiciash- 
caunara cushca anguichi. 

35 Chiraigumanda shu cantanais nin: Lugarda mana cunguichu 
camba Santo Churi ismungaj. 

36 Cierto pacha David paihua pariju causajgunara Dios mu- 
nashca tupura sirvishca huasha huañuca; paihua yayaunandi 
pambashca aca, ismuca. 

37 Randi Dios causachishca Santo Churi mana ismucachu. 
38 Runauna, uquiuna, yachaichi: Jesús raigumanda uchara 
perdonanara cangunama rimashcami. 

39 Moisés ley nishca mandashca shimii tucui imaras mana 
alichihuaj asha, Jesuspi maicans quirijta alichishca anga. 

40 Ricuichi, Diosmanda rimajguna rimashca cangunama ama 
shamungaj, nisha: 

41 Ricuichi, pishiyachijguna, manzharichi, huañuichi. Canguna 
causaushcai shu ranara rauni, maican rimajpis mana quirin- 
guichima. . 

42 Paiguna judioguna tandarina huasimanda llucshijpi, gentil- 
guna ruganauca shamuj samana punzhai cai shimiunara cuti 
rimanguichi, nisha. 

43 Tandarimuj runaunara cachashca huasha, ashca judioguna . 

paiguna yachaira ali catimujgunandi Pablora Bernaberas 
catinauca. Paigunama shamujgunara camachinauca Diospa 
gracia ali iyaibi quirisha tianauchu. 

44 Shu samana punzha pactamujpiga, ñacalla entero llacta 
Diospa shimira uyangaj tandarimunauca. 

45 Judioguna, ashca runauna tandarishcara ricusha, mana 
munasha piñarinauca. Pablo rimashcara arcanauca, Mana 
ciertochu, nisha, shinallara paita caminauca. 

46 Shinajpi Pablo Bernabendi mana manzhasha rimanauca: 
Cierto ministiricami, nisha, Diospa shimira ñaupa cangunama 
rimangaj; astaumbas canguna mana munasha ichucanguichi; 
huiñai causaira apingaj mana valijchu anchi nisha iyacan- 
guichi. Chiraigumanda gentilgunama rinchi. 

47 Chasnami Dios ñucanchira mandaca nisha: Gentilgunahuaj 
canda vela cuenta rashcanimi runaunara quishpichingaj cai 
pachai puchucai pundagama. 

48 Gentilguna caita uyasha cushiyanauca, Diospa shimira 
alabanauca. Tucui ahua pachama rina ajguna quirinauca. 

49 Diospa shimi tucui chi parti llactaunai uyarica. 

50 Judioguna ali huarmiunara charij huarmiunandi llacta 
apuunandi camachinauca Pablora Bernaberas tormendachin- 
gaj Paigunara chi llactamanda ichunauca. 

51 Paiguna chaquii llutarij allpara chaquimanda paigunama 
chausisha, Iconio nishca llactama rinauca. 

52 Quirijgunaga cushihua Santo Espirituhuas undashca anauca. 


Iconio llactai 


| 4 1 Iconio llactai, Pablo Bernabendi judioguna tandarina 
huasii pariju icunauca. Casnami rimanauca ashca 

judioguna ashca griegounas quirinauca. 

2 Astaun, mana quirij judioguna gentilgunara turbachinauca 

uquiunara tormendachingaj. 

3 Shinajpis chi llactai unaira tianauca, mana manzhasha 

rimasha, Señorbi quirinai samausha. Señor paiguna rimashca 

ali shimiunara cierto ajta ricuchisha, paiguna maquihua gusto 

ricurinaunaras munanaita rashcaunaras rarcami. 

4 Chi llactai tiaj runauna ishqui montombi chaupirinauca, shu 

parti judiogunahua, shu parti cachashca runaunahua. 

5 J udioguna gentilgunandi paiguna apuunahua pariju paigunara 
camingaj, rumihua shitangaj shamunauca. 

6 Paiguna riparasha miticunauca Listra Derbe nishca Licaonia 
parti llactaunama. Chi mayan llactaunais purinauca. 

7 Chihui evangelio ali shimira camachinauca. 


Listra llactai rumihua shitashca 


8 Shu Listra llactamanda runa paihua mama icsamanda 
pacha anga chaqui llucshij tiauca; imahoraspas mana puri- 
cachu. 

9 Cai runa Pablo rimashcara uyaca. Pablo paita ricusha, 
pai aliyangaj quirinara ricusha, 

10 shinzhira rimaca: Dirichulla atari camba chaquii. Runa 
saltasha purica. 

11 Shinajpi runauna Pablo rashcara ricusha, Licaonia shimihua 
caparinauca: Runasna ricurij diosguna fucanchima irgumu- 
naushcami, nisha. 

12 Bernabera Jupiter nishca shutichinauca. Pablora, shimira 
yapa rimaj ajpi, Mercurio nishca shutichinauca. 

13 Jupiterba sacerdote, paihua diosta alabana huasi llacta 
ñaupajpi tiajpi, punguuna ñaupajma huagraunara sisaunaras 
apamuca sacrificiora rangaj, paindi runaunandi. | 
14 Cachashca runauna Bernabé Pablondi caita uyasha, paiguna 
churanara lliquisha, runa monton chaupi shunguma caparisha 
callpanauca: 

15 Runauna, nisha, ¿imamanda casna ranguichi? Ñucanchis 
runallara anchi canguna cuentallara. Cangunara rimanchi 
cai mana valij samiunaras saquingaj, causaj Diosta quirinau- 
chu. Pai ahua pachara cai pacharas lamarda paigunajpi tucui 
tiajgunandi rarca. | 

16 Pai ñaupa horasgunai tucui runaunara saquishcami pai- 
guna quiquin ñambiunai puringaj. 

I7 Shina rasha Dios paillara shimi illajta mana saquicachu, 
alira rasha, tamiaunara ahuamanda cachamusha, muyuuna 
aparina horasgunara cusha, ñucanchira carasha, ñucanchi 
corazonda cushiyachisha. 

18 Cai shimiunara rimasha, ansalla Sean runauna 
paigunama sacrificiora ama rangaj. 

19 Shinajpi judioguna Antioquiamandas Iconiomandas shamu- 
nauca, runaunara uyachinauca. Pablora rumihua shitasha, 
llacta ucumanda pajllama aisasha ichunauca, huañushcami 
nisha iyasua. 

20 Astaun guirijguna paihua muyujta shayanauca. Pai atarisha 
llactai icuca. Cayandi punzha Bernabehua llucshisha, Derbe 
llactama rica. 

21 Chi llactai evangelio ali shimira rimanauca. Ashca runauna 
quirijpi, paigunara yachachinauca. Chimanda Listra, Iconio, 
Antioquía llactaunama tigranauca. 

22 Quirijgunara cariyachinauca paiguna almai. Camachisha 
ninauca: Canguna quirinai ama sambayanguichi. Ashca 
tormendarinahua ministirin ñucanchi Dios mandana pachai 
icungaj. 

23 Caran iglesiai ricuj rucuunara ajllanauca. Sasisha Diosta 
mañanauca, paigunara paiguna quirishca Señorba maquii 
saquisha. 


Antioquía iglesiama tigranaun 


24 Pisidia partira pasasha, Pamfilia partima shamunauca. 
25 Perga nishca llactai, Diospa shimira rimashca huasha, 
Atalia nishca llactama uraira rínauca. 

26 Chimanda lamarda chimbanauca Antioquíama. Chi llacta- 
manda ñaupa punda Diospa gracia ali iyaibi saquishca anauca. 
Cunaga, paiguna rashcaunara tucuchishca huasha tigra- 
munauca. 

27 Paiguna pactai risha, quirijgunara tandachisha, cuentanauca 
ima atun ranaunara Dios paigunahua rarca, imasnara gentil- 
gunama quiringaj pungura pascashca aca. 

28 Chihui unaira saquirinauca quirijgunahua. 


| Jerusalembi tiaj conferencia 
l 5 I Shinajpi huaquin Judeamanda shamujguna uqui- 
unara yachachinauca, nisha: Canguna circuncisionda 
mana rasha Moisés cushcasna, quishpinara mana ushangui- 
chichu. 
2 Pablo Bernabendi shamujgunahua piñanausha rimananauca. 

Shinajpi Pablo Bernabendi huaquin quirijgunandi Jerusa- 
lenma rinara iyarinauca, chihui tiaj cachashca runaunahua 
ricuj rucuunahuas cai rimashcara cuentangaj. 

3 Paiguna iglesiamanda quirijguna compañai tucusha, Fenecia 
Samaria llactaunara pasanauca, gentilguna quirishcara cuen- 
tasha. Tucui uquiuna cushiyanauca. 

4 Jerusalenma pactajpi, quirijguna cachashca runaunas ricuj 
rucuunas paigunara apinauca. Dios tucui paigunahua rash- 
caunara cuentanauca. 

5 Huaquin quirij fariseoguna rimasha atarinauca, Circun- 
cisionda rana anga, nisha. Shinallara Moisés ley nishca man- 
dashca shimiunara pactachina anga. 

6 Cachashca runauna ricuj rucuunandi tandarinauca cai 
shimira yachangaj. 

7 Unai cuentanaushca huasha, Pedro atarisha paigunara 
rimaca: Runauna, uquiuna, nisha, canguna ali yachanguichi 
imasnara unai Dios ñucara ajllaca gentilguna ñuca shimimanda 
Diospa evangelio ali shimira uyanauchu, quirinauchu. 

8 Corazongunara ricuj Dios, paiguna quirishcara ricsisha, 
Santo Espiritura paigunama cuca, ñucanchima cushcasna. 

9 Ñucanchimanda gentilgunara mana chicanyachicachu, qui- 
rishcamanda paiguna shungura pichasha. 

10 Cunaga ¿imamanda Diosta tentanguichi, quirijgunara tor- 
mendosta apachisha, ñucanchi yayauna ñucanchindi mana 
ushashcara apachisha nisha? 

il Astaumbas Señor Jesuspa gracia ali iyaimanda, ñucanchi 
paigunasna quishpishun. 

12 Shinajpi tucui tandarijguna chunllayasha uyanauca. Ber- 
nabé Pablondi cuentanauca imasna gentilguna llactaunai 
Dios paiguna maquimanda gusto ricurinaunaras munanaita 
rashcaunaras rarca. 

13 Paiguna rimai pasajpi, Jacobo cutipaca, nisha: Runauna, 
uquiuna, uyahuaichi. 

14 Simón cuentaca imasna Dios gentilgunara ñaupa bendiciaca, 
paigunamanda runaunara ajllasha paihua shutira alabangaj. 
15 Casnami rimanauca Diosmanda rimajguna, paiguna quill- 
cashcasna: 

16 Caigunamanda huasha ñuca tigramusha; Davidpa huasira 
urmashca ajta cuti shayachisha. Tularishcaunara alichishami; 
cutillara sicachishami, 

17 tucui puchuj runauna Diosta mascanauchu; tucui gentil- 
gunandi, maicambas ñuca shutihua shutichishcauna. 

18 Casnami Señor nin; cai tucuira yachachishcami callari 
horasmanda pacha. 

19 Chiraigumanda casna iyauni, gentilgunamanda Diosta qui- 
rijgunara ama turbachingaj. 

20 Astaumbas quillcashunchi: Idolo nishca runa rashca dios- 
gunamanda anzhurinauchu, shujhua tacarinamandas; shina- 
llara yahuaryuj aicharas, yahuardas ama micunauchu. | 
21 Ñaupa horasmanda, Moisés pai camachishca shimira rimaj- 
gunara caran llactai charin judioguna tandarina huasiunai, 
chihui caran samana punzha pai rimashcara ricusha rimanaun. 
22 Shinajpi cachashca runauna, ricuj rucuuna, tucui tandarishca 
quirijgunandi alimi ninauca paigunamanda huaquin runaunara 
ajllangaj, Pablohua Bernabehuas Antioquíama cachangaj. 
Judas Barsabás nishcara Silas nishcandi ajllanauca, uquiuna- 
manda atunguna asha. 

23 Casna nisha quillcashun, paigunahua cachangaj: Señor 
cachashca runauna, ricuj rucuunandi, uquiunandi, gentil- 
gunamanda uquiunara saluranchi, Antioquía, Siria, Cilicia 
nishca partiunai tiajgunara. 

24 Uyashcanchi imasna huaquin ñucanchimanda llucshijguna 
cangunara tormendachinaushca, canguna almara llaquichisha: 
Circuncisionda rana anguichi, nisha, ley shimira huacachingaj- 
pas. Ñucanchi casna rimajgunara mana cachacanchichu. 

25 Ñucanchi tucui shu iyarishcallai pactasha, iyarishcanchi 
runaunara ajllangaj cangunama cachangaj, ñucanchi llaquishca 
Bernabehuas Pablohuas compañangaj. 

26 Cai runauna paiguna causaira churanaushcami Señor 
Jesucristo shutira llaquishcamanda. 

27 Shinajpi Judastas Silastas cachanchi, paiguna shimimanda 
cai shimiunara rimasha cangunara uyachinaungami. 

28 Alimi yachin Santo Espirituma fiucanchimas cangunara 
ama mas mandangaj. Cai mandashcaunallara ministirin: 

2 Runa rashca diosgunama sacrificioi ricuchishca aichara 
ama micuichi. Yahuardas, yahuaryuj aicharas ama micuichi. 
Shujhua tacarinaras saquinguichi. Caigunara pactachisha, 
alimi anguichi. Ali pasanguichi. 

30 Shinajpi paiguna cacharishca asha, Antioquíama rinauca. 
Tucui quirijgunara tandachisha quillcara cunauca. 
31 Paiguna caita ricusha cushiyanauca, quillcashcamanda. 
322 Judas Silasndi shinallara Diosmanda rimajguna asha, 
uquiunara cariyachinauca, shinzhiyachinauca, ashca shimi- 
unara rimasha. 
33 Chihui unai tiashca huasha, uquiunamanda cushihua dispi- 
risha paigunara cachajgunama tigranauca. 
34 Astaun Silas chihui saquirinara alimi iyarica. 
35 Pablo Bernabehua Antioquía llactai tianauca, Señorba 
shimira yachachisha. Shujgunandi evangelio ali shimira 
camachinauca. 


Pablo ishqui cuti caruma rin 


36 Ansa punzha pasashca huasha, Pablo Bernabera nica: 
Acu, ricui rishun uquiunara tucui ñucanchi Diospa shimira 
camachisha pasamushca llactaunai, paiguna imasna ashcara 
yachangaj. | 
37 Juanda, paiguna Marcos nishcara, Bernabé paihua pariju 
pushanara munaca. 

38 Astaun Pablo Marcosda paihua pushanara mana munaca- 
chu, Marcos paigunamanda Pamfilia llactai anzhurishcamanda, 
Diosta sirvinama mana catishcamanda. | 

39 Paigunapura mana ali tucusha, paigunapuramanda anzhu- 
rinauca. Bernabé Marcosda pushasha, Chipre islama chim- 
baca. : 
40 Pablo Silasta ajllasha llucshisha rica, uquiuna paita Señorb 
gracia ali iyaibi saquisha. 

4 Siria Cilicia partiunai purinauca iglesiaunara cariyachisha. 


Timoteo Pablora compañan 


| 6 I Chimanda huasha, Derbe Listra llactaunama pacta- 
-munauca. Chihui shu Timoteo nishca quirij runa tiauca, 

paihua mama quirij judio huarmi, paihua yaya griego nishca 
runami. 

2 Cai Timoteomanda Listra Iconio llactaunai tiaj uquiuna 
alira rimanauca. 

3 Caita Pablo munaca paihua pariju ringaj. Chi partii tiaj 
judioguna ama tormendachinauchu, paita circuncisionda rarca. 
Paihua yaya griego ajta tucui runauna yachanauca. 

4 Llactaunara pasausha mandashcaunara huacachingaj rima- 
nauca, imasna cachashca runauna rucuunandi Jerusalembi 
rimashcara. 

5 Shinasha iglesiauna cariyachishca anauca paiguna quiriush- 
cai. Caran punzha yaparinauca. 


Macedoniamanda runa 


6 Frigia nishca, Galacia nishca partiunara pasasha, Santo 
Espíritu: Ama rimaichi Asia nishca partii, nisha rimaca. 
7 Misia nishca partima pactamujpi, Bitinia nishca partima 
risha iyarinauca, astaumbas Espíritu mana lugarda cucachu. 
8 Misia nishca partira pasasha, Troas nishca llactama irgu- 
nauca. 
9 Pablo tuta nuspaibi casna ricuca: shu Macedonia parti- 
manda runa paihua ñaupajpi shayarisha paita nica: Macedo- 
niama shami, yanapahuai, nisha ñucanchira rugaca. 
10 Tuta nuspaibi ricushca huasha, chi ratollaira Macedoniama 
rinara iyaricanchi. Cierto pacha Dios cayanmi nisha iyacanchi, 
chihui evangelio ali shimira yachachingaj. 


Filipos llactai ishcarishca 


11 Troasmanda risha, pitijta shamucanchi Samotracia nishca 
islama. Cayandi punzha Neápolis llactama pactamucanchi. 
12 Chimanda Filipos llactama shamucanchi, Macedonia parti 
gobierno llacta aca. Chi Filipos shu colonia nishca llacta 
aca. Chi llactaiga unailla tiacanchi. 
13 Shu samana punzhai Hacta pungumanda llucshisha, yacu 
mayambi Diosta mañana pambama ricanchi. Tiarisha chihui 
tandarimuj huarmiunara rimacanchi. 

14 Shinajpi shu Lidia nishca huarmi, Tiatira llactamanda 
puca llachapara catuj, Diosta adoraj asha, uyauca. Dios 
paihua shungura pascaca, Pablo rimashcara ali intindingaj. 

15 Pai bautisarishca huasha paihua aillundi, ñucanchira ru- 
gaca, casna nisha: Canguna ñucara Señorbi ali quirijmi 
nisha iyasha, ñuca huasii icuichi, samaichi. Nucanchira 
ashcara rugacami tiangaj. 

16 Nucanchi Diosta mañangaj riushcai, shu malta huarmi 
tupaj shamuca, shu supai apishca yachaj huarmi. Paihua 
patrongunama ashcara ganachica pai rimashcaunamanda. 

17 Cai huarmi Pabloras ñucanchiras caticami, caparisha: 
Cai runauna ahua pacha Diosta sirvijgunami, nica, quishpina 
ñambira yachachinaun. 

18 Shina rarca ashca punzhagama. Astaun Pablo, mana 
munasha, voltiarisha, supaira rimaca: Jesucristo shutii canda 
nini, llucshi cai huarmimanda. Chi ratollai llucshica. 

19 Paihua patrongunaga ganachij supai llucshishcara ricusha, 
Pabloras Silasdas apinauca, pulasama apuuna ñaupajma 
pushanauca. 

20 Patronguna cai runaunara apuunama ricuchinauca: Cai 
runauna judioguna ashallara entero llactara nuspachinaun, 
ninauca. 

21 Paiguna yachachishcara mana uyanachu mana ranachu, 
ñucanchiga Romano nishca runauna asha. 

22 Llactai tiaj runauna gun tandarinauca. Apuuna paiguna 
churanara lliquinauca. Pablounara caspiunahua livachingaj 
mandanauca. 

23 Paigunara ashcara livachishca huasha chonda cularbi 
ishcanauca, chonda cularda cuiraj ali ricuchu nisha. 

24 Pai cai mandashcara uyasha, paigunara huasha tapa ucuma 
ishcaca. Paiguna chaquiunara sepoi apichica. | 
25 Chaupi tutai Pablo Silasndi Diosta mafianauca shinallara 
cantanauca. Paigunahua pariju ishcashca runaunas uyanau- 
cami. | 

26 Shinajpi cungaimanda allpa shinzhira cuyuca; shinarasha 
chonda cular shayachishca rumiuna cuyunauca. Chi ratollai 
tucui punguuna pascarinauca, tucui runaunara huatashca 
cadenauna pitirisha urmanaucami. 

27 Chonda cular cuiraj runa lliccharisha, chonda cular pun- 
guuna pascarishcara ricuca. Paihua esparara llucchisha, 
paillara huañungarauca, ishcashca runauna miticunaushca 
anga iyasha. 
28 Pabloga shinzhira caparisha nica: Huañunara ama iyaichu, 
tucui caillai manchi. 
29 Cuiraj runa velara mañasha, ucuma icuca, manzharisha 
Pablo Silaspa chaquii tuama urmaca. 
30 Paigunara canzhama lucchisha tapuca: Señores, nisha, 
¿Imara ranara ministini ñuca quishpingaj? 
31 Paiguna ninauca: Señor Jesucristoi quiri, quirisha quishpi 
tucungui, shinallara camba aillus. 
32 Shina rasha Diospa shimira rimanauca, paita paihua huasii 
tiajgunandi. 
33 Chi tuta horasllaira paigunara pushasha, chugrichishcaunara 
maillaca. Chi ratollai bautisaricami, pai tucui paihua huasii 
tiajgunandi. 
34 Paigunara paihua huasima pushasha micunara caraca. 
Shinallara cushiyanauca pais tucui paihua huasii tiajgunandi 
Diospi quirishcamanda. 

35 Punzhayashcai apuuna soldarounara cachanauca: Chi 
runaunara cacharinauchu, nisha. 
36 Chonda cularda cuiraj runa Pablora cuentaca: Apuuna 
cangunara cacharingaj cachamunaushca, nisha. Shinajpi lluc- 
shichi, cushihua richi. 
37 Shinajpi Pablo paigunara nica: Tucuihua faupajpi mana 
taripasha ñucanchira livachinaucami, Romanosguna ashallara. 
Maspas ñucanchira chonda cularbi ishcahuanauca. Cuna 
randi, ñucanchira pacalla llucchina munanaun. Mana pacha. 
Paigunallara shamunauchu ñucanchira llucchingaj. 
38 Soldarouna tigrasha apuunama cai shimunara rimai rinauca. 
Paiguna cai runauna Romanosguna ajgunara uyasha manzha- 
rinauca. 
39 Shamusha ruganauca. Pablounara chonda cularmanda 
llucchisha llactamanda llucshingaj rimanauca. 
40 Shina rasha, chonda cularmanda llucshisha, Lidia huasii 
icunauca. Uquiunara ricusha, paigunara cushiyachinauca. 
Chi huasha rinauca. 

. Tesalónica llactai 


| 7 1 Amfípolis Apolonia nishca llactaunara pasasha, Tesa- 
lónica nishca llactama pactanauca. Chihui shu judioguna 
tandarina huasi tiaca. 
2 Pablo paihua yachaira rasha paigunajma rica. Quinsa 
samana punzhara Diospa shimimanda paigunahua rimaca. 
3 Quillcashcaunamanda ricuchisha yachachica imasnara Cristo 
tormendarina aca, huañushcaunamandas causarina aca. Pablo 
nica: Cai ñuca cangunama rimaushca Jesús quiquin Cristomi, 
4 Paigunamanda huaquinguna quirinauca, Pablohua Silashuas 
llutarinauca, ashca Diosta llaquij griegounandi, valij huar- 
miunandis mana ansallauna. 
5 Shinajpi mana quirij judioguna piñarisha, paigunahua 
pariju huaquin quilla runaunara manali runaunaras tanda- 
chinauca. Entero llactara nuspachinauca. Jasomba huasima 
shamunauca macanungaj. Pablora Silasdas llucchinara muna- 
nauca runaunajma. 
6 Astaumbas, paigunara mana tupasha, Jasonda huaquin 
quirij uquiunandi apuunajma aisasha pushanauca, caparisha: 
Cai runauna entero cai pachara tormendachijguna caimas 
shamunaushca, ninauca. 
7 Jasón cai runaunara apishcami. Tucui caiguna, César 
mandashcaunara mana pactachinaun, shu rey apu tiaunmi 
ninaun, Jesús nishca. 
8 Judioguna runaunara apuunaras nuspachinauca, cai shimi- 
unara uyajpi. 
9 Jasón shujgunandi, shimira cushca huasha cachari tucu- 
nauca. 


Berea llactai 


10 Uquiuna dsaslla, chi tutallaira, Pablora Silasdas Berea 
llactama cachanauca. Paiguna pactai risha judioguna tanda- 
rina huasima icunauca. 

11 Caiguna Tesalonicaunamanda yali valijguna anauca. Ali 
shunguhua shimira uyanauca. Caran punzha Quillcashcaunara 
ricunauca, cai shimiuna alichu manzhu ali nisha. 

12 Shinajpi paigunamanda ashcauna quirinauca, valij griego 
huarmiunas, mana ansalla cariunas. 

13 Tesalonicamanda judioguna uyanauca imasna Berea llactais 
Pablo Diospa shimira rimashca aca. Chimas risha entero 
llactara nuspachigrinauca. 

14 Chi ratollaira uquiuna Pablora lamar partima cachanauca. 
Silas Timoteo chillai saquirinauca. 

15 Pablora pushajguna Atenas llactagama paita pushanauca. 
Pablo shimira cachaca Silasma Timoteomas uctalla shamu- 
nauchu, nisha. Runauna caita uyasha rinauca. 


Atenas llactai 


16 Pablo Atenas llactai paigunara chapausha, yapa llaquiri- 
cami paihua almai, runa rashca diosgunara tucui partii ricusha. 
17 Shinajpi judioguna tandarina huasii rimaca, judiogunahua 
Diosta llaquijgunahuas. Shinallara pulasai caran punzha 
tuparijgunahua rimaca. 

18 Huaquin yachajguna paihua rimanauca. Huaquinguna 
ninauca: ¿Imara nin cai shimisapa? Shujguna ninauca: Pai 
carumanda supaiguna shutira camachisha shamun, yachin, 
pai Jesuspa evangelio ali shimiras causarinaras rimashca- 
manda. A 

19 Runauna Pablora apisha, paita Areópago nishca pulasama 
pushanauca, shina nisha: ¿Ushanchichu uyangaj can rimaush- 
ca mushuj yachachishcara? 

20 Ñucanchi mana uyaushca shimira rimaj shamungui. Caita 
yachashun ninchi imara nin. 

21 Tucui Atenas llactai causajgunas carumanda shamusha 
tiajgunas ima mushuj shimillara uyanaras rimanaras mu- 
nanauca. 

2 Shinajpi Pablo Areópago nishca pulasai shayarisha nica: 
Atenas runauna, canguna diosgunara yapa alabaisiqui ajgunara 
ricuni. | 

23 Ñambira pasausha, canguna alabaushcaunara ricucani. 
Shu altar nishcara tupacani casna quillcashcahua: Mana 
ricsishca Dios, nisha. Cai Diosta canguna mana ricsisha 
alabajpi, caita cangunara rimauni. 

24 Cai pachara raj Dios, tucui chihui tiajgunaras iñachij, 
pai ahua pacha cai pacha Dios asha, maquihua rashca huasiunai 
mana causaunzhu. 

25 Runa maquimanda mana sirvi tucun, pai imaras ministiujsna. 
Pai tucuima causairas samairas tucui imaras cun. 

26 Shu yahuarmandalla tucui runara iñachicami, entero cai 
pachai causanauchu. Paiguna causana punzhaunaras all- 
paunaras ñaupa horasmanda pacha cushcami. 

27 Shinajpi runauna Diosta mascanauchu imasna tonois rasha 
tupanauchu. Cierto pacha caran ñucanchimanda pai mana 
caruichu. 

28 Paihuajpi causanchi, purinchi, tiaunchi; imasna huaquin- 
guna canguna quiquin rimajguna rimashcasna: Nucanchis 
paimanda mirajguna manchi. 

29 Diospajmanda miraiguna asha, Diosta curihua cullquihua 
rumihua rashca samira ama iyashunchi, runa iyaushca samira. 
30 Dios cai iyai illaj horasgunara mana riparasha, cuna mandan 
tucui runaunara tucui partiunai arrepentirinauchu. 

31 Chimandami shu punzhara cushca, pai ajllashca Runa 
ali shunguhua cai pachara taripangaj. Cai tucui cierto ajta 
tucui runaunama ricuchingaj cai Runara huañushcaunamanda 
causachica. 

32 Huañushca runauna causarinara uyasha, huaquinguna bur- 
lanauca; shujguna ninauca: Caimanda canda uyashun cu- 
tillara. 

33 Shinajpi Pablo paigunajmanda llucshica. 

34 Huaquinguna quirinauca. Pablohua llutarinauca. Chi- 
gunamanda Dionisio nishca Areópago runa aca, shu Dámaris 
nishca huarmindi, shujgunandi. 


Pablo Corinto llactai 


| 8 | Caimanda huasha Pablo Atenasmanda llucshisha 
Corinto llactama rica. 

2 Shu Pontomanda judio runara tupaca, paihua shuti Aquila, 

Italia llactamanda mushuj pactamuj, paihua huarmi Prisci- 

landi. Claudio atun rey apu tucui judioguna Roma llacta- 

manda llucshinauchu nisha mandaca. Pablo paigunahua 

llutarica. 


337 HECHOS 18 


3 Pablo paiguna tarabana samira yachaj asha, paigunahua 
causaca. Pariju tarabanauca, carpa huasira rajguna aca. 

4 Tucui samana punzhaunai tandarina huasii judiogunahua 
griegounahua rimananauca. 

5 Silas Timoteo Macedoniamanda shamushcai, Pablo entero 
munaihua Diospa shimira camachiuca, judiogunara yachachi- 
sha: Cai Jesus cierto Cristomi nisha. 

6 Judioguna uyanara mana munanauca, Diosta camisha 
caparinauca. Chiraigumanda Pablo paihua churanara chausisha 
nica: Canguna yahuar canguna uma ahuai tiachu; ñuca ima 
caugaras mana charinichu. Cunamanda gentilgunajma risha. 
7 Chimanda llucshisha Justo nishca runa huasima rica, cai 
Justo Diosta llaquij aca. Paihua huasi judioguna tandarina 
huasi rayai tiaca. | 
8 Crispo nishca, judioguna tandarina huasi apu, paihua aillundi 
Jesuspi quirinauca. Shinallara Corinto llactamanda ashcauna 
uyasha quirinauca, bautisarinauca. 

9 Shinajpi Dios Pablora nuspaibi rimaca: Ama manzhaichu, 
nisha. Rimailla, ama chunllayaichu. 

10 Astaunga ñuca canhua tiauni. Pihuas canda mana huajli- 
chingachu. Cai llactai ñucara quiringaraujgunara ashcara 
charini. 

11 Chihui unaiyaca shu huata socta quilla tupura, Diospa 
shimira paigunara yachachisha. 

12 Galión nishca Acaya partimanda apu ajpi, judioguna 
atarisha gun tandarinauca. Pablora apisha apu ñaupajma 
pushanauca. 

13 Paiguna ninauca: Cai runa ñucanchi ley shimi mana ri- 

mashcasna runaunara yachachiun Diosta alabangaj. 

14 Pablo rimai callarijpi, Galión judiogunara cutipasha nica: 

Ima manali rashca ajpi, ima atun causa ajpis cangunara uyai- 

ma, Judioguna, ley shimii rimashcasna. 

15 Randi shimiunamanda, shutiunamanda, canguna ley shimi- 
manda ashaga, canguna yachanguichi; cai sami taripanara 

mana munanichu. 

16 Paigunara paihua ñaupajmanda cachaca. 

17 Shinajpi tucui griegouna Sóstenes nishca judioguna tan- 

darina huasimanda apura apisha, paita Galiomba ñaupjapi 
macanauca. Pai randi mana imais satiricachu. 

I8 Astaumbas Pablo chihui unai punzhaunara tiashca huasha, 
uquiunamanda dispirisha, Siria partima chimbacami. Paihua 
pariju Priscilandi Aquilandi rinauca. Cencreas nishca llactai, 
Diosma shimira cushcara ricuchingaj paihua umara rutuca. 
19 Efeso llactama pactasha, Aquilaras Priscilaras chihui sa- 
quica. Paiga judioguna tandarina huasii icusha judiogunahua 
rimananauca. 

20 Efeso runauna paita ruganauca unaira paigunahua tiangaj, 
randi mana munacachu. 

21 Pablo paigunamanda dispirisha nica: Ursamanda minis- 
tirinmi ñuca Jerusalenma pactangaj shamuj istara huacachin- 
gaj. Huashaga Dios munajpi tigramushami. Casna rimasha 
Efesomanda barcoi ricami. 


Pablo quinsa cuti caruma rin 


22 Cesareama pactasha, Jerusalenma sicaca quirijgunara 
salurangaj. Chimanda huasha Antioquíama rica. 
23 Chihui unaira tiashca huasha llucshica. Galacia Frigia 
partiunara purisha, caran llactai tucui quirijgunara cariya- 
chica. 


Apolos Efeso llactai 


24 Chi horasgunai shu Apolos nishca judio runa Efesoma 
pactamuca. Pai Alejandría nishca llactamanda shamuj, ali 
cuentayuj runa, Diospa shimira rimana ushaj aca. 

25 Cai runaga Señorba ñambii yachachishca aca. Shinzhi 
espirituyuj asha Señorba shimiunara rimasha ali yachachica. 
Shinajllaira Juan bautisana samillara yachaca. 

26 Pai mana ansas manzhasha judioguna tandarina huasii 
rimangaj callarica. Priscila Aquilandi uyasha, paita sapallai 
cayasha Diospa ñambira astaun alira yachachinauca. 

27 Pai Acaya partima pasasha nijpi, uquiuna paita anima- 
chinauca ringaj, quirijgunama quillcanauca paita apingaj. 
Chihui pactasha, quirijgunara ashcara yanapaca, paiguna 
Diospa gracia ali iyaimanda quirijguna asha. 

28 Paiga ashca ushaihua runauna ñaupajpi judioguna pan- 

darishcara ricuchica. Quillcashcaunamanda ricuchisha, Cai 
Jesús quiquin Cristomi, nica. 


Pablo Efeso llactai 


| 9 I Apolos chara Corintoi tiaushcai, Pablo urcu partii 
purishca huasha, Efeso llactama shamuca. Chihui 

huaquin quirijgunara tupaca. 

2 Paigunara tapuca: ¿Canguna quirishcai Santo Espiritura 

apicanguichichu? Paiguna cutipanauca: Santo Espíritu tiash- 

cara mana ansallas uyashcanchichu. 

3 Shinajpi Pablo nica: ¿Imaira bautisashcauna anguichi? 

Paiguna cutipanauca: Juan bautisashcai, nisha. 

4 Pablo nica: Juan arrepentirijgunara bautisaca, runaunara 

yachachisha paimanda huasha shamuj Jesuspi quirinauchu 

nisha; pai Cristomi. 

5 Caita uyasha, Señor Jesuspa shutii bautisarinauca. 

6 Pablo paiguna ahuai paihua maquira churajpi, Santo Espíritu 

paiguna ahuai shamuca. Paiguna shu shimiunara rimanauca, 

shinallara Diosmanda rimanauca. 

7 Cai runauna chunga ishqui tupu anauca. 

8 Pablo judioguna tandarina huasii icusha, quinsa quilla tupura 

mana ansas manzhasha Dios mandana pacha shimira yacha- 

chica, runaunahua rimananausha. 

9 Astaun huaquinguna shinzhiyasha, mana quirisha, tanda- 

rishca runauna faupajpi Jesuspa Nambi nishcara manali 

rimanauca. Pablo paigunajmanda anzhurisha, quirijgunara 

chicanyachica. Caran punzha shu Tiranno nishca runa escuela 

huasii yachachica. 

10 Shina rasha ishqui huata tupura catica. Shinajpi tucui 

Asia partii causajguna, judio ashas griego ashas, Señor Jesuspa 

shimira uyanauca. 

11 Dios yapa munanaita rashcaunara Pablo maquihua rarca. 

12 Shinajpi Pablo aichai pichashca pañelounara churanaunaras ` 

ungushcaunama apanauca. Shina rasha ungushcauna aliya- 

nauca, paigunamanda irus supaiguna llucshinauca. 

13 Huaquin yanga purij judioguna, supaigunara ichujguna 

tianauca. Señor Jesuspa shutira rimashun ninauca supai 

apishca runaunara alichingaj. Supaigunama: Pablo rimaushca 

Jesuspa shutii llucshi, ninauca. 

14 Shu Sceva nishca runa, judioguna sacerdote apu, canzhis 

churiyuj aca. Caiguna casna ranauca. 

15 Manali supai cutipasha nica: Jesusta ricsini, yachanimi 

pitairi Pablo. Cangunaga, ¿pita anguichiri? 

16 Supai apishca runa paiguna ahuai saltasha, paigunara 

vencica. Shinajpi paiguna chi huasimanda llatanguna chugri- 

chishcauna miticunauca. 

17 Tucui Efeso llactai causajguna uyanauca, judio ashas 

griego ashas. Tucui manzharinauca, shinarasha Señor Jesuspa 

shutira ahuayachishca aca. 

18 Quirijgunamanda ashcauna shamunauca, paiguna ñaupa 

rashcaunara cuentasha ricuchinauca. 

19 Shinallara ashca sagrana yachajguna paiguna yachaushca 

quillcaunara apamusha tucuihua ñaupajpi rupachinauca. Quill- 

cauna valishcara yupasha ricujpi pichca chunga huaranga 

cullquiuna aca. 

20 Shinami Diospa shimi mirarisha rica, ushaihua vencica. 
21 Cai tucui pasashca huasha, Pablo paihua almai iyarica 

Jerusalenma ringaj, Macedonia Acaya partiunara purishca 

huasha. Pai nica: Nuca Jerusalembi tiashca huasha ministi- 

rinmi shinallara Roma llactara ricungaj. 

22 Pablo paita yanapajgunamanda ishguira, Timoteo Erasto 

nishcandi, Macedonia partima cachaca. Pai randi Asia llactai 

unaira saquírica. 


Efeso llacta turbarin 


23 Chi horasgunai Jesuspa Ñambira rimashcamanda runauna 
ashcara nusparisha piñarinauca. 
24 Shu Demetrio nishca cullquira tarabaj runa ichilla huasi- 
unara rarca, Diana nishca huarmi diospa alabana huasi cuenta 
ricurij. Shina tarabajgunama ashcara ganachij aca. 
25 Caigunama, shina tarabajgunamas, Demetrio nica: Runa- 
una, canguna ali yachanguichi imasna cai ganashcamanda 
charij anchi. 
26 Canguna ricunguichi shinallara uyaunguichi imasna cai 
Pablo mana Efeso llactallai rimaun astaun ñaca tucui Asia 

partii. Ashca runaunara rimasha anzhuchishcami, casna nisha, 
Maquihua rashca diosguna mana cierto diosgunachu. 

27 Manzhai tianmi ñucanchi ganana pishii urmangami, shina- 
llara atun Diana huarmi diospa templo huasi mana ansas 
llaquishca tucunga; maspas tucui Asiai entero mundui llaquish- 
ca huarmi diospa sumajta huajlichingaj callaringa. 

28 Caita uyasha ashcara piñarinauca, casna nisha caparinauca: 
Efesiosguna Dianaga atunmi. 

29 Entero llacta nusparica. Tucui pariju paiguna tandarina 
huasima gun callpasha rinauca. Macedoniamanda Gayora 
Aristarcora, Pablora compañajgunara apinauca. 

30 Pablo runaunajma icusha nijpi, quirijguna mana munanauca. 
31 Shinallara huaquin Asia partimanda apuuna, paihua ami- 
gouna asha, shimira Pabloma cachanauca pai tandarina huasi- 
ma ama icui richu, nisha. 

32 Shujguna shu samira caparinauca, chishujguna shujta. 
Tandarijguna nusparishca anauca. Mana yachanaucachu 
paiguna tandarishcara. 

33 Runauna chaupi shungumanda shu Alejandro nishca runara 
judioguna llucchisha shayachinauca. Shinajpi Alejandro chun- 
llayangaj maquihua ricuchica, runaunahua rimasha nisha. 

34 Paita judio ajta ricsisha, tucui runauna ishqui horas tupura 
pariju caparinauca: Diana, Efesiosguna huarmi dios atunmi, 
nisha. 

35 Shinajpi quillcaj apu runaunara chunllayachisha rimaca: 
Efeso runauna, tucui runauna yachan imasna Efeso llactami 
Diana atun huarmi diospa huasira Jupitermanda urmamujtas 
cuiraj. 

36 Caita mana cutipaihuaj asha, canguna chunllayana minis- 
tirin, mana imaras dsas rasha. | 

37 Cai canguna pushamushca runaunaga camba huarmi diospa 
huasimanda mana shuhuanaushcachu, paihua shutiras mana 
caminaushcachu. 

38 Demetrioga paihua pariju tarabajgunandi ima piñanaunaras 
charisha, taripana tian, taripajgunas tianaun. Parijumanda 
taripanuichi. 

39 Maspas ima taripanaras charijpi, gobierno tandarinai 
alichina usharin. 

4) Manzhanami ñucanchillara caušayachi tucungaj, cai tanda- 
rinara yangamanda tandarishcaraigu. 
41 Caita rimashca huasha tandarijgunara dispirisha cachacami. 


Pablo Macedonia Grecia partiunama rin 


20 | Llacta nusparishca chunllayajpi, Pablo quirijgunara 
cayasha paigunara cariyachica. Ujllarisha Pablo paigu- 
nara dispirica; Macedonia partima ringaj llucshica. 

2 Cai partiunai purishca huasha, quirijgunara ashca rimash- 
cahua cariyachishca huasha, Grecia partima pactamuca. 

3 Chihui quinsa quilla tiashca huasha, Siria partima chimbasha 
nica. Pai llucshiushcai judioguna paita huañuchinara munanau- 
ca. Chiraigumanda Macedonia partima tigranara iyarica. 

4 Cai runauna Pablora compañanauca Asiagama: Bereamanda 
Sopater, Tesalonicamanda Aristarco Segundo nishcandi, Der- 
bemanda Gayo Timoteondi, Asiamanda úTíquico Trofimo 
nishcaunandi. 

5 Caiguna ñaupasha, Troas nishca llactai ñucanchira chapa- 
nauca. 

6 Pascua ista pasashca huasha, Filiposmanda chimbacanchi, 
Troas llactama. Pichca punzha huasha paigunahua tandari- 
canchi Troaspi. Chihui saquiricanchi canzhis punzhara. 


Pablo Troas llactai 


7 Semana ñaupa punda punzhai quirijguna tandara paquin- 
gaj tandarinauca. Pablo paigunara camachica, cayandi punzha 
ringarausha. Pai rimaushcara chaupi tutagama yalichica. 

8 Ahua patai paiguna tandariushcai ashca velara charinauca. 

9 Shu Eutico nishca malta ventana pungii tiauca. Pablo 
unaira rimajpi, Eutico huañujta puñusha, ahua patamanda 
allpama urmaca. Huanushcara atarichinauca. 

10 Shinajpi, Pablo irgumusha cumurisha paita ujllarica, casna 
nisha: Ama manzharichichu, causaunmi. 

11 Sicamushca huasha, Pablo tandara paquicami, micucami; 
chimanda huasha ashcara rimacami punzhayanagama. Shina 
rasha llucshica. 

12 Chi maltara causajta apanauca; chimanda ashcara cushi- 
yanauca. 

Pablo Mileto llactama rin 


13 Ñucanchi ñaupasha barcoi ricanchi Asón llactama, chihui 
Pablora tupangaj. Pablo shina rangaj munaca, paiga chaqui- 
hua risha nica. 

14 Pai Asón llactai ñucanchihua tandarijpi, paita barcoi apisha 
Mitilene nishca islama shamucanchi. 

15 Chimanda barcoi purisha, shu punzha huasha Quío rayai 
shamucanchi. Cayandi punzha Samos nishca isla pungüi 
Ilutaricanchi. Trogilio nishca llactai llutarisha, cayandi punzha 
Mileto nishca Hactama pactamucanchi. 

16 Pabloga Efeso llactara mana icusha pasasha nica, Asia 
partii ama unaiyangaj. Pai uctalla risha nica, usharijpi Pente- 
costés punzhai Jerusalembi tiangaj. 


Pablo Efesounamanda dispirin 


17 Miletomanda Pablo Efesoma cachaca quirijgunamanda 
ricuj rucuuna shamungaj. 
18 Paihuajma shamujpi, Pablo paigunara rimaca: Canguna 
yachanguichi imasna ñuca Asia partima shamushca punzha- 
manda pacha alira causashcani cangunahua. 
19 Diosta sirvicani manso shunguhua, ashca huacashcahua, 
ashca camashcaunahua, judioguna ñucara huañuchishun nish- 
camanda. 
20 Mana imaras pishiyashcani cangunama ali shimira rimangaj 
pajllais huasiunais. 
21 Judiogunama gentilgunamas Diospa ñaupajpi arrepentinara 
Señor Jesucristoi quirinaras ciertora rimashcani. 
22 Cunaga Jerusalenma riuni, ñuca espiritui huatashca cuenta 
ani, mana yachasha imara tucuhuanga chihui. 
23 Astaun tucui llactaunai Santo Espíritu riman, ishcarinauna 
tormendarinaunas ñucara chapahuanaun, nisha. 
24 Mana imaras casunichu; ñuca causairas mana llaquinichu, 
usharijpi ñuca causaira cushihua tucuchisha, shinallara Señor 
Jesús ñucara cushca sirvinara, Dios llaquishcamanda evan- 
gelio shimira rimasha. 
25 Cunaga ñuca yachani imasna cangunahua Dios mandana 

pacha shimira rimasha pasashcani, cangunamanda mana 
pihuas ñuca ñahuira cuti ricuhuanguichu. 

26 Chiraigumanda cangunara nini: Cuna punzha mana piman- 
das caušayujchu ani. 

27 Tucui Dios camachishca shimira mana pishiyasha cangunara 
rimashcani. 

28 Shinajpi cangunapura ricuichi, shinallara quirijpuras, imasna 
Santo Espíritu paigunajpi cangunara churashcami ricuj rucuuna 
tucungaj, Señorba quiquin yahuarhua randishca iglesiara 
carangaj. 

29 Nuca yachani, imasna ñuca rishca huasha, canguna chaupi 
shungüi milli puma cuenta huajlichij runauna shamunaunga; 
quirijgunara mana saquinaungachu. 

30 Cangunamandallara irusta rimaj runauna atarinaungami, 
quirijgunara: Catihuai, nisha aisangaj. 

31 Chiraigumanda chapaichi, iyarisha imasna ñuca quinsa 
huatara tutandi punzhandi caran dueñora camachinara mana 
saquicanichu, huacashcahua camachisha. 

32 Cunaga, uquiuna, cangunara Diospa maquii paihua gracia 
ali iyai shimiis saquiuni. Paiga ushajmi cangunara shaya- 
chingaj, tucui chicanyachishcaunahua paihua herencia nishca 
cushcara cungaj. 

33 Cullquiras curiras 5 churanaras mana panatas munashcani- 
chu. 

34 Astaumbas canguna achenealehi imasna fuca fucahua 
pariju ajgunandi ñucanchi ministishca tupura cai quiquin 
maquiunahua tarabashcani. 

35 Tucuibi cangunara yachachishcani casna tarabasha minis- 
tishcaunara yanapangaj, shinallara Señor Jesús rimashcara 
iyaringaj, imasna nica: Apinamanda yali dde mas cushi- 
yachin. 

36 Caita rimashca huasha Pablo cungurisha Diosta mañaca 
tucui paigunandi. 

37 Shinajpi paiguna ashcara huacanauca, Pablo cunga tullui 
ujllarisha muchanaucami. | 
38 Pai rimashcamanda ashcara Tea pai: Nuca ña- 
huira mana cutihuaj ricuhuanguichichu, nisha. Shinajpi 
barcogama paita compafianauca. 

Pablo Jerusalenma rin 


2] I Paigunajmanda anzhurishca huasha barcoi pitijta 
ricanchi Cos nishca islama. Cayandi punzha Rodas 
nishca islama pactamucanchi. Chimanda Patara nishca llac- 
tama ricanchi. 

2 Shu Fenicia llactama riu barcora tupasha, icusha ricanchi. 

3 Chipre nishca isla ricurishcai, lluqui maqui partima saquisha, 
Siria partima huamburicanchi, Tiro llactama pactacanchi. Bar- 
co paihua carga chihui llucchina aca. 

4 Quirijgunara tupasha, chihui canzhis punzhara saquiricanchi. 
Paiguna Espiritumanda yachachishca asha Pablora rimanauca: 
Jerusalenma ama richu, nisha. 

5 Chi punzhauna pactarishca buasha llucshicanchi. Tucui 
quirijguna compañahuanauca, huarmiunandi huahuaunandi, 
llactamanda pajllagama. Yacu patai cungurisha Diosta maña- 
canchi. | 

6 Parijumanda ujllarishca huasha, barcoi icucanchi. Paigu- 
naga huasiunama tigranaucami. 

7 Tiromanda purisha barcoi, Tolemaida nishca llactama 
pactamucanchi. Uquiunara salurasha paigunahua shu punzhara 
saquiricanchi. 

8 Cayandi punzha, Pablo paihua compañajgunandi ricanchi, 
Cesareama shamucanchi. Diospa evangelio shimira rimaj 
Felipe huasi icucanchi. Paiga ñaupa horas canzhis ajllash- 
caunamanda shujmi. Paihua huasii tiacanchi. 

9 Felipe chuscu huanra ushushiunara charica. Paiguna Dios- 
manda rimajguna aca. 

10 Nucanchi chihui unai punzhaunara tiaushcai, shu Agabo 
nishca Diosmanda rimaj Judeamanda shamuca. 

11 Agabo ñucanchima shamusha, Pablo chumbillina carara 
apisha, chaquindi maquindi paillara huatarica. Casna rimaca: 
Santo Espíritu casna nin, Cai chumbillinayujta judioguna 
casnami huatanaunga Jerusalembi. Paita gentilguna maquii 
cunaungami. | 
12 Caita uyasha ñucanchi chi llactai tiajgunandi Pablora 
rugacanchi ama ringaj Jerusalenma. 

13 Shinajpi Pablo cutipaca: ¿Imara ranguichi huacasha, 

ñuca shungura llaquichisha? Ñuca huatai tucungaj puruntu 
ani, shinallara Jerusalembi huañungaj Señor Jesuspa shutira 
llaquishcamanda. 

14 Pai uyanara mana munajpi, rimanara saquicanchi, nisha: 
Señor munashca tono rashca achu. 

15 Cai punzhauna huasha puruntushca huasha, Jerusalenma 
sicacanchi. 

16 Huaquin Cesareamanda quirijguna fucanchihua shamunau- 
ca. Shu Mnason nishca runara paigunahua pariju pushamu- 
nauca. Pai Chipremanda shamuj aca, shu rucu quirij runa. 
Paihua huasii tiana acanchi. 


Pablora apinaun temploi 


17 Jerusalenma pactai rijpi uquiuna cushihua ñucanchira 
apinauca. 
18 Cayandi punzha Pablo icuca ñucanchihua pariju Jacobora 
ricungaj. Tucui ricuj rucuuna tandarishcara tuparinauca. 
:9 Paigunara salurashca huasha, Pablo tucui Dios gentil- 
gunahua rashcaunara pai sirvishcamanda shuj shujlla rimasha 
cuentaca. | 
20 Paiguna uyasha Diosta alabanauca: Riqui, uqui, nisha, 
imasnara ashca huaranga judioguna quirinaushca. Tucui 
paiguna ley mandashcara huacachinaun. | 
21 Astaun canmanda casna rimashcara uyanaushca. Can 
gentilgunahua tiaj judiogunara yachachiungui, ninaun, Moisés 
mandashcaunara saquingaj, churiunara ama circuncisionda 
rangaj, yachaira ama catingaj. 
22 Shinajpi, ¿imara rana angai? Cierto pacha runauna tanda- 
rimunaunga can shamushcami nishcara uyasha. 
23 Shinajpi casna rai, ñucanchi rimashcasna: Nucanchipura 
chuscu runa tianaun, Diosma shimira cushcauna. 
24 Caigunara canhua pariju apisha, Moisés rimashcasna 
armaichi. Paiguna ministishcara pagai can, paiguna ruturingaj. 
Can chasna rasha, tucui intindinaunga paiguna canmanda 
uyashca mana ciertochu. Shinallara yachanaunga cambas 
ley shimira pactachiungui. 
25 Randi gentilgunamanda quirijgunama ña quillcashcanchi 

cai samiunara ama uyanauchu, nisha, astaun runa rashca 
diosgunama sacrificioi ricuchishca aichara ama micunauchu, 
yahuardas, yahuaryuj aicharas ama micunauchu, shinallara 
shujgunahua ama tacarinauchu. 

26 Shinajpi Pablo chi runaunara apica. Cayandi punzha pai- 
gunandi armasha, Diospa templo huasii icuca, paiguna armash- 
ca punzhauna pactarishcara rimangaj, caran dueño cuyashcara 
cungaj. | 

27 Chi canzhis punzha ña pactaringaraushcai, huaquin Asia- 
manda judioguna Pablora temploi ricusha, tucui runaunara 
nuspachinauca, Pablora apinauca. 

28 Caparisha rimanauca: Israel runauna, yanapaichi. Cai 
runa tucui partii judiogunaras, ley shimiras, cai huasiras 
tucui runaunama contra riman. Maspas gentilgunara temploi 
icuchisha cai santo huasira huajlichica. 

2 Ñaupa horas Efesomanda Trófimo nishcara Pablohua 
pariju puriuta ricunauca. Pablo paita temploi icuchishcami 
nisha iyanauca. 

30 Shinajpi entero llacta nusparicami, tucui runauna gun 
callpasha shamunauca. Pablora apisha, templomanda pajllama 
aisasha llucchinauca. Templo punguunara uctalla tapanauca. 

31 Paiguna Pablora huañuchingaj mascanauca. Chi ratollaira 
soldarouna atun capitanma rimanauca: Entero Jerusalen 
llacta nusparishcami, nisha. 

32 Atun capitán shu capitangunara soldarounandi pushasha, 
paigunajma callpamunauca. Runaunaga atun capitanda solda- 
rounaras ricusha, Pablora macanara saquinauca. 

33 Shinajpi atun capitán pactai risha, Pablora apisha, paita 
ishqui cadenahua huatangaj mandaca. Shina rasha tapuca, 
¿Pitairi? ¿Imara rarca? nisha. 

34 Chihui tandarijgunamanda shujguna shu samira shujguna 
shu samira rimanauca. Capitanga imara cierto intindinara 
mana ushacachu paiguna caparishcaraigu. Pablora cuartelma 
apangaj cachaca. 

35 Rumi chacanama pactaushcai soldarouna Pablora huandu- 
sha apanauca, runauna nusparishcaraigumanda. 

36 Paiguna huashai ashca runa caparimunauca: Huañuchu, 
nisha. 

Pablo riman judiogunama 


37 Pablora cuartel nishca soldado huasi ucuma icuchingaj 
callarijpi, pai atun capitanda nica: ¿Imaras canda rimanara 
ushanichu? Capitanga nica: ¿Griego shimira yachanguichu? 
38 Can, ¿manzhu chi Egipto runa angui, ñaupa horas gobier- 
nora piñasha, shu chuscu huaranga huañuchijgunara runa 
. illashca partima pushacangui? 

39 Shinajpi Pablo nica: Ñucaga cierto pacha judio runa mani, 

Tarso llactamanda. Cai Tarso shu Cilicia nishca parti atun 

llactami. Canda rugauni lugarda ia runaunama ri- 

mangaj. 

40 Atun capitán lugarda cujpi, Pablo rumi chacanai shaya- 

risha, runaunara maquihua ricuchica. Tucui chunllayajpi, 

Pablo hebreo shimii rimaca. 

2 2 1 Pablo nica: Runauna, uquiuna, yayaunandi, ñucaj- 
manda cangunama rimangaraushcara cuna uyaichi. 

2 Runauna Pablo hebreo shimira rimajta uyasha, paiguna 

maspas chunllayanauca. Pai nica: 

3 Ñuca cierto pacha judio runa mani. Cilicia partii tiaj Tarso 

llactai pagaricani. Randi cai llactai iñacani Gamalielba ñ ñaupajpi 

yachasha. Ñucanchi yayauna ley shimii yachachishca acani, 

Diosta llaquij imasna anguichi tucui canguna cuna punzhai. 

4 Jesuspa Ñambi nishcai causajgunara huañuchingama catica- 

chacani; cari ajpis huarmi ajpis chonda cularbi ishcacani. 

5 Sacerdote atun apu shinallara tucui rucuunas caita ali ya- 

chanaun. Paigunamanda quillcaunara uquiunama apasha 

Damasco llactama ricani, chi llactamanda ajgunara Jerusalen- 

ma caušayachisha pushangaj, paigunara livachingaj. 


Pablo pai ñaupa punda quirishcara cuentan 


6 Ñuca Dasmascoma riushcai, pactana mayambi, chaupi 
punzha tupui, cungaimanda ahua pachamanda ashca punzhajlla 
ricurica ñuca muyujta. 

7 Allpama urmacani, shu shimira rimajta uyacani: Saulo, 
Saulo, nisha, ¿imamanda tormendachihuangui? 

8 Shinajpi cutipacani: ¿Pitanguiri, Señor? Pai ñucara nica: 
Ñuca Nazaretmanda Jesús mani, can tormendachiushca. 

9 Ñucahua tiajguna punzhayashcara cierto pacha ricunaucami, 
caita ricusha manzharinaucami. Randi ñucara rimaj shimira 
mana intindinaucachu. 

10 Ñuca nicani: ¿Imara rashai, Señor? Pai cutipasha nica: 
Atari, Damascoma ri. Chihui tucui can rangaj mandashcara 
canda rimashca anga. 

11 Ñuca ricunara mana ushacanichu cai sumaj punzhayashcara 
ricushcamanda. Ñucahua tiajguna Damascoma maquimanda 
apisha pushahuanauca. 

12 Shinajpi shu Ananías nishca runa, ley shimira pactachij, 
tucui chihui tiaj judiogunamanda ali rimashca, 

13 ñucama shamusha llutarisha rimahuaca: Saulo, uqui, 
ricuj tucuchu, nica. Chi ratollai ñuca ñahui pascarica, paita 
ricucani. 

14 Pai nica: Ñucanchi yayauna Dios canda ajllashcami pai 
munashca tonora ricsingaj, Ali Ajta ricungaj, pai rimashca 
shimiras uyangaj. 

15 Can cierto ricushcara paihua rimaj tucuna angui, tucui 
runaunama can ricushcaras uyashcaras cuentangaj. 

16 Shinajpi cuna, ¿imarasha chapaungui? Atari, bautisari, 
can ucha rashcara maillai, Jesuspa shutira cayasha. 

17 Ñuca Jerusalenma tigrashcai, temploi Diosta mañaushcai, 
nuspashca cuenta munanaita ricucani. 

18 Ñucara rimajta ricucani: Uctalla ri, nica, Jerusalenmanda 
llucshi, nica; can ñucamanda rimashcara mana uyanaungachu. 
19 Ñuca nicani: Señor, paiguna yachanaun ñuca chonda cularbi 
ishcachij acani. Tucui judioguna tandarina huasiunai canda 
quirijgunara azutij acani; 

20 camba cierto rimaj Estébanba yahuar talirishca horas, 
ñucas chihui acani; pai huañunara munacani; paita huañuchij- 
guna churanara huacachij acani. 

21 Señorga rimahuaca: Ri, nisha canda caruma cachasha 
gentilgunama. 


Capitán Pablora quishpichin 


22 Cai shimigama Pablora uyanauca. Shinajpi caparisha 
ninauca: Cai pachamanda casna runara anzhuchi. Pai cau- 
sangaj mana valinzhu. | 

23 Paiguna caparisha churanaunara lliquisha allpa polvora 
ahuama shitanauca. 

24 Atun capitán Pablora cuartel ucui icuchingaj mandaca. 
Paita azutisha tapungaj mandaca, yachangaj imamanda 
runauna paimanda casna caparinauca. 

25 Pablora cara huascahua huatanauca. Paiga chihui tiaj 
capitanda nica: ¿Usharingachu shu romano runara azutingaj 
manara cauSayachijllaira? 

26 Chi capitán Pablo rimashcara uyasha rimai rica atun capitan- 
ma, casna nisha: ¿Imara rangaraungui? Cai runa romano 
runami. 

27 Atun capitán Pabloma shamusha paita tapuca: Rimahuai, 
nica, ¿ciertochu can romano runa angui? Pablo: Ari, nica. 

28 Atun capitán nica: Ñucaga romano runa tucungaj ashca 
cullquira pagacani. Shinajpi Pablo nica: Ñuca randi paga- 
rishcamanda pacha romano runa mani. 

29 Shinajpi chi ratollai paita tormendachijguna anzhurinauca. 
Atun capitambas manzhacami Pablo romano runa ajta uyasha, 
paita huatashcamanda. 


Pablo gobierno ñaupajpi 


3 Cayandi punzha ciertora yachanara munaca imamanda 
judioguna Pablora caušayachinauca, sacerdote apuunara caya- 
chi cachaca tucui paiguna gobiernoi mandaj runaunandi. 
Pablora llucchisha paiguna ñaupajpi ricuchica. 

2 3 I Shinajpi Pablo gobiernoi mandaj runaunara ricusha, 
shina nica: Runauna, uquiuna, ñuca ali pacha Diospa 

ñaupajpi causashcani cuna punzhagama. 

2 Sacerdote atun apu, Ananías, paihua rayai tiajgunara mandaca 

Pablora shimii sajmangaj. 

3 Shinajpi Pablo nica: Dios canda sajmanga, ishqui shimiyuj- 

ta. ¿Ley shimimanda ñucara taripangaj caibi tiaungui, randi 

ley shimira mana pactachisha sajmachihuangui? 

4 Chihui tiajguna ninauca: ¿Shina rimashachu sacerdote 

atun apura camingui? 

5 Pablo nica: Uquiuna, pai sacerdote atun apu ajta mana 

yachacanichu. Quillcashca tianmi: Runauna atun apura ama 

caminguichu. 

6 Shinajpi Pablo ricusha riparaca shu parti runauna sadu- 
ceoguna anauca, shu partiga fariseoguna anauca. Paiguna 
ñaupajpi caparica: Runauna, uquiuna, ñuca fariseo mani, 
fariseomanda churi ani. Nucanchi chapaushcara huañush- 
caunamanda causarinaras taripai tucuni. 

7 Pablo caita rimajpi fariseoguna saduceogunahua piñarinauca. 
Tandarishcauna chaupirinauca. 

8 Saduceoguna huañushcamanda causarinas angelgunas su- 
paigunas imas illan, ninaun. Randi fariseoguna cai tucui 
tianmi ninaun. 

9 Ashcara caparinauca. Fariseoguna partimanda yachaira 
yachachijguna atarisha rimanauca. Cai Pablo ima manali 
rashcaras mana tupanchichu, nisha. Ima espíritu, ima angel 
paihua rimashca ajpi, Diosta ama arcachishunchi. 

10 Paigunapura ashcara piñarinauca. Atun capitán Pablora 
tsuntsura huactanaungami nisha, soldarounara cayachi ca- 
chaca Pablora paiguna chaupimanda dsas llucchingaj, cuar- 
telma pushangaj. 

H Cayandi tuta Jesús Pabloma ricurimuca: Pablo, nica, 
cariyai, ama manzhaichu. Imasnara Jerusalembi ñuca shutira 
rimashcangui, shinallara Roma llactais ñuca shutira rimana 


angui. 


Pablora huañuchinara iyanaun 


12 Punzhayashca huasha huaquin judioguna Pablora huañu- 
chingaj iyarinauca. Ama micushun, ama upishun Pablora 
huañuchingagama, Diospa shutii rimasha ninauca. 

13 Chuscu chunga yali casna rimajguna anauca. 

14 Chiguna sacerdote apuunama rucuunamas rinauca, nisha: 
Ñucanchi Diospa shutii rimashcanchi ama micungaj Pablora 
huañuchinagama. 

15 Cunaga canguna gobiernoi mandaj runaunandi atun capitan- 
da rimanguichi, Pablora caya apamunauchu, canguna paimanda 
imaras yachana munanchi, nisha. Nucanchiga pai manara 
pactamujllaira huañuchingaj chapariashun. 

16 Shinajpi shu Pablo panimanda huahua paiguna casna 
rimashcara uyasha cuartelbi icuca Pablora cuentangaj. 

17 Pablo shu capitanda cayasha rimaca: Cai maltara atun 
capitanma pushai, nica. Shu shimira paita rimangaj charin. 

18 Shinajpi paita atun capitanma pushasha, nica: Chonda 
cularbi ishcariai Pablo ñucara cayasha rugahuaca cai maltara 
canma pushai nisha. Imaras charin canda rimanara. 

19 Atun capitánga maltara maquimanda apisha shujma anzhu- 
risha tapuca: ¿Imara rimasha ningui? 

20 Chi malta nica: Judioguna iyarinaushca canda rugangaj 
Pablora caya gobierno huasima cachangaj paimanda imaras 
mas ciertora yachangaj. 

21 Astaumbas, canga ama quiringuichu, ama uyanguichu. 
Paigunamanda chuscu chunga yali Diospa shutii rimasha: 
Ama micushun ama upishun ninauca Pablora huañuchinagama. 
Cunaga can shimi cushcara puruntu chaparinaun. 

22 Shinajpi atun capitán maltara dispirisha nica: Can ñucara 
cuentashcara ama pimas rimanguichu. 


Pablora Felixbajma cachashca 

23 Atun capitanga ishqui capitangunara cayasha nica: Las 
nueve tupura tuta, ishqui patsac soldarounaras, canzhis chunga 
caballoi purijgunaras, ishqui patsac lanzayujgunaras purun- 
tushcara charinguichi, Cesareama ringaj. 
24 Shinallara caballounara alichingaj mandaca Pablo montan- 
gaj, Felix nishca atun gobernadorhuajma ali pactangaj. 
25 Casna nisha, shu quillcara quillcacami: 
26 Ñuca, Claudio Lysias nishca, canda Felix ali atun goberna- 
dorda salurauni. 
27 Cai runara, judioguna apishcara, paiguna huañuchingaraush- 
cara, ñuca soldarounandi quishpichingaj ricani, pai romano 
runa ajta uyasha. 
28 Imamandara paita cauSayachinaun nisha yachangaj, paita 
paiguna gobierno huasima pushacani. 
29 Chihui yachacani paiguna ley camachishca shimiunamanda 
paita cauSayachinauca. Ishcangaj huañuchingaj mana ima 
causaras charicachu. 
30 Judioguna cai runara huañuchingaraushcara rimahuanauca. 
Shinajpi uctalla paita canma cachamucani. Caufayachijguna- 

ras camba ñaupajpi rimanauchu nicani, paimanda ima caušaras 
charisha. Alila tiangui. 

31 Soldarouna capitán mandashcasna Pablora tuta pushanauca 
Antipatris nishca llactagama. 

32 Cayandi punzha caballoyuj soldarouna saquirinauca Pablo- 
hua ringaj. Chishujguna tigranauca paiguna cuartelma. 

33 Cesareama pactashcai quillcara atun gobernadorma cunauca, 
shinallara Pablora paihua ñaupajma ricuchinauca. 

34 Atun gobernador quillcara ricusha tapuca: ¿Ima partiman- 
darairi? Cilicia partimanda ajta yachasha, 

35 Uyashcanguimi, nica, canda cauSayachijguna shamushcai. 
Herodespa huasima Pablora huacachingaj cachaca. 


Pablo riman Felixpa ñaupajpi 

2 4 | Pichca punzha huasha, sacerdote atun apu, Ananías 

nishca, huaquin rucuunandi, shu Tértulo nishca ali 
cuentayuj runandi, Pablora caušayachingaj atun gobernador 
ñaupajma shamunauca. 
2 Pablora cayashca huasha, Tértulo paita cauSayachingaj 
callarica, nisha: Canmanda imasnara ali ganashua causaunchi, 
tucui ali tucun cai llactai can alira rashcamanda, 
3 Ali Félix, imahoraspas maibis cai tucuira agrasisha chas- 
quinchi. 
4 Shinajpi canda ama yapa molestangaj camba ali shunguhua 
shu ratolla uyahuapai. | 
5 Cai runa yapa tormendachin, tucui judiogunara macanuchin 
cai pacha tucui partiunai. Astaumbas pai Nazaretmandauna 
monton apumi. 
6 Shinallara Diospa templo huasira huajlichinara munaca. 
Paita apisha, ñucanchi ley mandashca tonoi taripanara muna- 
canchi. 
7 Randi cai Lisias nishca atun capitán satirisha, ashca ursahua 
Pablora ñucanchi maquimanda dsas quichuca. 
8 Paita causayachijguna canma shamunauchu, nisha mandaca. 
Canllara paita taripasha tucui ñucanchi caušayachishcaunara 
yachanara ushangui. 
9 Shinallara judioguna: Cai tucui ciertomi, nisha rimanauca. 
10 Shinajpi gobernador Pablora maquihua ricuchica rimangaj. 

Pablo cutipaca: Can cai llactai ashca huataunara taripaj 
ajpi, ali munaihua fiucamanda rimasha. 
11 Can yachanara ushangui chara chunga ishqui punzhallami 
Jerusalenma shamucani adorangaj. i 
12 Nucara mana tupahuanaucachu pihuas rimanauta, pi tanda- 
rishca runaunaras nuspachiuta, ima huasiunais ima llactais. 
13 Shinallara paiguna ñucara cuna caušayachishcaunara mana 
ushanaunzhu ricuchinara. f 
14 Caita canda cierto rimani: Paiguna supai nishca Nambira, 
Jesuspa ñambira catisha, ñuca yayauna Diosta sirvini. Tucui 
ley shimira, tucui Diosmanda rimajguna camachishcaras 
quirisha causashcani. 
15 Diospi chapasha tiauni, paiguna chapashcasna, imasna 
huañushcauna causarinaungami, aliunas manaliunas. 
16 Chimanda ñuca tucui horas mascauni ali chuyaj iyaira 
charingaj Diospa ñaupajpi runauna ñaupajpis. 
17 Huaquin huatauna pasashca huasha, ñuca llactama cullquira 
cuyangaj shamucani. 
18 Ñuca casna raushcai, huaquin Asiamanda judioguna ñucara 
temploi armashcara tupahuanauca, mana ashca runaunahua, 
mana caparishcahua. | 
19 Chiguna camba ñaupajma shamunaunmaca ñucara causa- 
yachingaj, imaras ñucamanda rimanara charisha. 
20 Manajpi caigunallara rimanauchu ima manalirara ñucajpi 
tupahuanauca ñuca gobierno ñaupajpi ricurishcai. 
21 Manasha paiguna ñaupajpi shinzhira caparisha nicani: 
Huañushcauna causarinamanda cuna canguna taripahuash- 
canguichi. _ 
22 Shinajpi Félix cai tucuira uyashca huasha, cai Nambi 
nishcara ali yachasha, paigunara chapachica, nisha: Lisias 
nishca atun capitán shamushcai, canguna rimashcara uyasha. 
23 Gobernador capitanda rimaca Pablora huacachingaj, shinaj- 
llaira paita ansa lugarda cungaj. Maicans paihua amigouna- 
manda shamujpi paita sirvingaj paita compañangaj, ama 
arcanguichu, nica. 

24 Ansa punzha huasha, Félix paihua huarmi Drusilandi 
shamuca. Chi huarmi judio huarmi aca. . Pablora cayasha, 
paimanda Jesucristoi quirina shimiunara uyanauca. 

25 Pablo ali causanaras, aicha munaira arcarinaras, huasha 
taripanaras rimaca. Félix manzharisha nica: Cuna ri. Huasha 
lugarda charishcai cayashcanguli. 

26 Shina rasha chapacami, Pablo cullquira cungami iyasha, 
paita cacharingaj. Caran cuti paita cayachi cachaj aca paihua 
rimangaj. 

27 Astaun ishqui huata huasha Félix raigumanda Porcio Festo 
gobernador tucuca. Félixga judioguna llaquihuanauchu nisha, 
Pablora ishcariaita saquicami. 


Pablo Cesar apu ñaupajma risha nin 


2 5 1 Festo cai partima pactamusha, quinsa punzha huasha 
Cesareamanda Jerusalenma rica. 

2 Paima sacerdote apuuna vali judiogunandi shamunauca, 

Pablora caušayachingaj ruganauca. 

3 Paiguna mañasha ruganauca Pablora Jerusalenma cachapai 

nisha, Pablora ñambii huafiuchingaj. 

4 Astaun Festo cutipaca: Pablo ishcashca tiaun Cesarea 

llactai, chimallara ña ringarauni, nica. 

5 Cangunamanda ushajguna acuichi ñucahua pariju, nica. 

Paihuajpi ima cauša tiajpi caušayachichi. 

6 Festo Jerusalembi paigunahua pariju chapauca ansa punzha- 

unara, pusacchu chungachu ima chari. Chimanda huasha 

Cesareama shamusha, cayandi punzha gobierno huasii tiarica. 

Pablora pushangaj cachaca. 

7 Pablo shamujpi, Jerusalenmanda shamuj judioguna paita 

muyujta tandarinauca. Paita ashcara caušayachinauca; randi 

cierto ajta ricuchinara mana ushanaucachu. 

8 Astaumbas Pablo rimaca: Judioguna ley shimimandas 

templomandas Cesarba ñaupajpis mana ima ucharas rash- 

canichu. 

9 Festoga astaun, judioguna llaquihuanauchu nisha, Pabloma 

nica: ¿Jerusalenma rinara munanguichu chima ñuca ñaupajpi 

taripai tucungaj? 

10 Pablo cutipaca: César nishca atun apu taripana huasii 

tiauni, caibi taripai tucuna mani. Judiogunara mana ima 

manaliras rashcanichu imasna canllara ali yachangui. 

11 Ñuca ima manaliras ima huañuna tupuras rashca asha, 

puruntu mani huañungaj. Astaun paiguna ñucara caušaya- 
chishcauna mana cierto ajpi, pis mana ushanzhu ñucara 
paiguna maquii entregangaj. César taripahuachu, nini. 

12 Festo gobiernoi mandajgunahua rimanausha cutipaca: Ce- 
sarma rinara munangui? Cesarma riunguimi. 


Rey abu Agripa shamun 


13 Ansa punzha pasashca huasha, Agripa nishca rey apu 
paihua huarmi Bernice nishcahua Cesareama shamunauca 
Festora salurangaj. 
i4 Paiguna ashca punzhaunara chihui tiaushcai, Festo rey 
apuma Pablora caušayachishcara cuentaca, nisha: Félix shu 
runara ishcashcara saquica. 

15 Nuca Jerusalenma rishcai, sacerdote apuuna judioguna 
apuunandi ñucama shamunauca, ñucara mañasha paita cau- 
Sayachingaj. 

16 Paigunama cutipacani: Romanouna yachaibi pitas huañu- 
chingaj mana cunachu manara causayachishca runa paita 
causayachijgunara rimachu paihua causamanda llushpiringaj. 
17 Shinajpi paiguna shamunaupi, mana unayasha, cayandi 
punzha taripana huasii tiarisha chi runara apamungaj ca- 
chacani. 

18 Paiguna ñuca ñaupajpi tiasha, mana ansas ñuca iyashcasna 
causayachinaucachu. 

19 Astaun paiguna quirishcaunamanda paita cauSayachinauca, 
shinallara shu huañushca Jesús nishcamanda, astaun Pablo 
paimanda, Cierto pacha causaunmi, nica. 

20 Nuca cai samiunara mana yachasha, paita nicani: ¿Jeru- 
salenma rinara munanguichu chima taripai tucungaj? 

21 Astaun Pablo Augusto César uyachu nisha mañaca; paita 
huacachingaj mandacani Cesarma cachanagama. 

22 Shinajpi Agripa Festoma rimaca: Ñucas chi runara uyanara 
munani. Festo cutipaca: Caya punzha uyangui, nisha. 

23 Cayandi punzha Agripa Bernicehua shamunauca, sumaj 
churarishcauna. Taripana huasii icusha capitangunahua llac- 
tamanda valij runaunahua, Festo mandashca ajpi Pablora 
pushamunauca. 

24 Shinajpi Festo nica: Rey apu Agripa, tucui ñucanchihua 

pariju tiaj runaunas, cai runara ricuichi. Tucui judioguna 
Jerusalembi cai llactais cai runamanda rugahuanauca, ama 
mas causachu nisha caparisha. 

25 Ñuca mana ima huañunaras tupacanichu paihuajpi. Paillara 
Augustoma rina munajpi, paita cachangaj iyaricani. 

26 Ñuca mana imaras ciertora charisha ñuca señorma quill- 
cangaj, paita canguna ñaupajpi llucchicani, maspas camba 
ñaupajpi Rey Apu Agripa, paita tapushca huasha ñuca imaras 
charisha quillcangaj. 

27 Mana valinzhu, yachin, shu cauSayuj runara cachangaj, 
pai causayashcara mana rimasha. 


Pablo Agripa ñaupajpi 

2 6 1 Shinajpi Agripa Pabloma rimaca: Cambajmandallara 

rimanara ushangui. Shinajpi Pablo maquira chuta- 
chisha, shina rimangaj callarica: 
2 Cushi mani, Rey Apu Agripa, nica, cuna punzha camba 
ñaupajpi ñucajmanda rimangaj, tucui imamandas judioguna 
cauSayachihuanaun. 
3 Can tucui judioguna yachaira ali yachangui, shinallara 
paiguna iyarishca tonora. Chiraigumanda canda rugauni 
ali pacha uyahuapai. 


Pablo pai causashca tonora cuentan 


4 Ñuca maltamanda pacha ñaupa pundamanda ñuca Jerusa- 
len llactai causacani. Tucui judioguna ñuca causashcara 
yachanaun. 

5 Paiguna shinallara yachanaun, rimasha nijpi, imasnara 
ñaupa pundamanda pacha ñucanchi yachaira mas yali pacta- 
chisiqui montombi acani, fariseo acani. 

6 Cunaga Dios ñucanchi yayaunama cushca shimimanda 
chapanaraigu caušayachi tucuni. 

7 Ñucanchi chunga ishqui ailluuna cai shimi pactachishcara 
ricungaj chapanaun, tutandi punzhandi Diosta sirvisha. Cai 
chapanaraigu, Rey Apu Agripa, judiogunamanda ñuca caušayuj 
tucuni. 

8 ¿Imarasha cangunapura mana quirihuajta iyaringuichi Dios 
huañushcaunara causachingami? 


HECHOS 26 358 


9 Ñucaga cierto pacha iyaricani imara ranas ministirica Na- 
zaretmanda Jesuspa shutira huajlichingaj. 

10 Jerusalembi shinallara rarcani, chonda cularbi ashca qui- 
rijgunara ishcacani, sacerdote apuuna ushaira cujpi; imahoras 
huañuchinaupi ñuca alimi nicani. 

11 Ashca cuti paigunara livachicani tucui judioguna tandarina 
huasiunai. Paigunara Diospa shutira camichicani. Ashca 
loco tucusha paigunara caru llactaunagama caticani. 


Pablo pai quirishcara cuti cuentan 


12 Chasna raushcai Damascoma riucani; sacerdote apuuna 
cachahuanauca paiguna mandashcahua. 
13 Chaupi punzha, ñambii riushcai, Rey Apu, indimanda yali 
punzhara ahua pachamanda shamujta ricucani. Ñucaras 
ñucahua pariju tiajgunaras muyujta ricurica. 
14 Tucui ñucanchi allpama urmacanchi. Shu shimira ñucara 
rimajta uyacani hebreo shimii: Saulo, Saulo, nisha ¿imamanda 
tormendachihuangui? Can tucsina pundai nijtasha canllara 
chugringui. 
15 Shinajpi nicani: ¿Pitanguiri, Señor? Señor Jesús cutipa- 
huaca: Nuca can tormendachiushca Jesús mani. 
16 Atari, nica, shayari. Chiraigumanda canma ricurimushcani, 
canda churashcani ñucara sirvij, ñucamanda rimaj tucungaj, 
can ricushcaunara rimangaj, shinallara canda huasha ñuca- 
manda ricurimungaraushcaras cuentangaj. 
17 Canda camba ailluunamandas gentilgunamandas quish- 
pichisha, cuna paigunama canda cachauni, 
18 paiguna ñahuira pascangaj, llandumanda punzhama tur- 
caringaj, supai apu ushaimanda llushpirisha Diospi quiringaj, 
paiguna ñucara quirisha uchamanda perdonda apingaj, chi- 
canyachishcaunahua Dios cushcara apingaj. 
19 Chiraigumanda Rey Apu Agripa, ahua pachamanda ricu- 
chishcara uyacani. 
20 Shinajpi ñaupa punda Damascoi, Jerusalembi, tucui Judea 
llactaunai, shinallara gentilgunamas rimacani arrepentirinau- 
chu, Diospi quirinauchu, ali rashcaunahua ¡paiguna arrepen- 
tirishcara ricuchisha. 

21 Caimanda judioguna apihuanauca temploi, huañuchingaj 
iyarihuanauca. 

22 Dios yanapashcamanda cuna punzhagama rimasha catiuni 
ichillaunamas atungunamas. Imara Moisés Diosmanda rimaj- 
gunas rimashca tucungaraushcara, chillara yachachishcani: 
23 imasnara Cristo tormendaringarauca, huañushcaunamanda 
ñaupa punda causarij tucungaj, causana shimira runaunamas 
gentilgunamas rimangaj. 


Pablo Agripara conviran quiringaj 


24 Pablo paimanda rimajpi, Festo shinzhira caparisha nica: 
Loco tucushcangui, Pablo. Can ashca yachashcamanda loco 
tucushcangui. 

25 Pablo nica: Yapa ali Festo, mana locochu ani. Astaumbas 
cierto shimiunara ali shimiunaras rimauni. 

26 Rey apu caigunara ali yachan, chiraigumanda paihua ñaupaj- 
pi mana manzhasha rimauni. Nuca iyani pai tucuira ali pacha 
yachan, mana pacallai rashcachu aca. 

27 Rey Apu Agripa, ¿Diospa shimira rimajgunara quiringuichu? 
Can quiringuimi, yachani. _ 

28 Shinajpi Agripa Pabloma rimaca: Nacalla iyachihuangui 
ñucara shu cristiano nishca tucungaj. 

29 Pablo cutipaca: Dios munanma mana ñacalla astaun 
entero iyaihua ñucasna tucungaj, mana canlla astaun tucui 
ñucara uyajguna, randi mana cadenayuj. 

30 Pablo cai tucuira rimashca huasha, rey apu, gobernador, 
Bernice, paigunahua pariju tiajgunandi atarinauca. 

31 Paiguna shujma risha paigunapura rimananauca, nisha: 
Cai runa mana ima huañunaras, mana ima ishcarinaras charin. 
32 Agripa Festoma nica: Cai runa ushanmaca cachari tucungaj 
mana César taripahuachu nishca ajpi. | 


Pablora Roma llactama cachashca 


2 7 1 Ñucanchi Italiama shu barcoi ringaj nishcai, Pablora 
shu caušayujgunandi shu Julio nishca capitanma cunau- 

ca. Pai Augusta nishca soldaro monton capitán maca. 

2 Shina rasha shu Adrumeto nishca llactama rij barcoi icu- 

canchi; Asia parti yacu punguunai llutarina aca. Aristarco, 

shu Tesalonicamanda Macedonia runa, ñucanchihua compaña- 
sha llucshicanchi. 

3 Cayandi punzha Sidonma pactacanchi. Julio, Pablora llaqui- 
sha, paita lugarda cuca paihua amigounajma ringaj, paiguna 
Pablora cuirangaj. 

4 Chimanda huamburisha Chipre islara huaira illashca partira 
pasacanchi, huaira shujpurama shinzhi aitajpi. 

5 Cilicia Pamfilia partiunara mayanda pasacanchi. Licia 
partii tiaj Mira nishca llactama pactamucanchi. 

6 Chihui ñucanchi capitán shu Alejandriamanda barcora 
tupaca, Italiama riuta. Chi barcoi ñucanchira icuchica. 

7 Ashca punzhauna alimanda huamburishca huasha, tormen- 
doshua Cnido llacta ñahuipurai pactacanchi, huaira arcajpi. 
Shina rasha Creta islara huaira illashca partira pasacanchi 
Salmon llacta ñahuipurai. 

8 Ashca tormendoshua isla mayanlla huamburicanchi. Ali 
Punguuna nishcama pactacanchi, Lasea llacta mayambi. 

9 Ashcara unaiyashcamanda, shinallara sasina punzhauna 
pasashcamanda, lamarbi huamburina ña huañuihuaj tucuca. 

10 Pablo paigunara camachisha nica: Runauna, tormendos- 
hua huamburishun, ashca pirdirinahuas; mana cargallas 
barcollas pirdirinaungachu astaun shinallara ñucanchis. 

11 Soldaro capitanga Pablo rimashcara mana quiricachu; 
randi barco capitanda barcoyuj dueñoras uyaca. 

12 Cai pungu mana valijpi tamia tiempora pasangaj, ashcauna 
chimanda llucshingaj iyarinauca, usharijpi Fenice punguma 
pactangaj, chihui tamiara pasangaj. Fenice shu Creta pungu 
aca, indi llucshimuna rayara ricurij. 


Shinzhi huatra sican lamarbi 


13 Huaira alilla sur nishca quinri partimanda aitamujpi, 
paiguna munashcami shamun nisha iyanauca. Barcora api- 
china iru garautora aisasha llucchisha, Creta isla yacu pata 
mayanda rinauca. 

14 Mana ansahuara riushcai, Euróclidon nishca shinzhi huaira 
ali maqui partimanda aitasha, barcora apica. 
I5 Huaira barcora apajpi mana ushacanchichu paihua pundara 

huairapurama muyuchingaj; shinajpi barcora saquicanchi 
huaira apashcama ringaj. 

16 Ñucanchi shu ichilla islara, Clauda nishcara, ali maqui 
partima pasacanchi, chihui tormendoshua ichilla canoara 
apinara ushacanchi. 

17 Ichilla canoara barcoi icuchishca huasha, barcora huas- 
caunahua shinzhira huatanauca ama paquiringaj. Sirte nishca 
partima pactai rinara manzhasha, huaira aitana llachapaunara 
irguchinauca barco huaira apashcama ringaj. 

18 Astaumbas, cayandi punzha, huaira mas shinzhiyaca; 
shina rasha cargara lamarma ichunauca barcora pangalla- 
yachingaj. 

19 Quinsa punzhai, ñucanchi quiquin maquiunahua barco 
charishcaunara ichungaj callaricanchi. 

20 Unaira indis estrellasgunas mana ricurijpi, huaira shinzhi 
atarijpi, mana chari causashun iyacanchi. 

21 Shinajpi ñucanchi unaira mana micusha, Pablo paiguna 
chaupi shungüi shayarisha nica: Cierto pacha, runauns, ali 
anmaca ñucara uyangaj, ama llucshingaj Cretamanda, casna 
tormendarishcaras pirdirishcaras ama apingaj. 

22 Astaun cuna rimauni: Cariyaichi. Shu runas mana chinga- 
ringachu, randi barcolla chingaringami. 

23 Cuna tuta, shu Diospa angel ñucahua tiauca. Ñucas cai 
Diospaj ani, paita sirviuni. 

24 Cai angel rimasha nica: Pablo, ama manzhaichu. Can 
César ñaupajpi pactai rina angui. Dios tucui canhua pariju 
compañajgunaras canma cushcami. 

25 Chiraigumanda cushiyaichi, runauna, Ñucaga Diosta qui- 
rinimi. Pai rimashcasna pactaringami. 

26 Shu islai shitai tucuna anchi. 

27 Chunga chuscu- tuta tucushcai, Adriático nishca lamarbi 
huamburicanchi. Barcora apaicachajguna chaupi tuta horaspi 
allpa mayambi chari anchi nisha iyanauca. 

28 Yacu tupuna huascara cacharisha, yacura tupunauca. 
Ishqui chunga rigra tupu ucu maca. Mas ñaupajma risha, 
cutillara huascara shitanauca. Chihui chunga pichca rigra 
tupu maca. 

29 Rumii tacarinamanda manzhasha, barco siquimanda chuscu 

apichina iru garautora cachanauca. Uctalla punzhayachu 
nisha chapanauca. 

30 Barcora apaicachajguna miticungaj ichilla canoara yacuma 
irguchinauca, pundamanda iru garautora cacharingaraujsna 
rasha. 

31 Pablo capitanda soldarounaras rimaca: Caiguna mana 
barcoi saquirinaupi, canguna mana quishpinara ushanguichi. 

32 Shinajpi soldarouna huascaunara pitisha canoara cacha- 
rínauca. 

33 Punzhayai callarijpi Pablo tucuira camachica: Canguna 
tucui micuichi, nisha. Cuna ña chunga chuscu punzhara yar- 
caihua chapashcanguichi, mana ansas micusha. 

34 Chiraigumanda cangunara rugauni: Micuichi, canguna 
causaimanda. Canguna umamanda mana shu acchallas 
urmangachu. 

35 Casna rimashca huasha, Pablo tandara apisha, tucuihua 
ñaupajpi Diosta agrasica, tandara paquisha micungaj callarica. 
36 Shinajpi tucui ña cushiyasha shinallara micunauca. 

37 Tucui ñucanchi barcoi tiajguna ishqui patsac canzhis chunga 
soctapura acanchi. 

38 Pactajta micushca huasha, barcora pangallayachinauca, 
apaushca trigora lamarma ichunauca. 


Barco pambarin 

39 Ña punzhayajpi, ricurij allpara mana ricsinaucachu. Shu 
pulayayuj lamar muyuira ricunauca. Chihui barcora lluta- 
chinara iyanauca, usharijpi. 
4 Huascaunara pitisha, garautounara lamarbi saquinauca. 
Cahuinara huatana huascaras cacharinauca. Barco pundai 
aj huaira aitana llachapara atarichinauca, pulayama llutaringa)j. 
41 Astaun ishqui yacupura aitariushcai, barco punda rumii 
siriricami. Barco siqui pascaringaj callarica, lamar tsaglas 
shinzhi aitashcaraigumanda. 
42 Shinajpi soldarouna tucui cauSayujgunara huañuchingaj 
iyarinauca, ama pihuas huaitasha miticungaj. 
43 Astaun capitán Pablora quishpichinara munasha, paiguna 
iyarishcara arcaca, nisha: Huaitanara ushajguna yacuma 
ñaupa saltaichi pulayama llucshingaj. 

44 Chishujgunamanda huaquinguna palaunai huaquinguna ima 
barco paquiunais llutarisha, tucui pulayama llucshisha quish- 
pinauca. 


Pablo Malta nishca islai 


2 8 1 Na quishpishca huasha yachacanchi cai isla Malta 
nishca aca. 

2 Chi isla runauna ñucanchira ali munaihua ricunauca. Ninara 

apichisha tucui ñucanchira cayanauca, ashca tamia ashcamanda, 

ñucanchi chirichishcamandas. 

3 Shinajpi Pablo chaquishca hualista pallasha, ninai taucaca. 

Nina rupajmanda shu machacui llucshisha Pablo maquii 

pillurica. 

4 Chi runauna Pablo maquii machacui huamburijta ricusha, 

paigunapura rimananauca: Ciertomi cai runa shu runara 

huañuchishca. Pai larmarmanda quishpijta Dios randi paita 

mana causaira cun. | 

5 Astaun Pablo machacuira ninai chausica; imas mana tucu- 

cachu. 

6 Shinajpi paiguna chapanauca ñalla maqui punguingami 

nisha, manasha huañusha urmangami. Unaira chapashca 

huasha, mana imas tucujpi, shu tonoro iyarinauca: Paiga 

shu diosmi, nisha. 

7 Chi isla partii, islamanda apu allpauna tianauca. Paihua 
shuti Publio aca. Pai ñucanchira cayaca. Quinsa punzhara 
ñucanchira gusto cuirasha charica. 

8 Publio yaya calenturahua ungushca asha caitui siriuca, 
yahuardas ismasha huañuuca. Pablo paihuajma icuca, Diosta 
mañashca huasha ungushca ahuai maquira churasha paita 
alichica. 

9 Caita rashca huasha shinallara shujgunas islai tiaj ungush- 
caunas shamunauca, alichi tucunauca. 

10 Chigunas ñucanchira llaquinauca, ashcara ñucanchima 
cuyanauca. Ñucanchi rijpis tucui ministishcaunaras cuya- 
nauca. 


Pablo Roma llactama pactamun 
11 Shina rasha, quinsa quilla huasha, Alejandría llactamanda 

barcoi icucanchi, chi barco tamia tiempora islai pasaca. Barco 
shuti Castor Polux nishca aca. 

12 Siracusa nishca llactama pactasha, quinsa punzhara chihui 
tiacanchi. 

13 Chimanda isla mayanda risha, Regio nishca llactama pacta- 
mucanchi. Shu punzha huasha, huaira huashamanda aitajpi, 
cayandi punzha Puteoli nishca llactama shamucanchi. 

14 Chihui quirij uquiunara tupacanchi. Ñucanchira ruganauca 
paigunahua canzhis punzha tupura tiangaj. Chimanda huasha 
Roma llactama ricanchi. | 

15 Chimanda uquiuna ñucanchi shamushcara uyasha, ñucan- 
chira tupangaj llucshimunauca. Apio catuna pulasagama 
Quinsa Samana Huasi nishca llactagamas shamunauca. 
Pablo paigunara ricusha Diosta agrasisha cariyaca. 

16 Roma llactama pactamushcai ñucanchi capitán caušayuj- 
gunara soldaro atun capitánma entregaca. Randi Pablora 
lugarda cushca aca shujpi causangaj, shu soldaro cuirashcai 
tiangaj. 


Pablo Roma llactai 


17 Quinsa punzha huasha Pablo judioguna apuunara cayaca. 
Paiguna paihua pariju tandarijpi Pablo paigunara nica: Runa- 
una, uquiuna, ñuca mana imaras rashcanichu judiogunaras 
ñucanchi yayauna yachairas huajlichingaj. Jerusalenmanda 
pacha causayachishca shamushcani Romanosguna maquii 
cushca. 

18 Paiguna ñucara taripashca huasha cacharinara munanauca, 
mana ima huañuna causas tiajpi. 

19 Astaun judioguna inquitanauca, chiraigumanda César ñucara 
taripahuachu nicani. Shina rasha judiogunara cauSayachingaj 
mana ansas charinichu. 

20 Chiraigumanda cangunara cayashcani, cangunara ricusha 
rimangaj. Israel chapaushcamanda cai iru cadenahua huatail 
tucuni. yA 
21 Shinajpi paiguna Pabloma rimanauca, casna nisha: Nu- 
canchi Judea llactamanda mana ima quillcaras apishcanchi 
canmanda rimajta. Shinallara maican uquiunas mana sha- 

mushcachu canda cauSayachingaj. Canmanda mana ima 
manaliras rimanaushcachu. | 

22 Astaumbas canmanda imaras uyanara munanchi. Cai 
sami quirijgunara tucui partimanda uyanchi manali rimash- 
caunara. 

23 Shinajpi judioguna shu punzha tandaringaj rimanauca. 
Pablo huasima ashca runauna shamunauca. Paigunara Dios 
mandana pacha shimira rimaca. Moisés camachishca ley 
shimimanda Diosmanda rimajgunamandas Pablo paigunara 
Jesusmanda ricuchisha rimaca. Tutamanda pacha chishigama 
rimaca. 

24 Huaquinguna pai rimashcara chasquinaucami, huaquin- 
gunaga mana quirinaucachu. | 
25 Paigunapura mana pariju iyarinaupi, paiguna ringaj calla- 
rijpi, Pablo cai shimira rimaca: Santo Espíritu ñucanchi 
yayaunama alimi rimaca Diosmanda rimaj Isaías shimimanda: 
26 Cai runaunama ri, nica, paigunara rimai: Rinrihua uyasha- 
Hara mana intindinguichi; ñahuihua ricushallara mana ricsin- 
guichi. 

27 Cai runauna shungu llashacyashcami; rinriuna uyashallara 
upayanaushca, ñahuiunaras ishcanaushcami; ama ñahuihua 
ricusha, ama rinrihua uyasha, ama shungüi intindinauchu, 
ama ñucama tigranauchu, ñuca paigunara ama alichingaj. 

28 Yachaichi, gentilgunama cai Diosmanda quishpichina shi- 
mira cachamushcami. Paiguna uyanaungami. 

29 Pablo caita rimashca huasha, judioguna paigunapura ash- 
cara rimanausha rinauca. 

30 Pabloga pai quiquin mañachishca huasi ishqui huata 
tupura tiaca, tucui paima shamujgunara chasquisha uyaca. 
31 Pablo Dios mandana pacha ali shimira camachica, Señor 
Jesucristomanda yachachica pajlla pambai, mana imais ar- 
carisha. 


ROMANOS 


PABLO ROMA LLACTAI TIAJ 
QUIRIJGUNAMA QUILLCASHCA 


Salurana 


1 Pablo, Jesucristora sirvij, cayashca shu apostol nishca 

Dios cachashca runa tucungaj, chicanyachishca aca Diospa 
evangelio shimira rimanga]. 
2 Dios ñaupa horasmanda cai evangelio shimira cusha nica 
paimanda rimajguna quillcashca santo Quillcaunai. 
3 Cai Quillcauna paihua Churi ñucanchi Señor Jesucristoman- 
da rimanauca. Paiga Davidpa miraigunamanda miraj aca 
paihua aichai. 
4 Paiga Diospa Churi nisha ushanahua rimashca aca, Santo 
Espiritumanda, huañushcaunamanda causarishca raigu. 
5 Paimanda gracia nishca yangamanda llaquishcara charinchi, 
apostol nishca cachashca runauna tucusha, tucui llactauna 
evangelio shimira quirisha caSungaj, paihua shutira llaquish- 
camanda. 
6 Cangunas chigunamanda anguichi, Jesucristojguna tucungaj 
cayashcauna. 
7 Tucui canguna Roma nishca llactai tiajgunama quillcauni, 
Dios Haquishcauna, chicanyachishcauna anguichi. Gracia 
nishca ali iyairas cushi shunguras charichi, ñucanchi Yaya 
Diosmanda, Señor Jesucristomandas. 


Pablo Romama pasiasha nin 


8 Ñaupa punda, ñuca Diosta agrasini Jesucristomanda tucui 
cangunaraigu. Canguna quirishca entero mundui rimashcami. 
9 Nuca espiritui Diosta sirviuni paihua evangelio shimira 
rimausha. Paimi ricun imasnara mana saquishallara cangu- 
nara iyariuni ñuca Diosta mañashcaunai. 

10 Diosta rugauni imasnais pai munajpi ñuca alira purisha 
cangunajma shamusha chari. 
11 Cangunara ricusha nini, shu almai cuyashcara cangunahua 
saquingaj, cangunara shinzhiyachingaj; 

366 


367 ROMANOS 1 


12 Casna nisha nini, ñuca cangunahua parijumanda cushi 
tucungaj, ñucanchi ishquindi quiriushcai, canguna quirishca 
ñuca quirishcas. 

13 Munani, uquiuna, canguna yachangaj imasna ashca cuti 
cangunajma shamusha nicani, astaun cuna horasgama arca- 
rishcani, ñuca cangunamanda ima aparishcara tupangaj, 
imasnara shu gentilgunamanda tupashcani. 

14 Ñucaga griegounamas mana griegounamas, yachajgunamas 
mana yachajgunamas dibiyuj ani. 

15 Shinajpi, ñuca ushanagama, puruntu mani evangelio shimira 
rimangaj, canguna Romai tiajgunamas. 


Evangelio shimi Diospa ushana 


16 Ñucaga evangeliomanda mana pingarinichu. Caimi Diospa 
ushana tucui quirijgunara quishpichingaj, ñaupa punda judio- 
gunama, shinallara griegounamas. 

17 Cai evangelioi Dios alichishca causana ricurimun quirinahua 
callarisha, quirinahua tucuringagama; imasna quillcashca 
tian: Ali runa pai quirishcamanda causanga. 


Runauna causayana 


18 Dios piñarishca ahua pachamanda ricurimun tucui paita 
mana ricsijgunamas, tucui manali rajgunamas, paiguna Diospa 
cierto shimira uyanara arcasha paiguna manali rashcauna- 

manda; 

19 Ima Diosmanda ricsishcaras, Dios chita paigunama ricu- 
chicami. 

20 Diosmanda mana ricuihuajguna, paihua huiñaigama ushana, 
pai Dios ashcaras ali ricurimunaun, cai pacha rashca horas- 
manda. Caiguna intindinaushcami pai rashcaunamanda. Chi 
raigumanda runauna cutipanara mana ushanaunzhu, Mana 
yachacanichu, nisha. 

21 Paigunaga Diosta ricsishallara, paita mana ahuayachinau- 
cachu quiquin Dios cuenta, maspas paita mana agrasinauca. 
Astaumbas paiguna iyaushcai upa tucunauca, paiguna upa 
shungu llandu tucuca. 

22 Paiguna, umayujguna manchi, nisha, upauna tucunauca. 
23 Mana ismuihuaj Diospa sumaj ajta turcanauca, ismuihuaj 

runa samii, pishcuuna, chuscu chaquiyujguna, machacuiuna 
samiunais. 

24 Chi raigumanda Dios paigunara cuca irusta rangaj paiguna 
shungu ucha munaibi, parijumanda paiguna aichara huaj- 
lichingaj. 

25 Diospa cierto shimira turcasha, llulla shimira uyanauca, 
tucuira raj Diosta randimanda pai rashcaunara alabanauca, 
ahuayachinauca. Paita alabashca achu huiñaigama. Amen. 
26 Chi raigumanda Dios chigunara pinganaita munaira rangaj 
cuca, huarmiuna paigunama cushca rana samira saquisha, 
mana cushca samira ranauca. 

27 Shinallara cariuna huarmiunahua puñunara saquisha, sali- 
nashca cuenta, irus ucha aicha munaibi caripura pinganaita 
rasha, paigunajpi paiguna irus rashcamanda paganara apinaun. 

28 Maspas, imasna paiguna Diosta iyarinara mana muna- 
naupi, Dios paigunara saquica nuspasha causaibi causangaj, 
mana valijgunara rangaj. 

29 Tucui manali ranara yapajta ranauca: Shujhua tacarina, 
irusta rana, cullquira yapajta munana, manalirana, shujpajta 
munasha ricuna, runara huañuchina, macanauna, umachina- 
una, manalira rimanauna, 

30 piñajguna, shimihua huajlichijguna, Diosta chijnijguna, 
camijguna, mas tucuisiquiuna, Atun mani nijguna, manalira 
rangaj iyajguna, yayaunara mana uyajguna, 

31 upauna, shimira mana pactachijguna, shungu illajguna, 
shinzhi shunguuna, mana llaquijguna. 

32 Caigunaga Diospa taripanara intindisha, imasna casna 
rajguna huañuna anaun, cai samiunara ranaun, maspas casna 
rajgunara cariyachinaun. 


Dios ali taripashca 


2 1 Chi raigumanda imaras rimanara mana ushanguichu, 
pi taripaj runas; imais shujta taripangui canllarara cau- 
Sayachingui, can taripaj ashas cai samillara raungui. 

2 Astaun yachanchi imasna Dios taripashca ciertomi tucui 
casna rajgunahua. 

3 Canga casna rajgunara taripasha, shinallara chi tupullara 

raungui, ¿iyanguichu can Diospa taripanamanda quishpishami, 
nisha? 

4 Canga, ¿Diospa atun ali shungura, pai ahuantashcaras, 
paihua chapaisiqui shunguras pishiyachinguichu? ¿Manzhu 
ricsingui imasna paihua ali shungu canda arrepentiringaj 
pushamun? 

5 Astaun camba shungu shinzhi ashcamanda, mana arrepen- 
tirishcamanda, piñarinara tandachingui can quiquinbajta, piña- 
rina punzhai, Diospa ali justo taripana ricurina punzhai. 

6 Diosga caran dueñora pai rashca tupura pagangami: 

7 Ali rasha rajgunama, sumaj tucunaras, ali shutiras; huiñai 
causaira mascajgunama Dios huiñai huiñai causaira pagangami. 
8 Astaumbas camijgunama, cierto shimira mana uyajgunama, 
astaun manali shimira uyajguna asha, piñanaras piñarinaras 
pagangami. 

9 Tormendarinaras, turbarinaras, tucui manali raj runama 
pagangami, ñaupa punda judiogunama, shinallara griego- 
unamas. 

10 Astaumbas, sumaj tucunara, ali shutira, cungailla causanara 
pagashca anga tucui alira rajgunama, ñaupa punda judioguna- 
ma, shinallara griegounamas. 

1 Dios tucui runaunara chi tupullara ricun. 

12 Tucui ley camachishca shimi illajguna camachishca shimi 
illajlla huañunaungami. Tucui camachishca shimii causajguna 
ucharajpiga, camachishca shimimanda taripashca anaunga. 

13 Ley camachishca shimira uyajgunalla mana ali tucunaunzhu 
Diospa fñaupajpi, astaun camachishca shimira rajgunami 
ali tucunaun. 

14 Gentilguna ley camachishca shimira mana charishallara, 
shinashas paiguna munaimandalla camachishca shimira pac- 
tachisha, caiguna camachishca shimira mana charishas, 
paiguna quiquinbajllara camachishca shimiyuj tucunaun. 

15 Paiguna shina rasha, camachishca shimi yachachishcaunara 
paiguna shungiii quillcashca ajta ricuchinaun, paiguna iyaibi 
shina rimausha, paiguna iyaiguna huaquingunara causayachi- 
sha, huaquingunama lugarda cusha, 

16 Señor taripana punzhai, imahoras runauna pacashcara 
Jesucristo taripangami, ñuca evangelio shimii rimashcasna. 

Judioguna ley shimi ñaupajpi 

17 Canga, judio shutira charingui, ley camachishca shimiis 
samaungui, Diospi cushiyaungui, 
18 can Diospa munaira yachangui, ley camachishca shimii 
yachachishcamanda, ali ranara munaungui, 
19 can iyaungui, ñausaunara ricuchij mani, llandui tiajguna 
punzha mani nisha, 
20 mana yachajgunara yachachij, huahuaunaras yachachij 
asha, ley camachishca shimii yachana tupura cierto shimi 
tupuras charingui. 
21 Canga, shujta yachachij, ¿manzhu can quiquinllarara ya- 
chachiungui? Can, ama shuhuaichu, nisha rimaushallara, 
canga shuhuangui? 
22 Can, ama tacarichu nishallara, shujhua tacaringuichu? Can 
runa rashca diosta chijnishallara, ¿paihua huasira huajlichin- 
guichu? 
23 Can ley camachishca shimii ahuayasha, leyra mana pac- 
tachisha ¿Diosta mana valichinguichu? 
24 Imasna quillcashca tian: Diospa shutira camishcami gentil- 
gunai cangunaraigumanda. 
25 Cierto pacha circuncision nishcara rana valinmi, can ley 
camachishca shimira huacachijpi, astaumbas can ley shimira 
mana huacachijpi, can circuncisionda rashca mana valin, 
circuncision illaj cuenta tucun. 
26 Shinajpi, imahoras circuncision illaj aj ley camachishca 
ranaunara huacachiun, ¿manzhu chi circuncision illaj aj ña 
circuncisionda rana cuenta tucunga? 
27 Maican runaga pagarimushcamanda circuncision illaj asha, 
astaumbas ley camachishca shimira ali pacha huacachisha, 
canda causayachingami, can ley shimiras circuncisiondas 
charishallara, ley shimira mana huacachijpi. 
28 Mana judiochu canzhama aichallai ricurij, shinallara mana 
circuncisionzhu canzha aichaliai ricurij. 
29 Astaumbas shungu ucumanda aj judio cierto judiomi. 
Cierto circuncisionga shungu ucuimi, espiritui, mana quill- 
camandalla. Paibua alabana mana runamandachu, astaun 
Diosmandami. | 

1 ¿Judio runa imaira yalin? ¿imajta valin circuncisión? 

2 Ashcami, tucuibi. Naupa punda, paigunama Diospa 

shimira cushca aca. 

3 ¿Paigunamanda huaquinguna mana quirijguna ashca, imarai? 

¿Paiguna mana quirishcaga Diospa cierto shimira huajlichin- 

gachu? 

4 Mana pacha. Astaumbas, Dios cierto achu, maspas tucui 

runa llullaj achu, imasna quillcashcasna: Can ali tucuchu 

can tucui rimaushcaunai, vencingaj canda taripaushcais. 

5 Shinajpi, ñucanchi ucharashca Dios ali ajta yalichisha, 

¿imara nishun? ¿Manzhu Dios manali anga ucharashcara 

livachisha? Runasna rimauni. 

6 Mana pacha. Shina tucujpi, ¿imasnara Dios mundura 

taripanma? | 

7 Astaun, ñuca llullamanda, Dios cierto ajta yalichishca ajpi 

paita ahuayachingaj, ¿imarasha ñuca chara uchayuj cuenta 

taripai tucunichu? 

8 Shinallara, ¿imarasha mana nishun: Uchara rangaichi 

ali tucungaj? Huaquingunaga ñucanchira caminaun, paiguna 

casnami rimanaun, nisha. Paiguna causayachina ali anmaca. ` 


Pi ali runas illan 

9 Shinajpi, ¿imarai? ¿Ñucanchiga, paigunara yalinchichu? 
Mana pacha. Na caušayachishcanchi judiogunaras gentil- 
gunaras imasna paiguna tucui ucha mandashcai tianaun. 
10 Imasna quillcashca tian: Ali runa illan, mana shujllas 
tian. 
11 Illan intindij runa, Diosta mascajpas illan. 
12 Tucui anzhurinaushca, pariju mana valijguna tucunaushca. 
Alira rajga illan, mana shujpas tianzhu. 
13 Paiguna tunguri pascarishca pambana uctusna; calluhua 
umachinaun; machacui ambi paiguna shimii tian; 
14 Paiguna shimi manali shimihuas ayaj shimihuas undajta 
tian. 
15 Paiguna chaquiuna uctalla callpanaun yahuarda talingaj. 
16 Tularinas llaquirinas paiguna ñambiunai tianaun. 
17 Cushi causana ñambira mana ricsinaushcachu. 


ROMANOS 3 372 


18 Paiguna ñahui ñaupajpi, Diosta manzhana mana tianzhu. 
19 Shinajpi, caita yachanchi: Ley tucui ima rimashcaras ley 
mandashcai tiajgunama riman; tucui shimi ishcarichu, tucui 
mundu Dios taripanai tiachu. 

20 Ley shimira pactachina ranaunahua pi aichas mana alichish- 
ca tucunzhu Diospa ñaupajpi. Leymandaga uchara ricsi tu- 
cunmi. 


Ali tucuna quirinamanda 


21 Cuna leymanda chican, Dios alichishca ricurimunmi, 
ley nishca shimiis Diosmanda rimajguna shimiunais rimash- 
cami. 

22 Caimi Dios munashca ali causana, Jesucristoi quirishca- 
manda tucui paita quirijgunama, mana pitas chicanyachisha. 
23 Tucui runauna ucharanaushcami, Diospa sumajmanda 
anzhurinaushcami; ; 

24 Astaun, yangamanda alichishca anaun, Diospa gracia 
nishca yangamanda llaquishcaraigu, Cristo Jesús paigunara 
randishcamanda. 

25 Paitaga Dios ricuchica shu pagana cuenta, paihua yahuar 
talirishcamanda, quirishcahua chasqui tucungaj. Caitaga Dios 
rarca paihua ali shungura ricuchingaj, ñaupa horas ucha 
rashcaunara mana ricushcaraigu, pai chapaisiqui ashcamanda, 
26 cai horasllai, Dios pai ali ashcara ricuchingaj; paiga ali 
tucuchu, shinallara Jesuspi quirijgunara alichingaj. 

27 Shinajpi, ¿alabarina tiangachu? Illan. ¿Ima sami leymanda? 
¿Ali ranauna E Mana, astaumbas shu quirina 
leymandami. | 
28 Shinasha ricsinchi imasnara shu runa ali tucun pai quirish- 
camandalla, ley ranauna illaj. 

29 Diosga, ¿judiogunajllachu? ¿Manzhu Pe - gentil- 
gunajpas? Cierto, shinallara gentilgunajpa Diosmi. 

30 Diosga shujllami. Pai circuncisionda apijgunara shinallara 
mana apijgunaras alichingami paiguna quirishcamanda. 

31 Shinajpi, ¿ley shimira tulanchichu quirinamanda? Mana 
pacha, astaun ley shimira shinzhiyachinchi. . 

Abraham ali tucun pai quirishcamanda 


1 Ñucanchi yaya Abrahanmandaga, ¿imara nishun pai 

aichai rashcaunamanda? Paiga, ¿imara tupacachu? 
2 Abraham, pai rashcaunamanda ali tucushca asha, charinmi 
alabaringaj, astaumbas mana Diospa ñaupajpi. 
3 ¿Quillcashcaiga, imara nin? Abraham Diospi quirica, nin, 
chimanda alimi nisha rimashca aca. 
4 Tarabaj runama, pai ganashca cullgui mana cuyashcasna 
iyanachu, astaun dibishcamanda. 
5 Maicans, mana tarabajpi, astaun manalira rajta alichij 
Diospi quirijpi, paihua quirina ali tucunami nishca anga. 
6 Imasna David shinallara riman: Cushimi shu runa imahoras 
ali ranaunara mana ricujllaira, Dios paita, Alimi angui, nin. 
7 Casna nisha: Cushiunami maicanguna ucharashcaunara 
perdonashca asha, maicanguna uchaunara guillpashcami. 
8 Cushimi maican runa Señor paita mana: Uchayuj angui, 
nijpi. 
9 ¿Cai cushi tucushcaga, circuncisionda apijgunamallachu? 
¿manzhu shinallara circuncisionda mana apijgunamas? Ña 
nishcanchi Abraham quirishcaga ali tucuna iyashca aca. 
10 ¿Imahoras pai ali tucushca iyashcachu aca? ¿pai circunci- 
sionda rashca huashai, pai circuncisionda manara rashcai? 
Mana pai circuncisionda rashca huashai, astaumbas manara 
rashcai. | | 
11 Abraham circuncisionda apica shu ricuchina cuenta, pai 
ñaupa horas quirishcamanda ali tucushca cierto ajta ricu- 
chingaj, pai circuncisionda manara apijllaira. Chasna maca 
Abraham tucui circuncisionda mana apijgunamanda yaya 
tucungaj, paigunajmas paiguna quirina ali tucushca iyashca 
achu. 
12 Shinallara yaya tucuca circuncisionda apijgunama, mana 
circuncisionllara apijgunamas, astaun shinallara ñucanchi 
yaya Abraham quirishca aitaushcai catijgunamas, imasna 
pai circuncisionda manara apishcai quirij aca. 


Dios cushca shimi pactarin quirishcamanda 
13 Dios cushca shimira Abrahanmas paihua miraigunamas 

mana cushcachu aca pai ley shimira pactachishcamanda, pai 
mundura apij tucungaj, astaun pai Diospi quirisha ali tucush- 
camanda. 

14 Shinajpi, ley shimira catijguna herederos nishca apijguna 
tucujpiga, quirina mana valinzhu, shimi cushcas mana 
sirvinzhu. 

15 Leyga piñarinara apamun, astaun ley illajpi, uchas shinallara 
illanmi. 

16 Chiraigumanda Dios cushca shimira quirijgunama cushca 
aca, yanga llaquishcamanda cui tucungaj, shinallara cierto 
tucungaj tucui Abraham miraigunama. Mana leyra rajguna- 
malla cushca aca, astaun quirijgunamas, imasna Abraham 
quirishcasna. Shinajpi Abraham tucui ñucanchi yaya tucun, 
17 pai quirishca Diospa fñaupajpi; imasna quillcashca tian: 
Canda ashca llactauna yayara churashcani. Diosga huañush- 
caunama causaira cun, shinallara illajgunara cayaun tiaj- 
gunara cuenta. 

18 Abrahanga, ima chapanaras mana charisha, chapashallara 
quiriuca, ashca llactaunahua yaya tucungaj, paita rimashcasna : 
Chasnallara camba miraiguna tucunaungami, nisha. 

19 Paiga mana sambayacachu pai quiriushcai, shinallara 
paihua aicha ña huañushcasna ajta mana riparacachu, pai 
ñaca patsac huatayuj ashallara, shinallara Sara huahua ricuna 
aicha huañushcaras mana riparacachu. 

20 Shinallara pai Dios cushca shimira quiricami. Pactaringami, 
nisha. Maspas quirisha, pai shinzhi tucuca, Diosta ahuaya- 
chisha. 

21 Abraham ali pacha yachaca imasnara tucui imaras Dios 
rasha nishcara, paihua shimira cusha, paimi ali pacha ushaca 
pactachingaj. 

22 Chiraigu pai quirishcamanda Dioshua alimi nishca aca. 

23 Cai shimi mana pai quiquinmallara quillcashcachu aca, pai 
alimi nishca asha, 

24 astaun fucanchimas, cai ali tucushca ñucanchimas iyashca 
anga, ñucanchi Señor Jesusta huañushcaunamanda atarichij 
Diospi quirijgunama. 

25 Paiga ñucanchi manali rashcaunamanda cushca aca, maspas 
causachishca aca ñucanchi alichishcauna tucungaj. 

Ali tucushcamanda bendiciashcauna 


I! Dioshua alichishcauna manchi ñucanchi quirishcaman- 

da, cushiras charinchi Dioshua, ñucanchi Señor Jesu- 
cristomanda. 
2 Paimanda cai gracia nishca Dios llaquihuashcara apishcanchi 
quirishcamanda, chihui shinzhi shayarinchi shinallara cushi- 
yanchi Diospa sumajta chapausha. 
3 Maspas, tormendarishcaunai cushiyanchi, caita yachasha: 
Tormendarinauna ahuantaj shungura iñachin; 
4 Ahuantaj shungura Dios alimi nin; Dios ali nishca shungu- 
manda chapana iyai iñan; 
5 Shinallara chapana iyai mana pingachinzhu, Dios llaquish- 
cara ñucanchi shungüi talishca aca ñucanchima cushca Santo 
Espiritumanda. 
6 Ñucanchi chara irqui tono ajllaira, Dios cushca horaspi, 
Cristo manaliunamanda huañuca. 
7 Ali runa randimanda shu runa huañunma chari. Astaun 
shu ali shungu runamanda, shu runa huañusha ninma. 
8 Astaumbas Dios pai quiquin llaquishcara ñucanchima ricu- 
chin, ñucanchi chara uchayujguna ajllaira, Cristo ñucanchi 
randimanda huañuca. 
9 Maspas, ñucanchi cuna Dioshua ali tucusha Cristo yahuar- 
manda, paimanda Dios piñarishcara quishpishun. 
10 Ñucanchi, chijnijguna ashallara, Dioshua amigopura tucu- 
canchi paihua Churi huañushcaraigu, astaun mas cuna amigo- 
pura asha, quishpichi tucushun pai causashcamanda. 
11 Maspas, Diospi cushiyanchi, ñucanchi Señor Jesucristo- 
manda, cunaga paimanda amigopura tucushcanchi. 


Ali tucuna shujmanda shamun 


12 Chiraigumanda imasna shu runamandalla ucha mundui 
icuca, uchamanda huañuis icuca, shinallarami huañui tucui 
runaunama shamuca, paiguna tucui ucharashcamanda, 

13 Ley shimi manara tiaushcai, ucha mundui tiauca, astaumbas 
ley illajpi, ucha mana ricurinzhu. 
14 Shinajllaira huañui mandaca Adanmanda Moisesgama, 

Adan ucharashca samira mana rajgunamas. Adanga huasha 
shamungarau Runara ricuchijmi. 

15 Dios yanga cuyashcaga mana ucha samichu aca. Shu runa 
manali rashcamandalla ashcauna huañunauca, maspas ash- 
caunama Diospa gracia nishca yangamanda llaquishca yaparica. 
Shinallara Dios cuyashca shu runa yanga llaquishcamanda 
yaparica. Cai runa Jesucristomi. 

16 Shinallara Dios yangamanda cuyashca mana shu runa 
ucharashca cuentallachu aca. Taripana cierto pacha shu 
uchamanda shamuca, causayachingaj, astaun Dios cuyashcaga 
ashca uchauna raigumanda shamuca runaunara Dioshua 
alichishca tucungaj. 

17 Shu runa ucharashcamandalla, huañui mandaca. Cunaga 
maspas shu sapalla Jesucristomanda ashca gracia nishcaras 
Dioshua alichina cuyashcaras apijguna causaibi mandanaun- 
gami. 

18 Shinajpi, imasna shu ucharashcamandalla taripana tucui 
runaunama shamuca causayachingaj, shinallara shu ali ranara 
rashcamandalla gracia nishca shamuca tucui runaunama, 
paiguna causaibi Dioshua alichishca tucungaj. 

19 Chi raigumanda imasna shu runa mana casushcamandalla 
ashcauna uchayuj tucunauca, shinallara shu Runa caéushca- 
mandalla ashcauna Dioshua ali tucunaungami. 

20 Ley shimiga icucami uchara yapachingaj, astaumbas ucha 
mirarijpi gracia nishca Dios yangamanda llaquishca yalijta 
yaparica. 

21 Shinajpi, imasna ucha mandaca huañunagama, shinallara 
gracia mandachu Dios alichiskca causanamanda huiñai cau- 
saigama, ñucanchi Señor Jesucristomanda. 


Uchara rangaj huañushcauna manchi 


6 | Shinajpi, ¿imara nishun? ¿uchara rasha catishunzhu 
gracia nishca yaparingaj? 

2 Mana pacha. Ñucanchi ucharangaj huañushcauna asha, 
¿imarasha cuti ucharanai causashun? 

3 ¿Manzhu yachanguichi imasna tucui ñucanchi Cristo Jesuspi 
bautisashcauna paihua huañuibi bautisashca acanchi? 

4 Paihua pariju pambashca anchi huañuibi ñucanchi bauti- 

sarishcai. Imasna Cristo huañushcaunamanda causarimuca 
Yaya sumaj ushanamanda, shinallara ñucanchi mushuj cau- 
saibi purishunchi. 

5 Ñucanchi Cristohua pariju tarpushca ashaga pai huañushca 
tonoi, shinallara paihua pariju ricurimushun pai causarishca 
tonoi. 

6 Caita yachanchi: Ñucanchi rucu runa, ñucanchi rucu causai, 
Cristohua pariju chacatashca aca, ucha aicha tucuchingaj, 
ñucanchi ama mas ucharanara sirvingaj. 

7 Huañushca runaga ucharanamanda ña alichishcami. 

8 Ñucanchi Cristohua pariju huañushaga, paihua pariju cau- 
sashun nisha, quirinchi, 

9 Caita yachasha: Cristo huañushcaunamanda iaa 
asha, mana cuti huañunzhu. Huañui paita cuti mana man- 
danzhu. 

10 Cristo huañushca ashaga, uchamanda huañuca shu cutilla, 
astaun pai cuna causaushca causana Diospajta causaun. 

11 Shinallara canguna cierto pacha ucharangaj huañushca 
mani nisha iyaichi, astaun Diospajta causajguna, ñucanchi 
Señor Jesucristoi. 

12 Ucharana ama mandachu canguna huañunalla aichai, pai 
manali munashcaunara uyangaj. 

13 Shinallara canguna aicha partiunara uchara rangaj ama 
cuichichu; astaun cangunallara Diosma cuichi, huañushcauna- 
manda causajguna cuenta, canguna aicha partiunara shina- 
llara Diosma cuichi aliranara rangaj. 

14 Uchaga cangunara mana mandangachu, canguna mana ley 
shimi mandashcai tiaunguichichu, astaumbas gracia nishca 
yangamanda llaquishcai. 


Uchamanda pagana 


15 Shinajpi, ¿imarai? ¿Uchara rashunzhu ñucanchi mana 
ley ucui tiausha, astaun gracia nishcai? Mana pacha. 
16 ¿Manzhu yachanguichi imasna pimas canguna aichara 
cunguichi paita uyangaj, paihua sirvijguna tucunguichi, can- 
guna paita uyasha, uchara sirvijguna asha huañungaj, caSuj- 
guna asha aliuna tucungaj? 
17 Shinashas Diosta agrasinchi imasna canguna ñaupa horas 

uchara sirvijguna acanguichi, cunaga shungumanda cai yachana 
samira uyashcanguichi, cai yachanama entregashca acanguichi 
catingaj. 

18 Canguna uchamanda llushpichishca asha, ali ranara sir- 
vijguna tucushcanguichimi. 

19 Runasna rimauni, canguna aicha irqui sami ashcaraigu. 
Imasna ñaupa canguna aichara cucanguichi irus ranara manali 
ranaras sirvisha irus tucungaj, shinallara cuna canguna aichara 
cuichi ali ranara sirvingaj, canguna chuyaj tucungaj. 

20 Shinajpi canguna ucharanara sirvina horaspi, ali ranamanda 
liuriuna acanguichi. 

21 ¿Imara pallacanguichi chi tupui causashcamanda, canguna 
chigunamanda cuna pingarisha? Casna ranauna huañuibi 
tucurinaun. 

22 Cuna horasga, ucharanamanda llushpichishca asha, Diosta 
sirvijguna tucusha, canguna chuyajguna tucunguichi, puchu- 
caibi huiñai causaira charinguichi. 

23 Uchamanda pagana huañuimi, randi Dios yangamanda 
cuyashcaga huiñai causaimi, ñucanchi Señor Jesucristoi. 


Ley shimima huañushcauna 


7 I Manzhu yachanguichi, uquiuna, imasna ley camachish- 
ca shimi runara mandan tucui pai causana punzhaunai? 
Ley shimira yachajgunama quillcauni. 

2 Cariyuj huarmiga carira uyana anga pai causaushca horaspi, 
ley mandashcamanda. Astaumbas cari huañujpi, huarmi 
llushpirishca anga cari mandanamanda. 

3 Shinasha, cari causaupi, huarmi shu carihua llutarijpi, 
shujhua tacarij nishca anga, astaumbas cari huañujpi, huarmi 
chi leymanda llushpirishcami, mana shujhua tacarij anga 
shu carihua llutarijpi. 

4 Shinallara canguna, ñuca uquiuna, huañushca anguichi 
ley ñaupajpi, Cristo aichai huañushcaraigu, canguna shujpa 
tucungaj, huañushcaunamanda atarijpa, ñucanchi Diospajta 
aparishca muyura cuenta aparingaj. 

5 Ñucanchi aichai causaushcai, leymanda ucha | munai ñucan- 
chi aichai tarabasha, huañuira apachica. 

6 Cunaga, leymanda llushpichishca anchi, ñucanchira mandaj 





379 ROMANOS 7 


leymanda huañushca asha, mana rucu quillcashcamanda cau- 
saira catisha, astaun mushuj causaira Espiritui catingaj. 


Dueño ucui tiaj ucha munai 


7 Shinajpi, ¿imara nishun? ¿leyga uchachu? Mana pacha. 
Astaumbas ley illajpi ñuca uchara mana yachaimacani. Shi- 
nallara shujpajta munanara mana yachaimacani ley mana 
nishca ajpi: Ama shujpajta munaichu. 

8 Uchaga, leymanda valirisha, tucui shujpajta munanaras 
icuchica ñuca shungúi. Ley illajpiga, ucha huañushcami. 

9 Shinashas, ñuca ñaupa horas leyra mana riparasha causau- 
cani, astaumbas ley camachishca shimi shamujpi, ucha cau- 
sarica, ñuca huañucani. 

10 Shinajpi caita taricani: Camachishca shimi causaira cungaj 
iyashca asha, ñucara huañuchica. 

11 Uchaga, camachishcaunamanda valirisha, ñucara umaca, 
camachishcaunamandas fucara huañuchica. 

12 Shinajpi ley shimi cierto pacha chuyajmi, shinallara cama- 
chishca shimi chuyajmi, alimi, valijmi. 

13 ¿Leyga, ali ashallara huañuna tucucachu ñucahua? Mana 
pacha. Astaun uchaga, pai irus ajta ricuchingaj, ley ali asha- 
llara ñucajta huañunara rarca. Chasna maca camachishca- 
unamanda ucha irus tupu yapajta irus ajta ricuchica. 

14 Yachanchi imasna ley espirituma riman, ñucaga aichalla 
mani, ucha ranama catushca. 

15 Ñuca rashcara mana intindinichu, ñuca munashcaraga 
mana raunichu; astaun ñuca chijnishcara, chita rauni. 

16 Ñucaga ñuca mana munashcara rausha ley ali ashcara 
ricsini. ; 
17 Shinajpi, mana ñucachu chita rauni, astaun ñuca aichai 
tiaj ucha chita raun. 

18 Ñuca yachani imasna ñucajpi, ñuca aichai, ali rana mana 
tianzhu. Nuca ali rana munaira charini, astaumbas alira 
rangaj mana pactanichu. 

19 Ñucaga, ñuca munashca alira mana raunichu, astaun ñuca 
mana munashca manalira, chillara rauni. 

20 Ñucaga, ñuca mana munashcara rasha, mana ñucachu 
rauni, astaumbas ñuca aichai tiaj ucha, chita raunmi. 

21 Shinajpi, ñuca alira rasha nisha, cai ley shimira tupauni: 
Manalirana ñucajpi tian. 

22 Ñuca shungu ucui, Diospa ley shimii cushiyauni. 

23 Shinajpi, shu ley shimira ricuni ñuca aicha partiunai, caiga 
ñuca iyaibi tiaj ley shimihua macanun, ñucara apisha nin, 
ñuca aicha partiunai tiaj ucharana leyra rangaj. 

24 ¡Pogri runami ani! ¿Pita ñucara cai huañuna aichamanda 
llushpichihuangachu? 

25 Diosta agrasini, ñucanchi Señor Jesucristomanda. Shina 
tucunmi: ñuca iyaibi Diospa leyra sirvini, astaumbas ñuca 
aichai ucharana leyra sirvini. 


Espiritui causana 

8 1 Cunaga, Cristo Jesuspi tiajguna* ima caušaras mana 

charinaunzhu, mana aicha munaira catisha astaun Espiri- 
tura. 
2 Espíritu mandashca ley, Cristo Jesuspi causaira cusha, 
ñucara llushpichihuaca ucharana leymandas huañuna ley- 
mandas. 
3 Ley shimi mana ushashcara, irqui tucujpi aicha mana va- 
lishcamanda, Dios chita rarca, paihua Churira cachasha ucha- 
yuj aicha samii, ucha raigumanda. Shina rasha Dios uchara 
caušayachica aichai. 
4 Dios chita rarca, ñucanchi Espíritu munashcai purijguna 
asha, mana aicha munashcai, ñucanchi ley shimii alira cama- 
chishcara pactachingaj. 
5 Aicha munaira catijguna aicha munaira iyanaun, randi 
Espíritu munaira catijguna Espíritu munaira iyanaun. 
6 Aicha munaira iyana huañuimi, randi Espíritu munaira 
iyana causaimi, cushi shungumi. 
7 Aicha munaira iyana Diosta chijnin, Dios camachishca 
shimira mana uyan, mana ushan. 
8 Shinasha aicha munaibi causajguna Diosta cushiyachinara 
mana ushanaun. 
9 Cangunaga mana aicha munaibi causaunguichichu, astaum- 
bas Espíritu munaibi, Diospa Espíritu canguna ucui causaupi. 

* Jesuspi tiajguna: Jesuspi quirijguna. 





381 ROMANOS 8 


Maicans Cristo Espiritura mana charisha, mana paihuajman- 
dachu. 

10 Astaun Cristo cangunajpi tiaupi, aicha cierto pacha huañush- 
cami ucharaigu, randi espíritu causaun ali ashcaraigu. 

11 Jesusta huañushcaunamanda causachij Espíritu canguna 
ucui causausha, Cristo Jesusta huañushcaunamanda causachij 
Dios shinallara canguna huañunalla aichara causachingami 
paihua Espiritumanda, pai canguna ucui tiaupi. 

12 Shinajpi, uquiuna, mana dibiyujchu anchi aichama, aicha 
munaibi causangaj. 

13 Canguna aicha munaibi causausha huañunguichimi, astaum- 
bas Espiritumanda aicha ranaunara huañuchisha, causaun- 
guichimi. 

14 Tucui Diospa Espíritu pushashcauna, caigunami Diospa 
churiuna anaun. 

15 Canguna esclavo cuenta sirvina iyaira mana apicanguichi 
cuti manzhaihua tiangaj, astaun churi cuenta apina iyaira, 
Abba, Yaya, nisha caparingaj. 

16 Quiquin Espiritullara ñucanchi espiritui riman imasna 
ñucanchi Diospa churiuna manchi. 

17 Ñucanchi churiuna ashaga, shinallara herederos nishca 
apijguna anchi, Diosmanda cushcara apijguna; Cristohua 
pariju apijguna anchi, ñucanchi paihua pariju tormendachishca 
ajpi, paihua pariju sumacyachishca angaj. 

18 Caita cierto pacha yachani: ñucanchi cuna horas tormen- 
darishca mana imaschu, astaun ñucanchi huasha horas ricurij 
sumacyachishca ashcami valin. 

19 Munai munaihua tucui Dios rashcauna Diospa churiuna 
ricurimunara chapanaun. , 
20 Tucui Dios rashcaunaga mana valij tucunauca, mana paiguna 
munaimanda astaun casna raj Diospa munaimanda, pai cha- 
panahua shina rasha. 

21 Tucui Dios rashcaunara shinallara ismunamanda llushpi- 
chishca anaunga ama chita sirvingaj, Diospa churiuna gusto 
sumaj liuri tucushcai icungaj. 

2 Yachanchi imasna shu huarmi huahuahua nanachijpi, 
shinallara tucui Dios rashcauna pariju nanachinaun cuna- 
gama. 

23 Mana chigunalla, astaun ñucanchis, Espiritura charijguna, 
ñaupa punda aparishca cuenta, shinallara shungu ucui, hua- 
canchi; Dios ñucanchira churiunasna apingaraushcara cha- 
paunchi, caimi ñucanchi aichara cuti randina. 

24 Chapausha quishpichi tucucanchi, astaun ima ricurijtas 
mana chapanallachu. ¿Ricurijtaga imarasha chapana? 

25 Randi, ñucanchi mana ricurijta chapausha, ahuantasha 
chapaunchimi. 

26 Shinallara Espíritu ñucanchi irqui ajta yanapaun, imasna 
ñucanchi ministishcara mañangaj mana ali yachanchichu, 
astaun quiquin Espíritu fucanchimanda mañaun, mana ri- 
maihuaj shimihua rugasha. 

27 Astaumbas, shungura ricuj Dios Espíritu munashcara 
yachan. Espirituga quirijgunamanda mañaun, Dios munash- 
casna. 


Uchara vencijguna 


28 Yachanchi imasna Diosta llaquijgunama tucui pariju 
yanaparin ali tucungaj, pai munashcamanda cayashcaunama. 
29 Pai ñaupamanda ricsishca runaunara ajllaca, paihua Chu- 
risna ricurijguna tucungaj, Churiga ashca uquiunamanda 
ñaupa punda pagarij tucungaj. 

30 Ajllashcaunara shinallara cayaca, cayashcaunara alichica, 
alichishcaunara shinallara sumacyachica. 

31 ¿Caimandaga, imara nishun? Dios ñucanchihua tiajpi 
¿pita ñucanchihua contra tucungai? 

32 Dios paihua quiquin Churira mana mitsacachu, astaun 
paita cuca tucui ñucanchi randimanda, ¿manzhu paihua pariju 
tucuira ñucanchima cuyangai? 

33 ¿Pita Dios ajllashcaunara caušayachingachu? Diosga ali- 
chijmi. 

34 ¿Pita ñucanchira caušayachingachu? Cristo huañushca, 
causarishca, maspas Diospa ali maquii tiaun, paiga shinallara 
ñucanchimanda mañaun. 

35 ¿Pita ñucanchira anzhuchingai Cristo llaquishcamanda? 
¿Tormendarina, huacana, yarcai, llatan tucuna, huañuna, 
sauli—caiguna anzhuchihuanaungachu? 

36 Imasna quillcashca tian: Camba raigumanda tucui punzha 

huañuchishca manchi. Huañuchina borregounasna iyashca 
manchi. 

37 Astaun cai tucuibi yalijta vencijguna manchi, ñucanchira 
llaquij Cristo raigumanda. 

38 Chi raigumanda, cierto yachani imasna huañuna, causana, 
angelguna, atunguna, ushajguna, cuna horas tiajguna, huasha 
horas shamujgunas, 

39 ahuai tiaj, ucui tiajpas, ima causajpas, mana ñucanchira 
anzhuchinara ushanzhu Diospa llaquinamanda, cai llaquinaga 
Cristo Jesús ñucanchi Señorbimi. 


Israelguna ajllashcauna 


9, 1 Cierto shimira rimauni Cristoi, mana llullanichu. Ñuca 
iyai casnami riman Santo Espiritui. 

2 Ashcara llaquiriuni, nanashalla catihuan ñuca shungüi. 

3 Ñuca uquiunara llaquishcamanda, paiguna aichai ñuca aillu 
'asha, ñucallara munaimacani maldiciashca anga), Cristomanda 
anzhuri tucungaj. 

4 Israelguna anaun, paigunamandami churisna apina, sumaj 
tucuna, Dioshua pactachishca shimi, camachishca shimira 
cushcas, alabanas, Dios cushca shimiunas. 

5 Paigunajmi yayauna, paigunamandami Cristo shamuca, 
paihua aichai. Cristoga quiquin Diosmi, tucui ahuara tiaj, 
huiñai huiñaigama bendiciashca. Amen. 

6 Mana ciertochu Diospa shimi mana valij tucushca. Mana 
tucui Israelmanda mirajguna quiquin Israel runaunachu. 

7 Shinallara Abrahanmanda miraiguna ashas, mana tucui 
Abrahamba churiunachu; astaumbas nin: Isacmanda pagarij- 
gunaga quiquin miraigunami nishca anga. 

8 Caita nisha nin: Aichamanda churiuna mana Diospa quiquin 
churiunachu, astaun cushca shimimanda churiuna caigunami 
quiquin miraiguna. 

9 Cushca shimi casnami nin: Paihua tiempoi shamushami, 
Sara shu churira charingami. 

10 Maspas: Rebeca shinallara shu carimanda ishqui huahuara 
tupaca, ñucanchi yaya Isacmanda. 

11 Shinajpi, huahuauna manara pagarijllaira, manara ima 
aliras manaliras rajllairas, Dios munashca pai ajllashcasna 

tucuchu, mana rashcaunamanda astaun Dios cayashcamanda, 

12 rimashca aca: Ñaupa punda churi quipara sirvingami, 
nisha. 

13 Imasna gana tian: Jacobda llaquicani, Esáuraga 
chijnicani. 

14 Shinashas, ¿imara nishun? ¿Dios mana alichu? Mana 
pacha. 

i5 Astaumbas Dios Moisesta nin: Maicandas llaquisha, 
llaquishami; maicandas yanapasha, yanapashami. 

16 Chi raigumanda, mana munajmandachu, mana camaj- 
mandachu, astaumbas Dios llaquishcamandami. 

17 Quillcashcai Faraonma nin: Cai quiquin raigumanda canda 
sicachishcani, canmanda ñuca ushaira ricuchingaj, ñuca shuti 
rimai tucuchu entero mundui. 

18 Shinashas, Dios maicanda llaquisha nisha llaquin, mai- 
candas shungura shinzhiyachisha nisha shinzhiyachin. 

19 RXimahuanguimi: Shinasha, ¿imaraigu piñarinzhu? ¿Pi 
paihua munaira arcanzhu? 

20 Astaumbas can, runa, ¿Pitangui can Diosta cutipangaj? 
Allpa mangaga paita llutajta ningachu: ¿Imaraigu fñucara 
casna llutahuashcangui? 

21 ¿Manzhu llutaj huarmi ushaira charin mangallpamanda 
shu inu mangara llutangaj, manasha shu yanga mangara? 

22 ¿Imarai, Dios pai piñashcara ricuchisha nijpi, pai ushanara 
yachachisha nijpis, unaira chapasha piñana ajgunara ahuan- 
taca, tucuchingaj puruntushcaunara, 

23 shinallara paihua sumajta ashca valij tupura yachachisha 
nisha, pai llaquishcaunama ricuchica, ñaupa horasmanda 
puruntushcaunama, paigunara sumacyachingaj? 

24 Ñucanchi chiguna manchi, pai cayashcauna, mana judio- 
gunamandallachu, astaumbas gentilgunamandas. 

25 Imasna shinallara Oseaspa quillcai nin: Mana ñuca runauna 
ajgunara, ñuca runaunami nishami; mana llaquishcaunaras 
llaquishcaunami, nishami. 

26 Shinallara maibi rimashca aca: Canguna mana fuca runa- 
una anguichichu, nijpi, chihui nishca anga: Causaj Diospa 
churiunami, 

27 Shinallara Isaías, Israelgunamanda caparisha nin: Israel 

churiuna lamar tiyu cuenta yupashca asha, shinajllaira puchuj- 
gunalla quishpichi tucunaungami; 

28 Señorga pai cauSayachishcara mundui pactachingami alira 
rashas, uctalla rashas. 

29 Shinallara imasna Isaías ñaupara nica: Ejercitounamanda 
Señor ñucanchijta shu miraira mana saquishcajpiga, Sodoma 
cuenta tucunchi maca, Gomorra cuenta ricurimunchimaca. 


Ali tucuna quirinamanda 


30 Shinajpi, ¿imara nishun? Gentilguna ali causanara mana 
catijguna asha, ali tucunama pactamunaushca, caimi quirina- 
manda ali tucuna. 

31 Astaumbas, Israel ali tucuna ley shimira catijguna asha, 

mana pactamunauca chi ali tucuna leyra. 

32 ¿Imaraigumanda? Paiguna catimunauca mana quirinahua 

astaun ley shimimanda ranaunahua. Chi raigumanda, nijtana 

rumii nijtasha cuenta urmanauca. 

33 Imasna quillcashca tian: Caiga Sión llactai shu nijtana 

rumira churauni, shu urmachina rumiras. Maicans paihuajpi 

quirisha mana pingaringachu. 

| 0 I Uquiuna, cierto pacha ñuca shungüi munasha, 
Diosta mañauni Israelmanda, paiguna guishpingaj. 

2 Ñuca paigunamanda nini, Diosta ashcara llaquinaunmi, 

astaun mana yachanahua. 

3 Paigunaga Dios cushca ali tucunara mana ricsisha, paiguna 

quiquin rashca ali tucunara catisha nisha, Diosmanda ali 

tucunara mana uyanaucachu. 

4 Cristo ley shimira tucuchishcami, tucui paita quirij runa ali 

tucuchu. 

5 Moisés leymanda ali tucunara cuentan, casna nisha: Cai- 

gunara raj runa paigunamanda causanga. 

6 Astaun quirinamanda ali tucuna casnami nisha nin: Ama 

nichu camba shungüi: ¿Pi ahuama sicangachu? (Caimi 

nin, Cristora irguchingaj); 

7 shinallara, ¿Pi ucuma irgungachu? (Caimi nin, Cristora 

huañushcaunamanda sicachingaj.) 

8 Astaun, ¿imara nin? Rimashca shimi camba mayanllaimi, 

camba shimii, camba shungiii. Cai shimi ñucanchi rimaushca 
quirina shimimi. 

9 Casnami nin: Camba shimihua rimausha, Jesús Señormi, 
nisha, shinallara camba shungüi Dios Cristora huañushca- 
unamanda causachishcara quirisha, quishpichishca angui. 

10 Corazonhua runa quirin ali tucungaj, shinallara shimihua 
riman, quirinimi nisha, quishpi tucungaj. 

11 Quillcashcai shinami nin: Pi runas paihuajpi quirisha 
mana pingaringachu. 

12 Mana chican chicanzhu judiogunahua grieogunahua. Tucui- 
hua Señor ali shungumi tucui paita cayajgunahua. 

13 Tucui Señorba shutira cayaj quishpichishca anga. 

14 ¿Imarasha shu mana quirishca Diosta cayanaungachu? 
¿Imarasha shu mana uyashca quishpichijta quirinaungachu? 
¿Imarasha uyanaungachu, shu rimaj runa illajpi? 

15 ¿Imarasha rimanaungachu mana cachashca ajpi? Imasna 
quillcashca tian: ¡Ima sumajtairi cushi shimira rimajguna 
chaquiuna, shinallara evangelio shimira rimajguna chaquiunas. 
16 Shinashas, mana tucui uyanaucachu evangeliora. Isaías 
nin: Señor, ¿pita ñucanchi rimashcara quirishcachu? 

17 Shinajpi, quirina uyanamandami shamun, shinallara uyanas 
Diospa shimimandami shamun. 

18 Maspas nini: ¿Manzhu uyanaushca? Cierto pacha. Astaun: 
Paiguna shimi entero mundui pasashcami. Paiguna rimash- 
caunas mundu puchucai pundagama pasanaushcami. 

19 Shinallara nini: ¿Israelguna manzhu yachanauca? Ñaupa 
punda Moisés nin: Cangunara piñachisha shu yanga runa- 
unahuas, iyai illaj runaunahuas cangunara piñachisha. 

20 Maspas, Isaías, pajlla pambai rimasha nin: Mana masca- 
huajguna ñucara tupahuanauca. Ñucara ricuchihuacani ñu- 
cara mana tapujgunama. 

21 Astaumbas, Israelmanda rimausha: Entero punzha maquira 
pascacani mana uyaj mana munaj runaunama, nin. 


Israelgunamanda puchu 


| | I Shinajpi nini: ¿Diosga paihua runaunara ichushca- 
chu? Mana pacha. Ñucas Israel runa mani, Abrahamba 
miraimanda, Benjaminba aillumanda. 

2 Dios pai ñaupa horas ricsishca runaunara mana ichushcachu. 
¿Manzhu uyangui imara nin Quillcashcai, Eliasmanda rima- 
sha, imasna Elas Israelmanda pifiasha Dioshua riman: 

3 Señor, nisha, canmanda rimajgunara huañuchinaushca, 
camba altares nishcaunara tulanaushca; ñuca sapalla tiauni, 
maspas ñucara mascahuanaun huañuchingaj? 

4 Astaun, Dios cutipasha, ¿imara nin? Ñucajta canzhis hua- 
ranga runaunara huacachishcani, nica, cunguri mucuhua 
mana cungurijgunara Baalba ñaupajpi. 

5 Shinallarami cai punzhaunais, puchujguna tianaun, Diospa 
gracia nishca ajllashcamanda. 

6 Caiga graciamanda asha, mana ranamandachu. Mana 
shina ajpis, gracia ña mana graciachu. Shinallara ranauna- 
manda asha, caiga mana graciachu. Mana shina ajpis, rana 
ña mana ranachu. 

7 ¿Imara? Israel paiguna mascashcara mana pactanaucachu, 
randi ajllashcaunaga pactanaucami. Shujgunaga shinzhiyashca 
tucunauca. 

8 Imasna quillcashca tian: Dios paigunara shu upa shungura 
cuca, mana ricuj ñahuiunara, mana uyaj rinriunaras, cuna 
punzhagama. 

9 Davidga nin: Paiguna micuna mesa tujlla cuenta tucuchu, 
ticta cuenta, shu nijtana, shu cuti pagana. 

10 Paiguna ñahuiuna llanduyarichu ama ricungaj; paiguna 
huasha tullu cumurichu huiñaigama. 


Gentilguna quishpichina 

1 Ñuca nini: Urmangajchu nijtanauca? Mana pacha. 
Astaumbas paiguna nijtashcamanda, quishpichina gentilguna- 
ma shamuca, Israelguna ricusha tigramunauchu. 
12 Israelguna ucharashca mundura charijyachijpi, shinallara 
paiguna anzhurina gentilgunara charijyachijpi, ¿manzhu pai- 
guna tigramuna tucuira mas mas charijyachinga? 
13 Cangunara rimauni, gentilguna. Imasna ñuca gentilgunama 
Dios cachashca runa mani, ñuca tarabanara ahuayachiuni, 
14 imara raushas ñuca ailluunara iyarichingaj, paigunamanda 
huaquinguna quishpichi tucungaj. 
15 Paiguna Diosmanda anzhurinaga mundura mayanllayachij- 

pi, Dioshua cuti amigo tucujpi, ¿imara angái paiguna cuti 
chasquina? ¿Manzhu huañushcaunamanda causarina anga? 
16 Naupa pucuj muyu chicanyachishca ajpi, shinallarami 
tucui muyuunas chicanyachishca anaunga. Sapi chicanya- 
chishca ajpi, shinallarami pallcauna chicanyachishca anaunga. 
17 Huaquin pallcauna paquirishca ajpi, can shu sachamanda 
yanga olivo nishca pallca asha, canga paquirishcauna randi 
yurai satishca ajpi, can olivo yuramanda paihua sapiras, 
paihua causana yacuras apiusha, 

18 ama burlaichu pallcaunara. Burlasha ama cungaringui 
can,imasna can pallcalla asha mana sapira shayachingui, astaun 
sapi canda shayachiun. 

19 Can ningui chari: pallcauna paquirinaushca aca ñuca yurai 
sati tucungaj. 

20 Alimi. Paiguna mana quirishcaraigu paquinaushca aca, 
astaun can camba quirinamanda shayaringui. Ama mas tucui- 
chu, astaun manzhai. 

21 Dios quiquin pallcaunara mana perdonasha, shinallara 
canda mana perdonangachu. 

22 Ricupai Diospa ali shungura, paihua shinzhi shunguras: 
Dios shinzhi aca urmajgunahua, astaun canhua ali shungu 
aca, canga paihua ali shungüi tiaupi. Mana ajpi, cambas 
shinallara pitishca angui. 

23 Paigunasga, paiguna mana quiriushcai mana saquirijpi, 
shinallarami sati tucunaunga yurai. Dios yapa ushajmi pai- 
gunara cuti satingaj. 

24 Canga sachamanda yanga olivo yuramanda pitishca ajpi, 
astaun Dios mana cushca samii ali quiquin olivo yurai satishca 
acangui, ¿manzhu maspas caiguna, quiquin olivomanda pall- 
cauna ajpi, cutillara paiguna quiquin olivo yurai sati tu- 
cunaunga? 


Israelgunara alichina 
25 Canguna, uquiuna, cai pacashca shimira yachaichi, nisha 
munani, canguna ama mas tucuisiqui tucungaj; huaquin 
Israelgunahua shungu shinzhiyashcami, gentilguna pactajta 
bendiciai tucunagama. 

26 Shinajpi tucui Israel quishpichi tucungami, imasna quill- 
cashcasna: Sionmanda Llushpichij shamunga; Jacobmanda 
ucharanara quichungami. 

27 Caimi ñuca pactachina shimi paigunahua, ñuca paiguna 
uchara quichuna punzhai. 

28 Shinasha, evangeliomanda rimajpi, judioguna chijnishcauna 
tucunaushca canguna raigumanda, astaun Dios ajllashcamanda 
rimajpi, llaquishcauna anaun, yayauna llaquishca raigumanda. 
29 Dios cushca cuyanaunas pai cayashcas mana turcaihuajchu. 
30 Imasna canguna ñaupa horas Diosta mana uyajguna acan- 
guichi, astaumbas cuna Dios llaquishcara pactashcanguichi 
Israelguna mana uyashcaraigu, 

31 shinallara cuna caiguna mana uyajguna anaushcami, pal- 
guna cangunara llaquishcasna shinallara llaqui tucunauchu. 
32 Diosga tucui runaunara mana uyajgunami nica, tucui pai- 
gunara llaquisha bendiciangaj. 

33 ¡Ima ashca valij tupurai Diospa iyais, paihua yachanas! 
¡Mana tupuihuajchu paihua taripanauna, mana ricuihuajchu 
paihua ñambiuna! 

34 ¿Señorba iyaira pi yachacachu? ¿Pi paita camachijchu 
aca? 

35 ¿Pita imaras paima ñaupara cuca, huasha pagai tucungaj? 
36 Paihuajmi, paihuajtas, paimandas tucui imas tian. Paiga 
alabashca achu huiñai huiñaigama. Amen. 


Quirijguna causana tono 


| 2 I Shinashas, uquiuna, Dios cangunara Ilaquishca 
raigumanda, cangunara rugauni, canguna cuerpo nishca 
aichara Diosta cuyaichi, shu causaj sacrificio cuenta, chuyajlla, 
Dioshua chasquihuajllami. Caimi canguna Diosta iyaihua 
alabana. 
2 Cai mundu causana samiraga ama catiringuichi. Randi 
turcarichi, canguna iyaira mushujyachishcamanda, Diospa 
ali sumaj chasquihua jlla munaira yachangaj. 
3 Ñucaga nini, Dios ñucara cushca gracia nishca ali iyai- 
manda, caran cangunahua tiaj dueñoma nini, pai quiquin- 
manda ama yapajta iyarichu, atun mani nisha, astaun ali 

tupulla iyarichi Dios caran dueñora cushca quirina tupui. 
4 Imasnara shu cuerpoi ashca partiuna tian, shinashas mana 
tucui partiuna shina ranara charinaun, 

5 shinallara ñucanchi ashca aicha partipura asha, shu aichalla, 
shu cuerpolla anchi Cristoi, caran dueño chi shujgunahua 
aicha partiuna cuenta asha. 

6 Shinajpi, caran dueño shu tono shu tono cuyashcara charin- 
chi, ñucanchira cushca graciamanda; Diosmanda rimana ajpi 
quirina tupui achu; 

7 sirvina ajpis, sirvichu; yachachijga yachachichu; 

8 camachijga, camachichu; cuyajga, ali shungumanda cuya- 
chu; mandajga, ricushalla mandachu; alira rajga, cushi shun- 
gumanda rachu. 

9 Canguna llaquina, cierto llaquina achu; manali ranara 
chijnichi, ali ranara catichi. 

10 Parijumanda llaquinuichi, uquipura cuenta; caran dueño 
shujgunara ahuayachisha. 

11 Canguna ranaunai ama quillasha raichi; sindij almahua 
Señorda sirvisha. 

12 Cushihua chapasha, tormendarinais ahuantasha, mana 
saquisha mañasha. 

13 Quirijguna ministishcaunara yanapaichi, shamujgunara pa- 
siachisha. 

14 Cangunara ole A alira rimasha bendiciaichi. Ben- 
diciaichi, ama maldiciaichichu. 

15 Cushiunahua cushiyaichi; huacajgunahua huacaichi. 

16 Shu shunguyujlla aichi cangunapura, ama mas tucujguna 
aichi, astaun progriunahua compañaichi. Ama yachaj tucui- 
chichu canguna quiquin iyaibi. 

17 Pitas manalira manalihua ama pagaichichu. Aliranara 
ricuchichi tucui runauna ñaupajpi. 

18 Ranalla ajpi, canguna ushanagama, cushihua causaichi 
tucui runaunahua. 

19 Cangunamanda ama cutipaichu, ñuca llaquishcauna, as- 
taumbas lugarda cuichi Dios piñangaj. Quillcashca tian: 
Cutipana ñucajmi, ñuca randi pagasha, Señor nin. 

20 Shinashas, canda chijnij yarcaihua huañujpi, paita caran- 
gui; upinaichijpis upichingui; shina rasha paita pingachinguima. 

21 Manalihua ama venci tucuichu, randi manalira alihua 

venci. 

| 3 1 Caran runa gobiernora uyachu; pi gobiernos mana 
tian Dios mana munajpi; gobiernounaraga Dios churash- 

cami. 

2 Maicambas gobiernora arcasha, Dios mandashcara arcan; 

arcajgunaga causayanara apinaun paigunajta. 

3 Taripajgunaga ali rajgunara mana manzhachingaj tianaun, 

astaun manali rajgunara. ¿Gobiernora mana manzhasha 

ningui? Alira rai, gobierno canda alabangami. 

4 Paiga Diosta sirvijmi, canda yanapangaj. Astaun, can mana- 

lira rasha, manzhai; mana yangamandachu esparara apaun. 

Gobierno Diosta. sirvijmi, paimanda pagajmi, manali rajta 

livachingaj. 

5 Chi raigumanda gobiernora uyangaj ministirinmi, mana 

livanamandalla manzhasha, astaun ali rana iyaimanda. 

6 Shinallara gobiernoma paganara pagaichi. Paiguna Diosta 

sirvijgunami, cai quiquinllara rangaj. 

7 Dibiyashcara pagaichi tucuiunama; gobierno cullqui ajpi 

cullquira, pagana ajpi paganara, manzhana ajpi manzhanara, 

ahuayachina ajpis ahuayachinara. 

8 Pitas ama imaras dibiyaichichu, astaun parijumanda llaqui- 

naungaj. Maicans paihua mayambi causajta llaquisha, ley 

shimira pactachishcami. 

9 Shinajpi: Ama shujhua tacarichu, ama huañuchinguichu, 

ama shuhuanguichu, shujmanda ama llullanguichu, ama 

yapajta munanguichu. Shu camachishca shimi tiashas, cai 

shimii icun: Can cuentallara camba mayambi causajta lla- 

quina mangui. 

10 Llaquinaga paihua mayambi causajta mana huajlichinzhu. 

Shinajpi, ley shimira pactachijga llaquinmi. 

11 Horasta ricsinguichi, ña puñunamanda lliccharina horasmi. 

Ñucanchi quishpina ña mas mayanllayamushcami ñucanchi 

ñaupa quirishca horasmanda. 

12 Tuta pasashcami, ña punzhayaun. Llandu tuta ranaunara 

ichushunchi, punzha iru churarinara churarishunchi. 

13 Punzhai cuenta purishunchi, ali shunguhua, ama yapajta 

micusha, ama machasha, ama shujhua tacarisha, ama nus- 

pasha causausha, ama macananausha, ama chijnishas. 
14 Astaun quiquin Jesucristora churarichi, shu churarina 
cuenta; aichara ama cašuichi paihua munaira rangaj. 


Irqui sami quirijguna 

| 4 1 Ansalla quirij runara chasquichi, astaun mana pai 

iyashcaunara taripangaj. 
2 Huaquin runa tucuira micunami nin; shujea, ansalla quirij 
asha, pangaunallara micun. 
3 Micuj runaga ama asichu mana micujta. Shinallara mana 
micuj runa ama taripachu micujta. Dios paita chasquishcami. 
4 ¿Pitangui can, shujpa sirvijta taripangaj? Paihua quiquin 
patronba ñaupajpi shayarin, urman. Shayaringami, Señorga 
ushajmi paita shayachingaj. 
5 Shu runa shu punzha shu punzha sanga gi, shujga tucui 
punzha shinallarami, nin. Caran dueño paihua quiquin iyaira 
ali pacha yachachu. 
6 Maican runas punzhara chicanyachisha, shina raun Diospa 
ñaupajpi; punzhara mana ricuj runas Diospa ñaupajpi punzhara 
mana ricun. Shinallara aichara micuj runa Diospa ñaupajpi 
micun, Diosta agrasisha; mana micuj runa Diospa ñaupajpi 
mana micun, shinallara Diosta agrasin. 
7 Pi runas causausha, mana paihuajtachu causaun; pi runas 
huañusha, mana paihuajtachu huañun. 
8 Causaushas, Diospa ñaupajpi causaunchi; huañushas, Diospa 
ñaupajpi huañunchi. Causaushas, huañushas, Señorbajguna 
anchi. 
9 Chi raigumanda Cristo huafinca, atarica, Causarica, pai 
Señor tucungaj huañushcaunamanda, shinallara causajguna- 
mandas. 
10 Shinajpi can, ¿imarasha camba uquira taripangui? Canga 
shinallara ¿imarasha camba uquira asiungui? Tucui ñucanchi 
Cristo taripana ñaupajpi shayarina anchi. 
ll Quillcashcami tian: Causauni ñuca, Señor nin, ñuca ñau- 
pajpi tucui cunguri mucu cunguringami, tucui callu Diosta 
ricsingami. 
12 Shinajpi caran dueño pai quiquinmanda Diosta cuentangami. 
13 Ama parijumanda taripashunchi, astaun ricuichi nijtachina- 

ras urmachinaras ama churangaj camba uqui ñaupajpi. 

14 Ñuca yachani, ñuca quirini Señor Jesuspi, imasnara mana 

imas iruschu pai quiquinmanda, randi pi runas imas irusmi 

iyajpi, paihuajmi irus tucunga. 

15 Astaumbas can camba uquira llaquichisha micunamanda, 

ña mana llaquishcahua puriunguichu. Ama huajlichichu camba 

uquira camba micunamanda, imasna Cristo paimanda huañu- 

cami. 

16 Can ali ranaga ama manali rimai tucuchu. 

17 Dios mandana pacha mana micunachu, mana upinachu, 

astaun ali causana, ganas shungu, cushi shungus, Santo 

Espiritui. 

18 Maican runa cai samiunai Cristora sirvisha Diosta cushi- 

yachin, runaunahuas alimi nishca anga. 

19 Shinajpi imaras ganas shungura cusha, imaras parijumanda 

shinzhiyachisha, caigunara catishunchi. 

20 Diospa tarabanara ama huajlichichu micunamanda. Tucui 

micuna micunallami, astaumbas mana valinzhu shujgunara 

nijtachishca urmachingaj micunahua. 

21 Alími aichara mana micungaj, vinoras mana upingaj, imaras 

mana rangaj, camba uquira ama urmachingaj, ama piñaringaj, 

ama irquiyangaj. 

22 Canga, ¿quirinara charinguichu? Charilla canllara Diospa 

ñaupajpi. Cushimi maican runas mana paillara cauSayachij 

pai alimi nishcamanda. 

23 Maican runas micunamanda ima chari nisha micuj causaya- 

chishcami, mana quirisha micushcamanda. Tucuira mana 

quirinahua rashcaga uchami. 

| 5 | Shinajpi, ñucanchi shinzhiuna asha, irquiuna api 
ajta yanapana anchi, mana ñucanchillarara cushiyasha. 

2 Ñucanchimanda caran dueño paihua mayambi causajta 

cushiyachichu, alira rashcai, paita shinzhiyachinga). 

3 Quiquin Cristo mana paillarara cushiyachica; astaun quill- 

cashcasna: Canda camijguna camishcauna ñuca ahuai ur- 

manauca. | 

4 Ñaupa horas quillcashcauna ñucanchira yachachingaj quill- 

canaushca aca ñucanchi chapanara charingaj, Quillcashcauna 

ñucanchira yanapasha ahuantangaj cariyangajpas. 


` 

5 Ahuantaj, cushiyachij Dios cangunara cuchu cangunapura 
shu iyaillara charingaj Cristo Jesusmarda, 

6 canguna shu iyaillahua, shu shimillahua Diosta sumac- 
yachingaj, paimi ñucanchi Señor Jesucristo Yaya. 


Evangelio shimi gentilgunama rin 


7 Chi raigumanda parijumanda chasquinuichi, imasna Cristo 
ñucanchira chasquica, Diosta sumacyachingaj. 
8 Cangunara nini, Cristo Jesús judiogunara sirvij tucuca 
Dios cierto ajta ricuchingaj, Dios yayaunama shimi cushcauna 
ali ajta ricuchingaj. 
9 Shinallara gentilguna Diosta sumacyachinauchu pai llaquish- 
caraigumanda, imasna quillcashcasna: Chi raigumanda camba 
shutira rimasha gentilguna chaupi shungüi, camba shutira 
cantashami. 
10 Cutillara nin: Cushiyaichi, gentilguna, canguna runa- 
unahua. 
11 Cutillara: Señorda alabaichi, tucui gentilguna. Paita ahua- 
yachichi, tucui runauna. 
12 Cutillara, Isaías nin: Isaihua sapi tiangami, pai ataringami 
gentilgunara mandangaj; gentilguna paihuajpi chapanaunga. 
13 Cunaga chapanara cuj Dios cangunara undachichu tucui 
cushihua, tucui ganas shunguhuas, canguna quirinai, canguna 
undanauchu ali chapanahua, Santo Espíritu cushca ushana- 
huas. 
14 Ñuca cangunara ali yachani, ñuca uquiuna, imasna canguna 
ali shunguhuas tucui yachanahuas undashca anguichi. Shinaj- 
llaira parijumanda camachinara ushanguichi. 
15 Shinajpi, uquiuna, cangunara quillcashcani, pajlla pambai 
rimasha, cangunara iyachingaj Dios ñucama cushca gracia- 
manda; 
16 ñuca Jesucristora sirvij tucungaj gentilgunama, Diospa 
evangeliora camachisha, gentilguna shu ali sacrificio cuenta 
tucungaj, Santo Espirituhua chuyayachishca, chasquinalla 
tucungaj. - 
17 Shinajpi imaras charinimi Cristo Jesuspi cushiyangaj, ñuca 
Diospajta sirvishcai. 
18 Rimanara mana munanichu shujguna rashcaunara, astaum- 

bas rimasha imaras Cristo ñucamanda rashcara gentilguna 
uyangaj, shimiunahuas, rashcaunahuas, munanaita ranauna- 
huas, atun ushanahuas, Diospa Espíritu yanapashcamanda. 
19 Shinajpi Jerusalenmanda, muyujta sirij llactaunais, Ilírico 
nishca partigama, tucui partiunara undachishcani Cristo 
evangelio shimihua. 

20 Shinarasha tarabacani evangelio shimira yachachingaj, 
mana Cristo shutira ñaupa horas uyashca llactaunai, shu 
runa rashca ahuai ama shayachingaj, 

21 Astaun, imasna quillcashca tian: Paimanda mana rimash- 
cauna ricunaungami, paimanda mana imahoraspas uyajguna 
intindinaungami. 


Pablo Romama risha nin 


22 Chi raigumanda ashca cuti arcashca acani cangunajma 
shamungaj. 

23 Randi cuna mana mas lugar tiajpi cai partiunai, shinallara 
ña ashca huataunai cangunajma shamusha nisha iyarishcani, 
24 ñuca España llactama riusha, cangunajma shamusha. 
Pasausha, cangunara ricusha nini, shinallara munani cangu- 
nahua ñambii cachai tucungaj, ñuca cangunahua pasiashca 
huasha. 

25 Cunaga llucshiuni Jerusalenma ringaj, chihuaj quirijgunara 
sirvingaj. 

26 Macedonia Acaya partiunai tiajguna munanauca shu cuya- 
nara cachangaj Jerusalembi tiaj ministiu quirijgunama. 

27 Casna munanauca, maspas dibiyujguna anaun. Imasna 
gentilguna chigunamanda alma bendiciongunara apinaushca, 
ministirinmi paigunama aicha bendiciongunara cachangaj. 

28 Shinasha, caita rai pasashca huasha, cai cuyashcara entre- 
gashca huasha, cangunajpi pasiasha España partima ringaj. 

29 Ñuca yachani imasna cangunajma pactamusha, ashca 
bendicionhua shamusha Cristo evangelio shimimanda. 

30 Cangunara rugauni, uquiuna Señor Jesucristomanda, 
Santo Espíritu llaquishcamandas, fucara yanapanguichi, ñuca- 
manda Diosta mañasha, 

31 ñuca lushpirichu Judeai tiaj mana quirijgunamanda, shi- 

nallara Jerusalembi tiaj quirijguna ñuca sirvishcamanda 
cuyashcara chasquinauchu; 

32 ñuca cushihua cangunajma pactamuchu Dios munashca- 
manda, ñuca cangunahua pariju samangaj. 

33 Cushi shungura cuj Dios tucui cangunahua tiachu. Amen. 


Saluranauna 

| 6 1 Ricuichi, nini, ñucanchi pani, Febe nishcara, pai 

Cencreaspi tiaj iglesiara sirvijmi. 
2 Paita chasquichi Señorba shutii, quirijpurasna, paita imara 
cangunamanda ministishcais yanapaichi. Paiga ashcaunara 
yanapajmi, ñucaras. 
3 Priscilandi Aquilandi saluraichi, ñucahua pariju tarabajguna 
Cristo Jesusta sirvinai. 
4 Paiguna causaira churanauca ñucara quishpichingaj; pai- 
gunara agrasinchi maña ñucalla, astaun tucui gentilguna 
iglesiaunandi. w 
5 Shinallara paiguna huasii tiaj iglesiara saluraichi. Nuca 
llaquishca Epeneto nishcara saluraichi, pai Acayamanda ñaupa 
punda Cristoi quirijmi. 
6 Saluraichi Mariara, paiga ashcara tarabashcami canguna- 
manda. 
7 Andrónico Junias nishcaunara saluraichi, ñuca quiquin 
ailluna, ñucahua pariju chonda cularbi compañajguna, cachash- 
ca runauna llaquishcauna, shinallara ñucamanda ñaupara 
Cristoi quirijguna. 
8 Amplias nishcara saluraichi, ñuca Señorbi llaquishca amigo. 
9 Saluraichi Urbano nishcara, pai ñucanchira yanapaj Cristo 
Jesusta sirvinai, shinallara ñuca llaquishca Estaquis nishcara. 
10 Apeles nishcara saluraichi, Cristora sirvishcai alimi nishca 
runa. Saluraichi Aristóbulo huasii tiajgunara. 
11 Ñuca aillu Herodión nishcara saluraichi, Narciso huasii 
tiajgunaras, Señorbi ajgunara. 
12 Trifena Trifosa nishcaunara saluraichi, Señorda sirvisha 
tarabajgunara. Saluraichi llaquishca Pérsida nishcara, Señorbi 
ashcara tarabaj huarmimi. 
13 Saluraichi Rufo nishcara, Señor ajllashca runara, shinallara 
paihua mamara, paiga ñuca mama cuentami. 

14 Asíncrito, Flegonte, Hermas, Patrobas, Hermes nishcaunara 
saluraichi, paigunahua pariju tiaj uquiunandi. 

15 Saluraichi Filólogo, Julia nishcaunara, Nereo nishcaras 
paihua panindi, shinallara Olimpas nishcara, tucui paigunahua 
pariju tiaj quirijgunandi. 

16 Parijumanda saluranuichi shu chuyaj muchanahua. Tucui 
Cristo iglesiauna cangunara saluranaun. 

17 Cangunara rugauni, uquiuna, tucui quirijgunara chau- 
pichijgunara ricsichi, tucui urmachijgunaras, canguna uyashca 
ali yachanara huajlichijgunaras. Paigunamanda anzhurichi. 
18 Casnauna mana ñucanchi Señor Jesucristora sirvinaunzhu, 
astaun paiguna quiquin icsara, mishqui uyarij shimiunahua, 
yanga alabana shimiunahuas yachai illajgunara umachinaun. 
19 Canguna casuna tupu tucuigunama uyarishcami; chi rai- 
gumanda cangunamanda cushiyauni. Maspas ñuca munani 
canguna ali ranai iyaiyuj tucungaj, astaun manali ranai yachai 
illajguna. 

20 Cushira cuj Dios uctalla Satanasta aitanga canguna chaqui 
ucui. Nucanchi Señor Jesucristo gracia nishca ali iyai can- 
gunahua tiachu. 

21 Ñucara yanapaj Timoteo, ñuca ailluuna Lucio, Jasin, 
Sosípater nishcauna cangunara saluranaun. 

22 Ñuca Tercio, cai quillcara quillcaj, cangunara salurauni 
Señorbi. 

23 Gayo nishca, ñucara charij, shinallara iglesiara charij 
paihua huasi, cangunara saluraun. Erasto nishca, tesorero 
nishca llacta cullquira cuiraj runa, cangunara saluraun, shina- 
llara ñucanchi uqui Cuarto nishca. 

24 Nucanchi Señor Jesucristo gracia nishca tucui cəngunahua 
achu. Amen. 


Diosta alabana 


25 Dios cangunara shinzhiyachinara ushan, imasna nin 
ñuca evangelioi, shinallara Señor Jesucristo camachishcais, 
imasna Dios pai pacashca shimira ricuchin, huiñaimanda 
pacashcara. 

26 Astaun, cuna horas ricuchishcami, shinallara Diosmanda 
rimajguna Quillcashcaunai ricurin, imasna huiñai tiaj Dios 

uyangaj. 

27 Sapalla yachaj Diosta ahuayachishca achu Jesucristomanda 
huiñai huiñaigama. Amen. 


1 CORINTIOS 


PABLO CORINTO LLACTAI TIAJ 
QUIRIJGUNAMA ÑAUPA QUILLCASHCA 


Salurana 
| 1 Pablo, Diospa munaimanda cayashca Jesucristo ca- 
chashca runa tucungaj, ñucanchi uqui Sostenesndi, 


2 Corinto llactai tiaj Diospa iglesiama quilicanchi, Cristo 
Jesuspi chicanyachishcaunama, chuyajguna tucungaj cayash- 
cauna, shinallara tucui Señor Jesucristo shutii mañajgunaras, 
maibi tiaushas, quillcanchi. Paiga paiguna Señormi, shina- 
llara ñucanchijpas. 

3 Gracia nishca ali iyairas cushi shunguras charichi ñucanchi 
Yaya Diosmanda, Señor Jesucristomandas. 


Diosta agrasina 


4 Tucui horas, Pagarachu nisha, ñuca Diosta agrasiuni 
canguna raigumanda, shinallara cangunama cushca Diospa 
gracia nishca ali iyaimandas Cristo Jesuspi; 

5 imasna canguna Cristoi pactajta bendiciai tucushcanguichi 
tucui shimiunais, tucui intindinais; 

6 imasna Cristomanda cuentashca shimi ali cierto ajta ricu- 
chishcara cangunama. 

7 Shina ajllaira canguna ñucanchi Señor Jesucristo ricurimu- 
nara chapausha, mana imas Dios cuyashca pishinzhu cangu- 
nahua. | 

8 Paiga canguna quirishcai cangunara shinzhiyachingami pu- 
chucai punzhagama, canguna cauša illaj tucungaj ñucanchi 
Señor Jesucristo shamuna punzha pactamujpi. 

9 Dios cierto quirihuajllami. Paiga cangunara cayaca paihua 
Churi ñucanchi Señor Jesucristohua pariju compañasha 
causangaj. 


Tucui shina tonora rimanauchu 


10 Cangunara rugauni, uquiuna, Señor Jesucristo shutira 
llaquishcamanda, canguna tucui shina tonoi rimanguichi, 
ama chican montombi chaupirisha, astaun tucui parijulla 
shu iyaiyujlla tucusha, shu iyarinallahuas, shu ricunallahuas. 

11 Cloeguna cuentahuanauca imasna cangunapura piñanaun- 
guichi, ñuca uquiuna. | 

12 Casna rimasha nini: Cangunamanda shu runa nin: Ñuca 
Pablo runami ani; shujga, Apolospaj, shujga Cefaspaj, shujga 
Cristohuajmi ani, nisha. 

13 ¿Cristoga chaupirishca chari? ¿Pablo canguna randimanda 
chacatashcachu aca? ¿Pablo shutii bautisaricanguichiri? 

14 Diosta agrasini imasna cangunamanda mana pitas bautisa- 
cani, randi Crispollara Gayollaras, | 
15 ama pihuas rimachu: Pablo shutii bautisaricani, nisha. 

16 Maspas Estéfanaspa aillura bautisacani. Chishujgunamanda 
mana pitas bautisacani yachin. Mana iyai tianzhu. 

17 Ñucaraga Cristo mana cachahuacachu bautisangaj, astaun 
evangelio ali shimira camachingaj. Mana rimacanichu yachash- 
ca shimihua, Cristo cruzta ama yanga rashca tucuchu. 


Cristora chacatashcara camachinchi 


18 Chi cruzta cuentaj shimiga yanga shimimi nisha iyanaun 
chingariujguna, randi ñucanchima, quishpichiscauna asha, cai 
shimi Diospa ushaimi iyanchi. 

19 Quillcashcami tian: Yachajguna yachashcara huajlichisha- 
mi, iyaiyujguna iyaira ichushami. 

20 ¿Maibirairi yachaj? ¿Maibirairi ley shimira yachachij? 
¿Maibirairi cuna horas rimaisigui runa? ¿Manzhu Dios cai 
pacha yachanara yanga shimira cuenta rashca? 

21 Dios pai yachashcamanda cushcasna, mundu paita mana 
tupacachu paihua quiquin yachanamanda. Astaun Dios cucami 
guirijgunara quishpichingaj yanga nishca shimira camachish- 
camanda. 

22 Judio runaunaga munanaita rashcara ricuchihuai, ninaun; 
griego runaunaga yachanara mascanaun. 

23 Astaun ñucanchi Cristora chacatashcara camachinchi, ju- 
dioguna ricujpi shu nijtana shimi, gentilguna ricujpi shu 
yanga loco shimi cuenta. 

24 Randi cayashcauna ricujpi, judio ashas gentil ashas, Cristoga 
Diospa ushaimi, Diospa yachanami. 

25 Dios yanga samira rashcaga runa yachanara yalin. Dios 
irqui samira rashcaga runamanda yali shinzhimi. 

26 Ricuichi uquiuna, imasna cayashca acanguichi. Canguna- 
hua mana yapa ashca yachajguna tian, runa ricujpi, mana yapa 
ashca ushajguna, mana yapa ashca charijguna. 

27 Astaunga Dios mundumanda upa ajgunara ajllacami ya- 
chaiyujgunara pingachingaj; shinallara mundumanda mana 
ushajgunara Dios ajllacami ushajgunara pingachingaj. 

28 Mundumanda pogriunaras, chijnishcaunaras Dios ajllaca, 
maspas ima illajtas ajllaca tiajgunara tucuchingaj. 

29 Dios shinami rarca pihuas ama valijmi ani nisha rimachu 
paihua ñaupajpi. 

30 Cristo Jesuspi Diospajguna anguichi. Dios rashcamanda 
Cristo ñucanchima yachanas, ali tucunas, chicanyachinas, 
rándisha lushpichinas tucushcami; 

31 imasna quilcashcaros tian: Pi runas alabasha nisha, Diosta 
alabachu. 


Espiritumanda shimiunahua rimacani 


| Shina ajllaira, uquiuna, ñuca cangunajma shamushca 

horas, Diospa shimira : rimangaj, sumaj shimiunahua 
yachana shimiunahuas mana shamucanichu. 
2 Casna nisha iyacani: Cangunajpi tiausha mana imaras 
yachashachu astaun Jesucristollaras, pai chacatashcaras. 
3 Ñucaga sambayashca asha, ARES chucchusha cangu- 
nahua tiaucani. ` 
4 Ñuca rimasha, ñuca camachisha, mana uyanalla shimihuas, 
mana runa yachanahuas rimacani, astaun Espíritu ricuchish- 
cahuas ushaihuas rimacani. 
5 Casna rimacani canguna quirina ama runa yachashcai astaun 
Diospa ushanai shayarichu. 

Santo Espiritu ricuchishca 

6 Shinajpi yachana shimira ña yachajgunahua rimanchi. 
Cai yachanaga mana cai tiempomandachu, mana cai tiempo 
apuunamandachu. Chiguna tucui huañunaun. 
7 Nucanchiga Dios pacashca yachana shimira rimanchi, paihua 
mana ricurij yachanara. Cai yachanaga callari horasmanda 
pacha Dios cuca ñucanchira sumacyachingaj. 
8 Cai yachanaraga cai tiempo apuunamandas mana pihuas 
intindicachu. Paiguna cai yachanara intindishca ashaga, Sumaj 
Ahua Pacha Señorda mana chacatanaunmaca. 
9 Randi, imasna quillcashca tian: Ima ñahui mana ricush- 
caras, ima rinri mana uyashcaras, runa shungüi mana iyash- 
caras, caigunara Dios puruntushcami paita llaquijguna gus- 
tangaj. 
10 Astaumbas Dios caigunara ñucanchima ricuchishcami paihua 
Espiritumanda. Espirituga tucuira mascan, ricun, Diospa 
atun yachanandi. | 
1 ¿Pita yachan runa iyashcaunara? Dueño espiritullami 
yachan. Shinallara Dios iyashcaunara mana pihuas yacha- 
cachu. Diospa Espiritullami yachaca. 
12 Cai pachamanda espiritura mana apishcanchichu, astaun 
Diosmanda Espiritura apishcanchi, pai ñucanchima cuyashcara 
ricsingaj. 
13 Caitaga mana rimanchichu runamanda yachana shimiuna- 
hua, astaun Espíritu yachachishca shimiunahua, Espíritu 
iyashcara, Espíritu cushca shimiunahua rimasha. 
14 Randi yanga runa Diospa Espíritu iyaigunara mana ansas | 
ricsinzhu, yanga shimimi yachin, nisha. Shinallara intindinara 
mana ushanzhu. Espiritui intindinallami. 
15 Espirituyuj runaga tucuira caman, randi mana pihuas paita 
camanzhu. 
16 ¿Pita Señorba iyaira yachan? ¿Pi paita yachachinga? Randi 
ñucanchi quiquin Cristo iyaira charinchimi. 


Dioshua pariju yanapajguna 
. | Uquiuna, cangunahua rimanara mana ushanchichu 
Espirituyujgunama cuenta, astaun ucha aicha munaira 

 catijgunama cuenta, Cristoi huahua cuenta ajgunama. 
2 Leche yacullara upichisha, micunara mana caracanichu. 
Chi horaspi, micunara mana ushacanguichi, cunagamas mana 
ushanguichichu. 
3 Chara aicha munaira catijguna anguichi. Chijnijguna, 
piñanaujguna cangunahua tiausha, ¿manzhu aicha munaira 
catijguna anguichi, yanga runauna cuenta purisha? 
4 Shu runa nin: Ñuca Pablomanda quirij ani; shujga: Ñuca 
Apolosmanda ani, nin. Shina rimasha, ¿manzhu aicha munaira 
catijguna anguichi? 
5 ¿Pitairi Pablo? ¿Pitairi Apolos? Diosta sirvijgunami anchi 
cangunara quirichingaj, Dios caran dueñoma cushcasna. 
6 Nuca tarpucani, Apolos yacura talica. Diosga iñachicami. 
7 Shinajpi tarpujpas yacura talijpas mana imaschu, randi 
iñachij Dioslla valin. 
8 Tarpujpas talijpas shujllami; shina ajllaira caran dueño pai 
rashca tupura apingami. 
9 Ñucanchi Dioshua pariju tarabajguna anchi, cangunaga 
Diospa chagra, Dios shayachishca huasi cuenta anguichi. 
10 Imasna Dios paihua gracia nishca ali iyaira cuhuaca, ñuca 
shu huasi rana yachaj cuenta istandi siquira churacani. Shu 
runaga chi ahuai huasira shayachin. Caran dueño cuirachu 
imasna rashara shayachin. 
11 Shu istandi siquiras mana pihuas ushanzhu churanara. Ña 
churashca istandi siqui Jesucristollami. 
12 Cai istandi siqui ahuai, maicambas curira, cullquira, valij 
rumiunara, caspira, quihuara, pangaunara paltasha shaya- 
chisha, 
13 caran dueño rashca tono ricuringami. Ricuchina punzhai 
ricsichishca anga. Ninai ricsichishca anga. Caran dueño 
rashca tupura ninahua camashca anga, ima tono ajpis. 
14 Maican runa rashcauna shayachishcai paltashca mana 
rupajpi, paganara apingami. 
15 Maican runa rashca tono rupajpi, pai pirdinga. Astaun 
pailla quishpingami, ninamanda quishpishcasna. 

16 ¿Manzhu yachanguichi imasna Diospa templo huasi 
anguichi, imasna Diospa Espíritu cangunajpi causan? 

17 Maicambas Diospa huasira tulajpi, Dios paita tulangami. 
Diospa huasiga chicanyachishcami, cangunami cai huasi 
anguichi. 

18 Ama pihuas paillara umachichu. Cangunamanda maican 
runas: Cai tiempoi yachajmi ani, nisha, paihua yachanara 
saquichu, ali yachanara apingaj. 

19 Dios ricujpi, cai mundu yachana yanga upa cuenta yacha- 
nami. Quillcashca tian: Yachajgunara paiguna quiquin ya- 
chaushcai apin. 

20 Shinallara nin: Yachajguna iyashcaunaras Señor yachan, 
mana imajpas valinzhu. 

21 Chiraigumanda pihuas runaunara ama alabarichu. 

22 Tucui imas cangunajmi: Pablo, Cefas, cai pacha, causai, 
huañui, cuna horas, huasha horas, tucui tucui cangunajllami. 

23 Cangunaga Cristojmi anguichi, Cristoga Diospajmi. 


Cachashca runauna sirvishca 


4 I Runauna ñucanchira ricsinauchu Cristora sirvijguna 
cuenta, Dios pacashca shimiunara yachachijguna cuenta. 

2 Maspas ministirinmi yachachijgunahua shimira pactachij- 
guna anauchu. 

3 Cangunas, shu camajgunas ñucara camanaupi, mana yapa 
cašunichu. Ñuca quiquinllaras mana camaunichu. 

4 Ñucajpi ima manali rana iyairas mana charinichu. Shina 
ajllaira mana chimandachu ali tucuni. Ñucara camajga 
Señormi. 

5 Shinajpi ama ñaupara taripanguichichu, Señor shamunagama. 
Paiga tucui llandui pacashcaras punzhai ricuchingami, tucui 
runa shungii rasha nisha iyarishcaunaras. Chi horasllaira 
caran dueño Diosmanda paita alabashcara apingami. 

6 Cai tucuira ricuchishcani, uquiuna, ñucajpis Apolospajpis, 
shu ricuchina cuenta, cangunara llaquishcamanda, cangunaras 
yachachingaj quillcashca shimira casusha puringaj, ama mas 
tucusha, shu yachachijta valichisha shujtaga mana valichisha. 

7 ¿Pita canda chicanyachin shujgunamanda? ¿Imara mana 
cuyashcara charinguiri? ¿Cuyashca ajpiga, ima rasha mas 
tucungui mana apij cuenta asha? 

8 Ña basta sajsashcanguichi. Ña charijguna tucushcanguichi. 

Ñucanchi illaushcai rey apuuna cuenta mandanguichi. Can- 
guna rey apuuna tucunauchu nisha munanchi, ñucanchi 
shinallara cangunahua pariju rey apuuna tucungaj. | 
9 Ñuca ricujpi, ñucanchi Dios cachashca runauna asha, pai 
ñucanchira churashcami puchucaigunara cuenta ricui tucungaj, 
huañungaj taripashcaunara cuenta. Ricui tucushcanchi mundu 
ñahui pambais, angelguna ñahui pambais, runauna ñahui 
pambais. 

10 Cristora lHaquishcamanda upauna cuenta tucushcanchi, 
astaun cangunaga iyalyujguna anguichi; ñucanchi sambauna, 
canguna ursayujguna; canguna ali rimashcauna, ñucanchiga 
“mana valichishcauna. ` 

11 Cunagama yarcachisha, upinaichisha, llushti asha, sajmai 
tucusha, huasi illaj tiashcanchi. 

12 Sambayasha tarabanchi, ñucanchi quiquin maquillahua 
rasha. Maldiciashca ajpi, bendicianchi. Tormendachinaupis 
ahuantanchi. 

13 Caminaupis ruganchi. Cunagama cai mundumanda chinda 
cuenta tucushcanchi, tucui runauna ichushca basura cuenta. . 
14 Caita mana quillcauni cangunara pingachingaj, randi cama- 
chingaj, ñuca quiquin llaquishca churiunara cuenta. 

15 Cristoi chunga huaranga yachachijgunara charishallara, 
mana ashca yayaunara charinguichi. Ñucaga Cristo Jesuspi 
canguna yaya tucucani, paihua evangelio ali shimimanda. 

16 Chimanda nini, ñucara catirijguna tucuichi. 

17 Chi raigumandalla Timoteora cachacani, paiga ñuca llaquish- 
ca churimi Señorbi, ñuca shimira pactachij. Cangunara iya- 
richingami ñuca Cristo ñambii puriushcara, ima samira yacha- 
chiuni tucui partii, tucui iglesiaunai. 

18 Huaquingunaga mas tucuisiquiuna tucushcanguichi, ñuca 
mana imahoraspas shamungaraushca cuenta. 

19 Randi Señor munajpi uctalla shamushami. Shamushaga, 
mas tucuisiquiunara ricsisha; mana paiguna shimira, astaum- 
bas paiguna ushaira yachangaj. | 
20 Dios mandana pacha mana shimiunamandallachu, astaun 
ushaimandami. 

21 ¿Imara munanguichi? ¿Caspihuachu Hyvachinas; shamusha? ` 
¿Llaquij manso shunguhuachu shamusha cangunajma? 

Irusta raj runara taripana 


| Cierto pacha cangunamanda shu runa huarmihua 
tacarishca ninaun. Chi tupullara mana rimanaunlla gentil- 
gunahua. Shu runa paihua quiquin yaya huarmihua causaun, 
ninaun. 
2 Cangunaga mas tucuisiqui anguichi. ¿Manzhu llaquirina 
acanguichi, casna raj runara cangunajmanda anzhuchingaj? 
3 Cierto pacha fiucaga fuca aichai cangunahua pariju mana 
tiaushallara, astaun espiritui tiausha, cangunahua tiaushcasna 
chita raj runara ña taripashcani. 
4 Cangunaga tandarisha, ñuca espíritu canon nuq tiaushas, 
Señor Jesucristo ushaihua, 
5 Señor Jesucristo shutii chi runara nación entregaichi, ' 
paihua aichara tucuchingaj, randi paihua espíritu quishpichi 
tucungaj Señor Jesuspa punzhai. 
6 Mana valinzhu canguna alimi anchi nishcara: ¿Manzhu 
yachanguichi imasna ansahualla tandara punguichina polvo 
enterora punguichin? 
7 Shinajpi, rucu punguichina polvora ichuichi, canguna mushuj 
tanda tucungaj, punguichina polvo illaj, canguna ashcasna. 
Cristo ñucanchira quishpichina borregora ña huañuchiscami 
ñucanchimanda, ñucanchi pascua nishca cuenta. 
8 Shinajpi, istara rashunchi, mana rucu punguichina polvohua, 
mana manali shungu manali rana punguichina polvounahuas, 
astaun mana punguirishca tanda cuenta ali ranahuas cierto 
shimihuas istara rashunchi. 
9 Cangunara quillcacani shujhua tacarijgunahua ama com- 
pañangaj, nisha. 
10 Randi, ñuca casna nisha, mana nicanichu cai pachai tiaj 
shujhua tacarijgunahua, cullquira yapajta munajgunahuas, 
shuhuajgunahuas, runa rashca diosta adorajgunahuas ama 
compañangaj. Ñuca casna nishca ajpiga, cai mundumanda 
llucshinara ministinguichima. 
11 Astaun, casnami nisha quillcacani: Shu uqui nishca runa 
shujhua tacarij ajpi, cullquira yapajta munaj ajpi, runa rashca 
diosta adoraj ajpi, maldiciaj, machaisiqui, shuhuaj ajpis, ama 
paihua puringuichi. Cai sami runahua ama micunguichichu. 

12 ¿Ima rasha iglesiamanda canzhai ajgunara taripaimacani? 
¿Manzhu canguna iglesia ucui tiajgunara taripanguichi? 

13 Iglesiamanda canzhai ajgunara Diosmi taripanga. Chi 
uchara raj runara cangunajmanda anzhuchichi. | 


Mana quirijguna ñaupajpi ama taripachina 

6 I Cangunamanda shuj shu uquira piñashaga, ¿manzhu 

pingaringuichima mana quirijguna ñaupajpi taripachingaj? 
¿Manzhu quirijguna ñaupajma rina aca taripachingaj? 
2 ¿Manzhu yachanguichi imasna quirijguna mundura taripa- 
nara? Canguna mundura taripangaj rajguna asha, ¿manzhu 
ushanguichi ichilla taripanaunaras? 
3 ¿Manzhu yachanguichi imasna angelgunara taripashun? 
Shinashas, maspas cai causaimanda taripanaunara taripanami 
anchi. 
4 Cai causaimanda ima taripana tiajpis, ¿ima rasha quirijguna 
ricujpi pishi valijguna ñaupajpi taripachinguichi? 
5 Cangunara pingachingaj shina nini. ¿Mlanzhu cangunajpi 
shu iyaiyuj runas uquipura taripangaj? 
6 Astaunga, shu uqui shu uquira taripachin, shina rasha mana 
quirijguna ñaupajpi raun. 
7 Cangunapura taripajpi yapa mana valinzhu. Astaun ¿ima 
rasha mana ahuantangui canda manali rashcara? ¿Ima rasha 
mana ahuantangui quichusha nishcara quichunauchu? 
8 Randi canguna quiquin uquiunara manalira raunguichi, 
shinallara uquiunamandas quichunguichi. 
9 ¿Manzhu yachanguichi, Dios mandana pachara mana api- 
naungachu manalira rajguna? Ama pandanguichichu: shujhua 
tacarijgunas, runa rashca diosta adorajgunas, huarmihua 
tacarijgunas, irusta rajgunas, caripura tacarijgunas, 
10 shuhuajgunas, munaisiquiunas, machajgunas, camijgunas, 
umachisha quichujgunas, Dios mandana pachara mana api- 
naungachu. 
11 Casna samira rajgunas acanguichi huaquinguna. Randi 
armachishca acanguichi, chicanyachishca acanguichi, alichi 
tucushcanguichi Señor Jesucristo shutii, ñucanchi Diospa 
Espiritumandas. 

Diosta ahuayachichi canguna aichai 


12 Tucui imaras ranallami ñucahua, astaun mana tucui 
valinzhu; shinajllaira lugarda mana cunichu ima ranas ñucara 
vencingaj. 

13 Micunaga icsajmi, icsas micunajmi. Ishquindira Dios 
huasha tucuchinga. Runa aichaga mana rashcachu aca shujhua 
tacarisha causangaj. Runa aicha Señorbajmi, Señorbas 
runajmi. 

14 Señorda atarichij Diosga shinallara ñucanchira atarichin- 
gami paihua ushaihua. 

15 ¿Manzhu yachanguichi imasna canguna aicha quiquin 
Cristo aicha partimi? ¿Shinajpi Cristo aicha partira quichu- 
sha, shujhua tacarij huarmima cushachu? ¡Mana pacha! 

16 ¿Manzhu yachanguichi imasna shu cari shu shujhua tacari) 
huarmihua tacarisha paigunapura shu aichalla tucun? Quill- 
cashca tian: Chi ishquiga shu aicha tucunaunga. 

17 Randi maicambas Señorhua llutarisha paihua shu espiritulla 
tucun. 

18 Shujhua tacarinamanda mitícuichi. Shu tono uchaunaga 
aichamanda canzhaimi, randi shujhua tacarisha, dueño paihua 
quiquin aichara huajlichin. 

19 ¿Manzhu yachanguichi imasna canguna aicha Santo Espíritu 
causana huasi ashcara, paiga canguna shungiii tian, Diosmanda 
paita charinguichi? Mana canguna quiquimbajchu anguichi. 

20 Randishca mari acanguichi. Shina asha, Diosta ahuaya- 
chinguichi canguna aichai, canguna espirituis. Diospajmi 
anaun. 


Casaranamanda 


7 | Canguna quillcai tapushcamanda rimasha nini. Alimi 
cari huarmira ama llangachu. 

2 Astaun tacarisha tentarinamanda caran dueño paihua quiquin 
huarmira charichu, huarmis quiquin carira charichu. 

3 Cariga huarmihua casarashcai ranaunara pactachichu, shina- 
llara huarmis carihua. 

4 Huarmi aichaga mana paihuajchu astaun paihua carijmi. 

Shinallara cari aicha mana paihuajchu astaun huarmijmi. 
5 Ama mitsanuichichu. Huaquin horasllai ishquindimanda 
munashaga saquinauchu, cungaillai Diosta mañangaj. Chi 
huashaga cutillara llutarinauchu, ama supai cangunara tentan- 
gaj ahuantanara mana ushashcamanda. 

6 Ñuca casna rimani mana mandasha, astaun lugarda cusha. 

7 Ñuca munani astaun, tucui runauna ñuca cuenta anauchu. 
Randi caran dueño Diosmanda paihua quiquin cuyashcara 
charin, shuj shu tonora, shujpas shu tonora. 

8 Maltaunaras, huaccha huarmiunaras nini: Alimi anma 
ñuca cuenta shinallara saquirinauchu. 

9 Randi ahuantanara mana ushashaga casaranauchu; casa- 
ranaipi huañuushaga, astaun alimi anma casarangaj. 

10 Casarashcaunaraga mandani, huarmi carimanda ama llush- 
pirichu. Caitaga mana ñuca mandashca astaun Señor man- 
dashcami. 

11 Llushpirishaga, ama shujta apichu; mana casna rashaga 
cutillara llutarichu paihua quiquin carihua. Shinallara cariga 
ama ichuchu paihua huarmira. 

12 Shujgunama casna nini ñuca, mana Dios rimanzhu: Maican 
uqui shu mana quirij huarmira charisha, huarmi paihua pariju 
causasha nijpi, cari paita ama ichuchu. 

13 Shinallara huarmi mana quirij carira charisha, cari paihua 
pariju causasha nijpi, huarmi paita ama ichuchu. 

14 Mana quirij cari Diosma chicanyachishca tucun paihua 
huarmi raigumanda; shinallara mana quirij huarmi paihua 
cari raigumanda Diosma chicanyachishca tucun. Mana shina 
ajpi canguna churiuna yanga huahuaunami anaunma, astaun 
cuna chicanyachishca huahuaunami. 

15 Mana quirijga llushpirisha nijpi llushpirichu. Shina llush- 
pirijpi, quirij uqui quirij pani lugaryanmi. Dios ñucanchira 
cayahuaca cushihua causangaj. 

16 Huarmiga, ¿imara yachangui, camba carira quishpichingui 
chari? Cariga, ¿imara yachangui, camba huarmira quishpi- 
chingui chari? 

17 Caran dueñoga Señor cushcallai causachu, Dios cayash- 
callais. Casnami mandani tucui iglesiaunai. 

18 ¿Shu runa pai cayashcai circuncisionda rashcachu acai? 

Shina asha saquirichu. ¿Shujga mana circuncisionda rashcai 
cayai tucucai? Ama rachu circuncisionda. 

19 Circuncisionda ranas mana ranas mana imaschu, randi 
Dios mandashca shimira pactachina yapa valinmi. 

20 Caran dueño Dios cayashca horaspi tiashcasna tiachu. 

21 ¿Can cayashca horaspi, sirvijchu acangui? Ama llaquirichu. 
Randi cacharinaupi llushpiringuilla. 

22 Maican runa sirvij ashcai cayashca tucujpi, Señorbi cacha- 
rishca runa cuenta tucun. Shinallara pihuas liuri ashcai cayash- 
ca tucujpi, Cristora sirvij runami tucun. 

23 Paganahua randishca acanguichi. Shinasha runaunara 
sirvijguna ama tucunguichichu. 

24 Shinajpi, uquiuna, imasna shu runa pai cayai tucushcasna, 
shinallara tiachu Diospa fñaupajpi. 

25 Huanra huarmiunamanda ima mandashca shimiras ma- 
na charinichu Señormanda, randi ñuca iyaimandalla rimani. 
Shina ajllaira, Señor ñucara lHlaquishcamanda, ñuca shimi 
quirinallami. 

26 Nuca ricujpi, casna tormendarina horaspi alimi shu runa 
pai tiashcasnalla tiangaj. 

27 ¿Canga, huarmiyujchu angui? Ama mascaichu llushpi- 
ringaj. ¿Huarmi illajchu angui? Casarangaj ama mascaichu. 
28 Randi can huarmira apishaga mana uchara raungui. Huanra 
huarmis casarasha mana uchara raun. Shina ajllaira casaraj- 
guna tormendarinaungami cai causaibi. Cai tormendarina- 
manda cangunara quishpichisha nicani. 

29 Shina ajllaira uquiuna, cangunara nini, tiempouna tucuri- 
naun. Cunamanda huarmiyujguna mana huarmiyujgunasna 
causanauchu. 

30 Huacajguna mana huacajgunasna anauchu. Cushiyajguna 
mana cushiyajgunasna anauchu. Randijgunas mana imaras 
charijgunasna anauchu. 

31 Cai mundura gustajguna mana gustajgunasna anauchu. 
Cai mundu ricurina tono ña pasariunmi. 

32 Ñuca munani canguna ama llaquirisha tianauchu. Malta 
runa Señorbajta iyarin imasna Señorda cushiyachingaj. 

33 Huarmiyuj cariga mundura ricun paihua huarmira cushiya- 
chingaj. 

34 Cariyuj mana cariyujpas shinallara caran samira iyarinaun. 
Huanra huarmi Señorbajta ricun chicanyachishca tucungaj, 
aichais espirituis. Randi cariyuj huarmiga cai mundumandara 
iyarin imasna rashara carira cushiyachingaj. 

35 Nuca caita nini cangunara yanapangaj; ; mana shu tugllai 
cuenta urmachingaj, astaun ima aliras ima ali ricurijtas rai 
tucuchu, shinallara mana imas arcarichu canguna Señorbajma 
mayanliayamungaj. 

36 Shu runa paihua huanra ushushira mana ali rasha iyajpi, 
pai fa rucuyaupi casarangaj, shinallara yapa ministirijpi 
huarmi casarachu, shina rasha mana uchara ran. 

37 Astaun, pai shinzhi runa asha, ushushi casarangaj mana 
ministijpi, paihua munaira shinzhi huacachij asha, paihua 
ushushira mana casarachisha iyasha, paita huanralla huaca- 
chisha nisha, alimi raun. 

38 Shinajpi casarachij yaya alirami raun, mana casarachij- 
yayaga astaun alirami raun. 

39 Casarashca huarmi paihua carihua huatashcami cari cau- 
saushcai. Randi cari huañujpiga, huarmi ña lugaryashcami, 
maicandas casarasha nijpi ushanllami, pai Señorbi quirij 
ajpi. 

4) Randi ñuca ricujpi huarmi shinalla tiasha mas cushi tucun- 
ma. Casna nisha Diospa Espíritu munaira charinimi nisha 
iyauni. 


Runa rashca diospa ñaupajpi 
ricuchishca aichamanda 


8 I Runa rashca diosgunama ricuchishca micunamanda 
rimasha, ricsinchimi imasna tucui ñucanchi yachanimi 
nisha iyaunchi. Yachanaga runara yanga atunyachin, randi 
llaquinaga iñachin. 

2 Maicambas ñuca yachanimi nisha, chara mana imaras 
yachanzhu imasna rasha yachana anga. 

3 Maicambas Diosta llaquijpiga, Dios paita ricsin. 

4 Shinajpi runa rashca diosgunama ricuchishca micunamanda 
rimashaga, ñucanchi yachanchi imasna shu runa rashca 
dios mana imaschu cai mundui. Shu sapalla Diosmi tian. 

5 Huaquin dios nishcauna tiashas cielois cai pachais, imasna 
ashca diosguna, ashca señorguna tianaun, 

6 shinajllaira ñucanchihua shu sapalla Dios tian, Dios Yayami. 
Paimandalla tucui rashcauna llucshinaun, ñucanchis paihuajta 
causaunchi. Shinallara shu Señor Jesucristollami tiaun. 
Paimandalla tucui imaras rashca aca, ñucanchis paimanda 
manchi. 

7 Randi mana tucui runauna caita intindinaunzhu. Hua- 
quinguna ñaupa horasmanda runa rashca diosgunara adoraj- 
guna asha, cunagamas chi micunara micunaun chi diosgunama 
ricuchishcasna iyasha; shina rajpi, paiguna ali rana iyai samba 
asha huajlirin. 

8 Micunamanda mana mas chasquihuaj tucunchi Diospa 
ñaupajpi. Micushas mana mas valij tucunchi, mana micushas 
mana pishi valij tucunchi. 

9 Ricuichi canguna liuri ashcara sambaunara ama urmachinga). 
10 Shu runa canda runa rashca diospa huasi mesai tiajta 
ricusha, can Diosta ricsij runa asha, paiga samba runa asha, 
¿manzhu runa rashca diosma ricuchishca micunara mas mas 
micungairi? 

11 Shina rasha, can yachashcamanda chi samba uqui urmasha 
chingarin. Chi uqui raigumandaga Cristo huañuca. 

12 Shina rasha, can uquiuna ñaupajpi uchara rasha, paiguna 
samba shungura chugrichisha, Cristo ñaupajpi uchara raungui. 
13 Chi raigumanda, micuna ñuca uquira urmachijpi, fucaga 
imahoraspas mana micushachu aichara, ñuca uquira ama 
urmachingaj. 


Cachashca runauna ushashcauna 


9 1 ¿Manzhu Dios cachashca runa ani? ¿Manzhu liuri 
runa ani? ¿Manzhu ricushcani ñucanchi Señor Jesucris- 
tora? ¿Manzhu Señorbi canguna ñuca tarabana anguichi? 

2 Shujguna ñucara mana cachashca runachu ninaupis, cierto 
pacha canguna ricujpi cachashcami ani. Canguna ñuca ca- 
chashca ajta ricuchinami anguichi Señorbi. 

3 Ñucara causayachijgunama casna nisha cutipani: 

4 ¿Manzhu dirichura charinchi micungajpas upingajpas? 

5 ¿Manzhu dirichura charinchi quiquin casarashca quirij huar- 

mira pushangaj, chishu cachashca runaunasna, Señorba uqui- 
unasna, Cefasnas? 

6 Ñucas, Bernabés, ¿ñucanchillas tarabanara saquingaj mana 
ushanchichu? 

7 ¿Pi soldaros paihua quiquin cullquihuachu guerrara rarcai? 
¿Pi runas uvillas yurara tarpusha, paihua muyumanda manzhu 
upingai? Pi runas chivounara cuirasha, paigunamanda lechera 
manzhu upingai? 

8 ¿Caita, yanga runasna rimasha ninichu? ¿Manzhu shinallara 
nin ley mandashca shimi? 

9 Moisés cushca ley shimii casna nin: Muyura aitasha llush- 
tiu huagra shimira ama huataichu. ¿Dios huagrallarachu 
casna rimasha cuiran? 

10 ¿Manzhu ñucanchimandas iyarin? Ari, ñucanchira yacha- 
chingaj quillcashcami. Huachuj runa cushihua chapasha 
huachuchu. Muyura llushtij runas cushihua chapasha llush- 
tichu, huasha micunara iyarisha. 

11 Ñucanchi canguna espiritui imaras tarpusha, ¿manzhu 
pallana anchi canguna charishcaunamanda? 

12 ¿Shujguna cangunajmanda pallanaupiga, manzhu ñucanchi 
maspas dirichura charinchi pallangaj? Casna rana dirichura 
mana apishcanchichu. Astaun imaras ahuantashcanchi Cristo 
ali evangelio shimira ama arcanga). 

13 ¿Manzhu yachanguichi imasna Diospa huasii chicanya- 
chishcaunai tarabajguna Diospa huasimanda micunaun, shina- 
llara altarbi sirvijguna altarmanda micunaun? 

14 Shinallara Señor mandashcaga casnami: evangelio shimira 
camachijgunaga evangelio shimimanda causanauchu. 

15 Randi ñucaga cai apinaunara imaras mana apishcanichu. 
Shinallara cai quillcashcai, chi apinaunaras mana apisha 
nishachu quillcashcani. Pihuas cai ñuca cushira quichusha 
nijpi, astaun ali huañunara munaima. 

16 Nuca evangelio shimira camachishaga, ahuayanara mana 
ushanichu. Ursamanda camachinami ani. ¿Imara tucushairi 
Diospa shimira mana camachishaga? 

17 Caita ñuca munaimanda rashaga, paganara charishami. 
Randi mana ali munaihua rashaga, ñucara mandashca shi- 
mira pactachiuni. 

18 Shina rashaga, ¿ima cuyashcara apishairi? Caimi ñucara 
pagana: Cristo evangelio shimira camachisha, mana imaras 
apisha, yangamanda camachiuni, shimira camachishcamanda 
apinara ushashas, mana apinichu. 

19 Mana pihuas ñucara mandajllaira, ñuca tucui runaunara 
sirvij tucushcani mas runaunara ganangaj. 

20 Judiogunama, judio cuenta tucucani, judiogunara ganangaj. 
Ley mandashca shimira uyajgunama, ley shimira uyajsna 
tucucani, uyajgunara ganangaj, ñuca mana uyaj ashallara. 

21 Ley shimira mana charijgunama, ley shimira mana charij 
cuenta tucucani, paigunara ganangaj, ñuca mana Dios man- 
dashca shimi illaj asha, astaun Cristo mandashca shimira 
uyaj ani. 

2 Samba ajgunama samba sami tucucani, sambaunara ganan- 
gaj. Tucui runaunama ima tonos tucucani, ima tonoras rasha 
huaquingunara quishpichingaj. 

23 Cai tucuira rauni evangelio shimira llaquishcaraigumanda, 
paihua bendicionmanda imaras apingaj. 

24 ¿Manzhu yachanguichi imasna pulazai callpajguna tucui 
callpanaun, astaun shujlla cuyashcara ganan? Shina callpan- 
guichi ganangaj. 

25 Maicambas callpasha nisha, paihua aicha munaira arcan; 
paiguna callpanaun ismuihuaj panga llaitura ganangaj, astaun 
ñucanchiga mana ismuihuaj llaitura ganangaj callpaunchi. 
26 Ñuca casna callpauni, mana yanga callpasha. Nuca casna 
macanauni, mana huairallara macasha. | 
27 Astaun ñuca quiquin aichallara macauni, ñuca quiquin 
aichara sirvichinimi, ñuca shujgunara camachij tucushca 
huasha ama ichui tucungaj. 


Runa rashca diosgunara mana alabanachu 


| 0 | Uquiuna, mana munanichu canguna cungaringaj 
imasna ñucanchi yayauna tucui puyu ucui tianauca, 

tucui Puca Lamarda pasanauca. 

2 Moisesma tucui bautisarinauca puyuis lamarbis. 

3 Dios cushca micunara tucui chi tonollara micunauca. 

4 Dios cushca upinara tucui chi tonollara upinauca, Dios 

cushca rumimanda llucshijta, paigunara catij rumimanda. 
Cai rumiga Cristomi aca. 
5 Shinajllaira paigunamanda ashcaunahua Dios mana cushi- 
yacachu. Chimanda tiyu pambai ichurinauca. 
6 Casna tucuca ñucanchira yachachingaj, ama paiguna cuenta 
irusta munangaj paiguna munashcasna. 
7 Ama runa rashca diosgunara adoranguichichu paigunamanda 
huaquinguna rashca cuenta, imasna quillcashcasna: Runauna 
tiarinauca micungaj upingaj, chihuasha atarinauca pujllangaj, 
nisha. 
8 Ama shujhua tacarishunchi paigunamanda huaquinguna 
rashca cuenta, imasna paiguna shina rashcamanda ishqui 
chunga quinsa huaranga tupu huañunauca shu punzhallai. 
9 Ama tentashunchi Señorda paigunamanda huaquinguna 
rashca cuenta, imasna ashcauna shina rajpi machacuiguna 
huañuchinauca. 
10 Ama piñashunchi Diosta, paiguna piñashca cuenta; huañu- 
chij angel paigunara huañuchica. 
11 Cai tucui tucunauca shu ricuchina cuenta, ñucanchira 
yachachingaj quillcashca aca, ñucanchiga puchucai punzha- 
unai causajguna anchi. 
12 Shinasha, maicambas ali shayaunimi nisha iyashaga, ali 
iyarichu ama urmangaj. 
13 Runaunara apina tentaciongunalla cangunara apishcami. 
Diosga paihua shimira pactachijmi, mana lugarda cunga 
shu mana ahuantaihuaj tentación canda apingaj, astaun tenta- 
cionhua pariju shu quishpinara cachamunga canguna ahuan- 
tangaj. 

14 Shinajpi llaquishcauna, runa rashca diosta adoranamanda 
miticuichi. P 
15 Iyaiyujgunara cuenta cangunara rimauni. Nuca rimashcara 
camaichi. | 
16 Ñucanchi bendiciana vasora bendiciasha, ¿manzhu upiusha 
Cristo yahuarda pariju iyariunchi? Nucanchi paquina tanda- 
raga, ¿manzhu micusha Cristo aichara pariju iyariunchi? 
17 Imasna tanda shujlla ajpi, ñucanchi ashca ashas, shu 
aichallami anchi, tucui ñucanchi shu tandallara micushca- 
manda. 

18 Israel runaunara iyarichi paiguna causana tonoi. Sacrificio 
rashcaunara micujgunaga, ¿manzhu altarmanda micunaun? 
19 ¿Imasna ajpira shina nini? ¿Runa rashca dios cierto diosmi 
ninichuiri? ¿Runa rashca diosgunama sacrificioi ricuchishca 
micunaga valijmi ninichuiri? 

20 Mana shina ninichu. Astaun caita nini: Gentilguna sacri- 
ficiora rashaga, supaigunama ricuchinaun, mana Diosma. 
Canguna supaigunahua pariju rangaj mana munanichu. 

21 Señorba vasora upiusha, supaihua vasoras mana ushan- 
guichichu upinara. Señorba mesai tiarisha, supaiguna mesais 
mana ushanguichichu tiarinara. 

22 ¿Señorda piñachishunzhuiri? ¿Paimanda yali ushajchu 
anchi? 


Tucuira. raichi Diosta ahuayachingaj 


23 Tucuira rangaj lugarmi ani, shinajllaira mana tucuichu 
sirvin rangaj. Tucuira rangaj lugar ani, shinajllaira mana 
tucuichu ñucara shinzhiyachin. 

24 Pibuas paihua quiquin ali tucunara ama mascachu, astaun 
shujpa ali tucunara mascachu. 

25 Imaras aicha catuna huasii catushcara micuichilla, ama 
imaras tapusha ali rana iyaimanda. 

26 Cai pacha Señorbajmi, shinallara cai pachai tiajpas pai- 
huajllami. 

27. Shu mana quirij runa cangunara cayajpi micungaj, canguna 
rinara munashaga, imara carashcaras micuichilla, mana 
imaras tapusha ali rana iyaimanda. 

28 Randi, shuj cangunama nijpi: Caiga runa rashca diosma 
sacrificioi ricuchishcami aca, ama micunguichichu, chi runa 
raigumanda, paihua ali rana iyaimanda. 

29 Paihua ali rana iyaimanda, nini, mana cambajmandachu. 
¿Imaraigu shujpa ali rana iyaimanda ñuca taripashca ashairi? 

30 Ñuca, Pagarachu, nisha micushaga, ¿ima rasha cami tucu- 
shai chi ñuca agrasishca micunamanda? 

31 Shinajpi, micushas upishas imara rashas, tucuira raichi 
Diosta ahuayachingaj. 

32 Ama imaras ranguichichu shujgunara urmachingaj, judio 
ajpis, griego ajpis, Diospa iglesia ajpis. 

33 Ñucas shinallara imaras rasha, tucui runaunara cushiya- 
chisha nini, mana ñuca quiquin ali tucunara iyarisha, randi 
| | ashcaunara iyarisha, quishpinauchu nisha. 

I Nucara catirichi imasna ñucas Cristora catirini. 


Huarmiuna umara quillbana 

2 Cangunara nini: Alimi rashcanguichi, uquiuna, ñucara 
iyarishcamanda, shinallara yachachishca shimiunara ñuca 
rimashcasna huacachishcanguichi. 
3 Shinajllaira canguna yachangaj munani imasna caran cari 
umaga Cristomi; shinallara caran huarmi uma paihua carimi. 
Cristo umaga Diosmi. 
4 Maican cari paihua umara quillpashcahua Diosta mañasha, 
Diosmanda rimashas, paihua umara pingachin. 
5 Randi huarmiga, Diosta mañasha, Diosmanda rimashas, 
mana umara quillpasha, paihua umara pingachin. Paihua 
uma llambu rutushcasna tucun. 
6 Shu huarmi umara mana quillpasha nisha, acchara pitichu. 
Pinganaita tucuna ajpi acchara pitingaj rutungaj, umara 
quillpachu. 
7 Cariga umara ama quillpanachu. Pai Diospa ricurinami, 
Diospa sumajta ricuchin. Astaun huarmi cari sumajta ricu- 
chin. 
8 Cari mana huarmimandachu, astaun huarmi carimanda 
rashcami aca. 
9 Shinallara cari mana huarmi raigumandachu rashca, randi 
huarmi cari raigumanda rashcami aca. 
10 Chimanda huarmi casuna señalda charinami anga umai, 
angelguna ricuushcamanda. 
11 Astaun Señorbi cari huarmira ministin imasna huarmis 
carira ministin. 
12 Imasna huarmi carimanda rashca aca, shinallara cuna 
cari huarmimanda pagarin. Randi tucui Diosmanda shamun. 
13 Canguna ricujpi, ¿shu huarmi umara mana quillpasha 
Diosta mafiajpi alichu? 
14 ¿Manzhu canguna quiquin iyaibi pinganaitami shu cari 
suni acchara charingaj? 

15 Astaun huarmiga suni acchayuj asha, caiga paihuajta 
valin. Acchaga paima cushcami quilipangaj. 
16 Shinajllaira huaquinguna cai shimira mana munajpis, 
ñucanchiga huarmi mana quiillpana yachaira mana charinchi- 
chu, shinallarami tucun Diospa iglesiaunali. 


Manali rashcauna Señorba Cenai 


17 Ñuca ña rimangaraushcai cangunara mana alabanichu. 
Canguna tandarishaga, alira mana raunguichichu astaun 
manalira. 

18 Ñaupa pundaga, casna nisha cuentahuanauca: canguna 
iglesiai tandarisha saa chicanyanguichi, caran monton tucusha. 
Caita ñaca ñaca quirinimi. 

19 Ministirinmi huaquin tono iyarijguna tiangaj cangunahua, 
ali valijguna ricsi tucungaj cangunahua. 

20 Shinajpi canguna tandarisha, Señorba cenara micungaj 
mana shamunguichichu. 

21 Astaun, caran dueño paihua quiquin micunara uctalla 
micusha nin. Shina rajpi, shu runa yarcaihua tian, shujga 
machan. 

22 ¿Manzhu huasiunara charinguichi chihui micungaj upingaj? 
¿Casna rasha, Diospa iglesiara pishiyachinguichichu? ¿Mana 
charijgunaras pingachinguichichu? ¿Imara nishai ñuca? ¿Can- 
gunara alabashachu? Mana pacha. Caimanda mana alaba- 
nichu cangunara. 


Señorba Cenamanda 


23 Ñuca cangunara yachachishcara quiquin Señormandami 
apicani, imasna Señor Jesús paita entregana tutai tandara 
apica; 

24 Diosta agrasishca huasha, tandara paquica. Apichi, micui- 
chi, nica; caiga ñuca aichami cangunajta paquishca. Caita 
ranguichi ñucara iyaringaj. 

25 Shinallara micui pasashca huasha vasora apica, casna 
nisha: Cai vasoga mushuj pactachina shimimi, ñuca yahuarbi 
cushcami. Caran cuti upishaga, ñucara iyarisha ranguichi. 
26 Shinajpi tucui cuti cai tandara micusha, vinora upishas, 
Señor huañushcara ricuchinguichi, pai shamunagama. 

27 Maicambas cai tandara mana iyarishcahua micusha, Se- 
fiorba vasora mana iyarishcahua upishas, Sefiorba aicharas 
yahuardas pishiyachishcamanda cauSayai tucungami. 

28 Chimanda caran duefio paillara camachu, shina rashas 
tandara micuchu vasora upichu. 

29 Maicans yangamanda micusha upisha, Sefiorba aichara 
mana iyarisha, taripanara micun, upin paihuajta. 

3) Chimanda ashca sambauna, ashca ungushcauna tianaun 
cangunahua, ashcauna huafiuibi pufiunaun. 

31 Nucanchiga ñucanchillara camasha, mana taripai tucunchi- 
machu. 

32 Astaun taripai tucujpiga, Señorga ñucanchira livachin, 
ñucanchi ama munduhua pariju cauñayai tucungaj. 

33 Shina ajpi, ñuca uquiuna, canguna micungaj tandarishaga, 
parijumanda chapaichi. 

34 Maicambas yarcachishca ashaga, paihua quiquin huasii 
micuchu, canguna tandarishcai ama taripai tucungaj. Nuca 
shamushaga shujgunaras alichishami. 


Almai cuyashcauna 


| 2 1 Mana munanichu uquiuna, canguna yachai illaj 
tucunara Espíritu cuyashcaunamanda. 

2 Canguna yachanguichi imasna mana quirishca horaspi runa 

rashca upa diosguñara caticanguichi maimas pushai tucusha. 

3 Chimanda intindipaichi mana pihuas Diospa Espirituhua: 

Jesús maldiciashca achu, nisha rimanzhu. Shinallara mana 

pihuas rimanara ushanzhu, Jesús Señormi nisha, Santo Espí- 

ritu mana yanapajpi. 

4 Ima tono cuyashcas tianmi, randi Espirituga chi tonollarami. 

5 Ima tono sirvinas tianmi, randi Señorga chi tonollarami. 

6 Ima tono tarabanas tianmi, randi tucuira raj Dios chi tono- 

llarami. 

7 Caran dueñoma Espíritu ricurimunmi yanapangaj. 

8 Shujma, Espíritu ati iyarina shimira cun; shujmaga ali 

yachana shimira chi quiquin Espíritu cun. 

9 Shujma quirinara chi Espiritumanda cushcami; shujma 

ungüigunara alichinara chi Espiritumanda cushcami. 

10 Shujmaga munanaita ranara rangaj cushcami; shujma 

Diosmanda shimira rimangaj; shujma espirituunara ricsinara, 
shujma shu tono shimiunara rimanara; shujma shu tono 
shimiunara chimbachinara cushcami. 

11 Cai tucui ranauna shu Espiritumandallami, caran dueñoma 
cun pai munashcasna. 

12 Imasna runa aicha shujllami, shinajllaira ashca partiunara 
charin, chi tucui partiuna ashcauna ajllaira shu aichallami 
tucun; shinallarami Cristo. 

13 Shu Espiritullai tucui bautisashca anchi sha aichallai, 
judioguna ashas, griegouna ashas, sirvijguna ashas, liuriuna 
ashas. Tucui ñucanchi chi Espiritumandalla upichishca acanchi. 
14 Aichaga mana shu partillachu, astaun ashca partiunara 
charin. _ 

15 Chaqui nijpi: Nuca mana maqui asha, mana aichamandachu 
ani, ¿shina nijpi mana aichamandachu tucun? 

16 Rinri nijpi: Mana ñahui asha, mana aichamandachu ani, 
¿shina nijpi, mana aichamandachu tucun? 

17 Entero aicha ñahuilla ajpi, ¿maibirairi rinri? Entero aicha 
rinrilla ajpiga, ¿maibirairi muctina? 

18 Cunaga Dios caran partira aichai churashcami, pai mu- 
nashcasna. 

19 Tucui parti shu aichalla ajpi, ¿maibira se m entero 
aichaga? 

20 Cuna randi, ashca partiuna tiashallara, shu aichallami 
tian. 

21 Nahui maquira rimanara mana ushanzhu, canda mana 
ministinichu, nisha. Shinallara umas chaguira rimanara 
mana ushanzhu, canda mana ministinichu, nisha. 

22 Astaun aichamanda pishilla yachij partiuna maspas minis- 
tirinaun. 

23 Aicha partiuna pishi valijguna yachijpi, mas sumajlla 
churachinchi, mana ali ricurij partiunara mas alira cuiran- 
chi. | 

24 Ali ricurij partiunaga mana ministinaun yanapanara. Astaun 
Dios tucui aicha partiunara ali churashcami, mana ali ricurij 
partiunara mas valichisha, 

25 tucui aicha partiuna pariju valishca anauchu, tucui partiuna 
parijumanda cuirangaj. 

26 Shina ajpi shu parti tormendarijpi, tucui partiuna tormen- 
darinaun. Shu parti ahuayachishca ajpi, tucui partiuna pariju 
cushiyanaun. 

27 Canguna Cristo aichami anguichi, caran dueño paihua 
aichamanda shu partillami. 

28 Dios paihua iglesiai caran tono cuyashcaunara churash- 
cami; ñaupa punda pai cachashca runauna, chi huasha Dios- 
manda rimajguna, chi huasha yachachijguna, chi huasha 
munanaita rajguna, chi huasha ungüigunara alichijguna, 
shujgunara yanapajguna, mandajguna, shu tono shimiunara 
rimajguna. 

29 ¿Tucuichu cachashcauna anaun? ¿Tucuichu Diosmanda 
rimajguna? ¿Tucuichu yachachijguna? ¿Tucuichu munanaita 
rajguna? 

30 ¿Tucuichu ungushcaunara alichinara ushanaun? ¿Tucuichu 
shu tono shimiunara rimanaun? ¿Tucuichu shu tono shimi- 
unara chimbachinaun? 

31 Mas valij cuyashcaunara mascaichi. Shinajllaira shu yali 
valij ñambiraga cangunara ricuchini. 


Llaquinamanda 


| 3 1 Ñuca runa shimiras, angelba shimiras mana llaquisha 
rimashaga, uyarij campana cuenta, tilin tilin nij yanga 

iru pulato cuenta ani. 

2 Diosmanda shimira rimanara ushashas, tucui pacashcaras, 

tucui yachanaras intindiushas, urcura anzhuchina tupu qui- 

rinara charishas, astaun mana llaquishaga, mana imajpas 

valinichu. 

3 Nuca tucui charishcaunara cuyashas mana charijgunara 

carangaj, ñuca quiquin aichara rupangaj cuyashas, astaun 

mana llaquishaga, mana ansas sirvihuanzhu. 

4 Llaquinaga unaira chapanmi, ali shunguyujmi. Llaquinaga 
mana chijninzhu; llaquinaga mana pimandas yali tucusha 
ninzhu; yapa valinimi nisha, mana ninzhu. 

5 Ima mana ricuihuajtas mana ranzhu, paihua quiquimbajtas 
mana mascanzhu, mana dsaslla piñarinzhu, ima manali rash- 
caras mana iyarinzhu. 


41 1 CORINTIOS 13, 14 


6 Llaquina manalira uyashaga mana cushiyanzhu, randi cierto 
shimira uyasha cushiyanmi. 

7 Llaquina tucuira ahuantanmi, tucuira quirinmi, tucuira cha- 
panmi, tucuira ahuantasha chasquinmi. 

8 Llaquinaga mana imahoraspas tucurinzhu, astaun Diosmanda 
rimashcaunaga illanaungami, shu tono shimiunaga tucurinaun- 
gallami, shinallara yachanaga pasangami. 

9 Ñucanchi yachana mana pactajtachu, Diosmanda rimanas 
mana pactajtachu. 

10 Shina ajllaira ali pactajta shamujpiga, ima mana pactajtas 
pasangami. 

11 Nuca huahua ashcai, huahua cuenta rimacani, huahua 
cuenta iyaricani, huahua cuenta intindicani. Astaun shungu- 
yuj tucushaga huahua tono ranara saquicani. 

12 Cuna espejoi ricusha cuenta, mana chiujlla ricunchichu, randi 
huasha horas ñahuipura ricushun. Cuna ansallara yachani, 
huashaga tucuira ricsishami, imasna ñuca ali ricsishca acani. 
13 Shinajpi quirinas, chapanas, llaquinas saquirinaunmi, cai 
quinsa. Randi, caigunamanda yali valijga llaquinami. 


Mana ricsishca shimiunahua rimana 


| 4 I Llaquina ñambira catichi. Espiritui cuyashcaunara 
mascaichi, maspas Diosmanda shimira rimangaj. 

2 Shu tono shimiunara rimajga Diosmalla riman, mana runa- 

unama. Mana pihuas intindinzhu pai rimashcara, Espiritu- 

manda pacashca shimira rimajpi. 

3 Astaun Diosmanda rimajga runaunama riman, paigunara 

iñachingaj, cariyachingaj, cushiyachingajpas. 

4 Shu tono shimira rimajga pai quiquinllara shinzhiyachin, 

randi Diosmanda rima] iglesiara iñachin. 

5 Shinajllaira, ñuca munani tucui canguna shu tono shimi- 

unara rimanauchu, chita munashallara mas munani canguna 

Diosmanda rimangaj. Shu tono shimira rimajmanda, pai 

shimira mana chimbachijpiga iglesiara intindichingaj, yali 

valinmi Diosmanda rimaj. 

6 Uquiuna, ñuca cangunajma shamujpiga, shu tono shimiunara 

rimajpi, ¿imajta valingai cangunara yanapangaj, ñuca mana 

rimajpi shu ricuchishca shimira, shu yachana shimira, shu 
Diosmanda rimashcara, shu camachina shimira? 
7 Mana causaj tucanauna uyarijpi, llautasna, guitarrasna, 
mana intindinalla uyarijpi, ¿imasna rashara llautahua guitarra- 
hua tucashcara yachana angai? 
8 Cormetara mana ali tucajpi, ¿pita yachangai guerrara ranara 
puruntungaj? 
9 Shinallara canguna mana intindihuajta rimajpi, ¿pita intin- 
dingai canguna rimashcara? Huairai yanga rimashca cuenta 
tucunga. 
10 Cai mundui ashca ima tono shimiunas tianmi. Tucui shimi 
alimi uyarin. 
11 Shina ajllaira ñuca mana chi shimira intindisha, chi shi- 
mira rimajhua ñuca shu carumanda shamuj cuenta tucusha, 
shinallara paihuas shu carumanda runa cuenta angami ñu- 
cahua. 
12 Cangunahua shinallarami. Espiritumanda cuyashcaunara 
munaichi; iglesiara shinzhiyachina tono cuyashcaunara ash- 
cara mascaichi, 
13 Chi raigumanda maicambas shu tono shimira rimasha, 
chimbachina ushaira Diosmanda mañachu. 
14 Nuca shu mana ricsishca shimii Diosta mañajpi, ñuca 
espíritu mañan, shina ajllaira ñuca iyaibi mana imaras intin- 
dinichu. 
15 ¿Imara rashai? Espiritubua rimasha, shinallara iyaihuas; 
espirituhua cantasha, shinallara iyaihuas. 
16 Can espiritullai Diosta bendiciajpi, shu mana intindij runa 
can rimashcara uyashas mana intindishas, ¿ima rashara chi 
Amen nishcara ningairi can agrasishcai, can rimashcara mana 
intindisha? 
17 Canga ali pacha agrasiungui, shina ajllaira chi runa mana 
intindisha, mana shinzhiyachi tucun. 
18 Diosta agrasini imasna ñuca tucui cangunamanda yali shu 
tono shimiunahua rimauni. 
19 Iglesiaiga mas munani pichca shimiunara rimangaj intin- 
dinahua, shujgunara yachachingaj; randi shu chunga huaranga 
shimira mana ricsishca shimii rimashca mana ansas valinzhu. 

20 Uquiuna, ama huahuauna cuenta iyanguichichu, astaunga 

uchara ranaunai huahuauna cuenta aichi; randi iyarinaiga 
rucuuna cuenta tucuichi. 

21 Ley mandashca shimii quillcashca tian: shu tono shimi- 
unahuas, shu tono rimaj shimi caramandas cai runaunama 
urimashami, shina ajpis mana uyahuanaungachu, Señor nin. 
22 Shinajpi, shu tono shimiuna shu ricuchina cuenta tucun 
mana quirijgunama, astaun Diosmanda cushca shimiuna 
quirijgunama shu ricuchina cuenta tucunaun. 

23 Entero iglesiaga shujpi tandarijpi, tucui runauna mana 
ricsishca shimiunahua rimanaupi, mana intindij runauna, 
mana quirij runaunas icusha, ¿manzhu iyai illaj locounami, 
nisha rimanaungai? 

24 Randi tucui quirijguna Diosmanda rimanaupi, shu mana 
quirij, shu mana intindij runa icusha, uyasha, tucui runauna 
rimashcamanda paihua uchara riparanga, taripai tucunga. 

25 Paihua shungii pacashcaga ricuringami. Shina tucujpi 
tuama urmasha, Diosta adorangami, cierto Dios caibi tiaunmi 
cangunahua, nisha. 

26 Shinajpi, ¿imarai, uquiuna? Canguna tandarijpi, caran 
dueño shu cantanara, shu yachachina shimira, shu Diosmanda 
shimira, shu mana ricsishca shimira, shu shimira chim- 
bachishcara charin. Tucuira raichi shujgunara shinzhiya- 
chinga). 
27 Mana ricsishca shimiunara rimanaupi, ishquilla quinsalla 
rimanauchu, shuj shujlla rimasha; shujga chimbachichu 
rimashca shimiunara. 
28 Shu chimbachij runa illajpiga, chunlla saquirichu iglesiai. 
Shungu ucullai paillaras Diostas rimachu. 
29 Shinallara Diosmanda rimajguna, ishquilla quinsalla rima- 
nauchu, shujguna paiguna rimashcara camanauchu. 
30 Camba rayai tiau runama shu shimira cushcara charijpi, 
ñaupa rimaj randi saquichu. 
31 Tucuiga Diosmanda rimanara ushanguichimi, shuj shujlla 
rimasha, tucui yachanauchu, tucui cariyashca anauchu. 
32 Diosmanda rimajguna espirituuna Diosmanda rimajgunara 
uyanaun. 
33 Dios mana mulujta rajchu, randi sumajta raj Diosmi. 

34 Imasna tucui iglesiaunai, canguna huarmiuna chunlla 

tianauchu tandarishcaunai. Paigunara lugarda mana cushca- 
chu rimangaj, astaun mandashcara uyanauchu, ley mandashca 
shimi mandashcasna. 

35 Huarmiuna imaras yachasha nisha, cariunara tapunauchu 
huasii. Shu huarmi tandarishcai rimajpi pinganaitami. 

36 ¿Imarairi? ¿Cangunamandachu llucshica Diospa shimi? 
¿Cangunamallachu pactamuca? 

37 Maicambas, Diosmanda rimajmi ani, Espirituyujmi ani 
nisha, paiga ñuca quillcashcara Señor mandashcauna ajta 
ricsichu. 

38 Maicans caita mana ricsijpi, paihuas ama ricsi tucuchu. 

39 Shinajpi, uquiuna, Diosmanda rimangaj mascaichi; shina- 
llara runauna shu tono shimiunara rimangaj ama arcaichichu. 
40 Tucui ranaunara ali ricuihuajlla raichi, caran shuj paihua 
tornoi. 


Causarinamanda 


| 5 1 Uquiuna, cangunara cuentasha nini ñuca cangunara 
camachishca evangelio ali shimira. Cai shimira uya- 

canguichi, shinallara catiunguichi. 

2 Cai shimi cangunara quishpichinmi, canguna ñuca cama- 

chishca shimira ali huacachijpi, mana yanga quirishca ajpi. 

3 Ñaupa punda ñuca quiquin uyashcara cangunara yachachi- 

cani: Imasna Cristo ñucanchi uchamanda huañuca, Quillcai 

quillcashcasna. 

4 Pambashca aca, quinsa punzhai causarimuca, Quillcai 

quillcashcasna. 

5 Cefasma ricurimuca, huasha chunga ishqui yachachishca 

runaunamas. 

6 Chimanda huasha, pichca patsac yali runaunama ricurimuca. 

Chigunamanda ashcauna cunagama causanaunmi, huaquin- 

gunalla ña huañusha puñunaun. 

7 Chimanda huasha, Jacoboma ricurimuca, huashaga tucui ` 

cachashca runaunama. 

“8 Tucuimanda puchucaibi, ñucamas ricurimuca, shu cungai- 

manda llucshij huahuama cuenta. 

9 Ñucaga cachashca runaunamanda pishi mani, mana valinichu 

cachashca runa ni tucungaj, ñuca Diospa iglesiara tormenda- 
chij ashcamanda. 

10 Shinajllaira Diospa gracia nishcamanda ñuca casna tucush- 
cani. Paihua gracia ñucama mana yangachu ricuchishca aca. 
Astaun ñuca tucui chishu cachashca runaunamanda yali 
shinzhira tarabacani. Shinajllaira mana ñucachu acani astaun 
ñucajpi tiaj Diospa gracia nishca. 

11 Shina ajpi, ñuca ashas, paiguna ashas, shinami camachi- 
canchi, shinallara quiricanguichi. 

12 Shina ajpi Cristo huañushcaunamanda causarishcami 
nisha camachijpi, ¿imasna ajpira cangunamanda huaquinguna 
ninaun, huañuimanda ima causarinas illanmi? 

13 Huañuimanda causarina illajpiga, Cristos mana causarin- 
machu aca. 

14 Cristo mana causarishca ajpiga, yangami anmaca ñucanchi 
camachishca shimi, yangamanda quirishcanguichi. 

15 Ñucanchi Diosmanda yanga llullasha rimajguna anchi. 
Ñucanchi Dios Cristora causachica nicanchi, astaun mana 
shinachu aca, huañushcauna cierto pacha mana causarijpi. 
16 Huañushcauna mana causarijpi, Cristos mana causarish- 
cachu. 

17 Cristo mana causarishca ajpi, yangamanda quirishcanguichi,, 
chara canguna uchallai causaunguichi. 

18 Shinallara Cristoi huañusha puñujgunas chingarinaushcami. 
19 Cai causaillai ñucanchi Cristoi quirisha chapaushaga, tucui- 
gunamanda yali llaquinaitauna manchi. 

20 Randi, cierto pacha Cristo huañuimanda causarishcami, 
puñushcaunamanda ñaupa punda causarij tucushca. 

21 Imasna shu runamanda huañui shamuca, shinallara shu 
runamanda huañuimanda causarinas shamucami. 

22 Imasna Adanmanda tucui huañunaun, shinallara Cristo- 
manda tucui causarinaungami. 

23 Caran dueñoga paihua horaspi causaringa, Cristo ñaupa 
punda causarij, chimanda huasha Cristoi ajguna pai shamush- 
cai. 

24 Chimanda huasha, tucurina horas pactamunga. Cristo pai 
mandana pachara entregangami Yaya Diosma, tucui manda- 
naras, tucui gobiernoras, tucui ushanaras tulashca huasha. 

25 Ministirinmi Churi mandangaj tucui paita chijnijgunara 
paihua chaqui ucui churangagama. 

26 Puchucai chijnij tulai tucungaj huañuimi anga. 

27 Dios tucuira paihua chaqui uculi mandasha churaca. Randi 
shina nijpis, tucuimi pai mandashcallai churashcami nisha, 
intindinchi imasna mandaj dueño paihua chaqui ucui mana 
churashcachu aca. 

28 Shinajpi, tucuira Churi mandashcallai churashca huasha, 
quiquin Churiga shinallarami tucuira mandaj Diosmanda 
mandashcami anga. Casna tucujpi, Dios tucuira mandaj 
sapalla Dios tucungami. 

29 Causarina illajpi, ¿ima rasha huañushcauna randimanda 
bautisarinaun huaquinguna, huañushcauna mana cierto cau- 
sarijpi? ¿Ima rashara huañushcaunamanda bautisarinaunri? 
30 ¿Imara rasha caran horas ñaca huañunallai causaunchi? 
31 Ciertomi nini, uquiuna, imasna cangunamanda ahuayauni 
ñucanchi Señor Jesucristoi, caran punzha huañuchinga- 
raushca cuenta causauni. 

32 Nucaga runaunasna rimasha, Efeso llactai milli animal- 
gunahua macanaushca ajpi, ¿imajta valinmairi ñucara? Hua- 
ñushcauna mana causarinaujpiga micushunchi, upishunchi, 
cayandi punzha huañushunmi. 

33 Ama pandaichichu. Manali runaunahua compañausha, 
ali causanara huajlichin. 

34 Ripararos purisha ama uchara raichichu. Huaquinguna 
Diosta mana ricsinaunzhu. Caita nini cangunara pingachingaj. 

35 Maicambas tapunga: ¿Imasna rashara huañushcauna 
causarinaungai? nisha, ¿Ima sami aichayujta shamunaungai? 
36 Iyai illaj mangui. Can tarpushca muyu mana ñaupa huañu- 
shaga, mana iñanzhu. 

37 Mana tarpunguichu llucshina tonora. Astaun llushti muyura 
tarpungui, trigo muyu ajpis, shu muyu ajpis. 

38 Diosga pai quiquin ajllashca tonora cunmi, caran tono 
muyuma paihua quiquin tono aparijta cun. 

39 Tucui aichaga mana shu tonollachu. Runauna shu tono, 
sacha aicha shu tono, yacu aichahua shu tono, pishcuuna 
shu tono aichayujgunami. 

40 Cieloi tiajgunas shu tono ricurij, allpai tiajgunas shu tono 

ricurij. Randi cieloi tiajguna sumaj ricurina shujmi, allpai 
tiajguna sumaj ricurinaga shujmi. 

41 Indi sumaj ricurina shujmi, quilla sumaj ricurina shujmi, 
estrellas sumaj ricurina shujmi. Shu estrellas shu estrellas- 
manda chican tono ricurijmi. 

42 Shinallarami huañushcauna causarina. Ismushca aichara 
tarpushcami, causarishaga mana ismuihuajchu. 

43 Pinganai tarpushcami, randi sumajlla causarin. Sambayanai 
tarpushcaga, ushaihua causarin. 

44 Tarpushcami runa aicha, causarinmi espíritu sami aicha. 
Tianmi runa aicha; tiami espíritu sami aicha. 

45 Quillcashca tian: Adán nishca ñaupa punda runa causaj 
alma tucuca, puchucai Adanga causaira cuj Espíritu tucuca. 
46 Espirituga mana ñaupachu, astaun aicha ñaupa shamuj 
aca, chimanda huasha espiritumi. 

47 Naupa punda runa allpamandami, allpa polvomanda rashca, 
huasha tucuj runaga Señor asha, cielomandami. 

48 Imasna allpa polvomanda runa, shinallarami allpamanda 
runauna, Imasna cielomanda ajga, shinallarami cielomanda 
ajguna. 

49 Imasna ñucanchi allpamanda runa tonoi ricurij ashcanchi, 
shinallara cielomanda aj tonoi ricurij tucushun. 

50 Caitaga cangunara nini, uquiuna: aichas yahuarbas 
Dios mandana pachara apinara mana ushanaunzhu. Shina- 
llara ismuihuaj mana ismuihuajtas apinara mana ushanzhu. 

51 Shu pacashca shimira cangunara cuentauni: Mana tucui ` 
puñushunzhu, astaun tucui turcai tucushun, 

52 shu ratollai, shu ñahui pin rashcallai, puchucai cormetara 
cormetaushcai. Cormetara cormetashca anga, huañushcauna 
mana  ismuihuajlla  causarinaunga, ñucanchisga  turcai 
tucushun. 

53 Ministirinmi cai ismuihuaj mana ismuihuajta churaringaj, 
ministirinmi cai huañuihuaj mana huañuihuajta churaringaj. 
54 Cai ismuihuaj mana ismuihuajta churarijpi, huañuihuaj 
mana huañuihuajtas churarijpis, chi horaspi quillcashca shimi 
pactaringa: Vencina ña, huañuira ganashcami, nisha. 

55 Huañui, ¿maitirí can tucsina? Ucu pacha, ¿maitiri can 
vencina? 

56 Huañuihua tucsina uchami, ucha ushaiga ley mandashca 
shimimi. 

57 Pagarachu nisha, Diosta agrasinchi; pai ea venci- 
chinmi, ñucanchi Señor Jesucristomanda. 

58 Shina ajpi, ñuca llaquishca uquiuna, shinzhi shayarichi, 
ama cuyunguichichu, tucui horas Diospa tarabanai yaparisha 
ringuichi, caita yachasha; canguna Señorbi tarabashcauna 
mana yangachu. | | 


Ofrenda nishca cuyashcamanda 


| 6 | Quirijgunama cuyana cullquira tandachinamanda 
rimasha nini. Ñuca Galacia llactai tiaj iglesiaunara 

mandashcasnallara ranami anguichi cangunas. 

2 Caran semana ñaupa punda punzhai, caran dueño pai munash- 

ca tupu cullquira chicanyachisha huacachinami, pai ushashca 

tupura. Shina rasha mana ñuca shamushcaira tandachina 

anga cuyashca cullguira. ' 

3 Nuca pactamushaga, canguna quillcai rimaushca runaunara 

Jerusalenma cachasha canguna cuyashcara apangaj. 

4 Nucas ringaj ministirijpi, paigunas ñucahua compañasha 

rinaunga. 


Pablo rasha nishcauna 


5 Macedonia partima pasanami ani, Macedonia llactara 
pasashca huasha cangunajma shamusha. 
6 Cangunahua saquirisha chari, tamia horaspas pasasha chari, 
ñuca chihuasha maima rijpis canguna ñucara pushana par 
chi. 
7 Ñuca cuna dsas pasaushcai cangunara ricunga) mana muna- 
nichu. Astaun unaira saquirinara munani cangunahua, Dios 
munajpi. 
8 Efeso llactai saquirishami Pentecostes istagama. 
9 Shu atun pungu cuenta pascarishcami ñucaj, ñuca taraban- 
gaj. Shinajllaira ashca arcajguna tianaun. 
10 Timoteo shamujpiga, paita ali chasquipanguichi, pai cungailla 
cangunahua tiangaj. Pai Diospa tarabanara alimi raun, ñuca ` 
cuenta. 
11 Chimanda ama pihuas paita pishiyachichu, astaun paita 

sumajlla pushanguichi paihua ñambii, uctalla ñucajma pacta- 
mungaj. Paita chapaunimi chishu uquiunahua. 

12 Ñucanchi uqui Apolosta mañacani chishu uquiunahua 
pariju cangunajma shamungaj. Astaun mana ansas muna- 
cachu ringaj cuna. Haasha risha, nicami, ñuca ushashca 
horaspi. | 


Saluranauna 

13 Ripararos tiaichi. Shinzhi shayarichi canguna quirinai. 
Shinzhi runauna cuenta raichi. Shinzhiyaichi. 
14 Tucui imaras rashaga, llaquinahua raichi. 
15 Ña yachanguichi, uquiuna, imasna Estéfanasguna ñaupa 
punda quirijguna anauca Acaya partii. Paigunallara cunauca 
quirijgunara yanapangaj. 
16 Cangunara nini, cai samiunara uyaichi, shinallara tucui 
pariju yanapajgunaras, tarabajgunaras. 
17 Estéfanas, Fortunatos, Acaicos nishcauna shamushcamanda 
yapa cushiyani. Canguna illashcai ñucara cushiyachihua”- 
nauca. 
18 Paiguna ñuca espiritura cangunajtas cushiyachinauca. Shina 
rajgunara llaquina anguichi. 
19 Asia partii tiaj iglesiauna cangunara saluranaun. Aquila 
Priscilandi, paiguna huasii tandarij iglesiandi cangunara 
saluranaun ashcara, Señorba shutil. 
20 Tucui uquiuna saluranaun cangunara. Cangunapura pari- 
jumanda chuyaj muchanahua saluraichi. 

21 Ñuca Pablo, ñuca quiquin maquihua cai saluranara can- 
gunama quillcauni. 
22 Maicambas Señorda mana llaquisha maldiciashca achu. 
Ñucanchi Señor shamunmi. 
23 Ñucanchi Señor Jesucristo gracia nishca ali iyai canguna- 
hua tiachu. 
24 Ñuca Cristo Jesuspi llaquishcahua tucui cangunara dispirini 
Amen. 

PABLO CORINTO LLACTAI TIA] 
QUIRIJGUNAMA HUASHA QUILLCASHCA 


Salurana 


| 1 Pablo, Jesucristo cachashca runa, Dios munashca- 
manda, ñucanchi uqui Timoteondi, Corinto llactai tiaj 
Diospa iglesiama quillcauni, shinallara tucui Acaya partii 
tiaj chicanyachishca runaunamas. 

2 Gracia nishca ali iyairas cushi shunguras charichi ñucanchi 
Yaya Diosmanda Señor Jesucristomandas. 


Pablo tormendarishcauna 


3 Bendiciashca achu Dios, ñucanchi Señor Jesucristo Yaya. 
Paiga llaquij Yaya, cushiyachij Diosmi. 
4 Paiga tucui tormendariushcai ñucanchira cushiyachin. Chi- 
manda shinallara imais tormendarijgunaras cushiyachinara 
ushanchi, Dios ñucanchira cushiyachishcahua. 
5 Imasnara Cristo tormendarinaunara ashcara apiunchi, shina- 
llarami quiquin Cristomanda ashca cushiyuj tucunchi, 
6 Ñucanchi tormendari tucujpi, ñucanchi cushiyachishca tucuj- 
pis, shinami tucun cangunara cushiyachingaj quishpichingaj- 
pas; casna tucun canguna ñucanchi tormendarina samira 
shinallara tormendari tucujpi. 
7 Alimi iyaunchi cangunamanda. Yachanchi imasna ñucan- 
chihua tormendarishcanguichi, shinallara fucanchihua cushi 
tucunguichimi. | 
8 Uquiuna, canguna yachangaj munanchi ñucanchi tormen- 
darishcara Asia partii. Chihui huañunalla tormendaricanchi, 
ñucanchi ahuantanara yali, chimanda huañushun nisha iyari- 
canchi. 
9 Nucanchi quiquin shungu ucui huañungaraunchi nisha 
iyaricanchi, ama quiringaj ñucanchi quiquinllai, astaun hua- 
ñushcaunara causachij Diosllai quiringaj. 
10 Paiga ñucanchira llushpichica, cunas llushpichin, shinallara 

chapaunchi pai chara ñucanchira llushpichingami casna atun 
huañuimanda. 

H Canguna Diosta mañasha ñucanchira yanapaichi, ashca 
runauna Diosta agrasinauchu ñucanchira yanapashcamanda, 
ashca runauna mañashcamanda cuyashcara agrasisha. 


Imaraigumanda Pablo chara mana 
shamucachu 


12 Caimanda Diosta agrasinchi, shinallara ñucanchi iyai 
shina riman, imasnara mundu ñaupajpi maspas canguna 
ñaupajpis, chuya shunguhua ali iyaihuas causashcanchi, 
mana mundu yachaihua astaun Diospa gracia nishca ali iyai- 
hua. 

13 Ricunalla intindinalla ajgunara cangunama quillcaunchi. 
Canguna puchucaigama ali intindingaj munani. 

14 Canguna ña ansalla intindinguichi imasna Señor Jesuspa 
punzhai canguna fucanchimanda ahuayanguichi; ñucanchi 
shinallara ahuayashun cangunamanda. 

15 Casna iyasha, ñuca munacani cangunajma ñaupa punda 
shamungaj, canguna ishqui cuti bendiciai tucungaj, ñuca 
tigrajpi cuti cangunajpi pasiangaj. 

16 Shina rasha cangunara ricusha nicani, ñuca Macedonia 
partima pasaushcai, shinallara chimanda tigramushcais cuti 
cangunajma shamungaj, canguna ñucara Judea partima 
cachangaj. 

17 Ñucaga casna rasha nijpiga, ¿yangamanda ishqui shimiyuj- 
chu tucucani? Ñuca rasha nishcara, ¿yanga aicha munaibi 
rimacani, ñuca yangamanda: Ari, Mana, nisha, umachingaj? 
18 Mana pacha. Imasna Dios ali quirihuajmi, ñucanchi cangu- 
nara mana rimanchichu, Ari, nisha, Mana, nisha. 

19 Astaun ñucanchi cangunama rimashca Diospa Churi 
Jesucristo—fñucas, Silvanos, Timoteos rimashca—pai mana Ari 
nishca, Mana nishca acachu, astaun Diospi rimasha, Ari 
nishcami aca. 

20 Tucui Dios cusha nishca shimiuna quiquin Diospi, Ari, 
ciertomi, nishcami anaun, astaun ñucanchimanda, Amen 
nishcami Diosta ahuayachingaj. 

21 Diosga ñucanchiras cangunaras Cristoi shinzhiyachin, shina- 

llara ñucanchira chicanyachica. 

2 Pai shinallara Espiritura ñucanchima cuca, shu sello nishca 

cuenta, huasha shamuj bendiciongunara ricuchina cuenta. 

23 Nucaga Diosta cayauni ñuca almara ricuj tucungaj, imasna 

cangunara llaquishcamanda mana ñaupa shamucanichu Corinto 

llactama. 

24 Ñucanchiga canguna quirinara mana mandanchichu, astaun 

yanapaunchimi canguna cushi yaparingaj. Canguna quirinai 

ali shayaringuichi, | 

2 I Ñuca iyacani ama cuti shamungaj cangunajma lla- 
quirishcahua. 

2 Ñuca cangunara llaquichishaga, ¿pita ñucara cushiyachinga? 

Ñuca llaquichishca runami anga. 

3 Caita cangunama quillcashcani, ñuca cangunajma shamusha 

nisha ama llaquiringaj cangunamanda, imahoras cushi tucuna 

macani, caita iyasha imasna ñuca cushiyauni, cangunas shina- 

llara cushiyanguichi. 

4 Ashca tormendarishcahua, ashca shungu nanashcahuas, 

shinallara ashca huacashcahuas, ñaupa punda quillcacani 

cangunama. Shina quillcashaga, mana munacanichu cangu- 

nara llaquichingaj, astaun canguna ñuca ashca llaquishcara 

yachangaj. 


Pablo manali raj runara perdonaca 


5 Pi runas ñucara llaquichishca ajpi, mana ñucallara astaun 
tucui cangunaras llaquichishcami. 
6 Ña basta chi runama paita piñashca, ashca runauna rashca 
ajpi. 
7 Shinashas, cuna canguna paita perdonana anguichi, shina- 
Hara paita cushiyachina, pai yapa ashca llaquirishcahua ama 
venci tucungaj. 
8 Chimanda cangunara rugauni paita ña llaguishcara ali 
ricuchichi. 
9 Shinallara cangunara quillcacani canguna tucuibi ñucara 
caSujguna ashcara camangaj. 
10 Shinajpi canguna perdonashca runara ñucas shinallara 

perdonauni. Ñuca imaras charishaga perdonangaj cangunara 
llaquishcamanda ña perdonashcani Cristo ñaupajpi. 

11 Casna nini Satanás supai apu imaras ama ganangaj ñucan- 
chimanda. Pai ima rana tonoras ña yachanchi. 


Pablo manzharica Troaspi 


12 Ñuca Troas llactama pactamusha Cristo evangelio ali 
shimira rimangaj, pajlla pambai ushacani, Señorbi. 
13 Shina ajllaira cungailla samangaj mana ushacanichu espi- 
ritui, ñuca uqui Titora mana tupashcamanda. Shinajpi dispi- 
risha, Macedonia partima ringaj llucshicani. 


Cristoi vencijguna 


14 Diosta agrasini imasna maita rishas pai ñucanchira 
vencijguna cuenta pushan Cristo Jesuspi, fñucanchimanda 
tucui partiunai Cristora ricuchingaj, shu gusto mishqui asnaj 
cuenta. 

15 Cierto pacha Diospa ñaupajpi ñucanchi shu Cristomanda 
ali gusto mishqui asnaj cuenta manchi quishpiugunai, chin- 
gariugunais. 

16 Chingariugunai, huañuna asnaj cuenta anchi paiguna hua- 
ñungaj. Randi quishpiugunai causana asnaj cuenta anchi 
causangaj. ¿Pita pactajta angai caihua? | 

17 Ñucanchi mana ashca runauna cuentachu anchi Diospa 
shimira huajlichisha catusha, astaun ñucanchi ali shunguman- 
da, quiquin Diosmanda, quiquin Diospa ñaupajpis rimaunchi, 
Cristo shutii. 


Mushuj cushca shimimanda 


3 1 ¿Cutillara callarinchichu ñucanchimanda ali rimangaj 
canguna ñaupajpi? ¿Cuti ministinchichu ali rimana quill- 
caunara cangunahua, shujguna cuenta? ¿Cangunamanda ali 
rimashcara ministinchichu? 

2 Cangunaga ñucanchi quillcauna cuenta anguichi, ñucanchi 
shungüi quillcashca, tucui runauna ricsishca, tucui runauna 
ricushca. 

3 Ricurin imasna canguna shu Cristomanda quillca cuenta 
anguichi, ñucanchi maquihua quillcashca, mana tintahua 

astaun causaj Diospa Espirituhua; mana rumi palaunai quill- 
cashcachu aca, astaun runa shungu palaunai. 
4 Casna quirinara charinchi Diospa ñaupajpi Cristoraigumanda. 
5 Nucanchimandalla mana valinchichu imaras iyaringaj, astaun 
ñucanchi valishcaga Diosmandami shamun. 
6 Dios shinallara ñucanchira valichica shu mushuj pactachina 
shimira camachijguna tucungaj. Cai shimi mana guillcaman- 
dallachu aca, astaun Diospa Espiritumandami. Quillca hua- 
ñuchin. Espirituga causaira cun. 
“7 Chi huañunami nij shimi, rumi palai quillcashca asha, su- 
majhua shamuca, imasna Israel churiuna ricunara mana 
ushanaucachu Moisespa ñahuira, paihua ñahui chiujlla 
punzhashcamanda. Cai sumajga pasarij aca. 
8 ¿Manzhu Espíritu camachishca shimi mas ali sumajhua 
angai? | 

9 CauSayachina shimiga sumajhua shamujpi, astaun mas ali 
“sumajhua almara alichina shimi shamungami. 
10 Cai mas ali sumajta ricurijpiga, ñaupa horas sumaj ña 
pishimi ricurin. 
11 Ima huañunalla asha sumajhua ricurijpi, unaira durajga 
astaun mas ali sumajhua ricuringa. 

12 Casna chapanara charisha, pajlla pambai rimauni, 
13 mana Moisés cuenta, pai shu llachapahua paihua ñahuira 
quillpaca, Israel churiuna paihua sumaj pasaushcara ama 
riparangaj. | 
14 Astaumbas paiguna shungura shinzhiyachinauca. Cuna 
punzhagama pacha, imahoras rucu pactachina shimira uyajpi, 
chi quillpana llachapa cuenta paiguna shungüi sirin. Cristoi 
chi quillpana llachapa cuenta anzhurin. 
15 Cuna punzhagama pacha, Moisés quillcashcara ricushca 
ajpi, chi quillpana llachapa cuenta paiguna shungüi churash- 
cami tian. 
16 Astaun paiguna Señorbi quirisha, chi guillpana llachapa 
cuenta anzhuchishcami. 
17 Señorga Espiritumi. Maibi Señorba Espíritu tiajpi, chi- 
huimi lugar tucun. 
18 Tucui fñucanchiga pascashca ñahuihua espejoi cuenta 
Señorba sumajta ricunchi. Chimanda paihua quiquin ricuri- 


435 2 CORINTIOS 4 


nama turcarinchi, shu tono sumajmanda shu tono sumajgama. 

Caiga Señorba Espiritumandami. 

4 I Dios llaquishcamanda, ñucanchi cai camachishcai paita 
sirvisha, mana desmayarinchi. 

2 Randi tucui pacashcaras, tucui pinganaitas saquishcanchi, 

mana sabiro cuenta tucusha, mana Diospa shimira istuya- 

chisha. Astaun cierto shimira pajlla pambai rimasha, tucui 

runauna iyaima ñucanchira ricuchishun Diospa ñaupajpi. 

3 Ñucanchi rimaushca evangelio ali shimira pacashca ajpi, 

chingariugunahua pacashcami. 

4 Caigunahua, cai mundu diosga mana quirijguna iyaira 

ñausayachishcami, sumajyachishca Cristo evangelio ali shi- 

mi paiguna shungura ama punzhayachingaj. Cai Cristoga 

Diospa quiquin ricurinami. 

5 Mana ñucanchi quiquin shutira rimaunchichu astaun Jesu- 

cristo shutira, pai Señor ajpi. Ñucanchiga cangunara sirvij- 

guna anchi Jesusta llaquishcamanda. 

6 Punzha llandumanda punzhayachi nisha mandaj Dios 

ñucanchi shungiti punzhayachica, ñucanchi iyaira punzhaya- 

chingaj Diospa sumajta yachashcahua, Jesucristo fñahuii 

ricurij. 


Quirinamanda causana 


7 Cai valij punzhayashcara allpa mangaunai charinchi, 
paihua ali valij ushai Diosmandalla achu, mana ñucanchi- 
manda. 

8 Tucuibi saranen denei shina ajllaira mana huacanchichu; 
molestarinchi astaun mana turbarinchichu. 

9 Tormendachishcami anchi, astaun Dios mana saquinzhu 
ñucanchira. Urmachishca manchi shina ajllaira mana tucu- 
rinchichu. 

10 Maima rishas ñucanchi aichai Jesús huañushcara apaunchi, 
Jesuspa causai shinallara ricurichu ñucanchi aichai. 

11 Ñucanchi causaujguna ashas, tucui horas huañuima entre- 
gashca manchi Jesusta llaquishcamanda. Jesuspa causal 
ricurichu ñucanchi huañunalla aichai. 

12 Shinajllaira ñucanchi aichai huañuna tarabaun, astaun 
cangunajpiga causal tarabaun. 

13 Chi quirina espiritura charisha, imasna quillcashca aca: 
Quiricani, chimanda rimacani, nisha, ñucanchi shinallara 
quirinchi, chimanda rimanchi. 
14 Caita yachanchi imasna Señor Jesusta sicachij Dios shina- 
llara ñucanchira sicachingami Jesushua pariju, ñucanchira 
cangunahua pariju ricuchingami paihua ñaupajpi. 
15 Cai tucuira tormendarinchi cangunara llaquishcamanda, 
Diospa gracia nishca ashca runamanda yaparisha, paiguna 
agrasishcauna ashcara yaparinauchu Diosta ahuayachingaj. 
16 Casna ajpi mana desmayarinchi. Astaun ñucanchi ricurij 
aicha gastarisha rishallara, ñucanchi ucui tiaj runa caran 
punzha mushujyasha rin. 
17 Cai uctalla pasaj ichilla tormendarinaga ñucanchijpi shu 
yali valij huiñai duraj sumajta iñachinmi. 
18 Ricurijgunara mana ricunchichu, astaun mana ricurijgunara. 
Ricurijguna mana duranaunzhu, randi mana ricurijguna 
huiñaigama duranaunmi. 
I Nucanchi cai pachai causasha tiana huasi tularijpi, 

Diosmanda shu huasira charinchi, mana maquihua rash- 
cara, shu huiñaigama duraj huasira, ahua pachai. 
2 Nucanchi tiaushca huasii huacaunchi, ñucanchi ahua pacha- 
manda huasira churarisha nijpi. 
3 Shina rasha churarishca asha mana llatanlla tucushun. 
4 Ñucanchi cai huasii tiajguna, iyaibi nanajpi tormendarinchi. 
Mana munanchichu llatanlla tucungaj, astaun churarishca, 
ñucanchi huañunalla aicha causaibi chingaringaj. 
5 Cai quiquimbajta Dios ñucanchira rarcami. Paiga Espiritura 
cuca huasha shamuj bendiciongunara ricuchina cuenta. 
6 Shinajpi quirisha causaunchi tucui horas, caita ricsisha 
imasna ñucanchi cai aicha huasii causausha, Señorbajmanda 
illaunchi. 
7 Quirisha purinchi, mana ñahuihua ricushalla. 
8 Quirishaga cushi tucunchi. Yali munanchi aichamanda 
llucshingaj Señorhua pariju tiangaj paihua huasii. 
9 Shinajllaira huasii tiaushas mana tiaushas, mascanchi 
paita cushiyachingaj. 
10 Ministirinmi tucui ñucanchi Cristo taripana ñaupajpi shaya- 

ringaj. Caran dueño paihua aichai rashca tupura cui tucun- 
gami ali ashas manali ashas. 


Amigopura tucuna 


11 Diosta manzhashaga runaunara rimaunchi. Diospa ñau- 
pajpiga ricui tucunchi ima sami ashas, shinallara canguna 
iyaibi ricsi tucunara munanchi. 

12 Mana cuti ñucanchira ahuayachinchi canguna ñaupajpi, 
astaun cangunama lugarda cunchi ali rimangaj ñucanchimanda, 
canguna runaunama imaras cutipanara charingaj ima horas 
paiguna canzhai ricurij tonollara ali rimausha, shungu ucui 
tiaj tonora mana ricunaun. 

13 Ñucanchi loco sami tucusha, shina tucunchi Dioshua; 
ñucanchi iyaiyuj tucusha, shina tucunchi cangunahua. 

14 Cristo llaquinaga ñucanchira mandan, casna iyasha: Shu 
runa tucui randimanda huañushca ajpi, shinajpi tucui huañu- 
nauca. 

15 Maspas, pai tucui randimanda huañuca, causajguna ama 
mas paiguna quiquimbajta causangaj, astaun paiguna randi- 
manda huañujtas causarijtas causanauchu. 

16 Shina ajpis, cuna horasmanda pacha, mana pitas ricsinchi- 
chu aichai. Nucanchi quiquin Cristora ricsishca ashaga paihua 
aicnzi, ña mana shina tonollaira ricsinchichu paita. 

17 Shinajllaira maican runas Cristoi tiajpi ña mushuj runa 
tucushcami. Rucu causana tono ña pasashcami. Tucui mu- 
shujlla rashcami. 

18 Cai tucui Diosmandami shamun. Paiga Cristomanda 
ñucanchira alichica amigouna tucungaj paihua, maspas cai 
alichina shimira ñucanchima cuca camachingaj. 

19 Cai shimi casna nin: Dios Cristoi tiauca mundura alichisha 
amigo tucungaj paihua, runauna ucharashcara mana iyarisha 
runaunahua. NÑucanchimas cai amigo tucuna shimira cuca 
camachingaj. 

20 Shinajllaira Cristo partimanda cachashcauna manchi. Dios- 
ga ñucanchimanda mañasha cayaun. Cristo shutii cangunara 
rugaunchi: Dioshua alichichi amigo tucungaj, nisha. 

21 Cristo uchara mana rarcachu. Randi Dios paima cuca 

ucha tucungaj ñucanchi raigumanda, ñucanchi paimanda 
Diospa ali tono tucungaj. 


Cuna punzhallara quishpichinami 

6 1 Shinajpi, ñucanchi cangunahua yanapajpura cuenta 

asha, cangunara ruganchi Diospa gracia nishca ali iyaira 
ama yangamanda apingaj. 
2 Dios casnami nin: Chasquina horaspi canda uyashcani. 
Quishpina punzhai canda yanapashcani. Shinajpi, cunallarami 
chasquina horas, cunallarami quishpina punzha. 
3 Mana pitas mana imais urmachishunchi, ñucanchi Diosta 
sirvina ama cami tucungaj. 
4 Astaun tucuibi ñucanchi Diosta sirvijguna ajta ricuchinchi 
_ashca chapanahua, tormendarinaunais, ministishcaunais, lla- 
quirishcaunais, 
5 azutishcaunais, chonda culargunais, runauna caparishca- 
unais, tarabashcaunais, chapaushcaunais, yarcaigunais, 
6 chuyaj shungiiis, yachanais, ahuantanais, ali shungúis, 
Santo Espirituis, ali llaquinais, 
7 cierto shimiis, Diospa ushanais, alí causana yanapashca- 
huas ali maqui partiis lluqui partiis; 
8 ahuayachishcamanda mana ahuayachishcamandas; manali 
rimashcamanda ali rimashcamandas; umachijguna cuenta 
shinajllaira ali ciertouna ajpis; | 
9 mana ricushcauna cuenta shinajllaira ali ricushcauna ajpi; 
huafiujguna cuenta astaun causajguna ajpi; livachishcauna 
cuenta astaun mana huañushcauna ajpis; 
10 Haquirijguna cuenta shinajllaira cushiuna; tsuntsuuna cuen- 
ta shinajllaira ashca runaunara charijyachijguna; mana imaras 
charijguna cuenta shinajllaira tucuira charijpi. 
11 Cangunahua pajlla pambai rimashcanchi, Corintiosguna; 
ñucanchi shungu atun tucushcami. 
12 Nucanchi shungu mana quishqui tucushcachu cangunahua, 
astaun canguna quiquin shungu quishqui tucushcami. 
13 Cangunaga, shinallara rangaj shungura pascaichi, nini; 
churiunahua cuenta rimauni. 

| 


Quirijguna Diospa templo 'huasi 

14 Mana quirijgunabua ama llutarichichu. ¿Imasna ali 
causana manali causanahua pariju puringairi? ¿Punzhaga 
imasna puringairi tutahua? 
15 ¿Imasna Cristo Satanashua pariju puringairi? ¿Imasna 
shu quirij runa shu mana quirij runahua llutaringairi? 
16 ¿Ima rashara runa rashca yanga diosguna quiquin Diospa 
alabana huasii tianaungai? Cangunaga causaj Diospa tiana 
huasi anguichi; imasna Dios nica: Paigunahua causasha, 
purishas; ñucaga paiguna Dios tucusha, paigunas ñuca runauna 
tucunaunga. 
17 Chiraigumanda, llucshichi paiguna chaupi shungumanda, 
paigunamanda anzhurichi, Señor nin. Irusta ama llangaichi- 
chu, ñucaga cangunara chasquishami, Señor nin. 
18 Ñucaga Yaya tucusha cangunahua, cangunaga churiuna 
ushushiuna tucunguichimi ñucahua, tucuira Ushaj Señor 
nin. 
7 I Shinajpi, llaquishcauna, ñucanchi casna ali valij cushca 

shimiunara charisha, pichashunchi ñucanchira ima aicha 

ismunamandas, ima alma ismunamandas, ñucanchi chuyaj 
causanara alichisha Diosta manzhashcahua. 


Pablo cushiyan Corintiouna 
arrebentirishcamanda 


2 Chasquihuapai ñucanchira. Mana pitas llaquichish- 
canchichu, mana pitas huajlichishcanchichu, mana pitas 
umachishcanchichu. 

3 Caita mana ninichu cangunara cauSayachingaj. Ña nicani 
cangunara, canguna ñucanchi shungüi tiaunguichimi parijulla 
huañungaj, parijulla causangaj. 

4 Pajlla pambai cangunahua rimauni. Ashcara ahuayauni 
cangunamanda; cushihua undariuni; ñucanchi tucui tor- 
mendaríiushcai yapajta cushiyauni. 

5 Ñucanchi Macedonia partima shamushca horas pacha, mana 
ansas samacanchi aichai. Astaun tucuibi tormendariucanchi, 
canzhai macanaunara charisha, ucui manzhashcaunaras. 

6 Astaunga mansounara cushiyachij Dios ñucanchira cushiya- 
chihuaca Tito shamushcamanda; 

7 mana pai shamushcamandalla, astaun pai quiquin cushi- 
yashcamanda cushiyacani cangunamanda. Cuentahuaca can- 
guna ali llaquihuashcara, canguna huacashcara, canguna 
ñucamanda cuirangaj iyashcara; shinajpi ñuca astaun mas 
cushiyacani. 

8 Ñuca quillca cangunara Haquichishca ajpi, chimanda mana 
sintinichu, shina ajllaira quillcana horasllaira ansa llaquiri- 
cani. Ñuca ricuni imasna chi quillca shu ratogamalla can- 
gunara llaquichicami. 

9 Cunaga cushiyauni, mana canguna llaquimanda, astaun 
canguna arrepentirinagama llaquirishcamanda. Diospa ñau- 
pajpi Maguiricanguichi, shinajpi mana imaras pirdishcanguichi 
ñucanchi rashcamanda. 

10 Diospa ñaupajpi llaquirinaga arrepentirinara cun, almara 
quishpichingaj. Cai arrepentirinaga mana llaquirinallachu. 
Mundu llaquirina tonoga huañunara cun. | 

H Cangunaga Diospa ñaupajpi llaquiricanguichi. Shina rasha 
cuiraisiqui tucucanguichi; alichingaj munacanguichi; piña- 
ricanguichi uchamanda; manzharicanguichi. Canguna shin- 
zhira llaquihuacanguichi, shinzhira munacanguichi uchara 
raj runara livachingaj. Tucuibi cangunara alichishcanguichi 
cai uchamanda. 

12 Shinajpi uchara raj runamandas uchara apijmandas mana 
quillcacanichu, astaun canguna ñucanchi cangunara llaquish- 
cara yachangaj Diospa ñaupajpi. 

13 Caimandaga ñucanchi cangunahua pariju cushiyashcanchi. 
Maspas cushiyanchi Tito cushiyashcamanda, paihua espíritu 
tucui cangunamanda cariyashcaraigu. 

14 Ima ali shimira ñuca Titora cuentashcara cangunamanda 
mana pingaricanichu; astaun imasna tucui ñucanchi canguna- 
ma rimashca shimi cierto aca, shinallara ñucanchi Titoma 
cangunamanda ali cuentashca ali cierto tucucami. 

15 Paiga cangunara astaun mas llaquinmi, pai tucui canguna 
uyashcara iyarisha imasna canguna paita manzhashcahua 
chasquicanguichi. 

16 Canguna tucuibi ali ranara rajguna ajta yachasha, ñuca 
yapa cushiyani. 


Ofrenda nishcamanda 


I Shinallara, uquiuna, cangunara cuentaunchi imasna 

Dios paihua gracia nishca ali iyaira cushcami Macedonia 
iglesiaunama. 
2 Paiguna atun tormendarinaunahua ashcara camai tucusha, 
paiguna ashca cushimanda, yapa tsuntsu ashallara, yaparinauca 
cuyaisigui shungumanda ashcara cungaj. 
3 Nuca nini: Cushihua paiguna ushashcagama yalijta cuya- 
naushcami. 
4 Lugarda cuhuai, nisha, ashcara mañahuanauca cai sirvinara 
rangaj, quirijgunara yanapangaj. 
5 Mana ñucanchi iyashcasna cuyanauca, astaun ñaupa punda 
paigunallarara Señorma cuyanauca, chihuasha ñucanchimas, 
Dios munashcasna. 
6 Shinajllaira, Titora rimaunchi imasna pai caita rangaj calla- 
rica, shinallara cangunahua cai llaquishcamanda ali ranara 
tucuchichu. 
7 Shinajpi imasna tucuibi canguna yaparinguichi quirinais, 
rimanais, yachanais, tucui cuiranais, ñucanchira llaquiushcais, 
shinallara cai llaquishcamanda ali ranais yaparinguichi. 
8 Ñuca casna nisha, mana mandanichu, astaun canguna 
llaquina tupu cierto ashcara camasha nini, canguna shujguna 
yanapashcara yachasha. 
9 Ñucanchi Señor Jesucristo gracia nishca llaquishcara ña 
yachanguichi, imasna pai charij ashallara, cangunara llaquish- 
camanda pogri tucucami, pai pogri ashcamanda canguna 
charij tucungaj. 
10 Casna nini ñuca: Caita ali valin canguna rangaj. Alimi 
callaricanguichi ñaupa huatai, canguna rashcara ali munaihua 
rasha. | 
11 Cunaga pactachichi cai ali ranara. Imasna ali munaihua 
callaricanguichi, shinallara cai ranara ali munaihua tucuchi- 
chi canguna charishca tupugama. 
12 Ali munaira charisha cuyangaj, Dios caran duefio charishca 
tupura chasquin, mana pai mana charishca tupura. 

13 Caita mana rimaunichu shujguna yapajta: charingaj ima- 

horas canguna illaj tucusha, 

14 astaun cuna horas ministishca ali tupura charingaj. Cuna 

canguna yalijta charishca tupu paiguna ministishcara yana- 

panga. Huasha horasga paiguna yalijta charishca tupu canguna 

ministishcara yanapangami, tucui chi tupullara charingaj, 

15 imasna quillcashcasna: Ashca micunara tandachij runa 

mana yalijta charicachu, shinallara ansahuallara tandachij 

runa mana pishicachu. 

16 Diosta agrasini imasna pai Tito shungúi churaca cangunara 

cuirangaj ñucanchi rashcasna. 

17 Titoga ali shunguhua ñucanchi mañashcara uyaca, maspas 

paihua quiquin munaihua llucshica cangunajma ringaj. 

18 Paihua pariju shu uquira cachacani, cai uqui evangelio ali 

shimira camachishcamanda tucui iglesiaunai yapa alabai tucun. 

19 Maspas, cai uquira tucui iglesiauna ajllashcami ñucan- 

chira compañangaj ñucanchi purishcaunai, quirijguna cuyash- 

cara apangaj. Cai cuyashcara tandachiunchi quiquin Señorda 

ahuayachingaj, shinallara ñucanchi ali munaira ricuchingaj. 

20 Casna rasha raunchi, ama pihuas culpayachihuanauchu 

cai ñucanchi apishca atun cuyashcamanda. 

21 Tucuira ali tonoi rasha ninchi, mana Señorba ñaupajllai, 

astaun shinallara runauna ñaupajpis. | 

22 Paigunahua shu uquira cachaunchi. Cai uqui ali rana 

iyaira ashca cuti, ashca ranaunais ricushcanchi. Cunas pai 

astaun mas yanapasha nin, cangunara llaquishcamanda. 

23 Titoga ñucahua compañajmi, ñucara yanapajmi canguna- 

manda. Chishu uquiunaga iglesiaunamanda rimajgunami, 

Cristora ahuayachijgunas. | 

24 Iglesiauna ñaupajpi canguna paigunara llaquishcara ricu- 

chichi, shinallara ñucanchi cangunamanda ali rimashcaunara 

valij ajtas ricuchichi. 

9 1 Quirijgunama cuyashcamanda mana ministinichu can- 
gunara quillcangaj. 

2 Canguna ali munaira yachani, caimandas ali rimauni Ma- 

cedonia partii tiajgunama, Acayauna ña puruntushcami nisha 

ñaupa huatamanda pacha. Canguna llaquinaga guna 

yanapashcami shina rangaj. 

3 Shinajllaira, cai uquiunara cachashcani ñucanchi canguna- 
manda rimashca ali shimiuna ama yanga tucungaj, canguna 
ñuca cuentashcasna ali puruntushca angaj. 

4 Mana shina tucujpi, huaquin Macedonia runauna ñucahua 
pariju shamusha, cangunara mana puruntushcara tupashas, 
ñucanchi pingarinchimaca, cangunas shinallara, ñucanchi 
shimi mana cierto ajta tupasha. 

5 Chiraigumanda ministirinmi nisha iyacani, cai uquiuna 
ñucamanda ñaupara cangunajma cachangaj. Paiguna canguna 
ñaupa cusha nishca cuyashcara alichinaunga, puruntu tucungaj, 
canguna cuyashca ali munaimanda cuenta ricuringaj, mana 
shu ñucanchi mandashcamanda cuenta. 

6 Caita nini: Tarpuj runa ansalla muyura tarpusha, ansallara 
pallangami; ashca muyura tarpushaga, ashcara pallangami. 

7 Caran dueño paihua shungumanda munashcasna cuyachu, 
mana llaquirisha, mana mandashcasnas. Dios cushihua cujta 
llaquinmi. 

8 Diosga ushajmi tucui gracia ali iyaira yapachingaj cangu- 
najpi, tucuibi pactajta charisha yaparinguichi ima ali ranaras 
rangaj. 

9 Imasna quillcashcasna nin: Dios chaupichisha, tsuntsuunama 
cuca. Paihua ali shungu huiñaigama duranga. 

10 Muyura tarpujma cuj Dios, tandara micujma cuj Dios 
carangami, mirachingami canguna tarpushcara, shinallara 
canguna ali rashcamanda aparishcaunara mirachingami. 

11 Shina tucusha, tucuibi charij tucunguichi shujgunama 
cuyangaj. Casna rajpi ñucanchimanda Dios agrasishca angami. 
12 Casna rashaga, quirijguna ministishcaunara cuyai tucunaun- 
gami, shinallara ashcauna Diosta agrasinaungami. 

13 Casna yanapashcamanda Diosta ahuayachinaun canguna 
quirinchimi nishca Cristo evangelio ali shimira uyashcamanda, 
shinallara canguna atun cuyashcamanda paigunajpas tucui- 
huajpas. 

14 Shinallara paiguna Diosta mañasha cangunamanda, paiguna 
cangunara llaquinaungami Diospa gracia ali iyai yaparishca- 
manda canguna shungúii. 

15 Diosta agrasinchi paihua mana rimaihuaj atun cuyashca- 
manda. 

Pablo pai camachishcamanda riman 


| 0 I Ñuca, Pablo, cangunara rugauni, Cristo manso 
shungumandas, paihua llaquij shungumandas, ñuca 

manso shunguyuj asha canguna ñaupajpi, astaun shinzhi 

shunguyuj asha carui tiaushas, 

2 cangunara rugauni ñuca cangunahua tiajpi ama EER 

ñuca shinzhi tucungaj. Huaquinguna ninaun: Pablo aicha 

munaibi purisha causaun. Caigunahua shinzhi tucuna mani. 

3 Ñucanchi aichallai purisha, mana aichai tiashcasna maca- 

naunchichu. 

4 Ñucanchi macanaunaga mana aichamandachu, astaun Dios 

yanapashcahua ushaiyujmi ima shinzhiunaras tulangaj. 

5 Yanga iyaigunaras, tucui ahuayashca shunguunaras tulanchi, 

Diosta yachanara arcajguna asha. Tucui iyaira mandanchi 

Cristora uyaj tucungaj. 

6 Canguna alí casujguna tucujpi, puruntu manchi mana caSuj- 

gunara livachinga). 

7 Tucuira ricunguichi pai cierto ricurishcasna. Pi runas, 

Cristojmi ani, nisha iyasha, pai shinallara iyachu imasna 

pai cierto Cristoj ajpi, ñucanchis shinallara Cristojgunami 

anchi. 

8 Ñucaga ñucanchi ushaira ansa yapajta rimaushallara, mana 

pingarishachu chimanda. Cai ushaira Dios cuhuacami, can- 

gunara shayachingaj, mana cangunara tulangaj. | 

9 Quillcaunahua cangunara manzhachisha ricuringaj mana 

munanichu. 

10 Runauna ninaun: Cierto pacha paihua quillcauna shinzhi- 

mi; astaun ñucanchi ñaupajpi tiausha cai runa irqui sami 

ricurin, paihua shimi yanga mana uyaihuaj. 

11 Casna rimaj runa riparachu imasna ñucanchi quillcashcai 

ricurij sami, ñucanchi illaushcai, chi tonollarami tucushun 

cangunahua pariju tiaushcais. 

12 Huaquingunaga paigunallara alabajguna asha, mana munan- 

chichu casnaunahua pariju shayarisha camangaj. Paigunapura 

tupunaun, paigunapuralla shayarinaun ES Casna rana 

mana valinzhu. 

13 Ñucanchiga ñucanchi quiquinllara mana yapajta ahuaya- 

shun, astaun Dios cushca tupunahua tupusha, imasna pai 

lugarda cuhuaca, ñucanchi cangunajma pactangaj. 

14 Dios cushca tupura mana pasacanchichu cangunajma sha- 

musha. Nucanchiga ñaupa punda pactajguna acanchi, Cristo 

evangelio ali shimira cangunajma apamusha. 

15 Nucanchillara mana yapajta ahuayanchichu shujguna rash- 

caunamanda, astaun imasna canguna quirina yaparisha rin, 

chapaunchi ñucanchi tarabana cangunajpi talirijta atunya- 

chishca achu, ñucanchi ushashcagama. 

I6 Munanchi canguna huashai tiaj partiunama evangelio 

shimira rimangaj. Shina rashallara shuj runa tarabashcai 

mana icushun ahuayangaj pai ñaupa horas rashcaunamanda. 

17 Pi runas ahuayasha, Señorbi ahuayachu. 

18 Mana ali rimashcachu shu runa pai quiquinllara alabarisha, 

astaunga Dios alabashca runa valinmi. 

| | 1 Uyahuai shu ratolla ñuca yanga rimashcara. Ahuan- 
| tapaichi ñucara. 

2 Nucaga cangunara llaquishcani Dios llaquishcahua. Cangu- 

nara casarachishcani Cristohua, shu sapalla carihua, cangunara 

shu chuyaj huanra huarmira cuenta Cristoma cungaj. 

3 Astaun, manzhani imasna machacui sabiro asha Evara 

umachica, shinallara canguna iyai Cristoi ali quirishcamanda 

anzhuchi tucungaj. 

4 Shu runa shamujpi, shu tono Jesusta camachijpi, mana 

ñucanchi camachishcasna, ali ahuantanguichimi. Shinallara 

canguna shu tono espiritura chasquisha, mana canguna ñaupa 

apishca Espíritu ajpi, shu tono evangelio shimira uyasha, 

mana canguna ñaupa uyashca evangelio shimi ajpi, ali ahuan- 

tanguichimi. 

- 5 Iyauni mana imais pishiyashcani chishu atun cachashca 

runaunamanda. 

6 Ñuca rimana mana valij ajpis, mana shinachu ñuca yachana. 

Tucuibis tucuimandas caita cangunara ricuchishcanchi. 

7 ¿Nucaga ñucallara pishiyachisha cangunara ahuayachingaj, 

ucharachu rarcani, ñuca Diospa evangelio ali shimira yanga- 

manda camachijpi? 

8 Shu iglesiaunamanda cullquira apicani, paganara chasquisha 

cangunara sirvingaj. 

9 Ñuca cangunahua tiaushcai ministiucani, shinajllaira piman- 
das mana mañacanichu, cullquira cuyahuai, nisha. Nuca 
ima ministishcaras Macedoniamanda shamuj uquiuna cuya- 
huanauca. Tucuibi ricucani, shinallara ricusha, mana imais 
canguna cullquira gastangaj ñucaraigumanda. 

10 Imasna Cristo cierto shimi ñucahua tiashcasna, ama pihuas 
ñuca ahuayachishcara arcachu Acaya partiunai. 

11 ¿Imaraigu? nini. ¿Cangunara mana llaquishcamandachu? 
Dios alimi yachan. 

12 Ñucaga imasna cuna horas rashcasna rashallami, lugarda 
ama cungaj yanga camachijgunama, paiguna ama rimangaj: 

Quiquin Pablo cuenta raunchi, nisha. 

13 Cai runauna, llulla cachashca runauna, llulla tarabajguna 
anaun, Cristo cierto cachashca runauna cuenta ricurisha 
nisha. 

14 Caitaga mana manzharihuajchu. Quiquin Satanasllara 

punzhajlla ricurij angel cuenta tucusha ricurimun. ; 
15 Shinajllaira, mana manzharihuajchu paita sirvijguna shina- 
llara alira raj sirvijguna cuenta ricurimunaun. Puchucaibi 
paiguna rashca tupui pagai tucunaungami. 


Pablo tormendarishcaunamanda 


16 Cutillara nini: Pis ñuca loco ajta ama iyapaichu. Shina 
iyajpi, shu loco runara cuenta lugarda cuhuapai ñucara ansallara 
ahuayachingaj. 

17 Ñuca rimangaraushcaraga, mana KAN rimani, 
astaun ansalla loco cuenta ñucallara ahuayachisha. 

18 Ashca runauna paiguna aichai rashcaunamanda ahuaya- 
chinaun. Ñucas shinallara rasha. 

19 Cangunaga cushihua upa runaunara ahuantanguichi, can- 
guna umayujguna ashallara. 

20 Ahuantanguichi shu runa cangunara sirvichijpi, shu runa 
cangunara micujpi, shu runa canguna charishcara shuhuajpi, 
shu runa paillara ahuayachijpi, shu runa cangunara sajmajpi, 
paita ahuantanguichi. | 
21 Nucanchiga chi tupullara rangaj irqui macanchi. Casna 
nisha pingarini. Shujgunaga imais ahuayachisha—loco cuen- 

ta rimauni —ñuca shina rashcaunais ñucallara ahuayachiuni. 
22 Paigunaga, ¿hebreos anaunzhui? Ñucas shinallara. ¿Israel 
runauna anaunzhui? Ñucas shinallara. ¿Abrahanmanda mirai- 
guna anaunzhui? Ñucas shinallara. 

23 ¿Cristora sirvijguna anaunzhui? Loco cuenta rimauni. 
Ñuca astaun mas paita sirvij ani. Tarabashcaunai, ñuca 
yali ani; azutishcaunai, mana yupaihuaj; chonda cularbi 
ishcashcaunai, ñuca astaun mas; huañunallaunai, ñuca 
ashca cuti. ' 
24 J udiogunamanda, pichca cuti azutishca ashcani, quinsa 
chunga iscun azutira apisha. 

25 Quinsa cuti caspihua huactashca acani, shu cuti rumihua 
shitashca, quinsa cuti ñuca barco pambarishca lamarbi, shu 
punzha shu tuta pagarijta atun lamarbi tiaushcani. 

26 Ñambiunai ashca cuti, yacuunamanda huañunalla ashcai, 
shuhuajgunamanda huañunalla ashcai, ñuca llactamanda aj- 
gunamanda huañunalla ashcai, gentilgunamanda huañunalla 
ashcai, atun llactai huañunalla ashcai, tiu pambai huañunalla 
ashcai, lamarbi huañunalla ashcai, lulla uquiunamanda 
huañunalla ashcai tiashcani. | | 

27 Tarabashcai, sambayashcai, ashca tutaunai mana puñush- 
cai, yarcaibi, upinaibis, ashca cuti mana micushcais, chiri 
ashcai, llatan ashcai tiashcani. 

28 Maspas, tucui chigunamanda yali, caran punzha tormenda- 
rishcani, tucui iglesiaunamanda iyarisha turbarisha. 

29 ¿Pita ungun? ñucas shinallara unguni paihua. ¿Pita urma- 
chishca? ñucas paihua llaquirini. 

30 Ministirijpi ñuca ahuayachingaj, ñuca samba ashcamanda 
ahuayachisha. 

31 Diosga, ñucanchi Señor Jesucristo Yaya huiñaigama bendi- 
ciashca achu. Paiga ali pacha Yaun imasna ñuca mana 
llullanichu. 

32 Damasco llactai, Aretas nishca rey apu llactai gobernador, 
paiguna llactara ishcaca ñucara apingaj. 

33 Shinajllaira, rumi quinzhai aj ventanamanda atun tasai 
huarcusha irguchihuanauca, shina rasha paihua maquimanda 
quishpicani. 

Basta ñuca gracia nishca ali 
iyai cambaj 
| 2 | Cierto pacha mana valinzhu ñucara ahuayachingaj. 
Astaun nuspashcai cuenta ricushcaunara, Señormanda 

ricuchishcaunaras cuentasha nini. 
2 Shu Cristoi quirij runara ricsinimi, aichai tiashca mana 
aichai tiashca ima chari, mana yachanichu, Dioslla yachan; 
chunga chuscu huata pasashca tupura, ahua pachama apai 
tucuca. 
3 Chi runara ricsinimi, aichai tiaj mana tiaj mana yachanichu, 
Dioslla yachan. 
4 Paiga Paraíso nishca Dios tiashcama apai tucuca. Chihui 
mana rimaihuaj gusto shimiunara uyacami, mana lugarda 
cushcachu aca casna shimiunara rimangaj. 
5 Casna runamanda, ñuca ari ahuayachishami, randi ñuca 
quiquinmandaga mana imais ahuayachishachu, astaun ñuca 
samba sami tucushcai ahuayachishami. 
6 Ñucaga ñucara ahuayachisha nishallara, mana upa sami 
tucuimacani, cierto shimira rimaimacani. Shina ajllaira mana 
rimanichu, pi runas ñucamanda pai ricushca yali pai uyashca 
yali ama yapajta. iyarichu ñucamanda. 
7 Ñuca ricushcauna yapa ali sumaj ashcamanda, ñuca ama 
mas tucuisiqui tucungaj, shu casha cuenta tormendarinara 
cushca acani aichai, shu Satanasmanda rimaj ñucara tormen- 
dachingaj, ñuca ama yapajta ahuayangaj. 
8 Caimandaga quinsa cuti Diosta mañacani: Llushpichihuapai, 
nisha. | | 
9 Paiga fiucara nica: Basta fiuca gracia ali iyai cambaj. Nuca 
ushai pactarinmi samba ashcai. Shina ajllaira munaihua 
cushi tucuni ñuca samba ashcai, Cristo ushai ñucajpi tiangaj. 
10 Chimanda, Cristora llaquishcaraigumanda samba ashcaunai 
cushiyauni, camishcaunais, ministishcaunais, tormendachish- 
caunais, llaquirishcaunais. Ñuca samba ashcai, chi horasllaira 
shinzhi mani. 

11 Upa macani, ñucallara ahuayachisha. Canguna rimash- 
camanda chita rarcani, randi canguna fñucara alabanami 

acanguichi. Mana imais pishi ashcanichu chi atun cachashca 
runaunamanda. Shina ajllaira mana imaschu ani. 

12 Cachashca runa ricuchinauna ricurimunauca canguna chaupi 
shungüi ñuca rashcaunai, ashca chapanahua ashca munanaita 
ricurinaunahuas rashcaunahuas. 

13 Cangunaga, ¿imai shu iglesiaunamanda pishiyashcangui- 
chichu? ¿Manzhu caibi, ñuca mana carga cuenta cangunahua 
tucucanichu? Perdonahuapaichi caita. 


Pablo quinsa cuti shamunara riman 


14 Ña quinsa cuti puruntushca ani cangunajma shamungaj. 
Cunas, mana carga cuenta tucushachu cangunahua. Cangunaj- 
ta mana mascaunichu astaun canguna quiquingunallara. Chu- 
riuna mana tandachinachu yayaunara yanapangaj, astaun 
yayauna huahuaunara yanapangaj tandachina anaun. 

15 Ali munaihua ñucajta gastachisha, maspas ñucallara illajta 
gastai tucusha canguna almara yanapangaj, ñuca cangunara 
astaun mas llaquisha, cangunaga ñucara pishi llaquishas. 

16 Caita ricsishaga, ñuca mana carga cuenta acani cangunahua, 
shinajllaira umayuj asha, cangunara apicani ñuca umayuj 
ashcamanda. 

17 ¿Shu ñuca cangunama cachashca runahua cangunara uma- 
chishcani chari? 

18 Titora rugacani ringaj, shu uquira cachacani paihua pariju. 
¿Tito cangunara umachica chari? ¿Manzhu paihuas ñucas 
shina espirituhua shina aitaushcai purishcanchichu? 

19 ¿Charajchu iyaunguichi ñucanchi canguna ñaupajpi perdona- 
huai nisha rimaunchi? Mana. Diospa ñaupajpi rimashcanchi 
Cristoi. Tucuira rimashcanchi, llaquishca uquiuna, cangunara 
shinzhiyachingaj. 

2 Ñucaga manzhauni, cangunajma pactamujpi, cangunara 
mana ñuca munashcasna tupasha chari, ñucas mana canguna 
iyashcasnas. Tupasha chari caigunara: macanaunara, chij- 
ninaunara, piñanaunara, partiunara, manali shimiunara, mas 
tucuisiqui shunguunara, tormendosgunara. 

21 Manzhauni imasna ñuca tigrajpi cangunajma, Dios fucara 
pishiyachichu canguna fñaupajpi, huacasha chari ñaupa horas 
ucharajgunamanda, ashcauna mana arrepentirishcaraigu pai- 

guna irus rashcamanda, shujhua tacarinamandas, ucha aicha 
munaira catishcamandas. 
| 3 I Ña quinsa cuti cangunajma shamunimi. Tucuira 
ishqui quinsapura ricujgunamanda rimashca anga, ali- 

chishca anga. 

aupa rimacani, cuna cutillara nini, cangunahua tiashcasna, 
cuna cuti illausha, ñaupa ucha rajgunama tucui chishujguna- 
mas quillcauni, ñuca cuti shamushaga mana yangamanda 
perdonashachu. 
3 Yachasha ninguichi: ¿Cristo ñucajpi rimanzhu manzhu 
riman? nisha. Paiga mana samba sami cangunahua, astaun 
ushaj tucun cangunajpi. 
4 Cristo cierto pacha pai samba ashcai chacatashca aca, cunaga 
pai causaun Diospa ushaimanda. Shinallara ñucanchi paihua 
pariju samba sami anchi, shina ajllaira paihua pariju causa- 
shunmi Diospa ushaimanda, cangunara sirvingaj. 
5 Cangunallara ricuichi, quirij ashas mana quirij ashas, can- 
gunallara camaichi. ¿Manzhu ricsinguichi imasna Jesucristo 
cangunajpi tiaun? Mana shina asha, ichushcauna anguichi. 
6 Canguna yachangaj munanchi imasna ñucanchi mana ichush- 
caunachu anchi. 
7 Diosta mañanchi una naa canguna ama ima manaliras 
ranauchu; mana ñucanchi ali tucungaj astaun canguna alira 
rangaj, ñucanchi ichushcaunalla cuenta ricurisha. 
8 Quiquin cierto shimira arcangaj mana ima ranaras ushan- 
chichu, randi paita yanapangaj. 
9 Chiraigumanda cushi tucunchi ñucanchi samba sami asha, 
canguna shinzhi ashas. Maspas mañanchi cangunamanda 
canguna aliyashca tucungaj. 
10 Chiraigumanda guillcauni manara shamujllaira, ama piñasha 
rimangaj ñuca shamushcai. Casna rimana ushaira Señor 
cuhuaca, cangunara shayachingaj, mana cangunara tulangaj. 


Salurana. Diosta alabana 
11 Uquiuna cushiyaichi, ali tucuichi, cariyaichi. Chi tupullara 
iyaichi. Cushi shunguhua tiaichi. Cushi shungura cuj Dios, 
llaquij Dios asha, cangunahua tiangami. 

12 Cangunapura parijumanda saluraichi chuyaj muchash 
cahua., 

13 Tucui quirijguna cangunara saluranaun. 

14 Señor Jesucristo gracia ali iyai, Dios llaquishca, Santo 
Espíritu compañanas tucui cangunahua tiachu. Amen. 


GALATAS 


PABLO GALACIA PARTII TIAJ 
QUIRIJGUNAMA QUILLCASHCA 


Salurana 


| 1 Pablo, apostol nishca Dios cachashca runa, mana runa- 
unamandachu, mana runa cachashca, astaun Jesucristo 
cachashca, shinallara Dios Yaya cachashca, Jesucristora 
huañushcaunamanda causachij, | 

2 tucui ñucahua tiaj uquiunandi, Galacia nishca partii tiaj 
iglesiaunara saluranchi. 

3 Gracia nishca ali iyaira, cushi shunguras charichi Dios 
Yayamanda, Señor Jesucristomandas. 

4 Paiga pai quiquinllarara cuca ñucanchi uchamanda, ñucan- 
chira cai manali tiempomanda cacharingaj, ñucanchi Dios 
Yaya munashcasna. 

5 Paiga sumacyachishca achu huiñai huiñaigama. Amen. 


Shu evangelio shimi illan 


6 Manzharisha tiauni imasnara canguna uctalla anzhurish- 
canguichi canguna cayaj runamanda. Pai cangunara cayaca 
Cristo gracia nishca yangamanda llaquishcaraigumanda, as- 
taumbas shu tono evangelio shimira catishcanguichi. 

7 Shinashas, shu evangelio shimis illan, astaumbas huaquin- 
guna cangunara turbachinaun, Cristo evangeliora turcasha 
nisha. | 
8 Maspas ñucanchis, shu ahuapachamanda angelbas, shu 
tono evangeliora rimajpi, mana ñucanchi rimashca samira, 
pai maldiciashca achu. 

9 Imasnara ñaupa rimacanchi, shinallara cuti nini: Maican 
runas shu tono evangeliora cangunara rimajpi, mana canguna 
ñaupa apishca sami ajpi, pai maldiciashca achu. 

10 ¿Cunaga runauna llaquishcarachu mascauni? ¿Manzhu 
Dios llaquishcara mascauni? ¿Runaunara cushiyachingaj 
mascaunichu? Ñuca chara runaunara cushiyachisha, mana 
Cristora sirvijchu aima. 


Pablo rimashcamanda 


11 Shinasha canguna yachangaj munani, uquiuna, ñuca ri- 
maushca evangelio shimi mana runamandachu. 
12 Ñuca cai shimira mana apicanichu, mana yachacanichu 
runaunamanda, astaun Jesucristo ñucama ricuchihuaca. 
13 Ñuca ñaupa horas causashca tupura ña uyashcanguichi, 
ñuca judio yachaira catishca horas, imasna Diospa iglesiara 
ashcara tormendachicani, tulacani. 
14 Nucaga judioguna yachaibi ashca ñuca tiempoi causaj- 
gunara yalicani ñuca llactai. Ashca munaihua ñuca yayauna 
yachaigunara llaquicani. 
15 Randi, Dios munashca horaspi, ñuca mama icsamanda 
pacha ñucara chicanyachisha, cayanuacami pai llaquishca- 
manda, 
16 paihua Churira ñucajpi ricuchingaj, ñuca paihua shutira 
yachachingaj gentilgunama, aichahuas yahuarhuas mana chi 
ratollai rimacanichu. 
17 Shinallara Jerusalenma mana ricanichu ñucamanda ñaupa 
aj cachashca runaunajma, astaun Arabia partima ricani, chi 
huasha cuti tigracani Damasco llactama. 
18 Shinajpi, quinsa huata huasha, Jerusalenma ricani Pedrohua 
rimangaj, paihua pariju chunga pichca punzhara tiaucani. 
19 Jacobo, Señorba uquiras, ricucani, maspas shu cachashca 
runaunara mana ricucanichu. 

20 Cai ñuca cangunama quillcashcai, Diospa ñaupajpi mana 
ansas llullanichu. 
21 Chimanda huasha, Siria Cilicia partiunama ricani. 
22 Cristoi tiaj iglesiauna, Judea partii tiajguna, ñucara chara 
mana ricsihuanaucachu ñahuipura. _ 
23 Chi rimashcallara uyanauca: Nucanchira ñaupa horas 
tormendachij runaga, pai ñaupa horas chijnishca quirinara 
cuna camachiun. 
24 Ñucamanda Diosta ahuayachinauca. 

| Chunga chuscu huata huasha, cutillara J oa 

ricani Bernabehua, Titoras ñucahua pariju pushasha. 

2 Dios ñucara ricuchishcaraigu chima sicacani. Sapallai atun 
ricurijgunahua ñuca gentilgunama rimashca evangelio spam 
cuentacani, alichu manzhu ali nisha tapungaj. 
3 Astaun, ñucahua pariju tiaj Tito, griego ashallara, circunci- 
sionda rangaj mana mandai tucucachu. 
4 Huaquin llulla uquiuna pacalla pacalla icunauca, ñucanchi 
Jesucristoi charistica liuri causanara ricungaj, ñucanchira 
cutillara sirvijta rangaj. 
5 Caigunara mana shu horashuallas uyacanchichu cagungaj, 
evangelio cierto shimi cangunahua saquiringaj. 
6 Randi atun ricurijguna, (paiguna ñaupa horas imasna ash- 
caras mana imas tucuhuanzhu, Dios runaunara mana chi- 
canyachisha ricunzhu), cai atunguna ñucama mana ima mu- 
shuj shimiras cuentahuanaucachu. 
7 Randiga, paiguna ricunauca imasna ñucama cushca aca 
evangeliora rimangaj circuncisión nishcara mana rajgunama, 
shinallara Pedrora circuncisión nishcara rajgunama cushca 
aca rimangaj. 
8 Ushaira cuj Dios Pedrora cachaca circuncisionda apijgunama, 
shinallara fiucamas ushaira cuca gentilgunama yachachisha 
ringaj. 
9 Shinajpi Jacobo, Cefas, Juandi, iglesia istandi cuenta iyash- 
cauna, ñucama cushca gracia nishcara ricusha, ali maquira 
cuhuanauca yanapangaj ñucamas Bernabemas, ñucanchi gen- 
tilgunama ringaj, paigunaga circuncisionda apijgunama ringaj. 
10 Ñucanchi tsuntsuunara iyaringaj, caillarara rugahuanauca. 
Shinallara caita munaihua rangaj camacani. 

Pablo Pedrora phiñan Antioquiai 


11 Pedroga Antioquía llactama shamujpi, paita ñahui pambai 
piñacani, pai caušayuj ajpi. 
12 Jacobomanda huaquinguna manara shamujllaira, Pedro 
gentilgunahua micuj aca; astaumbas paiguna shamushca 
huasha, chican micuj aca, circuncisionda catijgunara man- 
zhashcamanda. 
13 Chishu judiogunas paihua pariju shina ranauca, shinallara 
Bernabë paiguna manali raushcai catica. 
14 Ñuca imasna paiguna evangelio shimii mana dirichu purish- 
cara ricusha, Pedrora rimacani tucui runa ñaupajpi: Can, 
judio ashallara, gentilguna cuenta causausha, mana judio 
cuenta, ¿imaraigu gentilgunara camachingui judioguna yachaira 
catingaj? 
15 Ñucanchi judioguna miraimanda anchi mana uchasapa 
gentilgunamanda. 
16 Yachanchi imasnara shu runa Dioshua ali tucun, mana 
ley shimira rashcaunamanda, astaun Jesucristoi quirishcaman- 
da. Nucanchis shinallara Jesucristoi quirishcanchi ali tucungaj 
Cristoi quirishcamanda, mana ley shimi rashcaunamanda, 
imasna ley shimi rashcaunamanda mana pihuas ali tucun- 
gachu. 
17 Shinallara, ñucanchi Dioshua alichishcauna tucusha nijpi 
Cristoi, shina ashallara chara uchara raunchi, ¿caimandachu 
Cristo uchara rachij tucun? Mana pacha. 
18 Ñuca ñaupa horas tulashcaunara cutillara sicachishaga, 
uchara raj tucuni. 
19 Shinajpi ley raigumanda ñuca chi leyhuajta huafiushcani, 
Diospa ñaupajllai causangaj. 
20 Cristohua pariju chacatashca mani, fia mana causaunichu 
ñuca, astaumbas Cristo ñucajpi causaun. Nuca cai aichai 
cuna causaushca causaiga Diospa Churii quirishcai causauni. 
Pai ñucara llaquica, pai quiquinllarara cuca ñuca randimanda. 
21 Diospa gracia nishca yangamanda llaquishcara mana ichu- 
nichu. Ali causanaga ley shimimanda shamujpi, Cristo yanga- 
manda huañuca. 

Santo Espíritura quirinamanda apishca 


3 1 ¡Upa Gálatasguna! ¿Pita cangunara umachicachu cierto 
shimira ama uyangaj? Canguna ñahui pambai, canguna 
chaupi shungiii Jesucristo chacatashcara pajlla pambai ricu- 
chishca aca. 

2 Caillara cangunamanda yachasha nini: ¿Ley shimi ranauna- 
mandachu Espiritura chasquicanguichi? ¿Manzhu uyasha 
quirishcamanda chasquicanguichi? | | 

3 ¿Casna upauna anguichi? ¿Espirituhua callarishallara, cuna- 
ga aichamandachu ali tucushun nisha iyanguichi? 

4 ¿Yangamandachu chi tucuira tormendarishcanguichi? Yan- 
gamanda chari aca. 

5 Espiritura cangunama cuj Diosga, canguna chaupi shungüi 
munanaita Rajga, ¿pai cai tucuira rarca ley shimi ranaunaman- 
dachu? ¿Manzhu uyasha quirishcamanda aca? 


Dios Abrahanma cushca shimi 


6 Shinallarami Abraham Diosta quirica, Dioshua alichish- 
cami nishca aca. 
7 Caita yachaichi, quirijgunaga Abrahamba churiunami. 
8 Quillcashcaunai ñaupa ricurica imasnara Dios gentilgunara 
alichinma paiguna quirishcamanda. Naupa horasmanda caita 
rimasha, ali shimira Abrahamda cuentaca, shina nisha: Can- 
manda tucui ailluuna bendiciai tucunaungami. 
9 Shinajpi, quirijguna quirij Abrahamhua pariju bendiciai 
tucunaushcami. 
10 Tucui ley shimii rashcaunai quimirijguna maldiciashca- 
unami. Quillcashcami tian: Maican runas tucui ley shimii 
quillcashca ranaunaras mana rasha causausha maldiciashcami. 
1! Imasnara ley shimiunamanda mana pihuas Diospa ñaupajpi 
ali tucun casnami quillcashca tian: Ali runa pai quirishca- 
mandami causanga. 
12 Ley shimiga mana quirinamandachu, astaumbas: Chita 
raj runa chimandami causanga, nin. 
13 Cristoga ñucanchira randica ley shimi maldiciashcamanda, 
ñucanchimanda pai maldiciai tucuca. Quillcashca tian: Mal- 
diciashcami tucui runa yurai huarcushca huañuj. 

14 Cristo Jesús maldiciai tucuca Abrahamba bendición gentil- 
gunama pactachu, ñucanchi quirishcamanda cusha nishca 
Espiritura apingaj. 

15 Uquiuna, runa tonoi rimauni. Shu pactachina shimi, 
runamanda ashas, ña ali nishca ashas, pi runas mana tucuchin, 
pi runas mana yapan. 

16 Dios cushca shimiunara Abrahanma cushcaca, paihua 
miraimas. Mana ninzhu paihua miraigunama, ashcaunama 
cushca cuenta, astaumbas shujmalla: Camba miraima, nisha. 
Cai miraiga Cristomi. | ' 

17 Caitami nini: Chi ñaupa cushca pactachina shimira ñaupa 
horas Dios alimi nica. Shinajpi ley shimiga, chusca patsac 
quinsa chunga huata huasha shamujpi, ñaupa shamuj cushca 
shimira mana tucuchinzhu chi shimira huajlichingaj. 

18 Herencia nishca yayamanda saquishcaga ley shimimanda 
shamujpi, ña mana cushca shimimandachu. Astaumbas Dios 
Abrahanma cusha saquica, shimira cushcamanda. 


¿Imajta sirvin ley shimi? 

19 Shinajpi, ¿Imajta sirvin cai ley shimi? Manali rashca- 
unamanda cushca aca, ñaupa horas cushca shimi rimashca 
mirai shamunagama, paihuajma shimi cushcaraigu. Chi shi- 
miga angelgunamanda cushca aca, shu alichij runahua. 

20 Alichij runaga mana ministirinzhu shu runallahua; Diosga 
shujllami. 

21 Shinajpi, ¿ley shimihua Dios cushca shimiunahua contrachu? 
Mana pacha. Ley shimi causachina ushajpi, cierto pacha ali 
causana ley shimimanda shamunmaca. 

22 Quillcashca shimiga tucuira ucha ucui ishcaca, Jesucristoi 
quirishcamanda cushca shimira quirijgunama cushca achu. 
23 Quirina horas manara pactamujllaira, huacachishca acanchi 
ley shimi ucui, ishcashca cuenta acanchi quirinara ricuchi- 
nagama. | 

24 Shinasha, ley shimi ñucanchira cuiraj maca, ñucanchira 
Cristoma pushangaj, ñucanchi Cristo Jesuspi quirishalla ali 
tucungaj. 

25 Quirina horas pactamujpiga, cuirajta ña mana ministin- 
chichu. 

26 Canguna tucui Diospa churiuna anguichi Cristo Jesuspi 

quirishcamanda. 

27 Tucui canguna Cristoi bautisashcauna Cristora churarish- 

canguichi. 

28 Na judio illan, griego illan; shinallara sirvijpas liuri runas 

illan; shinallara caris huarmis illan. Tucui canguna shujlla 

anguichi Cristo Jesuspi. 

29 Shinallara, canguna Cristojguna asha, cierto pacha Abra- 

hamba miraiguna anguichi, maspas shimi cushcamanda heren- 

cia nishcara apijguna anguichi. 

4 1 Caitami nini: Herencia nishca yayamanda cushcara 
apij huahua asha, mana imais sirvij runamanda shu tono 

ricurinzhu, pai tucuimanda dueño ashallara. 

2 Paiga cuirajguna yachachijguna maquiunai causaun, yaya 

rimashca horas pactamunagama. 

3 Shinallarami ñucanchis huahua horaspi cai mundu yachaira 

sirvijguna macanchi. 

4 Astaumbas tiempouna pactarijpi, Dios paihua Churira cacha- 

muca, huarmimanda pagarishca, ley shimi ucui pagarishca, 

5 ñucanchira, ley shimi ucui tiajgunara randingaj, ñucanchi 

churiuna tucungaj. 

6 Cangunaga, churiuna asha, Dios paihua Churi Espiritura 

cachamuca canguna shüngui: Abba, Yaya, nisha caparin. 

7 Shinasha, ña mana sirvijchu angui, astaumbas churi tucush- 

cangui. Maspas, churi asha Diosmanda herencia nishca 

Yayamanda cushcara apij tucungui Cristoi. 


Ama cuti tigrana leyra sirvijguna 
| tucungaj 


8 Cierto pacha ñaupa horas, Diosta mana ricsisha, yanga 
llulla disogunara sirvicanguichi. 
9 Cunaga Diosta ña ricsisha, astaun ali, Diosmanda ricsishca 
asha, ¿imarasha cutillara cai mana valij mundu yachaima 
tigrasha ninguichi chita cutillara sirvingaj. 
10 Huaquin punzhaunara, quillaunaras, tiempounaras, hua- 
taunaras huacachinguichi. 
11 Cangunamanda manzhauni, cangunara yangamanda chari 
yachachishcani. 


GÁLATAS 4 | 458 


12 Uquiuna, cangunara rugauni, ñucasna aichi, imasna ñuca 
cangunasna tucucani. Nucajta ima manaliras mana rashcan- 
guichichu. 

13 Canguna iyaringuichimi imasna ñuca aichai tiaj ungüimanda, 
ñaupa punda cangunama evangelio shimira rimacani. 

14 Nuca ungüimanda, aichai ricurimushcamanda, ñucara mana 
piñahuacanguichichu, mana ichuhuacanguichichu. Astaumbas 
ñucara chasquihuacanguichimi shu Diospa angelda cuenta, 
quiquin Cristo Jesusta cuenta. 

15 Canguna chi horas charishca ali shunguga, ¿cuna maibirai? 
Cangunara nini, usharijpi canguna quiquin ñahui muyura 
llucchinguichimaca ñucama cungaj. 

16 Cierto shimira cangunara rimashcamanda, ¿ñucaraga chij- 
ninguichichu? 

17 Chi runaunaga cangunara mascanaun, mana ali shungu- 
manda, astaumbas cangunara ñucanchimanda anzhuchingaj, 
canguna paigunajma llutaringaj. 

18 Alimi valin alira mascangaj tucui horaspi, mana ñuca can- 
gunahua tiaushca horasllai. 

19 Nuca churihuauna, cangunamanda cutillara nanahuanmi 
huahuara pagarichina nanaigunahua cuenta, Cristo canguna 
ucui iñangagama. 

20 Cunallara cangunahua tiangaj munaimacani, ñuca rimanara 
turcangaj. Cangunamanda turbariuni. 


Saramanda Agarmanda yachachinga j 
cuentana 


21 Canguna, ley camachishca shimira catisha nijguna, 
rimahuaichi: ¿Manzhu uyashcanguichi chi ley shimi rimash- 
cara? 

22 Quillcashca tian imasna Abraham ishqui churiyuj maca, 
shujga sirvij huarmimanda, chishujga liuri huarmimanda. 

23 Sirvij huarmimanda huahua aichamandami pagarimuca, 
astaumbas liuri huarmimanda huahuaga Dios shimira cush- 
camanda pagarimuca. 

24 Caiga shu pacashca shimimi. Cai ishqui huarmi ishqui 
pactachina shimiunara iyarichin. Shujga cierto pacha Sinai 

urcumanda cushca aca, huahuaunara sirvingajlla pagarichij, 
caimi Agar nishca huarmi aca. 

25 Cai Agar Sinai nishca urcura iyarichin, Arabia nishca partii; 
shinallara cuna tiaj Jerusalenda ricuchin. Paiga paihua hua- 
huaunandi sirvijguna tucunaushcami. 

26 Astaumbas, ahuamanda Jerusalén liurimi, paimi tucui 
ñucanchi mama cuenta. 

27 Quillcashca tian: Cushiyai, huahuara mana ricuj, mana 
pagarichij. Cushihua capari huahuamanda nanai illaj huarmi. 
Ichushca huarmi mas huahuaunara charin cariyujmanda yali. 
28 Cunaga, uquiuna, ñucanchi Isac cuenta, shimi cushcamanda 
churiuna manchi. 

29 Shinashas, imasna ñaupa horaspi aichamanda pagarishca 
runa Espíritumanda pagarishca runara tormendachica, shina- 
llarami tucun cuna horaspas. 

30 ¿Quillcashcaga imara ninzhu? Shinami nin: Sirvij huar- 
mira paihua churindi ichui, sirvij huarmimanda churi ama 
herencia nishcara apingaj liuri huarmimanda churihua pariju. 
31 Shinasha, uquiuna, ñucanchi mana sirvij huarmimanda 
churiunachu anchi, astaun liuri huarmimanda anchi. 


Shinzhi aichi canguna liuri tucushcai 


1 Shinzhi tucuichi canguna Huri tucushcai, imasnara 
Cristo ñucanchira liuriyachihuaca. Ama voltiarichichu 
cutillara sirvijguna tucungaj. 
2 Caita, ñuca, Pablo, cangunara nini: canguna circuncisión 
nishcara rajpi, Cristo cangunajma imajpas mana valinzhu. 
3 Cutillara nini: Maican runas circuncisión ranara rausha, ña 
entero ley shimira pactachina anga. 
4 Cristomanda anzhurishcanguichi, canguna ley ranaunamanda 
ali tucusha nijguna. Gracia nishca ali iyaimanda urmash- 
canguichi. 
5 Ñucanchiga Diospa Espiritumanda pai cushca ali tucunara 
chapaunchimi, ñucanchi quirishcamanda. 
6 Cristo Jesuspi quirijpi, circuncisionda ranas mana ranas 
imajpas mana valinzhu, astaumbas valinmi ñucanchi llaquij 
shungumanda quirina. 

7 Ñaupa horas alimi purijguna acanguichi, ¿pita cangunara 
turbachica cierto shimira mana pactachingaj? 

8 Casna iyaiga mana cangunara cayaj Diosmandachu shamun. 
9 Ansalla punguichina polvo entero masashcara punguichin. 
10 Cangunamanda chapauni Señorbi, canguna shu tonoi ama 
iyaringaj. Astaun, cangunara turbachij runa taripai tucungami, 
maican ashas. 

11 Ñucaga, uquiuna, circuncisionda rana shimira chara cama- 
chijllaira, ¿imaraigu chara ñucara tormendachihuanaun? Casna 
ajpi cruzmanda tormendarina ña tucurishca. 

12 Cangunara turbachijguna paigunallara pitinauchu. 

13 Cangunaga, uquiuna, liuriuna tucungaj cayashca anguichi. 
Shinashas, liuriuna ajpi, canguna liuri tucushcara ama huajli- 
chinguichichu ucha aicha munaira sirvingaj, astaumbas can- 
gunapura parijumanda sirvinguichimi llaquinaushcamanda. 

14 Entero ley camachishca shimi cai shimii pactachishca tian: 
Camba mayambi tiajta can cuentallara llaquina mangui. 

15 Cangunapura parijumanda caninaushas micunaushas, ricu- 
paichi cangunapura ama tucuringuichichu. 


Santo Espiritumanda aparishcauna 

16 Shinajpi nini: Espiritui purichi, ucha aicha munashcara 
ama ranguichichu. 
17 Aichaga Espiritubua, Espíritu aichahua macananaun. Cai- 
guna chijnijpura tucunaun, can munashcara ama rangaj. 
18 Cangunaga Espíritu pushashca ea ley shimira mana 
uyanachu. 
19 Aicha rashcaunaga pajllai riusha ana, caigunami: shujpa 
huarmira apina, shujhua tacarina, irus iyai, aicha munashcara 
rana, 
20 runa rashca diosta alabana, sagranauna, chijninauna, pifia- 
nausha causana, tumbanauna, piñarinauna, macanauna, puia: 
nauna, llulla quirinauna, 
21 shujguna charishcamanda Chijninauna, huañuchinauna, ma- 
chanauna, yali micuna upina istauna, casna ranaunandi. 
Cangunara nini: casnara rajguna Dios mandana pachara mana 
apinaungachu. 
22 Astaumbas, Espíritu iñachishcaunaga caigunami: Llaquina, 

cushiyana, ganaslla causana, ali chapana iyai, alirana iyai, 
ali shungu, quirina, 
23 Manso shungu, aicha munaira arcanas. Caigunahua ima 
ley shimis mana tianzhu. 
24 Cristojgunaga aichara chacatanaushcami, pai llaquishca- 
unandi, pai munashcaunandis. 
25 Ñucanchi Espiritui causausha, shinallara Espiritui puri- 
shunchi. 
26 Ama alabarishunchi, parijumanda ama piñanausha, pari- 
jumanda ama chijninausha. 
1 Uquiuna, shu runa uchai urmajpi, canguna Espirituhua 

undachishcauna cai runara alichichi manso shunguhua, 
canllara iyarisha cambas ama shinallara tentai tucungaj. 
2 Cangunaga shujguna cargara aparichi, shina rasha Cristo 
camachishcara pactachichi. 
3 Maican runas valij mani nisha iyasha, mana imas ashallara, 
pai quiquinllara umachin. 
4 Shinasha, caran dueño pai quiquin rashcara ricuchu, pai 
quiquin rashcamanda alabai tucungaj, astaun mana shujpaj- 
manda. 
5 Caran dueño paihua quiquin aparinara aparichu. 
6 Diospa shimira yachachishca runa ima aliras cuyachu paita 
yachachij runama. 
7 Cangunallara ama umachichichu, Dios mana burlaihuajchu. 
Imaras shu runa tarpusha, chi samillarara pallangami. 
8 Pi runas paihua quiquin aicha munashcara tarpusha, aicha- 
manda ismura pallangami. Astaumbas maicambas Espíritu 
munashcara tarpusha, paiga Espiritumanda huiñai causaira 
pallangami. 
9 Ama sambayashunchi alira rangaj. Ñucanchi mana sam- 
bayasha, pactarishca punzhai pallashunmi. 
10 Shinajpi, lugar tiajpi, alira rashunchi tucuiunahua, maspas 
quirijgunahuas. 


Pablo cushiyan Cristo cruzmanda 


11 Ricupaichi ima atun letrahua cangunama quillcauni fuca 
quiquin maquihua. 
12 Aichai ali ricurishun nijguna cangunara circuncisionda 

rangaj mandanaun, paigunalla ama tormendari tucungaj 
Jesuspa cruz raigumanda. 

13 Circuncisionda rangaj nijgunallara ley camachishca shimira 
mana pactachinaun. Astaumbas cangunara circuncisionda 
rangaj munanaun canguna aichamanda alabai tucungaj. 

14 Ñucajpi ama lugar tiachu ñucallara alabaringaj, astaumbas 
ñucanchi Señor Jesucristo cruzpi cushiyasha, paimanda mundu 
ñucajma chacatashca aca, ñucas munduma. 

15 Cristo Jesuspiga, circuncisionda ranas mana ranas imajpas 
mana valinzhu, astaumbas mushuj causanami valin. 

16 Tucui cai camachishcai purijguna cushiras llaquinaras 
charinauchu, shinallara Diospa Israel. 

17 Cunamanda faupajma pihuas ama molestahuachu. Ñuca 
aichai Señor Jesuspa señalgunara charini. 

18 Uquiuna, ñucanchi Señor Jesucristo gracia nishca ali iyai 
canguna espirituhua tiachu. Amen. 


EFESIOS 


PABLO EFESOI TIA] QUIRIJGUNAMA 
QUILLCASHCA 


Salurana 


1 Pablo, Jesucristo cachashca runa Dios munashcamanda, 
Efesoi tiaj quirijgunama quillcashca, Cristo Jesuspi ali 
cierto quirijgunama: 
2 ñucanchi Yaya Diosmanda, Señor Jesucristomandas, gracia 
nishca ali iyaira, cushi shunguras charichi. 


Cristomanda bendiciashcauna 


3 Dios, Señor Jesucristo Yaya, alabashca achu. Pai tucui 
almai bendiciongunahua ñucanchira bendiciashcami Cristoi 
ahua pacha partiunai. 

4 Cai pachara manara rashca horasllaira, Dios ñucanchira 
ajllaca Cristoi, ñucanchi paihua ñaupajpi chuyajlla ima iruspas 
illaj tucungaj. 

5 Dios ñucanchira llaquisha, ñaupa horasmanda pacha ñucan- 
chira chicanyachica paihua quiquin churiuna tucungaj Jesu- 
cristomanda, pai ali munashcasna, 

6 paihua sumaj gracia nishca ali iyai alabai tucungaj, pai 
llaquishca Churii ñucanchira chasquingaj. 

7 Jesucristoi randishcauna manchi paihua yahuar talishca- 
manda, ñucanchi ucharashcauna perdonashca ajpi, paihua 
yapa valij gracia nishca ali iyai tupura. 

8 Dios cai gracia nishcara yapajta cuhuaca tucui yachanais, 
tucui intindinais. 

9 Paihua ñaupa horas pacashca munaira cuna yachachi- 
huashcami, paihua ali munaimanda, pai quiquinllara casna 
munasha, 

10 tiempouna pactarijpi tucuira Cristoi tandachingaj, ahua 
pachai tiajgunandis, cai pachai tiajgunandis. 

11 Paihuajllai, shinallara, herencia nishca apinara charicanchi, 
ñaupa horasmanda pai ajllashcauna ashcaraigu, pal iyarish- 
casna. 

12 Dios casna rarca, fucanchimanda Diospa sumajta alabai 
tucungaj, ñucanchi ñaupa punda Cristoi chapajguna asha. 

13 Canguna shinallara Diospa cierto shímira, canguna almara 
quishpichina evangelio shimira uyajpi, Cristoi quirishca ajpi, 
Dios cusha nishca Santo Espírituhua shu sellohua cuenta, 
cangunara paihuaj ajta ricuchishcami. 

14 Cai Espirituga fñucanchima ñaupamanda cushcami, ñucanchi 
huasha bendiciai tucungaraushcara cierto ajta ricuchingaj, 
Dios ñucanchira randishca pactaringagama, Diospa sumajta 
alabai tucungaj. 


Dios cushca ali iyai 


15 Chiraigumanda ñucas, canguna Señor Jesuspi quirishcara 
uyasha, canguna tucui quirijgunara llaquishcaras uyasha, 
16 ñuca cangunamanda Diosta agrasingaj mana saquinichu, 
cangunara iyarisha ñuca mañashcaunai. 
17 Ñuca mañani, ñucanchi Señor Jesucristoj Dios, atun sumaj 
Yaya, cangunara shu ali intindinara, ali yachana iyairas cuchu, 
paita ricsinai, 
18 canguna iyaimanda fñahuiuna punzhayachishca anauchu, 

canguna yachangaj imara chapaunguichi pai cayashcai, shinalla- 
ra ima gusto sumaj herencia nishca apinara Cristo charin 
.quirijgunai. 

19 Mañauni canguna Diospa atun ushaira yachangaj ñucanchira 
yanapangaj, imasna paihua shinzhi ushaihua rashcasna. 

20 Dios cai atun ushaira ricuchica imahoras pai Cristora hua- 
ñushcaunamanda causachica, paita paihua ali maqui partima 
tiachica ahua pachai. 

21 Chihui, tucui gobierno ahuais, tucui apu, tucui ushana, 
tucui mandana ahuais, tucui rimashca shuti ahuais ahuaya- 
chishca aca cuna horaspis, huasha shamuna horaspis. 

22 Shinasha, Dios tucuira Cristo chaqui ucui churashcami. 
Shinallara paita uma cuenta churashcami tucui ahuai, igle- 
siama. 

23 Iglesiaga paihua aichami. Cristo tucuira tucuibi undachin 
shinallara paihua aichai undajta causaun. 


Yanga llaquishcamanda quishpichishca 


I Canguna ucharanais manali rashcaunais huañushca 
horaspi, Dios cangunara causaira cucami,. 

2 Ñaupa horas canguna chi ucha raushcai causacanguichi, cai 
mundu causashcasna, huairai mandaj supai apu causana 
tupui. Cai supai cunallara tarabaun mana casuj runauna 
shungüi. 
3 Shinallara ñaupa horas tucui ñucanchi caigunahua causacan- 
chi ñucanchi aicha munashcaunai, aicha munairas iyai munai- 
ras rasha. Ñucanchi quiquin rashcaunamanda Dios piñarishcai 
tiaucanchi tucui chishu runauna cuenta. 
4 Shinasha, Dios yapa llaquij asha, pai ñucanchira ashcara 
llaquishcamanda, 
5 ñucanchi chara ucharanai huanushca ajpi, pai ñucanchira 
causaira cuca Cristohua pariju. Paihua gracia nishca lla- 
quishcamanda quishpichishca anguichi. 
6 Cristohua pariju pai ñucanchira causachica, shinallara 
ñucanchira ahuai tiachica Cristo Jesushua pariju, 
7 huasha tiempounai paihua gracia nishca ashca valishcara 
ricuchingaj, pai ñucanchira llaquishcamanda Cristo Jesuspi. 
8 Gracia nishca yanga llaquishcamanda quishpichishca an- 


465 EFESIOS 2 


guichi, canguna quirishcamanda. Caiga mana cangunamanda- 
chu, astaumbas Dios cushcami. 

9 Cai quishpinaga mana ranaunamandachu, pihuas pai qui- 
quinllara ama alabarichu. 

10 Ñucanchiga Dios rashcauna manchi, Cristo Jesuspi iñachish- 
cauna, alira rangaj. Cai ali ranaunara Dios ñaupamanda 
alichica ñucanchi caigunara rasha causangaj. 


Carui tiajguna ña mayanllayamushca 


11 Chimanda iyarichi imasna ñaupa horas canguna gentil- 
guna ajpi aichai, circuncisionda mana rajguna nishca acan- 
guichi circuncisionda rajgunamanda, paiguna aichai maquihua 
rajgunamanda. 

12 Chi horasgunai, Cristo illaj macanguichi, Israel aillumanda 
chicanyachishca, Dios cushca pactachina shimiuna illaj, ima 
chapanas illaj, Diospas illaj cai pachai. 

13 Astaumbas Cristo Jesuspi, canguna ñaupa horas carui 
tiajguna, cuna horasga mayanllayachishca acanguichi, Cristo 
yahuar raigumanda. 

14 Paiga ñucanchi cushimi. Ishqui runa montonmanda, shuj- 
llara rarca, chicanyana quinzhara cuenta tulasha. 

15 Cristo Jesus, paihua aichai chi piñanaunara tucuchicami, 
ley camachishca shimii rimashcaunandi paihua ranaunandi. 
Pai quiquimbi ishqui montonmanda shuj mushuj runallara 
rarca, cushira rasha. 

16 Cruzpa raigumanda Cristo ishqui runa montonguna Dioshua 
amigopura rarca shu aichallai, paihua cruzpi piñanaunara 
huañuchisha. 

17 Pai shamuca cushi shimira rimangaj canguna carui tiaj- 
gunama, chishu mayanllai tiajgunamas. 

18 Jesucristomanda ñucanchi ishquindi monton shu Espiritu- 
mandalla Yaya ñaupajpi icunchi. 

19 Shinasha cuna canguna mana carumandaunachu anguichi, 
mana pasiajgunas, astaun quirijgunahua pariju causajguna 
anguichi, Diospa aillui tiajguna. 

20 Dios cachashca runauna ahuai, Diosmanda rimajguna 
ahuais shayachishca acanguichi, rumi istandi siquiga quiquin 
Jesucristomi. 

21 Entero huasi Jesuspi ali rashca asha, iñasha rin shu chuyaj 
templo huasi cuenta tucungaj Señorbi. 

22 Paihuajpi canguna shinallara pariju shayachishca anguichi 
shu huasira rangaj, Dios chihui causangaj Espiritui. 


Ñaupa horas pacashca shimi 
ña ricuchishca 


3 1 Chiraigumanda, ñuca, Pablo, canguna gentilgunamanda 
chonda cularbi Cristo Jesuspa ishcashca runa mani. 

2 Canguna uyashcanguichi chari imasna Dios ñucara ajlla- 
cami paihua gracia nishca llaquishcara cangunara yacha- 
chingaj. 

3 Pai ricuchishcamanda cai pacashca shimira d ñucama rimashca 
aca, imasna ñaupa ansallara quillcacani. 

4 Chi quillcara ricusha, ricsinara ushanguichi imasna Cristo 
pacashca shimira intindiuni. 

5 Cai pacashca shimi, ñaupa horasgunai runa churiunama 
mana ricuchishcachu aca, astaumbas cuna horas Espiritumanda 
chuyaj cachashca runaunama Diosmanda rimajgunamas ri- 
cuchishcami, 

6 imasna gentilguna judiogunahua pariju Dios cushca shimira 
chasquijgunami, shinallara Cristo aichamanda partiunami, 
maspas Dios cushca shimira apijgunami Cristo Jesuspi, evan- 
gelio shimimanda. 

7 Cai shimira yachachij tucucani, Diospa gracia nishcara 
ñucama cushcamanda, paihua ushai rashcasna. 

8 Ñuca tucui quirijgunamanda pishi ajllaira, cai gracia nishca 
valijta ñucama cushca aca gentilgunama evangelio shimira 
rimangaj, Cristoi tiaj mana tupuihuaj valijgunara. 

9 Shinallara ñucama cushca aca tucui runaunara ricuchingaj 
imasna Dios pacashca shimi pactarinmaca. Unai tiempouna- 
manda tucuira raj Diospi pacashcami aca. 

10 Dios casnami rarca, paihua atun yachashcara iglesiamanda 
cuna yachachingaj ahua pachai tiaj mandajgunamas, ushaj- 
gunamas, 

11 imasna pai huiñaimanda iyashcasna ñucanchi Señor Jesus 
cristoi rangaj. 

12 Paihuajpi huacachishca manchi, maspas Diospa ñaupajpi 

icumunara charinchi mana manzhasha, Cristoi quirishca 
raigumanda. 

13 Chiraigumanda cangunara rugauni ama llaquiringaj ñuca 
tormendarinaunamanda cangunaraigu. Randi, caiguna can- 
guna ahuayachinami. 


Tucuimanda yali llaquina 

14 Caimandami Señor Jesucristo Yaya ñaupajpi cungurini. 
I5 Paimanda tucui aillu ahua pachais cai pachais shutichish- 
cami. 
16 Diosta mañauni imasna pai ali sumacyachishcasna, paihua 
ushanahua cangunara shinzhiyachingaj canguna shungu ucui, 
paihua Espiritumanda. 
I7 Shinallara mañauni Cristo canguna shungu ucui causachu 
canguna quirishcamanda, canguna ali shinzhi shayachishca 
asha llaquishcai, 
18 tucui quirijgunahua ali intindingaj imasna Cristo llaquishca 
anzhu ashcara, suni ashcaras, ucu ashcaras, ahua ashcaras, 
19 maspas Cristo llaquishcara yachangaj, tucui yachanaras 
pasajta, shinallara canguna shungu quiquin Dioshua tali tali 
undajta angaj. 
20 Dios ushajmi tucuira ñucanchi mañashcamanda intindish- 
camandas yalijta rangaj, imasna ñucanchi ucui paihua ushai 
taraban. 
21 Paiga sumacyachishca achu iglesiai Cristo Jesusi tucui 
tiempounai huiñai huiñaigama. Amen. 


Iglesiara iñachina 


4 | Ñucaga, Señorda sirvishcamanda chonda cularbi ish- 
cashca runa, cangunara rugauni canguna cayashcasna 
alira puringaj. | 

2 Manso shunguhua, ali shunguhuas, ali chapanahuas, pariju- 
manda ahuantanuichi llaquishcahua. 

3 Ali ricuichi shujlla tucungaj sepatu, cushi shunguhua 
parijupura asha. 

4 Shu aicha tian, shu Espiritu, imasna shu chapanallahua 
cayai tucucanguichi. 

5 Shu Señor tian, shu quirina, shu bautisana. 

6 Shu Dios tian, tucuihua Yaya. Paiga tucui ahuai tucui- 
huajtas, tucuibis. 

7 Shinashas caran dueño ñucanchima gracia nishcara cushca 
aca, imasna Cristo cushcasna. 

8 Chiraigumanda rimashca tian: Ahuama sicasha, ishcashca ru- 
naunara paihua pariju pushaca; runaunama cushcaunara cucami. 
9 Cai sicashca nishcaga, ¿manzhu nin pai cai pacha ucumanda 
mas huashama ñaupa irguca? 

10 Cai irgujga shinallarami ahuama sicaca tucui ahua pachauna 
ahuai, tucuira undachingaj. 

11 Paillara cuca: Huaquingunara apóstoles nishca Dios ca- 
chashca runauna tucungaj, shujgunara Diosmanda rimajguna, 
shujgunara evangelio ali shimira rimajguna, shujgunaraga 
ricujgunas yachachijgunas, 

12 quirijgunara alichingaj Diosta sirvinauchu, shinallara Cristo 
cuerpo nishca aichara shinzhiyachingaj; 

13 tucui ñucanchi shujllai pactanagama, quirinais, Diospa 
Churira ricsinais, caran dueño ali shunguyuj runa pactana- 
gama, pactajta runa tucungaj, Cristohua undachishca; 

14 ñucanchi ama istu istu purij huahuaunasna angaj, ama 
manali yachachina huaira cuenta pai munashcama apai tu- 
cungaj, ama umachij runauna umachishcahua pandarina 
shimihuas umachi tucungaj. 

15 Astaumbas, cierto shimira llaquinahua catisha, tucuibi 
Cristoi iñashunchi, paimi ñucanchi uma. 

16 Paimanda, entero aicha ali tandachishca, ali pigarishca 
asha, tucui paihua mucuuna parijumanda yanapanaun, caran 
parti paihua tonoi rasha, iñasha ringaj llaquinai. 


Cristoi mushuj causana 

17 Shinajpi caitami nini, Señorbi rimauni shinallara munani, 
canguna cunallara ama puringuichi shu gentilguna cuenta, 
paiguna manali iyashcaunai. 
18 Paiguna intindinai llanduyashca anaun, Diospa causana- 
manda anzhurishca, paiguna yachai illaj ashcamanda, paiguna 
shungu shinzhiyashcamanda. 
19 Paigunara sintina illajguna asha, pingai illajlla causangaj 
entreganauca, ima irus ranaras munaihua rangaj. 

20 Astaumbas canguna cai samira rangaj mana yachacangui- 
chichu Cristomanda, 

21 ciertora pacha paita uyashca asha, paimanda yachachishca 
asha, imasna cierto shimi Jesuspi tian. 

22 Rucu runa ñaupa causana samira saquichi, umachina mu- 
nashcaunahua huajlichishcami. 

23 Shinallara mushujyachishca aichi canguna alma iyaibi. 

24 Dios samillai rashca mushuj runara churachichi ali shun- 
guhua, ciertora rimaj chuyaj shunguhuas. 

25 Chi raigumanda, llulla shimira saquisha, caran dueño 
paihua mayambi causajhua cierto shimira rimachu. Pariju- 
manda shu aichamanda partiuna manchi. 

26 Canguna piñarishca horas uchara ama raichichu. Canguna 
piñarishcara alichichi indi manara icujllaira. | 

27 Supai apura lugarda ama cuichichu cangunara tentangaj. 
28 Ñaupa horas shuhuajga ama mas shuhuachu, astaumbas 
alira tarabasha, paihua quiquin maquihua tarabachu, chimanda 
charingaj ministijgunama cungaj. 

29 Canguna shimimanda ama ima manali shimis llucshichu 
astaumbas ali yanapana shimiuna, uyajgunara cariyachingaj. 

30 Diospa Santo Espiritura ama llaquichichichu. Paimanda 
canguna Diospaj ajta ricuchishca acanguichi randina punzha- 
gama. 

31 Cangunamanda tucui ayaj iyaira, piñarinara, piñanara, 
caparinaunara, milli shimiunara anzhuchichi, shinallara tucui 
manaliras. 

32 Randi cangunapura, parijumanda ali shungupura tucuichi, 
llaquisiquiuna, parijumanda perdonanausha, imasna Dios 
cangunara perdonaca Cristoi. 


Diosta catirijguna 


5 1 Diosta catirijguna aichi, llaquishca huahuaunasna. 

2 Llaquinai purichi, imasna Cristo ñucanchira llaquica, 
shinallara ñucanchimanda pai quiquinllara entregaca, cuyashca 
cuenta, Diospa ñaupajpi shu gusto asnaj sacrificiora cuenta. 
3 Randiga, shujhua tacarina, tucui irusta rana, cullquira 
yapajta llaquina, ama rimashcallas uyarichu cangunapura, 
canguna chuyaj shunguuna asha. 

4 Shinallara ima irus shimis, ima upa cuenta rimanas, ima 
yanga burlanas mana rimaihuajchu. Mana valinaun. Astaum- 
bas Diosta agrasisha rimaichi. 

5 Caita cierto pacha yachaichi: Mana ima shujhua tacarij 
runa, mana ima irus shungu runa, mana ima cullquira yapajta 
llaquij runa (caimi runa rashca diosta alabana cuenta) imaras 
charingachu Cristohua Dios mandana pachai. 

6 Pihuas cangunara ama umachichu, yanga shimira rimasha. 
Cai quiquin ucharashcaunamanda Dios mana cašujgunahua 
piñarin. 

7 Casna rajgunahua ama llutarichichu. 

8 Ñaupa horas llandui tiaucanguichi, astaun cunaga punzhai 
tiaunguichimi Señorbi. Punzhamanda churiunasna purichi. 

9 Punzhai purishcamanda aparishcauna caigunami: llaquij 
shungu, ali shungu, ciertora rimaj shungu. ` 

10 Imaras Dios munashcara yachangaj mascaichi. 

11 Ucha llandui mana valij rashcaunara ama raichichu. As- 
taumbas casna rajgunara piñaichi. | 

12 Paiguna pacallai rashcaunara pinganaitami rimangaj. 

13 Tucui rashcauna punzhai churashca ricurinaun. Punzha 
tucuira ricuchin. 

14 Chiraigumanda rimashca tian: Llicchari, puñuj runa. 
Huafiushcaunamanda atari. Cristo canda punzhayachingami. 
15 Shinasha, ricuichi imasna purishcaras, ricushallara puringaj, 
ama upauna cuenta astaun iyaiyuj cuenta, 

16 tiempora mana pirdisha, punzhauna manali ashcamanda. - 

I7 Chimanda ama upa cuenta tucuichichu, astaumbas imaras 
Dios munashcaras intindinguichi. | 

18 Vinohua ama machaichichu, paihuajpi nusparina tian; : 
astaun Espirituhua undashca aichi, 

19 cangunapura rimanausha salmos nishca Gabah nana; 
alma cantanaunahua shungumanda cantasha, Diosta alabasha 
canguna shungüi. 

20 Tucui horas Yaya Diosta agrasichi weni anga, ñucanchi 
Señor Jesucristo shutii. 


| Pari ijumanda casuna 
21 Dasanana casuichi, Diosta manzhashcai. 

22 Huarmiuna paiguna quiquin cariunara uyanauchu, Señorda 
uyashca cuenta. 
23 Cariga paihua huarmi umami, imasna Cristo iglesia umami; 
iglesia paihua aichami, Cristoga iglesiara Quishpichijmi. 
24 Imasna iglesia Cristora uyan, shinallara huarmiuna tucuibi 
paiguna cariunara uyanauchu. 
25 Cariuna, canguna huarmiunara llaquichi, imasna Cristo 
iglesiara llaquica, iglesia randimanda paillara cuca, 
26 iglesiara chuyayachingaj, pai Quillcashca Shimihua paita 
maillaca, chuya yacuhua maillashca cuenta, 
27 iglesiara sumajlla pai quiquinmallara cungaj, ima iruspas 
illaj, ima sipus illaj, ima manali illajpas, chuya achu, ima 
tinirishcas illaj. 
28 Shinallara cariuna paiguna huarmiunara llaquinami, paiguna 
quiquin aicharasna. Maican runa paihua huarmira llaquisha, 
pai quiquinllarara llaquinmi. 
29 Mana imahoraspas pi runas paihua quiquin aichara chijni- 
cachu, astaumbas carán, cuiran, imasna Cristo iglesiara 
cuiranmi. 
30 Ñucanchi paihua aichamanda partiuna manchi, paihua 
aichamanda, paihua tulluunamandas. 
31 Caimanda, shu runa paihua yayaras paihua mamaras 
saquinga, paihua huarmihua llutaringami. Paiguna ishqui 
shu aichalla tucunaungami. 
32 Cai pacashca shimi valijmi. Caita rimauni Cristoras igle- 
siaras iyasha. 
33 Maspas, cangunamanda caran dueño paihua quiquin huar- 
mira llaquichu, pai quiquinllara llaquishcasna. Huarmiga 
paihua carira uyachu. 

I Huahuauna, yayaunara uyaichi, Señorda llaquij hua- 

huaunasna. Caimi ali. 

2 Yayaras mamaras llaquina mangui. Caimi ñaupa cama- 
chishca shimi shu cusha nishca shimihua rimashca, casna 
nisha: 
3 Can caita rasha ali tucungui, unaira causaunguimi cai pachai. 
4 Yayauna, canguna huahuaunara ama piñachichichu, astaum- 
bas paigunara ali iñachichi cangunara cašungaj, Señorba 
shimita yachachisha. 

5 Sirvijguna, canguna cai pachai tiaj patrongunara uyaichi, 
manzhashcahua, ali shunguhua, Cristora sirvina cuenta, 

6 mana ricushcallai tarabasha, runaunara cushiyachingaj mu- 
najgunasna, astaun Cristora sirvijguna cuenta, shungumanda 
Diospa munaira rasha; 

7 ali munaihua is Señorda sirvina cuenta, mana runa- 
unara, 

8 caita yachasha, runa ima alira rashas caillara cuti chasquinga 
Diosmanda, sirvij ashas, liuri ashas. 

9 Canguna, patronguna, shinallara raichi paigunahua, piñanara 
saquisha. Caita ricsichi, paiguna Señor canguna Señorbas 
ahua pachai tian. Paiga sirvijgunamanda patrongunamanda 
mana chicanyachinzhu. 


Diospa iru churarina 


10 Cuna, ñuca uquiuna, Señorbi shinzhiyaichi, paihua ushana 
ursahua. 
11 Tucui Diospa iru churanaunara cuenta churarichi, canguna 
shinzhi tucungaj, supai apumanda tucui alma apina tictitara 
vencingaj 
12 Ñucanchi macanaunaga mana aichahuachu mana yahuar- 
huachu, astaumbas atungunahua, shinzhiunahuas, landu 
tuta mundu apuunahuas, ahua huairai tiau milli supaiguna- 
huas. 
13 Chiraigumanda Diospa iru churana cuenta enterora apichi, 
manali punzhai canguna shayarinara ushangaj, tucui chigunara 
vencishca huasha canguna shinzhira shayaringaj. 
14 Shinasha shinzhira shayarichi, cierto shimihua chumbillish- 
ca, ali causanahua churarishca, pichura quillpana palahua 
cuenta. 
15 Canguna chaquii, zapatos cuenta, evangelio cushi shimira 
churarichi. 
16 Maspas, Diosta quirina, lorerara cuenta apaichi, manali 
supai shitashca tucui nina balistaunara cuenta arcangaj. 
17 Shinallara, alma quishpichina, iru gorrara cuenta apaichi, 
shinallara Espíritu espararas, caimi Diospa shimi. 
18 Tucui horas mañaichi tucui mañanahuas tucui ruganahuas 

Espiritui, canguna mañashcara chapausha mana sambayasha, 
tucui quirijgunamanda rugasha. 
19 Shinallara ñucamandas mañaichi, ñuca shimira pascanai, 
rimanara fiucama cui tucungaj evangelio pacashca shimira 
manzhai illaj yachachinga). 
20 Ñuca Dios cachashca rimaj ani; cadena huascahua huatash- 
ca ani evangelio shimimanda. Mañaichi ñucamanda, ñuca 
mana manzhasha, imasna rimana ashcaras Cristomanda 
rimangaj. 
Dispirina 

21 Canguna ñucamanda yachangaj, ñuca rashcaunaras, 
llaquishca uqui Tíquico, tucuira cangunara cuentanga. Pai 
Diosta ali sirvijmi. 
2 Paita cangunama cachashcani, canguna imasna ñucanchihua 
tucushcara yachangaj, pai canguna shungura cariyachingaj. 

23 Uquiuna cushi shungura charinauchu, quirij shungura, 
llaquij shunguras, Dios Yayamanda, Señor Jesucristomandas. 
24 Tucui cierto shungumanda Señor Jesucristora llaquijguna 
gracia nishca ali iyaira charinauchu. Amen. 


FILIPENSES 


PABLO FILIPOSPI TIAJ QUIRIJGUNAMA 
QUILLCASHCA 


Salurana 


1 Pablo, Timoteo, Jesucristora sirvijguna, tucui Filipospi 
tiaj Cristo Jesuspi quirijgunama, ricujgunandi yanapaj- 
gunandi, quillcaunchi. 
2 Dios Yayamanda, Señor Jesucristomandas, gracia nishca 
ali iyaira cushi shunguras charichi. 


Pablo quirijgunamanda mañan 


3 Tucui horas cangunara iyarisha, Diosta agrasini, 
4 caran cuti cushihua Diosta mañasha cangunamanda, 

5 imasna ñaupa punzhamanda cuna horasgama parijumanda 
ñucara yanapashcanguichi evangelio shimira rimaushcai. 

6 Caita ali yachani: Canguna shungüi ali rangaj callarij Dios, 
tucui pai rashcara pactachingami Jesucristo shamuna punzha- 
gama. 

7 Nuca cangunamanda cai samira iyarisha, alira rauni. Ñuca 
shungiii tucui cangunara llaquisha charini. Ñuca chonda 
cularbi ishcarishcaunai, ñuca evangelio shimira rimashcaunais, 
tucui canguna ñucahua pariju compañahuashcanguichi Diospa 
gracia nishca ali iyaibi. 

8 Yaya Dios yachan imasna ñuca cangunara munasha llaquiuni, 
Jesucristo llaquina tupui. 

9 Diosta rugauni canguna llaquina mas mas yaparichu, ali 
yachanahuas, ali intidinahuas. 

10 Canguna tucui ima ali ashcaras munangaj, canguna ali 
shunguyuj, causa illaj tucunauchu, Cristo shamuna punzha- 
gama. 

11 Shinallara rugauni canguna ali ranahua talirijta aparisha 
tianauchu Jesucristomanda, Diosta s apanga), paita ahuaya- 
chingaj. 


Ñucaj Cristo cuenta causanami 


12 Uquiuna, munani canguna yachangaj imasna ñucahua 
pasashcauna ali tucunaushcami evangelio ali shimira yana- 
pangaj. 

13 Shinallara ñuca Cristomanda ishcarishcauna yachashca 
tucunaushcami tucui gobernadorhua huasii, tucui chishuj- 
gunamas. 

14 Astaun, ñaca tucui uquiuna ñuca ishcarishcara yachasha 
cariyanaushcami, chimanda shinzhi tucunaun mana manzha- 
sha, Diospa shimira mas mas rimangaj. 

15 Huaquingunaga chijnisha, ñucara tormendachingaj Cristo 
shutira rimanaun, shujgunaga ali munaimanda. 

16 Huaquinguna Cristo shimira rimanaun piñashcamanda, 
mana ali shungumanda, ñuca tormendariushcara mas yapa- 
shun nisha; 

17 shujgunaga llaquishcamanda, ñuca evangelio shimira ri- 
mashcamanda ishcai tucushcara yachasha. 

18 Shinajpi ¿imarai? Shinajllaira tucuibi, umachisha nijpis 
cierto ajpis, Cristo shutira rimashcami. Caimanda cushi- 
| yauni, maspas cushiyashami. 

19 Ñuca yachani, canguna mañashcamanda, Jesucristo Espíritu 
yanapashcamandas, cachari tucusha. | 
20 Ñuca munani, shinallara chapauni mana imais pingari 
tucungaj, astaumbas ñuca ali cariyasha, cunallara tucui horas 
cuenta, fiuca causashas huañushas, yapa ashcara munani 
Cristo ahuayachishca achu ñuca aichai. 

21 Ñuca causanaga Cristomi, huañunaga gananami. 

22 Ñuca cai aichai causangaj valijpi Diosta sirvingaj, mana 
yachanichu maicanda ajllangaj. 

23 Cai ishquimanda maicanda chari munani. Rina munani 
Cristohua pariju tiangaj. Caimi imamandas yali valin. 

24 Randi, ñuca aichai saquirina mas ministirinmi canguna 
raigumanda. 

25 Yachani cangunahua saquirishami, tucui cangunahua chara 
tiasha, canguna ñaupasha ringaj, canguna quirishcai cushi- 
yangaj, 

26 canguna Cristo Jesusta mas alabangaj fucaraigumanda, 
ñuca cangunahua cuti tiashcamanda. 

27 Cristo evangelio valishca tonora causaichi, ñuca cangunara 
ricungaj shamushas, ñuca illashas, cangunamanda uyasha 
nini imasna canguna shinzhira shayaunguichi shu almallahua 
shu iyaillahuas, evangelio quirinamanda pariju macanausha. 
28 Cangunara arcajgunara ama imais manzhaichichu. Caita 
paigunama paiguna tularingaraushcara rimanga, astaun can- 
gunama canguna quishpichingaraushcara rimangami. Caiga 
Diosmandami. 

29 Cangunara cushcami, Cristora llaquishcamanda mana pai- 
huajpi quiringajlla, astaumbas shinallara tormendaringajpas. 
30 Shina tormendarinara charinguichi, imasna ñucajpi ricu- 
canguichi, maspas cuna ñucajpi tiashcara uyanguichi. 


Cristo Jesús iyashca sami 
l Ima cariyanas tiajpi Cristoi, ima cushiyanas tiajpi 
llaquina shungiii, ima compañanas Espirituhua, ima 
llaquinas, ima llaquishacahua ricunas, 

2 ñuca cushira undachichi, cangunapura chi tonollara iyarisha, 
chi tonollara llaquinausha, shu iyaillahua, parijulla chi tono- 
Ilara iyarisha. 

3 Piñanaunamandas, ima mas tucunamandas imaras ama 
raichichu, astaun manso shungumanda; caran dueño shujgu- 
nara paimanda yali ajta 1yaichi. 

4 Caran dueño ama paihua quiquimbajllara ricuchu, astaum- 
bas shinallara shujgunajtas ricuchu. 

5 Cangunajpis tiachu cai Cristo Jesús iyashca sami. 

6 Paiga Dios sami ashallara, Diospa quiquin tupui tucungaj 
mana yapajta munacachu, 

7 astaun, pai imas illaj tucuca, sirvij cuenta tucusha, runa 
samillai rashca aca. 

8 Runa tonoi ricurimusha, pai quiquinllara mas mas manso- 
yarica huañunagama caSusha, cruzpi huañuca. 

9 Chiraigumanda, Dios paita yalijta ahuayachica. Tucui 
shutimanda yali atun shutira paita cuca. 

10 Jesuspa shutii tucui cungurinauchu, ahua pachais, cai 
pachais, cai pacha ucuis. 

11 Shinallara, tucui shimi rimachu, Jesucristo atun Señormi 
nisha, Yaya Diosta alabangaj. 


Canguna quishpinai tarabaichi 


12 Shinasha, llaquishcauna, canguna tucui horas ñucara 
casusha, mana ñuca cangunahua tiaushcallai, astaun cuna 
mas mas fuca illaushcais, canguna alma quishpinamanda 
manzhasha tarabaichi. 

13 Dios canguna shungiii munaira cun, ranaras cun, paihua 
munaira pactachingaj. 

14 Tucuira raichi, mana rimarisha, mana piñarisha. 

15 Canguna causa illajguna aichai, aH shunguuna, Diospa 
churiuna, iruspas illajguna, manali istu miraiguna chaupi 
shungili; paiguna chaupii velaunasna punzhayachinguichi cai 
pachai. 

16 Causana shimira ricuchichi, ñuca cangunamanda cushi- 
yangaj Cristo shamuna punzhai, ñuca ama yangamanda cau- 
sashca achu, ama yangamanda tarabashca achu. 

17 Ñucaga talishca ashas, imasna aceite yacu shu sacrificio 
ahuai talishcasna, canguna Jesusta quirina sacrificio ahuais, 
canguna sirvishca ahuais, cushi mani; ñuca cushiyauni tucui 
cangunahua. 

18 Shinallara canguna cushiyaichi ñucahua pariju. 


Timoteomanda, Epafroditomanda 


19 Shinasha, Señor Jesús yanapajpi, Timoteroa uctalla 
cangunama cachasha nini, ñuca canguna ali ashcara uyasha 
cariyangaj. 

20 Shu paisna iyaiyujta mana charinichu, shungumanda 
cangunara llaquijta. | 

21 Tucui runauna paiguna quiquimbajllara mascanaun, astaum- 
bas Cristo Jesuspajta mana mascanaunzhu. 

22 Canguna Timoteo rashcaunara yachanguichimi imasna 
pai, quiquin churi cuenta paihua yayara sirvisha, fucara 
sirvishcami evangelio shimira rimaushcai. 

23 Chiraigumanda, imahoras ñucahua imasna tucungaraush- 
cara ricusha, paita cangunama cachasha nini. 

24 Shinallara Diospi quirini imasna ñucas uctalla cangunajma 
shamusha. 

25 Epafrodito nishcara cangunama cachanara ministicani. 
Paimi ñuca uqui, ñucara yanapaj, ñucahua compañaj, solda- 
ropura cuenta. Paimi cangunamanda rimaj, canguna cacha- 
mushca ñucara yanapaj ñuca ministishcaunal. 

26 Paiga tucui cangunara ashcara ricusha nica. Maspas ashcara 
turbarica canguna pai ungushcara uyashcaraigu. 

27 Cierto pacha pai huañunalla unguca, astaumbas Dios paita 
llaquisha ricuca, mana paillara astaun ñucaras, ñuca ama 
yapajta llaquiringaj. 

28 Chimanda paita mas uctalla cangunama cachauni, can- 
guna paita cuti ricusha cushiyangaj, fiucas pishi llaquiyuj 
tucunga]. 

29 Paita Señorbi cushihua chasquichi. Cai samiunara ashcara 
laquisha apinguichi. 

30 Paimi Cristora sirvinamanda ñaca ñaca huañuca, paihua 
causaira cusha, canguna ñucara yanapahuashcara fñucajma 
pactachingaj. 

Pablo ñaupa causashca tono 


3 1 Puchucaibi uquiuna, Señorbi cushiyaichi, Caita cangu- 
nama cuti quillcangaj mana amirinichu. Cangunaj valinmi. 
2 Allcu nishcaunamanda huacachichi. Manali rajgunamanda 
huacachichi. Aichara pitijgunamanda huacachichi. 

3 Ñucanchiga, espirituhua Diosta sirvijguna, cierto circunci- 
sión nishcauna manchi, ñucanchi Cristo Jesuspi cushiyajguna, 
aicha rashcaunai mana ansas iyarijguna. 

4 Shinashas, ñuca aichai rashcaunamanda cushiyangaj cha- 
rinimi. Shu runa aichamanda cushiyangaj iyarijpi, ñucas 
masta charini: 

5 Nucaga, pusac punzhai circuncisionda rai tucucani, Israel 
atun aillumanda, Benjamin montonmanda, quiquin hebreo 
runa, camachishca shimii fariseo nishca macani. 

6 Ñuca ñaupa quirishca tonoi shinzhi acani, iglesiara tormen- 
dachij acani. Ñuca ali rana tupui, ley camachishca shimi 
ñaupajpi causa illaj acani. 


Cristora yachana tucuira 
yalijta valin 

7 Astaun, ñuca ñaupa horas valishcaunara chingarishcauna 
cuenta iyashcani Cristora llaquishcamanda. ` 
8 Cierto pacha tucuira chingarishcauna cuenta iyauni, Cristo 
Jesús ñuca Señorda yachangaj tucuira yalijta valishcamanda. 
Paita llaquishcamanda tucuira pirdishcani, basurara cuenta 
iyauni, Cristora ganangaj. 
9 Cristo Jesuspi tarishca tucunai, mana ñuca quiquin ali 
causanara charijpi, ley camachishca shimira pactachishca- 
manda, astaumbas Cristoi quirishcamanda, Dios cushca ali 
causanara charisha. 
10 Ñuca paita yachasha nini, pai causarimuna ushairas. Pai 
tormendarishcaunai paihua pariju tiasha nini, pai huañunai 
paisna tucungaj, 
H imais usharijpi ñuca huañushcaunamanda causarinama 
pactangaj. 

12 Caigama chara mana pactashcanichu, chara mana ali tupu 
tucushcanichu nisha iyauni. Astaumbas ñaupajmallara riuni, 
imamandas Cristo Jesús ñucara pactaca, ñucas chigamallara 
pactangaj. 

13 Uquiuna, ñucallara chigama pactangaj chara mani, nisha 
iyauni. Astaumbas shujllara rauni: ñaupa horas rashcaunara 
cierto pacha cungarisha, ñaupajpi tiajgunara pactangaj riu- 
nimi. 

14 Ganashcamanda paganara apingaj fiaupasha riunimi. Cai 
pagana Dios ahua pachama cayanami Cristo Jesuspi. 

15 Shinasha tucui ñucanchi shunguyujguna shuj iyaiyujlla 
tucushunchi. Huaquinguna shu samillara iyajpi, Dios caitas 
cangunara ricuchingami. 

16 Tucuibi, maigamas intindisha pactamushcanchi, shinallara 
catishunchi, shuj iyaillahua iyarisha. 


Pablora catirijguna 


17 Uquiuna, ñucara catirichi. Shinallara tucui cai samira 
causajgunara ricuichi, ñucanchi rashca samii catijgunara. 
18 Ashca runaunamandaga ñuca cangunara ashca cuti cuen- 
tashcani, cutillara huacasha cuentauni, paiguna Cristo cruzta 
chijnijguna tucunaushcami. 
19 Puchucaibi casnauna llambura tulashca anaunga ucu 
pachai, paiguna dios paiguna quiquin icsa, paiguna pinga- 
rishcai cushiyanaun, paiguna iyaibi cai pachamandaunallara 
iyarinaun. 
20 Ñucanchiga ahua pacha runauna manchi. Chimanda ñucan- 
chi Quishpichij Señor Jesucristora chapaunchi. 
21 Pai ñucanchi mana valij aichara turcangami, paihua sumaj 
aicha cuenta tucungaj, paihua ushaihua rasha, imasna pai 
tucuira vencinara ushanmi. 


Señorbi cushiyaichi 


A 1 Shinasha, ñuca uquiuna, llaquishcauna, munashcauna, 
ñuca cushi, ñuca llaitu, Señorbi ali shayarichi, llaquish- 
cauna. 

2 Evodia Sintiqui nishcaunaras mañauni shina iyaillahua 
tucunauchu Señorbi. 

3 Shinallara canda rugauni, ñucara ali compañaj uqui, yanapai 
cai huarmiunara. Paiguna ñucahua pariju tarabanauca evan- 
gelio shimira rimangaj, Clemente nishcahuas, shujgunahuas, 
paiguna tucui ñucara yanapajguna anauca. Paiguna shutiuna 
causana quillcai quillcashca tianaun. 

4 Señorbi cushiyaichi tucui horas. Cutillara cangunara 
nini: Cushiyaichi. | 
5 Canguna ali shungura tucui runauna yachanauchu. Sefiorga 
mayanllaimi. 
6 Imais ama turbarichichu, astaun tucuibi mañashcahuas 
rugashcahuas agrasishcahuas Diosta mañaichi. 
7 Shinasha, Diospa cusbi, tucui intindinara pasaj, canguna 
shunguras canguna iyairas huacachingami Cristo Jesuspi. 


Valijgunai iyaichi 

8 Puchucaibi, uquiuna, tucui cierto ajta, tucui ali ajta, tucui 
ali gusto ajta, tucui chuyaj ajta, tucui llaquinallara tucui ali 
rimashcara, ima ali sumaj ajtas, ima alabanalla ajtas, cai 
samiunai iyaichi. 
9 Imara ñucamanda yachashcanguichi, apiehcanguichi, uyash- 
canguichi, ricushcanguichi, caigunara raichi. Cushira cuj 
Dios cangunahua tiangami. 


Tucuira ushani Cristoi 


10 Diospi ashcara cushiyacani imasna puchucaibi canguna 
fucara cuti cuirahuashcanguichi. Cierto pacha fñucamanda 
iyarishcanguichi, astaun imasna ranaras mana yachacanguichi 
ñucara yanapangaj. z 
11 Caita mana ninichu ñuca ministishcamanda. Nucaga ña 
yachashcani ima charishcahuas cushi tucungaj. 

2 Cullqui illaj causanara yachani, shinallara charinara ya- 
chani. Tucuibis tucuimandas ña yachani, sajsana, yarcana, 
ashcara charina, imaras ministinas, ña yachashcani. 

13 Tucuira ushani ñucara shinzhiyachij Cristoi. 

14 Shinajllaira alimi rashcanguichi ñucama cachamusha ñucara 
yanapangaj ñuca tormendariushcai. 

15 Cangunas shinallara yachanguichi, Filipos runauna, evan- 
gelio shimira camachingaj callariushcai,' ñuca Macedonia 

llactamanda riushcai, mana maican iglesias ñucara yanapaca- 
chu cuyanais chasquinais, astaun cangunalla shina rar- 
canguichi. 

16 Tesalónica nishca llactais, ñuca ministishcaunai huaquin 
cuti cachacanguichi. 

17 Nucaga cuyanara mana mascanichu, astaumbas canguna 
rashcauna canguna cuentai yaparingaj munani. 

18 Shinashas, tucuira charini, talirijta. Epafroditomanda can- 
guna cuyashcara pactajta apishcani, gusto asnajta, chasqui- 
nalla sacrificiora, Dios munashcasna. 

19 Ñuca Dios canguna tucui ministishcara cungami, pai sumaj 
tiashcai charishca ashca valij tupura Cristo Jesuspi. 

20 Dios, ñucanchi Yaya, ahuayachishca achu huiñai huiñai- 
gama. Amen. 


Dispirina 
21 Tucui Cristo Jesuspi quirijgunara saluraichi. Ñucahua 
pariju tiaj uquiuna cangunara saluranaun. 
22 Tucui quirijguna cangunara saluranaun, maspas Cesarba 
huasimanda ajguna. 
23 Ñucanchi Señor Jesucristo gracia nishca ali iyai tucui 
cangunahua tiachu. Amen. 


COLOSENSES 


PABLO COLOSASPI TIAJ OUIRIJGUNAMA 
QUILLCASHCA 


Salurana 


| 1 Pablo, Jesucristo apóstol nishca cachashca runa, Dios 
munashcamanda, Timoteo nishca uquindi, 

2 chuyaj shinzhi quirij uquiunama quillcanchi, Cristoi quirij- 
guna, Colosas llactai tiajguna: Gracia nishca ali iyaira cushi 
shunguras charichi, ñucanchi Dios Yayamanda, Señor Jesu- 
cristomandas. 


Señorda cushiyachisha purichi 


3 Diosta, ñucanchi Señor Jesucristo Yayara, agrasinchi, 
tucui horas cangunamanda Diosta mafiasha. 
4 Canguna Cristo Jesuspi quirishcara uyashcanchi, shinallara 
canguna tucui quirijgunara llaquishcaras, 
5 cangunajta ahua pachai huacachishca ali chapanaraigumanda. 
Caimanda uyashcanguichi evangelio cierto shimii. | 
6 Cai evangelio shimi cangunajma pactamuca imasna tucui 
mundui shamushcami. Aparisha rin, ifiasha rin cangunajpi, 
canguna uyashca punzhamanda, imahoras cierto pacha uya- 
canguichi, shinallara yachacanguichi Diospa gracia nishca 
ali iyaira. 
7 Caita Epafras nishca runamanda uyacanguichi. Paiga ñu- 
canchi llaquishca ñucahua pariju sirvij runa, Cristora ali sirvij 
cangunara yanapangaj. 
8 Paiga cangunajpi tiaj Espíritu cushca llaquinara cuentahuash- 
cami. 
9 Chiraigumanda, ñucanchi uyashca punzhamanda, canguna- 
manda Diosta mañanara mana saquinchichu. Canguna Dios 
munashcara pactajta yachangaj mañanchi, tucui yacbanahua, 
tucui almai intindinahuas. 
10 Shinallara mañanchi canguna Señor valishca tupui puringaj, 
paita tucuibi cushiyachisha, tucui ali ranaunara aparisha, 
Diosta ricsiushcai iñasha. 

11 Canguna tucui ursahua shinzhiyachishca tucungaj mañanchi, 
paibua gusto sumaj ushana tupui, ahuantaisiqui shungura, 
chapaisiqui iyairas charingaj. 

12 Cushihua Yayara agrasinchi imasna pai ñucanchira alichica 
quirijguna Yayamanda apinara ahua pacha punzhai apingaj. 

13 Paiga ñucanchira llandu ushaimanda lushpichica. Ñucan- 
chira paihua llaquishca Churi mandana pachama pasachicami. 
14 Churii randishca manchi, paihua yahuarda pagashcamanda, 
ucharashcaras ña perdonashcami. 


Cristo sumaj valishca tupu 

15 Paiga mana ricuihuaj Dios ricurinami, tucui causaj- 
gunamanda ñaupa pagarij. 
16 Tucui paihuajllai rashca aca, ahua pachai tiajguna cai 
pachai tiajgunas, ricurijguna mana ricurijgunas; rey apu 
tiarinauna asha, mandajguna asha, atun apuuna asha, ushaj- 
guna ashas. Tucui paimanda paihuajta rashca aca. 
17 Pai tucui imamandas ñaupami, tucuiguna palmandami 
anaun. 
18 Iglesiaga paihua aichami, paiga aichamanda umami. Paiga 
tucuimanda callarinami, huañushcaunamanda ñaupa pagarij, 
pailla tucuimanda ñaupa punda aj tucungaj; 
19 imasna Yayara cushiyachica Cristoi entero Dios causasha 
tianga]; | 
20 shinallara paimanda tucui Dioshua amigopura tucungaj, 
cai pachais ahua pachais tiajgunandi, cushira rasha paihua 
cruzpi talishca yahuarmanda. 
21 Shinallara cangunas ñaupa horas manali rashcaunamanda 
carui tiajguna ajpi, chijnijguna ajpis canguna iyaibi, cuna 
Dios cangunara amigora rashcami 
22 Cristo aichai, pai huañushcamanda, canguna chuyajguna, 
ima tinishca illajgunas, mana caušayujgunas tucungaj paihua 
ñaupajpi. 
23 Caita rangami canguna ali shayarijpi, ali shinzhiyajguna 
tucujpi canguna quiriushcai, canguna uyashca evangelio 
shimimanda mana anzhurijpi. Cai shimira camachishcami 
tucui ahua pacha urai causajgunama. Cai shimira rimangaj 
ñuca, Pablo, sirvij runa tucucani. 

Gentilguna Cristo valishca 
tupura yachanauchu 


24 Cuna horasga ñuca canguna raigumanda tormendariushcai 
cushiyani. Shinajpi Cristo tormendarishcaunamanda paihua 
aicha nishca iglesiaraigu, fuca quiquin aichai pishishcara 
ña pactachiuni. 

25 Caimanda sirvij tucushcani, Dios ñucara cushcasna cangu- 
nahua, ñuca Diospa shimira pactajta rimangaj. 
26 Cai pacashca shimi callarimanda tucui tiempounamandas 
pacashca aca; cuna horasga pascarishcami paita quirijgunama. 
27 Cai pacashca shimi valishca tupuras, paihua sumaj tupuras 
gentilgunama Dios quirijgunara ricuchisha nica. Cai pacashca 
shimi nin: Cristo cangunajpimi tian, canguna sumaj tucungaj 
chapanami. 
28 Cai Cristo shutira rimanchi, tucui runara camachisha, 
tucui yachaihua yachachisha, tucui runara Cristo Jesuspi 
sumajlla alichishcara ricuchingaj. 
29 Caimanda shinallara tarabauni, Cristo cushca ushaihua 
macanausha, cai ushai ñuca shungúi shinzhira tarabaun. 
1 Ñuca munani canguna yachangaj imasna cangunamanda 

mañasha ashcara tormendarishcani, shinallara Laodicea 
nishca llactai tiajgunamandas, shinallara tucui ñucara mana 
ricujgunamandas. | 
2 Paiguna shunguuna cariyashca anauchu, parijumanda llaqui- 
nausha, ali intindina valishca tupura pactanagama, Dios Yaya 
pacashca shimira yachangaj, caimi Cristo. 
3 Cristojpiga tucui nan; tucui yachana valishcauna pa- 
cashcami tianaun. - 
4 Caita cangunara nini, pi runas cangunara ama umachingaj 
uyanalla shimiunahua. 
5 Ñuca aichai cangunahua mana tiaupis, shinashas espiritui 
cangunahua pariju tiaunimi. Canguna ali tucushcara cushihua 
ricuni, shinallara canguna Cristoi shinzhi quirishcaras. 
6 Shinashas, imasna canguna Señor Jesucristora chasquish- 
canguichi, shinallara paihuajpi purichi. 
7 Canguna sapiuna cuenta paihuajpi tianauchu, canguna 
pai ahuai shayachishca anauchu, canguna quiriushcai shinzhi- 

yachishca, imasna cangunara yachachishcasna, Diosta tatirijta 
agrasisha. 


Cristohua pariju huañushca, 
causarishca 


8 Ricuichi pihuas cangunara ama umachichu yachana shi- 
miunahua, yanga umana shimiunahuas, runa yachaimanda, 
mundu iyarina samillai, mana Cristo rimashca samillai. 

9 Cristoi entero Dios runa aichai causan. 

10 Cangunas Cristoi pactajta anguichi. Paiga tucui atun apu, 
tucui ushajguna umami. 

11 Shinallara canguna Cristoi circuncisionda rai tucushcan- 
guichi, mana maquihua rashcara, astaun canguna ucha raisiqui 
aichara ichusha Cristo circuncisionda raushcai. 

12 Paihua pariju pambashca acanguichi canguna bautisarishcai, 
shinallara chihui paihua pariju causarimucanguichi, Diospa 
ushaibi quirisha, imasna pai Cristora huañushcaunamanda 
atarichica. | 

13 Cangunaga, huañushcauna ajpi, canguna ucharashcamanda, 
aichai circuncisionda mana apishcamandas, Dios cangunama 
causaira cuca Cristohua pariju, tucui canguna ucharashcaunara 
perdonasha. 

14 Ley shimimanda ñucanchira causayachij quillcara, ñucan- 
chira culpayachijta, borracami, ñucanchi chaupimanda qui- 
chusha, cruzpi clavacami. 

15 Casna rasha supai atun apuunaras ushajgunaras vencica, 
paigunara pajlla pambai pingachica, pai quiquimbi paigunara 
vencica cruzpi. 

16 Chi raigumanda pihuas cangunara ama taripachu micuna- 
mandas, upinamandas, ista punzhaunamandas, mushuj quilla- 
mandas, sahuaro punzhaunamandas. 

17 Cai tucuigunaga huasha shamujguna almami. Astaumbas 
almara llucchijga Cristomi. 

18 Ama lugarda cuichichu pihuas cangunamanda canguna 
ganashcara quichungaj, manso shungura charini nisha, angel- 
gunara alabasha, paiguna mana ricushcai satirisha, yanga- 
manda umai punguirisha paiguna ucha aicha iyaibi. 

19 Casnauna Cristora mana charinaun Uma cuenta. Paiman- 

daga entero aicha carashca asha, tucui tullu mucuuna anguhua 
pigarishca asha, iñasha rin Dios cushca iñanahua. 

20 Canguna Cristohua pariju huañushca ashaga mundu 
yachanamanda, ¿imarashara mundui causajguna cuenta mundu 
camachishcaunara uyanguichichui: 

21 casna samiunara: ama apichu, ama gustaichu, ama llan- 
gaichu? 
22 Caigunami runauna camachishcauna, yachachishcaunas. 
Tucui caiguna paiguna raushcallai pasanaun. 
23 Casna ranauna cierto pacha sabiro cuenta yachin, runa 
yanga alabanai, yanga manso shungui, aichara livachinai. 
Astaumbas, casna ranauna imajpas mana sirvinaun ucha 
aicha munaira vencingaj. 
1 Cangunaga, Cristohua pariju causarishca asha, ahuai 

tiajgunara mascaichi, maibi Cristo Diospa ali maqui partii 
tiarishcami. 
2 Ahuai tiajgunara ricuichi, mana cai pachai tiajgunara. 
3 Huañushcanguichi, canguna causaiga Cristohua pariju Dios- 
pajpi pacashcami. 
4 Imahoras Cristo, canguna causai, ricurimujpi, chi horasllaira 
cangunas paihua pariju ricuringuichimi paihua sumajpi. 


Ucha ranara saquina 

5 Shinajpi, cangunajpi tiaj mundu munaira huañuchichi: 
shujhua tacarinara, irus iyaira, ucha aicha munaira, manalirana 
munaira, cullquira yapajta munanaras, caimi runa rashca 
diosta alabana cuenta. 
6 Casna ranaunamanda, Diospa piñarina shamun mana caSuj- 
gunama. 
7 Canguna casna rashcaunai ñaupa horas puricanguichi, 
imasna chigunai causacanguichi. 
8 Cuna horasga, canguna tucui casna ranaunara saquichi: 
piñarina, piñana, manali shungu, Diosta camini irus shi- 
miuna canguna shimimanda. 
9 Ama llullanuichi cangunapura, canguna rucu causaira ichush- 
ca raigumanda pai rashcaunahua. 
10 Astaumbas mushuj causaira churarichi. Caimi mushuj- 

yasha rin, canguna pactajta yachanagama, paita iñachij Cristo 
tonoi. 

11 Cai mushuj causaibi, illan ima griegos ima judios, ima 
circuncisionda ranas mana ranas, ima aucas ima carumanda 
shamujpas, ima sirvijpas ima liuri runas. Astaumbas, Cristo 
tucuimi tucuigunais. 

12 Shinajpi, canguna Dios ajllashcauna asha, chuyajguna, 
llaquishcauna, llullu shungura churarichi, shinallara ali shun- 
guras, manso shunguras, ahuantaisiqui shunguras. 

13 Parijumanda ahuantanuichi. Parijumanda perdonanuichi 
maican runa shujta piñajpi. Imasnara Cristo cangunara per- 
donashcasna, shinallara perdonanuichi cangunapura. 

14 Cai tucui ahuai, llaquij shungura churarichi, tucui alira 
pactachingaj. 

15 Diospa cushi mandachu canguna shungu ucui. Chi cushi- 
mallara cayashca acanguichi shu aichallai. Shinallara Diosta 
agrasichi. 

16 Cristo shimi canguna shungiii undajta tiachu. Cangunapura 
yachachichi, camachichi tucui yachanahua, salmos nishcauna- 
hua, alma cantanaunahua, gracia nishca ali iyaihua Señorda 
cantasha canguna shungúi. 

17 Imara rashas, rimana ajpi, rana ajpis, tucuira raichi Señor 
Jesuspa shutii, paimanda Dios Yayara agrasisha. 


Mushuj causana fono 


18 Huarmiuna, canguna cariunara caSuichi, imasnara Señorbi 
quirijgunahua ali tucun. 
19 Cariuna, canguna huarmiunara llaquichi. Paigunahua ama 
milli tucuichichu. 
20 Churiuna, canguna yayaunara uyaichi tucuibi. Casna rasha 
Señorda cushiyachinguichi. 
21 Yayauna, canguna churiunara ama yapajta piñachingui- 
chichu, paigunara ama llaquichingaj. 
22 Sirvijguna, canguna cai pachai aj patrongunara tucuibi 
uyaichi, mana paiguna ricushcallai tarabasha runaunara 
cushiyachingaj munajgunasna, astaumbas ali shungumanda, 
Diosta manzhasha. 

23 Tucui imara rashas, shungumanda raichi, Diospajta cuenta 
mana runajta. 
24 Caita yachaichi, Sefiormanda pagai tucunguichimi, herencia 
nishca Dios cushcahua, canguna Cristo Señorda sirvishca- 
manda. | 
25 Astaumbas, manali raj runa pai manali rashcallarara cuti 
apingami, Dios runaunara mana chicanyachinzhu. ` 
4 1 Patronguna, ali tupura raichi canguna tarabaj runa- 
unahua, caita ricsisha, cangunas ahua pachai Patronda 

charinguichimi. 

2 Ama sambayasha mañaichi, canguna mañashcara chapau- 
sha, Diosta agrasishcahua. 
3 Shinallara chi horasllai fucanchimanda mañaichi, Señor 
ñucanchima lugarda cuchu Cristo pacashca shimira rimangaj. 
Caimanda chonda cularbi ishcai tucuni. 
4 Shinallara ñucamanda mañaichi ñuca pajlla pambai rimangaj 
ñuca ministishcasna. 
5 Yachanahua purichi mana quirijguna ñaupajpi, punzhaunara 
mana pirdisha. 
6 Canguna rimashca shimiuna ali iyaihua rimashca achu 
tucui horas, cachihua mishquiyachishca cuenta, canguna 
caran dueñora imasna cutipana ashcaras yachangaj. 

Dispirina 

7 Ñuca tucui rashcaunara Tíquico cangunara cuentangami. 
Paiga llaquishca uquimi, ali sirvij, ñucahua pariju ali yanapaj 
Señorda sirvishcai. 
8 Caimanda paita cangunajma cachacani, canguna imasna 
ashcaras yachangaj, canguna shungura cariyachingaj. 
9 Paihua pariju Onésimo nishcara cachacani, paimi llaquishca 
ali uqui, cangunajmandallara. Tucui caibi ima tucushcaras 
cangunama rimanaunga. 
10 Aristarco nishcaga, ñucahua pariju chonda cularbi ishcarij, 
cangunara saluraun. Shinallara Marcos, Bernabehua pani- 
manda churi, cangunara saluraun. Paimanda camachishcara 
uyacanguichi. Pai cangunajma shamujpi paita chasquichi. 
11 Shinallara Justo nishca Jesús cangunara'saluraun. Caigu- 
nalla circuncisionda rana montonmanda ñucara yanapanaun 

Dios mandana pacha shimira rimangaj. Nucara cushiyachi- 
huanaushcami. ` z 
12 Cangunamanda aj Epafras, Cristora sirvij runa, cangunara 
saluraun. Tucui horas pai mañashcaunai cangunamanda 
rugaun, canguna shinzhiuna tucungaj, aliuna, Dios tucui 
munashcara ali pactachijguna. 
13 Paimanda caita nini: Paimi cangunara ashcara llaquin, 
shinallara Laodicea, Hierápolis nishca llactaunai tiajgunaras. 
14 Lucas, llaquishca doctor, cangunara saluraun, shinallara 
Demas nishca. 
15 Laodiceai tiaj uquiunara saluraichi, shinallara Nimfas 
nishcara, paihua huasii tiaj iglesiaras. 
16 Cai quillcara cangunajpi ricushca huasha, ricuchinguichi 
Laodicea iglesiai. Shinallara Laodiceama cachashca quillcara 
ricuichi cangunas. 
17 Arquipo nishcara rimaichi: Riqui, nisha, can Señormanda 
apishca sirvinara pactachi. 

18 Ñuca, Pablo, quiquin maquihua quillcasha cangunara 
salurauni. Ñuca huatariashcara iyarichi. Gracia nishca ali 
iyai cangunahua tiachu. Amen. 


1 TESALONICENSES 


PABLO TESALÓNICA LLACTAI TIAJ 
QUIRIJGUNAMA ÑAUPA QUILLCASHCA 


Salurana 


] 1 Pablo, Silvano, Timoteo nishcaunandi, tesalónicauna 
iglesiama quillcanchi, Yaya Diospi Señor Jesucristoi 
tiaj iglesiama. Gracia nishca ali iyairas cushi shunguras cha- 
richi, ñucanchi Dios Yayamanda, Señor Jesucristomandas. 


Paiguna ali causana tono 


2 Tucui cangunamanda, tucui horas, Diosta agrasinchi, 
ñucanchi Diosta mañashcaunai, cangunara iyarisha. 
3 Mana saquisha, Dios Yaya ñaupajpi iyariunchi canguna 
quirishcamanda rashcara, canguna llaquishcamanda tarabash- 
caras, shinallara canguna chapaisiqui shunguras, ñucanchi 
Señor Jesucristoi. 
4 Ricsinchi, Diosmanda llaquishca uquiuna, imasna Dios 
ajllashcaunami anguichi. 
5 Nucanchi rimaushca evangelio shimi mana shimi caraman- 
dallachu cangunama shamuca, astaumbas ushanahua, Santo 
Espirituhuas, cierto shimihuas. Canguna ali yachanguichi 
ima samis acanchi canguna chaupi shungiii, cangunara lla- 
quishcamanda. 
6 Canguna ñucanchira catirijguna tucucanguichi, Señordas 
catirijguna; ashca tormendoshua Diospa shimira chasqui- 
canguichi, Santo Espíritu cushca cushihua. 
7 Shinajpi tucui Macedonia Acaya partiunai tiaj quirijgunama, 
| casna ranami nisha ricuchijguna tucushcanguichi. 
8 Cangunamanda Diospa shimi Macedonia Acaya partiunama 
pasashcami, maspas tucui llactaunai canguna Diosta quirish- 
cara yachanaushcami. Chi raigumanda ñucanchi rimangaj 
mana ansas ministirinzhu. 
9 Paiguna ñucanchimanda cuentanaun imasna canguna ñucan- 
chira apicanguichi, imasna canguna runa rashca diosgunamanda 
voltiaricanguichi, cierto causaj Diosta sirvingaj, 

10 shinallara, paihua huañushcaunamanda causachishca Churi 
Jesusta ahuapachamanda chapangaj; paiga, huasha shamuj 
piñarinamanda llushpichijmi. 


Pablo chihui yachachishca 
shimiuna 


2 I Uquiuna, cangunallara yachanguichi imasna ñucanchi 
, cangunajma shamushca mana yangachu aca. 

2 Ñucanchi ñaupa horas tormendarishca asha, Filipos llactais 
camishca ashas, canguna yachanguichi, astaun Diospi shinzhi 
tucucanchi, paihua evangelio shimira cangunama rimangaj, 
ashca arcashcaunai. 

3 Ñucanchi camachishca mana pandarishcahua, mana irus 
shimihuas, mana umachinahuas rimashcachu aca. 

4 Astaun, imasna Dios ñucanchira: Ari nisha, ñucanchima 
cuca evangelio shimira rimangaj, shinallara rimaunchi; mana 
runara cushiyachijgunasna astaun Diosta cushiyachingaj. 
Paiga ñucanchi corazonda camaun. 

5 Imahoraspas runaunara mana yanga alabacanchichu, imas- 
nara canguna ali yachanguichi; shinallara mana yapajta 
munaisiquiuna acanchi. Dios caita ricujmi. 

6 Runaunamandas, cangunamandas, shujgunamandas, ala- 
bashcara mana mascacanchichu. Shinashas, munajpi cangu- 
namanda yanapanara mascana ushacanchi, Cristomanda 
cachashca runauna asha. 

7 Astaun, cangunahua ali shunguuna macanchi, iñachij ma- 
masna, paihua quiquin churiunara llaquishcahua cuiraj cuenta. 
8 Cangunara yapa llaquinchi. Cangunama entreganara mu- 
nanchimaca mana Diospa evangelio shimillara, astaumbas 
ñucanchi quiquin causairas. Ashcara cangunara llaquish- 
canchi. 

9 Canguna ña iyaringuichi, uquiuna, ñucanchi tarabashcara, 
ñucanchi sambayashcaras, imasna tutandi punzhandi tara- 
bacanchi, ama tormendos tucungaj cangunahua. Shina rasha 
Diospa evangeliora rimacanchi. 

10 Canguna ricujguna anguichi, shinallara Dios ricun, imasna 
ñucanchi chuyaj shunguhua, ali shunguhuas, causa illajpas 
causacanchi cangunahua, quirijguna. 

11 Shinallara yachanguichi imasnara cangunara camachicanchi 
cushiyachicanchi caran dueñora, shu yaya paihua churiunara 
cuenta. | 

12 Cangunara camachicanchi Dios munashca tupui puringaj. 
"Pai cangunara cayaca paihua sumaj mandana pachama. 

13 Caimanda shinallara mana saquishallara Diosta agra- 
sinchi, imasna canguna ñucanchimanda uyasha, Diospa shi- 
mira chasquicanguichi. Mana runamanda shimisna astaumbas 
Diosmanda shimisna chasquicanguichi, imasna cierto ashcara. 
Cai shimi tarabaun canguna quirijguna shungüi. 

14 Uquiuna, canguna Judea partii tiaj Cristo Jesuspi tiaj 
Diospa iglesiaunara catirijguna ashcanguichi. Cangunaga 
shina samii tormendarishcanguichi canguna quiquin llactai 
tiajgunamanda, imasna chiguna judiogunamanda. 

15 Cai judioguna Señor Jesusta huañuchinauca, paiguna 
quiquin Diosmanda rimajgunandi. Nucanchiras ichunauca. 
Diosta mana cushiyachinaun, tucui runaunaras molestanaun. 

16 Chiguna ñucanchira mitsanauca gentilgunama rimangaj, 
paiguna ama quishpinauchu nisha, Shina rasha paiguna 
ucharana tupura undachinaun. Shinasha piñarina paigunajma 
yalijta shamuca. 


Pablo paigunamanda anzhurisha 
llaquirica 

17 Shinajpi, uquiuna, unaira canguna ñahuimanda anzhu- 
rishca asha astaumbas mana shungumanda, mas mas camashun 
ashca munaihua canguna ñahuira ricungaj. 
18 Chi raigumanda cangunajma ringaj nicanchi, ñuca, Pablo 
cierto pacha huaquin cuti risha nicani, astaumbas Satanás 
arcahuacami. 
19 ¿Imarai ñucanchi chapana, ñucanchi cushi, ñucanchi llaitu, 
ñuca alabaringaj? ¿Manzhu canguna casna anguichi ñucanchi 
Señor Jesucristo ñaupajpi, pai shamushcai? 
20 Canguna ñucanchi ahuayana, ñucanchi cushi manguichi. 
3 I Chiraigumanda ñucanchi mas mas chapanara mana 

ushasha, Atenas llactai ñuca sapalla saquiringaj iyari- 

canchi. ' 
2 Timoteora, ñucanchi uqui, Diosta sirvij, ñucanchihua yana- 

paj Cristo evangelio rimanai, paita cachacanchi cangunara 
shinzhiyachingaj, yachachingajpas canguna quiriushcai. 

3 Pis ama turbarichu cai tormendarinaunamanda. Imasna 
cangunallara yachanguichi, casnaunai ahuantangaj tiaunchi. 

4 Chara cangunahua tiaushallara, ñaupamanda cangunara 
nicanchi imasna tormendarina macanchi, imasna cuna can-. 
gunahua pasashcasna ña yachanguichi. 

5 Chi raigumanda mas chapanara mana ushasha, cachashcani 
canguna quirinara yachangaj, tentaj supaiga cangunara ten- 
tashca chari, ñucanchi tarabashca yanga tucushca chari. 

6 Shinajpi Timoteo cangunamanda ñucanchima tigramusha, 
canguna quirinara canguna llaquinaras cuentaca. Shinallara 
cuentaca imasna canguna tucui horas ñucanchira iyaringuichi, 
ñucanchira ricusha nisha imasna ñucanchi cangunara ricushun 
ninchi. 

7 Caimanda, uquiuna, ñucanchi tucui ministishcai, ñucanchi 
tormendarishcais, cariyachishca acanchi cangunamanda, can- 
guna quirishcamandas. 

8 Cuna causaunchimi, canguna Señorbi shinzhi tianaupi. 

9 Chi raigumanda ¿imasna rashara Diosta agrasishun cangu- 
namanda, canguna ñucanchira cushiyachishcamandas ñucanchi 
Diospa ñaupajpi, 

10 tutandi punzhandi ashcara Diosta mañanchi, ñucanchi 
canguna ñahuira ricungaj, canguna quirina pishishcara pac- 
tachingaj? 

11 Shinashas, quiquin Dios ñucanchi Yaya, ñucanchi Señor 
Jesucristondi ñucanchi ñambira pascachu cangunajma sha- 
mungaj. 

12 Señor canguna llaquinara iñachichu, ashcara yapachichu, 
cangunapura shinallara tucuigunahua, imasna ñucanchi cangu- 
naras llaquinchi, 

13 canguna shungu shinzhiyachishca achu, chuyajlla, causa 
illajlla, ñucanchi Yaya Diospa ñaupajpi, ñucanchi Señor 
Jesucristo shamunai tucui paihua chuyaj ajgunahua. 


Dios munashca causana 


4 1 Cunaga, uquiuna, cangunara ruganchi, shinallara cama- 
chinchi Señor Jesuspi, imasna ñucanchimanda yachash- 

canguichi ima tonora purinara Diosta cushiyachingaj, casna 
rasha yaparisha richi. 

2 Ña yachanguichi ima camachishcaunara cangunama rima- 
canchi Señor Jesusmanda. 

3 Dios munashca casnami: canguna chuyaj shunguyuj tucu- 
nauchu, shujhua tacarinamanda anzhurinauchu. 

4 Caran dueño paihua quiquin huarmira charichu, chuyaj 
causanahua, ali shunguhua; 

5 mana ucha aicha munaihua, Diosta mana ricsij gentilguna 
cuenta. 

6 Pihuas imais ama huajlichichu, : ama umachichu paihua 
uquira. Señorga tucui cai samiunara cutipajmi, ñucanchi 
cangunara ña rimashcasna, ña camachishcasna. 

7 Dios ñucanchira mana cayacachu irusta rasha causangaj, 
astaumbas chuyajlla causangaj. 

8 Shinajpi, maican runa cai shimira mana uyasha, mana 
runarachu mana uyan astaumbas Diosta mana uyanzhu. 
Paiga paihua Santo Espiritura ñucanchima cuca. 

9 Uquipura cuenta llaquinaunamanda mana ministirinzhu 
ñuca cangunama quillcangaj. Cangunallara Diosmanda ya- 
chashcanguichi parijumanda llaquinaungaj. 

10 Shinallara ranguichi tucui uquiunahua, tucui Macedonia 
partii tiajgunahua. Shinashas, uquiuna, cangunara rugaunchi 
caita mas ashcara yapachingaj. 

11 Ganas tianara mascaichi, canguna tarabanaunara ali pacha 
raichi, maquihua tarabasha, imasnara cangunara mandash- 
canchi; 

12 canguna ali sami puringaj canzhai tiajguna ñaupajpi, shi- 
nallara canguna mana imaras ministingaj. 


Cristo cuti shamunga 
-B Maspas, uquiuna, huañuibi puñujgunamanda canguna 
yachangaj munanchi, canguna ama llaquiringaj chapana 
illajguna cuenta. 
14 Ñucanchi Jesús huañushcaras causarishcaras quirijpi, shi- 
nallara Dios tucui Jesuspi puñujgunara paihua pariju pusha- 
mungami, 

15 Caita cangunara ninchi Dios rimashcamanda: Ñucanchi, 
causajguna, Señor shamuna horasgama tiajguna, puñujgunara 
mana ñaupashunzhu. 
16 Quiquin Señor ahua pachamanda irgumungami, mandasha 
caparinahua, atun angel shimihua, Diospa cormetahua. Ñaupa 
punda Cristoi huañushcauna atarinaungami. 
17 Chimanda huasha ñucanchi, causajguna, saguirijguna, pai- 
gunahua pariju apishca tucushun puyui, Señorda huairai 
tupangaj. Casnami huiñai huiñaigama Señorhua pariju 
tiashun. 
18 Chi raigumanda cai shimiunahua cangunapura cariya- 
nuichi. 

1 Tiempounamanda horasgunamanda, uquiuna, mana 

ministinguichichu ñuca cangunama guillcangaj. 

2 Alimi yachanguichi imasnara Señorba punzha shamunga 
tutai shuhuaj runa cuenta. 
3 Imahoras runauna ninaunga: Cushi manchi, alimi causaun- 
chi, nisha, chi horasllaira cungaimanda paiguna tulai tucu- 
naunga, icsayuj huarmi nanachishcasna. Mana ansas quish- 
pinaungachu. 
4 Cangunaga, uquiuna, mana llandu tutai tiaunguichichu, chi 
punzha shuhuaj cuenta canguna dsas api tucungaj. 
5 Tucui canguna punzhamanda churiuna anguichi; mana 
tuta churiuna, mana llandumandachu anchi. 
6 Chi raigumanda, ama puñushunchi shujguna cuenta, as- 
taumbas chapashunchi, limpiuuna ashunchi. | 
7 Puñujguna tutai puñunaun. Machajguna tutai machanaun. 
8 Ñucanchiga, punzhamanda asha, limpiuuna ashunchi, qui- 
rinaras, llaquij shunguras churarisha pichura quillpana cuenta, 
shinallara quishpingaj chapanara churarisha shu iru gorrara 
cuenta. 
9 Ñucanchi piñanara tupangaj Dios mana munacachu, as- 
taumbas quishpinama pactangaj, ñucanchi Señor Jesu- 
cristomanda. | 
10 Paiga ñucanchi randimanda huañuca, ñucanchi ricuj ajpis 
puñuj ajpis paihua pariju causangaj. 
11 Chi raigumanda, cangunapura cariyanuichi, shinzhiyaichi, 
imasna canguna rashcasna. | 

Quirijgunara camachiun 


12 Shinallara cangunara ruganchi, uquiuna, canguna chaupi 
shungiii tarabajgunara ricsichi, cangunara Señorbi pushaj- 
gunaras, cangunara camachijgunaras. 
13 Paigunara ashcara llaquina anguichi paiguna rashcamanda. 
Cangunapura cushi shungura charichi. 
14 Shinallara cangunara ruganchi, uquiuna, quillajgunara ca- 
machichi, huacaisiquiunara cushiyachichi, irquiunara shinzhi- 
yachichi, tucuigunara ahuantaichi. 
15 Ricuichi pihuas ama manalira manalihua cutipachu, astaun 
tucui horas ali ranara catichi shuj shujgunahuas, tucuiguna- 
huas. 
16 Tucui horas cushiyaichi. 
17 Mana saquisha mañaichi. 
18 Tucuimanda agrasichi, casnami Diospa munai tucui cangu- 
nahua Cristo Jesuspi. 
19 Espiritura ama chunllayachichichu. 
20 Diosmanda rimashcaunara ama pishiyachichichu. 
21 Tucuira camasha ricuichi, aliraga huacachichi. 
22 Tucui ima manali samimandas anzhurichi. 
23 Cushira cuj Diosllara cangunara tucuibi chuyayachichu, 
camba espiritura, camba almara, camba aicharas causa illajlla 
huacachishca achu ñucanchi Señor Jesucristo shamunagama. 
24 Cangunara cayajta quirihuajllami; shinallara cai tucuira 
pactachingami. 

Dispirina 

25 Uquiuna, ñucanchimanda mañaichi. 
26 Tucui uquiunara chuyaj muchanahua saluraichi. 
27 Señorba shutii cangunara mandani tucui chuyaj uquiuna 
cai quillcara ricunauchu. 


28 Nucanchi Sefior Jesucristo gracia nishca ali iyai cangunahua 
achu. Amen. 





2 TESALONICENSES 


PABLO TESALÓNICA LLACTAI TIAJ 
QUIRIJGUNAMA HUASHA QUILLCASHCA 


Salurana 
| 1 Pablo, Silvano, Timoteo nishcaunandi, tesalónicauna 
iglesiama quilicanchi, ñucanchi Yaya Diospi Señor Jesu- 


cristoi tiaj iglesiama. 
2 Gracia nishca ali iyairas cushi shunguras charichi, Dios 
ñucanchi Yayamanda, Señor Jesucristomandas. 


Mana quirijguna huiñaigama 
pirdirina 

3 Tucui horas Diosta agrasina manchi cangunamanda, 
uquiuna. Casna rana valinmi, imasna canguna quirina iñasha 
rin, shinallara tucui canguna shujgunara llaquishca yaparisha 
rin. 
4 Ñucanchillara alabarinchi Diospa iglesiaunai cangunamanda, 
canguna chapaisiqui shungumandas, canguna tormendarish- 
caunai quirishcamandas, canguna turbarishcaunai ahuantash- 
camandas. 
5 Caimi Diospa ali taripanara ricuchin, canguna ali valijguna 
iyashca anauchu Dios mandana pachai icungaj. Caimandami 
tormendachishca anguichi. 
6 Dioshua alimi cangunara tormendachijgunara tormenda- 
chinahua pagangaj. 
7 Canguna, tormendachishcauna ajpis, Dios cangunara sama- 
chinga ñucanchihua pariju, imahoras Señor Jesús ahua pa- 
chamanda ricurimunga paihua ushaj angelgunahua. 
8 Nina sindishcahua shamunaunga, Diosta mana ricsijgunaras, 
shinallara ñucanchi Señor Jesucristo evangelio shimira mana 
casujgunaras pagangaj. 
9 Caiguna livachishca anaunga, huiñai huiñaigama chinga- 
rishca anaunga, Señorba ñaupajmanda, paihua gusto sumaj 
ushanamandas, 
10 pai shamuna horaspi paihua chuyajguna paita ahuayachingaj, 

497 


2 TESALONICENSES 1, 2 498 


tucui quirijguna paihua sumajta gustasha alabangaj chi punzhai, 
imasna canguna ñucanchi shimira quirijguna ashcanguichi. 

11 Chiraigumanda, tucui horas cangunamanda mañanchi, ñu- 
canchi Dios cangunara valijgunami iyachu pai cayashcamanda, 
shinallara Dios canguna tucui alirana munairas, tucui quirina- 
manda ranaras, paihua ushanahua pactachichu. 

12 Mañanchi ñucanchi Señor Jesucristo shutira ahuayachishca ` 
achu cangunajpi, cangunas paihuajpis, ñucanchi Dios ñucanchi 
Señor Jesucristo gracia nishca ali iyai yanapashcamanda. 


Mundu Diosmanda voltiarina 

1 Shinajpis, cangunara rugauni, uquiuna, ñucanchi Señor 

Jesucristo shamunamanda ñucanchi paihuajma tandari- 
namandas rimajpi, 
2 ama uctalla anzhurichi canguna iyashca tonomanda. Ama 
turbarichi ima espiritumandas, ima shimimandas, ima quill- 
camandas ñucanchimanda nishca ajpis, Señorba punzha ña 
caibimi tiaun, nisha. | 
3 Pihuas imais cangunara ama umachichu. Cai punzha mana 
shamungachu manara shamujllaira Diosmanda voltiarina, 
manara ricurimujllaira Ucha Runa, Ucupachamanda Churi 
nishca. 
4 Paiga tucui Diosmi nishcaras arcasha, tulasha ninga; tucui 
alabashcara tulasha ninga; pai templo nishca Diospa huasii 
tiaringami, Dios mani, nisha, paillara quiquin Dios cuenta 
ricuchisha. 
5 ¿Manzhu iyaringuichi imasna ñuca chara cangunahua' tiau- 
shallara caita cangunara cuentacani? 
6 Cunaga paita arcajta yachanguichi, paihua quiquin horaspi 
ricurimungaj. 
7 Cunallara manali rana ushai pacalla tarabaun. Astaun cuna 
horas shu paita arcaj tian, arcaj chaupimanda anzhurinagama. 
8 Chimanda huasha manali raj runa ricurimungami, paitaga 
Sefior paihua shimimanda samaihua huafiuchingami, paita 
tucuchingami pai: shamuna limpiashcahua. 
9 Cai manali raj runa Satanás rashcahua shamungami, shinzhi 
ushanahua, atun Ticarmahua, munanaita llullasha rashca- 
unahuas. | | 

10 Tucui umachinahua manalira ranga chingarijgunahua, pai- 
guna cierto shímira llaquinara mana munanauca quishpichi 
tucungaj. 

11 Chi raigumanda, Dios paigunara shu umachij ushaira 
cachanga, llulla shimira quiringaj, 

12 tucui cierto shimira mana quirijgunara, tucui manali ranara 
munajgunaras caudayuj tucungaj. 


Ajllashcauna quishpichi tucungaj 

13 Ñucanchi tucui horas Diosta agrasina manchi canguna- 
manda, Señor llaquishca uquiuna, Dios callari horasmanda 
cangunara ajllashcaraigu quishpichingaj, Espíritu chicanya- 
chishcamanda, cierto shimira quirishcamandas. 
14 Caigama Dios cangunara cayaca ñucanchi rimashca evangelio 
shimii, ñucanchi Señor Jesucristo ali sumaj tupui pactangaj. 
15 Shinasha, uquiuna, shinzhira shayarichi, canguna uyashca 
yachashcara huacachichi, uyashca shimimanda ajpi, ñucanchi 
quillcamanda ajpis. 
16 Ñucanchi quiquin Señor Jesucristo, Dios ñucanchi Yaya, 
ñucanchira llaquij asha, ñucanchira huiñaigama cariyachij 
asha, ñucanchira paihua gracia ali iyaimanda ali chapanara 
cuca, 
17 paiga canguna shungura cariyachichu, cangunara shinzhi- 
yachichu tucui ali rimanais, tucui ranais. 


Diospa shimira ahuayachina 


3 1 Cunaga, uquiuna, fucanchimanda mañaichi, Señorba 
shimi tucui partima uctalla pasachu, ahuayachishca achu, 
imasna cangunahua tucushcasna; 

2 Mañaichi ñucanchira manali shunguyujgunamandas manali 
rajgunamandas llushpiringaj; mana tucui runauna quirinara 
charinaunzhu. 

3 Señorga quirihuajllami, cangunara shinzhiyachingami, ima 
manalimandas huacachingami. 

4 Cangunamanda Diospi quirinchi imasna ñucanchi cangunara 
mandashcara raunguichi, shinallara rangaraunguichi,. 

5 Señorga canguna shungura pushachu Diospa llaquinais, 
Cristora alimanda chapanais. 

Tarabana ministirin 


6 Cangunara mandanchi, uquiuna, ñucanchi Señor Jesucristo 
shutii, tucui manali purij uquimanda anzhurichi, paiguna 
ñucanchimanda uyashca shimira mana catijguna ajpi. 

7 Cangunallara yachanguichi imasnara ñucanchira catirina 
manguichi, ñucanchiga manalihua mana puricanchichu cangu- 
nahua. 
8 Ñucanchiga pimandas yanga cuyashca tandara mana mi- 
cushcanchichu, astaun tutandi punzhandi ashcara tarabasha 
sambayasha tiaucanchi, cangunamanda ama pitas yanga 
gastachingaj. 
9 Ushacanchi canguna yanapashcara apingaj, astaun shina 
rarcanchi ñucanchi ali ricuchijguna tucungaj, canguna ñucan- 
chira catiringaj. 
10 Ñucanchi chara cangunahua tiausha caita camachicanchi: 
Runa mana tarabasha nijpi, shinallara ama micuchu, nisha. 
11 Uyashcanchimi imasna cangunamanda huaquinguna mana 
ali purisha, mana imais tarabanaun, astaumbas shujpajpi 
inquitashalla causanaun. 
12 Casna rajgunara mandanchi shinallara camachinchi Sefior 
Jesucristo shutii ganashua tarabasha paiguna quiquin tandara 
micunauchu. 
13 Cangunaga, uquiuna, ama sambayanguichichu alira rangaj. 
14 Maican runas ñucanchi quillcashca shimira mana cašusha 
nijpi, caita paima ricuchichi, paihuaga ama llutarichichu, paita 
pingachingaj. 
15 Shinashas, paita ama chijnishca cuenta charichichu, astaum- 
bas uquirasna paita camachichi. 

Dispirina 

16 Quiquin cushira cuj Señor, tucui horas tucuibi cushira 
cuchu cangunama. Señorga tucui cangunahua tiachu. 

17 Cai saluranaraga ñuca, Pablo, quiquin maquihua quill- 
cashcani. Caimi ñuca ricuchina tucui ñuca quillcashcaunai, 
casna quillcauni. 


18 Ñucanchi Señor Jesucristo gracia nishca ali iyai tucui 
cangunahua achu. Amen. | 


1 TIMOTEO 


PABLO TIMOTEOMA ÑAUPA QUILLCASHCA 


Salurana 


l | Nuca, Pablo, apostol nishca Jesucristo cachashca runa, 
ñucanchi Quishpichij Dios mandashcamanda, shinallara 
ñucanchi chapaushca Señor Jesucristomandas, 

2 Timoteoma, ñucanchi quirishcai ñuca cierto churima quill- 
cauni: Gracia nishca ali iyairas, lHaquij shunguras, cushi 
shunguras chari, ñucanchi Yaya Diosmanda, Cristo Jesús 
ñucanchi Señormandas. 


Yachachina shimiuna 


3 Ñuca Macedonia llactama riushcai, canda rugacani, Efeso 
llactai saquiripai, nisha, huaquin chihui ajgunara camachingaj 
shu chican yachaira ama yachachinauchu; 

4 yanga cuentanaunaras, unaimanda miramuj shutiunaras 

ama uyanauchu. Casna samiuna macanuchinaun, Diospa 

yachaira quiringaj mana yachachinaunzhu shungura shinzhi- 

yachingaj. Shina rangaj canda cuna mandauni. 

5 Caita mandauni cangunapura llaquinaungaj, chuyaj shungu- 

manda, ali rana iyaimandas, cierto quirinamandas. 

6 Huaquinguna caigunamanda anzhurisha yanga rimanaunama 

rinaushcami. 

7 Ley shimira yachachijguna tucusha nisha, paiguna nishcaras, 

paiguna shinzhi rimashcaras mana intindinaunzhu. 

8 Ñucanchi yachanchi imasna ley shimi alimi, maican runas 

cai shimira ali apijpi; | 

9 caita ricsisha imasna ley shimira alira rajgunama mana 

cushcachu aca, randi manalira rajgunama, mana cašujgunama, 

mana quirijgunama, uchayujgunama, burlajgunama, runara 

huañuchijgunamas, 

10 shujhua tacarijgunama, caripura tacarijgunama, runara 

shuhuajgunama, llullajgunamas, Diospa shutihua rimasha 

llullajgunamas, shinallara pi ali yachachina shimira mana 
uyajmas. 

11 Cai yachachina bendiciashca Diospa evangelio ali shimi- 
mandami. Cai ali shimi ñucama mingashca aca. 


Cristo Jesús cai pachama 
shamuca 


12 Cristo Jesusta, ñucanchi Señorda agrasini, ñucara shin- 
zhiyachij ursara cuhuaca, ali quirijmi angui ñucara rimash- 
camanda, paita sirvijta rahuaca. 

13 Naupa horas, ñuca paimanda irusta rimaj acani, paita 
tormendachicani, burlacani. Randi llaquishcahua apishca 
acani, mana yachashcamanda  rashcaraigu, ñuca mana 
quiriushcai. 

14 Nucanchi Señorba gracia nishca ali iyai yali tucuca ñucahua 
ali quirinahuas llaquinahuas Cristo Jesuspi. 

15 Cai shimi ciertomi, tucui runauna quiringaj valin, imasna 
Cristo Jesus cai pachama shamuca uchayujgunara quishpi- 
chingaj. Nucaga tucuimanda yali uchayujmi ani. 

16 Shinajllaira, ñucara llaquishcahua apishca acani, ñuca yali 
uchayuj asha, Jesucristo paihua ali chapanara ñucajpi ricu- 
chingaj tucui paibi quiringaraujgunama paiguna huiñai causaira 
apingaj. 

17 Chiraigumanda, huiñaigama causaj Rey Apuma, mana 
ricuihuaj sapalla yachaj Diosma, ahuayanas, sumaj ricurinas 
achu, huiñai huiñaigama. Amen. 

18 Cai mandashca shimira canda mingauni, ñuca churi 
Timoteo, canmanda ñaupa rimashca shimiunasna. Chi shi- 
miunara casusha, ali macanaunara macanaungui, 

19 alí quirinaras, ali rana iyairas huacachisha. Huaquingunaga 
caigunara ichusha, paiguna quirishcara huajlichinaushca. 

20 Casnami ranauca Himeneo Alejandro nishcauna. Paigunara 
Satanasma entregacani, ama irusta rimangaj yachanauchu, 
nisha. | 


Diosta mañana 


I Ñaupa punda caita munani: tucuiguna ruganauchu, 
mañanauchu, agrasinauchu, tucui runaunamanda; 

2 rey apuunamandas, tucui mandajgunamandas, ñucanchi 
ganashua alilla causangaj, Diosta iyarisha, ali shunguhuas. 

3 Ñucanchira Quishpichij Dios ricujpi, cai sami causai alimi, 
munanaitami. 

4 Pai munanmi tucui runauna quishpinauchu, nisha, cierto 
shimira yachanama shamunauchu. 

5 Shu sapalla Dios tian. Dioshua runahua chaupi shungiii 
shu alichij tian. Paiga Jesucristo, runa. 

6 Pai quiquinllara cuca, tucuira cuti randingaj. Chita pai 
ricuchina horaspi ricuchishca aca. 

7 Chimanda ñuca camachijpas cachashca runas rai tucucani. 
Cristo shutii ciertora rimani, mana llullanichu. Shinallara 
Gentil nishcaunara yachachij tucucani, quirinahuas, cierto 
shimihuas. 

8 Shinajpi munani cariuna mañanauchu tucui partiunai, 
chuyaj maquira ahuama aisasha, mana piñarisha, mana ma- 
canausha. 

9 Shinallara huarmiuna ali tupu churarinauchu, ali quillparisha, 
mana yapajta ricurijta paiñashcahua, mana curihua, mana 
perla nishcaunahua, mana yapajta valij churanahuas, 

10 astaun, ali ranaunahua churarinauchu, quirinimi nij huar- 
miuna rana tupui. 

11 Huarmiuna chunlla tiasha yachanauchu, ali casusha. 

12 Huarmiunara lugarda mana cunichu yachachingaj, cariunara 
mandangajpas, astaumbas chunlla tianami. 

13 Adan ñaupa punda rashcami aca, chi huasha Eva. 

14 Adan mana umachishcachu aca, randi huarmi umachishca 
asha, uchayuj tucuca. 

15 Astaun huarmi quishpichishca anga huahuaunara pagarichi- 
sha, pai quirisha, llaquishcahua chuyajlla causasha, ali chuyaj 
shunguhua. 


| Iglesiai ricujguna 
3 1 Cai shimi ciertomi. Maicans ricuj tucusha nisha, ali 
ranara munan. 
2 Ministirinmi shu ricuj runa mana cauSayuj anami, shu 
huarmiyujlla, ali iyaira charij, iyaiyuj, ali ñahuiyuj, ali pasia- 
chij, ali yachachij, 

3 mana machaisiqui, mana macaisiqui, manali rashcamanda 
ganashcara mana apisha nij, randi ali shungu, mana shinzhira 
rimaj, mana cullquira llaguij, 
4 paihua quiquin huasii tiajgunara ali mandaj, churiunara 
ali casujta raj ali shunguhua. 
5 Shu runa paihua quiquin huasii tiajgunara mana ali man- 
dasha, ¿imasna rasha cuirangairi Diospa iglesiara? 
6 Ricuj runaga ama mushuj quirij achu; mushuj ajpiga mas 
tucusha ninga, Supaira caušayachishcai urmangami. 
7 Shinallara ministirinmi shujguna paimanda ali runami 
nisha iyanauchu, pai ama cami tucungaj, ama supaihua tug- 
llai urmangaj. 
Iglesiara yanapajguna 

8 Iglesiara yanapajguna shinallara ali shunguyujguna anau- 
chu, mana ishqui shimiyujguna, mana machaisiquiuna, manali 
rashcamanda ganashcara mana apisha nijguna. 
9 Quirinamanda pacashca shimira chuyaj iyaihua huacachinau- 
chu. 
10 Shinallara ñaupa punda camashca anauchu. Caimanda 
huasha causa illaj asha, iglesiara sirvijguna tucunauchu. 
11 Huarmiunas shinallara ali shunguyujguna anauchu, mana 
camijguna, ali ñahuiyujguna, tucuibi pactachijguna. 
12 Iglesiara yanapajguna shu huarmiyujlla anauchu, paiguna 
huahuaunara paiguna huasii tiajgunaras ali mandajguna. 
13 Iglesiara yanapajguna ali sirvijpi, ali rimai tucunaun. Shi- 
nallara mas shinzhi tucunaun Cristo Jesusta quirinai. 


Dios aichai ricurímuca 


14 Caita canda quillcauni, shinajllaira chapauni, uctalla 
shamusha nisha canda ricungaj. 
15 Randi, ñuca unaiyasha, caita quillcauni can yachangaj . 
imasna rasha causanami angui Diospa huasii, causaj Diospa 
iglesiai, cai iglesia huasi cierto shimi istandi cuentami, cierto 
shimira shayachijmi. 
16 Cierto pacha, yapa atunmi ñucanchi quirinamanda pacashca 
shimi. Dios aichai ricuchishca aca. Alimi nishca aca Espiritui. 
Angelguna paita ricunauca. Paihua shutira yachachishca aca 

gentiles nishca runaunama. Quirishca aca cai pachai. Ahuai 
sumaj ricurinai apishca aca. 


Puchucai punzhaunai 


4 | Espirituga pajla pambai riman imasna puchucai 
punzhaunai huaquinguna ali quirinara saquinaunga, uma- 
chij espirituunaras supai yachachishcaunaras uyasha. 

2 Llullaj runaunaga huashai rimasha umachinaungami, paiguna 
iyai tujlu tujlu rishca cuenta asha. 

3 Paiguna, Ama casaraichichu, ninaunga. Huaquin micuna- 
unara ama micuichichu, ninaunga; astaun Dios cai micuna- 
unara cuca quirijgunas cierto shimira yachajgunas micunauchu 
agrasishcahua. 

4 Tucui Dios iñachishcaga alimi, mana ichunachu. Pagarachu 
nisha agrasishacahua apisha micunami. 

5 Shina rasha apijpi, chuyayachishcami Diospa shimihua, 
Diosta mañanahuas. 


Diosta ali sirvij 


6 Canga uquiunara casna yachachijpi, Cristo Jesusta ali 
sirvij tucungui, quirina shimiunahua carashca cuenta, can 
catishca ali yachachinahuas. 

7 Mundu yanga cuentanaunaras, rucu apamauna yanga cuenta- 
naunaras ama uyaichu. Randi can quiquinllara shinzhiyari, 
Diosta mas mas llaquisha catingaj. 

8 Aichara shinzhiyachina ansalla valin, randi Diosta llaquisha 
causana tucuihuaj valin, cuna causaibi, huasha shamuna 
causaibis, cushca shimi rimashcasna. 

9 Cai shimi ciertomi, tucui runauna quiringaj valinmi. 

10 Chiraigumanda tarabanchi, tormendarinchi. Causaj Diosta 
chapaunchi. Pai tucui runara Quishpichijmi, astaun mas 
quirijgunaras. | 

11 Caita mandai, yachachi. 

12 Pihuas ama burlachu can malta ashcara. Astaun can quirij- 
gunara ricuchingui imasna rimanaras, imasna causanaras, 
imasna llaquinaras, quirinaras, chuyaj iyanaras. 

13 Ñuca shamunagama, runauna ñaupajpi Diospa shimira 
ricunai catingui, shinallara camachinais, yachachinais. 

14 Canma cuyashcara ama cungarichu, canma cushca aca 
Diosmanda shimiuna rimashcahua, anciano nishca rucuuna 
maquira can ahuai paltashcai. 

15 Caigunara rai, casna rasha catingui, tucui runauna can 
ñaupajma riushcara ricunauchu. 

16 Canllarara cuirai, shinallara can yachachinara. Caita 
rasha cati. Casna rasha candas canda uyajgunaras quishpi- 
chinguimi. x 


Imasnara rana shujgunama 


5 I Rucu apayara ama shinzhira piñangui astaumbas 
yayara cuenta paita camachingui, shinallara maltaunara 
uquiunara cuenta. 

2 Rucu apamaunaras, mamara cuenta rimasha camachingui, 
malta huarmiunaras panira cuenta, ali chuyaj shunguhua. 

3 Huaccha huarmiunara llaqui, cierto huacchauna ajpi. 

4 Ima huaccha huarmis churiyuj ajpi, churi huahuayuj ajpis, 
cai churiuna yachanauchu paiguna quiquin yayaunara cuiran- 
gaj, paiguna iñachishcara cutipangaj. Caimi Dios ali munashca. 
5 Maican huarmis cierto huaccha huarmi asha, sapalla tucusha, 
Diosta chapaun tutandi punzhandi, Diosta mañasha, Diosta 
rugasha causaun. 

6 Astaun maican huarmis aicha munashcasna causasha, shina 
causashallara huañushcami. 

7 Cai shimiunara camachi, paiguna ama caušayuj tucungaj. 

8 Shu runa paihua aillura mana carasha, maspas paihua 
quiquin huasii tiajgunaras, pai quirishcara huajlichishcami, 
shu mana quirijtas yali tucun. 

9 Huaccha huarmi shutiuna quillca pangai casnaunallara 
quillcangui: Socta chunga huata yali ajgunallara churai, shuj 
cariyujllara. 

10 Paiga ali rimashca achu pai alirashcamanda, churiunara 
iñachij, pasiachij, quirijguna chaquira maillaj, tormendarish- 
caunara yanapaj, tucuira aliraj. 

li Astaun, malta huaccha huarmiunara quillcai ama churaichu. 
Imahoraspas paiguna aicha munaira sintisha, Cristora mana 
caSunaun, cuti casarasha ninaun. 

12 Shina rasha cauSaiyuj tucunaun, paiguna ñaupa quirishcara 
saquishcamanda. 
13 Maspas, quillauna tucunaun, tucui huasiunai pasiasha; 
mana quillaunalla astaun maspas rimaisiquiuna, inquitajguna, 
mana rimaihuajta rimajgunas tucunaun. 
14 Chiraigumanda ñuca munani malta huaccha huarmiuna 
casaranauchu, churiunara iñachinauchu, paiguna huasira cui- 
ranauchu, maican chijnijtas ama lugarda cusha irusta ri- 
mangaj. 
15 Huaguingunaga ña Satanasta catiushcamanda anzhuri- 
naushcami. 
16 Maican guirij runas guirij huarmis huaccha huarmiunara 
charisha, paigunara cuiranauchu, iglesia ama pagangaj paigu- 
namanda, iglesia cierto huaccha huarmiunajta ali tupu cullguira 
charingaj. | | 

17 Anciano nishca rucuuna ali mandajguna ajpi, ali iyashca 
anauchu, maspas paiguna camachijguna yachachijguna ajpis. 
18 Quillcai quillcashca tian: Tarabaj huagra shimira ama 
tapaichu, shinallara nin: Tarabaj runa paihua gananara 
apingaj valinmi. 

19 Shu anciano nishca rucu runara ama caušayachinauchu, 
mana ishqui quinsa ricujgunara charijpi. 
20 Ucharaisiquiunaraga piñangui tucuiguna ñaupajpi, chishuj- 
guna manzharinauchu. 
21 Canda nini Diospa ñaupajpi, Señor Jesuspa ñaupajpis, 
pai ajllashca angelguna ñaupajpis, cai shimiunara huacachi, 
ama huaquingunallara llaquisha shujgunara chijnisha. 
22 Ama uctalla maquiunara ima runa ahuais paltaichu, shi- 
nallara shujpa ucharashcara ama apinguichu. Canllara chuyaj 
shunguhua huacachi. 
23 Canga ama yacullara upichu, astaun ansa vinora upi camba 
icsa huajlishcamanda, can caran rato ungushcamandas. 
24 Huaquin runauna ucharashcauna faupajmanda ricurinaun, 
paiguna taripanama manara shamujilaira, huaquinguna ucha- 
rashcara huashalla tarinaun. 
25 Shinallarami ali rashcauna ricurinaun, shujgunaga mana 
ricurijpi, mana ushanaunzhu pacanara. 

| Tucui esclavos nishca sirvijguna paiguna patrongunara 

ali llaquinauchu, Diospa shutiras paimanda yachachinaras 
ama piñai tucungaj. 
2 Maicanguna quirij patrongunara charisha, ama paigunara 
pishiyachinauchu uqui ashcamanda, randi paigunara astaun 
ali sirvinauchu quirijguna ashcaraigu, maspas paiguna ali 
sirvishcara apijguna quirijguna asha, llaquishcauna ashas. 
Caita yachachi, shinallara camachi. 


Ali shunguhua cushilla causana 


3 Pi runas shu tonora yachachijpi, ñucanchi Señor Jesu- 
cristo ali shimiunara ali causana yachachinaras mana chas- 
quijpi, 

4 casna runa mas tucuisiqui tucushca, imaras mana yachanzhu, 
rimanuisiqui tucushca. Caimanda chijninauna, macanaunas, 
manali rimanaunas, manali iyaigunas llucshinaun. 

5 Irus iyaiyuj runauna, cierto shimi illajguna asha, upa shi- 
miunahua macananaun, ali causaimanda shu gananara apisha 
iyanaun. Casnaunamanda anzhuri. 

6 Astaumbas ali causana cushi shunguhua ajpi ali gananami. 
7 Imaras mana apamushcanchichu cai pachama, cierto pacha 
mana imaras llucchinara ushashunzhu. 

8 Shina ajpi, churanaras micunaras charisha, cushi tucushunchi 
caigunahua. 

9 Randi, charij tucusha niuguna tentaciombi urmanaun, 
tugllais; shinallara ima upa huajlichij munashcaunais urma- 
naun. Caiguna runaunara tucuchinaun, chingachinaun. 

10 Cullquira llaquina mana valin, shu angu cuenta tucun ima- 
manda tucui manaliuna iñanaun. Huaquinguna cullquira 
yapajta munasha, quirina ñambimanda anzhurinaushca, ashca 
nanaihua tormendachi tucunaushcami. 


Ali macanauna 


11 Canga, Diospa runa, chi samiunamanda mitícui. Astaun, 
aliranara, Diosta llaquij shungura, ali quirinara, llaquínara, 
ahuantanara, manso shunguras cati. 

12 Ali quirina macanaunara macanui, huiñai causaira api. 

Caihuaj cayashca acangui, can ashca ricujguna ñaupajpi 
can quirishcara ali rimasha ricuchicangui. 

13 Tucuira causachij Diospa ñaupajpi canda mandauni, shina- 
llara Jesucristo ñaupajpis, pai Poncio Pilato ñaupajpi rimasha 
ali shimira cuca, | 

14 canda mandauni cai camachishca shimira huacachingui, 
nisha, huajli illaj, causa illaj, ñucanchi Señor Jesucristo ricu- 
rinagama. 

15 Caitaga bendiciashca sapalla mandaj Dios ricuchingami 
paihua punzhai. Paiga rey apuunamanda Rey Apumi, señor- 
gunamanda Señormi, 

16 paiga sapalla huañui illajmi, mana ricuihuaj mana pac- 
taihuaj punzhai causaj Diosmi. Paitaga pi runas mana ri- 
cushcachu, mana ushanzhu ricunara. Paihuajmi ali shutis, 
huiñaigama duraj mandanas. Amen. 

17 Cai tiempoi causaj charijgunama rimai, ama mas tucuisiqui 
anauchu, ama paiguna charishcaunai chapanauchu, mana 
quirihuajlla ashcamanda. Astaun, paiguna causaj Diospi 
quirisha chapanauchu. Diosga ñucanchira tucuira pactajta 
cunmi ñucanchi gustangaj. 

18 Paiguna alira ranauchu, charij tucunauchu ali ranaunahua, 
cuyaisiquiuna, cuyaj shunguyujguna tucunauchu; 

19 Casna ali ranaunara tandachisha, huasha shamuj causai 
istandi rumira cuenta charinaunga, paiguna huiñai causaira 
apinauchu. 


Mingashcara huacachi 


20 Timoteo, cambajpi mingashcara huacachi. Yanga upa 
shimiunara ama uyaichu, llulla rimashca ciencia nishca yachai 
rimashcaunaras. | 
21 Huaquingunaga cai yachai nishcara uyasha, quirina ñambi- 
manda anzhurinaushcami. Gracia nishca ali iyai canhua 
achu. Amen. 


2 TIMOTEO 


PABLO TIMOTEOMA HUASHA QUILLCASHCA 


Salurana 


1 Ñuca, Pablo, apostol nishca Jesucristo cachashca runa, 
Dios munashcamanda, imasnara pai causanara cusha 
nishcasna Cristo Jesuspi. 
2 Ñuca llaquishca churi Timoteoma quillcauni. Gracia nishca 
ali iyairas, llaquij shunguras cushi shunguras chari, Yaya 
Diosmanda, Cristo Jesús ñucanchi Señormandas. 


Cristomanda riman 
3 Diosta agrasini, paita sumaj iyaihua sirvini ñuca yaya- 
unamanda pacha. Mana saquisha canmanda iyariuni, Diosta 
mañausha tutandi punzhandi; 
4 camba ñahui iquira talishcara iyarisha, ashcara munani 
canda ricungaj, ñuca ashcara cushiyangaj. 
5 Can shunguhua quirinara iyariuni. Shinallara quirinauca 
camba Loida rucu mama, camba Eunice mamas. Maspas, 
cierto mani can shinallara quiriungui. 
6 Chimanda canda nini, cambajpi tiaj Dios cuyashcara cau- 
sachingui ninara huairachishca cuenta; chi cuyashca ñuca 
maquira camba ahuai churashcamanda aca. 
7 Dios ñucanchima mana cuhuacachu manzhai iyaira, randi 
ushana iyaira, llaquina iyaira, aicha munaira arcana iyairas. 
8 Ama pingarichu ñucanchi Señormanda rimangaj, shinallara 
ñucamandas, ñuca paihua ishcashca runa asha. Randi, evange- 
lio ali shimimanda ñucahua pariju tormendarinara apingui, 
Diospa ushaira cushcasna. 
9 Pai ñucanchira quishpichihuaca, sumaj cayanahua cayasha, 
mana ñucanchi rashcauna raigumanda, astaun pai quiquin 
munashcamanda, shinallara Cristo Jesuspi cushca gracia 
nishca ali iyaimandas, tiempouna manara callarishcaira cushca, 
10 shinallara cunas ricuchishcami ñucanchira Quishpichij Cristo 

Jesus ricurimushcai. Pai huañuira vencica, causairas mana 
huañuihuaj causairas punzhajlla ricuchica evangelio ali shimii. 
11 Cai evangelio ali shimira camachijpas, cachashca runas, 
Gentil nishcaunara yachachijpas ñuca churai tucucani. 
12 Chiraigumanda casna tormendarini; randi mana pingari- 
nichu, ñuca maicanda quirishcaras yachani, pai cierto pacha 
ñuca mingashcara ushanmi huacachinara, chi punzhagama. 
13 Ñucamanda uyashca ali shimi tonora catingui, Cristo Jesuspi 
tiaj quirinais, llaquinais. 
14 Canda mingashca ali shimira huacachi ñucanchijpi causaj 
Santo Espíritu yanapashcahua. 

15 Na yachangui imasna tucui Asiai tiajguna ichuhuanauca, 
Figelo Hermógenes nishcauna rashcasna. 
16 Onesíforo nishcaunara Señor llaquipachu. Pai ashca cuti 
cariyachihuaca. Nuca iru huascaunamanda mana pingari- 
cachu. 
17 Maspas, Roma llactai tiaushcai llaquishcahua mascahuaca 
ñucara, tupahuacami. 
18 Señor paita cupachu llaquinara tupangaj Señormanda chi 
punzhai. Alimi yachangui imasna Efeso llactai ashcara yana- 
pahuaca ñucanchira, 


Jesucristohua ali soldaro 

2 I Canga, ñuca churi, Cristo Jesuspi tiaj gracia nishca 

ali iyaibi shinzhiyari. 
2 Can ñucamanda ashca ricujguna ñaupajpi uyashcara, ali 
quirij runaunama pasachingui, paiguna ushajguna asha shuj- 
gunara yachachingaj. 
3 Canga tormendarinaunara ahuantangui Cristo Jesuspa ali 
soldaro cuenta. 
4 Pi runas, soldaro asha, mana inquitanzhu causana ranaunai, 
paita soldaro tucungaj apijta cushiyachingaj. 
5 Maicambas pujllanaunai macanausha, mana ali macanaupi, 
llaitura mana apinzhu. 
6 Tarabaj runaga iñashca muyuunara apingaj ñaupara tarabana 
anga. 
7 Ñuca rimashcara uyai. Señor tucuira canda intindichin- 
gami. 

8 Jesucristora iyari, Davidmanda mirashca, huañuimanda 
causarishca, ñuca evangelio ali shimii rimashcasna. 

9 Chi ali shimimanda tormendariuni, huatashcami ani caušayuj 
runasna, randi Diospa shimi mana huatashcachu. 

10 Ajllashca runaunara llaquishcamanda tucuira ahuantani, 
paigunas quishpinara charinauchu nisha. Chi quishpichina 
Cristo Jesuspi tiaun huiñaigama duraj sumajhua. 

H Cai shimi ciertomi. Ñucanchi paihua pariju huañushca 
ajpi, shinallara paihua pariju causashun. 

12 Ñucanchi tormendarijpis, shinallara paihua pariju rey 
apuuna tucushun. Ñucanchi, Paita mana ricsinichu, nijpi, 
paiga shinallara ñucanchima: Mana ricsinichu, ningami. 

13 Ñucanchi mana quirihuajlla ajpi, paiga ali quirihuajllami. 
Paihua quiquin quirihuaj tonora saquinara mana ushanzhu. 


Ali rimashca tarabaj runa 

14 Caita iyachingui paigunara. Diospa ñaupajpi camachingui 
ama shimiunamanda macananauchu. Chita mana ansas 
valinzhu, astaun uyajgunara huajlichin. 

15 Diospa ñaupajpi canllara ricuchingui shu alimi nishca 
runa cuenta, shu pingarina illaj tarabaj runa cuenta, cierto 
shímira ali camachij. 

16 Yanga shimiunara ama uyaichu. Chita uyajguna Diosmanda 
mas mas anzhurinaunga. 

17 Paiguna shimi ismushca aicha cuenta micurisha rin. Hime- 
neo Fileto nishcauna cai samiunami. 

18 Paiguna cierto shimimanda pandarinaushca, causarina ña 
pasashcami nisha. Shina nisha huaquinguna quirinara huajli- 
chinaun. . 

19 Randi, Dios churashca urcun siqui cuenta shimi shinzhimi, 
casnami nin: Señor paihua quiquimbajgunara ricsin; shina- 
llara: Tucui Cristo shutira rimasha rugaj uchamanda anzhu- 
richu. 

20 Atun huasii, mana curillahua cullquillahua rashca puruuna 
tianaunzhu, astaun caspi batias, allpa mangas tianaun, hua- 
quinguna valijguna, huaquingunaga yanga apinaunami. 

21 Shinajpi maican runa paillara ima manalimandas pichajpi, 

valij puru cuenta tucunga, chicanyachishca, Señorhuaj valijmi 
anga, ima ali ranaras rangaj puruntushca. 

22 Shina ajpi maltauna ucha munashcaunamanda miticui; ali 
dirichu ranaunara, quirinaras, llaquinaras cushi shunguras 
cati, Señorda chuyaj shunguhua rugajgunandi. 

23 Iyai illaj upa rimanaunara ama uyaichu, macanauna shi- 
miunara llucchinaun. 

24 Señorda sirvij ama piñaisiqui tucuchu, astaun llaquisiqui 
tucui runaunahua, ali yachachij, ahuantaj achu, 

25 paita piñajgunara manso shunguhua camachisha, Dios 
munajpi arrepentirinaunga chari cierto shimira yachangaj. 
26 Shinarajpi supai tugllamanda llushpirinaunga, api tucushca 
asha, pai munashcara rangaj. 


Puchucai punzhaunai tiajguna 


I Shinallara caita yachangui: puchucai punzhaunai tor- 
mendosguna shamunaungami. 

2 Runauna paiguna quiquinllara llaquij tucunaunga, cullquira 
llaquijgunas, mas tucuisiquiunas, valijmi ani nijgunas, irusta 
rimajgunas, yayaunara mana caSujgunas, mana agrasijgunas, 
manaliunas, 
3 llaquina illajgunas, mana mañaihuajgunas, camijgunas, 
mana ahuantajgunas, milliunas, aliranara chijnijgunas, 
4 amigounara entregajgunas, mana iyaihua rajgunas, pai 
quiquinllara laquijgunas, aicha munashcaunara Diosmanda 
yali llaquijgunas. 
5 Ali causai ricurinara charinaun, randi paihua ushaira mana 
ricsinaunzhu. Casna runaunahua ama llutarichu. 
6 Caigunamanda huaquinguna huasi icusha, mana iyaiyuj 
huarmiunara apinaun. Cai huarmiuna yapa uchayujgunami, 
ima aicha munaihuas apashcaunami. 
7 Paiguna tucui horas yachasha rinaun, astaumbas cierto 
shimira yachanama mana imahoraspas pactanara usha- 
naunzhu. 
8 Imasna Janes Jambres nishcauna Moisesta arcanauca, 
shinallara cai runauna cierto shimira arcanaun. Casna runauna 
iyaibi huajlishcaunami, quirinamanda ichushcauna. 
9 Paiguna mana mas ñaupajma rinaungachu. Tucui ripa- 

ranaunga imasna paiguna mana ali iyaiyujguna ashcara, chi 
ishqui runaunasna. 

10 Canga ñuca yachachishcara catishcanguimi, ñuca causash- 
caras, iyashcaras, quirinaras, chapaisiqui shunguras, llaqui- 
naras, ahuantashcaras, 

11 ñuca molestai tucushcaras, ñuca tormendarishcaras, imasna 
ñuca Antioquía, Iconio, Listra nishca llactaunai tiaushcai 
tucushcaras yachangui, imasna yapa tormendachihuanauca. 
Randi tucuimanda Señor quishpichihuaca. 

12 Shinallara tucui Cristo Jesuspi ali causasha nijguna tormen- 
dachi tucunaungami. 

13 Astaun manali runaunas umachijgunas mas manalii rinaunga, 
umachisha, shinallara umachi tucushas. 

14 Canga, can yachashcara, can cierto ajta ricsishcaras cati, 
canda camachijta ricsisha. 

15 Shinallara yachangui imasna can ichilla huahua horasmanda 
pacha Diospa Santo Quillcashcaunara ricsishcangui. Cai 
shimiuna canda alma quishpichina yachanara cunaun Cristo 
Jesuspi quirijpi. 

16 Tucui Dios Quillcashca Diosmanda rimashcami. Valinmi 
yachachingaj, camachingaj, alichingaj, ali causanara yacha- 
chingaj, 

17 Diospa runa ali tucungaj, pactajta alichishca tucui ali ranara 
rangc)j. 


Diospa shimira camachi 

4 I Canda nini Diospa ñaupajpi, Señor Jesucristo ñaupajpis, 

pai causajgunaras huañushcaunaras taripaj asha, pai 
ricurimushcai, pai mandana pachais: 
2 shimira camachi, nisha, shinzhira rimai, horas ajpis mana 
ajpis, intindichi, camachi, yachachi, tucui chapanahua, ali 
yachanahuas. 
3 Horas shamun runauna ali yachachinara mana uyanaunga- 
chu. Randi, paiguna rinri shicshisha cuenta, paiguna quiquin 
aicha munashcasna yachachijgunara tandachinaunga. 
4 Shinallara cierto shimiunara uyangaj rinrira tapanaunga, 
yanga cuentanaunama voltiarinaunga. 
5 Canga, tucuibi ali ñahuihua tiai, tormendosta ahuantai, 

evangelio ali shimira rimai, canma cushca sirvinara pactachi. 
6 Ñuca ñallami sacrificiora rai tucungarauni. Ñuca llucshina 
horas ña pactariunmi. 

7 Ali macanaunara macanaushcanimi; callpanara tucuchish- 
cani; quirinara huacachishcani. 

8 Cunamanda ñucajta ali causana llaitura huacachishcami. 
Chi llaitura ali taripaj Señor chi punzhai cuhuangami ñucama; 
mana ñucamallachu astaun shinallara tucui pai shamunara 
llaquijgunamas. 


Pablo cuentan imara rana 


9 Ñucara ricungaj uctalla shamungui. 
10 Demas, cai pachara llaquisha, ñucara saquihuaca, Tesaló- 
nica llactama rica. Crescente Galacia partima rica, Tito Dal- 
macia partimas. 
11 Lucaslla ñucahua tiaun. Marcosta apisha pushamui, pai 
valijmi ñucara yanapangaj. 
12 Tíquico nishcara Efeso llactama cachacani. 
13 Can shamusha, ñuca Troas llactai Carpo huasii mingashca 
ponchora apamui, shinallara ñuca quillcaunaras, maspas 
carai quillcashca pangaunaras. 
14 Alejandro, paila irura tarabaj runa, yapa manalira rahuaca. 
Señorga paita cutichichu pai shina rashcamanda. 
15 Cambas cuirai ama paihua llutaringaj; pai ñucanchi shimi- 
unara ashcara arcashcami. 
16 Ñucara ñaupa punda taripaushcai, mana pihuas ñucahua 
tiauca. Tucui ichuhuanauca. Ama cauSayuj tucunauchu 
chimanda. 
17 Randi Señorga ñucahua pariju tiauca, ursara cuhuaca 
paihua shimira ali rimangaj, tucui gentilguna uyangaj. Shina 
ajpi leon puma shimimanda quishpi tucucani. 
18 Señor quishpichihuangami tucui manalimanda; paihua ahua 
pachai tiaj rey apu mandanama pactanagama ñucara huaca- 
chingami. Paihuajmi ali sumaj achu, huiñai huiñaigama. 
Amen. 


| Dispirina | 
19 Priscaras, Aquilaras, Onesiforounaras, salurai. 

20 Erasto Corinto llactai saquirica. Trófimo nishcara ungushca 
ajpi saquicani Mileto llactai. 

21 Tamia horas manara pactamujllaira shamungui. Eubulo 
canda saluran, shinallara Pudente, Lino, Claudia, tucui uqui- 
unas canda saluranaun. 

22 Señor Jesucristo camba espirituhua tiachu, Gracia nishca 
ali iyai cangunahua tiachu. Amen. | l 


TITO 
PABLO TITOMA QUILLCASHCA 


Salurana 


| 1 Ñuca, Pablo, Diosta sirvij, Jesucristo apóstol nishca 
cachashca runa, imasna Dios ajllashca runauna quirish- 
casna cierto shimira yachashcasna ali causanai, 

2 huiñai huiñai causaira chapasha tiauni, imasna mana llullaj 
Dios paihua shimira cuca tiempouna manara callarishcaira. 

3 Dios pai munashca tiempoi paihua shimira ricuchica ñucama 
mingashca camachishcamanda, imasna ñucanchira Quishpichij 
Dios ñucara mandaca. 

4 Titoma quillcauni, ñuca quiquin churima ñucanchi pariju 
quiriushcai, gracia nishca ali iyaira, llaquij shungura, cushi 
shunguras Dios Yayamanda, ñucanchira Quishpichij Señor 
Jesucristomandas chari. 


Anciano rucuuna ministishcauna 


5 Canda Creta nishca islai saquicani ima pishishcaras 
alichingaj, caran llactai ancianos nishca rucuunara churangaj- 
pas, ñuca canda mandashcasna. 

6 Anciano runaga cauša illaj achu, shuj huarmiyujlla, paihua 
churiuna quirijguna, mana irus causajguna, ali casujguna. 

7 Ministirinmi ricuj runa cauša illaj achu, Diosta sirvij asha. 
Casna runa mana mas tucuisigui achu, mana pifjarisigui, 
mana machaisiqui, manali rashcaunamanda ganashcaunara 
mana apisha nij. 

8 Astaun pai pasiachisiqui achu, aliranara llaquij, ali ñahuiyuj, 
ali shungu, chuyajlla causaj, paillara ucha munaira arcarij. 

9 Casna runa cierto shimira huacachij achu imasnara ñaupa 
punda yachachishcasna, shinallara ali yachanara camachij 
achu manali rimajgunara cutipangaj. 

10 Chara ashca mana uyajguna tian, yanga rimajguna, uma- 
chijguna, maspas caiguna circuncisionda rana yachachijgunahua 
tianaun. 

11 Casnauna shimira tapangaj ministinaun. Entero ailluunara 
molestanaun, mana valij shimiunara yachachisha yangamanda 
cullquira ganangaj. 

12 Paigunamanda shuj, paiguna quiquin rimaj asha, nica: 
Creta runauna, tucui horas llullaisiquiuna, manali animalguna, 
quillaisiqui icsara sajsachijguna. 

13 Cai shimi ciertomi. Chiraigumanda shinzhira piñangui 
paigunara, paiguna ali quirijguna tucunauchu; 

14 paiguna ama uyanauchu judioguna yanga cuentashcaunara, 
cierto shimimanda anzhurishca runauna mandashcaunaras 
ama caSunauchu. 

15 Chuyaj shungu runaunaj tucui chuyajmi. Irus iyaiyujgunaj- 
ga mana guirijgunajpas, mana imas chuyachu. Paiguna i iyarina 
iyaigamas irusyashcami. 

16 Diosta ricsinchimi nisha, astaun paiguna rashcaunahua: 
Illanmi Dios, ninaun, paiguna manaliuna, mana cašujguna 
asha, mana valijguna ima aliranaras rangaj. 


Alira yachachina 


I Canga ali cierto yachanara rimangui. 

2 Casna ningui: Rucu apayauna ali ñahuiyujguna anauchu, 
iyaiyujguna, ali quirinara quirijguna, llaquinahua, chapaisiqui 
shunguhuas. 

3 Rucu apamaunas ali ñahuihua causanauchu, mana irusta 
rimajguna shujgunamanda, mana machaisiquiuna, aliranara 
yachachijgunas, 

4 malta huarmiunara yachachijguna quiquin cariras churiuna- 
ras llaquingaj, 

5 caiguna ali iyaiyujguna tucungaj, chuyajlla causajguna, 

quiquin huasira cuirajguna, ali shunguuna, carira caSujguna. 
Shina rajpi Diospa shimi mana cami tucungachu. 

6 Shinallara maltaunara camachi iyaiyujguna tucungaj. 

7 Cambas tucui ali ranaunai ricuchij tucungui; can yachachijpi, 
chuyaj shunguhua ali ñahuihuas ricuchi. 

8 Shinallara ali shimihuas, mana piñaihuaj shimihuas yacha- 
chi; casna rajpi chijnij runa pingaringami, mana ima manaliras 
rimanara ushangachu cangunamanda. 

9 Sirvijgunara camachi paiguna patrongunara ali uyangaj, 
tucuibi paigunara cushiyachisha, ama cutipaisiquiuna asha; 
10 mana shuhuasha, astaun tucuibi ali pactachij ajta ricuchi- 
sha, shinarashaga tucuibi ñucanchira Quishpichij Diospa 
yachachinara ali sumacyachinaungami. 

11 Diospa gracia nishca ali iyai ricurimushcami tucui runauna 
quishpichi tucungaj, 

12 ñucanchira yachachisha imasnara yanga causairas, cai 
pacha ucha munairas saquisha, cai tiempoi iyaihua alihua 
Diosta manzhashcahua causashunchi. 

13 Cushi chapanara chapaunchi, ñucanchi atun Dios Quish- 
pichij Jesucristo ashca sumaj ricurinara chapaunchimi. 

14 Paiga paillarara cuca ñucanchi randimanda, ñucanchira 
randingaj tucui manalimanda, paihuajllarara shu runa monton- 
da chuyayachingaj, ali ranara raisiquiuna. 

15 Caita rimai, camachi, yachachi tucui mandanahua. Pihuas 
canda ama pishiyachichu. 


Alilla causaichi 

3 I Paigunara iyarichi mandajgunara apuunaras cašungaj, 

uyaisiquiuna tucungaj, puruntuuna ima ali ranaras rangaj. 
2 Pitas ama Ilullasha huajlichinauchu, ama macanuisiquiuna 
tucunauchu, randi llaquisiquiuna, manso shunguyujguna anau- 
chu tucui runaunahua. 
3 Ñucanchisga ñaupa horas iyai illajguna acanchi, mana 
casujguna, chingarishcauna, aicha ucha munairas ima gustash- 
caras sirvijguna acanchi, manali rana munaibis chijninais 
causausha, chijnihuajguna, parijumanda chijninaushas. 
4 Astaun ñucanchira Quishpichij Diospa ali saungu ricurimujpi, 
pai runaunara llaquishcas, 

5 quishpichihuaca, mana ñucanchi alirashcaunamandachu, as- 
taun pai llaquishcamanda, ñucanchi quishpichishcai maillash- 
camandas, shinallara Santo Espiritui mushujyachishcamandas. 
6 Diosga Santo Espiritura ñucanchijpi pactajta talica ñucan- 
chira Quishpichij Señor Jesucristomanda, 

7 ñucanchiga paihua gracia ali iyaimanda alichishca, Dios- 
manda herederos nishca apijguna tucushcanchi, imasna huiñai 
huiñai causaira chapashcasna. 

8 Caiga cierto shimimi. Cai shimiunara shinzhira yachachi, 
Diospi quirijguna ali ranaunai tianauchu. Caigunaga aliunami 
valijgunami runaunaj. 

9 Upa sami tapunaunara, unaimanda miramuj shutiunaras, 
macanauna shimiunaras, ley shimimanda tapunaunaras saqui. 
Caiguna mana valinaun, mana sirvinaun. 

10 Chaupichij runara ichui, shu cuti ishqui cuti camachishca 
huasha, 

11 caita yachasha, casna runa manalima ña tigrashcami, 
uchara raun, pai quiquin ucharashcamanda caušayachishcami. 


Mandashcauna 


12 Imahoras ñuca Artemas nishcara Tíquico nishcara cam- 
bajma cachajpi, uctalla shami ñucajma Nicópolis llactama. 
Chihui tamia tiempora pasangaj iyaunimi. 

13 Zenas nishca abogado runara, Apolos nishcaras yanapai 
paiguna fambii, ama imais paigunaj pishi tucungaj. 

14 Nucanchijguna shinallara yachanauchu ali ranaunara rangaj, 
ministijgunara yanapangaj, paiguna ama aparishcauna illaj 
tucunauchu. 


Dispirina 
15 Tucui ñucahua tiajguna canda saluranaun. Quirijpura- 


manda ñucanchira llaquijgunara salurai. Gracia ali iyai tucui 
cangunahua achu. Amen. 


FILEMON 


PABLO FILEMONMA QUILLCASHCA 


Salurana 


1 Pablo, Jesucristora llaquishcamanda chonda cularbi ish- 
carij, Timoteo uquis, llaquishca Filemonda saluranchi, ñucan- 
chira yanapaj amigo. 

2 Llaquishca Apia paniras saluranchi, Arquiporas, pai ñucan- 
chihua pariju tarabaj, shinallara camba huasii tiaj iglesiaras. 
3 Gracia nishca ali iyairas cushi shunguras charichi ñucanchi 
Dios Yayamandas, Señor Jesucristomandas. 


Filemón ali guirij 

4 Ñuca Diosta agrasini, tucui horas canda iyarisha ñuca 
mañaushcaunai. 
5 Camba llaquij shungura, can shinzhi quirinaras Señor Jesus- 
ma tucui quirijgunamas uyashcanimi. 
6 Diosta mañauni imasna can ñucanchihua pariju quirisha, 
astaun ali intindinguima tucui ñucanchi apishca bendicion- 
gunara Cristo Jesusmanda. 
7 Can llaquishcamanda ashca cushira charinchi, cariyashca 
manchi, uqui, imasna can quirijguna shunguunara cariyachish- 
cangui. 


Pablo rugaun Onesimomanda 


8 Caimanda lugarda charishallara Cristoi canda mandangaj 
ima rana ashcaras, 
9 shinashas llaquishcamanda, canda rugauni, imasna ñuca 
rucu Pablo ashas, maspas Jesucristomanda chonda cularbi 
ishcarij; 
10 ñuca churi Onésimomanda canda rugauni, ñuca ishcariashcai 
paihua yaya tucucani Cristoi. 
11 Paiga ñaupa horas canma mana valijchu aca, astaun cuna 
horas canmas ñucamas valijmi. 

12 Paitaga cuti cambajma cachauni. Canga paita ñucara cuenta 
apingui. 

13 Paita arcasha nicani ñucahua pariju, can randimanda ñucara 
sirvingaj ñuca evangeliomanda ishcariushcai. 

14 Shinashas, imara rangajpas mana munacanichu manara 
canda tapusha, camba yanapana ama ursamanda achu, astaun 
can munashcamanda. 

15 Caimanda chari, pai canmanda anzhurishca aca unaillara, 
can paita huiñaigama charingaj; 

16 cuna mana sirvijchu, astaun sirvijmanda yali, llaquishca 
uquimi, cierto pacha fucama, astaun maspas canma imasna 
aichais shinallara Señorbis. 

17 Shinasha can ñucara camba compañajsna iyasha, paita 
ñucarasna apingui. 

18 Paiga imais canda huajlichishca ajpi, canda dibijpis, chita 
churai ñuca cuentai. 

19 Ñuca, Pablo, quiquin maquihua canda quillcashcani, canda 
pagashami. Shinashas, mana ninichu imasna shinallara can 
quiquinllara ñucama dibihuangui. _ 

20 Ari, uqui, yanapahuapai ñucara Señorbi. Nuca shungura 
cushiyachihuapai Cristoi. 

21 Ñuca canda quillcashcani, can cašushcara yachasha, caitas 
yachasha: Can ñuca rimashcara yalijta pactachingui. 

22 Shinallara ñucajta shu tiana ucura alichingui. Canguna 
mañaushcaunamanda ñuca cachari tucungaj chapauni. 


Dispirina 
23 Canda saluran Epafras, ñucahua pariju chonda cularbi 
tiaj, Cristo Jesusmanda. 
24 Shinallara Marcos, Aristarco, Demas, Lucas, ñucara yana- 
pajguna, canda saluranaun. 
25 Ñucanchi Señor Jesucristo gracia nishca ali iyai camba 
espirituhua tiachu. Amen. 


HEBREOS 


HEBREOS NISHCA QUIRIJGUNAMA 
QUILLCASHCA 


Dios rimashcami paihua Churi 


| 1 Callari horas, Dios ashca cuti ashca tonoi yayaunama 
rimajgunahua rimaca. 

2 Cai puchucai punzhaunaiga Dios ñucanchira rimashca 
Churimanda. Dios paita tucuira apijta churaca, Churis shi- 
nallara tucuira rarca. 

3 Churiga Diospa sumajhua limpiashcami, Diospa quiquin 
tono ricurijmi. Churi tucuira huacachiun paihua ushaj shimi- 
hua. Pai ñucanchi ucharashcara pichaca, pai quiquin rashca- 
manda. Chihuasha sumaj Diospa ali maqui partii tiarica 
ahua pachai. | 

4 Angelgunamanda yali rashca aca, imasna paihua shuti 
paiguna shutira yalin. 


Churi angelgunara yalin 


5 ¿Diosga maican angeldara imahoraspas nicachu: Nuca 
churimi angui, cuna punzha canda iñachicani; shinallara, 
Nuca paihua Yaya tucusha, pai ñucaj Churi tucunga? 

6 Cutillara, imahoras ñaupa pagarishca Churira munduma 
icuchisha, nin: Tucui Diospa angelguna paita adoranauchu. 
7 Cierto pacha angelgunamanda nin: Paihua angelgunara 
espirituunara ranmi, paita sirvijgunara sindij ninara cuenta 
ranmi. 
8 Randi, Churimanda nin: Camba tiarina, O Dios, huiñai 
huiñaigama duran, camba gobierno varaga alirana varami. 
9 Ali ranara llaquishcangui, manali ranara chijnishcangui. 
Chiraigumanda camba Dios aceitera camba umai talish- 
cami, ali cushi shungu aceitehua, canda compañajgunaman- 
da yalira. 
10 Shinallara, Canga, Señor, callari horaspi mundura rarcangui, 
ahua pacharas camba maquihua rashcami. 

11 Paiguna tucurinaunga, astaun can tiaunguimi. Chiguna 
tucui rucuyanaunga shu mauca llachapa cuenta; 

12 churana cuenta can paigunara lapungui, turcarinaungami. 
Astaun canga mana turcaringuichu, camba huatauna mana 
tucurinaungachu. 

13 Maican angelgunamara Dios imahoraspas nicachu: Ñuca 
ali maqui partii tiari ñuca canda chijnijgunara camba chaqui 
ucui churanagama? 

14 Angelgunaga, ¿manzhu paiguna tucui sirvij espirituuna, 
quishpichina ajgunara yanapangaj cachamushcauna? 


Shu yapa atun quishpichina 

2 I Chiraigumanda ministirinmi ñucanchi uyashcaunara 

astaun ali caSungaj, ñucanchi paigunamanda ama caruyan- 
gaj. 
2 Angelguna rimashca shimiuna cierto ajpis, tucui ucharana 
tucui mana caunas paihua quiquin paganara apijpis, 
3 ¿Imasna rashara quishpishun, ñucanchi casna valij quishpina 
shimira mana ali uyajpi? Cai quishpina shimira ñaupa punda 
Señor rimashca aca, chi huasha paita uyajguna ñucanchima 
rimanauca. 
4 Dios paigunahua pariju rimaca, sumaj ricurinaunara 
munanaita rashcaunaras ricuchisha, Santo Espiritura cush- 
caunara cusha pai munashcasna. 


Quishpichinara Rajmanda riman 


5 Shamuj munduraga mana angelguna maquiunai chura- 
cachu, ñucanchi cuna rimaushca mundura. 
6 Shinasha shu runa shu quillcai casna nisha rimaca: ¿Imarai 
runaga, can paita iyaringaj, runa churis can paihuajma 
pasiangaj? 
7 Paita angelgunamanda ansalla pishi rarcangui, paita ali 
sumajhua ali rimashca shutihua llaitura churachicangui, 
camba maquihua rashcauna ahuai paita churacangui. 
8 Tucuira paihua chaqui ucui churacangui. Imasna tucuira 
paihua chaqui ucui churashca aca, imas mana quishpicachu. 
Shinajllaira tucuira chihui churashcara chara mana ricun- 
chichu. 

9 Astaun Jesusta angelgunamanda ansa pishi rashcara ricun- 
chi, Dios yangamanda llaquishcaraigu pai tucui runauna 
randimanda huañuira gustangaj, paita ña ricunchi ali sumajhua 
ali rimashca shutihuas llaitushca cuenta pai huañuibi tormen- 
darishcamanda. 

10 Diosga, tucui paihuaj ajpi, tucui paimanda ajpi, ashca 
churiunara ahuai tiaj sumajma pushasha nisha, paiguna almara 
Quishpichijta tormendarinaunahua pactachingaj munaca. 

H Chicanyachijga chicanyachishcaunandi shu Diosmandallami 
anaun, chiraigumanda mana pingarinzhu, Uquiuna, nisha, 
paigunara rimangaj, | 

12 casna nisha: Ñuca uquiunara camba shutira rimasha, 
tandarishca chaupi shungüi canda alabashami. 

13 Cutillara nin: Paita quirisha samashami. Shu cuti nin: 
Nucas, Dios ñucama cushca churiunandi. 

14 Shinajpi imasna churiuna aichahua yahuarhua rashcauna 
ajpi, Jesuspas shinallara aicharas yahuardas apica, pai huañu- 
shaga huañuchina ushaira charij supai apura tucuchingaj, 

15 shinallara casna rasha huañuira manzhajgunara llushpichica, 
paiguna entero causana horas manzhashcaraigumanda sirvij 
tucushcaunara. 

16 Cierto pacha Jesús angelgunara mana yanapacachu, astaun 
Abrahamba miraigunara yanapacami. 

17 Chiraigumanda tucuibi paihua uquiuna cuenta tucuna 
maca, shu ali llaquij ali sirvij sacerdote atun apu tucungaj 
tucui Dios ranaunai, runauna ucharashcaunara pagangaj. 

18 Jesusga tentai tucusha camashca asha, shinallara ten- 
tashcaunara yanapanara ushan. 


Jesús Moisesta yalin 


3 1 Chiraigumanda, chicanyachishca uquiuna, ahua pacha- 
manda cayashcauna, Cristo Jesusta iyarichi, pai ñucanchi 
quirinai Apóstol nishca Dios ajllashcami, shinallara ñucanchi 
sacerdote atun apumi. 

2 Paiga paita cayaj Diosta ali uyaj maca imasna Moisespas 
ali uyaj aca tucui Diospa huasii. 

3 Imasna huasira raj huasimanda yali valin, shinallara Jesús 
Moisesmanda yali valin. 

4 Tucui huasi shu runa rashcami, astaun tucuira rajga Diosmi. 

5 Cierto pacha Moisés ali pactachij aca Diospa huasii, shu 
sirvij cuenta, huasha horas rimangaraushcara ricuchingaj; 

6 Cristoga, quiquin Churi cuenta, ali pactachij aca Diospa 
huasii. Nucanchiga chi huasimi anchi ñucanchi quirinaras, 
ñucanchi chapanai ahuayanaras puchucaigama shinzhira hua- 
cachisha. 


Samana tian Diosba runaunaj 


7 Chiraigumanda, Santo Espíritu nishcasna: Canguna cuna 
punzha paihua shimira uyasha, 
8 canguna shungura ama shinzhiyachichi, imasnara tucuca 
Diosta piñachina horas, tentana punzhai, runa illashca partii, 
9 imahoras canguna yayauna ñucara tentahuanauca, ñucara 
camahuanauca, chuscu chunga huatara ñuca rashcaunara 
ricunauca. 
10 Chimanda chi miraigunahua piñaricani. Tucui horas paiguna 
shungüi pandana ñambira purisha chingarinaun, nicani, ñuca 
ñambiunara mana ricsinaushcachu. 
11 Chiraigumanda piñarisha, ñuca shutii rimasha nicani: 
Mana icunaungachu ñuca samanai. 
12 Ricuichi uquiuna, cangunahua ima manali mana quirij 
shungu ama tiangaj, causaj Diosmanda anzhuringaj. 
13 Astaun cangunapura caran punzha rimanuichi, chara cuna 
punzha nisha niushcai, pihuas cangunamanda ama shinzhi 
shunguyuj tucuchu, ucha umachishcamanda. 
14 Ñucanchi Cristohua pacta apijgunami anchi, callari horas 
quirinara shinzhira huacachisha puchucai horasgama, 
15 casna niushca horasllaira: Cunallara paihua shimira uyasha, 
shungura ama shinzhiyachichi, imasna ranauca ñucara piña- 
china punzhai. 
16 ¿Maicangunara anaucairi uyajguna ashallara, Diosta piña- 
chijguna? ¿Manzhu tucui Egiptomanda Moiseshua pariju 
Hucshijguna anauca? 
17 ¿Maicangunahuara chuscu chunga huata tupura piñarica? 
¿Manzhu ucharajgunahua aca, paiguna aichauna runa illaj 
partii urmajguna? 
18 ¿Maicangunamara Dios paihua shutii rimaca, ñuca samanai 

mana icunaunga, nisha? ¿Manzhu mana uyajgunama acai? 

19 Ricunchi imasnara paiguna mana duhh 6antanga mana 

ushanaucachu icunara. 

4 I Manzhangaichi Dios cushca shimi Chaka tiaullaira 
paihua samanai icungaj, cangunamanda shuj mana pactash- 

ca ima cuenta. 

2 Ñucanchimas imasna paigunamas ali shimira rimashca aca. 

Astaun paigunama shimira uyana mana valicachu, uyajguna 

mana quirinahua uyajpi. 

3 Ñucanchiga quirijguna asha samanai icunchi, randi Dios 

mana quirijgunamanda nica: Chiraigumanda piñarisha, ñuca 

quiquin shutii rimacani, mana icunaungachu ñuca samanai, 

nisha. Shinajllaira Dios rashcauna mundu callansheamanda 

pacha rashcaunami anauca. 

4 Huaquin Quillcai, canzhis punzhamanda rimasha, casnami 

nin: Dios pai tucui rashcaunamanda samacami canzhis 

punzhai. 

5 Cutillara chi Quillcai nin: Mana eco ñuca 

samanali. 

6 Chiraigumanda, huaquinguna samanai icungaj chara pishijpi, 

maspas ali shimira ñaupa rimashca runauna mana icunaucachu 

Diosta mana casushcaraigumanda, 

7 cutillara, ashca huatauna huasha, Dios shu punzhara cuca, 

David shimimanda rimasha: Cuna punzha, nica: canguna 

ñuca shimira uyasha, ama shinzhiyachichi canguna shun- 

guunara. 

8 Josuéga paigunara samanara cushca ajpiga, Dios mana 

rimanmaca shu samana punzhamanda. 

9 Chimanda Diospa runaunaj shu samana chara tiaun. 

10 Paihua samanai icuj shinallara pai rashcaunamanda sama- 

cami, imasna Dios pai rashcaunamanda samashcasna. 

11 Mascashunchi chi samanai icungaj, ama pihuas chiguna 

mana casushca samii urmangaj. 

12 Diospa shimiga causajmi, ushajmi, tucui ishqui iluyuj 

esparamanda yali. Ushan almara espiritumanda, tullu mucu- 

unara tullu ñuctumandas chicanyachingaj. Shungu iyairas 

munairas ricsin. 

13 Mana ima rashcas tian mana Diospa ñaupajpi ricurij, 

astaun tucui llatanlla pascashcalla ricurin paihua ñahuii. 
Paihuami tucuira alichina anchi. 


Jesús, atun sacerdote apu 


14 Chiraigumanda shu atun sacerdote apura charisha, ahua 
pachara pasajta, Diospa Churi Jesús ajta, ñucanchi quirina 
shimira huacachishunchi. 

15 Shu ñucanchi tormendarishcara mana sintij sacerdote atun 

apura mana charinchichu, paiga ñucanchisna tucuibi tentashca 

aca, astaun ucha illaj. 

16 Mayanllayamushunchi ñucanchira llaquij Diospa tiarinama, 

mana ansas manzhasha, pai llaquishcara tupangaj, paihua 

gracia nishca ali iyaira taringaj, ministishca horaspi yanapai 

tucungaj. 

5 1 Tucui sacerdote atun apu, runaunamanda ajllashca 
asha, Dios mandashcaunai runaunara yanapangaj chu- 

rashcami, cuyashcaunaras sacrificiounaras uchamanda ricu- 

chingaj; 

2 pai chapaisiqui tucungaj mana intindijgunahuas pandaj- 

gunahuas, imasna paihuas irquimi. 

3 Chiraigumanda, pai sacrificiounara ricuchinami anga, pai 

quiquin ucharashcamandas shinallara runaunajmandas. 

4 Pi runas cai valij ranara mana pai quiquinmanda apinzhu, 

astaumbas Dios cayashcalla, Aaronda cayashcasna. 

5 Shinallara quiquin Cristo mana paillarara ahuayachica 

sacerdote atun apu tucungaj, astaun Dios caita rarca, casna 

nisha: Can ñuca Churimi angui, cuna punzha canda tupash- 

canimi. 

6 Imasna shinallara nin shu Quillcai: Huiñaigama sacerdote 

tucushcangui Melquisedec nishca layamanda. 

7 Maspas, Cristo pai runa aichai causaushca punzhaunai, 

mañashcahua, rugashcahuas, caparisha, iquira talisha, paita 

huañuimanda llushpichij Diosma mañaca, pai manso shungu- 

hua manzhashcamanda uyashca aca. 

8 Churi ashallara, uyanara yachacami pai tormendarishca- 

manda; 

9 pai sumacyachishca asha, huiñaigama Quishpichij tucuca, 

tucui paita uyajgunama; 

10 Dios paita. shu Melquisedec layamanda sacerdote atun 
apura shutichica. 


Mana huashama tigrana 


1 Caimanda ashcara charinchi rimangaj, tormendoshua 
intindichinami, canguna upa rinriyuj tucushcamanda. 
12 Canguna ña yachachij tucuna ajguna ashallara, unai tiempo 
yachashca huasha chara ministinguichi cutillara Diospa shi- 
mimanda ñaupa aj yachanaunara yachangaj. Cuti lechera 
ministiujguna tucushcanguichi ali shinzhi aichara micujguna 
tucunarandimanda. 
13 Tucui lechera upijga, ali causana shimira rimangaj chara 
mana yachanzhu, chara huahua ashcamanda. 
14 Shinzhi micunaga shunguyujgunajmi, ashcara rashcauna- 
manda fia yachaiyujguna tucunaushca, aliras manaliras ric- 
singaj. 
6 I Chiraigumanda Cristomanda yachangaj ñaupa yacha- 

chishcaunara pasasha, ñaupajma rishunchi tucuira pac- 

tachingaj; mana cutillara urcun siquira cuenta churasha: 
Huañushca rashcaunamanda arrepentinara, Diosta quirinara, 
2 bautisanamanda yachanaunara, maquira paltanara, huañush- 
cauna causarinara, huiñaigama taripanaras. 
3 Caillara rashun, Dios cierto pacha lugarda cujpi. 
4 Runauna, shu cuti shungiii punzhayachishcauna, ahua pacha- 
manda cuyashcara gustajguna, Santo Espiritura apijguna, 
5 shinallara Diospa ali shimira gustajguna, shamuna tiempouna 
ushanaunara gustajguna ashas, 
6 shinashas cuti urmanaupi, mana raihuajchu cutillara paigu- 
nara mushujllai arrepentichingaj, paiguna quiquin maquiunahua 
cutillara Diospa Churira chacatanaun, paita pajlla pambai 
pingachisha. 
7 Allpa caran ratoi urmamuj tamiara upiusha, ali quihuara 
iñachisha tarabaj runauna micungaj, Diospa bendicionda 
charin. 
8 Randi allpa cashaunaras chiniunaras iñachijpiga, ichunalla- 
mi, maldicianallami, puchucaibi rupachinami anga. 

9 Randi cangunamanda, llaquishcauna, astaun alira iyaun- 
chi, alma quishpichina iyaira, ñucanchi casna rimaushallara. 


529 HEBREOS 6, 7 


10 Diosga mana cungarinzhu canguna rashcara, canguna 
llaquishcamanda rashcaunaras, paihua shutira ahuayachingaj, 
quirijgunara sirvishca asha, charajpas sirviusha. 

11 Munanchi cangunamanda caran dueño shina ali cuiraj 
shungura charingaj puchucaigama, canguna chapaushca iyaira 
pactajta gustangaj, 

2 canguna ama quillaisiquiuna tucungaj, astaun imasna 
huaquin runauna paiguna quirishcamanda chapaushcamanda 
cushca shimiunara apinaun, canguna shinallara catirichi. 


Dios paihua shutii rimashca shimi 


13 Dios Abrahanma shimira cushca horaspi, yali ali shuti 
illajpi, paihua quiquin shutii shimira cuca, 
14 casna nisha: Cierto pacha canda ashcara bendiciashami, 
ashcara mirachishami. 
15 Paiga alimanda chapasha, Dios cusha nishcara apica. 
16 Cierto pacha runauna shu paigunamanda yali shutii shi- 
mira cunaun, maspas imara Diospa shutii rimashcahua ali- 
chishca ajpi ña mana turcaihuajchu. 
17 Shinajpi Dios cushca shimira apijgunama pai rimashca 
mana turcaihuaj ajta astaun ali ricuchisha nisha, paihua 
quiquin shutii shimira cuca; 
18 shinasha ishqui mana turcaihuaj shimiunara charinchi, 
caigunai Dios mana ushan llullanara, ñucanchi ashca cushira 
charingaj, ñucanchima cushca chapanai quimirijguna asha.* 
19 Cai ali chapanara charinchi, shu almara huatana cuenta. 
Chiga huayurij llachapa ucugama icunmi. 
20 Chihui, ñaupara rij cuenta, Jesús ñucanchimanda icuca, 
pai ña shu Melquisedec layamanda sacerdote atun apura 
rashca asha huiñai huiñaigama. 


Melquisedec, atun sacerdote 
I Cai Melquisedec, Salem nishca llacta rey apu, ahuai 
tiaj Diospa sacerdote, Abrahamda chasquingaj llucshica, 


—— MM A AA A A E q__e-XA-m PN AA NAN TE AH 
* Cai ishqui shimiuna: Dios cushca shimi, paihua quiquin shuti ri- 
mashca shimi. 

pai rey apuunara vencisha tigramushcai, maspas paita ben- 
diciaca. 

2 Paimallara Abraham tucuimanda shu chunga partira cuca. 
Paihua shuti ñaupa punda, Ali causana Rey Apu, nin, shi- 
nallara Salem llacta Rey Apu, caita, Cushi shungu Rey Apu, 
nin. 

3 Paihua yaya, paihua mama, paihua aillu mana quillcashcachu 
tian, shinallara mana quillcashcachu paihua causana callarinas, 
paihua causana tucurinas. Astaun, Diospa Churi samii rashca 
asha, sacerdote cuenta huiñaigama duranmi. 

4 Iyarichi cai runa valij tupura, quiquin Abraham paita shu 
chunga partira cuca pai guerrai apishcamanda. 

5 Cierto pacha Levi churiunamanda sacerdote tucujguna 
runaunamanda chi chunga partira apingaj mandashcaunami, 
ley shimi rimashcasna; caimi nin paiguna quiquin uquiuna- 
manda apingaj, caigunas Abrahamba aichamanda llucshijguna 
ajllaira. 

6 Chi Melquisedecga, mana paiguna aillui cuentashca asha- 
llara, Abrahanmanda chi chunga partira apica, maspas pai 
Dios cushca shimira charij runara bendiciacami. 

7 Cierto pacha, quipa runara ñaupa aj runa bendicianmi. 

8 Caibi cierto pacha huañunalla runauna chi chunga partira 
apinaun, astaun chihui shu causaunmi nishca runa apinmi. 

9 Casna rimasha nijpi, quiquin Levi, huasha horas chunga 
partira apij, Abrahambi chi chunga partira pagaca, 

10 Pai chara Abrahamba aicha ucui tiauca Melquisedec paita 
tupangaj llucshiushcai. 

11 Shinajpi, sumaj causana Levi sacerdoteunamanda ajpi, 
paigunamanda runauna ley shimira apinauca, ¿imaraigumanda 
shu sacerdote Melquisedec layamanda cuti ataringaj minis- 
tirinma, mana Aaron montonmanda cayashca asha? 

12 Sacerdote monton turcashca ajpi, ursamanda ley cama- 
chishca shimiras shinallara turcangaj ministirinma. 

13 Casna rimashca Señorga shu aillumanda llucshin, chi 
alllumandaga pihuas mana sirvishcachu altarbi. 

14 Ricsinallami ñucanchi Señor Judá nishca aillumanda sha- 
muca. Moisesga cai aillumanda imaras mana rimacachu 
runauna sacerdoteuna tucungaj. 

15 Cai mas ricsihuajllami tucun Melquisedec cuenta shu tono 
sacerdote cuti atarijpi. 

16 Paiga sacerdote tucuca, mana shu runa aillu miraigunamanda 
mandashca shimimanda, astaun shu mana tulaihuaj causana 
ushaimanda sacerdote tucuca. 

17 Paimanda rimashca tian: Can huiñaigama sacerdotemi 
angui Melquisedec layamanda. 

18 Casna ajpi ñaupa horas mandashca shimi chingachishcami, 
irqui ashcaraigu, mana sirvij ashcamanda. 

19 Ley shimiga imaras mana alichicachu, astaun leyra chinga- 
chishca huasha shu yali valij chapanara cushcami aca, chi- 
manda Diosma mayanllayamunchi. 

20 Caitaga Diospa shutii rimashcahua rashcami aca. 

21 Chishu runauna cierto pacha Diospa shutii rimashca illaj 
ashallara sacerdoteuna tucunauca, randi caiga Diospa shuti 
rimashcahua, caita rimaj casna nisha: Señorga, paihua quiquin 
shutii rimaca, mana arrepentiringachu: Canmi huiñaigama 
sacerdote tucungui Melquisedec layamanda. 

22 Chiraigumanda shu yali valij pactachina shimira Jesús 
valichij tucushcami. 

23 Chishu sacerdoteuna ashcaunami anauca, huañunamanda 
mana ushanaucachu catinara. 

24 Jesusga huiñaigama duraj asha, shu mana turcaihuaj 
sacerdote tonora charin. 

25 Chiraigumanda Jesús paimanda Diosbajma shamujgunara 
shinallara puchucaigama quishpichinara ushanmi, pai hui- 
ñaigama causausha paigunamanda Diosta mañangaj. 

26 Casna tono sacerdote atun apu ñucanchij valica: chuyaj, 
ucha illaj, ima iruspas illaj, ucharajgunamanda anzhurishca, 
ahua pachaunamanda yali ahuayachishca. 

27 Paiga mana ministinzhu caran punzhai, chishu sacerdote 
atun apuuna rashca cuenta, ñaupa punda paiguna quiquin 
ucharashcaunamanda sacrificiora rangaj, chihuasha runa- 
unajmanda. Cai sacerdotega casna rarca shu cutillara huiñai- 
gama, pai quiquinllarara cusha sacrificioi. . 

28 Ley shimiga irqui sami runaunara churaun sacerdote atun 
apuuna tucungaj, astaun ley shimi huashai shamuj Diospa 

shutii cushca shimi Churira churaun, paiga huiñaigama su- 
macyachishcami. 


Dios mushuj cushca shimi 


i Ñucanchi rimashcaunamanda caimi yali valij parti: 

Casna sacerdote atun apura charinchi, pai ahua pachai 
tiaj ali sumaj Diospa tiarina ali maqui partii ña tiarishcami. 
2 Paiga Diospa huasii sirvijmi, chi cierto tabernáculo nishca 
huasii, mana runa shayachishca astaun Señor shayachishcami. 
3 Tucui sacerdote atun apu churashcami cuyashcaunara 
sacrificiounaras ricuchingaj. Chiraigumanda ministirinmi pai 
shinallara imaras charichu ricuchingaj. 
4 Paiga cai pachallai tiaushca asha, mana sacerdote tucun- 
machu aca, shu sacerdoteuna ña tianaupi ley shimii nishcasna 
sacrificiounara ricuchingaj. 
5 Chigunaga ahua pachai tiajguna ricurijllara almallaras 
sirvinaun, imasna Dios Moisesta rimaca tabernáculo nishca 
huasira shayachingaraushcai: Riqui, nisha, tucuira rai canda 
urcui ricuchishcasna ricurijta. | 
6 Cunaga Cristo yali sirvinara charin, imasna pai shu yali 
valij pactachina shimira alichij tucushcami; cai pactachina 
shimi yali cushca shimiunahua rashcami. 
7 Chi ñaupa pactachina shimi mana pishishca ajpiga, cierto 
pacha mana mascashca anmaca mushujta. 
8 Dios paigunahua piñarisha nica: Punzhauna shamunaun- 
gami, Señor nin, imahoras shu mushuj pactachina shimira 
alichishami Israelba huasihua Judá huasihuas. 
9 Cai mushuj pactachina shimi mana paiguna yayaunahua 
ñaupa horas pactachina shimi cuenta tucungachu, ñuca pai- 
guna maquimanda apishca punzhai, paigunara Egipto llacta- 
manda llucchingaj. Paiguna chi pactachina shimira mana 
huacachinauca, ñucas paigunara saquicani, Señor nin. 
10 Chiraigumanda, caimi mushuj pactachina shimi, Israel 
huasihua alichisha, chi punzhauna huashai, Señor nin. Nuca 
mandashca shimiunara paiguna iyaibi churashami, paiguna 
shungiiis quillcashami. Ñuca paigunaj Dios tucushami, pai- 
gunas ñucaj aillu tucunaungami. 
11 Pihuas paihua rayai causaj runara mana yachachingachu, 

pihuas paihua uquira mana yachachingachu: Señorda ricsi, 
nisha. Tucui runauna ñucara ricsihuanaungami, ichilla hua- 
huamanda rucu runagama paigunamanda. 

12 Perdonaisiqui tucushami paiguna manali rashcaunahua, 
paiguna ucharashcaunaras mana cuti iyarishachu. 

13 Mushuj pactachina shimimanda, Dios mushuj nishaga, 
ñaupa aj pactachina shimi ña rucu tucushcami. Rucu tucush- 
caga maucayasha ña chingarinallami. 


Tabernáculo santo huasimanda 


9 1 Cierto pacha ñaupa pactachina shimi Diosta alabana 
camachishcara charicami, shinallara shu cai pachai tiaj 
Diosta alabana huasiras. 

2 Tabernáculo nishca Diospa huasi casnami aca: Ñaupa 
partii, Santo Lugar nishcai, velara apina, mesandi, ricuchina 
tandandi tianauca. | 
3 Quipa huayurij llachapa huashai, Santísimo Lugar nishca 
tiauca. 

4 Chihui curihua rashca incienso nishcara rupachina puru 
tiauca, shinallara curihua quillpashca arca nishca pactachina 
shimi santo cajon. Cai arca nishca cajombi, maná nishcara 
huacachina curi puru, Aaromba iñaj caspi vara, shinallara 
pactachina shimi rumi palaunas tianauca. 

5 Arca ahuai ishqui sumaj querubín nishcauna shayanauca, 
uchamanda pagana lugar nishca arca tapa ahuai. Caiguna- 
manda cuna mana ashcara rimana usharinzhu. 

6 Cai tucuiuna casna churashca ajpi, ñaupa parti ucui tucui 
punzhauna sacerdoteuna icunaun alabana ranaunara rangaj. 
7 Randi huasha parti ucui sacerdote atun apulla icun shu 
cuti caran huatai, shina ashallara yahuar illajga mana icunzhu. 
Cai yahuarda ricuchinmi, pai quiquinmanda, runauna mana 
yachasha ucharashcaunamandas. 

8 Santo Espíritu caimanda yachachin imasna Santísimo Lugar 
nishca ucu partima chara mana icuihuajchu aca ñaupa taber- 
náculo chara shayaullaira. 

9 Cai tabernáculo shu cuna horasgama ricuchina cuentami, 
chihui cuyashcaunara sacrificiounaras ricuchinaunmi, shinaj- 

laira caiguna shina raj runara alichinara mana ushanaunzhu 
paihua alirana iyaibi. 

10 Caigunaga micunaunalla, pinauna huaquin armanau- 
nalla, aicha rangaj mandashca raraunalla anaun, mushuj 
tono rana horas pactamunagama churashcaunami. 


Yahuar mana talirijpi 
perdonana illan 


H Astaumbas Cristo ña shamushcami, shamuj bendicion- 
gunara cuj sacerdote atun apu. Paihua tabernáculo nishca 
huasi yali valij, yali sirvij, mana runa maquihua rashca, mana 
cai mundumandachu aca. 

12 Pai shu cutilla huiñaigama Santísimo Lugarbi icuca, mana 
cari chivo yahuarhua, mana huagra huahua yahuarhuas, 
astaun paihua quiquin yahuarhua icuca, shina rasha almaunara 
huiñai huiñaigama randica. 

13 Huagra yahuar, cari chivo yahuar, malta huarmi huagra 
ushpas, irus runauna ahuai chausishca asha chicanyachisha 
aichara pichangaj, 

14 ¿imasna mas Cristo yahuar yali pactanga canguna iyaira 
pichangaj huañushca ranaunamanda, canguna causaj Diosta 
sirvingaj? Cristoga huiñai duraj Espiritumanda paillara ucha 
illajlla Diosma ricuchica. 

I5 Shinajpi chimanda, Cristo shu mushuj pactachina shimira 
alichij tucun, pai huañushca ajpi ñaupa pactachina shimimanda 
ucharashcaunara perdonangaj, cayashca runauna cushca shimii 
rimashca huiñai causaira apinauchu. 

16 Testamento nishca pactachina quillca tiajpi, dueño huañuna 
anga chi quillca valij tucuncaj. 

17 Testamento quillcaga dueño huañushca huasha valinmi, 
astaun mana valinzhu dueño chara causaullaira. 

18 Chiraigumanda ñaupa pactachina shimis mana yahuar 
illaj cushcachu aca. | 

19 Moisesga tucui mandashca shimiunara tucui runaunama 
rimashca huasha, huagra yahuarda cari chivo yahuardas 
apisha, yacuhua, puca illmahua, chausina ' pangaunahuas, 
quiquin quillcara shinallara tucui runaunaras chausica, 


535 HEBREOS 9, 10 


20 casna nisha: Caiga Dios cangunama mandashca pactachina 
shimi alichina yahuarmi. 

21 Maspas, Moisés tabernáculo huasiras tucui sirvina vaso- 
unaras shinallarami yahuarhua chausica. 

22 Ley shimii ñaca tucuira yahuarhua pichashcami. Yahuar 
mana talirijpi, uchara mana perdonashcachu. 


Jesucristo paillarara shu 
cutilla cuca 


23 Ministiricami ahua pachai tiaj ricuchijgunara casna 
sacrificiounahua pichai tucungaj, astaun quiquin ahua pachai 
tiajgunaga yali valij sacrificiounara ministinauca. 

24 Cristoga mana icucachu maquihua rashca Diosta alabana 
huasii, chiga cierto aj huasimanda ricuchijlla aca, astaumbas 
quiquin ahua pachai icuca, paillara ñucanchimanda Diospa 
ñaupajpi cuna ricuchingaj. 
25 Maspas, mana ashca cuti paillara cungaj icucachu, imasna 
caran huatai sacerdote atun apu Santísimo Lugarbi icun 
shujpa yahuarhua. 
26 Mana shina ajpi ministirinmaca Cristo ashca cuti tor- 
mendarina, mundu callarinamanda pacha; astaun cunaga 
tiempouna pactariushcai, paillarara shu cutilla cuca huiñai- 
gama, pai quiquinllarara sacrificiora cuenta cungaj uchara 
quichungaj. 
27 Imasna runaunama cushcami shu cutilla huañungaj, chi- 
huasha taripai tucungaj, 
28 shinallarami Cristo shu cutilla cushca aca ashcauna ucha- 
rashcaunamanda. Chihuasha cutillara ricuringami, mana 
ucharaigumanda, astaun paita chapaugunara quishpichingaj. 
| 0 1 Ley mandashca shimiga shamuj bendicionguna al- 
mallara charin, astaun paiguna quiquin ricurinara mana 
charinzhu. Chiraigumanda cai ley shimi caran huatai cuti 
rashca sacrificiounahua shamujgunara mana imahoraspas 
alichinara ushanzhu. 
2 Mana shina ajpiga cai sacrificiounara cungaj ña tucurinmaca, 
casna rasha alabajguna shu cuti pichashca asha, ucha iyaira 
ña mana charinaunmaca. 

3 Randi cai sacrificiounaiga, caran huata ucharashcaunara 
cuti iyarinaun, 

4 cari huagra cari chivo yahuarga ucharashcaunara quichunara 
mana ushashcaraigumanda. 

5 Chiraigumanda pai mundui icusha, nin: Sacrificioras cu- 
yashcaras mana munacangui, randi aichara ñucajta alichish- 
cangui. 

6 Rupachishca sacrificiouna, uchamanda pagashcaunas canda 
mana cushiyachinauca. 

7 Shinajpi nicani: Ñuca shamunimi, O Dios, camba munaira 
rangaj, imasna quillcai ñucamanda quillcashcasna. 

8 Ñaupa nisha: Sacrificioras, cuyashcaras, rupachishcaunaras, 
uchamanda pagashcaunaras mana munacangui, canda mana 
cushiyachinauca, cai tucuira ley shimi mandashcasna cushca 
ajpi, 

9 shinallara huasha nica: Shamunimi, O Dios, camba mu- 
naira rangaj; pai ñaupa ajta anzhuchin, puchucai ajta icu- 
chinga]. 

10 Cai munaibiga, ñucanchi chicanyachishca manchi, Jesucristo 
aicha shu cutilla cushcaraigu huiñai huiñaigama. 

11 Cierto pacha tucui sacerdote caran punzha sirvisha, ashca 
cuti shina sacrificiounara rasha tiaunmi. Casna sacrificio- 
unaga imahoraspas mana ushanaun ucharashcaunara qui- 
chungaj. 

12 Randi Cristo shu sacrificiollara ucharashcaunamanda, shu 
cutilla huiñai huiñaigama rashca huasha, ña tiarishcami 
Diospa ali maqui partima. 

13 Chimanda ñaupajma chapaun Dios tucui paita chijnijgunara 
paihua chaqui ucui churanagama. 

14 Paiga shu sacrificiollahua chicanyachishcaunara huiñai- 
gama alichicami. 

15 Caillarara Santo Espíritu ñucanchira ricuchin, casna nisha: 
16 Caimi ñuca pactachina shimi paigunahua, chi punzhauna 
pasashca huasha, Señor nin: Ñuca ley shimiunara paiguna 
shungüi churasha, paiguna iyaibi quillcasha. 
17 Chita rimashca huasha nin: Paiguna ucharashcaunara, 
paiguna manali rashcaunaras imahoraspas mana cuti iyari- 
shachu. 

18 Shinajpi caigunara ña perdonashca ajpi, uchamanda mas 
sacrificio mana tianzhu. 


Lugarda charinchi icungaj 

19 Shinajllaira uquiuna, lugarda charinchi Santísimo Lugarbi 
icungaj Jesucristo yahuarmanda, 
20 mushuj causaj ñambillara, pai ñucanchijta pascashca, 
huayurij llachapara pasasha, caimi paihua aicha. 
21 Shinallara ñucanchi shu atun sacerdote Diospa huasi ahuai 
charisha, 
22 mayanllayamushunchi, ali shunguhua, ali shinzhi quirina- 
hua, shungumanda manali iyaira pichashca, aichara ali chuya 
yacuhua maillashca. 
23 Ñucanchi chapana shimira shinzhira huacachishun, mana 
cuyurisha, shimira cuj Diosta quirihuaj ashcamanda. 
24 Ñucanchipura parijumanda iyarishunchi, mas mas llaqui- 
naungaj alirangajpas yanapanausha; 
25 ñucanchi tandarimunara mana saquisha, huaquinguna rash- 
casna, astaun animarisha rimanausha, shinallara mas mas 
casna rasha canguna Cristo shamuna punzha mayanllayash- 
cara ricusha. 


Munaimanda ucharanamanda 
camachina 


26 Ñucanchiga quiquin munaimanda uchara rasha cierto 
shimira uyashca huasha, sacrificio ña mana tianzhu ucha- 
manda, 

27 astaun taripanas rupachina ninas Dioshua piñarijgunara 
manzhanaita chapanaunmi nillpungaj. 

28 Moisés cushca ley shimira paquij runas, ishqui quinsa 
ricujguna rimanaupi, ursamanda huañunami. 

29 ¿Manzhu yali livachihuaj anga maican runa, Diospa Churira 
aitaj, pactachina shimira valichij yahuarda, paita pichaj ya- 
huarda, irusmi nisha rimaj, gracia nishca ali iyaira cuj Espiri- 
tura camij? | 

30 Casna nisha rimaj Señorda ricsinchi: Cutipana ñucajmi, 
ñucallara pagashami, Señor nin. Cuti: Señor paihua runaunara 
taripangami, nin. 

31 ¡Manzhanaitami causaj Diospa maquiunai urmangaj! 

32 Iyarichi ñaupa punzhaunara, imahoras intindichishca 
huasha ashca macanaunahua tormendaricanguichi. 
33 Cierto pacha runauna cangunara manali rimashcaunara 
tormendachishcaunaras ricunauca, maspas shina tucujguna- 
hua pariju compañajguna tucucanguichi. 
34 Shinallara chonda cularbi ishcashcaunahua llaquiricangui- 
chi, canguna charishcaunara quichushcaras cushiyasha ahuan- 
tacanguichi, caita yachasha: Ahua pachai yali valij yali duraj 
cuyashcara charinguichimi. 
35 Ama pirdichichu canguna quirina iyaira, cai quirina valij 
gananara charin. 
36 Chapaisiqui shungura ministinguichi, Diospa munaira pacta- 
chishca huasha, pai cushca shimira apingaj. 
37 Unaillai, shamuna aj shamungami, mana unaiyangachu. 
38 Ali runa pai quirishcamanda causangami. Paiga manzha- 
risha voltiarijpiga, ñuca alma paihuajpi mana cushiyangachu. 
39 Randi, ñucanchi mana huashama voltiajgunachu anchi, 
almara pirdingaj; astaun quirijgunami anchi, almara quish- 
pichingaj. 


Quirinamanda 
| | I Quirinaga ima chapashcaras cierto apinimi nisha 
iyanami; mana ricurijtas cierto pacha apingarauni, 


nisha iyanami. 

2 Paiguna quirinamanda, callari tiempoi causajguna ali rimai 
tucunauca. 

3 Ñucanchi quirinamanda, tucui estrellasgunara Dios rimash- 
camanda rashca ajta intindinchi. Shinajpi ricurijguna mana 
ricurijgunamanda rashcara quirinchi. 

4 Abel, pai quirinamanda shu sacrificiora Diosma cuca, Caim- 
bajmanda yalira. Caimanda pai ali runa nishca aca, Dios 
Abel cushcaunara ricsisha. Paiga huañushca ashallara, pai 
quirishcamanda charajmi rimaun. | 

5 Enoc, pai quirishcamanda ahuama apai tucuca, huafiunara 
ama gustangaj. Mana tuparicachu, Dios paita apashcaraigu. 
Paita manara apai tucujllaira, Diosta cushiyachishcami pai- 
manda rimashca aca. 

6 Quirina illajpiga, mana ushaihuajchu Diosta cushiyachingaj. 
Ministirinmi Diospajma shamuj runa Dios ajta quiringaj, 
shinallara Dios paita mascajgunara pagajmi. 

7 Noé quirisha, Dios paita chara mana ricurijgunamanda 
rimajpi, manzhasha shu barco nishcara alichicami, paihua 
aillura quishpichingaj. Pai casna quirinamanda, Noé mundura 
causayachica, shina rasha pai quirishcamanda ali causanara 
apij tucuca. 

8 Abraham quirisha, pai cayashca asha, cašucami, Dios paita 
cungaraushca allpama ringaj. Maita rinaras mana yachasha 
llucshicami. 

9 Pai quirisha, carumanda shamuj cuenta, Dios cusha nishca 
allpai causaca, shujpa allpaisna. Carpa huasiunai causaca 
Jacobhuas Isachuas, paihua pariju cushca shimira apijguna 
asha. 

10 Rumi ahuai sicachishca llactara chapauca, Dios iyarishca, 
Dios shayachishca llactara. 

11 Sara shinallara, pai quirishcamanda, huahuara mana tupaj 
ashallara, ursara apica huahuara tupangaj, huahuara paga- 
richica, yapa rucu ashallara. Sara quirica, imasna shimira 
cuj Dios pai cushca shimira pactachijmi, nisha. 

12 Chiraigumanda, shu ñaca huañuj runamanda ashca mirai- 
guna llucshimunauca, ahua pachai tiaj estrellasguna cuenta, 
lamar patai tiaj tiyu cuentas. 

13 Quirishallara tucui cai runauna huafñunaucami, cushca 
shimira chara mana apishallara. Shinajllaira carumandalla 
ricunauca, quirinauca, saluranauca, caita nisha: Caruman- 
dauna, yanga purijgunallas cai pachai anchi. 

14 Casna rimajgunaga pajlla pambai ricuchinaun imasna shu 
allpara mascanaunmi. 

15 Paigunaga paiguna llucshishca llactara RET ashaga, 
cierto pacha lugarda charinauca tigrangaj. 

16 Astaun, paiguna shu yali llactara munanauca, shu ahua 
pachai tiajta. Chiraigumanda Dios mana pingarinzhu paiguna 
Dios nishca tucungaj. Paigunajta shu llactara alichishcami. 

17 Abraham quirishcaraigumanda, paita camashca horaspi, 
Isacta cuca sacrificiora rangaj. Cushca shimira apijga paihua 
sapalla churira cuca. 

18 Paita nishca aca: Isacmanda camba miraiguna rimashca 
anga, nisha. 

19 Diosga ushajmi huafiushcaunamanda atarichingaj, nisha 
iyasha, chimanda paihua iyaibi cuti paihua churira chasqui- 
cami. | | 

20 Isac quirisha, Jacobdas Esauras bendiciacami, huasha 
shamungaraugunara ricusha. 

21 Jacob quirisha, pai huafiuna horas pactarijpi, Josehua 
caran churiunara bendiciaca, paihua tauna pundai quimirisha, 
Diosta adoraca. 

22 José quirisha, pai huañuna horas pactarijpi, Israelba chu- 
riuna Egiptomanda llucshinara rimaca, paihua tulluunara 
cachanara mandasha rimaca. 

23 Quirishcamanda, Moises pagarimushcai, paihua yayauna 
paita pacanauca quinsa quilla tupura, paita shu gusto sumaj 
huahua ashcara ricusha. Rey apu mandashcara mana manzha- 
naucachu. 

24 Moisés quirishaga, ña rucu runa tucusha, pai Faraomba 
ushushi churi nisha rimashcara mana munacachu. 

25 Uchamanda mana duraj gustanaunai causangaj mana 
munacachu, randi Diospa runaunahua pariju tormendachi 
tucungaj yali munacami. 

26 Egipto llacta valishcaunamanda yali, Cristohua pariju 
chijni tucunara munaca. Paganara ricuucami. 

27 Moisés quirishaga Egipto llactara saquicami, rey apu piña- 
rishcara mana manzhasha. Mana ricuihuaj Diosta ricushcasna 
shinzhi tucuca. 

28 Pai quirishaga, Pascua istara rarca, yahuarda chausinaras, 
ñaupa llucshij churira huañuchij angel paigunara ama llan- 
gangaj. 

29 Quirishcamanda, Israel runauna Puca Lamarda chimbanauca 
chaquishca allpai cuenta. Egipto runaunaga' casna ranara 
camasha, yacui chucasha huañunauca. 

30 Paiguna quirishcamanda, Jericó llacta quinzhauna urmanau- 
ca, runauna canzhis punzhara llacta muyujta purishca huasha. 
31 Rahab nishca, shujhua tacarij huarmi, quirisha mana 
huañucachu mana casujgunahua pariju, ricusha purij runa- 
unara ali shunguhua chasquishcaraigu. 

32 ¿Imara mas nishachu? Lugar illan rimangaj Gedeón, 
Barac, Sansón, Jefté, David nishcaunamanda, shinallara 
Samuelmanda, Diosmanda rimajgunamandas. 

33 Caiguna quirishcamanda, llactaunara vencinauca, aliranara 
ranauca, cushca shimiunara apinauca, leon pumauna shimira 
ishcanauca, 

34 huaquinguna atun ninara huañuchinauca, espara quirumanda 
quishpinauca, irqui ashcamanda ursara apinauca, guerraunai 
shinzhi tucunauca, carumanda shamuj soldarounara callpa- 
chinauca. 

35 Huarmiuna paiguna huañushcaunara causarishcamanda api- 
nauca. Shujgunaga tormendachishca anauca, quie a 
mana munasha, yali valij causarinara apingaj. 

36 Shujguna burlashca anauca, azutishca anauca, maspas 
iru huashcahua huatai tucunauca, chonda cularbi ishcai tu- 
cunauca. 

37 Rumihua shitashca, serruchohua partishca, nanachishca, 
esparahua huañuchishca anauca. Maitas purinauca, borrego 
carahua chivo carahuas churarishca, tsuntsuuna, turbarish- 
cauna, tormendachishcauna anauca. 

38 Cai samiunamanda mundu mana valijchu aca, runa illash- 
ca partiunai urcuunais yanga purínauca, allpa uctunai, rumi 
uctuunais causasha. 

39 Tucui caiguna, paiguna quirishcamanda ali rimai tucushca 
ashallara, shimi cushcara mana apinaucachu; 

40 Dios ñucanchijta yali valijta cusha nisha, ñucanchi chara 
illajllaira paiguna ama sumajyachi tucungaj. 


Jesusta rícuusha 


| 2 I Chimanda ñucanchis casna atun monton ricujgunara 
charisha ñucanchi muyujta, tucui llashajtas, ñucanchira 

arcaj ucharas saquishunchi, ahuantasha ñucanchi callpanai 

callpashunchi. 

2 Jesusta ricushun, pai ñucanchi quirinara iñachij, ñucanchi 

quirinara pactachij. Paiga paihua ñaupajpi tiaj cushira ricusha, 

cruzpi tormendarica, pingarinara pishiyachica, chihuasha Dios- 

pa tiarina ali maqui partii tiaricami. 

3 Paita iyarichi, imasna uchayuj runauna ashca chijnishcahua 

tormendarica, canguna alma ama sambayasha desmayangaj. 

4 Cangunaga chara yahuarda talinagama mana ahuantash- 
canguichichu uchahua macanausha. 

5 Cungarishcanguichimi cai camachina shimira, cangunara 
churiunasna rimashcara: Ñuca churi, nisha, ama pishi vali- 
chingui Señor piñashcara, ama desmayaichu imahoras pai 
canda piñasha rimajpi. 

6 Señorga pai llaquishca runara livachin, tucui pai chasquishca 
churira azutin. 

7 Cangunaga Dios livachishcara ahuantajpi, Dios cangunara 
churiuna cuenta apin. ¿Maican churirara yaya mana livachin? 
8 Cangunara mana livachisha saquijpt tucui churiunara liva- 
chishcasna, shinajpi yanga huachashca huahuauna anguichi, 
mana cierto churiuna. 

9 Maspas, ñucanchi cai pachai tiaj yayaunara charicanchi, 
paiguna ñucanchira livachihuanauca, ñucanchi paigunara 
manzhacanchi. ¿Imarashara mana espirituuna Yayara mas 
mas uyashun, uyasha causashun? 

10 Chiguna cierto pacha ansa punzhaunara livachihuanauca 
paiguna munashcasna, astaun cai Yayaga ñucanchira livachi- 
huanmi ñucanchi ali tucungaj, ñucanchi paisna chuya shungu- 
yuj tucungaj. 

11 Ciertomi mana ima livachinas chi ratollaira cushiyachin, 
astaun llaquirichin. Shinajllaira huasha, ganas ali causanara 
cungami uyajgunama. 


Dios llaquishcara mana ichuna 


12 Shinajpi urmashca maquiunara atarichichi, irqui cunguri 
mucuunara shinzhiyachichi. 
13 Dirichu ñambiunara raichi canguna chaquiuna puringaj, 
anga chaqui purij ñambimanda ama anzhurichu, astaun ali- 
yashca achu. 
14 Cushi shungura charichi tucui runaunahua, chuyaj shungu- 
ras. Cai illajga pi runas Señorda mana ricungachu. 
15 Ali ricuichi maicans Diospa gracia ali iyaimanda ama anzhu- 
ringaj, ima ayaj shungus iñajpis cangunara arcangaj, ashca- 
unara chimanda huajlichingaj. 
16 Ali cuiraichi shu tacarij runa ama tiangaj cangunahua, 

shu manalirajpas, Esaú cuenta, pai shu micunamandalla 
paihua ñaupa aj churi dirichura catuca. 

17 Canguna ña yachanguichi imasna pai huasha horas bendi- 
cionda apisha nisha rashallara, mana munashcachu aca, 
pai arrepentiringaj mana lugar tiacachu, pai huacasha mas- 
cajpis. 


Diospa llactama shamushcanchi 


18 Ninahua rupaj llanganalla urcuma mana pactamushcan- 
guichichu, shinallara landu tutamas, rayounamas mana sha- 
mushcanguichichu. 

19 Cormeta uyarishcamas, rimaj shimimas mana shamush- 
canguichichu, chi shimi casna manzhanaita ajpi uyajguna 
ama cuti uyarichu, nisha mañanauca. 

20 Shimi mandashcara mana ushanaucachu ahuantangaj: 
Ima huagra ashas urcuma pactajpi, rumihua shitai tucuchu, 
lanzahua tucsishca achu, nisha. 

21 Urcura ricuna manzhanaita ajpi, Moisés nica: Chucchusha 
manzhaunimi. 

22 Astaumbas Sión nishca urcuma shamushcanguichi, causaj 
Diospa llactama, ahua pacha Jerusalén nishcama, ashca 
huaranga angelguna montonmas. 

23 Shamushcanguichi ahua pachai quillcashca ñaupa llucshij 
churiuna tandarinama, shinallara tucuira taripaj Diosma, 
ali runauna espirituunama, ña alichishcauna. 

24 Shamushcanguichi Jesusma, mushuj pactachina shimira 
Alichijma, paihua chausishca yahuarmas, Abelbajmanda yalira 
rimaj. | 

25 Ricuichi rimajta ama ichungaj. Cai pachai camachijta 
mana casujguna mana quishpijpiga, maspas mana quish- 
pishunzhu ñucanchi, ahua pachamanda rimajta mana cašusha. 
26 Paihua shimi chi ñaupa horas cai pachara cuyuchica, randi 
cuna shimira cushcami nisha: Cutillara ñuca cuyuchishami 
mana cai pachallara, astaumbas ahua pacharas. 

27 Cai shimi, Cutillara, nisha, tucui cuyurijgunara anzhuchinara 
riman, rashcauna cuenta, mana cuyurinaunalla saquirinauchu. 

28 Shinajllaira ñucanchi shu mana cuyurihuaj mandana pachara 
chasquisha, Diosta agrasishunchi, chimanda Diosta sirvishun- 

chi, paita cushiyachisha ali llaquij ali manzhaj shunguhua. 
29 Ñucanchi Diosga shu rupachij nina cuentami. 


Quirijpura causana tono 


| 3 1 Uquipurasna llaquinausha tiaichi. 

2 Pasiajgunara cuirangaj ama cungaringuichi. Hua- 
quinguna pasiajgunara chasquisha, mana yachashallara, angel- 
gunara chasquinaucami. 

3 Chonda cularbi ishcariajgunara iyarichi, canguna paigunahua 
pariju ishcarishca cuenta; shinallara tormendachishcaunaras 
iyarichi, cangunas aichai tiajguna asha. 

4 Tucui cangunahua, casarana ali apishca achu, caitus ucha- 
lina illaj. Shujhua tacarijgunaras, shujpa huarmira apij- 
gunaras Dios taripangami. 

5 Ama cullquira llaquichichu; canguna cuna orak charishca- 
unahua cushi tucuichi. Dios casna nica: Canda mana cunga- 
rishachu, mana saquishachu. 

6 Shinajpi cushi shunguhua rimanara ushanchi: Sefior ñucara 
yanapajmi. Mana manzhashachu runa ñucara imara rasha 
nijpis. 

7 Cangunara cuirajgunara ama cungarichichu, Diospa shi- 
mira cangunara rimajguna ajpi. Paiguna causana tupura 
iyarichi, paiguna quirinara catirichi. 

8 Jesucristo shinallarami, cainas, cunas, huiñaigamas. 

9 Ama apai tucuichichu ima yanga mana iyaihuaj yachachish- 
caunahua. Valinmi gracia nishca ali iyaihua shungura shinzhi- 
yachingaj, mana aichara carana camachishcaunahuas, chigu- 
naga mana imahoraspas yanapanauca paigunara catijgunara. 
10 Ñucanchi shu altar nishca sacrificio mesara charinchi, 
tabernáculo huasi sirvijgunaga chimanda mana ushanaun 
micunara. 

11 Sacerdote atun apu sacrificiora rasha, Bulat yahuarda 
Diosta alabana huasii icuchisha ucharashcaraigumanda, sacri- 
ficio aichara llactamanda canzhai rupachishcami. 

12 Shinallara Jesús runaunara chicanyachingaj paihua quiquin 
yahuarhua, pungumanda canzhai tormendarica. 

13 Llucshingaichi paihuajma, llactamanda RES: paita 
chijnishcara apasha. 

14 Caibiga shu durana llactara mana charinchichu, astaun 
huasha shamujta mascaunchi. 

15 Shinasha, tucui horas paimanda alabana sacrificiora Diosta 
cushunchi, ñucanchi shimihua paihua shutira rimasha. 

16 Ali ranaras yanapanaunaras ama cungarichichu. Casna 
sacrificiounahua Dios cushiyanmi. 

17 Cangunara cuirajgunara uyaichi, paigunara caSuichi. Pai- 
guna ricusha cuiranaun canguna almaunara, imasna paiguna 
cangunamanda Diosta rimana anaunga. Caita cushihua 
ranara munanaun, mana piñarinahua, caiga cangunama m 
valinzhu. 5 | 

18 Nucanchimanda mañaichi. Nucanchi ali rana iyaira charin- 
chimi nisha iyaunchi, tucuibi alirasha causangaj munasha. 
19 Maspas cangunara rugauni, fucamanda mañaichi, nisha, 
ñuca uctalla cangunajma cuti shamungaj. 


Bendiciana, dispirina 

20 Cushi shungura cuj Dios, ñucanchi Señor Jesucristora 
huañushcaunamanda causachij, borregounara atun Cuiraj 
huiñaigama duraj pactachina shimi yahuarmanda, 
21 cangunara alichichu tucui ali ranaunai pai munashcara 
rangaj, pai ali munashca tupura cangunajpi rausha Jesucristo- 
manda, paiga ali sumaj tucuchu huiñai huiñaigama. Amen. 

22 Cangunara rugauni, uquiuna, cai camachishca shimira 
uyaichi, ansahuallara cangunama quillcashcani. 
23 Yachaichi, ñucanchi uqui Timoteo ña llushpirishcami. Pai 
uctalla shamujpi, pariju shamushun cangunara ricungaj. 
24 Tucui cangunara cuirajgunara saluraichi, tucui quirijgunandi. 
Italia lactamanda ajguna cangunara saluranaun. 
25 Gracia nishca ali iyai tucui cangunahua tiachu. Amen. 


SANTIAGO 


SANTIAGO QUILLCASHCA 


Salurana 


l I Ñuca, Santiago, Diosta Señor Jesucristoras sirvij 
asha, judioguna chunga ishqui ailluuna chausirishcaunama 
salurasha quillcauni. 


Diosmanda yachana 


2 Ñuca uquiuna, canguna caran tono camanai urmajpi, 
cushimi ani nisha iyanguichi. 
3 Caita yachasha imasna canguna quirinara camashca asha, 
ali ahuantana iyaira cungami. 
4 Shinallara lugarda cunguichi cai ali ahuantana iyai pacta- 
richu, canguna pactajta ali iyaiyuj tucungaj imaras mana 
pishisha. 
5 Cangunamanda maicambas ali iyaira pishisha, Diosta maña- 
chu. Dios tucuigunama pactajta cunmi, mana mitsasha. 
Paima cushca anga. 
6 Astaun, ali quirinahua mañai, mana ima quirinais pishisha. 
Maican runas mana ali quirisha, lamar atun tsajlas cuenta 
tucun, huaira caran partima apashca. 
7 Casna runa ama iyachu imaras Diosmanda apingaj. 
8 Ishqui iyaiyuj runa tucui pai rashcaunai yapa turcarisiqui. 

9 Mana charij uqui cushiyachu pai ahuayashcai. 
10 Charij uquiga cushiyachu pai ichillayashcai. Pai quihua 
sisa cuenta pasangami. 
11 Imasna indi llucshimujpi rupai tucujpi, quihua chaquirin, 
paihua sisa urman, paihua sumaj ricurina chingarin, shinalla- 
rami charij runa huañuringami pai tucui rashcaunai. 


Camashcaunara ahuantana 
12 Cushimi tentacionda ahuantaj runa. Camanara vencishca 
huasha, causana llaitura apinga. Cai llaitura Dios paita lla- 
quijgunama cusha nishcami. 

13 Imahoras shu runa tentai tucusha, ama nichu Diosmanda 
tentashca mani, nisha. Dios mana ushanzhu manalihua tentai 
tucungaj, maspas pai mana pitas tentanzhu. 

14 Astaun shu runa tentai tucujpi, paihua quiquin ucha munai- 
manda aisai tucunmi, umachishca tucunmi. 

15 Shinajpi ucha munai, huahuara tupashca huasha, uchara 
pagarichin. Uchaga pactarijpi huañuira pagarichin. 

16 Nuca llaquishca uquiuna, ama umachichichu. 

17 Tucui ali cuyana, tucui ali sumaj cuyashca ahuamanda 
irgumun estellasgunara raj Yayamanda. Paihuajpi turcarinas, 
llanduyanas illan. 

18 Paiga paihua quiquin munaimanda ñucanchira pagarichica 
paihua cierto shimimanda, ñucanchi pai tucui iñachishcauna- 
manda ñaupa punda pucujguna cuenta tucungaj. 


Shimira pactachijguna 


19 Caimanda, ñuca llaquishca uquiuna, tucui runa puruntu 
achu uyangaj, randi rimangaj piñaringajpas unaiyaj achu. 
20 Runa piñarinaga Diospa ali ranara mana ranzhu. 
21 Chiraigumanda tucui irus ranaunaras yaparij manali rana- 
unaras ichusha, canguna iyaibi tarpushca shimira apinguichi 
manso shunguhua. Caimi canguna almara quishpichinara 
ushan. 
22 Uyashca shimira pactachijguna tucuichi, ama uyajgunalla, 
cangunallara umachisha. 
23 Maicambas cai shimira uyashallara, mana raushas, shu 
espejoi ricuj runa cuenta tucun, paihua quiquin fñahuira ri- 
cusha. 
24 Paillara ricun, randi rishca huasha uctalla imasna ashcaras 
cungarin. 
25 Astaun maicambas liuriyachina ali ley shimii ricusha, 
catisha, mana cungarisha uyaj ajpi, astaun alira raj, casna 
runaga cushi tucungami pai tucui rashcaunali. 
26 Maican runas cangunamanda, Diosta quirij ani nisha 
iyasha, shinajllaira paihua callura mana arcajpi, paillara 
umachiun, pai Diosta quirina mana valinzhu. 
27 Dios Yaya ñaupajpi ali cierto quirina, mana imas huajlish- 

cahua, caimi: huaccha huahuaunajpi huaccha huarmiunajpis 
pasiai rinami paiguna llaquiriushcai, shinallara dueñora mun- 
dumanda ima huajlinamandas huacachingaj. 


Tucuiuna chi tupullara iyana 


2 | Ñuca uquiuna, canguna ñucanchi sumaj Señor Jesu- 
cristoi quiriushcai, charijgunahua mana charijgunahua 
ama chican tonora raichichu. 

2 Shu charij runa ali curi sortiashua, ali valij churanaras 
churarij, canguna tandarinama icujpi, shinallara shu irus 
tsuntsu churanara churarij runa icujpi, 

3 canguna valij churarijta cushihua ricusha, paita nijpi: Tiari- 
pai cai ali tiarinai, randi tsuntsu churarijta: Chillai shayari, 
mana shinashaga, ñuca chaqui paltana banco rayai tiari, 
nijpi, 

4 ¿Manzhu casna rasha, cangunapura runaunara chicanyachin- 
guichi? Shinallara ¿manzhu manali iyaihua taripajguna tu- 
cushcanguichi? | 

5 Uyaichi, ñuca llaquishca uquiuna, ¿manzhu Dios cai pachai 
tiaj mana charijgunara ajllaca, paiguna quirinahua charij 
tucungaj, ahua pachara apijguna tucungaj, Dios paita llaquij- 
gunama cusha nishcara? 

6 Cangunaga tsuntsu runara pingachishcanguichi. Charij- 
gunaga, ¿manzhu caiguna cangunara tormendachijguna? ¿man- 
zhu caiguna cangunara apuuna ñaupajma aisachijguna? 

7 ¿Manzhu caiguna cangunara cushca ali valij shutira irusta 
camisha rimanaun? 

8 Canguna cierto pacha yapa valij mandashca shimira pac- 
tachisha, Quillcai quillcashcasna: Shu runara llaquina mangui 
can quiquinllara llaquishcasna, nisha; alimi raungui. 

9 Astaun runaunara chicanyachisha, uchara raunguichi, ley 
shimimanda cauSayujguna tucunguichi, ley shimira paquij- 
gunasna. 

10 Maicans tucui ley shimira pactachij asha, randi shu man- 
dashcallara mana pactachisha, pai tucui cai shimiunamanda 
causayuj tucun. 

11 Chi ama shujgunahua tacaringuichi nisha nij shinallara 
ama huañuchinguichu nisha nij aca. Shinajpi can mana 


549 | SANTIAGO 2 


shujgunahua tacariushallara randi shujta huañuchisha, can 
Jey shimira paquij tucushcangui. 

12 Liuriyachina ley shimimanda taripanauna asha, casna 
nisha rimaichi, casna raichi. 

13 Maicans llaquina illaj taripasha, paihuas llaquina illaj 
taripai tucunga. Llaquina taripanara vencin. 


Quirina mana rashcaunahua 
tiajpi huañushcami 

14 Ñuca uquiuna, shu runa quirinara charinimi nisha nij, 
shinajllaira ali ranaunara mana rajpi, ¿imajta valin? ¿chi 
sami quirina paita quishpichinara ushanzhuiri? 
15 Shu uqui shu pani llushti ajpi, caran punzha micunara 
ministijpis, 
16 cangunamanda shuj paita: Cushihua ri, rupajyai, amijta 
micui nijpi, shinajllaira ima aicha ministishcaras mana cujpi, 
¿imajta valin? 
17 Shinallarami quirina sapalla asha, ali ranauna illajpi, paillara 
huañushcami. 
18 Shu runa ninga: Can quirinara charingui, ñucaga ali ra- 
naunara charinimi, nisha. Shina rimajpi, camba alirana 
illaj quirinara ricuchihuai, randi ñuca ali rashcaunamanda 
ñuca quirinara canda ricuchisha. 
19 Can Dios shujlla ashcara quiringui. Alira quiringuimi, 
supaiunas shinallara quirinaun, chucchunaun. 
20 ¿Yachasha ningui, upa runa, imasna cai sami quirina ali 
ranauna illajpi huañushcami? 
21 Ñucanchi yaya Abrahamga, ¿manzhu ali rashcaunamanda 
ali tucuca, paihua churi Isacta ricuchijpi altar nishca sacrificio 
rana rumi ahuai? 
22 ¿Manzhu ricungui imasna paihua quirina ali rashcaunahua 
pariju tiauca, shinallara ali rashcaunamanda paihua quirina 
pactajta tucuca? 
23 Shinallara Quillcai quillcashca pactarica, casna nisha: 
Abraham Diosta quirica, shinamanda pai ali tucuca shinallara 
Diospa amigo nishca aca. 
24 Shinajpi ricunguichi imasna shu runa ali rashcaunahua 
ali tucun, mana quirinamandalla. 

25 Shinallara, ¿manzhu Rahab nishca tacarisiqui huarmi 
pai ali rashcaunamanda ali tucuca, imahoras ricuj runaunara 
apica, shu ñambira cachaca? 

26 Imasna runa aicha alma illajpi huañushcami, shinallara 
quirinas ali ranauna illajpi huañushcami. 


Callumanda riman 


1 Ñuca uquiuna, cangunamanda ama ashca yachachijguna 

tucunguichichu. Yachanguichi imasna ñucanchi yacha- 
chijguna mas caušayachishca tucushun. 
2 Tucui ñucanchi caran cuti pandanchi. Maicans shimihua 
mana pandajpi, pactajta runa anga, shinallara tucui paihua 
_aichara mandanara ushan. 
3 Caballo shimii ñucanchi irura amulichinchi pai ñucanchira 
casungaj, shina rasha paihua entero aichara mandanchi. 
4 Atun barcounara iyarichi. Atun ashallara, shinzhi huairahua 
apai tucushas, shu ichilla cahuinallahua muyuchishcami, 
pushaj dueño maima rinara munajpis. 
5 Shinallara, runa callu ichilla aichahuami, randi atun sami 
rimanara riman. lyarichi imasna ansalla nina ashca atun 
sachara sindichin. 
6 Runa callu shu nina cuentami, ashca manali rimaisiqui. 
Calluga ñucanchi aichai tiausha, entero aichara irushua tini- 
chin. Nina cuenta, callu tucui causaira sindichin, paillara 
ucupachamanda sindichishcami. 
7 Tucui sami aichara, pishcuras, machacuiras, lamarbi tiau 
aichahuaras uyuhuaihuajmi,. shinallara runauna paigunara 
uyuhuashcami. 
8 Randi, mana pihuas callura uyuhuanara ushan. Calluga 
manali asha, mana arcaihuajchu, huañuchina ambihua un- 
dashcami. 
9 Nucanchi calluhua Dios Yayara alabanchi, shinallara callu- 
hua Diospa samii rashca runaunara manalira rimanchi. 
10 Chi shimi caramandallara ali shimiuna manali shimiunas 
llucshinaun. Nuca uquiuna, casnaga mana valinzhu. 
11 ¿Yacu bujyu shu uctumandalla mishqui yacus ayaj yacus 
pahuamunzhu? 
12 Ñuca uquiuna, ¿higo muyu yurai aceituna nishca muyu 

aparinara ushanzhu? Shinallara, ¿uvillas yurai higo muyu 
aparinara ushanzhu? Mana pacha. Shinallara shu yacu 
bujyumanda, ayaj yacu mishqui yacus mana llucshinara 
ushanaunzhu. 


Ahuamanda shamuj yachana 

13 ¿Cangunamanda pita ali iyaiyuj, pita intindij anga? Pai 
ali causashcamanda paihua ali ranaunara ricuchichu, ali 
manso shunguhua. 
14 Canguna shungiii piñana iyaira chijnina iyairas charijpi, 
ama atun mani nisha iyaichichu, shinallara ama llullaichichu 
cierto shimimanda. 
15 Chi sami yachana mana ahuamandachu irgumushca, astaun 
cai pachamandas, aichamandas, supaimandas. 
16 Maibis piñana iyais chijnina iyais tiajpi, chihui turbarina 
tiaunmi, shinallara caran tono manali ranauna. 
17 Randi ahuamanda yachana ñaupa punda chuyajmi, chi- 
huasha cushi shungura cun, shinallara llaquisiqui, ali perdonai- 
siqui, ali rashcaunahuas undachin, mana ishqui iyaihua rana, 
mana ishqui shimiyuj. 
18 Ganas causanara mascajguna ganashua tarpunaun, ali 
dirichu causana aparishcara pallangaj. 


Mundura mana llaquina 


I ¿Cangunapura maimandara shamunaun guerrauna, 
macanauna? ¿Manzhu shamunaun canguna irus munash- 
caunamanda, canguna aicha ucui macanaupi? 
2 Yapajta munanguichi, shina ajllaira mana charinguichichu. 
Huañuchinguichi, chijnishcahua sindinguichi, shinajllaira mana 
pactanguichichu canguna munashcaunara. Macanaunguichi, 
guerrara raunguichi, shinajilaira canguna munashcaunara mana 
charinguichichu, mana mañashcaraigumanda. 
3 Mañanguichi, shinajllaira mana  apinguichichu manali 
A canguna irus munashcallai yanga gastangaj. 
4 ¡Shujhua tacarij almauna! Manzhu yachanguichi mundura 
llaquina Diosta chijninami. Maicans mundura llaquij Weusi; 
Diosta chijnij tucun. 

5 ¿Iyanguichi yangamandachu riman Diospa Shimi: Dios 
ñucanchi ucui causangaj cushca Espíritu ñucanchira ashcara 
munan, nisha? 

6 Paiga mas gracia nishca ali iyaira cun. Chiraigumanda 
Diospa Shimi nin: Dios mas tucuisiquiunara arcan, astaun 
manso shunguyujgunama gracia nishca ali iyaira cun. 

7 Shinajpi Diosta uyaichi. Supai apu ñaupajpi shinzhira 
shayarichi, shina rajpi cangunamanda miticungami. 

8 Diospajma mayanllayamuichi, shina rajpi pai cangunama 
mayanllayamungami. Uchayujguna, maquira maillaichi; can- 
guna, ishqui iyaiyujguna, shungura sumacyachichi. 

9 Tormendarichi, llaquirichi, huacaichi. Canguna asina huaca- 
na tucuchu, shinallara canguna cushi llaqui tucuchu. 

10 Canguna ichillayaichi Diospa fñaupajpi. Shina rajpi pai 
cangunara ahuayachinga. 


Uquira mana taripana 


11 Uquiuna, cangunapura ama piñanaichichu. Maicans 
uquira piñajpi, taripajpis, ley shimiras piñan, taripan. Ley 
shimira taripashaga, mana ley shimira rajchu angui, astaumbas 
taripaj tucungui. 

12 Shujllami ley shimira cuj. Paillami quishpichij, shinallara 
chingachij. ¿Canga pitangui shujta taripangaj? 


Cayandi punzhamanda riman 

13 ¡Uyaichi! casna rimajguna: Cuna punzha asha, caya 
punzha ashas, chi llactama rishun, chihui shu huata tucushun, 
catushas randishas, cullquira ganashunmi, nisha; 
14 randi caya tucunara mana yachanguichi. ¿Canguna cau- 
sanaga ima cuentara angairi? Cierto pacha canguna causa- 
naga shu puyu cuentami, shu ratolla ricurisha chihuasha 
chingarin. 
15 Cai randimanda, casna rimana anguichi: Dios munajpi 
causashun, imaras rashun, nisha. 
16 Cunaga, canguna mas tucuisiqui iyaibi ahuayanguichi. 
Tucui cai sami ahuayana manalichu. 
17 Alira rana yachaj mana alira rajpi uchami. 

Charijgunamanda 


5 I Cuna uyaichi, charijguna. Huacasha caparichi, huasha 
shamuna llaquiunamanda. 

2 Canguna charishcauna ismushcaunami, canguna churana- 
unara taula curu micushcami. 

3 Canguna curis cullquis huacarishcami. Cai huacarishca 
cangunara caušayachinga, shinallara nina cuenta canguna 
aichara micungami. Puchucai punzhaunajta canguna valij- 
gunara tandachicanguichi. 

4 Canguna allpaunamanda pallajgunama mana pagashca cullqui 
huacasha cayaun, umachisha canguna mana paigunama 
pagashca cullqui. Shinallara pallajguna huacashcauna mandaj 
Diospa rinrima pactashcami. 

5 Cangunaga cai pachai munanaita causashcanguichi, aicha 
munaira rasha. Canguna shungura racuyachishcanguichi, 
aichara huañuchina punzhaisna. 

6 Ali runara caušayachisha huañuchishcanguichi. Paiga can- 
gunara mana arcachin. 


Chapaisiquiuna aichi 

7 Chiraigumanda uquiuna, alilla chapanguichi Señor sha- 
munagama. Ricuichi imasna tarpuj runa chapaun allpamanda 
llucshij valij muyuunara, ñaupa punda shamuj tamiara puchu- 
cai tamiara alimanda chapausha. 
8 Canguna shinallara alimanda chapaichi. Canguna shungura 
ursayachichi. Señor shamuna punzha mayanllayaunmi. 
9 Uquiuna, parijumanda ama piñanaunguichi, canguna ama 
caušayachi tucungaj. Taripajga pungüimi shayaun. 
10 Ñuca uquiuna, Señorba shutii rimajgunara iyaringuichi, 
shu tormendarina shu chapana ricuchina cuenta. 
11 Tormendarijgunaga cushimi anaun ninchi. Uyashcanguichi 
imasna Job nishca alimanda chapashcara, shinallara ricush- 
canguichi Señor rashcauna tucurishcara, imasna Señor yapa 
Haquij shunguyuj, sintij shunguyuj ashcara. 
12 Ñuca uquiuna, tucuimanda yali nini: Ama Diospa shutihua 
rimaichichu, ama ahua pacha, ama cai pacha, ama ima shu 
shutihuas. Astaun casna rimaichi, canguna Ari nishca, Ari 

achu, shinallara canguna Mana nishca, Mana achu, canguna 
ama taripanai urmangaj. 


Ungushcaunamanda 


13 ¿Cangunamanda shu runa tormendarinzhu? Mañachu. 
¿Shujga cushiyanzhu? Alabasha cantachu. 
14 ¿Cangunamanda shu runa ungushcachu? Iglesia rucuunara 
cayachu, paimanda mafangaj, aceitera talingaj paihua ahuai 
Señorba shutii. 
15 Quirishcahua mañajpi, ungushca runara quishpichishca 
anga. Señor paita atarichinga. Pai ucharashcajpiga, pai 
ucharashcara perdonashca anga. | 


Diosta mañana 


16 Shinajpi canguna ucharashcaunara parijumanda riman- 
guichi. Shinallara cangunapura parijumanda mañanuichi, 
canguna aliyai tucungaj. Ali runa shungumanda pacha mañash- 
caga ashca ranara ushanga. 

17 Eliasga, ñucanchisna sintij runa ashallara, shungumanda 
pacha mañaca, ama tamiachu, nisha. Shina mañajpi quinsa 
huata socta quillara mana tamiacachu allpai. 

18 Cutillara mañajpi tamiamuca, shinallara allpa micuna 
muyura cuca. 

19 Uquiuna, cangunamanda maicambas cierto shimimanda 
anzhurishca ajpi, shinajllaira shu runa paita tigrachijpi, 

20 caita yachaichi: Pihuas ucharajta paihua pandarishca 
ñambimanda cutillara tigrachisha, shu almara quishpichinga 
huañuimanda, shinallara ashca uchara quillpangami. 


] PEDRO 


PEDRO ÑAUPA QUILLCASHCA 


Salurana 


| 1 Ñuca, Pedro, Jesucristo cachashca runa, carui chausi- 
rishca runaunama quillcauni, Ponto, Galacia, Capadocia, 
Bitinia nishca llactaunai chausirishcaunama. 

2 Dios Yaya cangunara ajllashcami, pai ñaupa horasmanda 
yachashcaraigu. Espiritui chicanyachishca anguichi, paita 
uyangaj, Jesucristo yahuarhua chausi tucungaj. Gracia nishca 
ali iyais cushi causanas cangunajma mirarinauchu. 


Ñucanchi chapana 


3 Dios, ñucanchi Señor Jesucristo Yaya, bendiciashca 
achu. Paiga paihua llaquij shungumanda ñucanchira shu 
causaj chapanahua cuti pagarichihuaca, Jesucristo huañush- 
caunamanda causarishcaraigu, 

4 Diosmanda shu mana ismuihuaj herencia nishca cuyashcara 
apingaj, mana huajlinallachu, mana panga cuenta chaquirina- 
llachu, cangunajta huacachishcami ahua pachai. 

5 Canguna Diospa ushanahua huacachishca anguichi quirish- 
camanda, alma quishpinama pactangaj, ña alichishcami pu- 
chucai punzhai ricuri tucungaj. 

6 Caimanda canguna cushiyanguichi, astaun cuna ratoi ansa 
horasgamas ministirijpi, tormendarina anguichi huaquin ca- 
manaunal. 

7 Canguna quirina curimanda yali valin, ismuihuaj curi cuenta 
ninai camashca ajpi. Camashcai ali tucujpi canguna quirina 
alabashca, sumacyachishca, ahuayachishca anga Jesucristo 
ricurimuna punzhai. 

8 Paita mana ricushallara llaquinguichi; manaraj ricujllaira 
quirisha, ima sumaj mana rimaihuaj cushihua cushiyanguichi. 
9 Casnami, canguna quirina pactarin, caimi canguna alma- 
unara quishpichina. | 
555 

10 Cai quishpinamanda Diosmanda rimajguna tapunauca, ali 
mascasha mascanauca. Cangunama shamuj gracia nishca 
ali iyaira rimanauca. 

11 Paiguna tapunauca pi runaras, ima horastas paigunajpi 
tiau Cristo Espíritu rimauca, pai Cristo tormendaringaraushcara 
ñaupara rimasha, shinallara huashai shamuj sumacyachinga- 
raushcaras. 

12 Paigunama ricuchishca aca imasna mana paigunajta as- 
taumbas ñucanchijta cai bendiciongunara rimanauca. Cai 
shimiuna cangunama ña shamunaushcami, evangelio shimira 
rimajgunamanda, ahua pachamanda cachamushca Santo Espí- 
ritu yanapashcahua. Cai shimiunara quiquin angelguna ya- 
chanara munaunaun. 


Chuyajlla causana 


13 Chiraigumanda canguna iyaira chumbillishca cuenta 
charichi, ali iyanahua tiaichi, pactajta chapaichi chi cangunama 
shamuna gracia nishca ali iyaibi, Jesucristo ricurimuna horaspi. 
14 Ali uyaisiqui churiuna cuenta chapaichi, canguna yachai 
illaj horas munashcaunara mana catisha. 

15 Astaun, imasna cangunara cayaj Dios chuyajmi, shinallara 
cangunas chuyaj tucuichi canguna tucui causana tonoi. 

16 Quillcashca tian: Chuyaj aichi, ñuca chuyaj ashcaraigu. 

17 Imasna Dios caran dueñora taripan pai quiquin rashca 
tupullai, pi runas mana quishpisha, shinajpi canguna paita: 
Yaya, nisha, cayasha, manzhashalla causaichi canguna tucui 
cai pachai purina punzhaunai, 

18 Caita yachaichi: Canguna yayaunamanda apishca yanga 
sami causana tupumanda randishca acanguichi, mana ismui- 
huaj paganahua, curihua cuenta, cullquihua cuenta, 

19 astaumbas, Cristo valij yahuarhua randishca acanguichi, 
pai ima iruspas illaj huajlishca illaj borrego cuenta. 

20 Manara mundu callarijllaira paimi cushca aca, astaun 
puchucai punzhaunai ricurimuca, Dios cangunara llaquish- 
caraigu. 

21 Cai Cristomanda canguna Diospi quiringuichi. Dios paita 
causachica huañushcaunamanda, paita sumacyachica, canguna 
quirina canguna chapanas Diospi tiangaj. 

22 Canguna almara chuyayachishca ajpi cierto shimira 
uyashcaraigu, Espiritumanda, uquipurasna cierto llaguisha, 
parijumanda ashcara llaquinuichi chuyaj shunguhua. 

23 Canguna cutillara pagarishca anguichi, mana ismuihuaj 

causanahua, astaumbas ali causanahua, Diospa shimimanda. 

Paihua shimi causan, duranmi huiñai huiñaigama. 

24 Imasna quillcashca tian: Tucui aicha quihua cuentami. 

Tucui runa sumajga quihua sisa cuentami. Quihua chaquirin, 

paihua sisa urman; 

25 Astaumbas Diospa shimi huiñai huiñaigama duran. Chi 

shimiga evangeliomanda cangunama rimashcami. 

2 | Tucui manali shunguras, tucui umachinaras, tucui 
ishqui shimiyuj rimashcaras, chijninaras, manali shimiras 

saquisha, 

2 Mushuj pagarishca huahuauna cuenta alma chuchura munai- 

chi, mana imahuas masarishca, canguna caimanda iñangaj 

guishpinagama. 

3 Canguna gustashcanguichi chari imasna Señor ali shungumi. 


Quirijgunama Cristo yapa 
valijmi 

4 Paihuajma mayanllayamusha, shu causaj rumima cuenta, 
paita cierto pacha runauna ichushca aca, astaun Dios ajllash- 
cami, ashca valijmi. 
5 Canguna shinallara, causaj rumiunasna, shu espiritui iyashca 
huasira cuenta shayachishca aichi, shinallara shu chuyaj 
sacerdote monton tucungaj, espiritui iyashca sacrificiounara 
rangaj, Dios munashcasna, Jesucristoi. 
6 Chi raigumanda, Diospa Quillcai quillcashca tian: Caiga, 
Sión nishca llactai shu istandi siqui rumira churauni, ajllash- 
cami, valijmi, maicans paihuajpi quirisha mana pingaringachu. 
7 Cangunajmi cai valij tupu, canguna quirijguna asha. Astaum- 
bas, mana quirijgunama: Sicachijguna mana munashca 
rumiga, caillarami istandi siqui rumi tucuskca. 
8 Shinallara: Shu nijtana rumi, shu arcana rumi tucushcami. 
Paiguna Diospa shimii nijtasha urmanaun, mana uyajguna 
asha. Chigamalla cushca anauca. 

Dios ajllashcauna 

9 Astaumbas, canguna ajllashca miraiguna anguichi, rey 
apu sacerdoteuna montombas, chuyaj runaunas, Dios randishca 
runaunas, canguna Dios valishcaunara ricuchingaj, pai cangu- 
nara ucha llandumanda paihua sumaj punzhama cayacami. 
10 Canguna ñaupa horas mana Diospa runauna acanguichi, 
cunaga Diospa runauna tucushcanguichimi. Ñaupa horas 
Diospa llaquinara mana tupacanguichi, PAS cuna horas 
tupashcanguichimi. 


Diosta sirvijguna cuenta 
causaichi 


11 Llaquishcauna, cangunara rugauni, carumanda shamuj- 
gunasna, caruma purijgunasna, ucha aicha munaimanda 
anzhurichi, cai ucha aicha munai almahua guerran. 

12 Canguna causana samira chuyajlla charichi gentilguna 
fñaupajpi. Shinashas, imais paiguna cangunamanda piñarinaun 
manali rajgunasna, Diosta alabanauchu taripana punzhai, 
canguna ali rashcaunara ricusha. 

13 Tucui gobierno camachishcara uyaichi, Diosta llaquishca- 
manda, rey apuras uyasha, pai tucuimanda yali mandaj ajpi, 
14 shinallara, gobernadores nishcaunara uyaichi, paiguna rey- 
manda cachashcauna ajpi, manali rajgunara livachingaj, ali 
rajgunaras alabangaj. 

15 Caimi Dios munashca: Canguna alira rasha, manali runa 
mana yachasha yanga rimashcara chunllayachingaj. 

16 Liuriuna asha, canguna liuri ashcara ama charinguichichu 
manali ranara umachisha rangaj, astaumbas 'Diosta sirvij- 
gunasna aichi. 

17 Tucui runaunara ahuayachichi. Uquiunara llaquichi. Diosta 
manzhaichi. Rey apura ahuayachichi. 

18 Sirvijguna, manzhashallara canguna patrongunara uyaichi; 
mana ali shunguyujgunallaras llaquijgunallaras, astaun shina- 
llara mana ahuantaihuajgunaras. 

19 Caimi ali rimaihuaj, shu runa Diospa Saupajpi alirana 
iyalmanda yangamanda tormendarishca asha. 

20 ¿Imai alabai tucunguichi canguna ucharashcamanda liva- 

chishcara ahuantangaj? Astaumbas, canguna alira rashcaman- 
da tormendachishcara ahuantajpi, caimi Diospa ñaupajpi 
alimi nishca. | 

21 Caimanda cayashca acanguichi. Shinallara Cristo ñucan- 
chimanda tormendachishca aca, fucanchima shu ricuchinara 
saquica, canguna pai aitaushca chaquii catingaj. 

22 Paiga ima ucharas mana rarcachu, paihua shimii ima uma- 
chinas illacami. 

23 Paiga maldiciashca asha, mana cutipacachu maldicionhua, 
tormendachishca ashas mana piñacachu; astaumbas paillarara 
ali taripajpa maguii churacami. 

24 Cristo, pai quiquinllara ñucanchi ucha rashcaunara paihua 
aichai aparica yurai, ñucanchi uchara rangaj huañushca asha- 
Hara ali ranai causangaj. Pai chugrishcamanda alichishca 
acanguichi. 

25 Canguna chingarishca borregouna cuenta acanguichi, as- 
taumbas cuna canguna almara Cuirajma, canguna ahmar 
Ricujmas tigramushcanguichi. 


Casarashcaunamanda 


3 I Huarmiuna, canguna cariunara uyana anguichi. Shi- 
nashas shimira mana quirij cariuna gananaushca anga, 
shimira mana uyashas, paiguna huarmiuna ali causashcara 
ricusha. 
2 Cariuna canguna chuyaj causanaras canguna manzhashcaras 
ricusha quirinaungami. 
3 Canguna sumacyachishcaga, ama canzhamallara achu, accha 
quindiyachishcahuas, curihuas, valij churarinaunahuas, 
4 astaumbas canguna sumacyachishcaga ucuma achu, shungüi, 
ali cushi llaquij almamanda, mana ismuihuaj sumajhua. 
Caimi ashcara valin Diospa ñaupajpi. 
5 Shinallara chi tonoi, callari horas aj Diospi chapau chuyaj 
huarmiuna sumacyachinauca, cariunara uyasha; 
6 imasnara Sara Abrahamda uyaca, paita: Señor, nisha. 
Paihua ushushiuna tucunguichimi, alira rasha, imaras mana 
manzhasha. 

7 Cariuna, canguna shinallara, intindinahua canguna huar- 
miunahua causaichi, huarmira llaquisha pai pishi ursayuj 

ashcamanda, paiguna cangunahua pariju causana cushira 
apiñauchu, canguna mañashcauna ama arcaringaj. 


Ali causana 

8 Puchucaibi, canguna tucui shu iyaiyujlla tucuichi, sintij- 
pura, uquiunasna llaquinaupura, llaquij shunguyujguna, manso 
shunguyjguna. | 
9 Manaliraga ama cutipaichi mana alíbua, maldiciondas 
maldicionhua, astaumbas bendicionhua randipaichi. Caita 
ricsichi, cayashca anguichimi bendicionda apingaj. 
10 Chi raigumanda: Causanara llaquisha nisha rau, ali pun- 
zhaunara ricusha nij, paihua callura manalimanda arcachu, 
paihua shimi cara umachisha ama rimachu. 
11 Manalimanda anzhurichu, alira rachu, cushi causaira 
mascasha catichu. 
12 Señorba ñahui aliunara ricun. Paihua rinriuna paiguna 
mañashcaunara uyanaun. Astaunga, Señorba ñahui manalira 
rajgunara mana ali ricunzhu. 
13 ¿Pita cangunara huajlichinga, canguna alí ranara catijpi? 
14 Astaun, imais tormendachishca asha aliranamanda, cushi- 
yaichi. Chi raigumanda paigunara ama manzhaichichu, ama 
turbarichichu. 
15 Canguna shungúi Cristora quiquin Señor cuenta ahua- 
yachichi, chicanyachichi, tucui horas puruntushca asha ali 
shunguhua manso shunguhuas cutipangaj, tucui cangunara 
tapujgunara: ¿Imai quirishara chapaunguichiri? nisha. 
16 Ali rana iyaira charichi, imais runauna cangunamanda 
rimasha manali rajgunasna, paiguna pingachishca anauchu, 
canguna Cristoi ali causashca tonora camishcamanda. 
17 Dios casna munajpi, yali valin aliranamanda tormendachi 
tucungaj, astaun manali ranamanda mana valinzhu. 
18 Shinallarami Cristo, shu cutilla tormendachishca aca ucha- 
manda, alira rajga manalira rajgunamanda, ñucanchira Diospaj- 
ma pushangaj. Paiga cierto pacha, aichai huañuca, astaumbas 
espiritui causachishca aca. 
19 Cristo paihua espiritui rimai rica ishcarishca espirituunama. 
20 Chi espirituuna callari horas mana uyajguna aca, imasna 
Dios shu cutilla chapauca Noé causaushca punzhaunai, ima- 

horas arca nishca atun barcora alichiuca. Chihui ansalla 
runauna yacui quishpichishca anauca, paíguna pusacpura 
anauca. 

21 Cunaga, bautisana, chi rimaushca yacu cuenta, cangunara 
quishpichin, mana ucha aicha irusta pichasha, astaun ali rana 
iyai rimashca Diospa ñaupajpi; cai quishpichina Jesucristo 
causarishcaraigumandami. 

22 Paiga Diospa ali maquii tiaun, ahua pachama sicashca 
raigu. Chihui angelguna, mandajgunas, ushajgunas paita 
uyanaun. 


Ña basta uchai causana 


4 I Imasna Cristo paihua aichai tormendachishca aca, 
shinallara canguna casna iyaihua puruntuichi; shu runa 
aichai tormendachishca asha ña ucharanara saquishcami, 
2 paihua aichai causana puchuj punzhauna ama runauna ucha 
munaibi causachu, astaumbas Diospa munaira rasha. 
3 Ña basta ñucanchi ñaupa horas Gentilguna munaira rasha 
causana tiempo, imahoras puriucanchi irus iyaibi, ucha aicha 
munaibis, machanaunais, istai yalijta micunais, chijnihuaj 
runa rashca diosgunara alabaushcais. 
4 Casna rajgunahua mana intindihuajchu imarasha canguna 
mana paigunahua pariju catinguichichu yapajta irusta rangaj, 
chimanda cangunara caminaun. 
5 Chiguna cuentasta ranaungami taripaj Diospa ñaupajpi. 
Paiga puruntumi causajgunandi huañushcaunandi taripangaj. 
6 Chi raigumanda evangelio shimi huañushcaunama rimashca 
aca, paiguna aichai taripai tucungaj runara taripashcasna, 
astaun espiritui causanauchu Dios causashcasna. 

7 Tucuiga ñalla tucuringaraun. Chiraigu ali causaichi, 
mañasha chapaichi. 
8 Maspas, shinzhira llaquinuichi. Llaquij shungu ashca uchara 
quillpangami. 
9 Cangunapura carumanda shamujgunara icuchichi canguna 
huasiunal, mana mitsasha. 
10 Caran dueño imara Diosmanda cushcara charisha, shuj- 
gunara sirvi, ima tonos Diosmanda gracia nishcara ali ricu- 
chijguna tucungaj. 

11 Pi runas rimasha, Dios rimashcasna rimachu. Pi runas 
shujgunara sirvisha nijpi, Dios cushca ursahua sirvichu. Tu- 
cuibi Dios ahuayachishca achu Jesucristomanda. Paihuajmi 
sumacyachinas, tucui mandanas, huiñai huiñaigama. Amen. 


Quirijguna cuenta tormendarisha 


12 Llaquishcauna, ama manzharinguichichu cangunahua sha- 
mushca shinzhi camashcara, ninahua camashcasna, shu 
mana iyaihua tucushca cuenta; 

13 astaumbas, cushiyaichi, canguna Cristora tormendachish- 
cara apijguna asha. Shina rasha pai sumaj ricurimushcai, 
canguna ashcara cushiyanguichimi. 

14 Canguna camishca asha Cristo shutimanda, cushimi angui- 
chi. Diospa sumaj Espíritu canguna ahuai tiarin. Cierto pacha 
chigunamanda Cristo camishcami, astaun cangunamanda pai 
ahuayachishcami. 

15 Shinashas cangunamanda ama shujpas tormendarichu hua- 
ñuchijsna, shuhuajsna, manali rajsna, shujpajpi inquitajsna. 

16 Astaunga maican runa tormendachishca asha Cristiano 
nishca ashcamanda, ama pingarichu, astaumbas Diosta ahua- 
yachichu caimanda. A 

17 Taripana horas ña callarimunmi Diospa huasii. NÑaupara 
fucanchihua callarijpi, ¿imasnara angai Diospa evangeliora 
mana uyajgunahua? 

18 Ali runaga tormendoshua quishpijpi, ¿imara tucungairi 
Diosta mana ricsij runahua, uchasapa runahuas? 

19 Chi raigumanda, Dios munashcaraigumanda tormendarij- 
guna ali ranahua paiguna almara paigunara raj Diosma entre- 
ganauchu. Paiga ali quirihuajllami. 


Diospa borregounara caraichi 


I Cangunahua tiaj ricuj rucuunara rugauni, ñucas shina- 
Hara paigunahua pariju ricuj runa asha, ñuca Cristora 
tormendachishcaunara ricuj asha, maspas huasha ricurimuj 
sumacyachishcara apij ashas: 
2 cangunahua tiaj Diospa borregounara caraichi, ali cuirasha, 
mana ursahua astaumbas ali munaimanda, mana cullquira 
ganangaj, astaumbas ali iyaimanda. 

3 Ama duefiouna cuenta canguna cuiraushca borreogunara 
mandaichichu, astaun borregounama ricuchinauna cuenta. 
4 Imahoras borreogunara atun Cuiraj ricurimujpi, canguna 
huiñai durana sumaj llaitura apinguichimi. 
5 Shinallara, maltauna, ricuj rucuunara uyaichi. Tucui pari- 
jumanda uyanuichi. Manso shunguhua churarichi. Diosga 
mas tucui siqui shunguunara arcan, astaun mansounama 
gracia nishca ali iyaira cun. 
6 Shinashas, mansoyachichi Diospa maqui ucui, pai cangunara 
ahuayachingaj pai munashca horaspi; 
7 canguna tucui turbarishcara pai ahuai churajpi, paiga can- 
gunara cuiranmi. 
8 Chuyajlla causaichi, chapaichi; cangunara chijnij diablo 
nishca supai apu, piñaj leon puma cuenta muyujta puriun, 
pitas mascasha nillpungaj. 
9 Paihua ñaupajpi shinzhira shayarichi, shinzhira quirisha, 
caita yachasha, canguna tormendarishcasna, canguna uquiuna 
entero mundui tormendarinaushcami. 
10 Tucui gracia nishca ali iyaira cuj Diosga, Jesucristoi ñu- 
canchira paihua huiñai duraj sumac tiashcama cayahuashcami. 
Canguna unaillara tormendarishca huasha, paillarami cangu- 
nara alichinga, shinzhiyachinga, shayachinga. 
11 Paima sumacyachinaras rey apu mandanaras cushca achu 
huiñai huiñaigama. Amen. 
Dispirina 

12 Silvano maquii cachasha, cangunara ansahuallara quill- 
cashcani. Paimi ali uqui ajta iyauni. Quillcacani cangunara 
camachingaj, cangunara cuentangaj imasna caimi Diospa cierto ` 
gracia nishca ali iyai. Caillai shayaunguichi. 
13 Babiloniai tiaj iglesia, cangunahua pariju ajllashcami, 
cangunara saluraun, shinallara ñuca churi Marcos. 
14 Parijumanda saluraichi llaquisha muchanahua. Tucui can- 


guna Jesucristoi tiajguna, cushi shungu cangunahua tiachu. 
Amen. ` 


2 PEDRO 


PEDRO HUASHA QUILLCASHCA 


Salurana 
| 1 Simon Pedro, Jesucristora sirvij, apostol nishca pai 
cachashca runa, quirijgunama quillcauni. Canguna ñu- 


canchihua pariju shina tupu valij quirinara charinguichimi, 
Jesucristo ñucanchi Dios ñucanchira Quishpichij ali ashca- 
manda. 

2 Gracia nishca ali iyai cushi causanas cangunama mirarinau- 
chu, Diostas ñucanchi Señor Jesucristoras ricsiushcai. 


Canguna cayashcara shinzhiyachichi 


3 Tucui ministishcaunara Diosta llaquisha causangaj, Dios 
paihua ushanamanda fucanchima cushcami, ñucanchira cayaj- 
ta ricsishcamanda, pai sumaj ali valij ashcamandas. 

4 Caigunamanda ashca valij atun shimi cushcaunara charin- 

chi. Cai shimiunamanda Diospa causanara apijguna anchi, 

ñucanchi cai mundui tiaj ucha munai ismunamanda miticuj- 

guna asha. 

5 Caimanda, ali iyaihua, canguna quirinama ali shungura 

yapaichi, canguna ali shunguma yachanara yapaichi. 

6 Yachanama chuyaj causanara yapaichi, chuyaj causanama 

shu chapaisiqui shungura, chapaisiqui shunguma sumaj cau- 

sanara, 

7 sumaj causanama uquisna llaquinaunara yapaichi, uquisna 

llaquinaunama llaquinaras. 

8 Canguna caigunara yalijta charisha lugarda mana charin- 

guichichu quillangaj, mana aparishca cuenta tucungaj, ñu- 

canchi Señor Jesucristora ricsishcai. 

9 Astaumbas, caigunara mana Ccharijga fausami, mayanllai 

ricujmi, pai ñaupa horas ucharashcamanda pichashcara cun- 

garishcami. 

10 Chi raigumanda, uquiuna, canguna cayashcara canguna 

ajllashcaras mas ciertora rangaj mascaichi. Casna rasha, 
imahoraspas mana urmanguichichu. 

11 Shinajllaira cangunama cushca anga ñucanchira Quish- 
pichij Jesucristo huiñaigama duraj mandana pachai lugarlla 
icungaj. 

12 Shinajpi, cai yachachishcaunara cangunara iyachingaj 
mana saquishachu, canguna ña yachajllaira, canguna charishca 
cierto shimira shinzhi quirijguna ajpi. 

13 Alimi yachin ñuca chara cai aichai tiausha, camachishca 
shimiunahua cangunara llicchachinga]: 

14 caita yachasha, uctalla cai ñuca aichara saquina mani, 
imasna ñucanchi Señor Jesucristo rimashcasna. 

15 Shinallara, ñuca mascasha imasna rasha cangunara yana- 
pangaj, canguna tucui horas cai yachachishcaunara iyaringaj 
ñuca huañushca huasha. 


Cristo sumajta ricujguna 


16 Ñucanchiga, ñucanchi Señor Jesucristo ushana tupuras 
pai shamushcaras cangunara yachachisha, mana runauna 
iyashca yanga cuentanaunara rimashcanchichu, astaun imasna 
paihua sumaj ahuayachishcara ñucanchi quiquin ñahuihua 
ricushcasna. 

17 Paiga Dios Yayamanda ahuayachishca, sumacyachishca 
ajpi, shu shimi ahua pacha gusto sumajmanda uyarica: Caimi 
ñuca llaquishca Churi, nisha, paihuajpi cushiyauni. 

18 Ñucanchi cai ahua pachamanda rimashca shimira uyacanchi, 
paihua pariju tiaushcai, santo urcui. 

19 Shinallara shu ali cierto shimira charinchi, Diosmanda 
rimashcara. Valinmi chita uyangaj, shu velara llandu ucui 
sindichishcasna punzhayangagama, tutamanda ricurimuj' es- 
trellas canguna shungúi sicamungagama. 

20 Ñaupa punda caita yachaichi, Quillcashcamanda ima 
Diosmanda rimashcaras pi runas paihua quiquin iyaillahua 
yachachinara mana ushanzhu. 

21 Mana imahoras Diosmanda rimashca shimi runa munai- 
mandallachu shamuca, astaun Diospa chuyaj runauna rima- 
nauca Santo Espíritu yachachishcasna. 

Llulla rimajgunamanda 


1 Imasna llulla shimira rimajguna runauna chaupi shungüi 

llucshinauca, shinallara llulla yachachijguna canguna chau- 
pi shungüi tianaungami. Paiguna huajlichij llulla shimira 
pacalla rimanaungami, paigunara randij Señorda, Mana ric- 
sinichu, nisha; chiraigumanda paigunallara cungaimanda 
tucurinaunga. 
2 Ashcauna paiguna irus manali causana samira catinaunga. 
Paigunamanda cierto ñambira camishca anga. 
3 Paiguna cullquira munaisiqui shunguhua cangunara catu- 
naunga umachina shimiunahua. Paiguna caušayachina unai- 
manda asha mana unaiyangachu, paigunara tucuchina cierto 
shamungami. 
4 Imasna Dios uchara raj angelgunara mana perdonacachu, 
astaumbas ucu pacha ucuma cachaca, llandu tutai huascahua 
huatasha, paigunara huacachica taripanagama chapangaj; 
5 imasna rucu mundura mana perdonacachu, astaumbas 
Noera huacachica, pai ali causanara camachij runa ajpi, chishu 
canzhisgunahua pariju, Dios yacu izhura apamuca manali 
munduma; 
6 imasna Sodoma Gomorra nishca llactaunara caušayachica, 
paigunara tulaca, ushpa tucungagama, shina rasha Dios pai- 
gunara ricuchina cuenta cuca, tucui Diosta mana manzhajguna 
mana llaquijgunas ricungaj; 
7 imasna Dios ali causaj Lot nishcara quishpichica, pai yapa 
molestarica manali runauna irus causashcaraigu; 
8 (Cai ali runa manali runauna chaupi shungüi causasha, 
paiguna manali rashcaunara ricushas, uyashas, paihua ali 
almara tucui punzha llaquichica.) 
9 shinallarami Señor yachan paita llaquijgunara tentanamanda 
llushpichingaj, manaliunaras huacachingajpas taripana punzhai 
tormendachingaj; 
10 maspas, ucha aichara catijgunara, ucha aicha munaibi 
purijgunara, irus iyaibi purijgunaras huacachingami tormen- 
dachingaj. Caiguna apuunara chijnijguna, manzhai illajguna, 
mas tucui siquiuna, atun ushajgunara camingaj mana manzha- 
naun. 

11 Quiquin angelgunaga, yali shinzhi asha, yali ushaj ashas, 
Señorba ñaupajpi caigunara mana camisha cauSayachinaun- 
zhu. 

12 Cai manaliunaga, iyai illaj animalguna cuenta, api tucun- 
gajpas huañungajpas pagarishcaunami, paiguna mana intin- 
dishcaunara caminaun, paiguna quiquin tulariushcai hua- 
ñunaungami. 

13 Paiguna manali rashcaunara pagai tucunaun, caran punzha 
paiguna manali rashcaunara gustashcamanda. Caiguna irus- 
gunami, huajlishcaunami; cangunahua pariju micushallara 
paiguna manali rashcaunai cushiyanaun. 

14 Paiguna ñahuiuna tacarinaunahua undarishcami. Uchara- 
nahua mana aminaun. Irqui almaunara ucharachinaun. 
Paiguna yapajta munaisiqui shunguhua causanaun. Maldi- 
ciashca anaun. 

15 Caiguna dirichu ñambira saquisha, chingarinaushcami, 
Beorba churi Balaam nishca ñambira catisha. Paiga manali 
rashcamanda paganara llaquica. 

16 Paiga camachishca aca pai manali rashcamanda. Upa 
burro runa shimihua rimaca, rimaj runa loco sami ranga- 
raushcara arcangaj. 

17 Caiguna yacu illaj bugyuunami, shinzhi huaira apashca 
puyuuna. Paigunajma huacachishcami llandu tutai huiñaigama 
tiangaj. 

18 Caiguna yanga umachina shimiunara rimasha, ucha aicha 
munaihuas, irus causanahuas, ucharanai causajgunamanda 
cierto miticujgunara cutillara tentasha urmachinaun. 

19 Paiguna: Cangunara llushpichishun, nisha, shimira cunaun, 
paiguna chara irusta sirvijguna asha. Maicans imamandas 
vencishca asha, paiga paita vencijta sirvij tucun. 

20 Cierto pacha, chiguna mundui irus ranamanda quishpishca 
asha, Señor Jesucristo Quishpichijta yachashcamanda, astaun 
cutillara chi uchaunai api tucusha, paiguna puchucai tiaushca 
sami ñaupa ajmanda yali mana valij tucunga. 

21 Astaun ali manmaca causana ñambira faupara mana ya- 
changaj, randi yachashca huasha paigunama cushca chuyaj 
camachishca shimimanda huashama voltiaringaj. 

2 Paigunajma cierto shimi rimashcasna pactarishcami: Allcu 

paihua quiquin quijnama tigran, armachishca cuchiga cutillara 
turui voltian. 


Señorba punzha shamunga 


3 I Llaquishcauna, cangunara cai huasha quillcara quill- 
cauni. Ishquindi quillcaunai canguna chuyaj iyaira lliccha- 
chisha nini, camachishcahua. 

2 Canguna ñaupa horasmanda Diosmanda chuyaj rimajguna 
rimashcaunara iyaringaj quillcauni, shinallara ñucanchi Señor 
Quishpichij mandashcaunara, imasna cangunama cachashca 
runauna rimanauca. | 

3 Caita yachaichi, puchucai punzhaunai burlajguna shamu- 
naunga, paiguna quiquin aicha munaibi purijguna. 

4 Burlasha ninaunga: ¿Maibirai pai cuti shamungaj cushca 
shimi? Yayauna huafiushca punzhamanda pacha tucui shina- 
llara catin, mundu callarishca horasmanda pacha. 

5 Caiguna paiguna munaimanda cungarinaun imasna callari 
horasmanda ahua pachara Dios rimashca shimimanda rashca 
aca, shinallara cai pacharas. Cai pacha yacumanda llucshin, 
yacumanda causan. 

6 Chi horaspi tiaj mundu yacui pambarisha tucurica. 

7 Astaun, cuna horas tiaj ahua pachas cai pachas, chi quiquin 
shimimanda huacachishca tianaun, taripana punzhai ninai 
rupachingaj, Dios-illaj runaunara tucuchina horaspi. 

8 Caitaga, uquiuna, ama cungaringuichichu: Señorba ñau- 
pajpi, shu punzha shu huaranga huata cuentami, shinallara 
shu huaranga huata shu punzha cuentallami. 

9 Señorga, pai shimi cushcara mana unaiyanzhu runauna 
unaiyana iyashcasna, astaumbas ñucanchihua paimi chapaisi- 
qui, pihuas ama pirdirichu nisha, astaun tucui uchamanda 
arrepentirinauchu. 

10 Señorba punzhaga shamungami shuhuaj runa tutai shamush- 
casna. Chi horas, ahua pachauna shinzhi uyarinahua tucuri- 
naunga, tucui tiajguna rupasha pasanaunga, cai pachara pai- 
huajpi tiaj rashcaunaras rupachishca anaunga. 

11 Shinajpi tucui caiguna tucurina ajpi, ¡ima sami tucunara 
ministinguichi canguna chuyajlla Diosta catishalla causana 
tonoi, 

12 canguna chapashas puruntushas Diospa punzha shamu- 
nagama, chi punzhai ahua pachauna sindisha tucurinaungami, 
allpas rupasha nuyuringami! 

13 Ñucanchiga, Diospa shimi cushcasna, mushuj ahua pacha- 
unaras mushuj cai pacharas chapaunchi, maibi ali causana 
tuparingami. 


Gracia nishca ali 
iyaibi iñaichi 

14 Chi raigumanda, llaquishcauna, canguna tucui caigunara 
chapausha, ali pacha mascaichi canguna ima iruspas ima 
causas illaj cushi shunguhua tucungaj Cristo cangunara 
tupaushcai. 
15 Intindinguichi ñucanchi Señor chapashcaga quishpinami, 
imasna ñucanchi llaquishca uqui Pablo cangunama quillcaca, 
paita cushca yachana tupui. 
16 Paiga tucui pai quillcashcaunai caigunamanda riman. 
Chigunai huaquin ñaca ñaca mana intindihuaj shimiuna tia- 
naun. Chi shimiunara huaquin mana yachajguna huaquin 
irqui shunguuna istuyachinaun, chi shu Quillcashcaunandi, 
paiguna quiquin almara pirdingaj. 
17 Shinajpi, canguna, llaquishcauna, caita ñaupara yachasha, 
cuiraichi ama apai tucungaj manaliuna pandashcaunai, canguna 
shinzhi shayarishcamanda ama urmangaj. 
18 Astaumbas, ñucanchira Quishpichij Señor Jesucristo gracia 
nishca ali iyaibi paita ricsinais iñaichi. Paiga sumacyachishca 
achu, cunallaras huiñai huiñai punzhagamas. Amen. 


1 JUAN 


JUAN ÑAUPA QUILLCASHCA 


Causana shimimanda 


| 1 Callari horasmanda ajgunara, ñucanchi uyashcaunara, 
ñucanchi fñahuihua ricushcaunara, ñucanchi riparashca- 
unara, fiucanchi maquihua llangashcaunaras, Causana Shimi- 
manda, cangunara cuentanchi. 

2 Cai causai ricuchishca aca; ñucanchis ricushcanchi, ricsi- 
chinchi. Shinallara cangunara cuentanchi cai huiñai causaira. 
Cai causai Dioshua tiaca, ñucanchimas ricurica. 

3 Ñucanchi ricushcaras, uyashcaras cangunama cuentanchi, 
canguna shinallara ñucanchihua parijumanda llaquinausha 
tiangaj. Ñucanchi parijumanda llaquinaushca cierto pacha 
Dioshua pariju paihua Churi Jesucristohua pariju tucun. 

4 Cai tucuira cangunama quillcanchi canguna cushi pactaringaj. 


Jesuspa yahuar uchamanda 
pichan 

5 Caimi Diosmanda uyashca shimi. Caitas cangunara 
cuentanchi. Dios punzhami. Paihuajpi ima llandus illan. 
6 Ñucanchi Dioshua parijumanda llaquinaunchi nishaga, ucha 
llandui purishas, llullanchimi. Mana ciertora raunchi. 
7 RAP, ñucanchi punzhai purisha, imasna Dios punzhai 
tiashcasua, fucanchipura llaquinaunchi. Shinallara Diospa 
Chur? Jesuspa yahuar ñucanchira tucui uchamanda pichan. 
8 Ñucanchi: Ucha illaj ani, nisha, ñucanchillarara umachinchi. 
Cierto rimana shimi mana tianzhu ñucanchijpi. 
9 Ñucanchi ucharashcara Diosta cuentasha, pai cushca shimira 
pactachin ñucanchi ucharashcara perdonangaj, maspas ñucan- 
chira tucui manalimanda pichangaj. 
10 Ñucanchi: Mana ucharashcanchichu, nisha, Diosta llulla- 
chinchi; pai rimashca shimira mana charinchichu ñucanchi 
shungüi. 

Cristo, ñucanchira yanapaj 

2 I Ñuca churihuauna, cai tucuira cangunama quillcauni, 

canguna uchara ama rangaj. Maicans ucharajpi, Diospa 
ñaupajpi shu Yanapajta charinchi, ali shunguyuj Jesucristo. 
2 Jesucristo ñucanchi ucharashcaunamanda paganami. Mana 
ñucanchijmandallachu, astaun tucui mundu ucharashcauna- 
manda paganami. 
3 Caimanda yachanchi ñucanchi paita ricsishcanchi, pai man- 
dashcaunara pactachisha. 
4 Maicans rimasha: Paita ricsinimi, nisha, shina nishas pai 
mandashcaunara mana pactachisha, paimi llullaj tucun; pai- 
huajpi cierto shimi illan. 
5 Randi, maicans paihua shimira pactachisha, paihuajpi Diospa 
llaquina cierto pacha pactarishcami. Caimanda yachanchi 
ñucanchi Diospajpi tiaunchi. 
6 Maicans: Paihuajpimi tiauni, nisha, pai quiquin causashcasna 
causanami anga. 


Mushuj mandashca shimi 


7 Uquiuna, mana mushuj mandashca shimira cangunara 
quillcauni, astaun rucu mandashcara, callari horasmanda 
ajta. Cai rucu mandashcaga canguna callarimanda uyashca 
shimimi. 

8 Shinajllaira mushuj mandashcara cangunara quillcauni. 
Caiga ciertomi Diospajpis cangunajpis. Tuta pasasha rin, 
cierto punzha ña punzhayachin. 

9 Maicans: Ñucaga punzhai causauni, nisha, shina rimashas 
paihua uquira chijnisha, casna runa chara llandu tutallaira 
causaunmi. u 
10 Maicans paihua uquira llaquisha punzhai causaun. Pafitiaj- 
pi ima nijtanas illan. 

11 Randi, maicans paihua uquira chijnisha, llandui tiaun, 
llandui purin, maita riushcaras mana yachan. Ucha llandu 
paihua ñahuira ñausayachishcami. 

12 Cangunara quillcauni, churihuauna, canguna ucharash- 
caunara Jesuspa shutii perdonashcami. 

13 Cangunara quillcauni, yayauna, callarimanda aj Diosta 

ricsinguichi. Cangunara quillcauni, maltauna, canguna manali 
supaira vencishcanguichi. Cangunara quillcauni, churihuauna, 
Yayara ricsishcanguichimi. 

14 Cangunara quillcashcani, yayauna, callarimanda aj Diosta 
ricsishcanguichi. Cangunara quillcashcani, maltauna, canguna 
shinzhi ashcamanda, Diospa shimi canguna shungüi tiaun, 
manali supaira vencishcanguichimi. 

15 Cai pachara ama llaquinguichi, shinallara cai pachai 
tiajgunara ama llaquinguichi. Maicans cai pachara llaquisha, 
Yayara mana llaquinzhu. 

16 Tucui cai pachai tiaj, runa aicha munashca, runa ñahuihua 
munashca, cai pachai mas tucuna iyai, cai tucui mana Dios- 
mandachu, astaun cai pachamandami. | 

17 Cai pacha pasanmi, shinallara pai munashcauna, astaun 
maicans Dios munashcara rasha, huiñaigama causangami. 


Anticristo nishca 


I8 Churihuauna, cuna puchucai tiempounami. Canguna 
uyashcanguichi imasna anticristo nishca Cristora chijnij 
shamuna anga. Shinallara cunallara ashca anticristo nishcauna 
tianaunmi. Caimanda ricsinchi ñucanchi puchucai tiempounai 
causaunchi. 

19 Nucanchimanda llucshinaushca. Randi mana ñucanchi- 
puramandachu anauca. Paiguna ñucanchipuramanda ashaga, 
ñucanchihua pariju saquirinaunmaca. Astaumbas llucshinau- 
cami mana tucui ñucanchipuramanda ashcara ricuchingaj. 

20 Astaun canguna Santo Espíritumanda talishcara charingui- 
chi; tuciira yachanguichi. 

21; “Cangunara mana quillcashcanichu canguna cierto shimira 
mana yachashcaraigu, astaun yachashcaraigumanda, shina- 
llara maña ima llulla shimi cierto shimimanda Ilucshishca- 
raigu. 

22 ¿Pita llullajri? Jesús mana Cristochu nij, paimi llullaj. 
Maican runa: Yaya Dios mana cierto Dioschu, Churis mana 
Cristochu, nisha, cai runaga anticristo nishca Cristora chijnij. 

23 Maican runa: Churira mana ricsinichu, nisha, cai runa 
Yayara mana charin. Randi maican runa: Diospa Churi 
Cristomi, nisha, pai shinallara Yayara charin. 


573 1 JUAN 2,3 


24 Canguna callarimanda uyashca shimiuna cangunahua sa- 
quirichu. Callarimanda uyashca shimiuna cangunahua sa- 
quirijpiga, Churijpis Yayajpis saquiringuichimi. 
25 Dios ñucanchima cushca shimi casnami, huiñai causaira 
charinchimi. 

26 Caita cangunara quillcashcani, umachijgunamanda cuen- 
tasha. 
27 Randi, Santo Espíritu talishca, Jesucristomanda apishca, 
cangunajpi tiaun, pihuas cangunara yachachingaj mana minis- 
tinguichichu, astaumbas pai talishcamanda tucuira yachan- 
guichi. Cai yachachishca ciertomi, mana llullachu. Pai yacha- 
chishcasna canguna paihuajpi tiaichi. 
28 Cuna churihuauna, paihuajpi tiaichi, pai ricurimushca horas 
ñucanchi cushi shunguyuj tucungaj, ama pingaringaj paihua 
ñaupajpi pai shamushcai. 
29 Canguna Dios ali ajta ricsisha, shinallara caita ricsichi: 
tucui alira raj runa Diosmanda pagarishcami. 


Diospa churiuna 
3 | Ricuichi ima samira Dios ñucanchira llaquishcami, 
ñucanchi Diospa churiuna nishca tucungaj. Caimanda 

cai pacha runauna ñucanchira mana ricsinaun, imasnara 
paiguna Diosta mana ricsinauca. 
2 Llaquishcauna, cunallara Diospa churiuna manchi. Ñucanchi 
huasha horas tucuna samira chara mana ricurinzhu. Astaun 
caita yachanchi, imahoraspas Cristo ricurimujpi, ñucanchi 
pai tono ricurij tucushun; paita ricushun imasna pai ashcasna. 
3 Maican runa caita chapasha, paillara chuyayanmi, imasna 
Cristo chuyaj ashcasna. 

4 Maicans uchara rasha, Dios mandashca shimira paquin. 
Imas mandashca shimira paquijpi, caiga uchami. 
5 Yachanguichi Cristo ricurimuca ñucanchi ucharashcaunara 
quichungaj. Paihuajpi ima uchas illanmi. 
6 Maicans Jesuspi tiausha, uchara mana raunzhu. Maicans 
keni rausha Jesusta mana ricushcachu, mana ricsishcachu. 

7 Churihuauna, pihuas cangunara ama umachichu. Alira 
raj runa alimi, Cristo ali ashcasna. 


1 JUAN 3 574 


8 Ucharasha causaj runaga supai apumandami. Callari tiempo- 
manda, supai apu uchara raun. Chiraigumanda Diospa Churi 
ricurimuca supai apu rashcaunara tucuchingaj. 
9 Maican runa Diosmanda pagarishca asha, mana ucharasha 
causaunzhu, Diospa causai paihuajpi tiashcamanda. Ucharasha 
causanara mana ushanzhu, Diosmanda pagarishca asha. 
10 Caimanda Diospa churiuna supai apu churiunas ricsi tucu- 
naun. Maican runa mana alira rasha, paihua uquira mana 
Haquisha, cai runa mana Diosmandachu. _ 

11 Caimi canguna callarimanda uyashca shimi: Nucanchi- 
pura parijumanda llaguinauna manchi. 
12 Mana Caín rashcasna, pai manali supaimanda asha, paihua 
uguira huañuchica. ¿Imamanda uquira huafiuchicachu? Cai- 
mandami: Caímba rashcauna manali anauca, astaumbas 
paihua uqui rashcauna ali anauca. 
13 Ñuca uquiuna, ama manzharichichu cai pacha runauna 
cangunara chijninaupi. 
14 Yachanchimi ñucanchi huañuimanda causanama ña pa- 
sashcanchi, ñucanchi uquiunara llaquijguna asha. Maicans 
paihua uquira mana llaquisha huañuibi causaun. 
15 Maicans paihua uquira chijnisha, runara huañuchijmi. 
Yachanguichi mana pi runara huañuchij huiñai causaira 
charin paihuajpi. 
16 Caimanda llaquinara ricsishcanchi: Cristo paihua causaira 
cucami fiucanchirandimanda. Shinallara ñucanchi causaira 
uquiuna randimanda cunami anchi. 
17 Shinasha maican runa cai pachai charij asha, paihua uqui 
ministijta ricushallara, paihua shungura ishcajpi, ¿Diospa 
llaquinaga imasnara tiaun paihua shungúi? 
18 Ñuca churihuauna, ama shimillahua llaquishunchi, astaun 
rashcaunahua cierto pacha llaquishunchi. 
19 Caimanda ñucanchi cierto shimira quirijguna ashcara 
yachanchi, caita yachajpi, ñucanchi shunguuna paihua ñaupajpi 
samanaunga. 
20 Nucanchi shungu ñucanchira causayachijpi, Dios ñucanchi 
shungumanda yalin. Paimi tucuira yachan. : 
21 Llaquishcauna, ñucanchi shungu ñucanchira mana caušaya- 
chijpi, Diosta mana manzhasha samaunchi. 

22 Shinasha, imaras Diosta mañasha, paimanda charishun, 
pai mandashca shimiunara pactachishcamanda. Shinallara 
pai munashcaunara raunchi. 

23 Caimi Dios mandashca shimi, ñucanchi Diospa Churi 
Jesucristoi quiringaj, ñucanchi parijumanda llaquinaungaj, 
pai mandashcasna. 

24 Maicans Dios mandashcara pactachisha, Diospajpi tiaun, 
Dios paihuajpis. Caimanda yachanchi Dios fiucanchijpi tiaush- 
cara, pai ñucanchira cushca Espiritumanda. 


Espirituunara camangaj 


1 Llaquishcauna, ama tucui espiritura quiringuichi. As- 
taun paigunara camaichi, paiguna Diosmanda ashcara 
mana ashcaras. Ashca llulla rimajguna llucshinaushcami 
cai pachai. 
2 Caimanda Diospa Espiritura ricsichi. Tucui espíritu casna 
rimasha: Jesucristo runa aichahua shamushcami, nisha, cai 
espíritu Diosmandami. 
3 Randi tucui espíritu Jesucristo runa aichahua mana sha- 
mushcachu, nisha, cai espíritu mana Diosmandachu. Caimi 
anticristo nishca espíritu. Pai shamungaraushcara uyash- 
canguichimi. Cunallara cai pachai tiaun. 

4 Churihuauna, canguna Diosmandami anguichi; cai supal- 
gunara vencishcanguichi. Cangunara compañaj Dios cai 
pachai tiau supaira yalinmi. 

5 Paiguna cai pachamandami anaun. Chiraigumanda cai 
pachamandaunara rimanaun. Cai pachai aj runauna paigunara 
uyanaun. 

6 Ñucanchiga Diosmandami anchi; Diosta ricsij ñucanchira 
uyan. Maicans Diosta mana ricsisha, ñucanchira mana uyan. 
Caimanda ciertora rimaj espiritura ricsinchi, shinallara Hullaj 
espirituras. 


Dios llaquijmi 
7 iban, parijumanda llaquinaushunchi. Llaquinaga 
Diosmandami. Tucui llaquij runa Diosmanda pagarishcami, 
Diosta ricsinmi.- 

8 Mana llaquij runaga Diosta mana ricsinzhu. Diosga 
llaquijmi. 
9 Caibimi Dios ñucanchira llaquishca ricurimun, Dios paihua 
sapalla Churira cai pachama cachamuca, ñucanchi paimanda 
causangaj. 
10 Dios llaquishca caimi: mana ñucanchi Diosta llaquishcan- 
chi, astaun Dios ñucanchira llaquicami, paihua Churira cacha- 
muca ñucanchi ucharashcamanda pagana tucungaj. 
11 Llaquishcauna, Dios ñucanchira casna llaquishca ajpiga, 
shinallara ñucanchis parijumanda llaquinauna manchi. 
12 Imahoraspas pihuas Diosta mana ricushcachu. Nucanchi 
parijumanda llaquinaupi, Dios fñucanchijpi tiaun, paihua 
llaquina ñucanchi shungüi pactarishcami,. 

13 Caimanda ñucanchi Diospajpi, pais ñucanchijpis tiauta 
ricsinchi, Dios paihua Espiritura fucanchima cushcamanda. 
14 Ñucanchi ricushcanchi, shinallara ricsichishcanchi Dios 
paihua Churira cachamushcara, cai pachara Quishpichijta. 
15 Maican runa: Jesús Diospa Churimi, nisha, shungu- 
manda rimasha, Dios cai runajpi tiaun, cai runas Diospajpi 
tiaun. 
16 Dios ñucanchira llaquishcara yachashcanchi, quirishcanchi,. 
Dios llaquijmi. Maican runa llaquij shunguyuj causajpi, Dios 
paihuajpi tiaun, pai Diospajpis tiaun. 
17 Casna rasha ali llaquina ñucanchi shungúi pactarishcami, 
taripana punzhai ñucanchi ama manzharingaj. Pai imasna 
ashcasna, shinallarami anchi cai pachai. 
18 Llaquij shungiii manzhai illan. Ali llaquij shungumanda 
ima manzhairas ichushcami. Manzhaiga livachinara charin. 
Shinasha maican runa manzhaira charisha, ali llaquina tupu 
mana pactarishcachu paihuajpi. 
19 Nucanchi Diosta llaquinchi, pai ñucanchira ñaupara llaquish- 
camanda., 
20 Maican runa: Diosta llaquinimi, nisha, shina rimashas 
paihua uquira chijnisha, cai runa llullajmi. Maican runa pai 
ricushca uquira mana llaquisha, ¿imasnara pai mana ricushca 
Diosta llaquingairi? 
21 Cai mandashca shimira Diosmanda charinchi: maicans 
Diosta llaquisha, paihua uquira shinallara llaquichu. 

Quirina mundura vencin 


5 I Tucui runa Jesús Cristo ajta quirisha Diosmanda pa- 
garishcami. Maicans causaira cuj Diosta llaquisha, shina- 
Hara Diosmanda pagarijta llaquin. 

2 Caimanda ñucanchi Diospa churiunara llaquishcara ricsinchi, 
imahoras Diosta llaquinchi, shinallara pai mandashca shimi- 
unara pactachinchi. 

3 Diosta llaquina casnami, ñucanchi pai mandashcaunara 
pactachingaj. Dios mandashca shimiunaga mana tormendos- 
gunachu. 

4 Tucui Diosmanda pagarishca runa cai pachara vencin. 
Mundura vencinaga ñucanchi quirinami. 

5 ¿Pita mundura vencijri? Jesús Diospa Churi ajta quirij, 
pai cai pachara vencijmi. 


Espíritu riman 


6 Cai Jesucristo yacumandas yahuarmandas shamuca, mana 
yacumandallachu, astaun yacumandas yahuarmandas. Diospa 
Espíritu caita riman. Cai Espirituga ciertomi. 

7 Ahua pachai quinsa rimaj tian: Yaya Dios, Causana Shimi, 
Espíritu. Cai quinsa shujllami. 

8 Cai pachai quinsa rimaj tian: Diospa Espíritu, yacus, ya- 
huars. Cai quinsa chi tupullarami rimanaun. 

9 Ñucanchi maican runa rimashcaras chasquijpi, Dios rimash- 
ca yalimi. Caimi Dios rimashca paihua Churimanda. 

10 Maican runa Diospa Churii quirisha, Dios rimashca shimira 
paihuajpi charin. Randi, maican runas Diosta mana quirisha, 
paita llullachishcami, Dios paihua Churimanda rimashcara 
mana quirishcamanda. 

11 Casnami Dios rimashca: Dios ñucanchira huiñai causaira 
cushcami, cai causaiga paihua Churi tianmi. 

12 Maicans Diospa Churira charisha, shinallara causaira 
charin. Maicans Diospa Churira mana charisha, causaira 
mana charinzhu. 


Huiñai causaira yachana 
13 Caita cangunama, Diospa Churii quirijgunama, quillcash- 

cani, canguna huiñai causaira charishcara yachangaj, canguna 
Diospa Churii guiringaj. 

14 Caimi ñucanchi Diospi quirishca, ñucanchi imaras mañajpi 
pai munashcasna, pai ñucanchira uyan. 

15 Imasnara Dios ñucanchi ima mañashcaras uyashcara 
yachasha, shinallara yachanchi imasnara ñucanchi paimanda 
mañashcaunara apinchi. 

16 Maican runas paihua uquira shu mana huañuna tupu uchara 
rauta ricusha, Diosta mañachu; Dios paita causaira cungami, 
mana huañuna tupu uchara rajgunama. Huañuna tupu 
ucha tianmi. Cai sami uchara rajmanda canguna mañangaj 
mana ninichu. 

17 Tucui ima manaliranas uchami. Mana huañuna tupu 
uchas tianmi. 

18 Yachanchi maican runa Diosmanda pagarishca asha 
mana ucharasha causaun; astaumbas Diosmanda pagarishca 
Churi paita huacachin, manali supai paita mana apin. 

19 Shinallara yachanchi ñucanchi Diosmandami anchi. Entero 
munduga manali supai maquii tian. 
20 Astaumbas, yachanchi Diospa Churi ña shamushcami. 
Pai ñucanchira intindichishcami cierto Diosta ricsingaj. Cierto 
Diospajpis tiaunchi, paihua Churi Jesucristois. Caiga cierto 
Diosmi, shinallara huiñai causaimi. 

21 Churihuauna, runa rashca diosgunamanda huacachichi, 

Amen. | 


2 JUAN 


JUAN ISHQUI CUTI QUILLCASHCA 


Salurana 


| Ñuca, shu anciano nishca runa, ajllashca señorama quill- 
cauni, camba churiunamas. Cangunara cierto pacha llaquini, 
mana ñucalla astaun tucui cierto shimira yachajgunandi, 
2 ñucanchijpi tiau cierto shimiraigumanda, maspas cai shimi 
fñucanchihua huiñaigama tiangami. 
3 Cangunahua gracia nishca ali iyai, ali llaquina iyais, cushi 
shungus tiachu cierto shimiis, llaquinais, Dios Yayamanda, 
Señor Jesucristomandas; paiga Yayamanda Churimi. 


Cristo yachanai tiaichi 


4 Ashcara cushiyacani huaquin camba churiuna cierto 
shimii purijguna ajta tarisha, Yayamanda mandashcara apish- 
casna. | 
5 Cuna canda rugauni, sefiora, mana mushuj mandashcara 
quillcashcasna, astaun callarimanda charishcara, ñucanchi 
parijumanda llaquinaungaichi. 

6 Caimi llaquina, Dios mandashcasna purina. Caimi pai 
mandashca, canguna llaquishcahua causangaj, canguna calla- 
rimanda uyashcasna. 
7 Ashca umachijguna mundui llucshinaushcami, Jesús aichai 
shamushcara mana ciertochu niuguna. Casna rimajga umachij- 
mi, anticristo nishca Cristora chijnijmi. 
8 Ricuichi cangunallara, canguna tarabashcamanda aparishcara 
ama pirdingaj, astaun entero paganara apingaj. 
9 Maicans ali ñambira saquisha, Cristo yachachishcai mana 
catisha, Diosta mana charinzhu. Cristo yachachishcai catij 
runaga, Yayaras Churiras charin. 
10 Maicans cangunajma shamujpi, cai yachachishcara mana 
rimaj ajpi, huasii paita ama apichu, ama nichu: Alirami sha- 
mushcangui. 

579 


2 JUAN 580 


11 Maicans paita: Alirami shamushcangui, nisha, pai manali 
rashcaunai compañaun. 


Cangunama shamusha nini 


12 Ashcara charini cangunama quillcangaj, astaun mana 
munacanichu quillcahua tintahuas rangaj, astaun chapauni 
cangunajma shamungaj, ñahuipura rimanaungaj, ñucanchi 
pariju cushi tucungaj. 

13 Camba Dios ajllashca ñaña churiuna canda saluranaun. 


3 JUAN 


JUAN QUINSA CUTI QUILLCASHCA 


Salurana 


1 Ñuca, shu anciano nishca runa, llaquishca Gayoma quill- 
cauni, cierto pacha paita llaquinimi. 
2 Llaquishca amigo, ñuca munani can tucuibi ali tucuchu, 
ali causasha, imasna camba alma shinallara ali tucunmi. 
3 Ashcara cushiyacani, uquiuna caima shamujpi, can ali 
cierto shimira catij ajta rimajpi, imasna can cierto shimii 
purishcaras. 
4 Mana imamandas yali cushira charinichu fiuca churiuna 
cierto shimii purishcara uyasha. 


Gayo nishca ali causana tupu 

5 Llaquishca amigo, alimi raungui ima uquiunaras yana- 
pasha, maspas mana ricsishca purijgunaras. 
6 Caiguna iglesia ñaupajpi alimi rimanaushca imasna can 
ali llaquij ashcara. Alimi raungui paigunara ñambii cachangaj 
Diosta sirvina valishca tupui, paiguna ñambira catisha ringaj. 
7 Paiguna Diosta llaquishcamanda llucshinauca, imaras mana 
apisha gentilgunamanda. 
8 Nucanchi casna runaunara chasquinami anchi, cierto shimira 
yanapangaj. 

Diótrefes mana ali causana 


9 Ñuca iglesiama quillcashcani, astaun Diótrefes nishca 

runa mana chasquihuanzhu ñucanchira. Paimi ñaupa punda 
runa tucusha nin paigunahua. 
10 Chiraigumanda, ñuca rishaga, pai rashcaunara iyachisha, 
imasna manali shimiunahua ñucanchira piñasha rimaun. 
Maspas, casna rashcaunahua mana cushi tucusha, uquiunaras 
mana chasquinzhu, chasquisha niugunaras arcan, paigunara 
iglesiamanda ichun. 


Demetriora all rimashca 


11 Llaquishca amigo, manalira ama catirichu, astaun alira 
rai. Alira rajga Diosmandami. Manalira rajga Diosta mana 
ricushcachu. 

12 Tucui runauna alirami rimanaun Demetriomanda, cierto 
shimillara paimanda shinallara riman. Ñucanchis paimanda 
ali rimanchi. Cangunas ñucanchi rimashca shimiuna cierto 
ajta yachanguichi. 

Dispirina 

13 Ashcara charicani canda quillcangaj, astaun mana muna- 
canichu tintahua plumahuas quillcangaj. 

14 Astaun, uctalla canda ricunara munani, shinajpi ñahui- 
puralla rimanaushun. 


15 Cushi shungura chari. Amigouna canda saluranaun. Salurai 
amigounara, chican chican rimasha. 


JUDAS 


JUDAS QUILLCASHCA 


Salurana 


1 Ñuca, Judas, Jesucristora sirvij, Jacobo ugui, Dios ase 
caunama quillcauni, Dios Yaya chicanyachishcaunama, Jesu- 
cristoi huacachishcaunama. 

2 Ali shungu, cushi shungus, llaquinas mirachishca achu 
cangunahua. 


Llulla shimira yachachi 'jgunamanda | 


3 Llaquishcauna, ashcara munacani cangunara quillcangaj 
ñucanchi pariju quishpichinamanda. Shinajllaira ministirinmi 
ñuca cangunara quillcangaj, cangunara rugasha ñucanchi 
quirishcara huacachingaj, iyaihua macanausha, imasna cai 
quirina shu rai quirijgunama cushca aca. 

4 Huaquin runauna pacalla icunaushca, ñaupa horasmanda 
caušaiyuj tucungaj nishcauna, Diosta mana llaquij runauna, 
ñucanchi Diospa gracia ali iyaira turcanaun manali causanahua. 
Sapalla tucuira ushaj Diosta, ñucanchi Señor Jesucristoras 
mana ricsinaun. 
5 Astaun canguna ña ali yachashcara cuti iyarichisha nini, 
imasna Señor runaunara Egiptomanda quishpichishca huasha, 
mana quirijgunara tucuchica. 
6 Maspas huaquin angelgunara, paiguna atun inu tupura 
mana huacachijpi, paiguna quiquin tiaushcara saquijpi, Dios 
paigunara llandui huacachica, huiñaigama duraj iru huascahua 
huatanai, atun taripana punzhagama. 
7 Shinallara tucuca Sodoma Gomorra nishca llactaunahua, 
chi rayai tiaj llactaunandi, chigunas shina rajguna asha, shuj- 
hua tacarijguna asha, mana ricuihuaj irusta rashcaunara 
catisha, castigai tucunauca, shu ricuchina cuenta tucusha. 
Huiñaigama duraj ninai castigai tucunauca. 
8 Shinajllaira, chi tupui cai nuspajguna paiguna aichara huaj- 

lichinaun, apuunara mana munasha, ahua pachai tiaj ushaj- 
gunaras camisha. 

9 Randi, Miguel nishca angel apu Supaihua macanausha 
Moisespa ayara charingaj, mana munacachu paita maldiciangaj, 
astaun paita: Señor canda caušayachichu, nica. 

10 Caigunaga ima mana yachashcaras caminaun: paiguna 
yachaibi ricsishcaunai iyai illaj animalguna cuenta paigunallara 
huajlirinaun. 

11 ¡Ayailla paigunamanda! Caímba ñambira catinaúshca, 
cullquira apingaj Balaam manali rashcaunai callpasha rinauca, 
Coré manali rashcai chingarinauca. 

12 Caiguna canguna istaunara huajlichinaun; yapajta micujguna 
asha, paigunallara carajguna; tamia illaj puyuuna cuenta, 
maitas apashca huairaunai; muyu illaj chaquishca yurauna 
cuenta; ishqui cuti huañushca, sapimanda aisashca; 

13 shinzhi lamar tsaglasguna cuenta, paiguna quiquin pingari- 
nara puscu cuenta shitajguna; yanga purij estrellasguna 
cuenta, paigunajta llandu tuta huiñaigama huacachishcami. 
14 Casna runaunamanda, Enoc Diosmanda rimaca, Enoc 
Adanmanda canzhis runa asha: Riqui, nica, Señor shamuca 
paihua ashca huaranga chuyajgunahua, 

15 tucuigunara taripangaj, tucui manaliunara causayachingaj, 
paiguna tucui manali rashcaunara manali rashca ajpi, shinallara 
tucui piñashca shimiunara manali uchayujguna paimanda 
rimashcaunara taripangaj. 

16 Cai runauna piñajgunami, macanuisiquiunami. Paiguna 
quiquin munashcaunai purijguna, paiguna shimi cara atun 
shinzhi shimira rimajguna asha, runaunara yanga alabasha 
imaras ganangaj. 


Camachinauna 


17 Randi, llaquishcauna, iyarichi ñucanchi Señor Jesucristo 
cachashca runauna rimashca shimiunara. 
18 Paiguna ninauca: Puchucai tiempoi burlajguna tianaunga, 
paiguna manali munashcaunai purijguna. 
19 Caiguna chaupichijgunami, uchalina iyaiyujgunami, Espiri- 
tura mana charijgunachu. 

20 Randi canguna, llaquishcauna, canguna chuyaj quirinai 
iñasha, Santo Espíritu yanapashcahua Diosta mañasha, 

21 Dios llaquiushcai tiaichi, ñucanchi Señor Jesucristo lla- 
quishcara chapausha, huiñai causaira charingaj. 

22 Huaquingunara, mana cierto quirijguna ajpi, shinzhira 
quirichichi. 

23 Shujgunara quishpichichi, ninamanda dsas quichusha; shuj- 
gunaraga manzhashcahua llaquichi, paiguna churanara chij- 
nisha, aicha irusmanda huajlishcaraigu. 


Diosta alabana 


24 Dios ushajmi cangunara mana urmasha huacachingaj, 
shinallara cangunara ima huajli illajpas paihua sumaj ñaupajpi 
ashca cushihua ricuchinga)j. 

25 Shu sapalla yachaj Dios, ñucanchira Quishpichij sumaj, 
alabashca, mandaj, ushaj achu, cunas, huiñai huiñaigamas. 
Amen. 


APOCALIPSIS 


JESUCRISTO JUANMA CUSHCA RICUCHINA 


Jesucristo cushca ricuchina 


| 1 Caimi Jesucristo charishca ricuchina shimi, Dios paita 
ricuchishca, huasha uctalla tucunaunara paita sirvijgunara 
ricuchingaj. Caita paita sirvij Juanma ricuchica, shu paihua 
angelhua cachasha. | 

2 Juanga Diospa shimira ricuchica, shinallara Jesucristo 
rimashcaras, tucui pai ricushcaunaras. 

3 Cushiunami cai ñaupamanda rimashca shimira ricuj, shimira 
uyajgunandi, cai quillcai quillcashcaunara pactachijgunandi. 
Pactarina horas mayanllami. 


Juan canzhis iglesiaunara 
saluran 


4 Ñuca, Juan, Asia partii tiaj canzhis iglesiaunama quill- 
cauni: Gracia nishca ali iyairas, cushi shunguras charichi 
Diosmanda, pai tianmi, tiacami, shamunami; shinallara canzhis 
espiritumanda, Diospa tiarina ñaupajpi tiajguna; 

5 shinallara paihua cierto rimaj Jesucristomanda, huañushcau- 
namanda ñaupa pagarij, cai pacha rey apuunara manda). 
6 Jesucristo ñucanchira llaquica, ñucanchira llushpichica ucha- 
rashcaunamanda paihua yahuarhua, ñucanchira rey apuunara 
sacerdoteunaras rarca paihua Yaya Diospa ñaupajpi. Pailla 
“ali sumaj ali mandaj achu huiñai huiñaigama. Amen. 
7 Puyui shamungami. Tucui ñahui paita ricunaungami, paita 
tucsijgunas ricunaungami. Tucui mundu ailluunas paimanda 
llaquirinaunga. Ari, shina achu. 
8 Ñuca Alfa nishca mani, Omega nishcas ani, callarinas tucu- 
rinas ani, Señor nin. Pai tianmi, tiacami, shamunami. Tucuira 
ushajmi ani, nin. 

Runa Churi ricurin 

9 Ñuca, Juan, canguna uqui, cangunahua pariju tiaj tormen- 
darinais, Dios mandanais, Jesucristoi ahuantasha (panas 

shu Patmos nishca islai tiaucani, Diospa shimiraigumanda, 
Jesucristo shimira rimashcaraigumandas. _ 

10 Espiritui tiaucani Diospa punzhai. Nuca huashai shu 
shinzhi shimira uyacani, Shu atun cormeta uyarishcasna. 

11 Casna nisha rimaca: Ñuca Alfa nishca mani, Omega nish- 
cas ani, ñaupa punda aj, puchucai ajpas. Can ricushcara quill- 
cai, quillcaraga canzhis Asia nishca partii tiaj iglesiaunama 
cachai: Efeso, Esmirna, Pérgamo, Tiatira, Sardis, Filadelfia, 
Laodicea nishca llactaunai tiaj iglesiaunama. 

12 Ñuca voltiaricani ñucahua rimaj shimira ricungaj; voltiarisha, 
canzhis curihua rashca vela shayachinara ricucani. 

13 Chi canzhis vela shayachina chaupi shungüi, shu runara 
ricucani, Runa Churi cuenta ricurijta, shu suni churanahua 
churarishca aca, paihua chaquigama quillpajta, pichui chumbi- 
llishca aca shu curi chumbillinahua. 

14 Paihua uma, paihua accha yuraj aca, yuraj illma cuenta, 
rasu cuenta ricurij; paihua ñahui muyuuna sindij nina cuenta 
ricurij anauca. | 

15 Paihua chaquiuna paila cuenta chiujlla ricurij aca, ninai 
churashca pucayashca cuenta; pai rimashca shimi ashca 
yacuuna uyarishca cuentami aca. 

16 Paihua ali maquii canzhis estrellasgunara charica. Paihua 
shimimanda shu ishqui iluyuj espara llucshica. Palhua ñahui 
indi cuenta aca pai shinzhi aitashcai. 

17 Ñuca paita ricusha, paihua chaquii WAA STAA urmacani. 
Paiga paihua ali maguira churaca jiuca ahuai, casna nisha: 
Ama manzhaichu, ñuca ñaupa punda aj ani, puchucai ajpas 
ani. 

18 Causaj ani, astaun huañushca acani, maspas causauni huiñai 
huiñaigama. Amen. Ñuca huañuna llavera ucu pacha llaveras 
charini. 

19 Can ricushcaunaras quillcai, shinallara tiajgunaras, cai- 
gunamanda huasha tucunaunaras. 

20 Can ñuca ali maquii ricushca canzhis estrellasgunaga, 
canzhis curi vela shayachinaunaga, paiguna pacashca shimi 
pajllai ricurijpi casnami nin: Canzhis estrellasguna canzhis 
iglesia angelgunami; canzhis vela shayachinauna canzhis 
iglesiaunami. 

Canzhis iglesiaunama cachashca 
cartauna: Efesoma quillcashca 

2 1 Efeso llactai tiaj iglesia angelma quillcai: Ali maquii 

canzhis estrellasyuj nin, canzhis curi vela shayachinauna 
chaupi shungiii purij casna nin: 
2 Can rashcaunara yachani, can shinzhi tarabashcaras, can 
ahuantaisiqui ashcaras. Ñuca yachani imasna can manali 
runaunara mana ahuantanguichu, shinallara cacashca runa 
mani nijgunara camashcangui, paiguna llullajguna ajta tarish- 
cangui. 
3 Can tormendarishcangui, ahuantasha chapashcangui, shinzhi- 
ra tarabashcangui ñuca shutira llaquishcamanda, mana sam- 
bayasha. 
4 Shina ajllaira canhua caita rimanara charini: Can ñaupa 
punda llaquihuashcara saquishcangui. 
5 Chiraigumanda can maimanda urmashcara iyari, arrepentiri, 
ñaupa rashcaunara cuti rai. Can mana shina rajpiga, uctalla 
cambajma shamushami, camba vela shayachinara quichusha 
paihua pistumanda, can mana arrepentirishca ajpiga. 
6 Caitami charingui, Nicolaítas nishcauna rashcaunara chij- 
ninguimi, ñucas paigunara chijninimi. 
7 Uyaj rinriyujga Espíritu iglesiaunama rimashcara uyachu. 
Ñucaga vencij runara Diospa sumaj llacta chaupi shungüi 
shayaj Causana Yuramanda carasha. 


Esmirnama quillcashca 

8 Esmirna llactai tiaj iglesia angelma quillcai: Ñaupa punda 
aj puchucai ajpas, huañushca aj causarishca ajpas casna nin: 
9 Can rashcaunara yachani, can tormendarishcaunaras, can 
tsuntsu ashcaras, shinajllaira can charij angui. Ñuca yachani 
judio mani nijguna manali rimashcara, mana judiogunachu 
anaun, astaun shu Supai Apu tandarinami. 
10 Ama manzhaichu can tormendaringaraushcara. Supai can- 
gunamanda huaquingunara chonda cularbi ishcachingami 
camangaj, chunga punzha tupura cangunara tormendachinaun- 
ga. Can huañunagama ali catij ajpi, causana llaitura ñuca 
canda cushami. 

H Uyaj rinriyujga Espíritu iglesiaunama rimashcara uyachu. 
Vencij runaga huasha huañuimanda mana tormendaringachu. 


Pergamoma quillcashca 

12 Pergamo llactai tiaj iglesia angelma quillcai: Ishqui 
iluyuj esparara charij caita nin: 
13 Can rashcaunara yachani, can maibi causashcaras; chihuimi 
Satanás supai apu tiarina tian. Shinajllaira, ñuca shutira 
huacachiungui. Ñucara quirinara mana ichushcangui, Antipas 
nishca ali quirij ali rimaj runa canguna chaupi shungúi huañu- 
chishca punzhaunai, Satanás causaushca llactai. 
14 Shinajllaira, ansallara charini canhua rimangaj: Chihui 
huaquingunara charingui Balaam nishca yachachishcaunara 
catijguna; paiga Balac nishcara yachachica Israelba churiunara 
urmachingaj, runa rashca diosgunama cushca sacrificiounara 
micungaj, shujgunahua tacaringajpas. 
15 Shinallara Nicolaítauna yachachishcara catijgunara charin- 
gui. Chi yachachishcara chijnini. 
16 Chiraigumanda arrepentiri. Mana shina rajpi, cambajma 
uctalla shamusha, paigunahua macanausha ñuca shimimanda 
llucshij esparahua. 
17 Uyaj rinriyujga Espíritu iglesiaunama rimashcara uyachu. 
Vencij runara pacashca maná nishca micunara ñuca carasha, 
paita shu yuraj rumihuara cusha, rumii shu mushuj shutira 
quillcashca tian, pihuas chi shutira mana yachangachu, astaun 
apijlla yachanga. 


Tiatirama quillcashca 

18 Tiatira nishca llactai tiaj iglesia angelma quillcai: Diospa 
Churi, sindij nina cuenta ñahuiyuj, chiujlla ricurij paila cuenta 
chaquiyuj, caita nin: 
19 Can rashcaunara yachani, can llaquishcara, can quirish- 
cara, can sirvishcara; can ahuantaisiqui ashcaras yachani, 
imasna can puchucai rashcauna ñaupa ajgunara yalinmi. 
20 Shinajllaira ansallara charini canhua rimangaj, can chi 
Jezabel nishca huarmira ahuantaungui. Rimaj huarmi ani 
nin. Nucara sirvijgunara umachin shujgunahua tacaringaj, 

runa rashca diosma cushca sacrificiounara micungajpas yacha- 
chin. 

21 Lugarda cucani arrepentiringaj, astaumbas shujhua tacarina- 
manda arrepentirinara mana munanzhu. 

22 Paita unguchisha caitui shitasha, paihua tacarijgunara ash- 
cara tormendachisha, paiguna mana arrepentirijpi pai rash- 
caunara. 

23 Paihua churiunara huañuihua huañuchisha, maspas tucui 
iglesiauna yachanaunga imasna ñuca iyairas shunguras ricuj 
ani, caran dueñoma canguna rashca tupura cusha. 

24 Astaun cangunama, chishu Tiatira llactai tiajgunamas, 
maicambas cai yachachishcara mana yachajguna asha, Satanás 
irus yachaira mana yachajguna ashas, ñuca cangunara nini: 
Yali llashajta mana apachishachu. 

25 Astaun canguna charishcara huacachichi ñuca shamuna- 
gama. 

26 Maican runa vencijpi, ñuca rashcaunara huacachijpi puchu- 
caigama, ñuca paita ushaira cushami llactaunara mandangaj. 

27 Iru varahua paigunara mandangami, allpa manga cuenta 
paqui paqui tucunaungami, imasna ñuca Yayamanda apish- 
casna. 

28 Paitaga tutamanda ricurimuj estrellasta cushami. 

29 Uyaj rinriyujga Espíritu iglesiaunama rimashcara uyachu. 


Sardisma quillcashca 

3 | Sardis llactai tiaj iglesia angelma quillcai: Diospa 

canzhis espiritura canzhis estrellasgunaras charij caita 
nin: Can rashcaunara yachani, imasna causaunmi nishca 
angui, astaun huañushca mangui. 
2 Llicchari huañungaraugunara shinzhiyachi; can rashcaunara 
mana ali tupura ricushcanichu Diospa ñaupajpi. 
3 Can chasquishcara, can uyashcaras iyari; chita huacachi; 
arrepentiri. Can mana chapajpiga, shuhuaj cuenta cambajma 
shamusha; ñuca cambajma shamuna horasta mana yachan- 
guichu. 
4 Astaumbas ansalla runauna Sardis llactai tianaunmi, pai- 
guna churanara mana huajlichinaushcachu. Nucahua pariju 
yuraj churanahua purinaungami, caimanda valijgunami anaun. 


- APOCALIPSIS 3 | 500 


5 Vencij runaga yuraj churanahua churachishca anga. Paihua 
shutira mana chingachishachu causana quillcamanda; paihua 
shutira ñuca Yaya ñaupajpi paihua angelguna ñaupajpis 
rimashami. 

6 Uyaj rinriyujga Espíritu iglesiaunama rimashcara uyachu. 


Filadelfiama quillcashca 

7 Filadelfia llactai tiaj iglesia angelma quillcai: Casnami 
nin Santo nishca, Cierto Aj nishca, Davidpa llavera charij. 
Pascaj mani, pihuas ñuca pascashcara mana ishcangachu; 
ishcaj mani, pihuas ñuca ishcashcara mana pascangachu. 
8 Can rashcaunara yachani. Camba ñaupajpi shu pascashca 
pungura churashcani, pihuas mana ushangachu ishcanara. 
Can ansa ursara charishallara, ñuca shimira huacachishcangui, 
ñuca shutira mana ricsinichu nisha mana rimacanguichu. 
9 Satanáspa tandarinamanda, judioguna manchi yanga rimasha 
nijgunara, llullajguna ajllaira, ñuca cachasha cangunama 
shamungaj, canguna chaquii tuama urmangaj, ñuca canda 
laquishcara ricsinauchu. 
10 Imasna can ñuca, Ahuantai, nishca mandashca shimira 
huacachishcangui, ñuca shinallara canda huacachisha camana 
horasmanda. Cai camana horas tucui munduma shamunga 
mundui causajgunara camangaj. 
11 Uctalla shamunimi. Huacachi can charishcara pihuas 
camba llaitura ama quichungaj. 
12 Ñucaga vencij runara shu istandira rasha ñuca Diospa 
templo huasii, chimanda imahoraspas mana llucshingachu. 
Ñucaga ñuca Diospa shutira paihuajpi quillcasha, shinallara 
ñuca Diospa llacta shutira quillcasha, mushuj Jerusalén 
nishcara, ahua pachamanda Diospajmanda irgumujta, shina- 
llara ñuca quiquin mushuj shutira paihuajpi quillcasha. 
13 Uyaj rinriyujga Espíritu iglesiaunama rimashcara uyachu. 


Laodiceama quillcashca 


14 Laodicea nishca llactai tiaj iglesia angelma quillcai: 
Amen nishca, ali Cierto ricusha Rimaj, Dios iñachishcara 
Callarij, caita nin: 

15 Can rashcaunara yachani, mana chiri mana rupaj ashas. 

Ñuca munacani can chiri tucungaj, mana ashaga rupaj tucungaj. 
16 Shinajpi can cunujlla asha, mana chiri mana rupaj asha, 
canda ñuca shimimanda quijnashami. 

17 Canmi ningui: Charij ani, charijyashca ani. Imaras mana 
ministinichu, nishcangui. Mana yachangui imasna can yanga 
mana valij, llaquirij, pugri, ñausa, llatan angui. 

18 Chiraigumanda, canda camachisha nini: Ninai alichishca 
curira randingui can charij tucungaj, yuraj churanara ñuca- 
manda randingui churaringaj can llatan ashcara quillpangaj, 
can llatan ashcamanda pingarishca ama ricuringaj. Ñahui 
ambira llutai can ali ricungaj. 

19 Tucui ñuca llaquishcaunara camachini, livachini. Cuiraisi- 
qui tucui, arrepentirl. 

20 Nucaga pungúi cayasha shayauni. Pihuas ñuca shimira 
uyajpi, pungura pascajpis, ñuca paihuajpi icusha, paihua pariju 
micusha, pais ñucahua. 

21 Vencij runaraga ñuca cusha pai ñucahua pariju tiaringaj 
ñuca apu tiarinai, imasna ñuca vencicani, ñuca Yayahua tiari- 
cani paihua apu tiarinal. 

22 Uyaj rinriyujga Espíritu iglesiaunama rimashcara uyachu. 


Ahua pachai adorana 


4 | Caimanda huasha shu pungu pascashcara ricucani, 
ahua pachai. Ñuca ñaupa uyashca shimi, cormeta cuenta 
uyarij, ñucahua rimasha nica: Sicai caima, caiguna huasha 
tucunaunara canda ricuchisha. 

2 Chi ratollai Espiritui acani. Ñuca shu apu tiarina churashcara 
ricucani ahua pachai, tiarinai shuj tiauca. 

3 Tiarijga jaspe nishca cornalina nishca sumaj puca rumiuna 
cuenta ricurij aca. Tiarina muyujta shu cuichi tiaca esmeralda 
nishca verde rumi cuenta ricurij. 

4 Apu tiarina muyujta, shu ishqui chunga chuscu apu tiari- 
nauna tianauca, tiarinaunai ishqui chunga chuscu anciano 
nishca rucuunara tiarijta ricucani, yuraj churanahua chura- 
rishca, curi llaituunara charinauca umai. 

5 Tiarinamandaga rayo limpiashcauna, tulun uyarishcauna, 
shimiunas llucshinauca. Tiarina ñaupajpi canzhis nina velauna 
sindinauca, cai velauna Diospa canzhis espirituunami. 

6 Tiarina ñaupajpi shu vidrio lamar cuenta tiaca, chiu chiu 
ricurij rumi cuenta. Tiarina rayais tiarina muyujtas chuscu 
causajguna tianauca, entero aicha ñahuiunayuj aca, ñaupajmas 
huashamas. 

7 Ñaupa causaj shu leon puma cuenta ricurij, ishqui causajga 
huagra huahua cuenta ricurij, quinsa causaj runa ñahuira 
cuenta charij, chuscu causaj shu huamburij atun anga cuenta 
ricurij aca. 

8 Chi chuscu causajguna, caran shuj socta rigra pangara 
charica, paiguna ahuaras ucuras ñahuiunayuj anauca. Tutandi 
punzhandi mana saquisha caparinauca: Santo, santo, santo, 
nisha, Tucuira Ushaj Señor Dios, ñaupa tiaj, cuna tiajpas, 
shamuna ajpas. 

9 Caran cuti chi causajguna tiarinai tiajta alabanaun, ahuaya- 
chinaun, agrasinaun, pai huiñai huiñaigama causaj ajpi, 

10 chi ishqui chunga chuscu rucuunaga tiarinai tiajpa ñaupajpi 
tuama urmanaun, huiñai huiñaigama causajta adoranaun, 
paiguna llaituunara tiarina ñaupajma shitanaun, casna nisha: 
11 Señor, can valijmi angui sumacyachinaras, ahuayachinaras, 
ushairas apingaj. Can tucuira rarcangui, paiguna can mu- 
nashcamanda tianaun, shinallara rashca anauca. 


Huañuchishcasna ricurij 
Borrego | 

5 1 Tiarinai tiajpa ali maquii shu quillcara ricucani. Quill- 

caga pajllamas ucu partimas quillcashca aca. Canzhis 
sello nishcaunahua ishcashca aca. 
2 Shu shinzhi angelda ricucani shinzhi shimihua caparijta: 
¿Pita valinri, nisha, quillcara pascangaj? 
3 Pihuas mana valijchu aca, ahua pachais, cai pachais, cai 
pacha ucuis, quillcara pascangaj ricungajpas. 
4 Ashcara huacacani pi valijpas mana tuparijpi quillcara 
pascangaj, ricusha rimangaj, ricungajpas. | 
5 Shu anciano nishca rucu runa nihuaca: Ama huacaichu. 
Caibimi Judá aillumanda Leon Puma, Davidmanda Angu. 
Pai vencishcami quillcara pascangaj, paihua canzhis sellos 
nishca huatashcaunara pascangaj. 
6 Ricucani, apu tiarina chuscu causajguna ishqui chunga chuscu 

rucuuna chaupi shungüi shu huañuchishca cuenta Borregora 
shayajta ricucani, canzhis cornosyuj, canzhis ñahui muyuyuj. 
Cai canzhis ñahui muyuga Diospa canzhis espirituunami, 
tucui munduma cachashcauna. 

7 Borrego shamuca, quillcara apica tiarinai tiajpa ali maqui- 
manda. 

8 Borrego quillcara apishca huasha, chuscu causajguna ishqui 
chunga chuscu rucuunandi paihua ñaupajpi tuama urmanauca. 
Tucuiuna arpa nishca tucanaunara charinauca, inciensohua 
undachishca curi vasounaras. Caiguna quirijguna mañash- 
caunami. 

9 Shu mushuj cantanara cantanauca, casna nisha: Can valijmi 
angui quillcara apingaj, paihua sellos nishcaunara pascangaj. 
Can sacrificioi cushca acangui, camba yahuarhua ñucanchira 
randishcangui Diospajta, tucui ailluunamanda, tucui shimi- 
mandas, tucui llactamandas, tucui partimandas. 

10 Ñucanchira rey apuunara sacerdoteunaras rashcangui ñu- 
canchi Diospajta. Cai pachai mandashun. 

11 Ricucani, ricushaga ashca angelguna shimiunara uyacani. 
Paiguna apu tiarina muyujta causajgunas rucuunas muyujta 
shayanauca. Ashca huaranga huarangauna anauca. 

12 Shinzhi shimihua caparisha ninauca: Sacrificioi cushca 
Borrego valijmi ushairas, charishcaras, yachairas, shinzhiya- 
naras, ali rimashca ajtas, sumajtas, alabashcaras apingaj. 

13 Tucui rashcaunara, ahua pachai tiajtas, cai pachai tiajtas, 
cai pacha ucura tiajtas, lamarbi tiajtas, tucui paiguna ucui 
tiajgunaras rimajta uyacani: Tiarinai tiajma, Borregomas 
alabanara, ali rimashca ajtas, sumaj ajtas, ushairas huiñai 
huiñaigama achu, nisha. 

14 Chuscu causajgunaga: Amen, ninauca. Ishqui chunga 
chuscu rucuuna tuama urmanauca huiñai huiñaigama causajta 
adoranauca. | 


Quillcai tiaj sellounara pascanaun 


1 Borregoga shu sello nishcara pascashcara ricucani. 

Chuscu causajgunamanda shujga rayo cuenta uyarij 
shimihua caparijta uyacani: Ricuj shami, nisha. 

2 Ricusha, shu yuraj caballora ricucani; caballoi montashca 

runaga shu arco nishcara charica. Paima shu llaitura cunauca. 
Llucshica vencisha, vencingajpas. 

3 Ishqui sello nishcara pascashcai, ishqui causaj rimajta 
uyacani: Ricuj shami, nisha. 

4 Shu puca caballo llucshimuca. Caballoi montajta ushaira 
cushca aca cushi shungura mundumanda quichungaj, runauna 
parijumanda huañuchingaj. Paima shu atun esparara cunauca. 
5 Quinsa sello nishcara pascashcai, quinsa causaj rimajta 
uyacani: Ricuj shami, nisha. Ricusha, shu yana caballora 
ricucani; paihuajpi montashca runa shu balanzara charica 
paihua maquii. 

6 Chuscu causajguna chaupi shungumanda shu shimira rimajta 
uyacani: Ishqui libras trigo muyu chunga sucresta valin, 
socta libras cebada muyu chunga sucresta valin, nisha. Ama 
huajlichichu aceiteras vinoras. 

7 Chuscu sello nishcara pascashcai, chuscu causaj rimajta 
uyacani: Ricuj shami, nisha. 

8 Ricusha, shu quillu caballora ricucani. Paihuajpi montashca 
runa shuti Huañui aca. Ucu Pacha nishca shutiyuj paita 
catimuca. Ushaira paita cushca aca mundu shu chuscu parti 
ahuai, huañuchingaj esparahua, yarcaihuas, ungüihuas, cai 
pachai tiaj milli pumaunahuas. 

9 Pichca sello nishca pascashcai, altar siquii huañushca runauna 
almaunara ricucani, Diospa shimira llaguishcamanda Diospa 
shimira rimashcamandas huañuchishcauna. 

10 Shinzhi shimihua caparisha ninauca: ¿Imahorasgama Se- 
ñor, chuyaj, cierto ajpas, ñucanchi yahuarmanda mana tari- 
pangui, mana cutipangui mundui causajgunara? 

11 Yuraj churanaunara paigunara cunauca: Shu ratora samai- 
chi, paigunara ninauca, cangunahua pariju sirvijgunas uquiunas 
yupashca tupu pactarinagama, paigunas cangunasna huañu- 
chishca anaunga. 

12 Socta sello nishca pascashcara ricucani. Allpa shinzhira 
cuyuca, indi yana tucuca yana llachapa cuenta, entero quilla 
yahuar cuenta ricurij tucuca. 

13 Ahua pachamanda estrellasguna cai pachama urmanauca 
imasna shu higo yura shinzhi huairaushcai cuyujpi paihua 
muyu talirin. 

14 Ahua pachaga chingarica, shu quillca cullu pillurishca 
cuenta. Tucui urcu, tucui isla anzhuricami pai tiashcamanda. 
15 Mundu rey apuuna, atun runauna, charijguna, capitanguna, 
ushajguna, tucui sirvijguna, tucui Huri ajguna, tucuiguna 
mitcunauca rumi uctuunai urcu peñasgunais. 

16 Urcuunara peñasgunaras ninauca: Urmaichi ñucanchi ahuai, 
tapahuaichi ñucanchira apu tiarinai tiajpa ñahuimanda, Borrego 
piñarishcamandas. 

17 Paiguna atun piñarina punzha pactamushcami, ¿pita shaya- 
rinara ushangachu? 


144,000 ajllashcauna Israelmanda 


7 | Caimanda huashaga, chuscu angelgunara shayajta 
ricucani, cai pacha chuscu pundai, mundui chuscu huai- 
raunara arcajguna aca, ama huairangaj allpa ahuai, lamar 
ahuais, ima yura ahuais. 

2 Shinallara shu angelda ricucani, indi llucshishcamanda 
sicamujta, Causaj Diospa sello nishcara charijta. Cai angel 
chishu chuscu angelgunara caparica shinzhi shimihua. Chi 
chuscu angelgunama ushaira ñaupa cushca aca allpara lamardas 
huajlichingaj. 

3 Angel casna nica: Ama huajlichichu allparas, lamardas, 
yuraunaras, ñucanchi Diosta sirvijgunara urintii sello nishcara 
ñucanchi churashca huashagama. 

4 Sello nishcara churashcauna yupashcara uyacani; tucui 
Israelba churiunamanda, shu patsac chuscu chunga chuscu 
huaranga sellora churashcauna anauca. 

5 Judá aillumanda chunga ishqui huaranga sellora churashca 
anauca; Rubén aillumanda chunga ishqui huaranga sellora 
churashca anauca; Gad aillumanda chunga ishqui huaranga 
sellora churashca anauca; 

6 Aser aillumanda chunga ishqui huaranga sellora churashca 
anauca; Neftalí aillumanda chunga ishqui huaranga sellora 
churashca anauca; Manasés aillumanda chunga ishqui huaranga 
sellora churashca anauca; 

7 Simeón aillumanda chunga ishqui huaranga sellora churashca 
anauca; Levi aillumanda chunga ishqui huranga sellora chu- 

rashca anauca; Isacar aillumanda chunga ishqui huaranga 
sellora churashca anauca; 

8 Zabulón aillumanda chunga ishqui huaranga sellora churash- 
ca anauca; José aillumanda chunga ishqui huaranga sellora 
churashca anauca; Benjamín aillumanda chunga ishqui 
 huaranga sellora churashca anauca. 


Yuraj churanahua churarishcauna 


9 Caimanda huasha, shu ashca atun monton runaunara 
ricucani, mana yupaihuajta, tucui ailluunamanda, tucui llac- 
taunamanda, tucui shimiunamanda ajgunara. Apu tiarina 
ñaupajpi tianauca, Borrego ñaupajpis. Yuraj churanahua 
churarishca anauca, paiguna maquii ramos pangaunara cha- 
rinauca. 

10 Shinzhi shimihua caparisha ninauca: Quishpichina ñucanchi 
tiarinai tiaj Diospajmi Borregojmi. 

11 Tucui angelguna apu tiarina muyujta, shinallara rucuunas 
chuscu causajgunas muyujta shayanauca. Paiguna tuama 
urmasha apu tiarina ñaupajpi, Diosta adoranauca. 

12 Ninauca: Amen, bendiciana, ali sumaj, yachana, agrasina, 
ali rimashca shuti, ushana, ali shinzhiyanas ñucanchi Diospa 
achu, huiñai huiñaigama. Amen. 

13 Shinajpi rucuunamanda shuj ñucahua rimasha nica: Cai- 
gunaga, yuraj churanahua churarishcauna, ¿pitai caiguna? 
¿maimandara shamunaushcai? a 
14 Paita cutipasha: Señor can yachanguimi, nicani. Paiga 
ñucara nica: Caiguna ashca tormendosmanda llucshinaush- 
cami, paiguna churanara tacsanaushcami, yurajyachinaush- | 
cami Borrego yahuarbi. 

15.Chimanda Diospa apu tiarina ñaupajpi tianaunmi. Paita 
sirvinaun tutandi punzhandi paihua templo huasi. Tiarinai 
tiajga paigunahua causangami paihua huasii. 

16 Ña mana mas yarcachinaungachu, upinaichinaungachu, 
indis mana cuti paiguna ahuai aitangachu, mana ima rupaj- 
huallas aitangachu. 

17 Borregoga, tiarina chaupi shungúi tiajga, paigunara caran- 
gami, causaj yacu bujyuunama pushangami. Diosga paiguna 
ñahuimanda tucui iquira pichangami. 


597 APOCALIPSIS 8 


Canzhis sellora pascashca 


8 I Canzhis sello nishca pascarishcai, chunlla tucuca ahua 
pachai shu chaupi hora tupura. 

2 Chi canzhis Diospa ñaupajpi shayaj angelgunara ricucani. 
Paigunara canzhis cormetara cunauca. 

3 Shinajpi shu angel shamuca, altar ñaupajpi shayarica, shu 
curi incienso purura charica. Ashca inciensora paita cushca 
aca, tucui quirijguna mañashcaunara yapangaj, apu tiarina 
ñaupajpi tiaj curi altarbi. 

4 Angelba maquimanda incienso cushni Diospa tiashcama 
sicaca quirijguna mañashcaunahua. 

5 Angelga incienso purura apisha, altarmanda ninahua unda- 
chisha, cai pachama shitaca. Rayuuna shimiunandi uyarinauca 
rayu limpiashcauna ricurinauca, allpas cuyuca. 


Canzhis cormetauna 


6 Chi canzhis cormetayuj angelguna puruntunauca tucangaj. 
7 Ñaupa punda angel paihua cormetara tucaca. Rasu rumiunas 
ninas yahuarhua masarishca cai pachama shitashca anauca. 
Shu quinsa parti yuraunara rupachishca aca, tucui verde 
quihuaunandi. 
8 Ishqui angel paihua cormetara tucaca. Shu atun ninahua 
sindij urcu cuenta lamarbi shitashca aca. Shu quinsa parti 
lamar yacu yahuar tucuca. | 
9 Shu quinsa parti lamarbi causajguna huañunauca, shu quinsa 
parti barcouna chingarinauca. 
10 Quinsa angel paihua cormetara tucaca. Ahua pachamanda 
shu atun sindij estrellas urmaca, shu atun copal vela cuenta; 
shu quinsa parti yacuuna ahuai, yacuuna llucshiushca ahuais 
urmaca. 
11 Estrellaspa shuti Ayacmi. Shu quinsa parti yacuuna ayac 
tucunauca. Ashca runauna chi yacuunamanda huañunauca, 
yacu ayac tucushcamanda. 
12 Chuscu angel paihua cormetara tucaca. Shu quinsa parti 
indira huajlichishca aca, quillaras shu quinsa partiras, estrellas- 
gunamandas shu quinsa partiras huajlichishca aca, paiguna- 

manda shu quinsa parti llanduyangaj, punzha shu quinsa 
parti llanduyangaj, shinallara tutas. 

13 Ricucani, shinallara uyacani shu atun angelda ahua pacha 
chaupii huamburijta. Shinzhi shimihua caparica, ¡Ayailla, 
ayailla, ayailla, nisha, cai pachai causajgunamanda, shuj 
cormetauna tucanaunamanda, shu quinsa ARES suda ña tucan- 
garaushcara! 


Pichca cormeta uyarin 


9 I Pichca angel cormetara tucaca. Shu estrellasta, ahua 
pachamanda cai pachama urmamujta ricucani. Paima 
atun ucu uctu llavera cushca aca. 

2 Atun ucu uctura pascaca. Uctumanda, cushni llucshica shu 
atun ninamanda cushni cuenta. Indis huairas llanduyamuca 
uctumanda cushnihua. 

3 Cushni ucumanda atun ijiuna llucshinauca cai pachai. 
Paigunama ushaira cushca aca imasna cai pachai tiaj uputindi- 
unama cushcasna. 

4 Paigunara mandashca aca cai pacha quihuara, ima verde 
pangaras, ima yuraras ama huajlichingaj, astaun runaunallara, 
paiguna urinti Diospa sellora nishcara mana charijgunara 
huajlichingaj. 

5 Paigunama cushca aca mana huañuchingaj astaun tormen- 
dachingaj pichca quilla tupura. Paiguna tormendachina 
uputindi runara tucsishca cuenta aca. 

6 Chi punzhaunaiga runauna huañunara mascanaunga, astaun 
mana tupanaungachu. Huañungaj munanaunga, astaun hua- 
huiga paigunamanda miticungami. 

7 Ijiunaga caballouna cuenta ricurinauca, macanaungaj purun- 
tushcauna. Paiguna umai curi llaitura cuenta charinauca, 
paiguna ñahui runa ñahui cuenta aca. 

8 Paiguna accha huarmi accha cuenta aca, paiguna quiruuna 
leon puma cormillos cuenta aca. 

9 Pichu quillpanara charinauca, iruhua rashca cuenta. Pai_ 
guna rigra pangauna uyarishca ashca caballo aisashca carre. 
tauna uyarishca cuentami aca, guerrama callpaushcai uya- 
rishcasna. 

10 Paiguna chupa uputindi chupa cuenta aca, tucsinayuj. 
Paiguna chupahua runaunara chugrichinara ushanauca, pichca 
quilla tupura. 

11 Atun ucu uctu angelga paiguna rey apumi aca. Paihua 
shuti hebreo shimii Abadón nishca aca; griego shimii paihua 
shuti Apolión nishca aca. 

12 Ñaupa punda Ayailla rimashca ña pasashcami. Chara 
ishqui cuti Ayailla rimashcauna caimanda huasha sha- 
munaunga. 

13 Socta angel paihua cormetara tucaca. Shu shimira uyacani, 
Diospa faupajpi tiaj curi altar chuscu cornos chaupi shungu- 
manda llucshijta. 

14 Socta cormetayuj angeldaga chi shimi rimasha nica: Pas- 
cairi chi chuscu huatashca angelgunara, Eufrates nishca atun 
yacu rayai huatashcaunara. 

15 Chi chuscu angelgunara pascashca anauca. Puruntushca 
anauca chi horasgama, chi punzhagama, chi quillagama, chi 
huatagama, tucui runaunamanda shu quinsa partira huañu- 
chinga). 

16 Caballoi montashcauna, ishqui patsac huaranga huaranga 
tupu anauca. Paiguna yupashcara uyacani. 

17 Ñuca nuspaushcai cuenta caballounara ricucani, paiguna 
ahuai montashcaunaras; pichu quillpana palaunara charinauca, 
ninahua verde rumihuas azufrehuas rashca aca. Caballouna 
umaga leon puma uma cuenta aca, paiguna shimimanda ninas 
cushnis azufres llucshinauca. 

18 Cai quinsa tormendachinahua shu quinsa parti runauna 
huañunauca: ninahua cushnihua azufrehuas, caballo shimi- 
manda llucshijguna. 

19 Caballouna chugrichingaj ushaira charinauca paiguna shimii 
paiguna chupais. Paiguna chupa machacui cuenta umayuj 
aca, umaunahua chugrichinauca. 

20 Chishu runaunaga, cai tormendachishcaunamanda mana 
huañushcauna mana arrepentirinaucachu paiguna maquihua 
rashcaunara; supaigunara adorangaj mana saquinaucachu; 
shinallara curi, cullqui, rumi, caspira rashca yanga diosgunaras 
adorangaj mana saquinaucachu; cai yanga diosguna mana 
ricujguna mana uyajguna mana purijguna ajpi. 

21 Mana arrepentirinaucachu paiguna runaunara huañuchina- 
unaras, sagranaunaras, tacarinaunaras, shuhuanaunaras. 


Qui llcara apamuj angel 


| 0 I Shu shinzhi angelda ahua pachamanda irgumujta 
ricucani, puyuhua churarishca, shu cuichi paihua umai 

tiauca, paihua ñahui indi cuenta aca, paihua chaquiuna nina 

cullu cuenta ricurinauca. 

2 Paihua maquii shu ichilla quillca pascashcara charica. Paihua 

ali chaqui lamarbi churaca, lluqui chaquiga allpai churaca. 

3 Shinzhi shimihua caparica, shu leon puma rungashca cuenta. 

Pai caparishca huasha, canzhis rayouna uyarinauca. 

4 Chi canzhis rayouna uyarishca huasha, ñuca quillcangarau- 

cani. Shinajllaira shu ahua pachamanda shimira uyacani: 

Sello nishcara churasha ishcangui, chi canzhis rayouna rimash- 

caunara. Ama quillcaichu, nica. 

5 Ñuca ricushca angel, lamarbi allpais shayaj, paihua maquira 

ahuama ricuchica, 

6 Diospa shutii shimira cuca, huiñai huiñaigama Causajpa 

shutii rimasha, pai ahua pachara paihuajpi tiajgunaras, cai 

pachara paihuajpi tiajgunaras, lamarda paihuajpi tiajgunaras 

` raj ajpi: Dios mana mas chapangachu, nica, 

7 astaun ahua pachamanda canzhis angel :«cormetaushca 

punzhaunai, pai cormetangaj callarijpi, Dios pacashca shimi 

pactaringami, imasna pai rimaca paita sirvij rimajgunama. 

8 Ahua pachamanda uyashca shimiga cutillara ñucahua rimasha 

nica: Ri, quilicara api, pascashcami tian lamarbi allpais shayaj 

angelba maquii. 

9 Angelma ricani, Quilicara cuhuapai, nisha. Paiga fñucara 

nica: Apisha micui. Icsai ayac tucunga, astaun shimii mishqui 

tucunga, sacha mishqui cuenta. 

10 Shinajpi angelba maquimanda ichilla quillcara apicani, 

apisha micucani. Ñuca shimii mishqui aca, sacha mishqui 

cuenta, astaumbas micushca huasha ayac tucuca icsai. 

11 Angel ñucara nica, ministirinmi can Diosmanda cuti riman- 

gaj ashca runaunama, llactaunamas, shimiunamas, rey apu- 

unamas. 

Ishqui ricusha rimajguna 

| | 1 Shinajpi shu pindujta, tupuna varara cuenta, cui 

tucucani. Shu shimi, Atari, nisha uyarica. Diospa 
templo huasira tupui, altardas, chihui adorajgunaras. 
2 Astaun templo canzhai aj patiora saqui, ama tupuichu. 
Gentilgunama cushcami. Paiguna aitasha huajlichinaunga 
santo llactara chuscu chunga ishqui quilla tupura. 
3 Ñuca ishqui ricuj runaunama cushami ñucamanda rimangaj 
shu huaranga ishqui patsac socta chunga punzhagama, yana 
costal llachapahua churarishca. 
4 Cai rimajgunaga chi ishqui olivo yura, chi ishqui vela sha- 
yachinami, cai pacha Diospa ñaupajpi shayajguna. 
5 Maican runas paigunara huajlichisha nisha rajpi, nina 
llucshin paiguna shimimanda, paigunara chijnijgunara rupa- 
chisha tucuchingaj; maican runas paigunara huajlichisha nijpi, 
shina tonollaira huañuna anga. | 
6 Caiguna ushaira charinaun ahuapachara ishcangaj, ama 
tamiangaj paiguna rimana punzhaunai. Ushaira charinaun 
yacuunara turcangaj, yahuar tucungaj, aliparas huajlichingajpas 
ima tono tormendoshuas, imasna cuti paiguna munashcasna. 
7 Paiguna rimashcauna tucurishca huasha, atun ucu uctumanda 
llucshimuj milli Animal nishca paigunahua macananaunga, 
paigunara vencinga, paigunara huañuchinga. 
8 Paiguna huañushca ayauna atun llacta pulazai ichushca 
sirinaunga. Cai llactaga, almallai iyajpi, Sodoma nishca, 
Egipto nishca rimashcami. Chi llactai ñucanchi Señor chaca- 
tashca aca. 
9 Runaunamanda, ailluunamanda, shimiunamanda, llactauna- 
manda runauna paiguna huañushca ayaunara ricunaunga 
quinsa punzha chaupira. Lugarda mana cunaungachu ayaunara 
pambangaj. 
10 Cai pachai causajguna cushiyanaunga rimajguna hua- 
ñushcamanda, cushi tucunaunga; parijumanda cuyanaunara 
cuyanaunga, cai ishqui rimajguna cai pachai tiajgunara tor- 
merntdachijguna huañushcaraigu. 
11 Shinajllaira quinsa punzha chaupira pasashca huasha, 
Diosmanda cachashca causana espíritu paiguna huañushca 

aichai icuca. Paiguna atarisha shayarinauca. Paigunara 
ricujguna ashcara manzharisha ricunauca. 

12 Ahua pachamanda shu atun shimira uyanauca, paigunara 
nisha: Sicaichi caima. Ahua pachama sicanauca shu puyui. 
Chijnijguna paigunara ricunauca. 

13 Chi ratollaira allpa shinzhira cuyuca. Llactamanda shu 
chunga parti tularica, allpa cuyushcamanda shu canzhis hua- 
ranga runauna huañunauca. Shujgunaga ashcara manzharisha, 
ahua pacha Diosta ahuayachinauca. 

14 Ña pasarishcami ishqui Ayailla nishca shimi. Quinsa 
Ayailla nishca shimi ñalla shamungami. 


Canzhis cormeta uyarin 


15 Canzhis angel paihua cormetara tucaca. Shinzhi shimiuna 
ahua pachai uyarinauca, rimasha ninauca: Cai pacha gobier- 
nouna ña ñucanchi Señorbaj tucunaun, paihua Cristojpas. 
Pai huiñai huiñaigama rey apu cuenta mandangami. 

16 Ishqui chunga chuscu anciano nishca rucuuna paiguna 
apu tiarinaunai tiajguna Diospa fñaupajpi tuama urmanauca, 
Diosta adoranauca. 

17 casna nisha: Canda agrasinchi Tucuira Ushaj Señor Dios, 
tiajpas, tiashca ajpas, shamuna ajpas, camba atun ushaira 
apishcangui, rey apu tucusha mandashcangui. 

18 Llactaunaga piñarisha caparinauca, cambas piñarishcangui. 
Huañushcaunara taripana tiempo pactamushcami, shinallara 
tiempo pactamun premio nishca cuyanara cuyangaj canda 
sirvij rimajgunaras, quirijgunaras, camba shutira manzhaj- 
gunaras, ichillaunandi atungunandi. Tiempo pactamun cai 
pachara tulajgunara tulangaj. 

19 Diospa templo huasi pascashca aca ahua pachai. Diospa 
pactachina shimimanda arca nishca santo cajon ricurimuca 
ahua pachai. Rayo limpiashcauna, shimiuna, rayo uyarishca- 
una, allpa cuyunas, atun rasu rumiunas tianauca. 


Huarmindi dragondi ricurinaun 


l 2 I Shu atun ricurina ricurimuca ahua pachai: shu 
huarmi ricurimuca, indihua churarishca aca, quillas 

chaqui ucui tiauca, paihua umai shu chunga ishqui estrellasyuj 
llaitu tiauca. 

2 Huarmiga huahuayuj aca icsai, huacacami huahua nana- 
chishcamanda, pagarina horas pactamujpi. 

3 Shinallara shu ricurinas ricurica ahua pachai. Shu atun 
puca dragón nishca, canzhis umayuj chunga cornosyuj aca. 
Umaunai canzhis rey apu llaituunara charica. 

4 Paihua chupahua shu quinsa parti ahua pacha estrellasgunara 
aisasha cai pachama urmachica. Dragón nishcaga huarmi 
ñaupajpi shayarica, huarmi ña pagarichingaraupi, huahuara 
micungaj pai pagarishca ratollaira. 

5 Huarmi shu cari huahuara pagarichica. Pai tucui llactaunara 
mandangami iru varahua. Huahuaga apai tucuca Diospajma, 
paihua apu tiarinama. 

6 Huarmiga runa illashca partima miticuca, Dios alichishca 
partima, chihui cuirai tucungaj shu huaranga ishqui patsac 
socta chunga punzhagama. a 

7 Chihuasha, atun macanauna tiauca ahua pachai, Miguel 
paihua angelgunandi macananauca dragón nishcahua. Dra- 
gónbas paihua angelgunandi macananauca. 

8 Astaun dragón nishcauna mana vencinaucachu, maspas 
paigunaj mana lugar tiacachu ahua pachai. 

9 Atun dragón nishca canzhama ichushca aca, pai callari 
tiempomanda machacui, supai apu nishca, paihua shuti 
Satanás, entero mundura umachij. Cai pachama shitashca 
aca paihua angelgunahua pariju. 

10 Shinajpi, shu shinzhi shimira uyacani ahua pachai, casna 
nisha: Cuna pactamunaushcami ñucanchi Diospa quishpi- 
chinas, paihua ushais, pai mandanas, paihua Cristo mandana 
ushais. Ñucanchi uquiunaras caušayachijta canzhama ichush- 
cami, paiga paigunara caušayachica ñucanchi Diospa ñaupajpi 
tutandi punzhandi. 

11 Uquiunaga paita vencinaushca Borrego yahuarraigumanda, 
paiguna rimashca shimimandas. Maspas paiguna causaira 
mana llaquinaucachu huañunagama. 

12 Chiraigumanda cushiyaichi, ahua pachauna, chihui causaj- 
gunandi. ¡Ayailla, cai pachai causajguna, lamarbi causajgunas! 

Supai apu cangunajma irgushcami ashcara piñarisha, paihua 
tiempo ña pactariupi yachasha. 

13 Dragón nishcaga, pai cai pachama shitashcara riparasha, 
churira pagarichij huarmira catica tormendachingaj. 

14 Huarmiraga ishqui atun anga rigra pangara cunauca, ma- 
chacui ñaupajmanda huamburisha mitucungaj runa illashca 
partima, paihua tianama, chihui cuirai tucungaj shu tiempora, 
tiempounaras chaupi tiemporas. 

15 Machacuiga paihua shimimanda ashca yacura shitaca 
huarmi huashai, yacu paita apangaj. 

16 Astaumbas allpa huarmira yanapaca, allpa paihua shimira 
pascasha yacura nillpuca, dragón nishca shimimanda shitashca 
yacura. | 

17 Shinajpi dragón nishca piñarica huarmihua. Macanaungaj 
rica huarmimanda miraiguna puchujgunahua, Diospa cama- 
chishcaunara huacachijgunahua, Jesucristo shimira huaca- 
chijgunahuas. 


Ishqui milli Animalgunamanda 


| 3 1 Lamar pulaya tiyui shayaricani. Lamarmanda shu 
milli Animalda sicamujta ricucani, canzhis umayuj, 

chunga cornosyuj aca, cornospi chunga rey apu llaitu tianauca, 

paihua umaunais shu Diosta piñaj shutiras charica. 

2 Ñuca ricushca Animal atun muru puma cuenta ricurij aca, 

paihua chaquiuna oso chaqui cuenta, paihua shimi leon puma 

shimi cuenta aca. Dragón nishca paihua ushairas paihua apu 

tiarinaras, paihua atun mandana ushairas Animalma cuca. 

3 Shu paihua uma huañunalla chugrishcara ricucani, astaum- 

bas pai huañunalla chugrishca aliyacami. Tucui cai pacha 

runauna Animalda manzharisha catinauca. 

4 Paiguna dragón nishcara adoranauca, paihua ushaira Ani- 

malma cushcaraigu, shinallara Animaldas adoranauca, casna 

nisha: ¿Pitairi cai Animal cuenta, pita paihua macanaunara 

ushangairi? 

5 Shinallara paima lugarda cushca aca irus shimira rimangaj, 

Diosta camisha. Ushaira paima cushca aca mandangaj chuscu 

chunga ishqui quilla tupugama. | 

6 Shimira pascaca Diosta pifiangaj, paihua shutiras pifiangaj, 

paihua tabernáculo huasiras, ahua pachai causajgunaras 
pifiangaj. 

7 Paita lugarda cushca aca quirijgunahua macanaungaj, 
paigunara vencingəjpas. Maspas, paita cushca aca tucui 
aillura, tucui llactara, tucui shimira, tucui runauna montonda 
mandangaj. 

8 Paita adoranauca tucui cai pachai causajguna, paiguna 
shutiunara Borrego causana quillcai mana quillcashca asha, 
Borregoga mundu callarimanda sacrificioi cushca ashca. 

9 Uyaj rinriyuj uyachu. 

10 Chonda cularbi ishcaj chonda cularbi ishcashca anga. Es- 
parahua huañuchij esparahua huañuchishca anga. Caibimi 
quirijguna ahuantana iyai, paiguna quirinas. 

11 Chimanda huasha shu milli Animalda allpamanda sicamuj- 
ta ricucani. Ishqui cornosyuj aca, borrego cuenta, astaumbas 
dragón nishcasna rimaca. 

12 Cai Animal ñaupa ricurij Animalba tucui mandanahua 
mandan paihua ñaupajpi. Cai Animal cai pacharas cai pachai 
causajgunaras ñaupa aj Animalda alabachin, huañunalla 
chugrishca aliyajta. 

13 Atun munanaita ranaunara ricuchin, maspas ahua pacha- 
manda ninara urmachin cai pachama, runauna ñaupajpi. 

14 Cai pachai causajgunara umachin paima cushca munanaita 
ricuchishcaunahua, ñaupa aj Animalba ñaupajpi. Cai pachai 
causajgunara mandaca Animal cuenta ricurijta rangaj, chi 
esparahua chugrichishca huasha causaj Animalda. 

15 Paita lugarda cushca aca Animal cuenta ricurij rashcara 
samaira charingaj, rimangajpas, tucui paita mana adoraj- 
gunara huañuchingajpas. | 

16 Paiga tucuira, ichillauna ajpi atunguna ajpis, charijguna 
ajpi pogriuna ajpis, liuriuna ajpi mana liuriuna ajpis, shu 
sefialda churachica ali maquii, urintii. 

17 Mana pihuas randinara catunara ushacachu chi señalda 
mana charisha, Animalba shutira, Animalba shuti yupashcara 
mana charisha. 

18 Caibimi yachana tian. Intindij runa Animal yupashcara 
yupachu, runa shuti yupanami. Paihua yupana socta patsac 
socta chunga socta. 

144,000 cantajguna 


| 4 I Chimanda huasha ricucani. Borregoga Sión nishca 
urcui shayaca. Paihua pariju shu patsac chuscu chunga 
chuscu huaranga runauna tianauca. Paihua shutira paihua 
Yaya shutiras urintii quillcashcara charinauca. 
2 Shu ahua pachamanda shimira uyacani, ashca yacuuna 
huactarishca cuenta uyarica, atun rayu uyarishca cuenta. 
Ñuca uyashca shimi arpa nishcara tucajguna tucashca cuenta 
uyarica. 
3 Paiguna shu mushuj cantanara cantanauca apu tiarina ñau- 
pajpi, chuscu causajguna ñaupajpis, anciano nishca rucuuna 
ñaupajpis. Pihuas cai cantanara mana ushacachu yachanara 
astaun chi patsac chuscu chunga chuscu huarangaunalla, 
paiguna randishcauna anauca cai pachamanda. 
4 Caiguna huarmiunahua mana huajlijguna aca, huanraunami 
aca. Caiguna Borregora catijgunami pai maita rijpis. Caiguna 
runaunamanda randishcaunami anauca shu yura ñaupa punda 
aparij muyuuna cuenta, Diospajtas Borregojtas. 
5 Paiguna shimii ima llulla shimira mana tupashcachu aca, 
huajli illaj anauca Diospa apu tiarina ñaupajpi. 


Quinsa angelguna rimanaun 


6 Shu angel huamburijta ricucani ahua pacha chaupi 
shungüi. Pai huiñai huiñaigama duraj evangelio ali shimira 
charica cai pachai tiajgunama rimangaj, tucui llactama, tucui 
ailluma, tucui shimima, tucui runaunamas. 

7 Shinzhi shimihua caparisha nica: Diosta manzhaichi, paita 
ahuayachichi. Pai taripana horas ña pactamushcami. Ahua 
pachara, cai pacharas, lamardas, yacu bujyuras raj Diosta 
adoraichi. 

8 Shu angel paita catica, nisha: Urmashcami, urmashcami 
Babilonia nishca atun llacta. Tucui llactaunara pai tacarisha 
causana urti vinora cuenta upichicami. 

9 Shu quinsa angel chishujgunara catimuca, shinzhi shimihua 
rimasha: Pihuas Animaldas paihuaj cuenta ricurijtas adorasha, 
pihuas paihua señalda apishca asha urintii, maquii, 

10 shinallarami Diospa piñarina vinora upingami, mana ima- 
huas masashca, paihua upina purui talishcara. Ninahuas 
azufrehuas tormendachishca anga chuyaj angelguna ñaupajpi 
Borrego ñaupajpis. 

11 Paiguna tormendachishcamanda cushni huiñai huiñaiga- 
ma sicangami. Maspas tutas punzhas mana samanaunzhu 
Animalda adorajguna, paihuaj cuenta ricurijtas adorajgu- 
na, shinallara Animal shuti señalda apijgunas mana sama- 
naunzhu. 

12 Caibimi quirijguna ahuantana iyai, Dios DA Aa 
Jesuspi quirishcaras huacachijguna. 

13 Shu ahua pachamanda rimaj shimira uyacani, casna nisha: 
Quillcai, Cuna horasmanda ñaupajma, cushimi anaunga tucui 
Señorbi quirisha huañujguna. Espirituga, Ari, nin, paiguna 
tarabashcaunamanda samanaungami. Paiguna rashcauna pai- 
gunahua catinaun. 


Mundura pallashca 


14 Ricusha, shu yuraj puyura ricucani. Puyu ahuai shu 
chihui tiajta ricucani, Runa Churi cuenta ricurij; paihua umai 
shu curi llaitura, paihua maquii shu ilu saulira charica. 

15 Templo huasimanda shu angel llucshica, shinzhi shimihua 
puyui tiajta caparisha nica: Saulira cachai, pallairi. Pallana 
horas ña pactamushcami. Cai pacha pallana ña chaquishcami. 
16 Puyui tiajga saulira cachaca cai pachama. Cai pachara 
pallashca aca. 

17 Shu angel ahua pachai tiaj templomanda llucshica, pai 
shinallara ilu saulira charica. 

18 Altarmanda shu angel, ninara mandaj, llucshica. Shinzhira 
caparisha saulira charijta cayaca: Cachai, nica, camba ilu 
saulira. Uvillas huanguunara pallai cai pachamanda. Paihua 
uvillas muyuuna pucushcami. 

19 Angel saulira cachaca cai pachai; cai pacha uvillasta pa- 
llaca; uvillasta chahuanai ichuca, Diospa atun piñarina cha- 
huanai. 

20 Chahuanaga aitashca aca llactamanda canzhama. Chahua- 
namanda yahuar llucshica, yahuarga caballo shayachina 
huascagama pactajta, quinsa patsac kilómetrogama. 

Canzhis puchucai tormendachinauna 


l 5 I Ahua pachai shu atun gusto ricurinara ricucani: 
Canzhis angelgunara ricucani canzhis puchucai tormen- 
dachinaunara charijgunara. Caigunahua Diospa piñarina tu- 
curin. 
2 Shinallara shu ninahua masarishca vidrio cuenta lamarda 
ricucani. Vidrio lamarbi vencijgunara shayajta ricucani, 
paiguna chi milli Animalda, paihuaj cuenta ricurijtas, paihua 
señaldas, paihua shuti yupashcaras vencinauca; Diospa arpa 
nishca tucanaunara charinauca. 
3 Diosta sirvij Moisespa cantanara Borrego cantanaras can- 
tanauca, nisha: Can rashcauna, Tucuira Ushaj Señor Dios, 
atunmi anaun, manzhanaitami anaun. Camba ñambiuna 
dirichuunami, ciertounami, quirijgunahua Rey Apu. 
4 ¿Pita canda mana manzhangairi, Señor, camba shutira mana 
ahuayachingairi? Canlla chuyajmi angui. Chi raigumanda 
tucui llactauna canda adorangaj shamunaunga, camba tari- 
panauna ricurinaushcami. 

5 Caigunamanda huasha, ahua pachai templo nishca Diospa 
shimira ricuchij tabernáculo santo huasi pascashcara ricucani. 
6 Templo huasi ucumanda chi canzhis tormendachinara charij 
angelguna llucshinauca, sumaj chiujlla ricurij lino nishcahua 
rashca llachapahua churarishcauna, paiguna pichui curi chum- 
billinahua chumbillishca aca. 

7 Chuscu causajgunamanda shujga chi canzhis angelgunara 
canzhis curi vasora cuca, caran vaso huiñaigama causaj Dios 
piñarishcahua undashca aca. 

8 Templo huasi cushnihua undashca aca, Diospa sumajmanda 
paihua ushaimandas. Mana pihuas templo huasii icunara 
ushacachu chi canzhis angel canzhis tormendachinauna pac- 
taringagama. 


Diospa piñarina vasouna 


| 6 I Templo huasimanda shinzhi shimihua rimashcara 
uyacani, canzhis angelgunara rimashcara: Richi, nica, 

canzhis Diospa piñarina vasora cai pacha ahuai talichi. 

2 Naupa punda aj angel rica, paihua vasora cai pacha ahuai 

talica. Runauna aichai ismuchij llaga iñaca milli Animalba 
señalda charijgunama, paihuaj cuenta ricurijta adorajgunamas. 
3 Ishqui angel paihua vasora talica lamar ahuai. Lamarga 
yahuar tucuca, huañushca runa yahuar cuenta. Tucui lamarbi 
causajguna huañunauca. 

4 Quinsa angel paihua vasora talica yacuuna ahuai, yacu 
llucshina bujyuuna ahuais. Yacuuna yahuar tucunauca. 

5 Yacura mandaj angel rimajta uyacani: Alimi angui can, 
Señor, ñaupa ajpas cuna ajpas chuyaj Dios, caigunara tari- 
pashcangui. 

6 Imasna paiguna quirijguna Diosmanda rimajguna yahuarda 
talinauca, shinallara paigunama can yahuarda cushcangui 
upingaj; casna tucungaj alimi aca. 

7 Shinallara shujta altarmanda rimajta uyacani: Cierto pacha, 
Tucuira Ushaj Señor Dios, can taripashcauna ciertomi, alimi 
anaun, nica. 

8 Chuscu angel paihua vasora indi ahuai talica. Indima cushca 
aca runaunara ninahua rupachingaj. 

9 Runaunaga ashca rupajhua rupanauca. Diospa shutira 
piñanauca, pai cai tormendachinaunara mandaj ajpi. Mana 
arrepentirinaucachu Diosta ahuayachingaj. 

10 Pichca angel paihua vasora talica milli Animalba tiarina 
ahuai. Paihua llacta llandu llandu tucuca. Runauna paiguna 
callura caninauca nanashcamanda. 

11 Ahua pacha Diosta piñanauca paiguna nanaiunamanda, 
paiguna llagaunamandas. Paiguna rashcaunamanda mana 
arrepentirinaucachu. 

12 Socta angel paihua vasora atun Eufrates nishca yacu ahuai 
talica. Yacu chaquirica, indi llucshina partimanda rey apuuna 
ñambira puruntushca angaj. 

13 Dragomba shimimanda, milli Animalba shimimandas, llulla 
rimajpa shimimandas quinsa irus supaiguna, tulumba cuenta 
ricurij, llucshimujta ricucani. 

14 Caiguna supaiguna almaunami, ricurinaunara ricuchinaun. 
Cai pacha rey apuunama rinaun tucui mundui, paigunara 
macanaunama tandachingaj, Tucuira Ushaj Diospa atun 
punzhai. 

15 Ñucaga shuhuaj cuenta shamunimi. Cushimi chapaj runa, 

paihua churanara huacachij, ama llatan puringaj, shujguna 
pai pingarishcara ama ricungaj. 

16 Chi rey apuunara tandachica shu pambai, hebreo shimii 
Armagedón nishcai. 

I7 Canzhis angel paihua vasora talica huairai. Ahua pacha 
templo huasimanda apu tiarinamandas shinzhi shimi rimashca 
uyarica, casna nisha: Ña rashcami. 

18 Shinzhi limpiashcauna, shimiuna, rayo uyarishcauna tianau- 
ca, shinallara allpa shinzhira cuyuca, imasna allpa mana 
imahoraspas Cuyushca sami runauna cai pachai causaushca 
horaspi. 

19 Atun llacta quinsa partii Hitos, runauna llactauna 
tularinauca. Atun Babilonia nishca llacta Diospa ñaupajpi 
iyarishca aca, Dios shinzhira piñarishca vino vasora cungaj. 
20 Tucui isla miticuca. Urcuuna mana tuparinauca. 

21 Ahua pachamanda atun manzhanaita rasu rumiuna ur- 
manauca runauna ahuai, caran muyu pichca : chunga libra 
tupu llashaj. Runauna Diosta caminauca rasu rumihua tor- 
mendachishcamanda; cai tormendarina imamandas yali atun 
tormendos aca. 


Babilonia nishca tacarisiqui 
huarmira taripashca 


| 7 | Canzhis vasora charij angelgunamanda shuj ñucajma 
shamuca. Nucahua rimasha, nica: Caima shami. 
Canda ricuchisha yapa tacarisiqui huarmi taripashcara, huarmi 
ashca yacu ahuai tiaj. 
2 Cai pacha rey apuuna cai huarmihua a en cai 
pachai causajguna machanaushcami pai tacarinamanda 
vinohua. | 
3 Espiritui fiucara pushaca shu runa illashca partima. Chihui 
shu huarmira shu puca animalbi tiajta ricucani. Puca animalga 
ashca Diosta pifiarina shutiunahua undashca aca, canzhis 
umayuj, chunga cornosyuj aca. 
4 Huarmiga yana pucahua ali pucahuas la aca; 
curihuas, chiu ricurij rumiunahuas, perla nishca muyuunahuas 
sumacyachishca aca. Paihua maquii shu curi vasora charica, 

vasoga ima ismushcahuas, pai tacarina irushuas undashca aca. 
5 Paihua urintii shu shutira quillcashca aca: Pacashca Shimi, 
Atun Babilonia, Tacarisiqui Huarmiunahua Mama, Cai Pacha 
Irusgunahua Mama nishca. 

6 Huarmira ricucani, quirijguna yahuarhua machashca aca, 
Jesusta llaquishcamanda huañuchishcauna yahuarhuas. Ñuca 
paita ricusha ashcara manzharicani. 

7 Angelga ñucara nica: ¿Imarasha manzharingui? Ñuca canda 
cuentasha cai huarmimanda rimaj pacashca shimira, paita 
aparij canzhis umayuj chunga cornosyuj animalmanda. 

8 Can ricushca animal tiauca, cunaga illanmi, huasha atun 
ucu uctumanda sicanga, ucu pachama ringami. Cai pachai 
causajguna, maicanguna paiguna shutira mana quillcashcara 
charijguna causana quillcai mundu callarishcamanda pacha, 
caigunaga manzharinaunga animalda ricusha, ñaupa tiajta, 
cuna illajta, huasha cuti tianaras. 

9 Cai shimiga iyaiyuj runa iyarinami: Canzhis umauna canzhis 
urcuunami, chi urcuuna ahuai huarmi tiarin. 

10 Shinallara umauna canzhis rey apuunami anaun. Paiguna- 
manda pichca ña urmanaushcami, shuj tiaun, shujga chara 
mana shamushcachu, pai shamushaga ansahuallara durana 
anga. 

11 Ñaupa tiaj animal, cuna illaj, shinallara pusac aj rey apu 
tucunga. Pai shinallara chi canzhisgunamandami. Ucu pa- 
chama rin. | 

12 Shinallara can ricushca chunga cornosguna, chunga rey 
apuunami. Chara mandana llactara mana apinaushcachu. 
Shinajllaira shu horas tupura mandanara apinaunga rey 
apuuna cuenta animalhua pariju. 

13 Caiguna chi samillara iyaiyuj anaun, paiguna ushaira man- 
danaras animalma cunaungami. 

14 Borregohua macananaunga, Borregoga paigunara vencin- 
gami. Borrego señorgunamanda Señormi, rey apuunamanda 
Rey Apumi. Paihua pariju tiajguna cayashcaunami, ajllash- 
“caunami, cierto quirihuajllami. 

15 Shinallara angel ñucara nica: Can ricushca tacarij huarmi 
tiarishca yacuuna, Eguna runauna, genteuna, llactauna, 
shimiuna. 


APOCALIPSIS 17, 18 612 


16 Can animalbi ricushca chunga cornosguna tacarij huarmira 
chijninaunga, huarmira illajtas llatandas saquinaunga, paihua 
aichara micunaunga, ninahua paita rupachinaunga. 

17 Dios paiguna shungüi churaca pai munashcara pactachingaj: 
paiguna shina iyangaj, paiguna mandanara animalma cungaj, 
Dios rimashca shimiuna pactaringagama. 

18 Can ricushca huarmiga atun llactami, cai pacha rey apuunara 
mandaj. 


Babilonia llactara tulashca 


l 8 I Caimanda huasha, ñuca shu angelda ahua pacha- 
manda irgumujta ricucani, ashca ushaihua shamuca. 

Cai pachara paihua sumajhua punzhayachishca aca. 

2 Shinzhi uyarij shimihua caparisha nica: Urmashcami atun 

Babilonia llacta, urmashcami. Supaiguna causana, ima sami 

irus supais causana, ima irus chijnihuaj pishcuunas causana 

tucushcami. 

3 Tucui llactauna paihua tacarinamanda urti vinora upinaush- 

cami. Cai pacha rey apuuna paihua tacarinaushcami. Cai 

pacha catujguna paihua gusto munanaita charishcaunamanda 

charij tucunaushca. 

4 Shu shimira ahua pachamanda rimajta uyacani. Paimanda 

llucshichi, ñuca runauna, ama llutaringaj pai ucharashcaunai, 

paihua tormendostas ama apingaj, nica. 

5 Pai ucharashcauna ahua pachagama pactanaushcami. Dios 

pai manali rashcaunara iyarishcami. 

6 Paima cuichi imasnara pai shujgunara cuca; pai rashcauna- 

manda ishqui cuti mas pagaichi; pai upinara alichina vasoi, 

ishqui cuti masta alichichi pai upingaj. 

7 Imasna pai paillara ahuayachica, ima munanaita gustashca- 

huas causashcami, shina tupura paita cuichi tormendarinaras 

huacanaras; imasna pai nica paihua shungüi: Tiariuni reina 

huarmi apu cuenta, mana huaccha huarmichu ani, ima hua- 

canaras mana ricushachu. 

8 Chiraigumanda, shu punzhallai paihua tormendarinauna 

shamunaunga: huañuna, huacana, yarcais; ninahua rupa- 

chishca anga, paita taripaj Señor Dios ushaj ashcamanda. 

9 Paihua tacarij rey apuuna, paihua pariju ima munanaita 

gustashcaunahua causashcauna huacanaungami; paimanda 
llaquirinaunga, llacta rupashcamanda cushnira ricusha. 

10 Carui shayarisha, pai tormendarishcara manzharisha, ni- 
naunga: ¡Ayailla, ayailla atun Babilonia Hactamanda, shinzhi 
llacta, shu horasllai canda taripana shamuca! 

11 Cai pachamanda catujguna huacanaun, llaquirinaun pai- 
manda, pihuas ña paiguna charishcaunara mana randijpi: 

12 Curihua rashcaunara, cullquiras, valij rumiunaras, perla 
nishcaunaras, ñutu lino llachaparas, yana puca llachaparas, 
seda nishca llachaparas, puca llachaparas, gusto asnaj caspiras, 
marfil nishcaras, valij caspiunaras, pailaras, iruras, marmol 
nishca rumiras: 

13 Ishpingu cararas, gusto asnaj ambiras, incienso nishcaras, 
mirra nishcaras, olíbano nishcaras, vinoras, aceiteras, yuraj 
harina polvoras, trigo muyuras, animalgunaras, borregounaras, 
caballounaras, carretaunaras, sirvijgunaras, runa almaunaras. 

14 Camba shungu munashca micuna muyuuna cambajmanda 
anzhurinauca. Tucui ima munanaitas ima gusto ricurijpas ña 
illan, imahoraspas mana cuti tupanguichu. 

15 Caigunara catujguna, ñaupa horas lHlactamanda charij 
tucujguna, carui shayanaunga, huacasha, llaquirisha, llacta 
tormendarishcara manzhasha. 

16 Shina nisha ninauca: ¡Ayailla, ayailla, atun llactamanda. 
Ali yuraj lino llachapahua churarishca aca, yana pucahuas, 
ali pucahuas sumacyachishca aca, curihuas, valij rumiunahuas, 
perla nishcaunahuas! 

17 Shu horasllai ashca valijguna chingarinaushca. Tucui 
barcora pushaj, tucui barcoi purijguna, tucui barcoi tarabajguna, 
tucui lamarbi tarabajgunas carui shayanauca. 

18 Llacta rupashcamanda cushnira ricusha, caparinauca: ¿Mai- 
can llacta cai atun llacta cuenta aca? nisha. 

19 Paiguna umai polvora shitanauca. Huacasha, llaquirisha 
caparinauca: ¡Ayailla, ayailla, nisha, atun llactamanda. Tucui 
lamarbi barcounara charijguna chi llactai charij tucunauca 
pai charishcaunamanda. Shu horasllai tulashcami! 

20 Cushiyaichi paimanda, ahua pacha, shinallara canguna, 
quirijgunas, cachashca runaunas, Diosmanda rimajgunas. 
Dios cangunajta alira rashcami paihuajpi. 

21 Shu shinzhi ushaj angel shu rumira apica, atun cutana 
rumi cuenta; rumira lamarbi shitaca, casna nisha: Shinallara 
tulashcami anga Babilonia atun llactara. Imahoraspas mana 
cuti tarishcachu anga. 

2 Arpa tucajguna shimi, másica, pingulluunas, cormetaunas 
mana cuti uyarinaungachu cambajpi. Ima maquihua tarabaj 
runas mana cuti tuparingachu cambajpi. Ima cutasha tulupush- 
cas mana cuti uyaringachu cambajpi. 

23 Ima vela purus cambajpi mana cuti punzhayachingachu. 
Ima cari shimis ima huarmi shimis mana cuti uyaringachu 
cambajpi. Camba catujguna mundui atun runauna anauca. 
Astaun can sagrashcaunamanda tucui llactaunara umachishca 
anauca. 

24 Paihuajpi Diosmanda rimajgunamanda quirijgunamanda 
tucui cai pachai huañushcaunamanda yahuarda tupanauca. 


Alabanauna uyarinaun ahua pachai 


| 9 | Caimanda huasha ashca runa shimiuna shinzhi 
caparijta uyacani ahua pachai. ¡Diosta alabaichi! 

ninauca. Quishpichinas, ali rimashca shutis, ali sumajpas, 

ali ushais ñucanchi Señor Diospajmi. 

2 Pai taripashcauna ciertomi, alimi imasna atun tacarisiqui 

huarmira taripashcami, cai pachara huajlichijta pai tacarish- 

caunahua. Paita sirvijguna yahuarda, tacarij huarmi maquihua 

talishcara, cutipashcami. | 

3 Cutillara: ;Diosta alabaichi! ninauca. Paihua cushni huiñai 

huifiaigama sicasha rin. 

4 Ishqui chunga chuscu anciano nishca rucuuna, chuscu 

causajgunandi tuama urmanauca, apu tiarinai tiaj Diosta ado- 

ranauca, casna nisha: ¡Amen! ¡Diosta alabaichi! 

5 Apu tiarinamanda shu shimi uyarica, casna nisha: Ñucanchi 

Diosta alabaichi, tucui paita sirvijguna, paita manzhajgunas, 

shinallara ichillauna atungunandis. 

6 Ashca runa shimiuna cuenta rimashcara uyacani, ashca 

yacuuna cuenta huactarishcaras, atun rayouna cuenta uyarish- 

caras, casna nisha: ¡Diosta alabaichi, ñucanchi Tucuira Ushaj 

Señor Dios mandanmi! 

7 Cushiyashunchi, cariyashunchi, paita ahuayachishunchi. Bor- 

rego borarana horas pactamushcami, paihua huarmi ña purun- 
tushcami. 

8 Huarmiraga cushca aca gusto inu lino nishca llachapahua 
churaringaj, sumajlla, chiujlla. Chi inu lino nishca llachapa 
guirijguna ali rashcaunami. 


Borregora borana ista 


9 Angelga ñucara nica: Quillcai: Cushiunami Borrego bora 
micunama convirashcauna. Ñucara nihuaca: Cai shimiuna 
Dios cierto rimashcami. | 
10 Nucaga paihua chaquii tuama urmacani, paita adorangaj. 
Paiga: Ama casna raichu, nica. Nuca canhua pariju sirvij 
ani camba uquiunahua, paiguna Jesuspa shimira huacachij- 
gunami. Diosllara adoraichi. Jesusmanda cuentana shimi 
Diosmanda rimashca shimi almami. 


Yuraj caballoi montashca runa 


11 Shinajpi ahua pacha pascashcara ricucani. Shu yuraj 
caballo ricurimuca, caballoi tiajpa shuti Quirihuajmi, Ciertomi 
aca. Pai ali taripanahua taripan, macanaun. 

12 Paihua ñahui muyu nina cuentami aca. Paihua umai ashca 
rey apu llaituuna tianauca. Shu shuti quillcashcara charica, 
pihuas mana ricsicachu, pailla ricsij aca. 

13 Paihua churanaga yahuarhua tinishcami aca. Paihua shuti: 
Diospa Shimi. 

14 Ahua pacha soldarouna, inu lino llackapahua churarishca 
anauca, yurajlla, chiujlla. Paita catinauca yuraj caballounai. 
15 Paihua shimimanda shu ilu espara llucshica, llactaunara 
chugrichingaj. Paigunara mandangami iru varahua. Pai 
Tucuira Ushaj Diospa piñarina urti vino chahuanara aitanmi. 
16 Paihua churanais, paihua changais, shutira quillcashca 
tian: Rey apuunamanda Rey Apu, señorgunamanda Señor. 
17 Shu angel indii shayajta ricucani. Shinzhi shimihua capa- 
risha, tucui ahua huairai huamburij pishcuunara cayaca: 
Shamichi, nisha, Diospa atun micunama tandarichi, 

18 rey apuuna aichara micungaj, capitanguna aicharas, shinzhi- 
una aicharas, caballouna aicharas, montajguna aicharas, 

tucuigunamanda aicharas, liuri ajpis, sirvij ajpis, ichillaunas, 
atungunas, paiguna aichara micungaj. 

19 Nucaga Animalda ricucani, cai pacha rey apuunandi, paiguna 
soldarounandi macanaungaj tandarishcara, caballoi tiajhua 
paihua soldarounahuas macanaungaj. 

20 Animalga apishca aca, paihua pariju llulla rimaj runandi. 
Pai munanaita rashcaunara raj aca Animalba ñaupajpi, casna 
rasha Animalba señalda apijgunara paihuaj cuenta ricurijta 
alabajgunaras umachicami. Cai ishquira causajgunara azufre- 
hua sindij nina cochai shitashca anauca. 

21 Chishujgunaga caballoi montaj shimimanda llucshij espa- 
rahua huañuchishca anauca. Tucui pishcuuna sacsajta micu- 
nauca paiguna aichara. 


Huaranga huataunamanda riman 


20 I Shu ahua pachamanda irgumuj angelda ricucani, 
atun ucu uctu llavera charijta. Atun iru huascara charica 
maquii. 

2 Dragonda apica. Cai dragón callarimanda machacui aca, 
supai apu Satanás nishca aca. Paita shu huaranga huatara 
huataca. 

3 Angel paita atun ucu uctui shitaca. Chihui paita ishcaca, 
sello nishcara churasha, pai llactaunara ama cuti umachingaj 
huaranga huata pactaringagama. Chimanda huasha cacharina 
aca ansa ratohuara. 

4 Apu tiarinaunara ricucani. Chihui tiajgunama taripana 
ushaira cushca aca. Jesuspa shutira rimashcamanda Diospa 
shimimandas cungara pitishcauna almaunara ricucani. Caiguna 
Animaldas paihuaj cuenta ricurijtas mana adorajguna aca, 
shinallara paihua señalda mana apinauca urintiis maquiunais. 
Caiguna causanauca, shinallara mandanauca Cristohua pariju 
huaranga huata tupura. 

5 Chishu huañushcauna mana cuti causanaucachu huaranga 
huatauna pactaringagama. Caimi ñaupa causarina. _ 

6 Cushimi, chuyajmi ñaupa causarinai causarij runa. Naupa 
huañunamanda huasha huañuna caigunahua ushaira mana 
charingachu, astaumbas caiguna Diospaj Cristohuaj sacer- 

doteuna anaungami. Rey apuunasna paihua pariju mandanaun- 
gami huaranga huataunara. 

7 Huaranga huata pasashca huasha, Satanás pai uctui 
ishcashcamanda cacharishca anga. 
8 Llucshingami tucui mundui tiaj llactaunara umachingaj, 
Gog nishca llactara Magog nishca llactaras, paigunara maca- 
naunama tandachingaj. Paigunara yupajpi, lamar tiyu cuen- 
tami aca. 
9 Allpa tapajta sicamunauca, quirijguna campamentora lla- 
quishca llactaras muyujta shamunauca. Diospajmanda nina 
ahua pachamanda urmamusha paigunara tucuchica. 
10 Paigunara umachij supai apu azufrehua sindij nina cocha- 
ma shitashca aca. Chihui tianauca Animalndi llulla rimajndi. 
Chihui tormendarinaunga tutandi punzhandi huiñai huiñai- 
gama. 


Atun yuraj taripana tiarina 


11 Shu atun yuraj apu tiarinara ricucani, chihui tiajtas. 
Paihua ñaupajmanda cai pachas ahua pachas miticunauca. 
Paigunaj ima lugar mana tuparicachu. 

12 Huañushcaunara ricucani, atungunaras ichillaunaras. Dios- 
pa ñaupajpi shayanauca. Quillcauna pascashca anauca. Shu 
quillcas pascashca aca, causana quillca nishca. Huañushcauna 
taripashca anauca, quillcaunai quillcashca tiaj tupura, paiguna 
rashca tupui taripashca anauca. 

13 Lamar yacu paihuajpi tiaj huañushcaunara cuca. Huañuis, 
ucu pachas paigunajpi tiaj huañushcaunaras cunauca. Caran 
dueño pai rashca tupui taripashca aca. 

14 Huañunas ucu pachas nina cochai shitashca anauca. Caimi 
ishqui cuti huañuna. 

15 Maicambas, paihua shutira causana quillcai mana quill- 
cashcara charij nina cochama shitashca aca. 


Mushuj ahua pacha, mushuj 
cai pacha 


2 | 1 Mushuj ahua pachara mushuj cai pacharas ricucani. 
Naupa aj ahua pacha, ñaupa aj cai pachas ña illanauca, 
lamarbas ña illacami. 

2 Ñuca, Juan, chuyaj llactara ricucani, mushuj Jerusalenda, 
Diosmanda ahua pachamandas irgumujta, imasna shu huarmi 
paihua carira tupangaj churarishca cuenta. 

3 Ahua pachamanda shu shimira rimajta uyacani, casna nisha: 
Diospa tabernáculo huasi runaunahua tian, Dios paigunahua 
causangami, paigunaga paihua runauna tucunaungami. Dios- 
llara paigunahua tiangami paiguna quiquin Dios cuenta. _ 

4 Dios tucui iquira paiguna ñahuimanda pichangami. Na 
huañuna illangami; huacanas, caparinas, nanais illanaungami. 
Ñaupa ajguna ña pasanaushcami. 

5 Apu tiarinai tiajga: Uyai, nica, tucuira mushujllara rauni. 
Pai ñucara nica: Quillcai, cai shimiuna quirihuajllami, cierto 
shimiunami. 

6 Ñucara nica: Ña rashcami. Ñuca Alfa nishca ani, Omega 
nishcas ani, callarinas tucurinas ani. Upinaichijta yangamanda 
cuyauni causana yacu bujyumanda. 

7 Vencijga tucuira apingami, ñuca paihua Dios tucusha, pai 
ñuca churi tucunga. 

8 Astaun manzhaisiquiuna, mana quirijguna, irusta rajguna, 
huañuchijguna, shujhua tacarijguna, sagrauna, runa rashca 
diosta alabajguna, tucui llullajgunas ninahuas azufrehuas 
sindij nina cochai tianaungami. Caimi ishqui cuti huañuna. 


Mushuj Jerusalén 


9 Shu angel ñucama shamuca, pai chi canzhis puchucai 
tormendarinahua undachishca vasora charij angelgunamanda 
shuj aca. Angel ñucahua rimaca, casna nica: Caima shami, 
pactachishca huarmira canda ricuchisha, Borrego huarmimi. 
10 Ñucara Espíritui shu atun ahua urcuma pushahuaca, atun 
chuyaj Jerusalén llactara ricuchihuaca, ahua pachamanda 
Diospajmandas irgumujta. 

11 Diospa sumajta charica. Paihua ricurina shu yapa ashca 
valij jaspe nishca gusto chiujlla pasajta ricurij rumi cuenta aca. 
12 Llactaga atun ahua rumi quinzhara charica, chunga ishqui 
punguyuj. Caran pungüi shu angel shayaca, shinallara caran 
pungu quillcashca shutira charica, Israelba chunga ishqui 
churiuna aillu shutira; 

13 Indi llucshina partii quinsa pungu, norte sien quinri 

partiis quinsa pungu, sur nishca quinri partiis quinsa pungu, 
indi icuna partiis quinsa pungu. 
14 Llacta quinzha chunga ishqui rumi siquira charica. Cai 
rumiunai Borrego chunga ishgui cachashca runauna shutira 
quillcashca aca. 
15 Ñucahua rimaj angel shu tupuna caspira charica, curihua 
rashca, llactara tupungaj, paihua punguunandi, guinzhandi. 
16 Llactaga sunimas anzhumas chi tupulla aca. Llactara cas- 
pihua tupuca, ishqui huaranga kilómetro tupu aca, sunimas 
anzhumas ahuamas tucui chi tupulla aca. 
17 Paihua quinzhara tupuca, canzhis chunga ishqui rigra tupu 
aca, runa tupuna sami, angel tupuna shinallara aca. 
18 Llacta quinzha jaspe nishca rumihua rashca aca, llactaga 
ali curihua, chuyaj vidrio cuenta. 
19 Quinzha .sigui rumiuna valij rumiunahua sumacyachishca 
anauca. Ñaupa siqui rumi jaspe nishca aca, ishquiga zafiro 
nishca, quinsa ágata nishca, chuscu esmeralda nishca aca. 
20 Pichca siqui rumi ónica nishca, socta cornalina nishca, 
canzhis crisólito nishca, pusac berilo nishca, iscun topacio 
nishca, chunga crisopraso nishca, chunga shuj jacinto nishca, 
chunga ishqui amatista nishca aca. 
21 Chunga ishqui punguuna perla nishcauna anauca, caran 
pungu shu perla nishca. Llacta ñambi ali curihua rashca aca, 
vidrio cuenta pasajta ricurij. 

22 Llactai templo huasira mana ricucanichu; Tucuira Ushaj 
Señor Dios Borregondi paihua templo huasimi. 
23 Llactaga indiras quillaras mana ministinzhu paihuajpi 
punzhayachingaj, Diospa sumajga llactara punzhayachin, Bor- 
regos paihua velami. 
24 Quishpichishcauna llactauna paihua punzhai purinaunga. 
Cai pacha rey apuuna paiguna sumajta paiguna ali shutiras 
apamunaunga llactama. 
25 Punzha paihua punguuna mana imahoras ishcashcachu 
anaunga. Chihui tuta illan. 
26 Llactauna sumajta paiguna ali shutiras chima apanaunga. 
27 Paihuajpi ima iruspas mana icungachu, ima huajlichijpas, 
ima llullajpas. Astaumbas, Borrego causana quillcai quillcash- 
caunalla chi llactai icunaungami. 

2 2 I Chimanda huasha shu chuyaj causana yacura ricu- 
chihuaca, chiujlla ricurij. Chi yacu Diospa tiarinamanda 

- Borrego tiarinamandas llucshica. 

2 Llacta ñambi chaupi shungiii, yacu ishqui partiis, causana 

yura shayaca. Yuraga chunga ishqui muyu tonora aparin, 

caran quilla shu tono muyura. Yura pangauna llactaunara 

alichij aca. “g 

3 Maldiciana fa illangami. Diospa apu tiarina, Borrego apu 

tiarinas chihui tianaunga. Paita sirvijguna sirvinaunga. 

4 Paihua ñahuira ricunaungami, paihua shutira charinaungami 

paiguna urintii. 

5 Tuta ña mana tiangachu chihui. Vela purus indis mana 

ministirinzhu punzhayachingaj. Señor Dios paigunara punzha- 

yachinga. Huiñai huiñaigama rey apuuna tucusha manda- 

naungami. 


Cristo shamuna mayanllayamun 

6 Angel ñucara nica: Cai shimiuna quirinallami, ciertomi. 
Señorga, rimajguna espirituuna Dios, paihua angelda cachash- 
cami paita sirvijgunara ricuchingaj imasna uctalla tucunaunara. 
7 ¡Uctalla shamunimi! Cushimi cai quillcai tiaj Diosmanda 
rimashca shimiunara huacachij. 
8 Nuca, Juan, cai tucuira uyacani, ricucani. Cai tucuira uyash- 
ca huasha, ricushca huasha, ñucama ricuchij angelba chaquii 
tuama urmacani adorangaj. 
9 Randi ñucara nihuaca: Riqui, ama casna raichu, ñuca 
canhua pariju sirvij ani camba Diosmanda rimaj uquiunahua, 
cai quillcai tiaj shimiunara huacachijgunahuas. Diosta alabai. 
10 Angel ñucara nica: Cai quillcai tiaj Diosmanda rimashca 
shimiunara ama ishcaichu sello nishcahua. Tiempo mayan- 
llaimi. 
H Manali runa chara irus achu; ali runa chara alira rachu, 
chuyaj runa chara chuya achu. 
12 Ñuca uctalla shamuni, ñuca pagana fucahuami tian, caran. 
dueñora pagangaj pai rashca tupui. 
13 Ñuca Alfa nishca mani, Omega nishcas ani, callarinas tucu- 
rinas, ñaupa aj puchucai ajpas. 
14 Cushiunami churanaunara tacsajguna, didaa charingaj 

causana yurama pactai ringaj, llacta punguunai icungajpas. 
15 Astaumbas allcuuna canzhama tianaunga, sagraunandi, 
shujhua tacarijgunandi, huañuchijgunandi, runa rashca diosta 
alabajgunandi, tucui llullanara llaquijgunandi rajgunandis. 

16 Ñuca, Jesús, ñuca angelda cachashcani cai shimiunara 
cangunara rimangaj iglesiaunai. Ñuca Davidmanda angus 
mirais ani, tutamanda ricurimuj shinzhira sindij estrellas ani. 
17 Espíritus Huarmis: Shami, ninaun. Uyajga, Shami nichu. 
Upinaichij shamuchu, munajpas shamuchu, causana yacura 
upichu, yangamanda apisha. 

18 Tucui cai quillcai quillcashca Diosmanda rimashca shi- 
miunara uyajgunama nini: Pi runas imaras yapasha caigunara, 
Dios cai quillcai quillcashca tormendarinaunara paita cungami. 
19 Pihuas cai Diosmanda rimashca shimiunara quillcashca- 
manda imaras anzhuchijpi, Dios paihua shutira anzhuchinga 
causana quillcamanda, chuyaj llactamandas, cai quillcai quill- 
cashcaunamandas. 

20 Cai shimiunara rimaj, casna nin: Cierto pacha uctalla 
shamunimi. Amen. Ari, shami Señor Jesús. 

21 Nucanchi Señor Jesucristo gracia nishca ali iyai tucui 
cangunahua tiachu. Amen. 


